
Michael Austin Stackpole (născut la 27 noiembrie 1957) este un autor 
american de science-fiction şi fantasy, cunoscut mai ales pentru cărţile sale 
Star Wars şi BattleTech. S-a născut în Wausau, Wisconsin, dar a crescut în 
Vermont. Este licenţiat în istorie la Universitatea din Vermont. Începând cu 
1977, a lucrat ca designer de jocuri pentru diverse companii de jocuri şi a 
scris zeci de articole de revistă cu distribuţie limitată în cadrul industriei. 

În prezent locuieşte în Scottsdale, Arizona. 


„cu mult timp în urmă, într-o galaxie foarte, foarte îndepărtată 


Capitolul 1 


Niciunuia dintre noi nu îi plăcea să aştepte în ambuscadă, în primul rând 
pentru că nu puteam fi pe deplin siguri că nu suntem noi cei cărora li se pregăteşte o 
distrugere în flăcări. Invidioşii — echipajele de pirați care acționau împreună cu 
Distrugătorul fost Imperial Invidiosul - scăpaseră până acum de eforturile Noii 
Republici de a-i lovi. Păreau să ştie unde vom fi, când vom ajunge acolo şi cu ce 
forță, apoi îşi planificau raidurile în mod corespunzător. Ca urmare, am petrecut 
mult timp făcând evaluări ale pagubelor de luptă provocate de încercările lor, iar ei 
chiar au făcut eforturi pentru a ne da multă bătaie de cap cu munca de evaluare a 
pagubelor. 

Escadrila Vagabond coborâse la nivelul solului pentru a aştepta pe mai mulți 
asteroizi mari din sistemul K'vath. Această locaţie ne plasa în imediata apropiere a 
lunii primare a lui K'vath 5, Alakatha. Ne-am oprit motoarele şi ne-am pus senzorii în 
modul pasiv doar pentru a evita detectarea din partea celor pe care voiam să-i 
prindem în capcană. Conform instrucțiunilor noastre de misiune, Serviciile de 
Informaţii ale Noii Republici primiseră un pont pe care îl considerau de încredere, 
conform căruia cel puţin o parte din flota de pirați a Leonei Tavira ar urma să atace o 
navă de lux care părăsea țărmul unei stațiunii situate pe continentul nordic al 
Alakathei. Mirax şi cu mine ne-am petrecut luna de miere acolo acum trei ani, 
înainte ca Thrawn să atace Noua Republică, motiv pentru care aveam amintiri 
plăcute despre acel loc şi îmi aminteam foarte bine de bogăţia care se vedea prin 
bijuteriile şi metalele preţioase de la gâturile şi mâinile elitei Noii Republici. 

Am aruncat o privire la cronometrul X-interceptorului meu. 

— Nava Glitterstar este încă în grafic? 

Whistler, cuibărit în spatele cabinei mele de pilotaj, chicoti cu o uşoară notă de 
batjocură în glas. 

— Da, ştiu că ţi-am spus să mă anunțţi dacă apare vreo schimbare şi, nu, nu 
credeam că nu ai înregistrat asta în circuitele tale. Mi-am strâns mâinile 
înmănuşate, apoi mi-am rotit încheieturile pentru a scăpa de o parte din tensiune. 
Sunt doar neliniştit. 

Whistler ciripi un comentariu. 

— Hei, doar pentru că răbdarea este o virtute, asta nu înseamnă că nerăbdarea 
este un viciu. 


Am oftat şi am trecut la un exercițiu Jedi de respirație pe care mi-l 
recomandase Luke Skywalker când încercase să mă recruteze ca Jedi. Inspirând pe 
nas cât am numărat până la patru, am ţinut respiraţia timp de vreo şapte secunde, 
apoi am expirat în opt secunde. Cu fiecare respirație, am lăsat tot mai multă 
tensiune să iasă din mine. Am căutat luciditatea minții de care aveam nevoie pentru 
bătălia care urma să aibă loc — dacă se materializau Invidioşii — însă aceasta îmi 
scăpa cu aceeaşi uşurinţă cu care Invidioşii scăpaseră din mâinile Noi Republici. 

Lucrurile păreau să se desfăşoare rapid. Mirax şi cu mine ne-am căsătorit 
repede şi, deşi nu am regretat deloc că am făcut-o, evenimentele au conspirat să ne 
facă viața de cuplu extrem de dificilă. Marele Amiral Thrawn şi năzbâtiile sale ne-au 
stricat prima aniversare, iar salvarea lui Jan Dodonna şi a celorlalți care fuseseră 
întemnițați odată cu mine pe Lusankya m-a ținut departe în timpul celei de-a doua 
aniversări. Apoi, asaltul Împăratului renăscut asupra Coruscantului a aruncat un 
Distrugător Stelar peste ceea ce fusese casa noastră. Niciunul dintre noi nu era acolo 
în acel moment, ceea ce se întâmpla mult prea des. 

De fapt, singurul beneficiu al faptului că am fost desemnaţi să îi urmărim pe 
Invidioşi a fost faptul că liderul lor, fostul ofițer de marină Leonia Tavira, părea să 
aibă un apetit pentru o viaţă de plăceri. Când Invidioşii ei dispăreau între raiduri, 
aveam de obicei o săptămână de pauză înainte să ne facem griji cu privire la un alt 
atac. Mirax şi cu mine am folosit bine acest timp liber, reconstruindu-ne casa şi 
relația, dar odată cu asta au venit şi nişte consecințe pe care le-am văzut ca fiind 
incredibil de perturbatoare - la o scară perturbatoare de tip Thrawn. 

Mirax a decis că vrea copii. 

Nu am nimic împotriva copiilor - atâta timp cât stau acasă cu părinții lor la 
sfârşitul zilei. Faptul că i-am spus opinia mea lui Mirax în aceşti termeni nu a fost 
cel mai inteligent lucru pe care l-am făcut vreodată şi, de fapt, s-a dovedit a fi unul 
dintre cele mai dureroase. Rănirea şi durerea din ochii ei m-au bântuit multă vreme. 
În adâncul sufletului meu, ştiam că nu va fi posibil să o descurajez şi nici măcar nu 
eram sigur, în cele din urmă, că voiam să o fac. Am încercat, totuşi, şi am recurs la 
majoritatea argumentelor standard pentru a face acest lucru. 

Stratagema este o perioadă instabilă în galaxie a pierdut în fața faptului că 
părinții noştri s-au confruntat cu o alegere similară şi au reuşit să se descurce destul 
de bine. Argumentul nesiguranța locului meu de muncă s-a ofilit sub logica asigurării 
mele de viață şi apoi a picat atunci când Mirax m-a lăsat să arunc o privire asupra 
dosarelor contabile - cele reale - referitoare la afacerea ei de import/export. A 
subliniat că ea ar putea să ne întrețină cu uşurinţă pe toţi trei sau patru, iar eu nu 
ar trebui să lucrez nici măcar o secundă, exceptând îngrijirea copiilor. Dincolo de 
toate astea, mai spuse că aş fi un tată grozav. Afirmase că tatăl meu făcuse o treabă 
excelentă cu mine. Învăţându-mă abilităţile de a fi tată, ştia că voi fi minunat cu 
copiii. Folosind acest argument, întorsese împotriva mea dragostea şi respectul pe 
care îl aveam pentru tatăl meu. Făcea să pară că îi dezonoram memoria prin faptul 
că nu aduceam copii pe lume. A fost un argument foarte convingător, aşa cum ştia 
că va fi, şi m-a lovit destul de tare. 

În retrospectivă, ar fi trebuit să ezit de la început şi să ne fi scutit pe amândoi 
de o mare suferință. Ea îşi câştiga traiul — un trai foarte bun, se pare — convingând 
tot felul de persoane că vechiturile pe care nimeni altcineva nu le mai voia erau 
absolut vitale pentru ei. În timp ce mă angaja în discuţii logice - concentrându-mi 


apărarea pe această cale de atac —, reuşea să treacă de garda mea la un nivel pur 
emoțional. Micile comentarii despre ce fel de copil va genera loteria noastră genetică 
m-au făcut să îmi investesc creierul în rezolvarea acelui puzzle. Asta a scos la iveală 
instruirea mea de detectiv — instruire care nu mă lăsa să renunţ la un caz până nu 
aveam un răspuns. 

Care, în acest caz, însemna un copil. 

A reuşit, de asemenea, să mute pe ecranele HoloNet chiar atunci când era 
difuzat un eveniment care prezenta ştiri despre gemenii de trei ani ai Leiei Organa 
Solo. Copiii erau incredibil de drăguți şi însăşi existența lor fusese considerată 
responsabilă de o explozie de copii în Noua Republică. Ştiam că Mirax nu era atât de 
superficială încât să îşi dorească un copil din invidie sau pentru a fi la modă, dar 
comentase că era de vârsta Leiei şi că era un moment bun pentru a avea un copil 
sau doi. lar acel factor de drăgălăşenie îți putea intra pe sub piele. Presa din Noua 
Republică se ferea să îi arate pe gemeni salivând şi curgându-le nasul în modul în 
care o fac copiii, şi amplifica la maximum chestiile atrăgătoare ale micuţilor. S-a 
ajuns ca atunci când îmi aminteam visele avute, acestea să fie cu mine legănând în 
braţe un copil adormit. 

Destul de ciudat, am încetat foarte repede să mă mai gândesc la acele vise ca 
la coşmaruri şi am făcut tot posibilul să le păstrez în minte. 

Realizând că eram pierdut, am început să negociez pentru a câştiga timp. 
Mirax refuza categoric să accepte termene fixe, mai ales pentru că eu gândeam în 
ani, aşa că am condiţionat lucrurile. I-am spus că, odată ce ne vom ocupa de 
Invidioşi, vom lua o decizie finală. Mi-a acceptat decizia un pic mai bine decât mă 
aşteptam, ceea ce a început să mă preocupe şi să mă facă să mă simt vinovat. Aş fi 
crezut că era o tactică pe care decisese să o folosească, dar ea a crezut că vinovăția e 
un ciocan şi, cu siguranţă, ea era o fană a vibrolamelor. 

Am expirat din nou încet. 

— Whistler, aminteşte-mi când ajungem acasă, ca Mirax şi cu mine să luăm o 
decizie în legătură cu copilul. Acum, nu mai târziu. Tavira nu-mi va dicta viața. 

Suita înaltă şi veselă de triluri a lui Whistler cobori într-un ton scăzut de 
avertizare. Am aruncat o privire la monitorul meu principal. Nava Glitterstar se 
ridicase de pe Alakatha şi o altă navă apăruse în sistem. Whistler o identificase ca 
fiind un crucişător modificat, cunoscut sub numele de Booty Full. Spre deosebire de 
designul elegant al navei de croazieră, crucişătorul era împânzit de proeminențe 
negre care se desprindeau rapid şi începeau să se îndrepte spre Glitterstar. 

Mi-am activat sistemul de comunicare. 

— Lider Vagabond, Grupa Trei are contact. Un crucişător şi optsprezece Urâte 
se îndreaptă spre Glitterstar. 

Vocea lui Tycho se auzi rece şi calmă. 

— Recepţionat, Nouă. Atacă navele de luptă împreună cu Grupa Doi. Grupa 
Unu se va ocupa de crucişător. 

Am trecut pe canalul tactic al Grupei Trei. 

— Aprindeţi motoarele, Vagabonzi, ne ocupăm de navele de luptă. 

Am pornit motoarele, apoi am redirecționat energia către motoarele repulsoare. 
X-interceptorul se ridică ca o fantomă din mormânt şi îşi îndreptă botul spre nava de 
croazieră. În timp ce X-interceptorul lui Ooryl se alinia în stânga mea iar ceilalți doi 


1 Booty Full- Funduleț Plin. 


piloți ai mei, Vurrulf şi Ghufran, soseau în dreapta, am călcat acceleraţia la maxim şi 
m-am lansat în luptă. Un zâmbet înflori pe chipul meu. Orice creatură gânditoare 
care avea pretenția de a fi sănătoasă la cap ar considera că aruncarea în luptă cu o 
navă fragilă din metal şi fero-ceramică ar fi o prostie sau o sinucidere. Să propulsezi 
la viteză maximă aceeaşi navă în luptă nu făcea decât să agraveze situaţia, iar eu 
ştiam asta. 

De asemenea, foarte puţine experienţe în viață se puteau compara cu zborul în 
luptă - sau cu angajarea oricărui inamic într-o luptă — pentru că a face acest lucru 
este singurul moment în care civilizația ne cere să ne amintim de natura noastră 
animală şi să o folosim împotriva unei prăzi foarte periculoase. Dacă nu aş avea 
capacitatea fizică, mentală şi chiar mecanică la cel mai înalt nivel, aş muri şi 
prietenii mei ar putea chiar să moară odată cu mine. 

Dar nu aveam intenţia să las să se întâmple astea. 

Cu o mişcare a degetului mare am comutat laserele pe torpilele protonice şi le- 
am trecut pe un singur foc. Am selectat o primă ţintă şi am îndreptat reticulul de pe 
afişajul de deasupra capului spre profilul ei. Whistler emise un bipăit calm în timp ce 
încerca să fixeze ținta, apoi chenarul din jurul navei de luptă se înroşi şi tonul său 
deveni constant. Am apăsat pe trăgaci şi am lansat prima torpilă protonică. Aceasta 
a zburat încinsă şi de culoare alb-roz, fiind urmată de altele care ieşiseră din direcția 
Grupei mele. În timp ce utilizarea torpilelor protonice împotriva navelor de luptă era 
considerată exagerată de către unii piloţi, în cadrul Escadrilei Vagabond, folosirea 
unei astfel de tactici a fost întotdeauna considerată o modalitate rapidă de a reduce 
şansele adversarului în favoarea noastră - şanse care erau de obicei mai mari decât 
un Hutt şi, în mod clar, mai urâte. 

Invidioşii foloseau o formă de navă de luptă personalizată numită Tri-Luptător. 
Aceasta pornea de la cabina de pilotaj de tip sferă şi de la ansamblul motoarelor 
ionice al unui TIE de bază făcut de Sistemele Seinar — o marfă care, după hidrogen şi 
prostie, era cea mai răspândită în galaxie — şi o îmbina cu un trio de lame dispuse la 
fiecare 120 de grade. Cele două de jos serveau drept tren de aterizare, în timp ce a 
treia se ridica deasupra cabinei de pilotaj. Nava de luptă avea montate sub carlingă 
cele două lasere ale modelului TIE, în timp ce pe cea de-a treia lamă avea un tun 
ionic. Navele aveau, de asemenea, nişte scuturi de bază, ceea ce explica de ce aveau 
mai mult succes decât ochii simpli, iar hublourile laterale tăiate în carenă îi ofereau 
pilotului mai multă vizibilitate. Pentru că trioul de aripi părea că se agaţă de cabina 
de pilotaj, noi am poreclit designul cuplaj. 

Scuturile şi vizibilitatea suplimentară nu au ajutat cuplajul pe care l-am luat în 
vizor. Torpila protonică se înfipse direct în orificiul de evacuare al motorului stâng şi 
ieşi efectiv prin cabina de pilotaj înainte să detoneze. Nava de luptă se rostogoli 
precum o minge de foc auriu învolburată şi dispăru pur şi simplu. Alte trei cuplaje 
explodară în apropiere, apoi alte trei explodară în dreapta, unde ataca Grupa Doi. 

— Alege ţintele cu grijă, Grupa Trei. Ooryl, ne ducem după perechea din 
stânga. 

— Zece a înţeles, Nouă. 

Mi-am propulsat X-interceptorul pe aripile stabilizatoare din stânga şi am tras 
din nou de manşă. Tăind din puterea motorului, am strâns cercul, apoi m-am 
rostogolit spre dreapta în timp ce pirații începeau un viraj lung în serpentină. Am 
comutat de la rachete la laserele duble şi am obţinut imediat o încadrare galbenă în 


jurul navei de luptă din frunte. Am accelerat din nou la maxim pentru a mă apropia 
de țintă şi am deschis comunicația. 

— Sunt pe urmele liderului. 

Ooryl mi-a dat un dublu clic pe comunicație pentru a-mi spune că a 
recepționat mesajul. Împingând maneta puţin spre dreapta, chenarul de ţintire a 
devenit verde şi am apăsat butonul de tragere. Două proiectile roşii loviră ţinta. Mai 
întâi i-am prăjit scuturile. Cuplajul aruncă scântei de la generatorul de scuturi, ca o 
cometă care arunca gheaţă. Al doilea proiectil pătrunse prin carlingă şi, deşi intrase 
cam sus, lovise dur. Scânteile ieşiră din gaură şi cuplajul începu o spirală lentă în 
jos, spre Alakatha. 

Ooryl se rostogoli spre stânga când celălalt cuplaj se spulberă. Mi-am adus X- 
interceptorul în spatele lui în timp ce-şi pregătea lovitura. Primele două focuri ale 
Gandului trecură de scuturi şi arseră şanţuri în fuzelajul navei. Următoarele două 
perforaseră motoarele, aruncând nava în față, dezintegrându-se într-un jet de flăcări 
aurii. Flacăra se stinse brusc, lăsând Tri-Luptătorul să se prăbuşească prin spaţiu 
spre centura de asteroizi. 

Prin plafonul carlingii puteam vedea globul vărgat verde cu alb al lunii 
Alakatha şi nava Glitterstar ridicându-se de acolo. Mai departe, în dreapta, Booty Full 
părea să se cuibărească în vid ca o insectă malignă. Turbolaserele aflate de-a lungul 
coloanei vertebrale a navei şi dintr-o turelă amplasată pe burtă trăgeau în salve, 
încercând să urmărească o Grupă de X-interceptoare, însă proiectilele nu 
reprezentau un pericol real pentru acestea. Colonelul Celchu, Hobbie, Janson şi 
Gavin Darklighter erau maeştri vechi în a le scoate dinții unor pirați ca aceştia. Atâta 
timp cât le tineam ghearele ocupate, Booty Full nu avea nicio şansă. 

Primele atacuri tăioase ale X-interceptoarelor veniră din partea lui Tycho şi 
Hobbie. Aceştia se rostogoliseră şi fiecare dintre ei trimisese câte o torpilă protonică 
în scuturile de la pupa. Venind din cealaltă direcţie, Gavin şi Wes Janson mitraliară 
nava cu focuri laser. Cea de-a doua rafală a lui Gavin topise complet turela ventrală, 
în timp ce salvele lui Janson ciuguleau din nou în partea din spate a navei pentru a 
o distruge. Booty Full era terminată, deşi nu mă îndoiam că va mai fi nevoie de câteva 
runde înainte ca echipajul să realizeze asta şi să se predea. 

L-am urmat pe Ooryl în sus şi în jurul pupei lui în direcţia luptei. Acesta 
degenerase destul de bine într-o cursă de urmărire şi ucidere. Pierderea a şapte nave 
înainte să-şi vadă măcar duşmanii îi şocase în mod clar pe pirați şi, mai ales, le 
redusese numărul aproape de al nostru. În timp ce cuplajele erau mai agile decât X- 
interceptoarele - nu cu mult, dar suficient pentru a face lupta cu ele să fie dificilă — 
nu puteau să ne depăşească în viteză sau în armament. Neavând disciplina unei 
unități militare antrenate precum Escadrila Vagabond, când s-a instalat panica, s-au 
destrămat şi ne-au făcut munca mult mai uşoară. 

Ooryl se opri asupra unuia dintre ei şi îl lovi cu o rafală completă de lasere. 
Nava explodă, dar prin explozie veni în forță o altă navă inamică, îndreptându-se 
spre Ooryl. Cuplajul reuşi să tragă o salvă cu tunul ionic, trimițând o furtună de 
fulgere peste scuturile lui Ooryl, care căzură înainte să disperseze explozia de ioni. 

Motivatorul unităţii sale R5 explodase, iar Whistler raportă că motoarele erau 
scoase din funcțiune. 

— Ooryl, inițiază o repornire. 

Nu ştiam dacă mai putea comunica sau nu, dar i-am oferit oricum sfatul şi am 


tras o dublă rafală spre cuplaj. Ţintind în grabă, lovitura a ratat la mică distanţă, dar 
a făcut cuplajul să vireze. Rostogolindu-mă spre dreapta, m-am îndreptat spre el. 

— Aici Nouă. Mă duc împotriva unuia dintre ei. Cineva să-mi păzească spatele. 

Vurrulf, Klatooinanul din Grupa Trei, scoase un strigăt tăios: Am înțeles, mă 
ocup!, aşa că m-am simțit un pic mai în siguranță în urmărirea cuplajului. Unul 
dintre cele mai rele lucruri pe care le poate face un pilot este să se blocheze atât de 
mult pe o ţintă încât să nu observe ce se întâmplă în rest. Atunci când 
conştientizarea situației se concentrează asupra unei singure ţinte, vânătorul devine 
vânat şi nu ştie niciodată ce îl loveşte. E o greşeală de începător şi, deşi nu sunt 
începător, nu sunt imun la ea. 

Pilotul cuplajului era bun şi era clar că nu dorea să moară, dar Whistler nu 
raportase că îşi dezactivase armele, aşa că era la fel de clar că dorea să lupte. Am 
încercat să mă poziționez asupra lui, dar el îşi modula accelerația şi se folosea de 
agilitatea navei sale pentru a continua să se desprindă înainte ca eu să reuşesc să îl 
fixez pe vizor. Am tras câteva focuri de armă spre el, dar au trecut la mare distanță. 
Oricât de mult aş fi încercat, nu reuşeam să țin pasul cu virajele şi manevrele lui. 

Am redus acceleraţia şi l-am lăsat să câştige ceva distanță. Şmecheriile lui au 
continuat, dar la distanță, mişcările care îl scoseseră din raza mea vizuală de 
aproape abia dacă mai depăşeau marginile cadranului de ţintire. Am apăsat butonul 
de tragere şi am trimis două rafale pereche spre el. Una dintre ele străpunse scutul 
din spate şi spintecă una dintre aripile de aterizare. Celelalte două săgeți de energie 
atinseră gurile de aerisire ale propulsiei stânga, limitându-i capacitatea de manevră. 

Whistler afişă o frecvenţă de comunicații folosită de cuplaj şi am apelat-o pe 
unitatea mea de comunicații. 

— Sunt Căpitanul Corran Horn din Forțele Armate ale Noii Republici. Vă 
accept predarea. 

Mi-a răspuns o femeie. 

— Nu ştii că Invidioşii nu se predau niciodată? 

— Nu este valabil şi pentru Booty Full. 

— Riizolo este un prost, dar nu are un mandat de arestare pe capul lui. Eu am. 
Râse. Nu am nimic altceva pentru care să trăiesc, în afară de onoarea mea. O 
singură cursă, Horn, tu şi cu mine. 

— Vei muri. 

O cursă directă ar anula avantajul de agilitate al cuplajului. Ea trebuia să ştie 
asta. 

— Dar poate că nu singură. Nava ei încetase să mai danseze şi făcu o buclă 
lungă. Permite-mi această onoare. 

Cuplajul se întoarse şi îşi începu cursa spre mine. Am vrut să fac ceea ce mi-a 
cerut şi aş fi făcut-o, cu excepţia unui singur lucru: Invidioşii dovediseră de 
nenumărate ori că nu aveau onoare. Am trecut pe torpilele protonice, am primit un 
semnal rapid de la Whistler şi am apăsat pe trăgaci. Torpila lansată din X- 
interceptorul meu a sprintat direct spre nava ei. Oricât de bună ar fi fost, pilotul 
cuplajului ştia că nu avea cum să se ferească de ea. Ea trase cu ambele lasere, dar 
rată. Apoi, în ultimul moment, trase o rafală ionică care nimeri torpila. Fulgere 
albastre trecură peste ea, arzând toate circuitele care îi permiteau torpilei să o 
urmărească şi să se apropie de nava ei. Sunt destul de sigur că, doar pentru o 
secundă, a crezut că a câştigat. 


Problema cu o torpilă este că, indiferent dacă circuitele sale sofisticate cedează, 
încă mai are acumulată o cantitate mare de energie cinetică. Chiar dacă nu 
detectează proximitatea țintei şi nu detonează, o masă atât de mare care se 
deplasează atât de repede afectează o carlingă de cuplaj la fel cum un ac afectează un 
balon. Torpila ejectă motoarele ionice ale cuplajului, explodându-le. Rămăşițele navei 
se împrăştiară încet prin spațiu şi în cele din urmă explodară. 

Whistler îmi transformă ecranul de ameninţare în verde, indicând faptul că nu 
mai existau inamici activi în zonă. Grupa Trei raportă şi Ooryl era din nou în stare de 
funcţionare. Scutul său frontal cedase şi refuza să se redreseze, dar în rest era în 
regulă. Vurrulf şi Ghufran anunţară că nu avuseseră probleme cu X-interceptoarele 
lor. După cum s-a dovedit, doar Reme Pollar din Grupa Doi fusese lovită îndeajuns de 
tare încât să fie forțată să se ejecteze, dar anunţase că va fi bine până când va fi 
preluată de Skipray-ul de intervenţie de pe Glitterstar. 

Am comutat comunicația pe canalul de comandă. 

— Totul e în regulă aici, Lider Vagabond. 

— Recepţionez, Nouă. Se pare că nu a fost o capcană aşa cum ne-am temut. 

— Nu, domnule, într-adevăr. 

— Spune-le piloților tăi să se pregătească să se alăture flotei. 

— Vom face cum ordonațţi, domnule Colonel. 

Am transmis ordinul piloților mei, dar înainte să pornim spre punctul de 
întâlnire desemnat, flota făcu un micro salt de la marginea sistemului. Un Crucişător 
Mon Calamari şi două Distrugătoare din clasa Victory formau un triunghi în spațiul 
de deasupra Alakathei. Venisem în sistem la bordul navei Home One şi am folosit 
micro salturile pentru apropiere. Pentru că informaţiile despre Booty Full erau 
neobişnuite, ne aşteptaserăm să fie o ambuscadă, aşa că flota aştepta să vadă dacă 
Invidioşii se vor năpusti asupra Vagabonzilor. Dacă ar fi făcut-o, am fi avut şansa să- 
i terminăm odată pentru totdeauna. 

Mi-am deschis comunicația. 

— Colonele, dacă ne aşteptam ca piraţii să ne atace şi nu au făcut-o, misiunea 
aceasta a fost un succes? 

— Bună întrebare, Nouă. Asta este una dintre acele misiuni în care doar 
Serviciile Secrete vor putea să ne spună cum ne-am descurcat. Tycho ezită un 
moment. Pe de altă parte, am pierdut doar nave, nu şi piloți. Este o victorie de fiecare 
dată când se întâmplă asta. 

Capitolul 2 


Sistemul K'vath era suficient de departe de Coruscant pentru a fi la modă şi 
dezirabil pentru a te izola — deşi prețul unei căni de lum acolo ar fi fost suficient 
pentru a-i descuraja pe cei mai mulți să se bucure de vacanţă. Mirax şi cu mine nu 
ne-am fi dus deloc acolo cu trei ani în urmă, dar Wedge Antilles ni-l recomandase, iar 
cineva din conducere fusese convins că participarea noastră la eliberarea 
Coruscantului ne făcea pe Mirax şi pe mine exact genul de cuplu de fiţe care să 
atragă atenţia elitei la modă a Noii Republici. Drept urmare, nu am plătit nimic cât 
timp am petrecut acolo, iar faptul că am împiedicat atacul navei Booty Full asupra 
Alakathei m-a ajutat să mă simt un pic mai bine că m-am bucurat atunci de 
ospitalitatea lumii. Glimmerstar a solicitat o escortă până la Coruscant, pe care Home 
One a fost de acord să o ofere. Acest lucru însemna că drumul de întoarcere se va 
face în ritmul liniştit dictat de nava de croazieră, în locul vitezei mai mari de care era 
capabil Crucişătorul Mon Calamari. 

Vagabonzii ar fi putut să-şi ducă singuri X-interceptoarele acasă, dar călătoria 
ne-ar fi blocat în carlingă timp de douăzeci şi patru de ore, lucru pe care îl aşteptam 
cu acelaşi entuziasm cu care discutam despre vremurile trecute cu tatăl lui Mirax. Ar 
fi fost drăguţ dacă Glimmerstar ne-ar fi permis să ne petrecem ziua suplimentară de 
călătorie pe nava de croazieră, însă recunoştinţa lor s-a extins doar până la a ne lăsa 
să studiem de la distanţă liniile frumoase ale navei. Oricum, aveam destule îndatoriri 
care să ne ţină ocupați şi, în ciuda umidității apăsătoare, cazările de pe Crucişătorul 
Mon Calamari nu erau chiar atât de rele. După ce am aterizat cu X-interceptorul şi l- 
am pregătit pe Whistler pentru reîncărcare, am mâncat rapid ceva în popotă, apoi m- 
am alăturat restului escadrilei într-o sală de şedinţe pentru raport. Cu toții am 
glumit pe seama lui Reme că se ejectase, dar ne-am bucurat să o avem printre noi şi 
ne-am bucurat de descrierea pe care a făcut-o despre nava de intervenţie a lui 
Glimmerstar. După aceea am reuşit să prind cateva ore de repaus şi de odihnă, am 
făcut puţină mişcare şi m-am îndreptat spre popotă pentru micul dejun. Ooryl ridică 
o mână cu trei degete şi mi-a făcut semn să mă apropii de masa pe care o ocupa de 
unul singur. 

I-am zâmbit şi i-am făcut semn din cap, apoi am luat câteva prăjituri pentru 
micul dejun şi o băutură proteică artificială Nerfmilk2. Aproape că m-am abținut, 
pentru că a consuma ceva care nu îţi cade bine la stomac putea fi o greşeală atunci 
când mănâncai cu un Gand, dar îmi era foarte sete. M-am lăsat pe scaunul de vizavi 
de Ooryl şi am făcut tot posibilul să nu arunc nicio privire în bolul din care se 
hrănea. 

— S-a întâmplat ceva interesant cât timp am lipsit? 

Părţile de gură ale lui Ooryl se depărtară în aproximațţia lui de zâmbet şi ochii 
lui compuşi străluciră intens. Carnea lui verde-cenuşie era de o nuanţă uşor mai 
închisă decât sosul de pe tentaculele pe care le pescuia din castron şi contrasta 
puternic cu portocaliul strălucitor al costumului său de zbor. Bucăţi noduroase ale 


2 Nerfmilk — lapte de nerf. 

exoscheletului său ieşeau în unghiuri ciudate din interiorul ţesăturii, ca şi cum 
carnea sa ar fi avut o reacție alergică la culoare. 

— Nimic pe care Ooryl îl consideră ieşit din comun. 

M-am încruntat. Cei din rasa Gand aveau tradiția de a vorbi despre ei înşişi la 
persoana a treia şi fără să folosească pronumele eu, deoarece considerau că era 
culmea aroganţei să o facă. Doar acei membri Gand care săvârşiseră fapte atât de 
măreţe încât toți Gandii să ştie despre ele, aveau voie să vorbească despre ei înşişi cu 
eu. Întreaga Escadrilă Vagabond se dusese chiar pe Gand şi luase parte la ceremonia 
Janwuine-jika a lui Ooryl, cea care îi conferise acest drept. Faptul că revenise la 
persoana a treia însemna că îl deranja ceva. 

— Ce s-a întâmplat? Mi-am îngustat ochii verzi şi m-am uitat fix în orbitele lui 
negre fațetate. Doar nu poți fi stânjenit pentru că ai fost lovit de acel Invidios. 

Ooryl clătină încet şi deliberat din cap. 

— Lui Ooryl îi este ruşine că nu a putut să te ajute cu problema ta. 

— Problema mea? 

— Ai fost distras, Corran. Ooryl îşi aşeză pe blatul mesei mâinile care arătau 
doi păianjeni cu armură. Tu şi Mirax vă doriți urmaşi. Dacă Ooryl ar fi pe Gand, 
Ooryl ar putea ajuta la rezolvarea acestei probleme. 

Mi-am băgat în gură o bucată dintr-o prăjitură, am mestecat repede şi am 
înghițit. 

— Opreşte-te. De unde ştii despre chestia cu copilul? 

Gandul rămase nemişcat pentru o clipă, apoi înclină capul. 

— Lui Qrygg i s-a spus de către Mirax că tu şi ea veți avea copii, prin urmare 
Qrygg a trebuit să facă tot ce-i stă în putință pentru a se asigura că nu vei fi ucis în 
luptă. 

M-am uitat fix la el cu o privire aspră. 

— Mirax ţi-a spus despre discuția noastră în legătură cu copiii? 

— Mirax dorea să ştie dacă ai vorbit cu Qrygg despre asta. Când Qrygg a spus 
că nu ai făcut-o, ea l-a rugat pe Qrygg să încurajeze discuţia dacă o vei aborda. 
Capul lui Ooryl se ridică din nou. Nu ar trebui să-ți fie ruşine să vorbeşti cu Ooryl 
despre asta. Ooryl este demn de încrederea ta. 

l-am oferit lui Ooryl cel mai larg zâmbet pe care l-am putut afişa. L-am 
exagerat, pentru că el nu era atât de bun la cititul subtilităților. 

— Ooryl, dacă aş fi vorbit cu cineva despre faptul că ne dorim copii, acela ai fi 
fost tu. Îţi încredinţez viața mea în fiecare zi şi nu am avut niciodată vreun motiv să 
regret asta. 

L-am văzut cum îşi deschidea părțile gurii, imitându-mi zâmbetul şi mi-am dat 
seama chiar atunci că fusesem un prost să păstrez toată discuția pentru mine. 

— Şi chiar ar fi trebuit să vorbesc cu tine despre asta. Sfaturile tale au fost 
întotdeauna binevenite şi înțelepte. Doar că nu m-am gândit, ceea ce este un obicei 
prost pe care sperasem să-l abandonez. 

— Dacă Ooryl ar fi fost cu adevărat înțelept, Ooryl te-ar fi sfătuit să-l 
abandonezi. 

— Ai făcut-o, în foarte multe feluri. Am suspinat încet. Şi, aşa cum ţi-a spus 
Mirax, am vorbit despre copii. A venit la tine ca să afle ce gândeam eu. Sunt sigur că 
orice ajutor pe care i l-ai oferit a fost apreciat. 

— Lui Ooryl i-ar plăcea să creadă asta. Îți aminteşti că în timpul ritualului 

Janwuine-jika al lui Ooryl, Ooryl a fost de asemenea inițiat în căile de a fi 
Descoperitor3. Pe Gand, Descoperitorul îndeplineşte multe sarcini utile. El localizează 
sclavii pierduţi, citeşte în ceață pentru a găsi semne de bun augur şi vânează 
criminalii. Mai există o sarcină pe care o îndeplineşte pentru cei ca tine şi Mirax. El 
se poate plimba prin ceață şi poate găsi copilul pe care îl doresc. Aceşti copii născuţi 
în ceață sunt un dar şi sunt crescuţi de semenii mei ca şi cum ar fi ai lor. Aş fi 
onorat să fac asta pentru tine, prietene. 

Am zâmbit. 

— Mulţumesc, dar cred că mă pot descurca singur cu partea de producere a 
copiilor. 

Mandibulele lui Ooryl se deschiseră brusc. 

— Atunci eşti capabil... 

— Da, chiar sunt. Mi-am ridicat bărbia. Chiar sunt. Nu am probleme la 
capitolul ăsta. 

Pentru o clipă, o membrană apăru peste ochii lui Ooryl. 

— Atunci de ce nu aveți deja un copil? 

— Ce? 

— Acesta este scopul vieţii, nu-i aşa? A crea viață este cel mai mare act pe care 
îl poate înfăptui o ființă vie. 

Solemnitatea şi adevărul din cuvintele sale m-au lovit puternic. 

— E adevărat, dar... 

— Este acesta un moment în care Ooryl ar trebui să-ți amintească faptul că 
încerci să renunți la a fi nechibzuit? 

Mi-am încleştat maxilarul şi mi-am îngustat ochii. 

— Dacă e atât de important să ai copii, tu de ce nu ai niciunul? 

Ooryl ridică din umeri. Nu era o mişcare naturală pentru el, iar exoscheletul 
său pocni în semn de protest. 

— Eu sunt janwuine. Nu eu trebuie să-mi aleg o soție, ci Gandul trebuie să 
aleagă una pentru mine. În acel moment voi comite cu mândrie fuziunea genetică. 

— Ideea îşi pierde ceva în traducere aici. Am băut un pic din lapte şi am servit 
o altă bucată de prăjitură pentru a scăpa de gustul gros de calcar. Adevărul este că 
intenționez să rezolv chestia asta cu Mirax după ce ne întoarcem pe Coruscant. 

— Bine. Cu poveştile pe care le-ai spus despre tatăl tău, orice copil pe care îl 
vei avea va fi bine îngrijit. 

Am ridicat o sprânceană la el. 

— Şi de unde ştii că voi fi de acord să am copii? 

— Am vorbit cu Mirax. Este suficient. 

M-am dat în spate şi am râs uşor. 

— N-am avut niciodată vreo şansă, nu-i aşa? 

— Nu, Corran, dar asta înseamnă că, de fapt, vei avea toate şansele. 

Ooryl înfulecă un tentacul, apoi îşi şterse sosul verde de pe obraz. 

— Cu toții am ajutat la crearea şi consolidarea Noii Republici. Crearea 
generației căreia îi va fi încredințată aceasta constituie încă o datorie pe care o avem 
către posteritate. 


3 Descoperitor - organizație mistică a speciei Gand, sensibilă la Forță, cu secole înainte de Războiul 
Civil Galactic, pe planeta lor natală, învăluită în ceață. Erau cunoscuți pentru abilitățile lor 
extraordinare de urmărire. Folosind Forța ca un al şaselea simț, Descoperitorii deveneau experți în 
urmărire şi vânătoare. 

Cuvintele lui Ooryl mi-au rămas imprimate în minte pe tot restul călătoriei şi 
au acționat asupra mea ca un virus. În momentul în care m-am urcat în X- 
interceptor şi am început să mă îndrept spre hangarul nostru de la sol, abia 
aşteptam să mă întorc acasă la Mirax şi să încep să lucrez imediat la un copil. Şi, 
deşi acest fel de urare entuziastă de bun venit atunci când se întorcea oricare dintre 
noi din călătorii nu era deloc neobişnuită, de data aceasta avea să fie mai mult decât 
un mod de a spune fără cuvinte Mi-a fost dor de tine. Însemna că părţi din noi nu vor 
mai fi niciodată separate. 

Gândul ăsta mi s-a părut atât de just şi de plăcut, încât chiar şi survolarea 
câmpurilor de rămăşiţe care împânzeau Coruscantul nu a reuşit să-mi strice starea 
de spirit decât foarte puțin. Fâşii imense de distrugeri fuseseră sculptate în peisajul 
urban. Nave care nu ar fi trebuit niciodată să intre în atmosferă se prăbuşiseră, 
strălucind în alb din cauza căldurii şi lăsând în urmă nori groşi de fum negru, 
pentru a se izbi apoi de peisajul urban. Acestea au croit mari şanţuri prin cartiere şi 
au creat cratere uriaşe în mijlocul clădirilor. Sute de milioane, poate chiar miliarde 
de ființe muriseră în luptele dintre facțiuni care au urmat asaltului lui Thrawn 
asupra Noii Republici; iar noi nu ne recuperasem nici pe departe. 

Privind clădirile distruse şi epavele contorsionate, mi-a fost greu să evoc 
amintiri despre Coruscantul de dinainte, de pe vremea când încă era Centrul 
Imperial. Îmi aminteam de râurile imense de lumină care făceau ca nopţile să 
strălucească de viață, dar aici predomina doar un gri tern. Luminile strălucitoare 
dăduseră cândva o viaţă artificială Coruscantului, iar fără ele planeta urbană părea 
moartă. Ştiam că nu era chiar atât de rău. În ciuda distrugerilor vaste şi a pierderilor 
enorme de vieți, lumea continua să trăiască. Pagubele catastrofale scoseseră la iveală 
ce era mai rău în unele ființe, dar scoseseră la iveală şi ce era mai bun în cele mai 
multe. 

Mirax şi cu mine plănuisem să locuim în nava ei Pulsar Skate atunci când casa 
noastră fusese distrusă de una dintre navele prăbuşite, dar prietenii nu ne-au lăsat. 
Ilella Wessiri, fosta mea parteneră din Forța de Securitate Corelliană, a reuşit să îşi 
convingă şeful de la Serviciile Secrete ale Noii Republici că ar trebui să ne dea în 
folosință un adăpost pe care îl întrețineau, aşa că am ajuns să avem un loc chiar mai 
aproape decât cel anterior față de Cartierul General al Escadrilei Vagabond. 

Povestea noastră nu a fost cea mai impresionantă. Proviziile care fuseseră 
adunate timp de ani de zile în perioadele de instabilitate politică s-au revărsat brusc. 
Lumea a primit refugiați în casele lor, ceea ce nu era ceva neaşteptat, dar multe 
dintre gazde erau vechi familii Imperiale, iar refugiații proveneau din diversele specii 
non-umane din galaxie. Loviturile pe care Coruscantul le primise din partea Lorzilor 
Războinici Imperiali dărâmaseră şi ultimele ziduri de rezistență. Suferinţa formase o 
legătură comună care începuse să erodeze xenofobia de ambele părți. 

Împreună cu restul escadrilei, m-am apropiat şi am aterizat în hangarul 
nostru. Am predat X-interceptorul unui tehnician, m-am schimbat în haine civile şi 
am luat un autobuz aerian spre sud, către Munţii Manarai. Mi-au atras atenția o 
mamă şi un copil care stăteau pe un scaun mai sus de mine. Am văzut cum femeia 
zâmbea în timp ce copilul se întindea nesigur şi o apuca de nas. Şi-a înclinat uşor 
fața în sus, sărutându-i mâna, apoi şi-a coborât fața până când a fost nas în nas cu 
copilul ei. Şopti ceva şi îşi frecă nasul de cel al copilului, apoi se trase înapoi însoțită 
de râsul celui mic. Râsul încântat al bebeluşului încă îmi răsuna în urechi în timp ce 

autobuzul se desprindea din canioanele întunecate şi începea să zboare peste un 
peisaj ruinat de resturi de duracretă împrăştiate ca solzii unui dewback pe podeaua 
unui grajd. Epavele arse ale navelor zăceau peste tot, răsucite şi pe jumătate topite. 
Resturi de ţesături care îmbrăcaseră cândva victimele fluturau şi se agitau din 
diverse puncte ale mormanelor de piatră. Porţiuni strălucitoare, care puteau fi orice, 
de la jucării până la cioburi de holodisc, împânzeau peisajul. În ciuda distrugerii 
totale, râsul copilului copleşea totul. Râsul era inocent şi lejer, batjocorind ruinele 
din jur. 

Lumea putea crea şi distruge, dar râsul părea să sugereze că oricine credea că 
distrugerea era mai puternică decât creația, era un prost. În primii zece ani din viața 
acelui copil, cicatricile bătăliei de pe Coruscant vor fi şterse. Şi chiar dacă nu ar fi 
fost şterse, acel copil ar fi putut, peste douăzeci sau treizeci de ani, să fie persoana 
care să se ocupe de ştergerea lor. Viaţa era cu adevărat antidotul distrugerii. 

Am zâmbit. Mirax a avut dreptate tot timpul, şi Ooryl, de asemenea. Dacă trăim 
pentru prezent şi în prezent, nu ne bucurăm de viitor. Este necesar să trăim pentru 
viitor dacă vrem să avem vreunul. Da, Mirax, vom avea un copil. Mai bine zis, copii. Ne 
vom aduce contribuţia la viitor. 

I-am făcut cu ochiul femeii cu copilul când am coborât la stația mea. Mi-am 
croit drum printre clădiri şi peste pasarelele care duceau spre casa mea. Era cât pe 
ce să mă opresc la un magazin pentru a cumpăra un vin decent pentru a sărbători 
rezolvarea problemei noastre, dar am decis în schimb să o duc pe Mirax undeva 
pentru o masă liniştită şi romantică. Nu ştiam exact unde vom merge, dar cu droizii 
constructori care umblau pe planetă, ştiam că existau zeci de restaurante care 
fuseseră create în săptămâna în care fusesem plecat. Găsirea unui loc unde să 
mâncăm nu ar fi fost o problemă. Am apăsat pe clanța uşii şi am băgat codul în 
plăcuţța de blocare. Uşa a alunecat şi un val de aer cald se revărsă în cascadă peste 
mine. Am păşit în interiorul întunecat al apartamentului, lăsând uşa să se închidă în 
urma mea. 

Aerul cald m-a înconjurat ca o pătură groasă şi, pentru o clipă, aproape că am 
cedat panicii, pentru că mi s-a părut sufocant şi dens. Starea bună de spirit începu 
să se risipească. Aerul era cald pentru că Mirax închisese unitatea de confort 
ambiental a apartamentului. Amândoi făceam asta atunci când urma să fim plecați 
pentru o perioadă lungă de timp. Era posibil ca ea să fie plecată doar în timpul zilei, 
dar o privire rapidă la stația de pregătire a mâncării mi-a spus că nu era cazul. Toate 
vasele fuseseră spălate şi puse deoparte; iar coşulețul cu fructe pe care îl ținea prin 
preajmă nu era la vedere. Asta însemna că îl pusese în frigider ca să nu se strice cât 
timp era plecată. 

Am continuat să pătrund mai departe în apartament. Mi-am strecurat capul în 
dormitorul întunecat din stânga, dar nu am văzut niciun semn de viață acolo. Zona 
de luat masa, care se învecina cu stația de pregătire a mâncării din dreapta, era la fel 
de lipsită de viață. Masa principală avea pe ea praf de câteva zile, iar agenda de date 
care fusese amplasată lângă locul meu conţinea probabil toate mesajele care sosiseră 
pentru mine până în momentul în care plecase Mirax. 

În zona sufrageriei, în stânga, am văzut o lumină care clipea pe holotabletă. 
Am zâmbit. Bravo, n-ai plecat fără să-mi laşi un mesaj. Mi-am dat jos jacheta şi am 
aruncat-o pe un scaun din piele de nerf, apoi m-am aplecat şi am apăsat butonul de 
sub lumină. Având o înălțime de patruzeci şi cinci de centimetri şi fiind la fel de 
frumoasă ca întotdeauna, Mirax îmi zâmbea. Chiar şi în miniatură, părul ei negru 

strălucea şi focul îi umplea ochii căprui. Purta cizmele negre şi salopeta de culoare 
albastru închis în care o întâlnisem prima dată şi avea o jachetă din piele de nerf 
albastră atârnată pe umăr. O geantă mică de pânză se odihnea la picioarele ei. 

— Corran, speram să fiu aici când te întorci, dar am o cursă pe care nu o pot 
refuza. O să-ți povestesc totul când mă întorc. Va trebui să te simţi singur doar pentru o 
zi. Dacă îmi schimb planurile, te anunţ. Se aplecă să-şi ia geanta, apoi îmi zâmbi din 
nou când se îndreptă. Te iubesc. Să nu uiţi şi să nu te îndoieşti de asta. Niciodată. Mă 
voi întoarce curând, iubire. 

Imaginea ei se dizolvă în statică, apoi holotableta se închise singură. Am întins 
mâna pentru a rula din nou mesajul, dar am ezitat. Ajunsesem să văd zeci de astfel 
de mesaje când mă întorceam acasă, în timpul petrecut împreună, la fel şi ea, însă 
niciodată nu am mai vrut să redau unul. De ce vreau asta acum? 

M-am gândit că poate mă simțeam puţin înşelat şi puţin vulnerabil. Îmi 
petrecusem cea mai mare parte din timpul departe de ea gândindu-mă la copii şi 
ajunsesem în cele din urmă să-i accept punctul ei de vedere, iar ea plecase! Luasem 
una dintre cele mai importante şi cruciale decizii din viața mea, iar ea era plecată şi 
se plimba prin galaxie ca şi cum decizia mea nu ar fi fost mare lucru. Faptul că 
decizia era tratată cu atâta lejeritate m-a durut un pic şi am vrut să o aud spunând 
din nou că mă iubeşte. Oricât de mult ştiam că analiza despre emoțiile mele era 
adevărată, ştiam, de asemenea, că emoţiile nu erau în centrul problemei mele. Am 
apăsat butonul şi am ascultat din nou mesajul ei, apoi am dat din cap. Mi-a spus că 
voi fi singur doar pentru o zi sau două şi că, dacă îşi va schimba planurile, mă va 
anunța. Adevărul era, totuşi, că întârziasem o zi întreagă din cauza escortării lui 
Glitterstar spre Coruscant, aşa că ea ar fi trebuit să fie aici. Nu primisem niciun 
mesaj de la ea cu privire la vreo întârziere, aici sau la Cartierul General al Escadrilei, 
iar asta m-a surprins. 

Alţii ar fi interpretat expresia aproximativ o zi ca pe o măsură destul de vagă a 
timpului, dar pentru Mirax era dureros de exactă. Îşi câştiga existenţa livrând obiecte 
de valoare la diverşi clienţi, la timp şi intacte. Dacă ar fi vrut să spună douăsprezece 
ore standard, ar fi spus-o. Dacă ar fi vrut să spună douăzeci şi cinci de ore, nu le-ar 
fi rotunjit la o zi, ci mi-ar fi dat cea mai bună estimare a ei, la oră sau la minut. 

Oricât de condamnabil şi îngrijorător părea, ştiam că nu trebuia să mă 
panichez. Orice mesaj ar fi putut fi întârziat sau redirecționat greşit. Ea ar fi putut 
chiar să se oprească să-şi vadă tatăl pe Întreprinderea Rătăcitoare şi sistemul lui de 
comunicații ar fi putut fi din nou căzut. Un fior mi-a trecut pe şira spinării, dar am 
dat din umeri. 

Cred că veştile mele bune vor trebui să mai aştepte. Simţindu-mă încă puţin 
vlăguit şi obosit în urma zborului pentru a ajunge acasă, m-am dezbrăcat de haine, 
am mers la stația de împrospătare, m-am spălat, apoi am căzut în pat. Am lăsat uşa 
dormitorului deschisă în speranța că mă voi trezi când se va întoarce Mirax. 

Slabe şanse să se întâmple asta. Am căzut într-un somn adânc, întunecat şi 
greu, ca cele mai adânci umbre de pe Coruscant. Mi-am dat seama că eram în derivă 
şi am încercat să caut visul despre copil, sperând că decizia mea va contura mai 
multe detalii despre el, dar nu am reuşit. Conştiinţa mi s-a evaporat într-o mare de 
neant şi am căzut într-un somn fără vise. 

Corran. 

M-am trezit la auzul numelui meu, dar nu am putut recunoaşte vocea. 

CORRAN! 

Țipătul lui Mirax m-a smuls din somn. M-am ridicat în pat şi am întins mâna 
spre ea. Imaginea chipului ei dispăru din fața ochilor mei când mâinile mele întâlniră 
doar cearşafuri reci acolo unde ar fi trebuit să fie ea. Am pipăit în jurul ei, căutând 
căldura pe care corpul ei ar fi trebuit să o lase acolo, dar nu am găsit nimic. Timp de 
doar o bătaie de inimă, creierul meu m-a dojenit cu o străfulgerare a mesajului lui 
Mirax, apoi ceva şi mai oribil m-a izbit. Fierea îmi veni în gât, sufocându-mă. 

Într-o clipă orbitor de teribilă, am ştiut că Mirax dispăruse! 

Capitolul 3 


M-am dat jos din pat pe partea cealaltă şi am dat cu fluierul piciorului într-o 
masă joasă plasată acolo. Am dat cu piciorul furios în ea. Cine a pus-o acolo? Ştiam 
că nu eu am pus-o acolo, pentru că până şi o ciocnire uşoară ar fi răsturnat-o şi ar fi 
împrăştiat datacardurile stivuite pe ea la fel de uşor ca şi lovitura mea de picior. 

M-am uitat prin cameră şi, în penumbră, am văzut tot felul de lucruri care 
erau în neregulă cu locul acela. Hologramele de pe pereţi erau destul de plăcute, ba 
chiar reprezentau scene de pe Corellia, dar erau din locuri pe care nu le cunoşteam 
de pe planeta mea natală. Cine a construit această parodie a casei mele? 

Picioarele mi s-au prins în cearşafurile pe care le aruncasem şi m-am prăbuşit 
în mâini şi genunchi. Durerea din tibie şi-a găsit un aliat în genunchi şi în mâini şi, 
pentru o clipă, asta m-a şocat şi m-a adus la o luciditate completă a minții. 

Hologramele, masa şi datacardurile, toate aceste mici piese din apartament 
care nu erau ale mele, erau lucruri pe care Mirax le amplasase aici. Mirax, soția mea. 
M-am uitat la tot ceea ce adusese pentru a face ca apartamentul nostru să devină ca 
o casă. Cumva, găsise înlocuitori pentru multe dintre lucrurile pe care le pierdusem 
când fusese distrusă casa noastră anterioară. Practic, în timp ce mă uitam prin 
cameră, puteam cataloga contribuţiile ei la decoraţiuni şi puteam chiar să-mi 
amintesc când şi unde găsise obiectele. M-am uitat la dulap şi am putut vedea 
hainele ei agățate acolo. Mi-a fost uşor să-mi amintesc când cumpărase acea rochie 
sau de unde luase acea jachetă. Dar nu mi-am putut aminti nimic cu privire la 
legăturile ei cu acele obiecte. Uitându-mă la haine, nu puteam să-mi amintesc care 
dintre rochii era preferata ei. Nu puteam să-mi amintesc ce jachetă considera că o 
făcea mai zveltă, sau ce bluză şi ce pantaloni le considera adecvate pentru afaceri şi 
ce ținută purta atunci când ieşeam să ne distrăm. 

Am studiat o hologramă a Insulei Vreni de pe Corellia. Acesta arăta o insulă 
mică acoperită de copaci, plutind într-o mare agitată în timp ce se apropia o furtună. 
Schimbându-mi uşor privirea, am proiectat un fulger în imagine, o furcă triplă 
masivă care trimitea nenumărate tentacule care se târau pe valuri. Imaginea era 
fantastică, iar holograma era o operă de artă, dar nu-mi puteam aminti de ce o dorise 
Mirax. Nu ştiam dacă îl cunoscuse pe autorul hologramei sau dacă petrecuse ceva 
timp pe insulă, sau dacă o cumpărase ca pe o investiţie. 

Mirax a dispărut, iar eu pierd detalii din viaţa ei. 

M-am ridicat şi am fugit în sufragerie. Lumina roşie încă clipea pe holotabletă. 
Am apăsat pe ea cu urgenţa unui pilot care se ejectează dintr-o navă de luptă lovită. 
Imaginea ei apăru din nou şi am zâmbit, dar când a vorbit, zâmbetul mi s-a stins. 
Nenumăratele nuanţe pe care le interpretasem în modul în care mă privea şi în ceea 
ce spunea, în felul în care îşi inflexiona vocea şi îşi schimba accentul, dispăruseră. 
Păream să mă uit la o emisiune publicitară cu o femeie frumoasă care vindea orice, 
de la lumânări până la o excursie la stațiunile de pe Alakatha. 

Am apăsat un alt buton şi am trecut holotableta în modul de comunicare. Am 
tastat un apel către Cartierul General al Escadrilei. 

Capul şi umerii unui droid negru se materializară, aproape pierduţi în 

întuneric, cu excepția strălucirii ochilor aurii din capul său în formă de scoică. 

— Aţi sunat la Cartierul General al Escadrilei Vagabond. Sunt M-3. Mă bucur 
să vă văd, Căpitane Horn. 

— Şi eu pe tine, M-3. Mi-am trecut degetele înapoi prin părul scurt şi castaniu. 
Am să-ți pun o întrebare şi vreau un răspuns direct... Iar întrebarea va suna ciudat. 

— Înţeleg parametrii cererii dumneavoastră. 

— Bine. Am ezitat un moment. Este aproximativ 1:30 dimineața, ora galactică, 
nu-i aşa? 

— 1:31:27, mai exact, domnule. 

Am aprobat din cap. În mod normal, consideram enervantă atitudinea strictă a 
lui M-3 față de realitate, dar în acel moment era un colac de salvare pentru sănătatea 
mea mintală. 

— lar eu sunt Corran Horn, nu-i aşa? 

Capul droidului tresări brusc înapoi. 

— Da, domnule. O clipă, vă rog... Amprenta vocală a fost verificată cu o precizie 
de 99,4953 la sută, variaţia fiind justificată de stresul de călătorie şi de gradul de 
odihnă. 

— Bine, bine, M-3, foarte bine. Mi-am lins buzele. Uite care-i partea cea mai 
importantă. 

Imaginea droidului se aplecă în față spre mine. 

— Sunt pregătit, domnule. 

— Sunt căsătorit cu Mirax Terrik, nu-i aşa? 

Ochii lui M-3 se aprinseră. 

— Oh, da, domnule. Vă amintiți că am participat la ceremonia pe care a 
condus-o Comandantul Antilles pe Lusankya şi am participat din nou la ceremonia 
pe care ați avut-o aici, pe Coruscant. Cred că Whistler a făcut o înregistrare 
holografică a primei ceremonii şi ştiu că au existat mai multe holograme ale celei de- 
a doua. 

Mi-a căzut maxilarul. Ştiam că existau holograme ale ceremoniilor, dar le 
uitasem. Copiile noastre originale fuseseră distruse când fusese mistuită casa 
noastră, dar Mirax obținuse copii noi de la tatăl ei. Am vrut să mă întorc la dulapul 
în care le păstrasem şi să redau una imediat, dar am ezitat. Nu puteam risca să le 
găsesc la fel de goale din punct de vedere emoțional cum fusese reluarea mesajului 
lui Mirax. 

— Vă simțiţi bine, Căpitane Horn? 

M-am încruntat, apoi am dat încet din cap. 

— Nu ştiu, M-3. Colonelul este disponibil? 

Ochii lui M-3 pâlpâiră pentru o clipă. 

— Colonelul este în biroul său. Are o întâlnire programată peste treizeci de 
minute standard. 

— Roagă-l să o anuleze sau să o amâne, te rog. Trebuie să vorbesc cu el. M-am 
uitat intens la M-3 ca şi cum aş fi putut ajunge în creierul lui robotic şi să-i comunic 
urgenţa mea. Mirax a dispărut, adică a dispărut cu adevărat, şi trebuie să o găsesc. 
Voi fi acolo într-o jumătate de oră. Horn, terminat. 

Am ajuns la sediu puţin mai târziu decât mă aşteptasem din cauza unei 
indecizii ciudate din partea mea în privința alegerii hainelor. M-am apucat să 
răscolesc aproape orice îmbrăcăminte, însă am găsit prea multe cămăşi, pantaloni şi 
jachete pe care le cumpărase Mirax pentru mine şi, destul de des, le adusese din 
toată galaxia. Oricât de mult m-aş fi străduit, nu puteam să-mi amintesc ce spusese 
despre vreuna dintre ele. Nu puteam să-mi amintesc zâmbetele sau râsetele ei în 
timp ce mă îmbrăca, sau ce spusese când, mai târziu, se chinuia să mă dezbrace din 
nou de haine. Fiecare cămaşă atârna acolo ca o fantomă a unei amintiri, toate 
bidimensionale şi fără viaţă. 

În cele din urmă am îmbrăcat ceva - o potrivire hidoasă de modele şi culori, 
după cum s-a dovedit, dar mă îmbrăcasem pe întuneric. Aveam o privire bântuită, 
aşa că lumea din autobuzul aerian s-a ferit să se apropie de mine. Aş fi luat 
speederul nostru şi, fără îndoială, aş fi salvat o parte din timpul pe care îl pierdusem 
îmbrăcându-mă, dar chiar şi zăpăcit, aşa cum eram, ştiam că nu aveam ce căuta să 
pilotez ceva prin Oraşul Imperial, chiar dacă traficul era lejer. 

M-3 nu făcu nicio încercare să mă oprească în anticamera biroului lui Tycho. 
Am trecut pe lângă el, apoi am intrat brusc în birou, am luat poziția de drepți şi i-am 
dat lui Tycho un salut cât se poate de hotărât. 

— Vă mulțumesc că m-aţi primit, domnule. 

Stând în picioare la biroul său, cu o fereastră panoramică mare din oţel 
transparent care încadra o privelişte asupra Palatului Imperial din spatele său, 
Tycho arăta ca o hologramă reprezentând perfect imaginea de recrutare a unui pilot. 
Cu coloana vertebrală de oţel dreaptă, cu talie de viespe, cu părul şaten deschis tuns 
scurt şi care abia începuse să arate câteva fire albe la tâmple, mi-a întors salutul. 

Simpatia i-a înmuiat ochii albaştri. 

— M-3 mi-a povestit despre problema ta, deşi nu mi-a dat prea multe detalii. 

— Nu am avut prea multe să-i dau. Îmi pare rău. 

Tycho clătină din cap şi îmi arătă un scaun în fața biroului său. 

— Nu e vina ta, cred. Aruncă o privire înapoi spre uşă. De aceea l-am rugat pe 
Generalul Cracken să ni se alăture. 

M-am întors şi l-am văzut pe Airen Cracken intrând în birou. Deşi era un 
bărbat mai în vârstă, nu se îngrăşase din cauza asta. Părul său era predominant alb, 
dar nuanțe din părul roşcat pe care i-l transmisese fiului său Pash încă mai 
persistau pe părțile laterale şi pe partea din spate. Ochii lui erau verzi, ca şi ai mei, 
dar mai mult de un verde marin, ceea ce nu-i făcea să fie lipsiți de intensitate. A 
aşteptat să-l salutăm amândoi, ceea ce am şi făcut, iar el ne-a întors prompt salutul. 

Tycho aşteptă ca Generalul Cracken să se aşeze pe celălalt scaun, înainte să se 
aşeze el însuşi. 

— Generalul Cracken avea oricum o întâlnire cu mine, şi una pe care nu o 
puteam amâna. 

— Da, domnule, am spus eu, în timp ce mă aşezam. 

Îl întâlnisem pentru prima dată pe Generalul Cracken pe Coruscant, când m- 
am prezentat la procesul de trădare şi crimă al lui Tycho. Sosirea mea păruse să-l fi 
luat prin surprindere pe General, dar aceea fusese prima şi ultima dată când îl 
văzusem luat pe nepregătite de ceva. Îmi ceruse să îl ajut să negocieze cu Booster 
Terrik pentru a intra în posesia unui Distrugător Imperial, iar eu eşuasem în acea 
misiune destul de lamentabil. Rarele ocazii în care ne-am întâlnit de atunci fuseseră 
mai satisfăcătoare, dar prezenţa lui aici nu m-a liniştit deloc. 

Cracken zâmbi cu prudenţă. 

— Am vrut să discut cu Colonelul Celchu despre informațiile pe care le-am 
obținut de la Phan Riizolo, Căpitanul lui Booty Full. De la el, într-adevăr, am aflat 
foarte puţine lucruri utile care să ne ajute să ne ocupăm de Invidiosul şi să rezolvăm 
misterul locației sale. 

M-am încruntat. 

— Aş prefera să vorbesc despre soția mea... 

— Ştiu, dar asta este relevant, crede-mă, Căpitane Horn. 

Se aplecă în față şi conectă un cablu de la datapadul pe care îl purta la 
holoproiectorul de pe colțul biroului lui Tycho. O imagine a unui Distrugător Imperial 
plutea acolo, ca şi cum ar fi fost pe orbită în jurul modelului cristalin al lui Alderaan, 
centrat pe marginea apropiată a biroului. 

— Acesta este Invidiosul, reprezentat în holoimagini Imperiale vechi, deoarece 
nu dispunem de unele actuale de o calitate credibilă. În momentul morţii 
Împăratului, făcea parte dintr-o forță operativă comandată de Înaltul Amiral Teradoc+ 
şi a servit ca parte a flotei cu care şi-a protejat proprietăţile în timp ce Imperiul se 
prăbuşea. Asta a fost cu şapte ani în urmă. Apoi, cu aproximativ şase ani în urmă, se 
pare că l-a obținut Leonia Tavira. 

Cracken apăsă o tastă de pe datapadul său şi imaginea se schimbă în cea a 
unei femei foarte tinere, îmbrăcată într-o uniformă navală Imperială, cu însemnele de 
rang de Amiral. Văzusem destule insigne de rang pe autointitulații Lorzi Războinici 
încât să ajung să-mi imaginez că Imperiul le dăduse ca favoruri de petrecere la 
înmormântarea Împăratului, dar nu le văzusem niciodată la cineva atât de tânăr. 
Părul ei negru fusese tuns până la linia maxilarului, subliniindu-i tinerețea, dar o 
foame străveche se citea în ochii ei violeți. 

M-am uitat la Cracken. 

— E un copil. 

— A fost. Cracken se dădu înapoi în scaunul său. Credem că avea şaisprezece 
ani standard când a început o aventură cu Mofful de pe Eiattu 4, planeta natală a 
unui fost pilot din Escadrila Vagabond. 

Tycho zâmbi. 

— Plourr. Nu am ştiut că făcea parte din familia conducătoare a acelei lumi 
până când au venit să o caute pentru a se întoarce şi a-i ghida. 

M-am concentrat pentru o clipă. 

— Ea a fost în escadrilă înainte să vin eu, înainte ca escadrila să fie reformată 
şi Coruscantul să fie cucerit. Nu mi-am dat seama cine era când am întâlnit-o pe 
Corellia, pe vremea când eram încă în CorSec. 

— Rapoartele ei cu privire la acel incident au menţionat totuşi lucruri deosebite 
despre tine, Căpitane Horn. Cracken îşi strânse mâinile. Leonia s-a dovedit a fi 
ambițioasă şi, după moartea aparent accidentală a soției Moffului, acesta s-a 
căsătorit cu Leonia. Apoi acesta a suferit un atac cerebral care l-a lăsat fără glas şi 


+ Treuten Teradoc - Lord Războinic uman de sex masculin care a ajuns la putere după prăbuşirea 
Imperiului Galactic. Teradoc a fost ofițer al Marinei Imperiale care s-a remarcat după Bătălia de la 
Endor. După moartea Împăratului Palpatine pe Endor, Imperiul a rămas fără direcție şi fără ordine 
venite de pe Coruscant. Teradoc a revendicat stăpânirea asupra Marelui Maldrood, o regiune care 
înconjura cartierul său general de pe Centares şi sectorul Maldrood, unde era staționat. Teradoc, 
originar de pe Er'Kit, şi-a asigurat o serie de lumi cu resurse cheie în jurul noului său regat, dar 
apropierea sa de Imperiul Separatist al Marelui Moff Zsinj l-a adus în rivalitate cu colegul său 
războinic. 

paralizat. Din cauza unei alergii la bacta, traseul de recuperare a sănătății sale nu a 
fost unul uşor pentru el, dar a depus eforturi susținute pentru recuperarea fizică. Şi- 
a recăpătat capacitatea de a-şi folosi mâinile, un obiectiv pe care îl avea, se pare, 
pentru că apoi a întors un blaster asupra lui însuşi şi s-a sinucis. Leonia în schimb 
i-a revendicat titlul şi sarcinile şi a condus Eiattu 4 până când Plourr şi Vagabonzii 
au forțat-o să fugă. Ceea ce a şi făcut, cu o parte considerabilă din bogăţiile planetei. 

Am simțit un fior pe şira spinării. De-a lungul anilor auzisem nenumărate 
poveşti despre persoane dispuse să-i sacrifice pe alții pentru propria lăcomie. În 
CorSec chiar investigasem câţiva dintre aceşti ucigaşi îndurerați, dar nu erau nimic 
în comparaţie cu Leonia Tavira. 

— Există vreo îndoială că ea şi-a ucis sotul şi pe prima lui sotie? 

Cracken clătină din cap. 

— Nu, după mintea mea, dar nu există nicio dovadă care să arate că a făcut-o. 
Pe Eiattu nu există nicio urmă despre ea — a scăpat cu o navetă - până când a avut o 
altă întâlnire cu Escadrila Vagabond. De data asta era la comanda unei mici bande 
de pirați care s-a dovedit a fi ceva mai puţin maleabilă decât Invidioşii. A fugit din 
acea confruntare şi s-a înhăitat cu Teradoc. A obţinut Super Distrugătorul Invidiosul 
de la el prin mijloace necunoscute şi a dispărut, cu excepţia unor raiduri ocazionale 
de aprovizionare. A devenit mai îndrăzneață în timpul campaniei lui Thrawn şi a 
apărut pentru prima dată cu Invidioşii în timpul întoarcerii Împăratului. Era o 
îngrijorare minoră pe atunci, dar a învăţat foarte bine cum să îşi gestioneze pirații. 

O imagine a navei Booty Full înlocui holoimaginea. 

— Ceea ce a făcut ea a fost să formeze o coaliție liberă de pirați şi jefuitori într- 
o flotă care depinde de ea pentru planificare şi coordonare. Ea le furnizează orele şi 
locurile de întâlnire, apoi trasează cursurile, transferă planurile de luptă şi foloseşte 
puterea de foc a Invidiosului pentru a suprima apărarea planetară. Apoi, aliaţii ei 
pradă şi jefuiesc până la refuz şi îi cedează jumătate din ceea ce iau. Apoi dispare, iar 
ei se întorc în vizuinele lor, aşteptând următorul ei apel. 

M-am încruntat. 

— De ce nu ne-am dus după flota ei? Nu poate fi atât de dificil să le dăm de 
urmă. 

— Nu este. Ştim sigur că mulți dintre ei îşi petrec timpul pe Nal Hutta sau în 
diverse ascunzători ale contrabandiştilor din întreaga galaxie. Ochii lui Cracken se 
îngustară. Fără Tavira şi Invidiosul, flota ei s-ar destrăma şi ar fi simplu să îi 
eliminăm. Cu nava ei intactă, nu putem începe să atacăm flota decât dacă dedicăm 
suficiente forțe pentru a putea respinge o ambuscadă. Ai fost la K'vath. Am avut 
acolo un Crucişător Mon Calamari şi două Distrugătoare pentru a dobori un 
crucişător de mare tonaj şi optsprezece Tri-Luptătoare. 

Tycho se aplecă în față şi îşi sprijini coatele pe birou. 

— Adevărul e, totuşi, domnule, că nu am fost prinşi într-o ambuscadă la 
K'vath. 

— Ştiu, iar acesta este unul dintre cele mai tulburătoare aspecte ale întregii 
situații. Cracken suspină şi Corran simți cum un val de oboseală se scurse odată cu 
respiraţia lui. Sursa care ne-a dat pontul despre atacul lui Booty Full pare să fie una 
legată de Tavira. Riizolo spune că a vrut să plece pe cont propriu, astfel că a rupt 
legăturile cu Tavira. El spune că oricum îi ascunsese adevărul, motiv pentru care a 
putut să-şi cumpere propriile cuplaje. A furat chiar şi planurile de capturare a navei 

Glitterstar din calculatorul ei. Pentru că noi am escortat nava de croazieră înapoi pe 
Coruscant, el crede că a avut doar ghinion în momentul raidului, deoarece, evident, 
noi eram acolo pentru a escorta nava, nu pentru a ne lua de el. 

Am clătinat din cap. 

— Nu ar fi primul criminal care refuză să creadă că i s-a întins o cursă. 

— Încă este suficient de naiv încât să creadă că puţinele informaţii pe care a 
reuşit să ni le dea îl vor scăpa de închisoare. Cracken mai apăsă o tastă de pe 
datapad. Cam cel mai util lucru pe care ni l-a furnizat este această imagine 
actualizată a Leoniei Tavira. 

Dispăruse vulpea inocentă din imaginea anterioară. Deşi era încă foarte 
tânără, Leonia devenise mai tăioasă şi mult mai frumoasă. Ochii ei violeți aveau o 
privire pătrunzătoare care contrazicea zâmbetul blând de pe faţa ei. 

Părul îi crescuse oarecum şi era tuns vâlvoi, dar era prins cu o bandană roşie 
de aceeaşi nuanţă cu dungile stacojii de pe jacheta ei neagră. Purta pistoale blaster 
pe fiecare şold, iar centurile de arme care îi înconjurau talia îi subliniau fizicul 
subțire şi micuţ. Jambierele negre stăteau lipite de ea ca şi cum ar fi fost carne 
sintetică, în timp ce cizmele blindate îi înfăşurau picioarele de la genunchi în jos. 

Am clătinat din cap. 

— Se pare că viața i-a dat câteva lecţii de tip Inimă de Gheaţă. 

Cracken pufni într-un râs. 

— Nu-mi place să mă gândesc ce ar fi devenit Tavira dacă ar fi luat-o Ysanne 
Isard ca ucenică. Sau chiar Marele Amiral Thrawn, dacă ar fi fost cazul. Se pare că 
învață din experiențele ei foarte repede şi foarte bine, ceea ce reprezintă o parte din 
motivul pentru care avem probleme în a o localiza. Aşa cum am bănuit înainte şi 
cum a confirmat Riizolo, ea inițiază contactul, nu invers. Niciunul dintre pirații 
Invidioşi nu ştie unde îşi ascunde nava sau când va apărea. Doar persoanele 
recrutate pentru a face parte din echipajul de pe Invidiosul află aceste secrete, dar 
această cale de acces este unidirecțională. Odată ce eşti invitat pe Invidiosul, nu mai 
pleci de acolo. 

Tycho studie imaginea Tavirei, apoi se uită la Cracken. 

— Mi se pare că îmi amintesc de o serie de alte operaţiuni lansate împotriva ei, 
care s-au dovedit a fi zadarnice. Bănuieşti că are surse de informații care să o pună 
în temă cu planurile noastre? 

— Cu siguranţă mi-ar plăcea să cred că da, domnule Colonel, pentru că asta 
înseamnă că am putea să o prindem în capcană dacă am putea să-i localizăm sursa 
şi să-i furnizăm date false. 

Cracken îşi deschise mâinile. 

— Până acum, toate eforturile în acest domeniu au rămas fără rezultat. De 
fapt, am pus-o pe lella Wessiri să coordoneze eforturile noastre de a repera orice 
spioni care lucrează pentru Tavira, şi amândoi ştiţi cât de minuțioasă poate fi. 

Am zâmbit. lella fusese partenera mea în CorSec şi anchetatorul principal al 
acuzării în procesul de trădare al lui Tycho. 

— Dacă ea nu poate găsi un spion, înseamnă că nu există niciun spion. 

— O concluzie pe care sunt forțat, cu reticenţă, să o accept. Cracken clătină 
din cap. Cumva, Tavira pare să ştie când ne pregătim pentru unul dintre raidurile ei 
şi îl anulează. Nu am reuşit să ne dăm seama de niciun tipar de comportament care 
să o dea de gol, aşa că am fost nevoiți să ne bazăm pe metode tot mai 

neconvenționale pentru a încerca să o localizăm. 

Se întoarse cu fața la mine şi mi s-a cristalizat gheața în măruntaie. 

— O parte dintre aceste eforturi o implică pe Mirax. 

M-am prăbuşit pe spate în scaun, simţindu-mă brusc la fel de bătrân ca 
galaxia însăşi. 

— Cumva, ştiu că nu este moartă, dar nu o pot simţi. Ce ştiţi, domnule 
General? 

— Ştiu foarte puţine lucruri, iar unele dintre ele nu pot să ţi le spun. 

Tycho se încruntă. 

— Este vorba de soția lui, domnule General, şi a dispărut. 

— Ştiu asta, domnule Colonel, şi ştiu unde ar putea fi. 

Cracken îşi ținea mâinile ridicate pentru a preveni orice comentariu din partea 
oricăruia dintre noi. Nu trebuie să o fi făcut pentru mine, pentru că mă simțeam de 
parcă toate oasele mele se transformaseră în lichid şi simplul fapt de a respira era 
aproape mai greu decât puteam să gestionez. 

— Mirax a venit să mă întrebe ce ar putea face pentru a contribui la încetarea 
raidurilor Invidioşilor. Se pare că un client de-al ei, un colecţionar de antichităţi, 
pierduse câteva obiecte de valoare când un raid al lor i-a devastat o reşedinţă de 
vacanţă pe care o administra. Îşi dorea obiectele înapoi şi era interesat ca Mirax să 
facă nişte cercetări. Ea a venit la mine oferindu-şi serviciile, şi menţionând că o astfel 
de poveste de acoperire i-ar putea permite să ajungă acolo unde agenţii mei nu pot 
ajunge. l-am explicat că Invidioşii s-ar putea dovedi foarte periculoşi, dar ea era 
dispusă să accepte acest pericol — deşi voia să călătorească singură, nedorind să-şi 
supună copiloţii la un asemenea risc. A spus că, cu cât vor fi distruşi mai repede 
Invidioşii, cu atât îşi va face mai puţine griji cu privire la posibila ucidere de către ei a 
membrilor Vagabond, astfel încât tu şi ea să vă puteţi întoarce la vieţile voastre. 

Cumva mi-am strâns mâinile în pumni şi m-am luptat să opresc lacrimile care 
amenințau să mi se scurgă din ochi. Dacă nu aş fi pus distrugerea Invidioşilor ca şi 
condiţie pentru decizia noastră de a avea un copil, ea nu şi-ar fi asumat niciodată 
acest risc. Ar fi trebuit să prevăd asta, ar fi trebuit să ştiu ce va face. Ea nu a fost 
niciodată genul care să stea fără să facă nimic atunci când îi scăpa vreun obiectiv din 
mână. 

Sau a fost? Odată cu această întrebare, cu realizarea faptului că nu-mi mai 
puteam aminti suficient de multe despre ea pentru a răspunde, au apărut lacrimile. 
Am vrut să-mi cer scuze, dar nodul din gât mi-a înăbuşit cuvintele. Gura mi s-a 
deschis într-un țipăt tăcut, apoi am izbit cu pumnul drept de braţul scaunului şi am 
închis gura. Am pufnit, mi-am şters lacrimile, apoi am revenit în poziție verticală. 

— Vă rog, iertaţi-mă, am îngăimat. 

— Nu e nimic de iertat, Corran. Tycho îmi oferi un zâmbet curajos. Suporți 
asta mult mai bine decât aş fi făcut-o eu dacă aş fi primit veşti similare despre 
Winter. 

Cracken întinse mâna şi mă mângâie pe genunchi. 

— Dacă nu ar fi fost vorba de presentimentul tău că Mirax a dispărut, nu m-aş 
fi alarmat prea tare, Căpitane Horn. Ea a întârziat să dea raportul, însă nu atât de 
mult timp încât să consider că este necesar să presupunem ce este mai rău. 

— Nu presupun nimic, domnule. Mi-am deschis pumnii şi m-am uitat în jos la 
mâinile mele goale. A dispărut. Nu e moartă, doar dispărută! Dormeam şi am auzit-o 

strigându-mi numele, iar apoi a dispărut. 

Capul lui Cracken se ridică. 

— Crezi că e mai mult decât un coşmar? 

— Nu a fost un coşmar. 

— Atunci face parte din moştenirea ta Jedi? 

M-am oprit şi m-am gândit bine. Păstram un fel de legătură inconştientă, 
neantrenată, cu Mirax prin intermediul Forței? Nu ştiam dacă asta era posibil. 

— Nu ştiu, domnule General, ştiu doar că a dispărut. Nu o mai pot simți. M- 
am uitat spre Tycho. Spune-mi că poți simți prezenţa lui Winter, te rog. 

Tycho zâmbi uşor. 

— Cred că ştiu ce vrei să spui, Corran, şi îi simt prezența când suntem 
împreună, dar nu este ceva constant. Este plecată să îl îngrijească pe Anakin Solo şi 
nu am nicio idee unde este sau cum se simte. Cunoscând-o, presupun că totul e 
bine. Nu pot să-ţi spun, însă, că am cu ea aceeaşi legătură pe care o ai tu cu Mirax. 

— Mulţumesc pentru onestitate. M-am întors spre Cracken. Spuneţi-mi unde a 
fost ultima dată. 

Generalul clătină din cap. 

— Nu pot. 

— Trebuie. 

— Nu pot şi nu vreau, Căpitane Horn. Chipul lui Cracken se încordă. 
Gândeşte-te un minut. Am agenţi pe teren care sunt foarte vulnerabili... 

— De vulnerabilitatea lui Mirax îmi fac griji acum. 

— Ştiu asta, omule, să nu crezi că nu ştiu. O nuanţă tăioasă se strecură în 
vocea lui Cracken şi îmi tăie furia. Este în aceeaşi poziție în care erai şi tu când v-am 
strecurat pe tine şi pe Vagabonzi aici, pe Coruscant. Dacă îţi dau această informaţie 
şi pleci după ea, s-ar putea să-i faci pe cei care au de-a face cu ea să creadă că li s-a 
întins o cursă. Trebuie să ai încredere în ea şi să ai încredere că va face ceea ce 
trebuie. 

— Şi dacă asta nu e de ajuns? Mi-am dat seama că mâinile îmi deveniseră din 
nou pumni, aşa că m-am forțat să le deschid din nou. Poate că nu vreți să-mi dați 
informaţiile, domnule General, dar vi se poate ordona să o faceți. 

— Numai de către Consiliul de conducere al Noii Republici. 

I-am aruncat o privire cât se poate de dură. 

— Sunt dispus să le fac o petiție pentru ca ei să-mi obţină aceste informații. 
Ceea ce am făcut pentru Noua Republică poate că a devenit un pic învechit, şi nimic 
nu este la fel de obositor precum eroul de ieri, dar voi folosi tot capitalul politic pe 
care îl am pentru a o salva pe Mirax. 

Cracken mă privi încruntat. 

— Dar nici măcar nu ştim dacă necesită să fie salvată. 

— Dumneavoastră nu ştiţi, domnule General, însă eu ştiu. M-am ridicat în 
picioare şi le-am oferit ambilor bărbaţi un salut. Vă respect foarte mult pe amândoi şi 
nu vreau să fiu insubordonat, dar soția mea are probleme şi o voi ajuta. Mi-ar plăcea 
să mă ajutaţi, dar, în cazul contrar, să nu încercați să mă opriți. 

Capitolul 4 


Ştiam că motivele Generalului Cracken de a refuza să-mi dea informațiile pe 
care le doream erau bune şi întemeiate şi că, dacă aş fi fost în locul lui, m-aş fi 
împotrivit cererii mele, la fel ca el. Acest tip de logică rece se topea însă în fața furiei 
şi a durerii pe care o simțeam. Dacă aş fi luat pur şi simplu o decizie şi nu aş fi 
încercat să amân lucrurile, Mirax nu ar fi dispărut. Evitasem responsabilitatea o 
dată şi nu aveam de gând să o mai dezamăgesc şi a doua oară pe Mirax. 

Amenințarea mea de a adresa o petiție Consiliului de conducere al Noii 
Republici nu era una în van, dar Cracken ştia că nu avea de ce să se teamă de ea. 
Teoretic, orice cetățean al Noii Republici putea comunica cu un Senator şi, dacă se 
justifica în cazul său, putea chiar să obţină o audienţă la Consiliu. În cazul meu, aş 
putea să mă adresez mai direct lui Doman Beruss, Consilierul Corellian, şi să cer o 
audiență în acest sens. Eram destul de sigur că voi putea să vorbesc în Consiliu, dar 
asta mă îndepărta totuşi de obţinerea a ceea ce aveam nevoie de la Generalul 
Cracken. 

Chiar înainte de a merge la Consiliu, trebuia să obţin sprijinul diverşilor 
membri pentru a avea o şansă de a obţine aprobarea cererii mele. În realitate, ştiam 
că ar fi fost destul de uşor ca cererea mea să fie respinsă în numele securităţii, însă 
dacă câțiva membri ai Consiliului m-ar fi susținut, aş fi putut avea oricum câştig de 
cauză. 

Totuşi, pentru a obţine un astfel de sprijin, trebuia să cer favoruri de la 
prieteni. Prima mea oprire în această încercare — cel puţin prima oprire după ce m- 
am întors acasă şi m-am schimbat în uniforma de serviciu - a fost biroul Generalului 
Wedge Antilles. Nu am sunat în prealabil, iar asistenta executivă a lui Wedge, oricât 
de formală şi rece ar fi fost, păru să accepte ca fiind o chestiune firească să trec pe 
acolo. 

Naturaleţea biroului lui Wedge dezvăluia multe despre omul pe care ajunsesem 
să-l cunosc şi în care ajunsesem să am încredere de-a lungul anilor. Întregul perete 
din spatele biroului său fusese realizat din oțel transparent, oferind iluzia că lucra în 
balcon. Îi oferea o privelişte minunată asupra Coruscantului şi, mai ales, o mare 
parte din orizont. Biroul era suficient de mare pentru a ateriza un X-interceptor, iar 
Wedge îl păstra suficient de degajat pentru a putea ateriza cu adevărat un X- 
interceptor acolo. În partea stângă a încăperii, Wedge avea o canapea, o masă joasă 
şi câteva scaune ponosite care ar fi arătat mult mai bine în vreo sală de şedinţe a 
escadrilei. 

— Sper că nu vă deranjez, domnule General. 

Wedge îmi oferi un zâmbet mare care pulsă din nou ceva căldură în mine. 

— Corran, mă bucur să te văd. A trecut prea mult timp. 

L-am salutat, apoi i-am strâns mâna. 

— Aşa este, domnule General, mult prea mult timp. 

Se încruntă şi îmi făcu semn să mă îndrept spre o canapea, departe de biroul 
său. Veni din spatele biroului şi luă loc pe un scaun în fața mea, lăsând masa joasă 
între noi. Am observat că se potrivea cu cea de care mă împiedicasem în dormitor, iar 

tibia îmi pulsă dureros. Pe masă erau împrăştiate o sumedenie de fişe de date din 
reviste istorice militare şi publicaţii de arhitectură. 

Wedge mă privi cu atenţie în timp ce se aşeza. 

— Nu trebuie să fii atât de formal, Corran. 

— Îmi pare rău, Wedge. Mi-am forţat un zâmbet pe față. În escadrilă am înţeles 
cu toţii de ce Comandamentul te-a mutat la operaţiunile flotei atunci când Împăratul 
renăscut amenința Noua Republică, şi chiar şi în ultimele patru luni ai zburat pe aici 
îndepărtând rămăşiţele de pe orbitele joase pentru a nu se prăbuşi şi a ucide şi mai 
multe ființe de aici. Apoi, când ai acceptat această misiune la sol în loc să te întorci, 
ei bine, unii dintre noi ne-am întrebat dacă nu cumva te-ai obişnuit să auzi cum ţi se 
spune Generalul Antilles. 

Zâmbi în felul acela dezinvolt şi deschis pe care îl avea, cu ochii lui căprui 
strălucitori. 

— Nimic nu mi-ar plăcea mai mult decât să mă întorc la escadrilă, dar, ştii, mi- 
am petrecut ultimii unsprezece ani din viață distrugând lucruri. Când m-am întors 
pe Coruscant şi am văzut tot ce fusese distrus aici, şi toate lumea rămasă fără casă — 
ca tine şi Mirax - nu ştiu, ceva din mine a dorit o schimbare. 

Wedge se aplecă în față pe scaun şi o şuviță de păr şaten i se legănă pe frunte. 
Ridică unul dintre datacardurile jurnalului de arhitectură. 

— Cu mult timp în urmă, când locuiam pe Gus Treta cu părinții mei, visam să 
am o casă pe pământ şi să construiesc clădiri incredibile. Rebeliunea şi tot ce a mai 
intervenit m-au făcut să uit acest vis, dar survolarea distrugerilor de aici mi le-a 
readus în minte. Nu ştiu dacă voi rămâne legat de acest lucru, dar deocamdată este 
ceva ce vreau să fac. 

O parte din mine voia să protesteze şi să-l convingă să se reîntoarcă la 
escadrilă, dar părea atât de fericit încât nu puteam să-i reproşez că îşi schimbase 
locul de muncă. 

— Ştii că vom fi fericiți să te avem din nou alături de noi. 

— Mulţumesc. Wedge dădu din cap şi se aşeză înapoi în scaunul său. Deci, ce 
te aduce aici? Doar în vizită? 

Am înghițit în sec. 

— Nu chiar. Am nevoie de o favoare. O mare favoare. 

Răspunsul lui veni un pic mai grav decât înainte. 

— Ce este, Corran? 

— Mirax a dispărut şi trebuie să o găsesc. Generalul Cracken ştie de unde a 
raportat ultima dată - îndeplinea o sarcină pentru el la acea vreme — şi nu vrea să-mi 
spună unde a fost. 

Wedge se încruntă. 

— Nu vrea ca tu să pleci şi să pui în pericol viața ei şi operațiunea lui. 

— Ştiu, dar ea are probleme şi trebuie să o ajut. Vreau să ştiu dacă ai fi dispus 
să vorbeşti cu Consilierul Organa Solo şi să vezi dacă m-ar ajuta să fac o petiție către 
Consiliu pentru a-i ordona lui Cracken să-mi dea acele informații. 

Am încercat să-mi fac solicitarea să pară rezonabilă, dar chiar în timp ce 
auzeam cuvintele, am ştiut că era o nebunie. Chiar dacă Wedge m-ar fi ajutat, 
Consiliul nu mi-ar fi putut oferi ceea ce îmi doream. Depăşisem cu mult limitele şi 
ştiam asta, dar nu aveam altă soluţie. 

Înainte ca Wedge să poată răspunde, un bărbat cu ochi strălucitori intră pe 
uşa biroului. Se uită înapoi la asistenta lui Wedge, şi spuse: 

— Va dura doar o secundă, apoi voi pleca. Se uită la Wedge cu un zâmbet la fel 
de larg ca al unui Hutt şi plin de îngrijorare pe față. Wedge, vrei să mergi cu mine pe 
Kessel? 

— Kessel? Ăsta e ultimul loc în care m-aş fi gândit că ai vrea să mergi. Wedge 
clipi şi îşi alungă surpriza. Mulţumesc pentru invitație, Han, dar am îndatoriri aici. 

— Ce îndatoriri? Droizii de construcție se descurcă singuri. Poţi veni cu mine 
să-i verifici pe cei pe care i-ai lăsat acolo, cum ar fi Fliry Vorru. 

Han Solo trecu cu privirea pe lângă Wedge şi mă salută cu o mişcare rapidă a 
capului. 

— Scuze că vă întrerup. 

Wedge se uită de la el înapoi la mine, apoi zâmbi. 

— Voi doi nu v-aţi cunoscut? 

Am clătinat din cap. 

— Îl cunosc pe Generalul Solo după reputaţie, cu siguranţă. 

Zâmbetul lui Han Solo rămăsese la locul lui. 

— Nu mai sunt un general, ci doar un civil, mulțumesc. 

Wedge zâmbi şiret. 

— Nu cred că la asta se referă întreaga reputație, Han. Acesta este Corran 
Horn. A lucrat în CorsSec. 

Han îmi întinse o mână. 

— Atunci şi eu te cunosc după reputaţie. Şi pe tatăl tău. 

— Tatăl meu? 

Cel mai notoriu contrabandist de pe Corellia aprobă din cap. 

— A fost odată pe urmele mele. A trebuit să-mi fac o programare la Academia 
Navală Imperială ca să scap de el. 

Han Solo avea o urmă de înfumurare în glas pe care o asociam de mult timp cu 
cea a contrabandiştilor şi a criminalilor care se lăudau cu escapadele lor de scurtă 
durată, iar eu voiam să-l urăsc pentru asta. Ştiam că făcuse trafic cu mirodenii 
pentru un Hutt şi ăsta, de asemenea, era un alt motiv pentru mine să îl consider 
scursura universului. Chiar şi faptul că în restul galaxiei Corellienii erau adesea 
văzuți ca nişte derbedei ostentativi, în mare parte datorită faimei isprăvilor sale, era 
mai mult decât suficient pentru a-şi câştiga duşmănia mea pentru totdeauna. 

Dar era ceva în ochii lui şi în fermitatea strângerii sale de mână care dădea de 
înțeles spiritul onorabil care se afla în sufletul său. Ar fi fost uşor să-l ridiculizez ca 
pe un simplu mercenar care şi-a găsit norocul alături de Prinţesa Leia, dar asta ar fi 
negat întreaga durere pe care o suferise şi efortul pe care îl depusese în lupta 
împotriva Imperiului. Ceva din om se lupta în el să nu ia calea uşoară, să nu-şi 
abandoneze prietenii şi să nu renunţe la cauze fără speranță. Poate că era dorința de 
a reuşi sau teama de eşec, ambele sau chiar mai multe, dar asta m-a făcut să 
realizez că un catalog al crimelor şi faptelor sale nu ar putea rezuma acest om. 

— Mă bucur să vă cunosc, domnule. 

— Ai fost în CorSec. Eu ar trebui să îți spun domnule. Ridică din umeri. Dar 
formalitatea nu a fost niciodată punctul meu forte. 

Wedge îi făcu semn lui Han să se aşeze pe un scaun, dar bărbatul rămase în 
picioare. 

— Corran m-a rugat să vorbesc cu soția ta despre o chestiune foarte 
importantă. Îți aminteşti de Booster Terrik? 

Faţa lui Han se lumină. 

— Booster? Este greu de uitat. A fost o legendă printre contrabandişti încă 
dinainte să se răcească Corellia într-un bulgăre. Nu tatăl tău l-a trimis pe Booster pe 
Kessel? 

Am aprobat din cap. 

— Pentru cinci ani. 

Han tresări. 

— E o perioadă lungă de timp de petrecut în mină. 

Wedge aprobă din cap. 

— Corran s-a căsătorit cu fiica lui Booster, Mirax. 

— Serios! lată pe cineva care, în sfârşit, are socri la fel de interesanțţi ca ai mei. 
Han se uită la mine. Despre ce voiai să vorbească Wedge cu Leia? 

— Mirax a dispărut. Vreau să mă duc după ea, dar Airen Cracken nu vrea să- 
mi spună unde se afla când a dispărut. Am ridicat din umeri. Speram să-i ordone 
Consiliul să îmi dea această informație. 

— Leia ar putea să-i convingă să facă asta, dar nu aş paria prea mult pe asta, 
puştiule. Ochii căprui ai contrabandistului se înăspriră. Oricât de înțelegătoare ar fi 
Leia față de cauza ta, adevărul este că cererea ta ar fi destul de jos pe lista de 
priorități a Noii Republici. Şi, dacă te gândeşti la asta aşa cum te-ai fi gândit când 
erai în CorSec, nu ai fi putut în niciun caz să dai astfel de informații soțului unui 
ofițer sub acoperire. 

Am aruncat o privire spre podea. 

— Ştiu. 

— Cu toate astea, spuse el, lăsând un ton mai uşor să se strecoare în cuvintele 
sale, Serviciile de Informaţii ale Noii Republici nu sunt singurul loc de unde poți 
obţine informaţii despre Mirax. Încă mai zboară pe Pulsar Skate? 

Mi-am ridicat capul. 

— Da, domnule. 

— Înainte să plec spre Kessel — Leia m-a însărcinat să lucrez ca agent de 
legătură cu deţinuţii, deoarece am mai fost în zonă - voi face câteva tatonări şi voi 
vedea dacă Skate a fost văzută în vreunul dintre locurile obişnuite. S-ar putea să 
apară o pistă pentru tine. Ochii lui Han se îngustară în direcția mea. Dar asta numai 
dacă treci peste chestia asta cu domnule. 

Am zâmbit fără să vreau. 

— Mulţumesc, Han. Şi eu sunt Corran, în ciuda faptului că am fost în CorsSec. 

Han zâmbi. 

— Galaxia este un loc mare, aşa că această căutare nu va fi uşoară, dar nu mă 
aştept ca asta să conteze prea mult pentru tine. 

— Nu contează. 

— Fie ca Forţa să fie cu tine, atunci. Se uită la Wedge. Eşti sigur că nu vrei să 
vii cu noi pe Kessel? 

— Data viitoare, Han, nu chiar acum. Wedge îi oferi un zâmbet. Ultima dată 
când am fost acolo - când Escadrila Vagabond a fost acolo — lui Moruth Doole nu 
prea i-a plăcut de mine. Fă-mi o favoare şi nu-i pomeni de mine. 

— Am înțeles. Când mă întorc, o să te anunț dacă am aflat ceva, Corran. 
Piratul ne aruncă amândurora un salut uşor. Zbor bun pentru amândoi. 

Wedge şi cu mine ne-am uitat după el în timp ce se răsucea şi dispărea pe uşă. 
Am râs. 

— Are o anumită prestanţă, nu-i aşa? 

Wedge aprobă din cap. 

— Cam greu de uitat. 

— Aşa se explică recompensele de pe capul lui. Am simţit cum zâmbetul mi se 
estompează încet. Wedge, încă ceva, nu ştiu dacă plănuieşti să te întâlneşti cu lella 
acum că ai ajuns să lucrezi la sol, dar dacă o faci, nu o întreba despre Mirax. Încă 
lucrează pentru Cracken şi s-ar putea să aibă informații, dar nu vreau să aibă 
probleme dacă mi le furnizează. 

— Voi ţine cont de asta. Wedge se încruntă uşor. Chiar ar trebui să o 
contactez, nu-i aşa? 

Am zâmbit. 

— Voi doi păreați să vă înțelegeți de minune. Credeam că ați devenit destul de 
serioşi până acum. 

— Şi aş fi făcut-o. El ridică din umeri, neliniştit. Intenţionam să încep să mă 
întâlnesc cu ea înainte de apariția soțului ei, apoi, după moartea lui şi cu Thyferra şi 
Escadrila Spectru şi Thrawn... 

— Ştiu, s-au întâmplat o mulțime de lucruri care au îngreunat situaţia. Cu 
toate astea, ele nu pot concura cu o fată de pe planeta natală, dacă vrei să ai pe 
cineva care să împartă universul cu tine. 

— Tu şi Mirax dovediți cu siguranță asta. Wedge privi în altă parte cu un pic de 
nostalgie. Chiar ar trebui să o sun şi să mai dau o şansă lucrurilor. Poate că odată ce 
voi reuşi să fac să meargă bine această reconstrucție, îmi voi putea face timp. 

— Aşa cum a spus Han, este o galaxie destul de mare, dar nu cred că vei găsi 
în ea pe cineva mai bun pentru tine decât ea. Mi-am forțat un râs bizar. E o galaxie 
mare şi eu trebuie să-mi caut soţia, în timp ce perechea perfectă pentru tine este atât 
de aproape. Viaţa nu este niciodată uşoară, nu-i aşa? 

— Nu, aşa este. Ochii lui Wedge se luminară şi un zâmbet începu să 
înflorească pe fața lui. Cu toate astea, s-ar putea să avem un avantaj în ceea ce 
priveşte rezolvarea problemei tale. 

— Ce vrei să spui? 

— Luke este aici, pe Coruscant. Ar trebui să vorbeşti cu el. Wedge dădu solemn 
din cap. Să o găseşti pe Mirax poate fi ca şi cum ai găsi un quark într-o gaură de 
deuteriu, dar dacă asta e sarcina ta, să primeşti ajutorul unui Jedi nu ar fi deloc un 
lucru rău. 

Capitolul 5 


În ciuda orei matinale, Wedge îl sună pe Luke Skywalker, şi am fost invitaţi în 
camerele sale din Palatul Imperial. Wedge procură un aparat de zbor şi am zburat 
până acolo. Generalul abordă un curs agresiv printre turnurile înalte şi benzile 
groase de trafic care sufocau căile aeriene din districtul palatului. Ridicând speederul 
pe partea stângă, am alunecat printre două platforme de ridicare foarte încărcate, 
după care am făcut un arc de cerc mare care ne-a adus în apropierea uneia dintre 
numeroasele platforme de aterizare ale palatului. 

M-am uitat la el şi la privirea de plăcere pură care se citea pe chipul lui. 

— Poate că nu-ţi vine să crezi, dar îţi lipseşte enorm de mult escadrila. 

Mi-a făcut cu ochiul. 

— Îmi lipseşte zborul, cu siguranţă, dar să am de-a face cu voi, piloţii de 
vânătoare, şi cu orgoliile voastre, era obositor. 

— Da, astea sunt vorbe aiurea. Acum ai de-a face cu politicienii şi cu orgoliile 
lor. Am râs cu voce tare. Tocmai ai trecut la ţinte cu adevărat dificile. 

Wedge se încruntă pentru o secundă. 

— E mai mult adevăr în asta decât vreau să mă gândesc, prietene. 

Am tăcut amândoi când Palatul Imperial apăru la vedere. Fiind o aglomerare de 
turnuri şi edificii masive, părea a fi monumentul suprem al puterii. Chiar şi aşa, 
diferitele părți fuseseră sculptate cu o atenţie atât de rafinată la detalii încât, luate 
separat, unele porțiuni din ansamblu păreau de-a dreptul fragile. Ceea ce păreau de 
departe a fi nişte membrane subțiri şi nişte panglici împletite, devenea mult mai solid 
când te apropiai. Apropierea dezvăluia şi mai multe niveluri de detaliu, cu lumini 
care clipeau şi culori strălucitoare presărate peste tot. 

Complex părea să fie singurul cuvânt care putea defini pe deplin palatul. 

Guvernul Noii Republici încercase să renunțe la numele Palatul Imperial şi de-a 
lungul anilor fuseseră lansate diverse campanii pentru a-l numi Casa Republicii sau 
pur şi simplu Capitoliul. Niciuna dintre aceste campanii nu avusese succes, pentru 
că niciun nume nu părea potrivit. Era ca şi cum clădirea crescuse pentru a umple 
fiecare nuanţă sugerată de titlul de Palat Imperial şi să o numeşti altfel părea pur şi 
simplu greşit. 

Wedge trimise codurile potrivite pentru ca să aterizăm la palat, apoi mă 
conduse printr-un labirint de coridoare spre camerele Maestrului Jedi. M-aş fi 
pierdut cu totul în încâlceala de coridoare şi aş fi avut doar o vagă senzaţie a 
deplasării noastre prin turn şi în sus, fără a şti cu adevărat cât de departe am ajuns. 
O parte din acest lucru se datora faptului că modelele ornamentate şi culorile 
vibrante folosite pentru a decora acest turn al palatului aproape că m-au copleşit. 
Predomina utilizarea culorii stacojii Imperiale, cu auriu, argintiu, albastru şi verde 
accentuând diverse elemente. Tocmai când amestecul de culori devenea prea mult, 
treceam pe lângă o nişă sau un panou de perete care adăpostea opere de artă de pe 
una dintre miriadele de planete din galaxie. Am găsit alcovurile ca fiind mai degrabă 
un fel de sanctuar şi le anticipam, trecând de la unul la altul aşa cum m-aş deplasa 
de la un sistem la altul într-un zbor lung. Ceea ce mi s-a părut ciudat în legătură cu 

reacția mea a fost faptul că nu era prima mea vizită în Palatul Imperial. Nu puteam fi 
sigur că nu mai fusesem în chiar acest turn înainte, dar cert era că o bună parte din 
palat era decorată în mod ostentativ. O parte din mine a speculat că motivul pentru 
folosirea atât de brutală a culorilor şi a ornamentelor era că, atunci când locuise 
Împăratul aici, supsese atât de mult din viața tuturor, încât, dacă ceva nu era 
prezentat în mod brutal şi extrem de clar, lumea nu-l remarca. 

Palatul nu se schimbase de la vizitele mele anterioare, dar întotdeauna venisem 
aici cu soția mea. Dragostea lui Mirax pentru artă, cunoştinţele ei despre diversele 
piese, stilurile lor, originile probabile şi chiar valoarea de piaţă, îmi furnizaseră un 
context în care să încadrez totul. M-am concentrat asupra lucrurilor care o interesau 
pe ea şi m-am bazat pe principiile pe care mama mea mi le oferise în timpul vizitelor 
noastre la muzeele de pe Corellia. Prin Mirax reuşisem să filtrez toate lucrurile 
iritante, dar fără ea culorile mă asaltau. 

Camerele Maestrului Skywalker m-au salvat. Uşa se deschise înainte să 
ajungem la ea şi Wedge nu ezită să se avânte în camera slab luminată. Lumina slabă 
înăbuşi multitudinea de culori. Deşi camerele încă aveau stilul Imperial, nu exista un 
exces de mobilier care să le împânzească cu unghiuri, ţesături pluşate şi franjuri 
atârnate. Rafturile care fuseseră construite în pereţii fiecărei camere erau aproape 
lipsite de cutii de datacarduri şi de curiozităţi. În afară de câteva amintiri - un 
baston gaderffii, casca lui de X-interceptor şi câteva obiecte pe care mi le aminteam 
din mausoleul Jedi al Împăratului -, rafturile rămăseseră goale. 

Camerele Jediului mi-au amintit de starea foarte sărăcăcioasă a adăpostului în 
care eu şi Mirax ajunsesem să locuim. Absența distragerilor făcea ca încăperile să fie 
liniştite. Timpul părea să încetinească aici şi, pentru prima oară de când 
descoperisem că Mirax dispăruse, nu mă simțeam de parcă o furtună de nisip îmi 
biciuia creierul. 

Luke se uită la noi din mica lui chicinetă şi ne zâmbi. 

— Wedge, mă bucur să te văd din nou. Şi pe tine la fel, Căpitane Horn. Pot să 
vă ofer ceva de băut? 

— Cafea, dacă ai. Wedge îşi ascunse un căscat cu dosul mâinii drepte. Stai 
prea pe întuneric aici, ca să pot adormi chiar acum. 

— Cafea să fie, atunci. 

Maestrul Jedi se uită la mine şi am simțit cum un curent electrizant străbate 
privirea ochilor săi albaştri. Când ne mai întâlnisem înainte, sesizasem puterea din 
el, dar acum, după experienţele sale cu Împăratul renăscut, puterea lui se 
intensificase. Din punct de vedere fizic, arăta puţin cam istovit şi epuizat, pielea din 
jurul ochilor i se întinsese şi îi apăruseră riduri la colțuri. Ştiam că aveam aceeaşi 
vârstă din punct de vedere cronologic, dar ca experienţă mă depăşea cu mult. 

— Şi pentru tine, Căpitane? Păstrez aici pentru Han nişte bere Gizer Albastru 
Palid. Eu iau doar o ciocolată caldă. 

M-am gândit o clipă, apoi am clătinat din cap. 

— E prea devreme ca să încep să beau şi nu sunt sigur dacă aş vrea să mă 
opresc. Şi cu siguranță nu am nevoie să fiu mai treaz de atât. 

— Agitaţia ta este uşor de perceput. Luke făcu un gest spre scaunele simple şi 
masa joasă de vizavi de stația de preparare a mâncării. De ce nu-mi explici care este 
problema? 

Calmul liniştitor al vocii sale reuşi să înăbuşe tumultul de emoţii din mine în 
timp ce luam loc. Wedge se aşeză în dreapta mea, iar Luke vizavi de el. M-am aplecat 

în față pe scaun, sprijinindu-mi coatele pe genunchi. Am inspirat adânc, am reţinut 
aerul pentru o clipă şi am expirat încet. 

— Soţia mea, Mirax, a dispărut. Era plecată într-o misiune dată de Generalul 
Cracken, o misiune pentru a vedea dacă poate descoperi locaţia Invidiosului, astfel 
încât să putem pune capăt raidurilor Leoniei Tavira. Am ezitat, mestecându-mi buza 
inferioară pentru o secundă. Nu s-ar fi dus, dacă nu ar fi fost vorba de faptul că i-am 
spus că, odată ce ne vom ocupa de Invidioşi, vom putea lua o decizie cu privire la 
dorinţa ei de a avea copii. Dacă nu aş fi pus acea condiţie privind luarea deciziei, ea 
nu s-ar fi dus la Cracken şi nu ar fi fost răpită. 

Luke se întinse şi îmi puse o mână pe braţul stâng. 

— Stai o clipă. Calmează-te. Construieşti pe o fundaţie care nu este solidă. 

M-am încruntat. 

— Ce vrei să spui? 

— Îţi asumi responsabilitatea pentru acţiunile lui Mirax — o responsabilitate pe 
care nu ţi-o poţi asuma. Luke îşi păstra tonul vocii scăzut şi uniform, forțându-mă să 
mă concentrez pentru a-i putea auzi cuvintele. Este posibil ca ea să se fi dus la 
Cracken pentru a ajuta să pună capăt raidurilor Invidioşilor dintr-o mulțime de 
motive. Este clar că a vrut să te ajute pe tine şi Escadrila Vagabond să vă ocupați 
rapid de ei. Crezi că ceea ce a făcut ea a fost dictat de amânarea unei decizii luate de 
tine. Probabil că era mai interesată să te ţină pe tine şi pe prietenii tăi în viaţă. 

Wedge încuviință din cap. 

— Trebuie să recunoşti, Corran, că ceea ce tocmai a descris Luke este exact 
genul de lucru pe care l-ar face ea. 

Am închis ochii pentru o clipă, apoi am aprobat încet din cap. 

— Ai dreptate. Ai dreptate, dar asta nu înseamnă că o parte din dispariţia ei nu 
este şi din vina mea. 

Mâna lui Luke se strânse pe antebraţul meu. 

— Sentimentul tău de vinovăţie este firesc, dar nu poţi să îl laşi să te 
paralizeze. Sunt curios, totuşi, în legătură cu un lucru. Spui că a fost răpită. De 
unde ştii asta? 

— Nu ştiu exact, ci pur şi simplu ştiu. Dormeam, aşteptând să se întoarcă 
acasă, când am auzit-o strigându-mi numele. Am auzit-o strigându-l din nou, apoi 
nu a mai fost nimic. Am deschis ochii şi mi-am încrucişat privirile cu Maestrul Jedi. 
Am simțit că dispăruse - nicidecum moartă, doar izolată de mine. Şi apoi am început 
să uit detalii despre ea şi despre viața noastră. Puteam să mă uit prin cameră şi să 
identific lucrurile pe care le adusese ea în casă sau pe care le deținuse sau le 
folosise, însă nu mai aveam niciun detaliu emoțional. Simt ca şi cum ea se dizolvă 
din memoria mea. 

Luke se îndreptă şi îşi sorbi ciocolata caldă. Pentru o clipă, privirea i se 
îndepărtă şi chipul îi deveni o mască întunecată. 

— Foarte curios. 

— Ce anume? 

— Faptul că amintirile se estompează. Se uită din nou la mine cu ochii intenşi. 
Aş vrea să încerc ceva, dacă nu te deranjează. 

M-am uitat la Wedge, care a aprobat din cap liniştitor. 

— Bine. Ce vrei să fac? 

Luke zâmbi cu seninătate. 

— Doar deschide-ți mintea pentru mine. Vreau să te cercetez. Vei simți ceva — o 
mică presiune. S-ar putea chiar să te gâdile. 

— Bine. 

A inspirat adânc şi, în timp ce expiram, am simțit un val de pace care m-a 
cuprins. M-am străduit să mă relaxez în timp ce ochii Jediului se închideau pe 
jumătate. Am simţit ceva în mintea mea, ceva blând şi totuşi ferm, ca o bătaie 
liniştitoare pe spate, apăsându-mi conştiinţa. A devenit mai intensă şi s-a mutat de 
la un punct la altul — dacă se poate spune că ceva atât de eteric precum o minte are 
puncte. Am simţit diferite unghiuri de atac şi o creştere a presiunii care a fost la 
limita dureroasă, apoi s-a evaporat şi Luke se dădu în spate. 

M-am uitat la el aşteptând. 

— Ce? 

Mi-a zâmbit copilăreşte. 

— Foarte interesant. Încercai să-mi rezişti? 

Am clătinat din cap. 

— Nu, deloc. A fost vreo problemă? 

— Un pic. Puteam să scot nişte impresii de suprafață, dar erai închis destul de 
bine. Se încruntă pentru o clipă. Lasă-mă să încerc într-un alt mod. Wedge, vreau ca 
tu să începi să vorbeşti. Despre ce anume nu prea contează. Ceva simplu. Poate o 
glumă. Corran, concentrează-te pe vocea lui Wedge şi pe ceea ce simți pentru el. Eu 
voi face acelaşi lucru, ceea ce ar trebui să ne aducă gândurile pe căi aproximativ 
paralele. Asta mi-ar putea oferi o deschidere. 

Am ridicat din umeri. 

— Merită să încercăm, cred. 

Ne-am uitat amândoi la Wedge. 

— Nu mă pricep prea bine la glume. 

Luke dădu din cap. 

— Sunetul vocii tale este obiectivul principal aici, nu să ne faci să râdem. 

— Bine. Deci, un Bothan intră într-un cafenea cu un gornt sub braţ... 

Am închis ochii şi am ascultat sunetul vocii lui Wedge. M-am gândit la toate 
momentele în care îl auzisem, la toate sfaturile şi felicitările pe care mi le dăduse, la 
toate pericolele pe care le împărtăşisem, dar şi la momentele bune. M-am minunat de 
modul în care reuşisem să răzbim în situații imposibile, câştigând împotriva unor 
şanse mici, mai mult decât ar fi pariat chiar şi un Corellian. M-am gândit la cei pe 
care i-am ajutat, la vieţile pe care le-am salvat şi chiar la durerea comună a 
camarazilor pierduţi în luptele noastre de-a lungul timpului. 

În tot acest timp am sesizat doar un indiciu al sondării lui Luke. De data asta, 
în loc să pătrundă direct, a permis ca explorarea lui să înceapă să curgă în aceeaşi 
direcție cu gândurile mele. Fluxul simțurilor sale s-a contopit cu mine şi orice 
apărare mentală pe care o aveam în acest moment nu a reuşit să identifice pe deplin 
cealaltă prezență din mintea mea. Investigația lui Luke s-a strecurat pe lângă toate 
astea, lovindu-se în continuare de amintirile mele despre Wedge, apoi, când a dat 
peste o amintire în care apăreau atât Wedge, cât şi Mirax, se abătu brusc, iar eu am 
simțit ca şi cum un colț de oţel transparent ar fi fost înfipt adânc în creierul meu. 

Probabil că am leşinat pentru o secundă, pentru că următorul lucru pe care l- 
am văzut a fost Wedge stând deasupra mea. Am clipit pentru a alunga lacrimile şi m- 
am trezit uitându-mă la tavan, cu scaunul meu răsturnat pe spate. Mă agățam de 
braţele scaunului atât de tare încât mă dureau mâinile. Picioarele mele se 

strânseseră atât de tare în jurul picioarelor scaunului încât am auzit fibra de 
material plastic scârțâind şi pocnind. Am simțit o arsură în plămâni şi am realizat că 
trebuia să-mi amintesc să respir. 

Wedge se lăsă în genunchi lângă mine. 

— Eşti bine, Corran? Luke, cum te simţi? 

— Un pic mai bine decât el, bănuiesc. Luke apăru de cealaltă parte a mea şi îşi 
apăsă mâna stângă pe umărul meu. Am simţit ceva curgând din el în mine şi 
membrele mele tremurânde s-au relaxat. Uşurel, Corran. Ştiu că a fost un şoc. Îmi 
pare rău. 

Mi-am strecurat încet mâna stângă pentru a-mi şterge gura şi am găsit un pic 
de sânge de pe buza muşcată. Durerea încă mai răsuna în creierul meu, iar golul din 
adâncul stomacului m-a făcut să mă bucur că nu băusem nimic. Am tuşit şi mi-am 
forțat un zâmbet slab. 

— Nu e ceea ce plănuiai? 

— Deloc. 

Luke şi Wedge mi-au desprins membrele de pe scaun şi m-au ajutat să mă 
ridic în picioare. Cu un gest, Maestrul Jedi aduse un alt scaun lângă mine şi m-am 
aşezat din nou. A trebuit să mă lupt ca să nu alunec fără vlagă pe podea, dar am 
reuşit. 

— Îmi pare rău că ţi-am stricat scaunul. 

— Nu este nicio problemă. 

Wedge se încruntă. 

— Deci, ce s-a întâmplat? Nu credeam că gluma mea a fost atât de proastă. 

Luke râse politicos şi chiar şi eu a trebuit să zâmbesc. 

— Nu, Wedge, nu a fost. Chiar şi Corran va fi de acord cu asta. Ceea ce s-a 
întâmplat a fost că am reuşit să trec de apărarea lui şi m-am folosit de o amintire cu 
tine şi Mirax împreună pentru a face legătura cu mintea lui. Făcând asta, l-am 
străpuns pe Corran într-o rană psihică vastă şi deschisă. 

Am tremurat. 

— Şi cumva te-am aruncat înapoi din mintea mea. 

— Ba da, ai făcut-o, şi destul de puternic. Luke îşi îndreptă propriul scaun şi 
se aşeză din nou. Cred că am un indiciu despre pierderea ta de detalii emoţionale în 
ceea ce o priveşte pe Mirax. 

— Spune-mi. 

— Ai arsuri de memorie. Trauma de a o auzi strigând după tine şi apoi de ao 
simți dispărută ţi-a ars destul de mult emoţiile în ceea ce o priveşte. Mintea ta 
închide accesul la anumite zone pentru a nu mai suporta un alt şoc ca acela. Luke 
ridică uşor din umeri. Apărarea ta este destul de puternică şi acum este ca o 
inflamație după o traumă. Eşti închis din punct de vedere emoțional şi foarte greu de 
atins. 

Îmi revenise ceva putere în membre, aşa că m-am tras într-o poziţie dreaptă. 

— Nu e ceva permanent, nu-i aşa? 

— Nu cred. Luke sorbi din băutura lui. Mintea poate fi destul de rezistentă. 

Am aşteptat ca el să mai înghită o gură de ciocolată, apoi l-am întrebat: 

— Deci, mă ajuţi să o găsesc? 

— Mi-ar plăcea, foarte mult. Mai întâi trebuie să ne dăm seama de ce a 
dispărut. 

Wedge se încruntă peste marginea cănii sale de cafenea. 

— A dispărut pentru că a plecat să iscodească despre Invidioşi. 

— Aceasta este cauza principală, da, dar de ce ea? Şi de ce nu a fost ucisă de-a 
dreptul? Luke îşi strânse mâinile. Au existat momente în care am simțit de la 
distanțe mari că prietenii mei sunt în pericol, dar cel mai puternic moment a fost 
atunci când Han, Leia şi Chewbacca se aflau pe Bespin şi erau torturați de Darth 
Vader. Acesta voia ca eu să vin la el, pentru a mă putea convinge să trec de partea 
întunecată. 

— Dar el ştia deja că ai fost antrenat ca Jedi. Ştia că vei fi receptiv la acest tip 
de momeală. 

Mi-am lovit propriul stern cu degetul mare. 

— Aproape nimeni din afara escadrilei nu cunoaşte legăturile mele Jedi şi nu 
am fost antrenat. De fapt, sunt foarte puţine lucruri care să mă lege de Jedi. 

Luke dădu din cap. 

— Atunci ce legătură există între Mirax şi ei? 

Inima mi s-a oprit pentru o secundă. 

— Bastard Sith, ea are medalionul meu Jedi. I l-am dat când ne-am logodit. Îl 
poartă ca pe un talisman norocos când călătoreşte. 

Chipul Maestrului Jedi se întunecă. 

— S-ar putea să fie asta. Din câte am aflat din tradiţiile Jedi Corelliene, când 
un Cavaler devenea Maestru, i se băteau medalioane memoriale. Acestea erau 
dăruite familiei, prietenilor, Maestrului său şi elevilor lui. S-ar putea ca cineva să fi 
văzut medalionul, să fi presupus că există o legătură acolo şi să fi acționat. 

— Dar de ce? Nu avea sens pentru mine. Ai spus că Vader ţi-a torturat 
prietenii ca să te atragă într-o capcană. Eu n-o pot localiza pe Mirax, deci cum aş 
putea cădea într-o capcană? 

Wedge clătină din cap. 

— Ar putea fi doar un avertisment, Corran, care să te împiedice să faci ceva. 

— Sigur, dar ce? 

Luke ridică o mână. 

— Nu ştim. Să speculăm acum ar putea fi o pierdere de vreme. Faptul că am 
folosit exemplul de pe Bespin s-ar putea să ne fi pus pe o pistă greşită. Ar putea fi 
nimic mai mult decât cineva care o răpeşte pe Mirax pentru că a recunoscut-o şi 
crede că poate cere o răscumpărare, din moment ce amândoi sunteți cunoscuți ca 
făcând parte din Rebeliune. Este posibil ca avertismentul pe care l-ai primit să fi 
venit înaintea cererii de răscumpărare, iar răpitorii să nu ştie că ai fost avertizat. 

Ochii mei se îngustară. 

— Bine, atunci suntem cu un pas înaintea lor. Cu ajutorul tău, o putem găsi 
pe Mirax şi ne putem ocupa de această situaţie înainte ca ea să devină mai gravă. 

— De acord, dar există o problemă. 

— Care anume? 

Luke suspină. 

— Eu nu am legătura care te leagă pe tine de Mirax. Forţa subită cu care s-a 
rupt legătura ta cu ea mă face să mă întreb dacă nu cumva ea se află în stază. Va 
trebui să o întreb pe Leia ce a simțit când a fost închis Han în carbonită -— ştiu că a 
durut-o teribil. Pun pariu că ceea ce ai simțit tu a fost în mare parte la fel cu ce a 
simțit ea. 

Mi-am strâns braţele în jurul meu. Gândul că Mirax ar putea fi înghețată în 
carbonită, sau băgată într-un tub de hibernare, mă umplea de groază. 

— Vrei să spui că nu ai cum să o găseşti. 

— Nu, nu chiar acum, nu de la distanța asta. 

Inima mi s-a strâns. 

— Deci e pierdută. 

— Nu am spus asta. Luke îşi lăsă cana pe masă şi se uită fix în ochii mei. Cred 
că tu o poţi găsi. Cred că eşti suficient de puternic în Forţță pentru a o găsi, chiar 
dacă este în hibernare. Poate că gândurile ei au fost încetinite până în punctul în 
care abia dacă se percep, dar prin intermediul Forţei le poţi găsi. Ele te vor conduce 
la ea. 

— Dar trebuie să o găsesc acum! 

— Nu, insistă el cu calm, trebuie doar să o găseşti. Ceea ce trebuie să faci 
acum este să înveţi cum să o găseşti. 

Luke se ridică în picioare, se roti în spatele scaunului său şi se sprijini 
puternic de spătarul acestuia. 

— M-am gândit mult la ceea ce s-a întâmplat în ultima vreme şi ştiu că nu 
există nicio posibilitate ca Leia, eu şi copiii ei, pe măsură ce ajung la maturitate, să 
putem să ne asumăm toate responsabilitățile la care suntem chemaţi să facem față 
acum. De-a lungul celor o mie de generaţii în care Jedii au menținut pacea în 
galaxie, au existat o mulțime de Jedi; sute cu siguranță, mii probabil. Cele mai bune 
eforturi ale Împăratului de a distruge Jedii nu au fost pe deplin încununate de 
succes şi există încă persoane sensibile la Forţă. La fel ca tine, Corran, ca mine şi ca 
Mara Jade. Trebuie să formăm mai mulți Jedi pentru a împărți povara. Ştiu că te-am 
rugat înainte să mi te alături şi să te antrenezi cu mine. Ai refuzat din motive bune şi 
întemeiate. Evenimentele de atunci nu m-au lăsat să fac presiuni pentru a restabili 
Ordinul, dar acum este momentul. În câteva zile am de gând să cer Senatului să mă 
lase să înființez o Academie Jedi. O simplă căutare în bazele de date a scos la iveală o 
serie de candidaţi viabili. Dacă voi reuşi să fac rost de o duzină, cred că voi avea 
destui pentru a începe. Mi-ar plăcea ca tu să fii unul dintre ei. 

— Cum pot să mă gândesc să mă antrenez pentru a deveni un Jedi când soția 
mea a dispărut? 

Wedge mă privi încruntat. 

— Gândeşte-te o clipă, Corran. Dacă răpirea ei a fost menită să-ți trimită un 
mesaj — un mesaj pe care numai un Jedi îl poate înțelege — atunci oricine o are este 
suficient de puternic încât să creadă că poate înfrunta un Jedi şi să supraviețuiască. 
Dacă nu te antrenezi să devii un Jedi, care crezi că sunt şansele să o poți salva? 

Luke aprobă din cap. 

— Wedge are dreptate. Şi, dacă ai primit mesajul datorită sensibilităţii tale la 
Forţă şi răpitorii nu ştiu nimic despre asta, antrenamentul Jedi te va face cu atât mai 
capabil să te descurci cu ei şi să o salvezi. 

Logica lor era de neclintit, dar tot mă simţeam inconfortabil să mă dedic unui 
curs de antrenament în timp ce Mirax lâncezea în stază. 

— Nu ştiu. 

Maestrul Jedi zâmbi puţin. 

— Nu m-aş fi aşteptat la vreun răspuns mai sincer. Sunt două lucruri pe care 
trebuie să le iei în considerare, Corran. Primul: când Vader mi-a torturat prietenii, a 
făcut-o pentru a mă atrage la el şi pentru a-mi întrerupe antrenamentul. Am făcut 
cea mai gravă greşeală din cariera mea părăsindu-mi Maestrul în acel moment. M-a 

costat mâna, aproape m-a costat viața şi, după cum au decurs evenimentele, ar fi 
putut afecta grav Rebeliunea. Ai o şansă, fiind confruntat cu o provocare similară, să 
eviți greşeala pe care am făcut-o eu. Sper că vei profita de ea. 

Simţeam sinceritatea care se revărsa din el. 

— Care este celălalt lucru? 

— Tradiţia Jedi Corelliană e una puternică. În analele Jedi, mulți Jedi 
Corellieni se remarcă prin devotamentul lor față de serviciu. Ei au avut tendinţa de a 
nu se îndepărta prea mult de Corellia — acel sistem avea mai mult decât suficient de 
oferit pentru ei — dar înțelepciunea şi curajul lor au avut un impact deosebit. Eşti 
moştenitorul acestei tradiții şi cred că va fi foarte important să o reintegrezi în noile 
tradiții Jedi. Ceea ce vei face intrând în cadrul Academiei nu îți va permite doar să o 
salvezi pe Mirax, ci îi va ajuta şi pe alții să îşi atingă potențialul maxim în Forță. 

— Înţeleg ce spui, Maestre Skywalker, dar mai sunt şi alte probleme. Am 
ridicat din umeri. Nu sunt ca tine sau ca Han Solo, dar nici nu sunt necunoscut în 
Noua Republică. Dacă răpitorii lui Mirax află că sunt la Academia ta şi că sunt 
antrenat ca Jedi, viaţa ei ar fi pierdută. 

Wedge îndreptă privirea spre mine. 

— În lipsă de altceva, statutul său de erou al Rebeliunii ar putea probabil să 
distragă atenția celorlalți studenți. 

— Foarte adevărat, dar asta nu este o problemă prea greu de gestionat. Luke 
zâmbi cu seninătate. Vopseşte-ţi părul, lasă-ţi barbă, vei arăta altfel. În perioada în 
care ai lucrat la CorSec ai efectuat operaţiuni sub acoperire. 

— Sigur, dar în timpul acelor misiuni nu eram cunoscut sub numele de Corran 
Horn. 

— Nu, ţi-ai schimbat numele. Luke aprobă solemn din cap. În cercetările mele 
referitoare la Jedii Corellieni am văzut un nume - probabil un strămoş de-al tău. E 
posibil chiar să fi fost numit după el. El se numea Keiran Halcyon. Poţi să-i foloseşti 
numele. Este suficient de apropiat de al tău pentru ca tu să răspunzi la el, dar 
suficient de îndepărtat pentru a-ți oferi acoperirea de care ai nevoie. 

Keiran Halcyon. Numele se învârtea în creierul meu şi părea să calmeze 
ultimele fărâme de durere care mai persistau în urma atingerii provocate de sondarea 
lui Luke. 

— S-ar putea să meargă. Trebuie să mă gândesc la asta. 

Luke întinse mâna şi mă bătu pe umăr. 

— E o decizie importantă. Du-te acasă. Gândeşte-te neapărat la asta. 
Gândeşte-te la revendicarea moştenirii pe care Imperiul a încercat să ţi-o nege. Asta 
este încă o şansă pentru tine de a învinge acel rău şi de a te pregăti să lupţi cu alte 
rele noi. Dacă îți doreşti cu adevărat ca galaxia să fie sigură pentru copiii pe care tu 
şi Mirax îi veți avea, să înveţi să devii un Jedi este cel mai bun curs posibil pe care îl 
poţi urma. 

Capitolul 6 


Wedge m-a condus acasă şi s-a oferit să rămână să discute cu mine, dar l-am 
lăsat să plece. 

— Apreciez oferta, Wedge, dar ai lucruri mai importante de făcut decât să mă 
asculți cum polemizez din toate părțile. 

Wedge îşi strânse buzele într-un rânjet sumbru. 

— Nimic din ceea ce am de făcut nu este mai important decât prietenii mei. 
Mirax e la fel de aproape ca o soră mai mică pe care aş fi putut-o avea vreodată şi cu 
siguranţă o consider ca fiind parte din familie. Tu eşti un prieten bun. Oricât de mult 
te deranjează să nu poți face nimic în acest moment, cel puţin ai câteva opţiuni. Eu 
sunt chiar mai orb decât tine în problema asta, dar voi fi gata să te ajut indiferent de 
decizia pe care o vei lua. 

I-am strâns mâna întinsă. 

— Mulţumesc. Crede-mă, vei mai auzi veşti de la mine. 

— Mă bazez pe asta. 

Am ridicat o mână. 

— Un singur lucru, te rog. Să nu-i spui nimic lui Booster. 

Wedge se încruntă. 

— Dar el este tatăl ei. Ar trebui să i se spună. 

— Da, dar dacă lui Cracken îi era teamă că eu voi fi ca un nerf într-un bazar de 
antichităţi, imaginează-ți ce va face Booster. Am clătinat din cap. E posibil ca 
Întreprinderea Rătăcitoare să nu fie în cea mai bună stare, dar faptul că un 
Distrugător Imperial apare şi ameninţă o lume nu va fi probabil cea mai bună cale de 
a o recupera pe Mirax. 

— Ai dreptate. Wedge zâmbi. Nu-l voi minți, dar nici nu mă voi strădui să-i 
spun ceva până când sau dacă nu voi avea ceva veşti bune. 

— Mulţumesc. Ne vedem mai târziu, Wedge. 


Am coborât treptele de la zona de aterizare comună a complexului şi m-am 
îndreptat spre apartament. Uşa a glisat şi s-a deschis când am băgat codul. Făcusem 
doi paşi înăuntru înainte să observ că erau mai multe lumini aprinse decât atunci 
când plecasem. Fără un blaster sau sabia de lumină a bunicului meu, eram lipsit de 
apărare în fața celui care intrase prin efracție. Eram pe cale să mă întorc şi să mă 
îndrept din nou spre ieşire, când din sufragerie răsună un ciripit familiar. 

— Da, Whistler, eu sunt. 

Micuța unitate R2 verde se rostogoli, îşi roti capul astfel încât receptorii săi 
vizuali să poată cuprinde holul, apoi se întoarse şi dispăru din nou. Am mers în 
sufragerie şi am găsit o varietate de pungi şi recipiente cu mâncare îngrămădite pe 
masa holopadului. Brațul în formă de cleşte al droidului se întinsese din corpul său 
cilindric şi ridicase o conservă de nerf din vârful unui morman instabil. 

— Whistler, în ciuda a ceea ce ţi-a spus Mirax cu luni în urmă despre 

obiceiurile mele alimentare atunci când este plecată, chiar mă pot hrăni singur. M- 
am lăsat în genunchi pe podea lângă el şi am prins conserva pe care mi-a lăsat-o în 
poală. Da, sunt sigur că ar fi bună, dar acum nu mi-e foame. 

Fluieratul său începu să sune încet şi apoi se înălță. 

— De ce? Am pufnit. Nu ştiu cât de mult poți înțelege din asta, Whistler. l-am 
ignorat răspunsul batjocoritor şi am mers mai departe, organizându-mi gândurile pe 
măsură ce înaintam. Dacă tot eşti aici, ştiu că ai controlat jurnalele portuare ale lui 
Skate şi ai văzut că Mirax a dispărut. Adevărul este că a dispărut cu adevărat. Cineva 
a luat-o şi Maestrul Jedi Luke Skywalker crede că este ținută în stază undeva. 
Niciunul dintre noi nu are idee de ce. 

Tonul jalnic al lui Whistler îmi ridică un nod în gât. După aceea, ciripi şi 
fredonă o grămadă de lucruri, dar nu mi-am putut da seama ce voia să spună. Am 
întins mâna şi l-am mângâiat uşor pe cupolă. Brațul lui în formă de cleşte trase uşor 
de mâneca jachetei mele. 

— Tocmai am venit de la o discuţie cu Wedge şi cu Luke Skywalker. Amândoi 
cred că dacă mă antrenez ca Jedi, asta ar fi cheia pentru a o găsi pe Mirax, dar cred 
că va dura prea mult. O parte din mine ştie că au dreptate, dar o altă parte nu crede 
că Mirax îşi poate permite tot acest timp. Tot încerc să mă gândesc la ce ar trebui să 
fac sau la ce ar face tatăl meu, dar am atât de multe întrebări la care trebuie să 
răspund încât mă pierd. 

Whistler se clătină înainte şi răsturnă unul dintre mormanele de conserve pe 
care le crease. Sonda lui de date ieşise şi se înfipse în portul de date de pe holopad. 
Într-o clipă apăru imaginea tatălui meu, care stătea în picioare uşor mai înalt decât 
Mirax, în timp ce Whistler ciripi insistent, însă nu l-am putut înţelege. 

— Uşurel, uşurel. Unde vrei să ajungi? 

Imaginea tatălui meu dispăru, înlocuită de cuvintele strălucitoare: Tot ce 
trebuie să faci este să întrebi. Eram pe punctul de a cere o explicație suplimentară a 
acestei replici, însă cuvintele au avut o rezonanţă în mine şi le-am recunoscut destul 
de repede. Înainte să eliberăm Thyferra, înainte de Thrawn şi de eliberarea 
prizonierilor de pe Lusankya, Whistler mă informase că tatăl meu codificase şi 
încărcase în el un mesaj holografic care vorbea despre moştenirea mea. Whistler 
spusese că mesajul fusese înregistrat înainte să intru în CorSec. Fusese instruit să 
mi-l redea ori de câte ori îl ceream şi puteam furniza cheia de criptare. Atunci m-am 
împotrivit să ascult mesajul, deoarece mă temeam că mă va face să iau decizii pe 
care nu voiam să le iau. Dacă tatăl meu m-ar fi îndemnat să devin Jedi, să caut un 
Maestru şi să mă antrenez, ştiam că aş fi făcut-o. La vremea aceea, asta ar fi 
însemnat să părăsesc escadrila, să o părăsesc Mirax şi să-i abandonez pe foştii 
prizonieri de pe Lusankya. Nu puteam face asta, aşa că am lăsat deoparte ideea de a 
asculta ce avea de spus tatăl meu. 

După toate cele întâmplate, cu Thrawn şi restul, nu am mai avut ocazia să 
explorez ceea ce mi-a lăsat tatăl meu. Mirax mi-a spus că mesajul în sine nu fusese 
ultimul cadou pe care mi-l lăsase tatăl meu. Ultimul cadou a fost încrederea pe care 
mi-a oferit-o, permițându-mi să aleg când şi dacă să-i ascult mesajul. Am prețuit 
acest dar şi, deşi ştiam că trebuie să ascult mesajul, amânând decizia am făcut ca 
acest ultim dar să dureze mai mult. Chiar când acest gând mi-a năvălit în minte, mi- 
am dat seama că ascultarea mesajului nu va distruge darul oferit de tatăl meu. 
Încrederea lui fusese implicită în fiecare aspect al vieţii noastre. Tatăl meu murise în 

braţele mele, iar eu fusesem neputincios să-i previn moartea. Din această cauză îmi 
îngăduisem să-mi imaginez că în ultimele sale secunde de viață s-a întrebat unde mă 
aflam. S-a întrebat de ce nu am fost acolo pentru a-l ajuta. Trebuia să sper, de 
dragul sănătății mele mintale, că ştia că mi-aş fi dat propria viață pentru a o salva pe 
a lui. Cumva, am crezut asta; chiar am ştiut asta. 

Am zâmbit. 

— A înregistrat acel mesaj cu mult înainte de a muri. Nu a fost niciodată menit 
să fie o moştenire, ci un mecanism de siguranță. Dacă urma să i se întâmple ceva, 
nu aş fi rămas fără informaţiile pe care el credea că trebuie să le ştiu. Şi trebuie să- 
mi amintesc că nu m-ar fi pus niciodată în situația de a face o alegere împotriva 
intereselor mele. Am încredere în el în acest sens, dar prin faptul că nu am ascultat 
mesajul nu am reuşit să acţionez conform acestei încrederi. Am dat din cap către 
Whistler. Te rog, redă mesajul pentru mine. Codul de decriptare este Nejaa Halcyon. 

Imaginea tatălui meu reapăru şi mi se strânse gâtul. Întotdeauna fusese mai 
înalt decât mine şi, cu mine în genunchi pe podea, a trebuit din nou să mă uit în sus 
la el. Părul lui negru era tuns scurt, iar ochii lui de culoare cafenie aveau reflexe 
aurii care scânteiau. Purta zâmbetul acela uşor pe care îl văzusem atât de des. 
Aveam probabil şaisprezece ani când înregistrase mesajul — încă avea constituția lui 
robustă şi doar o urmă de îngrăşare cu care avea să lupte până la sfârşitul vieții. 

Vocea lui se auzea clară şi puternică. 

— Fac această înregistrare pentru tine, Corran, pentru că sunt lucruri pe care 
ar trebui să le ştii. Să fii în CorSec poate fi periculos şi nu vreau să mi se întâmple 
ceva ce te-ar împiedica să afli despre familia noastră. Sper şi am încredere chiar 
acum că stăm împreună şi ne uităm la asta, râzând de cât de tânăr arătam când am 
înregistrat-o. Dacă nu este aşa, vreau să ştii că te iubesc şi că am fost întotdeauna 
foarte mândru de tine. 

Whistler întrerupse mesajul în timp ce eu încercam să opresc şuvoiul lacrimilor. 
Şocul dispariţiei Mirax poate că m-a împiedicat să mai simt ceva pentru ea, însă 
durerea provocată de moartea tatălui meu a revenit în forță pentru a umple golul din 
mine. Mi-am dat seama că eram îngenuncheat acum aşa cum îngenuncheasem în 
cantina unde murise, legănându-i capul în poala mea. Era aproape ca şi cum îi 
simțeam din nou sângele impregnându-mi hainele. Frustrarea pe care o simțeam față 
de situația lui Mirax s-a adăugat frustrării pe care o simțeam față de moartea tatălui 
meu şi aproape că am fost pe punctul să plec. Dar niciunul dintre ei nu ar fi făcut 
asta. 

Am pufnit şi mi-am şters nasul pe mânecă, apoi am deschis ochii şi i-am făcut 
semn din cap lui Whistler. 

— Mulţumesc, prietene. 

Mesajul continuă cu tatăl meu zâmbind larg. 

— Asta va suna ca o poveste sălbatică, dar totul este adevărat. Bunicul tău, 
Rostek Horn, este de fapt bunicul tău vitreg. După cum ştii, acesta s-a asociat cu un 
Jedi înainte de Războiul Clonelor, iar acel Jedi a murit în misiune departe de 
Corellia, imediat după Războiul Clonelor. Acel Jedi, Nejaa Halcyon, a fost tatăl meu. 
Mi-a fost Maestru înainte să plece. Aveam doar zece ani când a murit, iar Rostek 
Horn a avut grijă ca eu şi mama mea să nu ducem lipsă de nimic. Mama mea şi 
Rostek s-au îndrăgostit şi s-au căsătorit, iar Rostek m-a adoptat. Mai important, 
când Imperiul a început să îi vâneze pe Jedi şi familiile lor, a reuşit să distrugă 

înregistrările şi să fabrice altele noi care ne-au protejat de mânia Imperiului. Ştiu că 
este un secret greu de ţinut față de tine, dar era necesară înşelăciunea. Te cunosc, 
Corran, şi ştiu că ai fi fost foarte mândru de moştenirea ta. Le-ai fi spus şi altora 
despre ea, împărtăşind-o cu ei, iar asta ar fi însemnat pieirea ta. Lordul Vader şi 
ceilalți care îi vânează pe Jedi au fost necruțători. Am văzut rezultatele muncii lor. 
Ținânduc-te în ignoranță te ţineam în siguranță. A fost un târg teribil de făcut, dar era 
singurul care putea fi făcut. 

Chipul tatălui meu se încruntă în acea expresie pe care o avea atunci când 
lucrurile nu mergeau exact aşa cum îşi dorea. 

— Familia Halcyon este bine cunoscută printre Jedii Corellieni. Eram foarte 
respectaţi şi multe au fost omagiile aduse lui Nejaa Halcyon la moartea sa. Nu mai 
găseşti nicio înregistrare a lor acum, desigur. Ceea ce Imperiul nu a distrus, a 
distrus sau a ascuns Rostek - nici măcar nu a vrut să-mi spună unde sunt 
înregistrările, dar nu pot să cred că ar fi permis să piară toate urmele prietenului 
său. Halcyonii erau puternici în Forţă, dar nu erau ostentativi şi nici nu erau 
predispuşi la manifestări publice de putere. Un cuvânt aici, un act acolo, lăsând 
lumea să aleagă între bine şi rău, în propriul lor ritm şi pe propriul risc - ăsta era 
mai degrabă felul nostru de a fi. Şi astfel, aici, cu acest mesaj, îți ofer o alegere. Voi fi 
mândru de tine şi te voi iubi indiferent de ceea ce vei alege. Faptul că spui că vrei să 
te alături CorSec ne-a umplut pe mine şi pe bunicul tău de mai multă mândrie decât 
îți poți imagina. Nu există o onoare mai mare pe care ne-o poţi arăta decât aceea de a 
ne călca pe urme. Vreau să ştii, totuşi, că alegerea mea este o punte între două căi. 
În timp ce Rostek şi tatăl meu au lucrat împreună, CorSec şi Jedi, eu am folosit ceea 
ce am învăţat de la tatăl meu pentru a lucra în CorSec. În acest fel, servesc atât 
tradiția Halcyon, cât şi tradiția Horn. 

Imaginea tatălui meu îşi deschise mâinile. 

— Dacă ai ocazia, dacă simți nevoia, sper că te vei deschide şi tu pentru 
ambele tradiţii. Nu înseamnă că a fi un Jedi este mai bine decât a servi în CorSec... 
Nu este deloc aşa. Dar sunt atât de puţini cei care reuşesc să devină Jedi, încât să te 
îndepărtezi de această cale este o tragedie. Eu am fost forțat să mă îndepărtez de ea. 
Este speranța mea că tu de asemenea nu vei fi îndepărtat de ea şi că, dacă este 
posibil, voi putea să te instruiesc aşa cum m-a instruit tatăl meu. 

Tatăl meu zâmbi şi mândria îi înflăcără ochii. 

— Poftim, fiule. Acum ştii mai multe despre cine eşti şi despre ce potenţial ai 
pentru a deveni cineva. Singurele limite pe care le ai sunt limitele pe care ţi le vei 
impune tu însuţi. Ştiu că, indiferent ce vei decide, va fi ceea ce trebuie. Eşti atât de 
bun, Corran, şi atât de special. Aş cunoaşte o mare bucurie dacă îi vei readuce pe 
Halcyoni înapoi în Ordinul Jedi, dar chiar şi asta nu va fi nimic în comparaţie cu 
bucuria pe care o cunosc în a te avea ca fiu şi în a te şti fericit şi sănătos. 

Mesajul se opri şi Whistler se oferi să îl redea din nou, dar am scuturat din 
cap. 

— El vrea ca eu să mă antrenez. Ştie că asta este ceea ce trebuie să fac. M-am 
gândit pentru o clipă. Şi cred că şi eu ştiu asta. Întotdeauna am văzut serviciul meu 
în CorsSec ca fiind tot ceea ce puteam face pentru a preveni ca cei nevinovaţi să 
ajungă să fie răniți de rău. Asta a fost atunci, la fel cum a fost mai târziu să zbor cu 
Escadrila Vagabond. Acum, tot ceea ce pot face este să devin Jedi, ca Luke 
Skywalker şi precum tatăl tatălui meu. Să fac altceva ar însemna să fiu nedemn de 
încrederea pe care cu toţii mi-au acordat-o. M-am ridicat încet în picioare. A face 

orice altceva mai puțin înseamnă că nu-mi îndeplinesc responsabilitățile față de 
Mirax. Nu voi lăsa să se întâmple asta. 

Am mers pe hol şi am intrat în dormitorul meu. Am glisat înapoi un panou fals 
din noptiera mea şi am scos cilindrul subţire argintiu care fusese sabia lui Neja 
Halcyon. Degetul meu mare drept apăsă butonul negru de pe el, permițând lamei 
alb-argintii să prindă viaţă şuierând. Aceasta zumzăi în timp ce m-am întors spre 
Whistler şi am răsucit lama prin aer. 

— Luke Skywalker caută elevi, iar eu am nevoie de un instructor. Am zâmbit 
când Whistler fluieră triumfător. S-a născut Keiran Halcyon. 

Capitolul 7 


După ce am ieşit din baia apartamentului, mi-am uscat părul cu prosopul în 
timp ce mă îndreptam spre sufragerie şi i-am zâmbit Iellei când aceasta apăru în fața 
mea. 

— Poftim, ce părere ai? 

Şi-a îngustat ochii căprui spre mine, apoi a aprobat din cap. 

— Nici urmă de verde. 

— Bine. Mi-am atârnat prosopul alb în jurul gâtului, prinzându-l de fiecare 
capăt. Va dura ceva timp să mă obişnuiesc să-mi văd reflexia cu părul atât de 
aproape de alb. 

Şi-a ascuns o şuviță de păr brun-auriu după urechea stângă. 

— Te face să pari mai în vârstă. Mustaţa şi barba de tap îţi schimbă conturul 
bărbiei suficient de mult încât aproape că nu te-am recunoscut când ai sunat mai 
devreme. 

— Nu crezi că verdele a avut vreo legătură cu asta? Am pufnit pe nas. Nu 
credeam că vopsirea părului meu va fi atât de complicată. 

— Corran, ar fi trebuit să citeşti instrucțiunile de pe cutie. 

— Am citit. 

— Şi apoi ar fi trebuit să le urmezi. Mi-a aruncat o privire de dezgust simulat. 
Odată ce ai ingerat agentul de metabolizare, trebuie să fii foarte exact cu privire la 
cât timp trebuie să laşi gelul de fixare a culorii. Dacă greşeşti momentul, ai probleme. 

Mi-am smuls părul de pe piept. 

— Da, însă eu încercam să-mi aplic pe tot corpul meu. Să te dai cu chestia aia 
durează. 

— De aceea o faci în etape, nu încerci să aplici totul deodată. Ea începu să 
râdă, iar eu am roşit. Ai trecut de la smarald la verde pal pe degetele de la picioare. 
Totuşi, barba s-a asortat cu ochii tăi. 

— Dar ar fi fost un chin nesfârşit să o accesorizez. l-am aruncat o privire 
obraznică, apoi am zâmbit. Cel puţin nu va trebui să repet acest chin timp de un an 
sau doi. 

— Adevărat, de obicei atât durează ca metabolizatorul să părăsească foliculii, 
dar ai grijă. Alimentele ciudate îi pot afecta chimia. Ea se întinse. Apropo de asta, 
unde mă vei duce la prânzul pe care mi l-ai promis? 

Am ridicat din umeri. 

— Alege tu. Adevărul este că nu m-am gândit prea mult la mâncare în ultimele 
două săptămâni. 

lella se încruntă către mine. 

— Ştii, încă sunt puţin supărată pe tine. Credeam că suntem prieteni, dar soția 
ta dispare şi tu nu mă suni şi nu-mi spui despre asta? 

Am închis ochii şi am dat din cap. 

— Ştiu că ar fi trebuit să o fac. 

— Ai perfectă dreptate că ar fi trebuit. Vocea ei se înmuie şi i-am simțit mâna 
mângâindu-mi brațul gol. Ai fost alături de mine când l-am pierdut pe Diric. Nu cred 

că aş fi putut trece peste asta fără tine. Îţi datorez multe şi chiar dacă nu ţi-aş 
datora, aş fi vrut să te ajut cu astfel de lucruri. 

Am deschis ochii şi i-am oferit un zâmbet îndrăzneț, dar mi-am şters o lacrimă 
cu prosopul. 

— Am vrut să vorbesc cu tine, dar tu lucrezi pentru Serviciile Secrete ale Noii 
Republici şi nu am vrut să te pun într-o poziţie de conflict între slujba ta şi prietenia 
noastră. Nu, aşteaptă. Te cunosc şi te respect, pe tine şi profesionalismul tău. Ştiu că 
ai fi făcut şi vei face ceea ce este corect şi în cel mai bun interes pentru toată lumea. 
Ştiu, de asemenea, că nu asta este exact ceea ce vreau. Nu am vrut să crezi că m-ai 
dezamăgit pentru că nu mi-ai putut spune nimic. 

lella clătină din cap, apoi îmi oferi acel zâmbet îngăduitor pe care mi-l 
aminteam din anii în care am fost parteneri în CorSec. 

— Probabil că în şedinţele de informare ale escadrilei tale despre Invidioşi ţi-au 
spus cam tot ce ştiu eu despre aceştia. 

Am arcuit o sprânceană proaspăt blondă. 

— Dar există zvonuri? 

— Zvonuri vagi, nesusținute. Îşi strânse buzele pentru o clipă. La unele dintre 
primele raiduri, când Leonia Tavira s-a învrednicit să călătorească până la sol şi să 
viziteze ruinele pe care nemernicii ei le-au lăsat în urmă, supraviețuitorii au relatat 
că au văzut siluete cu armuri care o însoțeau. Niciodată mai mult de una, şi toată 
lumea le-a descris ca având un aer de tip Vader, dar au fost descrise atât figuri 
masculine, cât şi feminine. Odată cu raportul lui Riizolo, care se adaugă în context, 
credem că avem cel puţin patru indivizi distincți. 

M-am scărpinat la ceafă. 

— Când spui Vader, vorbim doar de măşti, pelerine şi respiraţie greoaie, sau 
erau şi alte manifestări ale puterii Forţei? 

— Nimic mai concret decât imaginea, deşi Riizolo insistă că erau speciali. Nu 
ştiu dacă am încredere în rapoartele lui, totuşi. Cred că ne spune multe din ceea ce 
vrem să auzim, ca să-i găsim un adăpost în care să se ascundă. lella ridică din 
umeri. Din tot ceea ce ştim despre Tavira, ar fi ca şi cum ar fi cultivat o imagine a lui 
Vader pentru slugile ei, făcând-o să apară pentru ei aşa cum era Împăratul pentru 
Vader. Toate rapoartele par să fie de acord cu faptul că poate fi inteligentă, dar este, 
de asemenea, categoric vanitoasă. 

Am aprobat din cap. 

— Interesante informaţii. Mulţumesc. Deci, unde vrei să mănânci? 

Mi-a plesnit jucăuş o mână pe burtă. 

— Ar trebui să găsim un loc unde să te îngraşi. Ai slăbit. 

— Am fost la antrenament. Au trecut aproape două săptămâni de când am 
decis să mă înscriu la Academia Jedi şi mi-am luat concediu de la escadrilă. Mi-am 
aruncat prosopul pe un scaun, fără să-mi pese că droidul de curăţenie îl va anunța 
pe Whistler şi că el mă va certa pentru asta. Îți aminteşti cum a decurs 
antrenamentul la Academia Forţelor de Securitate Corelliene, iar eu am trecut prin el 
când încă eram copil. Antrenament fizic în zori, alergări lungi, cursuri, alte alergări, 
exerciții, veghe în picioare. Vom avea toate astea şi multe altele în cadrul Academiei 
Jedi. 

Iella surâse. 

— Veţi fi elita elitelor. Crezi că eşti în stare să faci asta? 

— Sper că da. Sunt de vârsta Maestrului Skywalker şi probabil că sunt într-o 

formă fizică la fel de bună ca şi el, dar pun pariu că va aduce o grămadă de copii. 
Chiar va trebui să mă forțez. Trebuie să o fac, totuşi, pentru că Mirax se bazează pe 
mine. 

— Te vei descurca bine, Corran. Sau ar trebui să-ţi spun Keiran? 

— Corran va fi bine. 

— Bine. Ce părere ai despre mâncarea Ithoriană? 

Am strâmbat din nas. 

— Mâncarea e bună, dar vreau ceva cu ceva mai multe proteine animale. 

— Este un nou local Twilek care s-a deschis la câteva sectoare mai jos şi mai 
departe de aici. 

— Car'ulorn's Kavsrach? 

Ea aprobă din cap. 

— Cred că acela este locul. Am auzit că fac ceva special dintr-un mynock. 

— Dacă voi mânca mynock, va trebui să fie foarte special. I-am făcut cu ochiul. 
Nawara a spus că mâncarea e bună acolo, aşa că pare să fie o idee bună. Lasă-mă să 
mă îmbrac cu nişte haine ca lumea şi plecăm. 

În timp ce mă schimbam, Iella consultă ghidul Oraşului Imperial şi descoperi 
că restaurantul era de fapt mai aproape decât credea oricare dintre noi. Ne-am 
hotărât să mergem pe jos până acolo şi ne-am strecurat în mersul uşor pe care îi 
aveam când mergeam împreună în patrulare pe Corellia. O mulțime de ani păreau să 
se fi topit în timp ce ea îmi arăta lucrurile pe care ştia că le voi găsi amuzante, iar eu 
făceam acelaşi lucru pentru ea. 

I-am dat un cot uşor în coaste. 

— Te-ai gândit vreodată, când eram parteneri, că vom ajunge pe Coruscant? 

Ochii ei se îngustară pentru o clipă, apoi ridică din umeri. 

— Poate în vacanţă, deşi mă pot gândi la sute de lumi în care aş fi preferat să 
mă duc. Diric a vrut întotdeauna să vină aici, să vadă centrul galaxiei. Pe atunci mă 
gândeam că este prea urban. 

— Şi acum? 

— Odată ce ajungi aici, descoperi că nu este deloc un singur oraş mare, având 
cartiere şi mici oraşe-state. Nu este doar un bloc mare şi uniform de gri. Îmi oferi un 
zâmbet şiret. Mi-ar plăcea totuşi să mă duc într-un loc precum Alakatha. 

M-am oprit brusc când doi copii Rodieni mici au trecut în fugă pe lângă mine, 
şi m-am sprijinit puternic pe lella pentru a mă susține. 

— Ai putea să-i ceri Generalului Cracken să te trimită acolo ca să verifici cum 
şi-a ales Riizolo ţinta. 

— M-am gândit la asta, dar ar trebui să-l târăsc cu mine şi pe piratul ăla 
fricos, prin urmare nu cred că este o misiune pe care să mi-o doresc. 

Am zâmbit. 

— Vorbeşte cu Wedge. I-ar prinde bine o vacanţă. 

— Uite o idee. 

lella alunecă în fața mea pe măsură ce pasarela pe care ne aflam devenea tot 
mai aglomerată. Se strecură pe lângă o adunătură de Whiphizi, apoi arătă cu degetul 
spre o mică minge de lumină de un roşu aprins la câteva niveluri mai jos. 

— Ăla e locul. 

Ne-am grăbit să mergem mai departe şi să coborâm. În Carulorn's Kavsrach se 
strânseseră deja o mulțime de lume, iar majoritatea erau Twileki. Am luat acest 
lucru ca pe un semn bun, chiar dacă ni s-a părut oarecum neliniştitor când am fost 

conduşi pe o cărare întortocheată până la o masă mică, în spate, lângă bucătărie. 
Pentru că Twilekii îşi foloseau zvârcolirile şi mişcările cozilor cefalice - mai corect, 
lekkuuri — aşa cum oamenii îşi foloseau mâinile pentru a sublinia lucrurile pe care le 
spun, întreaga încăpere era animată de contorsionări şerpuite. 

M-am uitat la lella prin proiecția holografică a meniului. 

— Aminteşte-mi că nu vreau nimic cu tăiței. 

Ea râse şi indică spre un produs aflat la trei rânduri mai jos din capul listei. 

— Mynock Coronet City. O combinaţie picantă de fâşii de mynock marinate cu 
nuci vweilu şi chale Ithorian, într-un sos lum. 

— Sună bine, dar mie mi se pare mai bună friptura de gornt. l-am zâmbit. Îmi 
aminteşte de o glumă pe care am auzit-o de la Wedge zilele trecute. 

— Nu cea cu Bothanul cu un gornt într-o cantină? 

— Ai auzit-o? Ai vorbit cu Wedge? 

— Sunt cam un miliard de glume despre Bothani şi gornti, Corran, şi probabil 
că le-am auzit pe toate. Tind să fie destul de populare în lumea Informaţiilor. Iella 
aruncă o privire spre masă. Dar, nu, nu am vorbit cu Wedge. 

Chelnerița noastră veni şi ne luă comanda. Ne spuse că am făcut alegeri bune, 
dar frisoanele rapide care îi străbăteau unul dintre lekkuuri mi-au sugerat că ea ar fi 
preferat să bea scuipat de rancor decât să mănânce friptură de gornt. Am refuzat să 
mă las intimidat de asta. 

— Şi un pic mai mult sos pe el, te rog. 

În timp ce se îndepărta, am fixat-o pe ella cu privirea. 

— Ce se întâmplă între voi doi? Amândoi păreați să vă placeți şi să vă înțelegeți 
bine. 

lella se încruntă şi îşi ciuguli o unghie de la degetul mare, ceea ce am 
recunoscut ca fiind un semn că nu era sigură cum să-mi răspundă. 

— Aş vrea să ştiu. Cu siguranţă ne-am înţeles bine şi a fost foarte înțelegător 
când s-a întors Diric şi m-a sprijinit mult după ce a murit. Ştii cum au fost 
îndatoririle noastre, aşa că nu am prea avut timp să ne întâlnim. lar acum el are 
responsabilități noi care îi ocupă şi mai mult timpul. 

— Da, dar l-ai putea convinge să îşi facă timp. 

— Mi-ar plăcea să cred că da. Nu ştiu. Ea se lăsă pe spate şi ridică din umeri. 
Îți aminteşti când Inspectorul Sassich a fost promovată şefă în cadrul CorSec? Pe 
atunci ea abia împlinise patruzeci de ani — o mare realizare. 

M-am gândit la asta. 

— Şi-a părăsit soțul, şi-a cumpărat acel speeder roşu ZRX-29 şi a început să ia 
lecţii de antrenament personal de la gemenii ăia care aveau cam jumătate din vârsta 
ei. Îmi amintesc asta. 

— Ţi-ai dorit să fii unul dintre gemeni. 

— Nu, în acel moment îmi doream doar să pot împrumuta speederul. Am râs. 
Cred că îmi amintesc că mama mea a avut câteva lucruri de spus despre alegerile ei. 

lella se încruntă. 

— Mama ta chiar a spus ceva critic la adresa cuiva? 

— Nu am spus asta. Din câte îmi amintesc, mama mea a comentat că modelul 
Incom ZX-26 ar fi fost un vehicul mai practic. Am ridicat din umeri. Cam atât de 
critică putea fi. Întotdeauna a crezut că bârfa era de prost gust. Totuşi, ce vrei să 
spui despre Wedge? 

— Cred că se află în acelaşi tip de fază de tranziţie a vieţii sale. Timp de mai 
bine de un deceniu a fost responsabil pentru deciziile de viaţă şi de moarte în urma 
cărora şi-au pierdut viața multe fiinţe. Asta nu înseamnă că altcineva nu ar fi cauzat 
moartea mai multor ființe luând decizii mai proaste — ăsta e un lucru destul de sigur 
- dar el a mers în această direcție încă dinainte ca tu să intri în CorSec. Este cu doi 
ani mai în vârstă decât tine? Înseamnă că a avut parte de multe presiuni atunci când 
tu încă erai un copil. Având în vedere moartea părinților săi şi faptul că a încercat 
să-şi câştige existența prin transportul de mărfuri... 

— Şi timpul petrecut cu Booster Terrik... 

— Corect. Nu a avut niciodată şansa de a se relaxa şi de a fi el însuşi. Cred că 
asta e ceea ce face acum şi nu sunt sigură că în acest moment vrea să aibă atâtea 
reminiscenţe ale trecutului său. 

Analiza pe care o făcuse asupra situației lui Wedge părea să fi nimerit destul de 
bine, dar ea fusese întotdeauna o bună evaluatoare de caractere. 

— Deci asta înseamnă că o să te retragi? 

Ea aprobă din cap, apoi îi zâmbi chelneriței noastre în timp ce femela Twilek 
aşeza mâncarea în fața noastră. 

— Miroase minunat. Mulţumesc. 

Am aruncat o privire spre bolul plin cu sos. O cocoloaşă plutea la suprafaţă şi 
câteva bule se rumeniră de la maro la kaki, apoi explodară. 

— Şi chestia e că sunt destul de sigură că asta va fi mult mai bună decât 
mâncarea oferită de academie. 

Servitoarea îmi aruncă o grimasă de tipul ţi-am spus eu, făcând un gest cu un 
lekku şi se îndepărtă. lella vâri în gură o furculiță cu o bucată de mynock, închise 
ochii şi oftă. 

— Este foarte gustoasă. 

Aroma mâncării pluti spre mine, începând să-mi lase gura apă. Pentru a 
reprima acel comportament, mi-am înfipt furculița într-o bucată din ceea ce speram 
să fie gornt, dar aceasta s-a scufundat departe de ochii mei. 

— Mă bucur atât de mult pentru tine, lella. 

Un mârâit din stomacul meu mi-a subliniat remarca sarcastică. 

Ea se aplecă în faţă şi îmi şopti conspirativ. 

— Este vina ta. Twilekii consideră gorntul ca fiind mâncare pentru turişti. Ai 
putea la fel de bine să intri într-o cantină şi să comanzi nerfmilk. 

— Hei, l-aş comanda imediat. 

Râse şi am realizat că o să-mi lipsească acel sunet. 

— Dacă nu aş fi simţit că trebuie să merg la Academie, dacă nu aş fi simțit că 
tatăl meu vrea să merg, nu cred că aş fi făcut-o. 

— Ba da, ai fi făcut-o, Corran. Ea dădu din cap spre mine. Odată ce ai fi auzit 
despre Academie, te-ai fi dus — chiar şi dacă Mirax nu ar fi dispărut. 

— Ce vrei să spui? Am înţepat vitejeşte o bucată de gornt, apoi am strecurat-o 
în gură. Cum poți să spui aşa ceva? 

— Am fost partenera ta, îți aminteşti? Eşti foarte competitiv, ceea ce poate fi 
drăguţ şi simpatic uneori, atâta timp cât cineva nu-ţi stă în cale. Vrei să ştii de ce ai 
fost prima persoană care a evadat din închisoarea lui Isard, Lusankya? Pentru că în 
niciun caz nu aveai de gând să o laşi să te învingă. 

— Ce legătură are asta cu Academia? 

— Întotdeauna ţi-ai dorit să fii cel mai bun, iar faptul de a deveni Cavaler Jedi 
va însemna exact asta pentru tine. Uită-te la tine însuți. Deja ai început 
antrenamentul înainte să începi efectiv antrenamentul. Ţi-ai dat seama că Maestrul 
Skywalker va aduce persoane mai tinere decât tine şi deja te gândeşti cum să fii mai 
bun decât ei. 

Am mestecat din gornt şi m-am gândit. Şi am mai mestecat puţin. 

De fapt, recunoaşterea adevărului din cuvintele lellei mi se părea la fel de grea 
ca şi gorntul pe care îl mestecam, iar înghițirea oricăruia dintre ele mă durea. În 
ciuda disconfortului ce se întrezărea, ştiam că avea dreptate. Am înghițit gorntul, 
apoi am tuşit uşor şi am dat din cap către ea. 

Ea întinse mâna şi mă bătu cu un deget pe frunte. 

— Singurul lucru pe care încă nu l-ai înțeles este că persoana care se află cu 
adevărat în competiţie cu tine eşti tu însăți. Luke Skywalker va fi un Maestru dur. De 
asta nu mă îndoiesc. Şi ştiu că şi Wedge a fost, dar nu au fost la fel de duri precum 
vei fi tu însuți cu tine. Te cunosc suficient de bine ca să ştiu că nu vei da înapoi, aşa 
că sper doar să-ți aminteşti că atunci când vei simți toată presiunea asupra ta, cea 
mai mare parte a acesteia vine chiar din interiorul cutiei tale craniene. 

Mi-am bătut un pumn în stern pentru a ajuta gorntul să alunece. 

— Ştii, ai fi putut să-mi spui asta cu mult timp în urmă. 

— Ți-am spus. De mai multe ori. Pe atunci nu prea aveai chef să asculți. 

M-am uitat în jos. 

— Când a murit tatăl meu. 

— Da. Vocea ei se înmuie. Poţi învăța multe de la Luke Skywalker. Poate face 
parte din faptul că este un Jedi, dar el pare să lucreze mult din inimă, urmându-şi 
sentimentele. Tu lucrezi în primul rând cu creierul. Să gândeşti tot timpul - asta te 
caracterizează cu siguranţă, Corran, şi a fost foarte util în CorSec, dar cred că va 
trebui să te deschizi mai mult odată cu acest antrenament. 

Am aprobat încet din cap. 

— Probabil că ai dreptate. Cred că vom vedea cât timp durează să moară 
vechile obiceiuri. 

lella îşi dădu ochii peste cap. 

— Asta înseamnă că vei fi un Jedi, cam atunci când soarele va deveni o novă? 

— Am înţeles ce vrei să spui. 

— Bine. Mi-a făcut cu ochiul. Vrei să încerci puțin din acest mynock? 

M-am uitat în spate şi am clătinat din cap. 

— Nu. Mi-am stabilit cursul şi eu voi fi cel care îl va parcurge. Acest gornt nu 
este rău odată ce treci de partea cu gustatul, mestecatul şi înghiţitul. 

— Da, spune-mi asta peste o jumătate de oră. 

Acea perspectivă începu să-mi provoace o stare de vomă. Am suspinat. 

— Uite, lella, apreciez ceea ce tocmai ai spus, şi simplul fapt de a şti că ai fost 
aici şi că m-ai fi ajutat în legătură cu dispariția lui Mirax, a fost suficient pentru a 
mă ajuta să merg mai departe. Vreau să ştii asta. 

Ochii ei căprui îmi studiară fața pentru o clipă. 

— Te cred. 

— Şi vreau să ştii că apreciez cu adevărat ajutorul tău. Cu vopseaua şi cu acele 
zvonuri. Mi-am înfipt forțat furculița într-o bucată mai mică de gornt. Am o întrebare 
la care probabil că poţi răspunde mai uşor decât oricine altcineva. 

— Dă-i drumul. 

— Am vorbit cu toată lumea despre decizia mea, cu excepţia bunicului meu. 
Care crezi că sunt şansele să mă strecor pe Corellia, să-l văd, şi să mă întorc înapoi? 

Ea se gândi o clipă, apoi îşi puse furculița jos. 

— Nu cred că cineva din regimul Diktatului îl urmăreşte pe Rostek, aşa că a-l 
vedea nu ar fi o problemă. Cu toate astea, încă mai ai mandate de arestare pentru 
crimă. Moştenirea lui Kirtan Loor încă ar putea să îți cauzeze probleme dacă ai fi 
identificat şi arestat. În ceea ce priveşte intrarea şi ieşirea, guvernul actual nu este 
cu mult mai bun decât orice alt regim Corellian în ceea ce priveşte împiedicarea 
contrabandiştilor să intre şi să iasă. Cu ceea ce ştii despre sistem, ai putea reuşi să 
intri. Adevărata problemă este că, având în vedere că relaţia dintre guvernul 
Corellian şi Noua Republică nu este deloc fericită, nu aş vrea să fiu prinsă pe Corellia 
dacă aş fi în locul tău. 

— Înţeleg. Am impresia că ultima hologramă pe care i-am trimis-o bunicului 
meu a fost tăiată în bucăţi înainte să o primească. Chiar şi citind printre rânduri 
puțin din mesajul de răspuns pe care el mi l-a trimis înapoi, ştiu că nu a reuşit să 
înțeleagă multe din ceea ce i-am spus. 

Noua bucată de gornt la care începusem să muncesc mă împiedică să continui 
discursul, aşa că am ridicat din umeri. 

— Dacă vrei, Corran, o să mă ocup de găsirea unei linii de comunicații sigure 
către Rostek. N-ar trebui să ne taxeze resursele atât de mult. În acest fel nu vei avea 
nevoie să intri şi nu vei risca să fii prins, înainte să ai şansa să te antrenezi. 

Am încuviințat din cap, apoi am încercat să înghit. 

— Apreciez asta. 

— Nu mă deranjează să te ţin departe de probleme. Asta fac prietenii unul 
pentru celălalt. 

— Mulţumesc. l-am zâmbit chelneriței noastre când m-a întrebat dacă totul a 
fost pe placul nostru. Oh, da, absolut. 

Ambele ei lekkuuri tresăriră. 

— Şi aţi dori o prăjitură pentru a încheia gustarea? 

Am zâmbit, apoi i-am făcut cu ochiul Iellei. 

— Am dori. Şi prietena mea va comanda pentru noi. Asta fac prietenii unul 
pentru celălalt. 

Capitolul 8 


Cu Ooryl în scaunul copilotului de lângă mine, am activat luminile de 
avertizare pentru coborâre ale navetei de clasă Lambda, apoi am îndreptat nava spre 
atmosfera lunii junglă Yavin 4. Ne apropiam din partea dinspre noapte a lunii — 
rotația ei o îndepărta de steaua din centrul sistemului — dar era orientată spre partea 
de zi a gigantului gazos în jurul căruia orbita. Acest lucru însemna că aveam la 
dispoziție o mare parte a luminii portocalii reflectate, care ne permitea să ne 
apropiem. 

M-am uitat la Gand şi am zâmbit. 

— Apreciez că mă laşi să conduc chestia asta. 

Ooryl îşi deschise parţial gura. 

— Am înţeles că nu vei zbura cât timp eşti aici. 

— Da, Whistler nu este fericit că a fost lăsat în urmă pe Coruscant, dar 
Maestrul Skywalker vrea să reducă la minimum distragerile. Are sens, iar eu voi fi 
mult prea ocupat ca să mai particip la zboruri. Whistler ar trebui să aibă destule de 
făcut, trecând în revistă toate rapoartele despre Invidioşi şi efectuând o analiză a 
activităţilor criminale pentru mine. 

— Voi avea grijă ca Whistler să fie bine îngrijit. 

— Mulţumesc. 

Comenzile de control zvâcniră puțin sub mâinile mele când am întâmpinat 
nişte turbulenţe la coborârea prin atmosferă. Luna junglă avea o atmosferă destul de 
umedă care, potrivit documentelor pe care le citisem, rămânea destul de stabilă, cu 
excepţia tranziției de la zi la noapte şi invers, când îşi făcea efectul răcirea şi 
încălzirea. Mi-am menţinut controlul în timp ce coboram printr-o pătură subțire de 
nori. 

Luke Skywalker apăru printre noi şi ne indică direcția exactă. 

— Acolo este. Coboară-ne pe partea asta. 

— Aşa cum ordonațţi. M-am uitat la el. Vreţi să vă puneţi centura, domnule? 

— Cu plimbarea asta uşoară pe care ne-o oferi? M-a atins pe umăr. O voi face, 
dacă asta te face să te simți mai bine. 

— Nu e niciun motiv să am mai multe variabile în joc decât am cu adevărat 
nevoie. Am redus accelerația şi am început să măresc puterea bobinelor repulsorlift. 
Pregăteşte-te să retragi aripile la semnalul meu şi să cobori trenul de aterizare. 

Ooryl se aplecă în față, cu degetele pregătite să apese pe întrerupătoarele 
corespunzătoare. 

— Aşa cum ordoni. 

Am urmărit cum altimetrul se derula încet în jos şi am tras nasul navetei în 
sus, într-o traiectorie de planare ceva mai bună. Frunzişul gros al junglei părea un 
covor pestriț, cu câte un copac uriaş care se înălța ocazional. Mai departe, Marele 
Templu, o structură piramidală din pătrate de piatră, se profila precum o creatură 
extraterestră în mijlocul vegetației. Văzusem de ani de zile imagini ale structurii 
respective - mai întâi în ştirile Imperiale şi mai târziu în fiecare istorisire a victoriilor 
Rebeliunii de până atunci. Arăta impresionant în holograme, dar niciodată cu 

adevărat şi cu siguranță nu atât de maiestuos ca în realitate. 

— Acum. 

În timp ce Ooryl puse comutatoarele aripilor în poziția sus, eu am redus 
puterea la zece la sută şi am amplificat alimentarea către bobinele repulsoriift. 
Naveta înaintă cu uşurinţă şi rată la limită retezarea unor copaci când am coborât în 
luminişul din partea de est a templului. Acolo, la bază, am văzut o deschizătură 
lungă şi joasă, de o înălțime suficientă pentru a putea strecura naveta înăuntru, dar 
o zonă de aterizare fusese amenajată la distanţă suficient de mare de acea zonă. 

Şi în spatele ei se adunaseră cele două duzini de ingineri ai Noii Republici care 
participaseră la pregătirea Marelui Templu pentru noul său rol de sediu al Academiei 
Jedi. Ooryl urma să-i ducă acasă, lăsându-ne pe mine, pe Maestrul Skywalker şi pe 
alți doi recruți în urmă. Alţi nouă recruți aveau să ne urmeze, ceea ce făcea ca prima 
promoţie a Academiei să fie o duzină. 

Am lăsat naveta la sol fără nici măcar o izbitură şi i-am făcut cu ochiul lui 
Ooryl. 

— Nu mi-am pierdut îndemânarea, dar o să-mi fie dor să zbor. 

— Eu sunt Descoperitorul. Te voi ajuta să-ţi regăseşti îndemânarea, Keiran. 
Ooryl îşi întoarse scaunul şi îşi înclină capul spre Luke. Cu condiția ca Maestrul 
Skywalker să nu se opună ca Qrygg să facă asta. 

Maestrul Jedi îi oferi un zâmbet larg lui Ooryl. 

— Eşti binevenit să-i perfecționezi vechile abilități în timp ce eu i le perfecționez 
pe cele noi. 

— Ooryl este onorat. 

— Bine, nu vreau să-mi pierd certificatul de zbor. 

Am apăsat un comutator şi am coborât rampa de îmbarcare. Un val de aer cald 
şi umed se revărsă imediat în navetă. Am apăsat butonul de eliberare a curelei de 
fixare şi m-am ridicat de pe scaun. 

— Mulţumesc, Ooryl. Ne vedem data viitoare când mai treci pe aici. 

— Ooryl va fi mândru să aibă ca prieten un Cavaler Jedi. 

— Şi partener de zbor. 

— Şi partener. 

Gandul se aşeză în scaunul pilotului în timp ce eu îl urmam pe Luke în 
compartimentul pasagerilor. Luke Skywalker era puțin mai înalt decât mine, dar 
aveam constituții similare. Ceilalți doi pasageri se înălțau deasupra fiecăruia dintre 
noi. Brakiss era cu vreo cincisprezece centimetri mai înalt decât mine, iar Kam 
Solusar cu încă zece centimetri mai înalt. Brakiss avea constituția zveltă şi 
trăsăturile ascuţite ale unui aristocrat. Dacă nu ar fi fost privirea bântuită a ochilor 
săi albaştri şi felul în care aceştia se afundau puţin în craniu, l-aş fi luat drept vreun 
nobil planetar la un antrenament distractiv. Kam Solusar era chiar antiteza lui 
Brakiss, în ciuda faptului că îi împărtăşea culoarea blondă. Părul lui Kam era tuns 
scurt şi ciufulit. Trăsăturile sale puternice, masive, erau accentuate de părul de pe 
obraji şi bărbie. Constituţia sa puternic atletică îl marca ca fiind cel mai puternic 
dintre noi din punct de vedere fizic, iar liniile de la nivelul feţei şi aspectul dur al 
pielii de pe mâinile sale îmi dădeau indicii atât despre vârsta sa, cât şi despre 
greutățile prin care trecuse. 

Faptul că purta deja o sabie însemna, de asemenea, că era mai mult decât 
puteam vedea la el. Luasem cu mine sabia bunicului meu, dar o împachetasem în 
mica geantă din compartimentul de marfă. Încă nu mă simţeam înclinat să o port, în 

ciuda insistențelor Maestrului Skywalker că aveam tot dreptul să o fac. Până nu 
aveam mai multă pregătire, era doar o simplă unealtă şi eu simțeam că merita să fie 
mai mult. 

Ne-am luat bagajele din grămada de provizii pe care o descărcaseră unii dintre 
ingineri, apoi Luke ne-a condus spre zona în care restul ne aşteptau sosirea. l-am 
făcut cu mâna lui Ooryl în timp ce rampa de îmbarcare se retrăgea şi naveta decola 
din nou. Ooryl pilotă naveta într-un cerc mare în jurul Marelui Templu, apoi o luă în 
trombă spre partea de zi a lunii, dispărând din vedere ca şi cum ar fi fost înghițită de 
păduri. 

Luke îşi lăsă mantia neagră să alunece de pe umeri şi îşi deschise braţele. 

— Bine aţi venit pe Yavin 4. Aceasta va fi noua voastră casă. Am vrut ca voi trei 
să fiți primii studenți, pentru că toți trei înțelegeţi mai bine ce vom face aici. 
Fundaţia voastră presupune că veţi progresa mai repede, de aceea s-ar putea să vă 
cer să îndepliniți sarcini suplimentare, cum ar fi să ajutați alți elevi. 

Apoi arătă din cap spre Kam. 

— Tatăl lui Kam, Ranik Solusar, a fost un mare Maestru Jedi. Kam a studiat 
cu el, a devenit Cavaler Jedi, apoi a fost cooptat de Imperiu. A devenit unul dintre 
războinicii întunecaţi ai Împăratului, dar apoi a respins partea întunecată. 

Muşchii se strânseră la colțurile fălcilor lui Kam. 

— Maestrul Skywalker a reuşit să atingă fundația pe care o imprimase tatăl 
meu în mine. Acum îl slujesc. 

Luke arătă spre celălalt bărbat. 

— Brakiss, aici de față, a fost descoperit de către Imperiu ca fiind sensibil la 
Forță. L-au antrenat pentru a-şi folosi abilitățile, folosindu-l în mare parte ca spion. 
I-au ținut deasupra capului amenințarea de a-i distruge familia pentru a-l face să se 
conformeze dorințelor lor. El se află aici pentru a învăța cum să-şi folosească 
abilitățile în beneficiul altor ființe vii. 

Brakiss ne aruncă un zâmbet slab, dar nu oferi niciun comentariu. 

Luke îşi mută atenţia spre mine. 

— Bunicul lui Keiran Halcyon a fost un Jedi care a murit în timpul Războiului 
Clonelor. Familia lui Keiran are o puternică tradiție Jedi şi el se află aici pentru a o 
revendica. După cum aţi văzut, este, de asemenea, un pilot priceput şi a avut parte 
de o pregătire care cred că ne va fi utilă pe parcurs. 

Kam îmi întinse mâna, aşa că i-am strâns-o, însă cu Brakiss am făcut un 
schimb de înclinări din cap. Maestrul Skywalker începu să se îndrepte spre Marele 
Templu. 

— Structura de aici are cinci niveluri — şase, dacă punem la socoteală şi nivelul 
de observaţie din vârf. Cel mai de jos nivel, cel de sub parter, a fost amenajat de 
Rebeliune pentru a asigura depozitarea şi întreținerea navelor noastre de luptă. 
Etajul principal găzduieşte zona de operaţiuni de zbor, precum şi câteva apartamente 
de locuit. Cele două niveluri de deasupra au fost folosite de Rebeliune ca centru de 
comandă al bazei şi centru de operațiuni de luptă. Aceste niveluri reprezintă cea mai 
mare parte din ceea ce vom folosi, dar au doar câteva facilități de bază pentru 
calculatoare, instruire şi o bibliotecă. Pentru noi, valoarea lor este ca locuinţe pentru 
studenţi şi ne va servi şi ca sală de mese. Cel mai înalt nivel de aici este Marea 
Cameră, pe care am păstrat-o liberă. Zâmbi cu prudență. M-am gândit să vă permit 
să vă alegeţi propria locuinţă şi să vă odihniţi. Putem continua îndrumarea mâine. 

Am ridicat o mână. 

— Am câteva întrebări, dacă nu vă deranjează. 

— Desigur. 

— Vom folosi aici Timpul Galactic Coordonat sau vom utiliza doar ora normală 
de pe Yavin? Rotaţia lunii este puțin mai rapidă decât cea de pe Coruscant, aşa că 
dacă ne menţinem pe scala galactică, nu ne vom sincroniza cu planeta. 

Maestrul Jedi ezită o clipă, ochii săi albaştri reflectând nuanțele portocalii ale 
cerului. 

— Odată cu antrenamentul, timpul va deveni în mare măsură subiectiv. Te voi 
învăța tehnici de revigorare Jedi, aşa că nevoia ta de somn se va schimba. 
Preocuparea pentru timp ar putea crea presiune asupra studenţilor. Şi nu vreau 
asta. 

M-am încruntat. 

— Dar dacă nu avem un simţ coordonat al timpului aici, cum vom şti când vor 
începe sau se vor termina orele de veghe? 

Luke mă privi întrebător. 

— De ce ar trebui să veghem? 

Am vrut să răspund că, dacă cineva precum Thrawn ar vrea să apară cu o flotă 
Imperială pentru a rade planeta, avertizarea ar fi un lucru bun. Bineînţeles, toate 
avertismentele din lume cu privire la apariţia unei flote care să vină să atace ar fi fost 
inutile din moment ce nu aveam nicio navă aici care să ne permită să plecăm. Nu 
exista, deci, absolut niciun motiv practic pentru a pune pe cineva să stea de pază, 
aşa că m-am întors la motivele date pentru astfel de lucruri la Academia CorSec. 

— A sta de veghe ne oferă un sentiment de responsabilitate şi stimulează 
încrederea între studenți, deoarece avem grijă unii de alții. 

Luke aprobă din cap. 

— Acest lucru este bun, dar aici vreau să ajungeţi să aveți încredere în Forţă. 
Veţi descoperi, pe măsură ce înţelegerea şi îndemânarea voastră cresc, că Forța ne va 
oferi toate avertismentele de care avem nevoie dacă există vreo amenințare. O vom 
cunoaşte şi vom avea suficient timp să reacționăm la ea. 

Asta sugerează modul în care Invidioşii evită toate capcanele pe care le întindem. 
Un fior rece păru să-mi străpungă coloana vertebrală. Este posibil ca cineva suficient 
de versat în Forță să-şi ascundă prezența pentru a nu fi detectat? 

— Înţeleg, Maestre. Mi-am aplecat capul spre el. Atunci ne vom trezi pur şi 
simplu în zori pentru a începe antrenamentul fizic? 

El îşi deschise mâinile. 

— Puteţi face tot ce consideraţi necesar pentru a vă simţi în largul vostru şi 
receptivi la Forţă. 

— Deci nu va fi niciun antrenament fizic organizat? 

Kam râse înfundat. 

— Pari dezamăgit, Keiran. 

— Nu chiar, doar confuz. 

Luke zâmbi. 

— Cred că vei găsi antrenamentul destul de solicitant şi destul de obositor. 

Am arătat spre sabia lui Kam. 

— Vom avea, cel puţin, antrenament de luptă, corect? 

— Da, veţi fi antrenați în mânuirea sabiei de lumină. 

— Nu asta e întrebarea pe care am pus-o. 

Luke îşi ridică capul. 

— Atunci ar fi bine să-mi explici. 

Mi-am apăsat vârfurile degetelor împreună. 

— Sabia de lumină, după cum ştim cu toţii, este o armă foarte puternică şi 
letală. Tatăl meu mi-a spus odată că nimeni nu a regretat vreodată că a nimerit o 
țintă cu o armă paralizantă, spre deosebire de o lovitură letală cu un blaster. 
Antrenamentul de luptă de bază ne-ar putea ajuta să nu fim nevoiţi să folosim o 
sabie atunci când ar putea funcționa o metodă mai puțin periculoasă. 
Antrenamentul în acest sens înseamnă că vom avea mai multe opţiuni la dispoziție. 

Maestrul Jedi îşi îngustă ochii. 

— Te referi la tehnicile defensive? 

— Sunt tehnici de luptă care pot fi folosite în mod ofensiv sau defensiv, la fel ca 
o sabie. Am ridicat din umeri. Este doar o idee. 

Kam aprobă din cap. 

— Un astfel de antrenament ar pune bazele pentru orice antrenament cu sabia 
pe care îl vom face mai târziu. 

— Bine, Kam şi Keiran, voi veți veni cu un plan pentru un astfel de 
antrenament. Vom discuta mai mult când veţi reuşi să aveţi ceva. Luke mă privi cu o 
urmă de zâmbet pe buze. Mai este ceva? 

— Nu, Maestre. 

— Dacă te gândeşti la ceva, anunţă-mă. Ne făcu semn să mergem mai departe 
spre Templu. Acum găsiți-vă un spaţiu de locuit. 

Toţi trei l-am lăsat în urmă şi nu am vorbit în timp ce ne apropiam de Marele 
Templu. Locuind pe Coruscant, văzusem clădiri mult mai masive, dar puține aveau 
în ele antichitatea şi sentimentul de stabilitate pe care le-am găsit în Templu. Nu mi 
s-a părut ciudat că o clădire veche de milenii înainte de apariția Imperiului 
adăpostise o mişcare care a răsturnat acel Imperiu. Puteam să îmi imaginez cu 
uşurinţă că demnitatea acestei clădiri se simțea insultată de lumea oraş care fusese 
Centrul Imperial şi făcuse tot ce putuse pentru a contribui la distrugerea Imperiului. 

De ce nu a ras Imperiul locul după ce l-a abandonat Rebeliunea era o enigmă 
despre care mă gândeam că nu va fi rezolvată niciodată. 

Generatoarele şi luminile lăsate în urmă de ingineri iluminau spațiul mare al 
hangarului. În afară de proviziile depozitate, încăperea era goală, dar ecourile 
urgenței pe care o simţiseră Rebelii în ziua în care au zburat pentru a distruge 
Steaua Morţii încă mă atingeau. Frica, panica şi încrederea ameţitoare în cauza lor 
încă mai străbăteau din pereți. Pentru prima dată în tot timpul în care am fost 
asociat cu Escadrila Vagabond, puteam simţi ceea ce simțiseră Wedge, Biggs şi Luke 
când înfruntaseră Steaua Morţii. Emoţiile lor declanşau rezonanțe în interiorul meu, 
scoțând la iveală amintiri din ultima misiune pe Luna Neagră şi din asaltul final 
împotriva forțelor lui Isard pe Thyferra. Pentru prima dată am simțit cu adevărat 
legătura pe care noii membri Vagabond o aveau cu eroii care îi precedaseră. 

Nu sunt sigur în ce moment m-am îndepărtat de Kam şi Brakiss, dar a fost 
înainte ca aceştia să se îndrepte spre nivelurile superioare. M-am trezit singur la 
nivelul solului şi într-o mică încăpere construită în structura Templului însuşi. 
Inginerii o amenajaseră cu o pereche de paturi şi câteva dulapuri pentru echipament, 
cu pături şi cearceafuri îngrămădite la picioarele patului. Mi-am aruncat rucsacul pe 
pat şi am zâmbit. Nu puteam să-mi dau seama de ce camera mi se părea familiară 
sau potrivită, dar aşa era. 

— M-am gândit că te voi găsi aici. 

M-am întors şi l-am văzut pe Luke stând în uşă. 

— Nu ar trebui să fiu aici? 

Luke îşi ridică mâinile în aer. 

— Această cameră este perfectă pentru tine, crede-mă. Cu siguranță este mai 
bună pentru tine decât oricare dintre cele de la nivelurile superioare. Făcu un gest 
uşor şi unul dintre dulapuri alunecă în tăcere cincizeci de centimetri spre stânga. 
Uită-te acolo jos, la blocul situat la trei centimetri mai sus de podea. 

M-am apropiat şi m-am aplecat. Mucegai şi ceva licheni crescuseră peste acel 
bloc, strecurându-se de pe sol, dar am reuşit cu uşurinţă să îi îndepărtez. Erau nişte 
litere inscipționate în piatră şi am zâmbit când am citit cu voce tare. 

— Imperiul sau Noi — nu există compromis. Biggs Darklighter, Wedge Antilles, 
Jek Porkins. 

Un zâmbet copilăresc răzbătu în colțul gurii lui Luke. 

— Pe atunci, cei trei stăteau aici, eu am venit târziu şi am avut camera de sus. 
Ne-am întâlnit aici şi am schimbat poveşti înainte să plecăm - eram prea emoţionați 
ca să dormim. Cu toţii credeam că vom supraviețui, în ciuda şanselor mici. Cred că 
inscripția a fost pentru ei o protecție împotriva morții. Dacă nu supraviețuiau, dacă 
întreaga Rebeliune murea, cel puţin ar fi existat o înregistrare a numelor lor. 

— Dar succesul vostru a garantat că toată lumea cunoaşte acele nume, şi pe al 
tău de asemenea. Ceea ce ați făcut aici a schimbat cursul vieţii pentru miliarde de 
fiinţe. 

Luke îşi cobori mâinile, iar mantia îl învălui în umbră. 

— Ceea ce vom face noi aici, acum, va schimba vieţile a miliarde de ființe. 

M-am îndreptat şi m-am întors spre el. 

— Vreau să-mi cer scuze pentru întrebările mele. Sunteţi un Maestru Jedi, iar 
eu sunt aici ca să învăţ. Nu am vrut să arăt lipsă de respect. 

— Nu m-am supărat. Întrebările tale au fost pertinente, dar le-ai bazat pe o 
viață trăită fără atingerea Forţei. Zâmbetul lui se lărgi oarecum. Maestrul meu, Yoda, 
credea că sunt nerăbdător şi imposibil de antrenat. Tu te descurci mult mai bine în 
această privință. Ai tendința, prin natura ta, de a gândi prea mult şi de a fi suspicios. 
Asta ar putea fi o problemă. Suspiciunea ridică ziduri, permite fricii să crească. Asta 
poate interfera cu abilitatea de a folosi Forța. 

Am aprobat din cap. 

— Atunci, cu riscul de a te face să te îngrijorezi şi mai mult în privința mea, 
trebuie să-ți mai pun o întrebare. 

— Te rog. 

— Ai menţionat că atât Kam, cât şi Brakiss au experienţe legate de partea 
întunecată. Nu ne-ai adus pe noi trei împreună cu intenția de a mă pune să-i 
urmăresc, nu-i aşa? 

Luke clătină categoric din cap. 

— Deloc. Ochii lui se învăluiră în umbră, totuşi puncte de lumină păreau să 
scânteieze în centrul lor. În timpul întoarcerii Împăratului, şi eu am trecut de partea 
întunecată. Am făcut acest lucru dintr-o varietate de motive, unele dintre ele păreau 
să aibă sens la vremea respectivă, iar multe dintre ele încă îmi provoacă dificultăți. 
Ceea ce am trăit atunci mi-a dat o înțelegere a părții întunecate care este vitală 
pentru a o combate. Mai important, dragostea surorii mele şi a prietenilor mei m-a 
determinat să mă întorc. Asta m-a izbăvit. Chiar şi cea mai josnică victimă a părții 

întunecate poate fi răscumpărată. Prin întoarcerea spatelui în fața răului, Brakiss şi 
Kam au început deja călătoria lor spre lumină. Vreau să-i ajut să termine această 
călătorie. Nu mai fi atât de suspicios. Nu gândi, ci simte. Sarcina ta nu este să îi 
supraveghezi, ci să înveţi de la ei. Vocea lui Luke începu să se înăsprească, iar 
cuvintele lui străbăteau cu putere prin mine. Vei descoperi, la un moment dat, că 
partea întunecată îți va vorbi. Este seducătoare, oferindu-ţi totul cu foarte puţin efort 
din partea ta. Învață din lecţiile pe care le-au îndurat ceilalți, astfel încât puterea lor 
să devină puterea ta atunci când vei înfrunta acest test. 

Am aprobat încet din cap. 

— Am înţeles. 

Fața Maestrului Jedi se lumină. 

— Bine. Somn uşor, Keiran Halcyon. Ceea ce vei înfrunta în viitor s-ar putea să 
nu ţi se pară la fel de dificil ca distrugerea unei Stele a Morţii, dar te asigur că este cu 
uşurinţă la fel de important. 

Capitolul 9 


În decurs de o săptămână, restul candidaţilor Jedi sosiră la academie, 
umplând Marele Templu cu viața, culoarea şi râsul pe care bănuiam că locul nu le 
mai cunoscuse de la sărbătoarea de după distrugerea Stelei Morţii. Cu toate astea, 
acea sărbătoare trebuie să fie fost nuanţată de tristeţe pentru pierderea atâtor 
camarazi, pe când noi priveam cu nerăbdare spre viitor şi asta ne făcea mult mai 
fericiți. 

Maestrul Skywalker ne-a permis fiecăruia dintre noi să abordăm 
antrenamentul în mod individual. Deşi existau exerciții de grup şi sesiuni de 
instruire organizată, cu toţii aveam o marjă de manevră destul de mare în ceea ce 
făceam. 

Mi-a lipsit sentimentul de camaraderie pe care îl stabilisem cu ceilalți cursanți 
din cadrul Academiei CorSec; dar aici ştiam cu toţii că suntem pionieri şi că suntem 
esențiali pentru viitorul Noii Republici. Acest lucru a pus o presiune semnificativă 
asupra noastră pentru a reuşi, iar un program de pregătire mai dur şi mai aspru ar fi 
putut sfârşi cu uşurinţă prin a ne învrăjbi unii împotriva altora. 

Şi, oricum, o parte din asta s-a întâmplat în mod natural. Pentru că am pus la 
inimă sugestia lui Luke, care dorea ca fiecare dintre noi să se simtă bine cu el însuşi 
şi cu eforturile sale, mă trezeam în zori şi mă duceam să alerg pe traseele din 
pădurile tropicale. Fiind treaz atât de devreme am avut ocazia să văd ceea ce era 
numit Furtunile Prisma. Atunci când luna traversa în spatele gigantului gazos şi 
rămânea în umbra sa, nopţile deveneau foarte reci. În atmosfera superioară se 
formau cristale de apă, iar când luna ieşea din spatele gigantului gazos, lumina 
soarelui era spulberată de milioane de prisme. Lumina dansa şi strălucea prin 
atmosferă, scânteind ca un fulger multicolor. Prima dată când am văzut-o, am crezut 
că a apărut o flotă pe orbită şi a început să se confrunte cu o altă flotă. Am văzut 
repede că nu era nimic îngrijorător şi am învăţat să aştept cu nerăbdare să o văd. Le- 
am împărtăşit vestea şi celorlalți, desigur, iar unii dintre ei s-au târât afară din 
paturile călduroase pentru a urmări strălucitoarea furtună. Stăteau acolo şi priveau 
spre cer în timp ce eu mă pregăteam pentru alergare. Când am pornit la drum şi m- 
am întors să le fac un semn rapid cu mâna, am observat că unul dintre ei era mai 
atent la mine decât la furtună. 

Gantoris. 

Cred că ştiam că vor urma conflicte de personalitate inevitabile, dar, având în 
vedere unitatea noastră ca scop, speram că vor fi banale. Fiind un bărbat înalt, cu 
fața lată, care îşi purta părul lung şi negru strâns într-o împletitură, Gantoris fusese 
un fel de conducător în comunitatea sa. Abilităţile sale în Forță îi ajutaseră pe 
semenii săi să supraviețuiască şi avea toate caracteristicile unui lider. Se purta ca 
atare şi avea un ego puternic. Nu obişnuia să fie al doilea în fața nimănui şi cred că 
decisese că făceam antrenamentul suplimentar pentru a intra în grațiile Maestrului 
Skywalker. 

De fapt, făceam antrenamentul fizic suplimentar pentru că eram pur şi simplu 
încăpățânat. Hotărâsem înainte să ajung aici că trebuie să mă mențin în formă 

pentru a mă putea descurca bine, iar dacă nu continuam, trebuia să recunosc că am 
greşit. Gantoris nu era singura persoană prezentă cu un orgoliu sănătos, ceea ce îl 
făcea pe al meu să nu fie dispus să primească nicio lovitură, făcându-mă să 
recunosc că am greşit. Am făcut tot posibilul să ignor privirea dură pe care mi-a 
aruncat-o Gantoris şi am încercat doar să mă bucur de alergare. Pădurea tropicală şi 
umiditatea au făcut ca acest lucru să fie foarte dificil. În ciuda faptului că turmele 
mici de runyp îşi croiau drum pe aceste poteci suficient de des pentru a lăsa o 
mulțime de urme de copite, vegetaţia locală părea hotărâtă să recucerească potecile. 
Dacă nu erau rădăcinile noduroase ale copacilor care încercau să mă împiedice, îmi 
zgâriau fața rădăcinile lemnoase şi scheletice ale orhideelor nebuloase. Orhideele 
atrăgeau privirile într-un alt sens - nu mai văzusem niciodată flori care să aibă 
asemenea vârtejuri de culoare în ele. O parte din mine se întreba ce alte tipare ar fi 
descoperit în florile lor cineva ca Ooryl, care putea vedea în gama ultravioletă. 

Umiditatea trăgea cel mai mult de mine, iar hainele mele se îmbibau de 
transpiraţie încă de la primul kilometru şi jumătate. Alergarea m-a adus afară şi m-a 
purtat pe lângă Templul Frunzelor Albastre. Cu un astfel de nume, te-ai fi aşteptat să 
fie înconjurat de arbuştii cu frunze albastre care tindeau să invadeze cele mai multe 
dintre celelalte luminişuri, dar nu era adevărat. Numele venea de la modelele de 
frunze sculptate pe suprafaţa şi în jurul uşilor acelui templu mai mic. Nu intrasem 
încă înăuntru, dar Maestrul Skywalker menţionase că acesta conţinea un cristal 
albastru care pulsa cu putere. Ne spuse că nu avea niciun indiciu privind originea 
sau scopul său, lăsându-mi un mister de rezolvat în timpul meu liber - dacă mai 
aveam aşa ceva. 

Principalul pericol în alergarea prin pădure venea de la unele dintre creaturile 
care trăiau acolo. Dacă aş fi dat peste un roi de gândaci piranha, cariera mea de Jedi 
s-ar fi încheiat destul de repede. Gândacii albaştri puteau să dezlipească carnea de 
pe oase mai repede decât aveau nevoie Jawa pentru a dezmembra un speeder. Din 
fericire, gândacii aveau tendința de a se deplasa prin partea superioară a pădurilor, 
iar majoritatea creaturilor se îndepărtau din calea lor cu un maxim de chiote, țipete 
şi alte sunete de avertizare utile. 

Woolamandrele cu blana lor albastră cu auriu se deplasau în haite prin pădure 
şi păreau să se bucure de o mare plăcere să-şi împroaşte ţintele cu frunze, bețe, 
fructe şi orice altceva care le venea uşor în labă, cum ar fi ocazional câte o căpuşă. 
Am învățat destul de repede să nu-mi placă woolamandrele şi m-am trezit 
bucurându-mă în tăcere pentru stintarilii care pândeau prin copaci ca o armată în 
misiune de căutare şi distrugere. Rozătoarele aveau destui dinți şi fălci suficient de 
puternice pentru a muşca sănătos din cele mai mari woolamandre. Deşi nu-mi 
doream ca o mulțime de stintarili să se mute în Marele Templu, mă bucuram să îi văd 
cum se îngrămădeau în direcția oricărei haite de woolamandre care se hotăra să mă 
hărțuiască. 

Lucrul care mi-a plăcut cel mai mult la alergări a fost că mi-a oferit un lucru 
pe care să-l fac, care era în mod distinct al meu şi pentru mine. Asta suna egoist, 
însă Luke începuse să sublinieze faptul că fiecare dintre noi va descoperi că are 
talente în anumite domenii ale Forţei — talente pe care nimeni altcineva nu le-ar 
putea împărtăşi, de fapt. Descoperirea lor ar fi doar o mică parte din descoperirea de 
sine şi din dezvoltarea noastră ca Jedi. Alergările mi-au oferit ceva care să facă 
legătura între viața mea trecută şi cea nouă şi mi-au oferit, de asemenea, şansa de a 

mă gândi la ceea ce învățam şi unde voiam să-mi îndrept eforturile în viitor. 
Alergarea îmi făcea bine, indiferent de ceea ce credea Gantoris, sau oricine altcineva, 
despre eforturile mele. 

Kam şi cu mine am venit cu un plan de predare a unor tehnici de luptă de bază 
pentru ceilalți recruți, iar Maestrul Skywalker l-a aprobat cu câteva mici modificări. 
I-am supus pe ceilalți procedurilor standard, trecându-i prin exerciţii în ritm lent, 
apoi lucrând din ce în ce mai repede, până când reflexele li se ascuţiră şi 
răspunsurile la atacuri veniră automat. În tot acest amestec, Luke ne-a insuflat 
Forţa, cerându-ne să ne simțim adversarii prin intermediul Forţei şi să monitorizăm 
ceea ce li se întâmpla. 

În timpul demonstrațiilor am avut mari probleme în a face ceea ce mi-a cerut. 
Îmi amintesc că m-am confruntat cu Tionne, femeia zveltă, cu părul argintiu, care 
era cântăreață şi mai mult erudită decât ar fi fost vreodată războinică. Cu toate 
astea, entuziasmul ei de a deveni Jedi şi râsul ei plăcut au făcut din ea o bună 
studentă şi o camaradă mai bună. Veni spre mine, cu mâinile ridicate, de parcă ar fi 
vrut să mă doboare cu lovituri peste mână. l-am simţit apropierea şi puteam simți 
schimbări subtile în echilibrul ei pe măsură ce se apropia, dar ceea ce simțeam nu 
avea prea multă importanță pentru mine, deoarece era foarte uşor să mă întorc în 
direcția atacului ei şi să mă folosesc de impulsul ei pentru a o arunca peste şoldul 
meu. 

Ceea ce constituia exact ceea ce ea şi eu ştiam că se va întâmpla în secunda în 
care a început exercițiul. 

Pe măsură ce Kam începuse să adauge lecții despre lupta cu sabia, simţirea 
adversarului meu a devenit mai importantă. Abilitatea mea în acest domeniu a 
început să crească, dar nu aveam suficientă încredere în ea încât să mă las în voia ei. 

Deşi ne antrenam cu săbii de antrenament din lemn căptuşit, am tratat fiecare 
tăietură sau înțepătură ca şi cum ar fi fost de la o sabie adevărată. Foarte defensiv, 
m-am bazat pe elementele de bază pe care mi le-a predat Kam şi am constatat că mă 
ajutau în aproape nouăzeci la sută din timp. 

În celelalte zece procente, Gantoris mi-a provocat câteva vânătăi urâte. 

Instrucţia lui Kam nu putea fi criticată deloc în această privință, pentru că ne 
învățase temeinic cele trei inele de apărare. Cel mai din afară inel era format din 
patru poziții de gardă: dreapta sus, stânga sus, dreapta jos şi stânga jos. Mânerul 
sabiei se termina în largul corpului, cu vârful revenind spre mijloc pentru a prelua 
loviturile cu efect de măturare, care sunt foarte puternice, dar care cer şi mai mult 
timp pentru a fi date. Inelul din mijloc implica, de asemenea, patru poziţii de gardă: 
sus, jos, stânga şi dreapta. În timp ce în inelul exterior, lama tindea să fie ţinută în 
diagonală, în inelul de mijloc, sus şi jos se afla paralel cu solul, la înălțimea capului 
şi a genunchilor, în timp ce stânga şi dreapta erau perpendiculare pe acestea. 

Ideea inelului de mijloc era de a prelua loviturile mai rapide şi de a le opri 
înainte ca acestea să se intersecteze cu corpul. Luke ne-a spus, de asemenea, că 
inelul din mijloc era eficient pentru a opri loviturile de blaster. 

Inelul interior presupunea manevre de parare a loviturilor în loc de a le bloca şi 
era bun împotriva loviturilor de atac. Pentru această a treia linie de apărare, sabia 
era ținută aproape, cu mânerul acoperind buricul. Prin înclinarea vârfului lamei şi 
prin preluarea atacurilor în treimea inferioară a acesteia, atacurile puteau fi 
îndepărtate, iar o ripostă la pieptul sau stomacul adversarului devenea o posibilitate 
foarte reală. 

Inelul interior era ultima linie de apărare, periculoasă atât pentru a te apăra, 
cât şi pentru a ataca. 

În acea după-amiază, m-am confruntat cu Gantoris într-un meci de luptă de 
bază. Pentru că era mai înalt decât mine, avea un oarecare avantaj în ceea ce 
priveşte puterea şi raza de acoperire. Singura mea salvare o reprezentau rapiditatea 
şi anii pe care îi petrecusem implicat în lupte dure şi tumultoase ca ofițer CorSec. De 
asemenea, m-a ajutat şi faptul că, datorită experienţei în CorSec, ştiam că pot 
învinge pe cineva atât de mare ca el, îndoindu-mă în acelaşi timp că Gantoris se 
aflase vreodată într-o luptă reală cu cineva ca mine. 

Ne-am înclinat unul în fața celuilalt în timp ce intram în cercul descris de 
camarazii noştri care gâfâiau şi transpirau. M-am întors spre dreapta şi l-am salutat 
pe Maestrul Skywalker, apoi spre stânga şi l-am salutat pe Kam. Kam şi-a ridicat 
mâna dreaptă, apoi a coborât-o rapid şi a strigat: 

— Începeți. 

Aşteptându-mă la o ofensivă, am făcut un pas înapoi. Ochii lui Gantoris 
străluceau de triumf, de parcă această concesie de un metru de teritoriu ar fi fost 
cumva o mare victorie. Mi-a aruncat un zâmbet rece, apoi a început să înainteze 
încet, la fel ca un stintaril care urmăreşte o căpuşă. Îşi ţinea picioarele depărtate la 
lăţimea umerilor în timp ce se apropia, cu genunchii îndoiți, dar ştiam că atacul nu 
avea să vină decât atunci când se ridica pe vârfurile picioarelor şi se pregătea să 
lovească. 

Presimţirea mea că avea să facă exact asta a venit cu câteva nanosecunde 
înainte de a-l vedea pregătindu-se pentru atac. Aproape că am fost pe punctul de a 
pierde percepţia în violenţa atacului său, dar începusem să reacționez la semnalele 
Forței înainte ca atacul să se producă. Lama mea s-a înălțat până la garda 
superioară dreaptă, în timp ce eu alunecam spre stânga. Am preluat atacul lui şi l- 
am dat la o parte atât de repede încât m-am surprins chiar şi pe mine însumi. Pentru 
că am ieşit din linia atacului său şi deja alunecam pe lângă flancul său stâng, cu o 
întoarcere a încheieturilor aş fi putut să cobor lama de lemn şi să i-o trec peste 
stomac, dar nu am făcut-o. În schimb, încercând să mă agăț de avertismentul pe 
care îl primisem, am dansat pe lângă el şi m-am pregătit pentru un nou atac. 

Un alt atac a venit puternic şi rapid. Lama lui Gantoris a urcat, s-a învârtit şi a 
coborât într-o lovitură care m-ar fi despicat de la craniu până la buric. Mi-am ridicat 
lama în garda înaltă, pregătindu-mă să primesc lovitura, dar nu a mai venit. 
Dovedindu-se mult mai rapid decât mă aşteptam, Gantoris a răsucit sabia de 
antrenament din lemn în mâna stângă şi mi-a fulgerat tibia dreaptă. În ciuda 
căptuşelii de pe lamă, lovitura m-a durut foarte tare. În timp ce durerea îşi croia 
drum pe piciorul meu, am încercat să-mi amintesc unele dintre tehnicile Jedi de 
înlăturare a ei pe care le învățasem, dar faptul că mă aflam în mijlocul unei lupte nu 
era cea mai propice circumstanță pentru artele meditative. În timp ce mă 
rostogoleam, Gantoris m-a retezat din nou, lovindu-mă în partea din spate a 
coapselor şi făcându-mă să ţip cu putere. Fața îmi ardea de ruşine. lată-mă aici, 
cineva care-i ajuta pe ceilalți să se instruiască în autoapărare, iar Gantoris mă tăia 
fără probleme. Mă rănise, iar eu eram răvăşit şi vulnerabil. Încrederea în mine 
însumi a făcut implozie când am citit şocul, groaza şi zâmbetele comice de pe feţele 
prietenilor mei. În mintea lor eram victimă şi clovn, iar aceste două imagini reuşiră 
să macine în bucățele mici şi mărunte imaginea pe care o aveam despre mine — 
Keiran Halcyon, Erou Jedi. 

Apoi am avut impresia foarte clară că următoarea lovitură urma să aterizeze pe 
urechea mea dreaptă şi să facă tot posibilul pentru a mi-o înfige în creier. Fără să mă 
gândesc în mod conştient, m-am aruncat în față pe burtă, apoi mi-am încrucişat 
picioarele şi m-am rostogolit pe spate. Picioarele mele s-au încrucişat cu picioarele 
lui Gantoris şi l-am trântit pe bărbatul mai mare la pământ. Mi-am învârtit propriul 
băț şi l-am lovit peste fese, apoi i-am eliberat picioarele de ale mele cu un şut. 

Gantoris s-a ridicat, cu ochii îngustați, în timp ce eu doar m-am aşezat jos şi 
mi-am adus genunchii până la bărbie. Am rezistat impulsului de a-mi freca tibia şi 
m-am forțat să gândesc dincolo de durere, la ceea ce tocmai se întâmplase. În 
momentul în care fusesem cel mai vulnerabil, când fusesem bătut, am ştiut ce avea 
de gând să facă şi am fost în stare să reacționez la asta. Ceea ce m-a surprins a fost 
faptul că accesul meu la Forţă venise într-un moment în care fusesem forțat să 
renunţ la imaginea pe care încercasem să o afişez în fața celorlalți. Odată ce am 
trecut de prefăcătorie, Forța a curs mai liber. Era ca şi cum rolul pe care mi-l 
creasem inhibase fluxul, în timp ce abandonarea rolului m-a adus mai aproape de el. 

Poate că nu trebuie să sculptez fluxul Forţei în funcţie de scopurile mele, ci mai 
degrabă trebuie să fiu sculptat pentru a deveni ceva ce conlucrează mai uşor cu Forţa. 

Gantoris îşi îndreptă sabia de exercițiu spre mine. 

— Să începem din nou. 

Mi-am azvârlit lama de lemn la o parte. 

— Sunt pregătit. Vino. 

— la-ți sabia, Keiran. 

Am clătinat din cap. 

— Oricând vrei, sunt aici. 

Gantoris s-a uitat la Maestrul Jedi. 

— Spune-i să se apere, Maestre Skywalker. 

Privirea ochilor albaştri ai lui Luke a trecut de la Gantoris la mine, apoi s-a 
întors din nou. 

— Se pare că este mulțumit cu poziţia sa defensivă, Gantoris. 

Bărbatul mai înalt îşi înălță bărbia. 

— Este dezonorant pentru mine să lovesc pe cineva care este lipsit de apărare. 

Luke surâse. 

— Atunci, dacă nu vei lovi, el a câştigat. Te-a învins fără să dea o lovitură. 
Aceasta este o lecţie pe care trebuie să o înveţi, Gantoris. 

— Da, Maestre. 

Luke făcu un gest către sabia mea şi aceasta pluti înapoi spre mine. 

— Aceasta, însă, nu este lecţia pe care trebuie să o înveţe Keiran. Dacă vrei, 
Keiran, apără-te singur. 

Am smuls sabia din aer şi m-am ridicat în picioare. Am început să zâmbesc şi 
să îi ofer o provocare lui Gantoris, dar mi-am dat seama că asta însemna doar să ajut 
la reconstruirea iluziei care îmi sufoca accesul la Forță. M-am calmat şi i-am oferit 
lui Gantoris un salut rapid. 

— Oricând vrei să începi. 

Acesta s-a apropiat cu prudenţă, dar în timp ce îl priveam, fragmente din 
perspectiva mea vizuală se schimbau. Am văzut apărând o a doua şi o a treia 
imagine a lui, fiecare dintre ele mişcându-se la dreapta sau la stânga, cu brațele 
ridicându-se sau rotindu-se şi numai când forma lui adevărată s-a ridicat pentru a 
se potrivi cu una dintre ele, am ştiut de unde venea atacul său. Mi-am dat seama că 

imaginile pe care le vedeam erau o senzaţie a proceselor sale de gândire, o reflectare 
a strategiilor cântărite şi respinse. Când îşi alesese opţiunea, eu o văzusem deja şi 
am putut să o evit cu uşurinţă. 

În următoarele zece minute am continuat să ne luptăm. Modul în care îi citeam 
intenţiile era departe de a fi infailibil, dovadă fiind vânătăile pe care le aveam. Am 
observat un tipar: după patru sau cinci eschive reuşite, deveneam încrezător şi chiar 
înfumurat, moment în care simțul mă înşela şi plăteam un preţ chinuitor pentru 
aroganța mea. Păstrându-mi calmul şi concentrarea, lăsându-mi simţurile să se 
proiecteze dincolo de carapacea mea de muritor, puteam să-l simt pe Gantoris, 
precum şi să-l văd, să-l aud şi să-l miros. În cele din urmă m-am ferit de el timp de 
un minut întreg, fiind lovit doar de briza lamei sale. 

Cu pieptul abia tresăltând şi transpirația pătându-i hainele kaki, Gantoris se 
aplecă puternic în față pe sabie. 

— Această eschivare şi evitare funcționează bine împotriva loviturilor cu 
bastoane, dar nu te va proteja împotriva unei săbii de lumină. 

Simţindu-mă la fel de secătuit, m-am aşezat pe iarbă. 

— Nu mă aştept să mă confrunt cu mulți inamici care mânuiesc săbii. 

Ochii lui Gantoris se ascuţiră. 

— Dar într-o zi se va întâmpla asta. Când se va întâmpla, să ai grijă. 

Luke pătrunse în cerc şi se lăsă în genunchi între noi doi. 

— Când va veni acea zi, progresul vostru în Forţă va însemna ca veți avea şi 
alte instrumente mai bune de folosit în apărare. Ţineţi minte, astăzi sunteți la 
începuturile voastre în Forţă. Lecţiile învățate aici sunt doar începutul. 

Capitolul 10 


Dacă eram în faza de pruncie în Forță, nu mă dovedeam a fi băiatul precoce. 
Avertismentele pe care reuşisem să le folosesc, simțul slab al celorlalți creştea uşor, 
apoi se plafona. Dacă mă concentram sau dacă nu gândeam deloc, puteam simţi pe 
cineva apropiindu-se de uşa camerei mele. Aceasta era cu siguranţă o îmbunătăţire 
față de avertismentele de o fracțiune de secundă pe care le primeam uneori când 
zburam sau când eram în CorSec, dar nu era genul de aplicare practică a unei 
abilități care să-mi permită să o găsesc pe Mirax. Măsurat în raport cu acest obiectiv, 
progresul meu părea mult prea mic, mult prea tardiv. Asta nu înseamnă că 
antrenamentul mi s-a părut dezamăgitor. Nu, în niciun caz. De fapt, am descoperit în 
el multe lucruri despre mine care m-au surprins. Nu am descoperit noi talente sau 
noi fațete ale mele, dar am redescoperit lucruri pe care le uitasem de mult timp. 

Maestrul Skywalker ne-a condus pe toţi printr-o serie de exerciţii pe care 
spunea că le învățase de la profesorii săi, Obi-Wan Kenobi şi Yoda. Exerciţiile erau, 
de obicei, chestii mărunte care păreau, la suprafață, o joacă de copii. Încercarea 
unora dintre ele părea o prostie, dar Tionne şi Kirana Ti — vrăjitoarea cu ochi verzi de 
pe Dathomir - şi chiar şi pustnicul prospector de gaze de pe Bespin, Streen, abordară 
aceste lucruri cu o admiraţie deschisă şi cu un umor care au făcut să fie mult mai 
uşor să mă prostesc. 

Maestrul Skywalker stătea în fața noastră, după ce ne dispusese în semicerc pe 
luminişul cu iarbă de lângă Marele Templu. 

— Acesta este un exerciţiu structurat în două părți, care se va baza pe ceea ce 
am învățat acum o săptămână. Ceea ce v-am arătat atunci a fost o tehnică simplă 
pentru a înlătura durerea. Utilizarea ei este evidentă. Aceeaşi abilitate vă permite, de 
asemenea, să opriți intrările senzoriale. De ce ați vrea să faceți asta? Brakiss? 

Bărbatul blond îi aruncă lui Luke un zâmbet. 

— Colegul tău de cameră ar putea sforăi, aşa că ai putea să-ţi opreşti auzul 
pentru a dormi. 

Maestrul Jedi surâse. 

— Foarte bine. Îmi amintesc că şi eu am folosit-o pentru asta de câteva ori. Un 
alt motiv? 

Kirana Ti ridică o mână. 

— Din moment ce ne bazăm foarte mult pe simțurile vizuale, o iluzie vizuală 
ne-ar putea orbi cu privire la ceea ce se întâmplă cu adevărat. A fi capabili să 
diminuăm sau să ne tăiem vederea ne-ar permite să determinăm ce se întâmplă cu 
adevărat. 

Gantoris se încruntă. 

— Dar asta v-ar lăsa orbi. 

Kam nu fu de acord. 

— Te-ai baza pe capacitatea ta de a simţi lucrurile prin intermediul Forței 
pentru a compensa lipsa. Fără confuzia vizuală, acel simț ar trebui să vină mult mai 
clar. 

Luke ridică o mână şi aprobă din cap. 

— Aveţi cu toţii puncte de vedere bune. Cheia aici este să înveţi să controlezi 
percepțiile. Mai întâi trebuie să vă asiguraţi că datele care vin sunt corecte. Filtrarea 
distragerilor sau ascuţirea unui simț pentru a aduna mai multe informații vă va 
permite să faceți asta. Vom lucra acum la acest aspect. Al doilea lucru de care ne 
vom ocupa, mai târziu, este determinarea adevărului sau falsității a ceea ce 
percepeți. 

M-am scărpinat la ceafă. 

— Adevărul şi falsitatea mi se par destul de simple. 

— La suprafață sunt destul de clare, dar adevărul poate depinde de un anumit 
punct de vedere. Aşa cum mi-a spus Obi-Wan Kenobi: Multe dintre adevărurile de 
care ne agățăm depind în mare măsură de propriul nostru punct de vedere. Luke îmi 
zâmbi cu compasiune. Ai vrea să dai un exemplu pentru a demonstra acest lucru? 

Am aprobat din cap. 

— Lucrez mai bine cu duracretă decât cu vapori. 

— Bine. Ochii albaştri ai lui Luke se îngustară până când deveniră cioburi de 
gheață în fântâni umbrite. Cu toții îl ştiţi pe Darth Vader ca fiind cea mai malefică 
creatură care a trăit vreodată. A devenit un simbol al răului Împăratului. A 
personificat răul în mintea multora, inclusiv a voastră. Vocea lui Luke scăzu până la 
o şoaptă aspră, forțându-ne să ne străduim să-l auzim. Dar vă pot spune un lucru, a 
fost bun. 

Mi-a căzut maxilarul, complet neîncrezător. 

— Ce punct de vedere este ăsta. 

Maestrul Jedi dădu din cap. 

— Înţelegeţi, vă rog, un lucru: în adâncul inimii lui Darth Vader se afla nucleul 
omului care fusese cândva. Deşi învelit în straturi de rău, acel om încă exista. În 
ultimele clipe de viață ale lui Vader, acesta a învins. A respins răul care îi 
transformase viaţa. L-a respins pe Stăpânul său, Împăratul, şi l-a ucis. 

Capul lui Brakiss se ridică. 

— Credeam că tu l-ai ucis pe Împărat? 

Luke clătină din cap. 

— Am contribuit la distrugerea Împăratului, apelând la binele din Darth Vader 
şi făcându-l să-şi schimbe inima. Am fost doar instrumentul schimbării care i-a 
permis lui Darth Vader să se răscumpere. 

Mi-am amintit vag că Luke spusese că fusese întors din partea întunecată de 
dragostea surorii şi prietenilor săi. 

— Trebuie să fi făcut un apel puternic la el. 

— Da. Iubirea este un instrument puternic de folosit împotriva părții 
întunecate. Dragostea surorii mele m-a salvat. Luke ezită o clipă. lar iubirea unui fiu 
pentru tatăl său este cea care l-a salvat pe Darth Vader. 

Mi-ar plăcea să afirm că am deslugşit instantaneu întreaga semnificaţie a celor 
spuse de Luke, pentru că am fost antrenat ca detectiv să analizez mărturisirile şi să 
îmi dau seama ce spun cu adevărat ființele. Adevărul este, însă, că odată cu 
cuvintele lui au venit raze de mândrie şi compasiune şi doar o urmă de teamă care 
au căzut asupra mea ca o explozie de ioni. Carnea mi s-a încrețit şi mi-am reprimat 
un fior când în creierul meu a explodat, în sfârşit, conştientizarea faptului că Luke 
Skywalker era fiul lui Darth Vader. Am aprobat din nou din cap. 

— lată o perspectivă pe cinste. 

Ştiind cât de mult îl veneram pe tatăl meu şi memoria lui, nu puteam avea 

decât simpatie pentru Luke. Fusesem destul de norocos să-mi cunosc tatăl, ca el să 
mă ghideze. Chiar şi în timp ce ne croiam drum prin aceste exerciții simple, îmi 
amintesc că l-am văzut pe tatăl meu făcând unele dintre ele când eram copil. Aşa 
cum face orice copil, l-am imitat, iar el m-a instruit, spunându-mi că era jocul nostru 
secret şi că nu trebuia să îl dezvălui nimănui. Nu m-a învăţat nimic din ceea ce, într- 
o manifestare de entuziasm tineresc, ar fi putut dezvălui înclinațiile mele Jedi 
oricăruia dintre vânătorii de Jedi ai Împăratului. Chiar şi aşa, acestea au format o 
bază pentru pregătirea mea actuală, fără de care aş fi fost complet inutil. 

Aveam un milion de întrebări pe care voiam să i le pun despre când şi unde a 
aflat despre tatăl său. Voiam să ştiu totul pentru a completa trecutul cunoscutului 
erou orfan dintr-o lume deşertică, o biografie pe care o auzisem cu toţii de nenumărate 
ori despre el. Revelația despre Vader a adăugat brusc profunzime la ceea ce ni se 
spusese. În momentul celei mai mari victorii ale sale, a pierdut scopul pe care îl 
urmărise. Şi-a răscumpărat tatăl şi l-a pierdut în acelaşi timp. Cel puțin în cazul 
meu, deşi mi-am pierdut tatăl, am avut toate lucrurile bune despre el pe care să mi 
le amintesc şi să le preţuiesc. 

Luke se uită la pământ, aproape căindu-se. 

— V-am spus acest lucru pentru a-i oferi lui Keiran exemplul său şi pentru a 
cobori bariera dintre noi. Vreau să înțelegeți că nicio decizie nu este definitivă. Dacă 
vreți să evitați ispitele părții întunecate, trebuie să fiți în permanenţă vigilenți. Dacă 
veți cădea în partea întunecată, puteţi fi readuşi înapoi. Eu am fost răscumpărat. Am 
fost şi un izbăvitor. Doresc să vă ghidez astfel încât să nu trebuiască să cădeți 
niciodată în ea. Acum cunoaşteţi şi ultimele mele secrete. Am încredere în voi şi 
aştept cu nerăbdare momentul în care îmi veti încredința orice secret care vă 
tulbură. 

Îşi ridică capul şi faţa i se lumină, spulberând atmosfera mohorâtă care se 
instalase peste noi. 

— Rumegând la asta o să pierdem ziua, aşa că vreau să ne întoarcem la 
exerciţii. Vă veţi alege un partener şi fiecare dintre voi va dezveli un antebraţ. Veţi 
închide ochii şi vă veți folosi de ceea ce ați fost învățați pentru a bloca senzațiile la 
nivelul acelui antebraț. Apoi, fiecare dintre voi va lua o pietricică şi o va ține între 
degetul mare şi arătător al braţului care nu este blocat. Folosind celelalte simţuri 
rămase - şi concentrându-vă asupra simțurilor celeilalte persoane prin intermediul 
Forței — veți aduce acea piatră cât mai aproape posibil de a atinge pielea celeilalte 
persoane. Odată ce simțiți atingerea pietrei prin intermediul Forţei, întindeți uşor 
mâna şi atingeți brațul partenerului dumneavoastră. Scopul este să te apropii cât 
mai mult posibil de atingere fără a face acest lucru şi să reacționezi doar atunci când 
o atingere este percepută prin Forţă, dar nu simțită fizic. 

M-am asociat cu Tionne şi am îngenuncheat alături de ea. Amândoi ne-am 
suflecat mânecile de pe antebrațele stângi şi le-am arătat celuilalt, cu încheieturile 
mâinilor în sus. Am localizat destul de uşor pietricele cu mâinile noastre libere şi le- 
am ţinut în echilibru deasupra antebraţului celuilalt. Oferindu-i un zâmbet curajos, 
am închis ochii şi mi-am suprimat senzația la nivelul antebraţului stâng. Apoi am 
încercat să simt prezența lui Tionne. Să spun că m-am întins cu simțurile mele ar fi 
într-adevăr o exagerare. Am vrut să produc un efect de câmp, permițând simţurilor 
mele să se extindă şi să o cuprindă pe Tionne, dar efortul mi s-a părut la fel de dificil 
şi dureros ca şi cum aş fi încercat să vreau să mi se desprindă carnea pentru ca 
muşchii mei să se extindă spre exterior. Am inspirat adânc şi am lăsat aerul să iasă 

încet, focusându-mă asupra ei pentru a-mi recăpăta concentrarea. 

M-am întrebat pentru o clipă ce să fac, apoi mi-am dat seama că încercam cu 
adevărat prea mult să mă întind. În primul rând, trebuia să fiu în stare să simt 
braţele lui Tionne, nu întregul ei corp şi prezența ei. Restrângerea sarcinii a făcut-o 
mult mai uşor de gestionat şi imediat am simţit cum o explozie de încredere de sine 
pompează mai multă energie în mine. Apoi, urmând aceeaşi linie de gândire, mi-am 
dat seama că nu era nevoie să simt la microni unde se afla mâna sau brațul ei, 
întrucât ambele erau destul de mari. Mi-am mutat gândirea într-o nouă paradigmă 
în care am văzut firele de păr de pe brațul meu emanând mici fire de Forţă care se 
împleteau într-o plasă luminoasă. Când simțeam un contact, făceam plasa şi mai 
fină sub el şi îi adăugam profunzime, astfel încât, în timp ce pietricica ei se apropia 
de pielea mea, o vedeam cum pătrunde în straturile ecranului meu. 

Un zâmbet îmi înflori pe față. Diferenţa dintre contact şi non-contact era doar 
un strat, un strat definit ca un micron, dar un strat care era uşor de perceput atunci 
când reuşeam să mă concentrez. Când piatra ei mi-a atins pielea şi ultimul strat s-a 
despărțit sub ea, am ridicat un deget şi i-am atins cotul. Asta a adus un mic oftat din 
partea ei şi am zâmbit un pic mai mult. Apoi mi-am mutat concentrarea pe mâna 
dreaptă. Am proiectat din degetele mele nişte ramificații similare, formând o capsulă 
care a înconjurat piatra. Am modelat-o folosind ceea ce puteam simți din ea cu 
degetele mele. Rezoluţia în punctul de contact al pielii mele cu ea a devenit foarte 
fină, dar a rămas indistinctă acolo unde mi-am imaginat că se afla punctul pietrei. 

Cu toate astea, am coborât piatra spre brațul ei şi am început să injectez 
culoare în capsula mea senzorială. În punctul de contact cu pielea ei, am făcut 
capsula să devină verde. Pe măsură ce piatra se apropia din ce în ce mai mult de 
pielea ei, culoarea s-a schimbat în galben. Apoi, ultimul strat a devenit roşu şi mi-am 
oprit mişcarea fără să o ating. Apoi m-a bătut pe cot. 

Am tresărit brusc înapoi şi capsula mea senzorială a dispărut pentru o clipă. 
Am restabilit-o şi am redefinit forma de piatră. Din nou m-am apropiat şi m-am oprit 
înainte de ceea ce am crezut că este contactul, dar abia a şasea oară am reuşit să 
definesc forma pietrei cu suficientă precizie încât m-am oprit înainte să o ating. 

Am continuat exercițiul şi râsetele rapide şi strigătele triumfătoare au răsunat 
curând dinspre perechi. Am devenit aproape jucăuşi în ceea ce făceam, tachinându- 
ne unul pe celălalt. Pe măsură ce devenea mai mult un joc, mi s-a părut mai uşor să- 
mi proiectez ecranul şi să-l împing mai departe. O parte din mine voia să încerce să îl 
folosească pentru a citi contururile feţei lui Tionne, pentru a vedea când zâmbea şi 
să-i văd fruntea încruntată de concentrare, dar m-am abținut. 

Faptul că nu voiam să obțin o mai mare percepţie a lui Tionne m-a surprins, 
pentru că m-am trezit reacționând la ea ca şi cum ar fi fost un pericol. Cu siguranță 
era frumoasă şi categoric atrăgătoare, deşi culoarea pielii o situa în afara a ceea ce 
văzusem până atunci ca fiind genul meu. Frumusețea ei fizică era totuşi un motiv 
mai puțin periculos, mi-am dat seama, decât modul ei foarte deschis şi prietenos de 
a se purta cu toată lumea. Dacă, în acest stadiu, ar fi fost posibil să identific pe 
cineva care să formeze inima grupului, aş fi ales-o pe ea. Ca atare, dacă ar fi ştiut 
cine eram şi motivele pentru care mă aflam la academie, mi-ar fi oferit alinare. 

Un confort pe care l-aş fi savurat. Un confort care m-ar fi costat. 

Nu-mi făceam griji că aş putea fi sedus de ea — presupuneam că Tionne nu era 
interesată de mine, iar eu nu eram interesat de nimeni în afară de soția mea. Ceea ce 
mă îngrijora era să accept simpatia pe care mi-o oferea. Din momentul morții tatălui 

meu, mă ţinusem închis față de toţi, cu excepţia câtorva prieteni foarte buni. Cu 
Mirax mă deschisesem şi mai mult şi, deşi puteam fi foarte deschis cu prietenii, 
glumind cu ei şi acceptându-le ironiile, vulnerabilitatea încă mă speria. 

În parte, asta venea din cauza slujbelor pe care le avusesem. În CorSec, 
ultimul lucru pe care vrei să laşi să-l vadă un infractor este că poate ajunge la tine şi 
că te poate răni emoțional. Pentru a combate acest lucru, ai tendinţa de a-ți amorți 
sentimentele şi de a trata lumea pe care o întâlneşti în cadrul profesiei ca fiind ei. Ei 
nu fac parte din familia ta sau din organizaţia ta. Ei nu sunt la fel de reali şi, prin 
urmare, ceea ce gândesc şi spun ei nu te poate afecta. Era o dezumanizare care 
permitea detaşarea; o detaşare de care aveai nevoie dacă voiai să supraviețuieşti în 
timp ce te confruntai cu tragedii şi cruzimi mari. 

Chiar şi în Escadrila Vagabond am căzut pradă acelei detaşări. Când ne-au 
murit prietenii, m-a durut foarte mult, aşa că m-am abținut să nu mă implic cu noii 
piloți. Nici măcar nu mi-am dat seama că făceam asta până când mi-a atras Wedge 
atenţia într-o zi. A zâmbit şi mi-a spus că s-a surpins şi pe el făcând acelaşi lucru, 
dar că, depăşind această tendință naturală, a descoperit că poate să se apropie de 
piloți, să îi ajute să fie mai buni, astfel încât să nu îi piardă. 

Sentimentul că Tionne era un astfel de pericol s-a instalat ca un alt zid în jurul 
inimii mele. Bănuiam că va interfera cu accesarea şi simţirea Forţei, în acelaşi mod 
în care o făcuse anterior concepţia mea exacerbată despre mine însumi. 

Teama de vulnerabilitate era de fapt doar un alt aspect al personalităţii mele de 
bază. Pentru a-mi atinge potenţialul maxim ca Jedi, ştiam că va trebui să o ocolesc 
sau să o depăşesc, dar nu mă simțeam încă pregătit să decid cum vreau să fac asta. 

Sunetul vocii lui Luke m-a scos din introspecţia mea. 

— Fără să deschideţi ochii sau să vă îndepărtați de partenerul vostru, vreau să 
vă puneţi pietricica în palma partenerului vostru. Vreau ca apoi să vă întindeți cu 
simțurile, să găsiți acea pietricică şi să folosiți Forța pentru a o face să se mişte. 
Acesta este un pas mare. Până acum aţi folosit Forţa într-un sens pasiv, pentru a vă 
îmbunătăți percepțiile. Acum veți aplica Forța mai direct şi veți folosi energia ei 
pentru a face piatra să se mişte. Dacă o puteţi ridica din palma partenerului vostru, 
cu atât mai bine. 

Am simţit piatra lui Tionne aterizând în mâna mea. 

— Asta va fi fantastic, Keiran. Poveştile despre Jedi care levitează tot felul de 
lucruri sunt numeroase. 

— Sunt sigur. 

Mi-am lăsat piatra în mâna ei şi imediat am pierdut orice simț al ei. Acest 
lucru era de rău augur pentru mine. M-am aplecat şi am atins-o doar cu un deget, 
sperând să aprind ecouri ale simțului meu tactil al acesteia. Nimic. 

— Ai atins-o cu degetul, Keiran. 

— Ştiu. Îmi pare rău. 

Am inspirat adânc şi am lăsat-o să cadă încet. Mi-am adunat gândurile şi mi- 
am reconstruit ecranul senzorial. L-am proiectat în afară şi în jos spre palma ei şi i- 
am cartografiat mâna. Îi puteam simţi carnea şi modul în care Forţa curgea prin ea. 
Între noi puteam simţi o rezonanță şi puteam chiar să detectez un punct mort în 
mijlocul ei. Piatra, trebuia să fie piatra. Am zâmbit şi mi-am aplecat voința pentru a 
muta piatra. Nimic. Nu a ajutat deloc faptul că în acel moment piatra ei dansa în 
palma mea ca şi cum un cutremur de pământ ar fi zguduit planeta. Râsul ei ascuţit — 

pe jumătate țipăt, pe jumătate râset - mi-a dat de înţeles că ea simţise mişcarea 
pietrei. Am simțit cum bucuria pură se revarsă din ea şi nu m-am putut abţine să nu 
zâmbesc, chiar dacă piatra mea stătea nemişcată ca pietrele de temelie ale Marelui 
Templu. 

Am încercat să împing şi să o fac să se mişte din nou, dar nu am obţinut 
NIMIC. 

Am deschis ochii şi m-am uitat la Maestrul Skywalker. 

— Cred că nu se întâmplă nimic. 

El surâse. 

— Nu gândi, simte-o. Se va întâmpla. 

Am ridicat din umeri. 

— Nu mişc nici măcar praful de pe piatra asta. 

— Nu crezi, de aceea eşuezi. 

Luke îşi deschise brațele pentru a-i cuprinde pe ceilalți studenţi. Când m-am 
uitat în jur, am văzut că salturile scurte pe care le făcuse piatra lui Tionne erau 
nesemnificative în comparaţie cu ceea ce realizaseră ceilalți. Cel mai rău, Gantoris 
avea un halou de pietricele care se roteau cu viteze diferite în jurul capului său. 

— Vezi, mărimea nu contează, numărul nu contează. Dacă crezi, deschizi calea 
pentru ca Forța să curgă prin tine. 

Am clătinat din cap. 

— Cred, dar se pare că nu suficient de mult. 

Ochii lui Gantoris se deschiseră şi se holbă la mine dincolo de capul lui Streen. 

— Tu crezi în eşec, Keiran, şi de aceea eşuezi. Este un ciclu fără sfârşit. 

Luke făcu un gest spre Gantoris şi pietrele care orbitau în jurul capului lui 
zburară în aer. Se împletiră într-un model complicat aproape prea rapid pentru a fi 
urmărite cu privirea. Ar fi fost aproape imposibil de privit, dar Luke lovea pietrele 
una de alta, creând scântei în diverse puncte. Apoi, ca un roi de gândaci piranha la 
vânătoare, pietrele zburară şi dispărură în pădurea tropicală. 

— Există un singur ciclu fără sfârşit, Gantoris. Acel ciclu este viața, iar viața 
este cea care creează Forţa. Succesul vine atunci când simți, înţelegi şi controlezi 
Forța. Apoi zâmbi. Ritmul poate fi diferit, dar progresul este acelaşi pentru voi toți. 
Eşecurile sunt de aşteptat. Succesul şi eşecul vor face întotdeauna parte din 
antrenamentul vostru. 

— Nu şi pentru mine. Gantoris clătină din cap cu hotărâre. Eu aleg să nu 
eşuez. 

Declaraţia lui Gantoris mi-a provocat un fior pe şira spinării. Auzisem acel ton 
de multe ori înainte, deşi cuvintele fuseseră diferite. Niciodată nu mă vei prinde în 
viață, CorSec. Aşa spuneau mereu, iar dezastrul urma aproape de fiecare dată. Aici, 
la Academia Jedi, unde învățam să manipulăm energia care lega universul, nici nu 
voiam să mă gândesc ce fel de tragedie ar fi putut să provoace Gantoris. 

Capitolul 11 


În seara aceea, după cină, m-am trezit gândindu-mă la ceea ce spusese Luke. 
Ideea că trebuia mai întâi să simt Forţa înainte să o pot folosi m-a făcut să reevaluez 
ceea ce învățasem până atunci. Luke mai spusese că, înainte de ceea ce încercasem 
mai devreme, folosisem Forţa doar în mod pasiv, pentru a îmi spori simţurile. Acest 
lucru m-a făcut să mă întreb dacă nu cumva am utilizat rezervorul de energie a 
Forţei pe care corpul meu îl producea. M-am gândit că fiecare creatură vie genera 
suficientă Forţă pentru a fi conştientă şi în contact cu lumea, dar pentru a depăşi 
acest nivel era nevoie de un flux de energie sporit. Era necesar să se pătrundă în 
Forța însăşi. Luke spusese că trebuia să cred, dar asta însemna să renunţ la 
propriile îndoieli. Acest lucru m-a readus la conştientizarea faptului că îndoielile mele 
făceau parte integrantă din ceea ce eram şi, dacă nu reuşeam să le depăşesc sau 
până când nu reuşeam să le depăşesc, urma să am blocat accesul la Forță. Simțeam 
că trebuie să mă sacrific pentru a putea simți Forța şi a o folosi, şi totuşi nu voiam 
să fac asta. 

Cu toate astea, mica mea cameră emana sacrificiu. Numele încrustate în piatră 
o arătau foarte clar. Porkins şi Biggs muriseră lângă Yavin, sacrificând tot ce erau şi 
tot ce ar fi putut fi vreodată. Viața lui Wedge fusese sacrificată pentru Rebeliune; 
visele sale fuseseră amânate, accesul său la o viață pe care alţii ar fi considerat-o 
normală îi fusese interzis. lar dacă îl includeam şi pe Luke în acest grup, el rămăsese 
cu misiunea de a recrea un Ordin de pacificatori pe care tatăl său îl distrusese, 
pentru a putea reconstrui o galaxie la a cărei scindare ajutase tatăl său. 

Dintr-o dată, spaţiul camerei mele a devenit sufocant şi închis. Aici, trei 
bărbați juraseră să pună capăt Imperiului sau să moară. Ştiind probabil mai puţin 
despre viitorul lor decât ştiam eu despre al meu, trăind o viață mult inferioară celei 
pe care am cunoscut-o eu, ei au făcut alegerea; şi o alegere similară tocmai mi s-a 
cerut şi mie. 

lar alegerea mea a fost mai uşoară, deoarece nu trebuia să renunţ decât la 
preconcepțţiile şi prejudecățile mele, nu la carnea, sângele, creierul şi viața mea. 

Trebuie să nu mai gândesc ci să simt. Trebuie să-i dau frâu liber. Am suspinat 
cu voce tare. Poate că Iella are dreptate, poate că soarele de pe Coruscant va deveni 
novă înainte ca eu să pot face asta. 

Am fugit din camera mea şi m-am trezit rapid în turboliftul care ducea pe 
acoperiş. Luna noastră se strecura în spatele gigantului gazos şi îşi întorsese fața de 
la el, aşa că intram în Noaptea Adevărată, nu doar în Noaptea Crepusculară. Mă 
aşteptam să fie frig şi am resimțit o rafală zdravănă de aer rece când uşa liftului se 
deschise. M-am bucurat de felul în care briza mi-a absorbit căldura şi am sperat ca 
gândurile mele să fie la fel de reci ca şi trupul meu. 

Ştiam că teama mea de schimbare era o prostie. Din punct de vedere 
intelectual, puteam vedea transformarea ca pe cea a unei insecte care trece de la un 
stadiu de viaţă la altul. Creatura era aceeaşi, avea acelaşi cod genetic, dar trecea la o 
fază care îi dădea abilități mai mari. În cazul meu, abilităţile mai mari ar fi adus 
responsabilități mai mari. Nu credeam că mi-e teamă de ele, dar în starea de 

frământare în care mă aflam, nu eram sigur de nimic în privința mea. Am început să 
fac un traseu lent în jurul vârfului pătrat al Templului şi am văzut o siluetă aşezată 
în colțul de nord-est. Am încercat să-mi întind simțurile pentru a vedea cine era, dar 
acestea nu au ajuns prea departe. Silueta s-a întors cu fața spre mine, lăsând vântul 
să-i fluture barba pufoasă, apoi s-a întors să privească spre pădure şi spre pătura 
neagră de cer în care se cuibăreau miliarde de stele. 

M-am apropiat de el, dar m-am retras câţiva paşi pentru a-i lăsa spaţiu. 

— Nu credeam că mai e cineva aici sus, Streen. 

Bătrânul ridică din umeri. 

— Sunt atât de obişnuit să fiu singur, încât nu pot suporta prea multă 
companie. 

— Te las, atunci. 

— Nu, nu e nevoie. Deşi umbrele îi ascundeau fața când se întoarse din nou 
spre mine, am simţit o intensitate care radia din ochii lui invizibili. Te stăpâneşti 
suficient de bine încât prezenţa ta să nu fie dureroasă. 

— Mulţumesc. 

— lartă-mă. Abilităţile mele de relaționare personală nu sunt ceea ce ar trebui 
să fie. Zâmbi în timp ce strigătul unduitor al stintarililor la vânătoare părea să râdă 
de el. Ani de zile, singurii mei tovarăşi au fost rawwkii de pe Bespin... necrofagi mari 
negri cu aripi de piele. Au un sistem rudimentar de inteligență. Nu i-am învăţat 
niciodată vreun truc util, dar veneau când aveam mâncare pentru a-i hrăni. 

Am zâmbit şi m-am aşezat pe piatra rece. 

— Am avut prieteni despre care nu aş putea spune la fel de multe. 

— Prospectarea gazului pe Bespin a fost o muncă singuratică, dar nu m-a 
deranjat. Bătrânul îşi bătu capul cu un deget. Tot auzeam voci în cap, simțeam 
stările de spirit ale ființelor. Numai dacă mă îndepărtam de ele reuşeam să le fac să 
tacă. Acum, antrenamentul Maestrului Luke mă ajută să fac asta în mod conştient. 
Să nu ratezi asta. Readuce misterul în viață. 

I-am aruncat un zâmbet nedumerit. 

— Misterul? 

— Da. Ca tine, de exemplu. 

— Eu? 

— Eşti foarte introvertit, şi totuşi unele părți se scurg din tine. Mândria e 
destul de fierbinte ca să topească oţelul dur. Streen ridică din umeri. Şi durerea. 
Simţul judecății taie ca o sabie de lumină. 

— Serios. Expresia mea deveni tăioasă. Streen putea fi luat cu uşurinţă drept 
un bătrân prost, dar în mod clar era perspicace. Să-l resping ar însemna să-mi fac 
un deserviciu. Ce vrei să spui? 

Streen chicoti. 

— Nu-ţi place Gantoris. 

— Nu e nevoie de abilități de Jedi ca să-ţi dai seama de asta. 

— Nu, cred că nu. Nici el nu te place prea mult. Streen se lăsă pe spate, 
sprijinindu-se pe coate şi pe antebraţe. Îți aminteşti exercițiul de azi? 

— Cu Gantoris plasând pietre pe orbită? 

— Exact. Nu ar trebui să te descurajezi. Când Maestrul Luke şi Gantoris au 
venit pe Bespin să mă găsească, mi-au făcut o demonstraţie practică a modului în 
care poate fi folosită Forța. Gantoris a învățat cum să împingă cu mintea pentru a 
face ceva să se mişte la distanţă. 

Mi-am ridicat capul. 

— Înţeleg. 

Gantoris ştia deja cum să folosească Forța pentru a manipula materia, motiv 
pentru care a excelat la acest exercițiu. Luke nu s-a luat de el din cauza acestui 
avantaj, în momentul în care Gantoris a început să mă atace. Ar fi putut avea o mie 
de motive pentru a nu face asta, inclusiv acela de a permite ca vorbele lui Gantoris 
să-mi stimuleze simțul competitivităţii. Nu ştiam dacă acesta era scopul lui Luke sau 
dacă ceea ce se întâmplase ar fi îndeplinit acest scop, dar faptul că ştiam deja că 
Gantoris nu avea probleme să profite de o oportunitate reprezenta un alt punct de 
vedere pe care l-am luat în considerare bucuros. Oricum, nici măcar acea informație 
nu mă aducea mai aproape de a simţi Forța. 

— Pot să-ţi pun o întrebare, Streen? 

— Tocmai ai făcut-o, însă îţi voi da un răspuns. 

— Mulţumesc. M-am aplecat în față, sprijinindu-mi coatele pe genunchi. Cum 
se simte Forța pentru tine? 

— Se simte ca zece kilograme de viaţă într-o cutie de cinci kilograme. Vocea lui 
căpătă forță şi se lumină în tonalitate. Acum nu mai simt decât un firicel, ca niste 
particule de praf care plutesc într-o rază de soare, unul câte unul, doar trecând prin 
mine, dar este atât de bine încât nu se poate descrie. Mă gâdilă puțin, mă simt ca la 
primul sărut, sau ca zvâcnetul pe care îl simți atunci când fluxul obţinut la sabacc 
face ca mâna ta să fie mai bună decât cea pe care pariai deja. 

Am vrut să chicotesc spunând că şi eu am avut întâlniri de genul ăsta, dar 
uimirea pură din vocea lui ar fi făcut ca gluma să sune amară. 

— Uau. 

— Cum o simți tu? 

Am clătinat din cap. 

— Nu ştiu. Nu o simt. Cred că Forța din mine este suficient de puternică 
pentru a-mi permite să fac lucruri mărunte, dar nu am simțit ceea ce descrii tu. Nici 
măcar pe aproape. 

— Vei simți. 

— Sper că da. 

— Vei simţi. Vocea lui Streen cobori din nou la tonul său mai scăzut. Lasă-mă 
să te întreb ceva. 

— Schimb echitabil. 

— Maestrul Skywalker ne-a vorbit mult despre partea întunecată şi despre 
cum este egoistă, rea şi crudă. 

— Corect. 

— Bine, acum îți aminteşti de rawwkii de care ţi-am pomenit, cum că nu am 
putut niciodată să-i învăţ un truc? Ei bine, a fost o dată când unul părea mai deştept 
decât ceilalți. Doar un pic, nu foarte mult, doar un pic. Şi am crezut că promitea 
mult, aşa că am încercat să-l învăţ să-şi desfacă o aripă, apoi pe cealaltă şi să salte 
în sus şi în jos în ritmul unei melodii pe care o fluieram. Am vrut doar să-l văd 
dansând puțin, doar puţin. 

Singurătatea din vocea lui Streen începu să-mi strângă inima. 

— Te ascult. 

— Acum mă gândeam, poate, cumva, că dacă aş putea să-l conving să o facă o 
dată şi să-l recompensez, ar face-o mai des. Devenisem foarte frustrat şi chiar furios. 
Şi cred că am folosit Forța pentru a-l face să danseze pe muzică. Doar o singură 

dată. Şi nu l-am rănit şi i-am dat mâncare şi toate alea. Vocea lui Streen se stinse în 
mijlocul unei cacofonii de urlete de stintaril. Am folosit partea întunecată? Am făcut 
rău? 

— Nu sunt sigur că este o întrebare la care pot răspunde. 

— Încearcă. 

Am dat din cap şi am oftat greu, privindu-mi respiraţia contopindu-se într-un 
nor de vapori albi. 

— Într-un sens absolut, pe baza a ceea ce ne-a spus Maestrul Skywalker, da, 
s-ar putea să fi atins partea întunecată. Într-un sens foarte real, însă, ceea ce ai 
făcut a fost egoist, însă atât de neînsemnat, încât pe o scară de la unu la distrugerea 
Alderaanului, nu reprezintă nici măcar o zecimală. 

Silueta bătrânului care dădea din cap eclipsa stelele. 

— Şi unde ai clasifica afirmaţiile tale despre trecutul tău? 

— Poftim? 

— Mi s-a spus că te tragi dintr-o familie de Jedi Corellieni şi că ai luptat alături 
de Rebeliune. 

— Toate astea sunt adevărate. 

— Dar această mândrie din tine, este genul de mândrie acumulată în urma 
unui lucru pe care l-ai făcut. Povestea care se spune despre tine nu o susține prea 
bine. 

— Înţeleg asta. Cred că totul este o chestiune de perspectivă. M-am ridicat din 
nou în picioare. Adevărul este că, probabil, ceea ce am fost înainte nu este atât de 
important. Aş putea să-ți spun tot felul de lucruri despre mine. Pe unele le-ai putea 
crede. Pe altele nu le vei crede. În cele din urmă, însă, niciunul dintre ele nu ne va 
ajuta să devenim Cavaleri Jedi. Sunt mândru de ceea ce am făcut, dar voi fi mai 
mândru să fiu un Jedi. 

Streen râse puțin. 

— Aşadar, nu minți, doar că nu spui tot adevărul pentru că nu va însemna 
prea mult acum. 

— Cred că în linii mari, da. 

— Pot trăi cu asta. Streen se ridică în picioare şi arătă spre turbolift. Ei bine, 
am putea la fel de bine să le arătăm celorlalți că suntem suficient de deştepţi încât să 
ne întoarcem înăuntru atunci când se face frig. 

— Nu ar fi bine ca nişte Cavaleri Jedi să fie văzuți ca fiind atât de prostuţi, nu-i 
aşa? am întrebat eu în timp ce am luat-o la pas cu el. 

— Nu, n-ar fi deloc bine. 


În următoarele câteva zile am trecut prin rotaţie printr-o serie de exerciții care 
au subliniat incapacitatea mea de a simţi Forţa. Alți studenți aveau dificultăți cu 
diverse aspecte ale ceea ce am ajuns să numesc împingere. Fie că trebuia să trimit 
ceva departe, să îl aduc aproape, să îl ridic, să îl cobor, să îl mişc de la distanţă sau 
de aproape, m-am dovedit a fi îngrozitor de inapt în această privință. Din când în 
când, Luke folosea aforismul mărimea nu contează, pentru a-i încuraja pe ceilalți să 
uite de îndoielile lor; la mine a devenit o bucurie chiar şi cea mai mică zvâcnire a 
unei pietre. 

Adevărul era, totuşi, că nu puteam face nici măcar o ondulație într-un pahar 
cu apă. Şi, deşi capacitatea mea de a simți duşmanii şi ceea ce plănuiau aceştia să 
facă începuse să se îmbunătățească, totuşi nu simțeam Forţa intrând în mine din 
afară. Progresul meu în ceea ce priveşte aspectele defensive venea ca urmare a 
deschiderii mai mult a Forţei din interiorul meu, dar această deschidere părea să 
vină ca parte a dorinţei mele instinctuale de autoconservare. 

lar eu eram blocat de dorinţa internă de păstrare a sinelui. 

Ceva trebuia să cedeze, iar eu credeam că am găsit o cale de a o face să cedeze. 

Luke ne aranjase în cerc în jurul unui bolovan uriaş îngropat pe jumătate în 
pământ. Apoi făcu semn cu capul spre el. 

— Vi s-a spus în repetate rânduri că mărimea nu contează. Acest lucru este 
adevărat. Totuşi, asta nu înseamnă că toate sarcinile vor fi simple. Acest bolovan, din 
câte ştim noi, este de fapt doar vârful unui soclu adânc înfipt în pământ. Nu ştim cât 
de mare este. Mutarea acestuia poate necesita nu doar un efort titanic, ci şi un efort 
susținut. Cu Forţa care curge prin voi, veţi fi capabili să îl mutați. Dacă Forța nu 
curge, sarcina nu va fi îndeplinită. 

Ne-a privit pe fiecare dintre noi în mod sincer. 

— Cine va fi primul care va încerca? 

Gantoris făcu un pas înainte. 

— Maestre, aş vrea eu. 

— Maestre, dacă îmi permiteți. Mi-am plecat capul spre el. Eu aş fi primul care 
să o facă. 

Gantoris rânji în direcția mea. 

— Tu? Tu nu vei face nimic. 

Luke se uită la mine. 

— Crezi că eşti pregătit? 

Am ridicat din umeri. 

— Cred că trebuie să o fac. Poate că, concentrându-mă pe lucruri mărunte, mi- 
am închis calea către Forță. Pentru a o simți, trebuie să mă deschid către ceva mai 
mare. M-am uitat în jurul meu, făcând contact vizual cu toată lumea. Trebuie să 
mişc această stâncă, prin urmare o voi mişca. Asta cred. 

Mizam foarte mult pe impulsurile interne de a nu vrea să dau greş. Acceptam 
că eşecul era posibil şi eram dispus să trăiesc cu consecințele eşecului, ceea ce 
însemna că încercarea mea nu va fi frenetică sau plină de emoţiile negative care 
anunțau partea întunecată. Aş fi depus doar cel mai bun şi sincer efort al meu. Aş fi 
făcut toate lucrurile pe care fusesem învăţat să le fac şi aş fi reuşit. 

Maestrul Jedi aprobă din cap. 

— Atunci, este al tău să îl mişti. 

Închizând ochii, m-am concentrat şi am inspirat adânc. Expirând încet, mi-am 
lăsat simţurile să se extindă şi i-am atins pe Tionne şi pe Streen de o parte şi de alta 
a mea. Apoi conştiinţa mea a sărit, legătură cu legătură, până când am reuşit să simt 
unde se aflau toţi cei din cerc. De acolo am început să lucrez în interiorul meu şi, pe 
măsură ce făceam asta, am început să simt primele furnicături firave de energie. 

Am simţit aproape ca şi cum un fulger ionic ar fi lovit în apropiere. Mi s-a 
ridicat părul de pe braţe. Nu am presat, nu am alergat după Forță, ci m-am întins 
pentru a o lăsa să vină la mine. Pe măsură ce mi-am deschis mintea, pe măsură ce 
am perceput tot mai mult din Forță, precum o velă solară captează lumina soarelui, 

percepţia mea despre lume a devenit mai completă. Întunericul din fața ochilor mei 
nu s-a înseninat sau iluminat, dar am găsit acolo structuri şi lucruri. Petele care se 
mişcau erau insecte. Liniile care se târau pe sub pământ erau râme. Urmăream 
tufişuri şi ierburi de la vârful frunzelor până la rădăcină. Dacă era ceva viu, îl 
simțeam, iar ceea ce simțeam în afară simțeam şi în interior. 

Felul în care Luke îşi modelase gândurile asupra mea pentru a mă sonda în 
legătură cu absența lui Mirax mi-a revenit brusc în minte. M-am uitat la curenţii de 
Forță din interiorul meu şi la cei care se învârteau în exterior. Încetul cu încetul, 
modificând încet un gând aici, calmând o îndoială acolo, lăsând la o parte frica şi 
încurajând speranța, am schimbat felul în care Forţa curgea în mine. Am lăsat să 
erodeze din interior spre exterior toate zidurile care mă izolau de torentul universal 
de energie a Forței. La prima breşă în apărarea mea, Forţa a pătruns în mine ca un 
fluid de înaltă presiune care se revarsă printr-o gaură într-o conductă. M-a umplut 
într-o clipă şi mi-am imaginat că mi se revarsă prin ochi, nas şi gură. Îmi venea să 
tip şi să dansez de bucurie, pentru că era exact ceea ce descrisese Streen. Era ceea 
ce am simțit când Mirax mi-a spus prima dată că mă iubeşte. Era mirosul 
parfumului pe care îl purta mama mea, şi râsul cald pe care tatăl meu îl avea când 
era mândru de mine. A fost palma zdravănă pe spate de la Wedge după o misiune şi 
chiar şi un strop din serenadele triumfătoare ale lui Whistler. Era tot ceea ce era 
bun, corect, pozitiv şi viu; şi aştepta ca eu să îl supun voinţei mele. Cu noi puteri, m- 
am întins spre bolovan. Într-o clipă am pătruns în adâncurile acestuia. Îi cunoşteam 
mărimea şi masa, îi cunoşteam contururile şi punctele slabe. Ştiam că puteam să 
transform Forța într-un ciocan şi să îl sparg, dar nu asta era sarcina pe care o aveam 
de făcut. Sarcina mea era să îl mişc, să îl smulg din pământ, să îl ridic pentru ca toți 
să vadă ce am făcut. 

Am revărsat Forța în efortul meu. La început am simțit rezistență, dar mă 
aşteptam la asta. Bolovanul fusese ferm țintuit în pământ timp de ani de zile. Am 
tras de el şi l-am văzut legănându-se înainte şi înapoi. Pietricele mici se desprindeau 
de pe el, ricoşând în ierburile de la bază. L-am frământat ca pe un dinte slăbit, apoi 
m-am pregătit să îl ridic. Am strâns din dinți de efort. Am simţit cum bolovanul se 
mişcă. În faţa ochilor minţii mele, l-am văzut fremătând şi clătinându-se. Încet, mai 
întâi lent, a început să se mişte în sus. Un micron aici, un milimetru acolo, apoi un 
centimetru, apoi doi. Apoi patru, şase şi douăzeci. Pământul brun şi abundent a 
căzut de pe el pe măsură ce jumătatea inferioară a bolovanului a început să se ridice 
deasupra. Acum se mişca mai repede, încetinit doar de câte o alunecare 
neîndemânatică de partea laterală a găurii în care stătuse. Controlul meu încă nu 
era bun, dar ştiam că va deveni mai bun, aşa că am continuat, lucrând pentru a îl 
ridica mai sus. Bolovanul a ajuns să se desprindă complet de pământ, dar asta nu 
era suficient pentru mine. Simțeam cum Forța pulsa în mine, puternică şi insistentă. 
Am canalizat-o înapoi prin mintea mea şi am făcut ca urcarea bolovanului să fie 
uşoară. L-am ridicat şi l-am înălțat atât de sus încât, atunci când voi deschide ochii, 
am ştiut că voi putea vedea pe sub el şi că îl voi vedea pe Maestrul Luke de cealaltă 
parte a cercului. Îl voi ridica atât de sus, de fapt, încât nici măcar Gantoris nu va 
putea nega ceea ce am făcut. 

În cele din urmă am reuşit. Bolovanul atârna în aer la mai bine de doi metri 
deasupra solului. L-am ţinut acolo şi mi-am intensificat efortul de a potoli tremurul. 
Voiam ca bolovanul să fie la fel de bine ancorat în Forță şi în aer precum fusese în 
pământ. Când încetă să se mai mişte, am zâmbit şi am deschis ochii. 

Bolovanul rămăsese în pământ. M-am holbat la el şi am încercat să-mi 
amintesc dacă îl auzisem prăbuşindu-se înapoi în pământ. Nu-mi aminteam un 
asemenea sunet şi nici nu-mi aminteam să fi simţit unda de şoc care ar fi rezultat în 
urma unei aterizări forțate. M-am uitat în sus, la locul unde ar fi trebuit să fie 
bolovanul, apoi m-am uitat înapoi în jos. Nu-mi venea să cred că nu se mişcase, 
pentru că ştiam că simţisem Forţa şi ştiam că bolovanul plutise. Apoi am observat că 
toți ceilalți, fiecare dintre ei, se uitau la locul din aer în care eu văzusem bolovanul 
plutind. Tionne şi Streen purtau expresii deschise de uimire. Kam afişa zâmbetul cu 
care răsplătea eforturile bune. Gantoris arăta de parcă ar fi văzut o fantomă, iar 
ceilalți păreau doar uimiți. 

Vizavi de mine, Luke clătină din cap, apoi îşi trecu o mână peste ochi. S-a uitat 
înapoi la locul din aer unde ar fi trebuit să fie piatra, apoi privirea i-a alunecat spre 
locul unde se afla cu adevărat. Se uită în jur la ceilalți elevi, apoi îşi trecu uşor o 
mână prin aer, făcându-i să clipească şi să se frece la ochi. 

Gantoris se uită la piatră şi apoi acuzator la mine. 

— Ce ai făcut? 

— Ceea ce a făcut Keiran a fost să simtă Forţa. Maestrul Jedi aprobă din cap 
către mine, apoi înaintă şi îşi aşeză o mână pe umărul lui Gantoris. A deschis calea 
către viitorul său. Ceea ce a făcut sau nu a făcut aici nu ar trebui să vă preocupe. În 
schimb, fiți fericiți ştiind că încă unul dintre voi a trecut de primul obstacol pe 
drumul spre a deveni un Cavaler Jedi. 

Capitolul 12 


A doua zi dimineață l-am găsit pe Maestrul Skywalker aşteptându-mă în 
camera mea după ce mi-am terminat alergarea. Picurând de sudoare şi gâfâind de 
efort, m-am înclinat în fața lui, apoi am rămas aplecat, cu mâinile aşezate pe 
genunchi. 

— Este o onoare, Maestre. 

Îmbrăcat în negru, mi-a făcut semn din cap. 

— Poţi să apelezi la Forţă pentru a te revitaliza, ştii asta. 

M-am îndreptat încet şi am zâmbit. 

— Ştiu, dar am ales să nu o fac. Oboseala şi micile dureri îmi fac bine. Îmi 
amintesc că sunt om şi muritor şi cred că este un lucru bun în acest moment. 

— Cu siguranţă că nu este unul rău. 

Mâna lui dreaptă ieşi de sub mantie. Plutind deasupra palmei sale întinse, am 
văzut un bloc de cristal de jad lăptos. Se rotea încet acolo, în aer, şi strălucea cu o 
lumină internă care dădea pielii lui Luke o culoare verde dezagreabilă. 

— Îţi aminteşti ce este ăsta? 

— Un Holocron Jedi. Conţine istorii, înțelepciune şi informaţii despre Cavalerii 
Jedi, adunate de-a lungul anilor. Mi-am răsucit trunchiul la stânga şi la dreapta 
pentru a-mi întinde o parte din muşchii spatelui. Tionne l-a folosit pentru a cerceta 
istoria Jedi. A spus că Gardianul este un extraterestru Jedi pe nume Vodo Baas. 

— Exact aşa e. 

Luke îşi strânse mâinile laolaltă şi atinse cubul plutitor cu vârful degetelor. 
Cristalul străluci pentru o clipă în alb, apoi holograma unei creaturi insectoide 
cocoşate cu o carapace bulbucată încremeni deasupra lui ca o fantomă verde. 
Creatura se orienta în direcţia lui Luke. 

— Salutări, Jedi, intonă aceasta. Sunt Vodo Baas, Gardianul Holocronului. Ai 
o întrebare pentru mine? 

Luke m-a privit prin hologramă. 

— Un model al lui Vodo Baas funcționează ca program de căutare, recuperare 
şi stocare a datelor. Există destul de multe informații stocate aici. Am petrecut ceva 
timp cercetând aseară pentru a vedea dacă ceea ce ai făcut tu ieri a mai fost făcut 
înainte. 

— A fost? 

Maestrul Jedi zâmbi. 

— Da. De fapt, una dintre primele manifestări ale abilităților Jedi pe care mi le- 
a arătat Obi-Wan Kenobi a fost foarte asemănătoare. Gardianule, explică-i lui Keiran 
Halcyon puterea clasificată ca fiind Alterarea Mintii. 

Gardianul se întoarse spre mine. Ochii săi negri m-au fixat imobili. 

— Abilităţile Jedi în Forță sunt axate pe trei ramuri. Controlul este intern. Este 
abilitatea Jediului de a recunoaşte Forţa din el însuşi şi de a o folosi în beneficiul 
său. Simțirea implică următorul pas, în care Jediul recunoaşte Forţa în universul din 
afara sa. Atunci percepe Forţa şi este capabil să se bazeze pe ea pentru a obţine 
informaţii despre lumea înconjurătoare. Prin intermediul acesteia, se conectează la 

restul universului. Alterarea este a treia şi cea mai dificilă ramură de stăpânit, 
deoarece implică abilitatea studentului de a modifica Forţa şi de a-i redistribui 
energiile. Prin aceste abilități, un Jedi poate influența universul, făcând schimbările 
necesare pentru a-şi îndeplini obiectivele. Puterea cunoscută sub numele de 
Alterarea Mintii face legătura între toate aceste domenii de abilități. Prin ea, un Jedi 
poate proiecta propria percepţie a realității în mintea altuia, sau o iluzie sau o 
concluzie pe care are nevoie ca celălalt să o considere adevărată. Aceasta este o 
putere magnifică şi utilă, dar este şi una plină de pericole. Supunerea voinţei altcuiva 
pentru un scop inofensiv poate fi nobilă şi bună. Însă partea întunecată pândeşte în 
preajma acestei puteri, aşa că trebuie folosită cu prudenţă. 

Am clipit din ochi. 

— Ei bine, asta e foarte interesant. 

Luke clătină din cap. 

— Atunci când a fost abordat de un soldat Imperial din trupele de şoc care 
căuta droizii pe Tatooine, Obi-Wan a folosit această putere pentru a-l convinge că 
droizii noştri nu erau cei pe care îi căuta. 

— Îmi amintesc când un soldat din trupele de şoc mă căuta în timpul evadării 
mele de pe Lusankya. Am făcut tot ce am putut să mă fac nevăzut şi el nu m-a văzut. 

Ochii Maestrului Jedi se îngustară pentru o clipă. 

— Crezi că ai folosit inconştient această putere înainte să începi 
antrenamentul? 

— Cred că da. E de rău? 

— Nu, de fapt, este bine. Explică unele lucruri. Luke dădu din cap spre 
imaginea lui Vodo Baas. Aşa cum a indicat şi Gardianul, este o puternică abilitate a 
Forţei. Unii indivizi prezintă o anumită aptitudine pentru sferele de putere Jedi - au 
un talent înnăscut pentru ele. S-ar putea ca talentul tău să se încadreze în această 
sferă. 

— S-ar putea. Este bine că am aptitudini în ceva, pentru că sunt inutil când 
vine vorba de telekinezie. Pe de altă parte, nu sunt sigur cât de priceput sunt la 
influențarea minţilor. Îmi amintesc că am încercat să influenţez un soldat din trupele 
de asalt pe Thyferra cu rezultate dezastruoase. 

— Doar pentru că ai un talent pentru asta nu înseamnă că vei reuşi 
întotdeauna. Luke zâmbi oarecum stânjenit. Când am vizitat vizuina Huttului Jabba, 
am reuşit să îl folosesc pe ajutorul său Twilek pentru a-mi obţine o audienţă. 
Încercarea mea de a mă folosi de Jabba a eşuat imediat după aceea. Se poate ca 
Huttul să fi avut o voință mai puternică, iar tiparele de gândire ale unui Hutt sunt 
puţin diferite de cele ale unui om sau de cele ale unui Twilek. Succesul nu a fost 
garantat nici pentru mine. 

Am aprobat din cap. 

— Ar trebui să țin cont şi de avertismentul privind partea întunecată. 

— Da, cu siguranță. Luke închise Holocronul şi Gardianul se evaporă. Partea 
întunecată este seducătoare pentru cei care vor prea mult, prea repede. Am fost 
îngrijorat de uşurinţa cu care ai reuşit să ne faci pe toți să vedem ceea ce voiai să 
vedem, motiv pentru care am consultat Holocronul cu privire la abilitatea ta. Cred că 
ar trebui să fii foarte atent la modul în care îţi foloseşti abilitatea. Aş dori să faci 
echipă cu un alt elev şi să încercați să modificaţi percepţia culorilor sau a unor 
lucruri simple care nu contează, pentru a-ți testa limitele. Bineînţeles, vreau să 
lucrezi doar cu permisiunea şi în deplina cunoştinţă de cauză a acelui elev. 

— Am înţeles. Am zâmbit. Totuşi, tentaţia de a-l face pe Gantoris să creadă că 
este deja îmbrăcat când de fapt nu este, va exista întotdeauna. 

Luke râse uşor pentru o clipă, apoi îndepărtă Holocronul de la vedere. 

— Încă gândeşti ca un pilot — poate că această cameră nu a fost o idee bună 
până la urmă. Te rog să nu-i faci asta lui Gantoris. Puterile Jedi nu sunt pentru a 
face farse. Mai târziu, testarea voastră unul împotriva celuilalt vă va perfecționa 
abilitățile, dar acum trebuie să lucrăm împreună. Rivalitatea ta cu Gantoris mă 
îngrijorează. 

Mi-am ridicat mâinile. 

— Maestre, eu nu-l consider pe Gantoris un rival. Nici nu-l plac în mod 
deosebit. Îmi aminteşte de un pilot pe care l-am cunoscut când m-am alăturat 
pentru prima dată Escadrilei Vagabond. Bror Jace şi cu mine nu ne-am plăcut încă 
la început, dar am ajuns să ne înțelegem unul pe celălalt. Nu am devenit niciodată 
prieteni buni, dar am reuşit să lucrăm împreună şi am reuşit să-i salvăm planeta de 
sub controlul lui Isard. 

Maestrul Jedi îşi cobori capul pentru o clipă. 

— Gantoris a avut parte de multe greutăți în viața lui. A reuşit să mențină în 
viață poporul de pe Eol Sha într-un loc foarte neprielnic. l-am mutat colonia pe 
Dantooine şi l-am eliberat de responsabilitatea pe care o avea pentru ei. În ciuda 
acestui fapt, se forțează şi îşi menţine nivelul strict de disciplină care l-a ţinut în 
viață pe Eol Sha. Acum vede că tu te străduieşti mai mult decât el, iar efortul tău 
este răsplătit cu succese surprinzătoare. Nu te poate învinge din punct de vedere 
fizic. Deşi nu ai reuşit să ridici bolovanul, ai dat dovadă de o putere pentru care el nu 
are aptitudini şi pe care nu poate să o înțeleagă. 

— Vrei să spui că are probleme în a se bucura de libertatea pe care o are acum 
pentru că este ceva nou pentru el. Toate măsurile pentru conduita lui pe care le-ar fi 
folosit înainte nu au nicio valoare aici, aşa că m-a luat pe mine pe post de cântar 
pentru a se putea măsura? Am clătinat din cap. Este mai rău decât aş fi crezut. 

— Poate că poți face ceva ca să-l ajuţi. 

Am simţit un curent de aer rece infiltrându-se prin tunica mea transpirată. 

— Pot să încerc. 

— Ar trebui să o faci. 

— Dacă mă lasă el. Voi face tot ce pot, însă dacă el nu este receptiv, eforturile 
mele vor eşua. 

— Apreciez ceea ce vei face. Maestrul Jedi dădu din cap spre baia comună de 
dincolo de mine. Du-te să te speli şi adu ceva de mâncare. Va fi o zi plină pentru 
toată lumea. Dacă lucrurile merg aşa cum intenţionez, mai mulți vor învăţa ceea ce 
ai învăţat tu şi vom putea trece la următoarea etapă de dezvoltare a Cavalerilor Jedi. 


În cele câteva zile care au urmat conversaţiei noastre, o serie de lucruri mi-au 
devenit imediat evidente. Primul a fost că abilitatea mea de a simți Forța urma un 
tipar simplu: atunci când se exercita presiune, puteam să o ating şi să o folosesc. 
Când doar exersam, o găseam evazivă. Am reuşit să fac florile de orhidee nebuloase 
să-şi schimbe culorile pentru Kirana Ti şi am lăsat-o pe Tionne să vadă cum ar arăta 
dacă şi-ar schimba culoarea părului, dar chiar şi aceste eforturi simple m-au obosit. 

Maestrul Skywalker găsea această problemă mai alarmantă decât o consideram 

eu. Cred că am reuşit să o pun în perspectivă datorită antrenamentului meu pentru 
CorSec. Acolo toţi recruțţii erau învățați cum să mânuiască o varietate de blastere. 

Ni s-a băgat în cap de nenumărate ori că singurul moment în care ar trebui să 
scoatem un blaster şi să îl îndreptăm spre cineva era dacă aveam intenția de a-l 
folosi sau dacă eram dispuşi să îl folosim. Ni s-a explicat că folosirea unor metode 
care sporesc tensiunea într-o situaţie este un lucru rău, ceea ce înseamnă că modul 
meu implicit era să mă stăpânesc. Doar atunci când trebuia să reuşesc, mă 
dezlănțuiam. 

Acestea fiind spuse, am reuşit să accesez Forța mai mult decât o făcusem 
înainte. Luke avea dreptate: accesarea Forţei mă putea revigora după o alergare 
lungă. Mă putea revigora atunci când mă simțeam somnoros. Îmi putea convinge 
corpul că nu am nevoie să mănânc şi îmi putea atenua problemele şi durerile vieții. 
Cea mai mică picătură de energie a Forţei era suficientă pentru a realiza acele lucruri 
simple şi, neavând nevoie de puterea aceea imensă înainte, nu am apelat la ea. 

Ştiu că Maestrul Skywalker a vrut ca noi toți să ne simțim cât mai în largul 
nostru în Forţă şi să progresăm în ritmul nostru pentru a afla cum să o folosim, dar 
eu am vrut un pic mai multă disciplină în antrenamentul nostru. Nu aveam o bază 
de referință în raport cu care să ne măsurăm - în multe privințe, problema lui 
Gantoris era una pe care o împărtăşeam cu toţii. Progresul era dificil de determinat, 
iar cu o abordare mai organizată am fi putut încerca să repetăm eforturile anterioare 
şi să învăţăm cum să le facem realmente din nou. Nu cred că a ajutat faptul că Luke 
se antrenase cu doi profesori, în condiții extreme. Ne-a arătat lecţiile pe care i le 
predaseră Yoda şi Obi-Wan, dar acestea nu erau întotdeauna în mod direct adaptate 
la ceea ce aveam nevoie în acel moment. Tionne ne-a ajutat mult, oferindu-ne alte 
exemple din Holocron, dar au fost momente în care Luke a avut dificultăţi în a-şi 
transmite mesajul. 

Într-o noapte, în cea mai adâncă Noapte Adevărată, Maestrul Skywalker ne-a 
chemat pe toți fără să scoată un cuvânt. Purtând doar o mantie cu glugă, m-am 
alăturat celorlalți camarazi şi am păşit în tăcere în urma lor. Cu mult înaintea mea, 
conducând drumul cu o lampă, Maestrul Skywalker ne-a condus prin Marele Templu 
şi printr-un tunel pe care nu-l observasem până atunci. Pietrele prăfuite absorbeau 
căldura din picioarele mele, iar micile adieri de curent de aer rece care se strecurau 
prin deschizătura mantiei mele îmi tensionau trupul. Am continuat să coborâm, 
adânc în măruntaiele lunii. Treptele erau uzate, dar nu alunecoase, şi cumva am 
avut impresia că această potecă era mai veche chiar şi decât Templul însuşi. În cele 
din urmă, coborârea noastră s-a încheiat, iar eu am simțit apropierea lui Tionne cu o 
secundă înainte să mă lovesc de ea. Dincolo de umărul ei, am putut vedea un cerc de 
lumină care se juca cu ceea ce părea a fi un perete solid de piatră, însă o urmă de 
abur şi un miros de sulf sugerau că dincolo de el se afla ceva mai mult. 

Luke îi lăudă pe Gantoris şi pe Kam pentru că îşi exprimaseră suspiciunile că 
poteca nu se terminase, apoi acţionă un fel de comutator care făcu să gliseze un 
panou de piatră. Gaura rezultată înghiți lumina lămpii sale. Şirul nostru începu să 
se mişte din nou şi, pe măsură ce poteca se curba spre stânga, mirosul de sulf se 
intensifica. Odată cu el veni şi o senzaţie de umiditate şi căldură. Condensul se 
prelingea pe pietrele de pe potecă. Am intrat ultimul în grota subterană şi mi-am 
găsit un loc în care eram cu spatele la tunel, cu fața la Luke, de cealaltă parte a 
cercului. Lumina lămpii lui dansa pe suprafața unui izvor mineral cu bule. Aburii se 
scurgeau peste apă şi se revărsau pentru a ne tachina cu mângâieri calde. Pocnetul 

aleatoriu al bulelor care se spargeau umplea liniştea, iar aerul înțepător începu să-mi 
ardă fundul gâtului. Sub lumina lămpii incandescente, apa părea a fi de un albastru 
primitor, care contrasta uşor cu crusta minerală albă de pe rocile şi marginile vizibile 
ale bazinului. 

— Aceasta este destinaţia noastră, intonă Luke cu solemnitate. 

Apoi stinse lampa, cufundându-ne în întuneric. Câţiva dintre elevi oftară, dar 
mă aşteptasem ca el să facă asta. Orice ar fi avut de gând să facă cu noi în acel loc, 
ceva mecanic precum lampa părea puţin probabil să facă parte din exercițiu. 

După un timp, lumina îndepărtată a stelelor se prelinse printr-o crăpătură din 
tavanul de piatră de deasupra noastră, permițându-ne să percepem formele şi 
reflexiile unduitoare ale stelelor în oglinda cu bule a bazinului. Algele din bazin 
emiteau ele însele o strălucire slabă, conturând marginea bazinului, dar nu făceau 
nimic pentru a risipi întunericul negru al adâncurilor sale. 

Vocea lui Luke umplu grota. 

— Acesta este un exercițiu pentru a vă ajuta să vă concentrați şi să vă 
armonizați cu Forța. Apa are o temperatură perfectă: veți pluti, în derivă, vă veți 
întinde şi veți atinge restul universului. 

În timp ce ultimele lui cuvinte răsunară cu ecou prin peşteră, apa se undui 
spre exterior din locul în care stătea, indicând că alunecase cumva în tăcere în apă. 

Fără să aştept vreo invitație, am renunțat la halat şi m-am băgat în bazin. Apa 
mi s-a părut la început foarte fierbinte, dar ştiam că asta era doar pentru că îmi 
fusese frig după ce mă dezbrăcasem de halat. M-am scufundat cu grijă până la brâu, 
apoi m-am eliberat de marginea bazinului şi m-am scufundat sub suprafață. Apa mi- 
a spălat şi ultimul strop de frig din păr şi din barbă, în timp ce bulele se rostogoleau 
prin părul de pe piept. Am ieşit din nou la suprafață şi mi-am scuturat capul pentru 
a-mi îndepărta apa din ochi. Bazinul mi-a alintat cu uşurinţă durerile şi 
frământările, căldura pătrunzând prin carnea mea pentru a încălzi muşchii şi oasele. 
Mi-am întins brațele şi mi-am înălțat picioarele, făcând tot posibilul să mă relaxez 
pentru a putea pluti acolo. Înclinându-mi capul pe spate, am privit stelele şi m-am 
întrebat cu nesat câte dintre ele vizitasem în timpul vieții mele. Din când în când 
auzeam câte un clipocit şi scuze şoptite în timp ce un ucenic plutea şi intra în altul. 
Căldura apei şi felul în care ne ținea sus, făcea să fie foarte uşor să uităm de 
corpurile noastre fizice. Îmi amintesc că Luke a remarcat că Yoda îi spusese că 
suntem cu toții creaturi luminoase, nu conglomerate grosiere de carne şi oase. Aici, 
în piscina din grotă, caldă şi izolată în întuneric, era mai uşor ca oricând să uităm de 
sinele nostru fizic. 

Şi în lipsa contactului cu sinele nostru fizic, rămânem să simțim Forța din noi. 

Vocea lui Luke rupse din nou tăcerea. 

— Nu există emoție, doar pace. Nu există ignoranță, doar cunoaştere. Nu există 
pasiune, doar seninătate. Nu există moarte, doar Forța. 

Rosti cuvintele Codului Jedi cu atâta putere şi solemnitate, încât m-am trezit 
şoptindu-le împreună cu el. Vocea mea s-a alăturat celorlalți studenți, până când 
afirmațiile noastre au umplut grota, legându-ne împreună. 

Maestrul Skywalker ne-a îndemnat să folosim apa şi căldura pentru a ne 
elibera, astfel încât să simțim, să percepem cu adevărat Forța. M-am întins pe spate 
şi puteam auzi ecourile bătăilor inimii mele răsunându-mi în urechi. M-am 
concentrat asupra lor, ştiind că sunt un semn că trăiesc. Mi-am lăsat bătăile inimii 
să se contopească cu ritmurile Forţei şi i-am simțit freamătul pătrunzând în mine. L- 

am auzit pe Luke spunând mai multe, însă cuvintele şi-au pierdut sensul în ceea ce 
percepeam prin intermediul Forţei. În loc să aud fiecare silabă, să le înşirui, apoi să 
traduc sunetele în concepte, prin intermediul Forței am văzut cum intenția lui crea 
vârtejuri şi curenți. Ne îndrepta atenţia spre stelele de deasupra noastră, apoi ne 
redirecționă înapoi în jos şi în bazin. M-am răsucit şi am plutit pe verticală, privind 
în jos în piscină. Reflexia cerului s-a scufundat sub suprafața ondulată, apoi a 
căpătat adâncime. 

Fărâma de cer s-a extins ca şi cum rocile de deasupra noastră ar fi fost din oţel 
transparent. În momentul în care Luke a întrebat: Puteţi vedea?, bazinul a dispărut 
şi m-am trezit plutind în adâncurile nelimitate ale spațiului. M-am întins cu mintea 
şi mi-am unit gândurile cu cele ale Maestrului Jedi. M-am agăţat de energia lui în 
timp ce ne ducea prin diverse sisteme solare. Nebuloasele dădeau naştere la stele în 
timp ce treceam pe lângă ele, iar sorii deveneau nove, consumând sisteme planetare 
întregi. Prin fața mea au trecut planete, unele pe care le-am recunoscut, pe altele nu. 
Am vizitat sisteme în care Lorzii Războinici Imperiali se luptau între ei pentru 
supremație şi planete pe care refugiații căutau o nouă viaţă. În timpul călătoriei 
noastre, am surprins o sclipire a ceva ce am recunoscut. Am vrut să zăbovesc pentru 
o secundă, în timp ce am identificat atingerea uşoară ca o pană a conştiinţei mele. A 
fost nevoie de o secundă pentru a lua contactul cu ea, dar s-a dovedit a fi prea mult 
timp, pentru că, deşi ştiam că am simţit prezenţa lui Mirax, Luke mă îndepărtase de 
ea. M-am învârtit în jur, încercând să o găsesc din nou, dar nu am mai reuşit. În 
locul ei am simţit răutate şi pericol. La început a venit din locul în care o simțisem pe 
Mirax, apoi s-a scufundat adânc în lună şi s-a focalizat sub noi. Ştiam că ceea ce 
simțisem fusese un pericol, iar ceea ce simțeam acum făcea parte dintr-un 
avertisment al Maestrului Skywalker cu privire la un altul. Simţise o ameninţare, 
una mai apropiată şi imediată. Undeva, în adâncul scoarţei lunare, se eliberaseră 
gaze extrem de fierbinţi, care îşi croiau drum în sus. Acestea urcau şi intrau în bazin 
prin aceleaşi fisuri care permiteau apei să umple bazinul. Într-o clipă sau mai mult, 
apa urma să fie inundată de gaze fierbinţi, prăjindu-ne de vii. M-am luptat cu panica 
şi nu aş fi reuşit dacă nu ar fi fost două lucruri. Deasupra împroşcării celorlalți care 
se loveau de marginea bazinului, Maestrul Skywalker îşi ridică vocea. 

— Un Jedi nu simte nici căldura, nici frigul. Un Jedi poate opri durerea. 
Întăriţi-vă prin Forţă. 

Forța calmă a cuvintelor sale alungă frica şi îmi permise să mă concentrez. 

Al doilea lucru a fost un oftat înecat al lui Tionne. Se năpustise spre marginea 
bazinului, dar degetele ei subțiri nu reuşiră să se agaţe. Se scufundă brusc şi reveni 
la suprafață, scuipând. Tuşi cu putere şi aspiră zgomotos aer, apoi îşi dădu seama că 
nu va mai ieşi niciodată la suprafață. În lumina algelor reflectată de ochii ei perlațţi, 
am realizat că ştia că va muri. Am refuzat să o las să moară. Frustrarea, durerea şi 
tristețea care mă torturaseră atunci când îmi murise tatăl în braţe s-au transformat 
într-o hotărâre ca Tionne să nu moară aici. Ştiam că puteam, folosind Forţa, să 
împiedic moartea ei. M-am deschis către Forță, hotărât că voi face tot ce trebuie să 
fac — chiar şi să mor - pentru a o salva. 

Forța a pătruns în mine pe măsură ce gazele supraîncălzite loveau bazinul. Am 
simțit căldura lovindu-mi mai întâi picioarele şi mă aşteptam ca Forţa să o canalizeze 
în jurul meu. În schimb, căldura s-a revărsat prin mine. Forţa m-a izolat de 
potențialul distructiv al gazelor, apoi a părut că le transformă în energie pe care o 
puteam folosi. Fără să mă gândesc, am făcut un gest către Tionne cu mâna mea 

dreaptă şi am ridicat-o. Ca şi cum ar fi fost pe o canapea cu repulsor, ucenica cu păr 
argintiu s-a ridicat din apă şi a plutit în derivă într-o parte. Am aşezat-o la sol cât de 
uşor am putut. A căzut într-un genunchi şi a tuşit din nou, cu părul ei argintiu 
curgând ca o perdea între noi. 

M-am întors să văd dacă mai era cineva care avea nevoie de ajutor, dar 
suprafața agitată a apei reveni la o stare mai liniştită şi toți ceilalți păreau să fie bine. 
Nu am simţit nicio durere, doar... surpriză, recunoştinţă şi încredere. Un zâmbet 
înflori pe fața mea când mi-am dat seama că şi eu supraviețuisem unei provocări 
letale, folosindu-mă de Forţă. 

— Destul pentru seara asta. Am auzit stropii în timp ce Luke se ridica din 
bazin. Gândiţi-vă la ceea ce ați învățat. 

Încă o dată, am descoperit că, atunci când era necesar, eram capabil să 
folosesc Forța. Ridicarea lui Tionne departe de pericol m-a surprins, făcându-mă să 
presupun că energia pe care o absorbisem trebuia să fie consumată într-un fel. O 
folosisem pentru a alimenta telekinezia — ceva la care nu am arătat niciun talent în 
trecut. 

Era plăcut să ştiu că, odată ce aveam un impuls de energie, puteam să realizez 
telekinezia, însă fără ea totul ar fi fost fără speranță. Totuşi, asta nu conta. Tionne 
era în siguranță şi eram destul de mulțumit de asta. Am înotat până la marginea 
piscinei şi am ieşit din apă. Aerul rece trecu imediat cu ghearele sale înghețate peste 
mine, încrețindu-mi carnea. M-am uitat în jur după halat, apoi l-am găsit plutind în 
aer spre mine. L-am tras pe mine şi i-am mulțumit din cap lui Luke. Maestrul Jedi 
m-a privit precaut, cu ochii lui de un albastru intens chiar şi în lumina slabă. 

— Ştii ce ai făcut aici? 

— Din câte îmi dau seama, Forța mi-a permis să servesc drept conductă 
pentru căldură. 

— Foarte bine. Există o altă putere Jedi care se manifestă prin absorbția şi 
disiparea energiei. Tatăl meu avea abilități în acest domeniu. Putea să absoarbă sau 
să devieze o lovitură de blaster fără să fie rănit. Vocea lui Luke deveni mai rece. 
Reuşea chiar şi trucuri telekinetice cu energia pe care o absorbea. 

— Nu-mi place cum sună asta, Maestre. Mi-am deschis mâinile spre el. Ştiam 
doar că Tionne ar fi murit dacă nu făceam nimic. S-o ridic din apă mi s-a părut cea 
mai directă metodă de a o salva. Nu m-am gândit, doar am acţionat. 

— Ştiu, şi asta e foarte bine. Forța înseamnă mai mult inimă decât creier. Nu 
am vrut ca ceea ce am spus să sune ca o critică. Vocea lui se înmuie un pic. Doar că 
a face ceva în grabă poate duce la nerăbdare, iar asta atrage partea întunecată. Ţi-ar 
fi mai bine să laşi puterea să se scurgă înapoi în galaxie prin intermediul Forței. 
Dacă ai de gând să o foloseşti în felul în care ai făcut-o, evită graba, astfel încât să 
eviți problemele. 

— Da, Maestre. 

Luke se apropie şi mă bătu pe umăr. 

— Te-ai descurcat bine. Gantoris s-a descurcat şi el bine şi l-a salvat pe Dorsk 
81, iar ceilalți au supraviețuit şi ei acestei provocări neaşteptate. Acesta este un 
semn bun pentru viitorul nostru. 

— Sunt sigur că ai dreptate, Maestre, m-am trezit spunând, dar răcoarea care 
mi se strecura în picioare în timp ce urcam înapoi spre Templu m-a lăsat să mă 
întreb dacă nu cumva ne pândea un alt dezastru pentru a ne dezbina. 


83 


Capitolul 13 


În dimineața următoare m-am trezit buimac şi, ca urmare, nu mi-am dat 
seama că am început să alerg mai târziu decât de obicei. Pe la jumătatea alergării, la 
punctul din traseul meu cel mai îndepărtat de Marele Templu, mi-am dat seama cât 
era ceasul. Deşi Luke încă ne permitea o anumită flexibilitate în ceea ce priveşte orele 
de antrenament, în timpul dimineţii aprecia, de obicei, faptul că începeam programul 
mai devreme. Am încercat să-mi accelerez ritmul, dar ştiam că voi ajunge înapoi la 
Templu mult după ce toţi ceilalți se adunaseră pentru a începe să lucreze. Îmi venea 
să-mi dau un şut în fund pentru că am fost atât de prost. Seara precedentă fusese o 
victorie impresionantă în încercarea noastră de a ne deschide către Forță. Chiar dacă 
starea de urgență mă deschisese şi mai mult către Forţă, o simţisem şi înainte de 
asta. Ştiam că puteam face progrese mari şi aşteptam cu nerăbdare exerciţiile din 
acea dimineață pentru a vedea dacă puteam valorifica ceea ce învățasem în seara 
precedentă. 

Motivul pentru care mă trezisem mai degrabă amorțit era că nu dormisem prea 
mult. Maestrul Skywalker menţionase că visele rareori tulburau somnul unui Jedi. 
Nu ştiu de ce, însă eu nu visasem niciodată prea mult. Când visam, aveam tendința 
de a avea coşmaruri care îmi ruinau somnul. Coşmarurile îmi menţinuseră somnul 
neliniştit şi fragmentat. Mă întorceam mereu în locul în care simţisem prezenţa lui 
Mirax. Am încercat să opresc stelele pe loc ca să-mi dau seama unde ar fi trebuit să 
mă aflu, dar una câte una se stingeau. M-au lăsat singur şi în întuneric. Când am 
încercat să mă uit la mâinile mele, am văzut prin carnea mea cum oasele îmi erau 
mâncate de putreziciune, apoi am căzut în neant, continuând să trăiesc pentru 
totdeauna cu convingerea că atunci când Mirax avusese nevoie de mine, eu o 
dezamăgisem. Cam asta era definiția mea pentru un coşmar. 

Apropiindu-mă de Marele Templu la întoarcere, am auzit ceva care m-a făcut 
să mă forțez şi să măresc viteza. Zumzetul unei săbii de lumină şi sunetul produs 
când taie ceva — era de neuitat odată ce era auzit. Nu-mi puteam imagina că Luke şi 
Kam ar fi început să înveţe pe cineva cum să lupte cu săbiile fără ca eu să fiu acolo. 
Mi-am dat seama într-o clipă că un astfel de gând era lipsit de respect şi arogant, 
dar, din moment ce eu aveam cealaltă sabie de pe Yavin, era logic să mă includă. 

Am intrat în luminiş chiar în momentul în care Luke îl împingea pe Gantoris 
înapoi într-un copac Massassi cu nervuri purpurii. 

De unde a făcut Gantoris rost de o sabie de lumină? 

Cu împletitura de păr negru biciuind aerul, ucenicul căzuse, împrăştiind 
bucăţi purpurii din scoarța copacului. Cu genunchii sprijinindu-se pe o rădăcină 
groasă şi coatele ţinându-i spatele departe de pământ, se uita fix la Luke, în timp ce 
Maestrul Jedi se apropia. Lama alb-violetă a lui Gantoris era încă îndreptată în sus, 
spre Luke, dar din locul în care se afla, ucenicul nu avea cum să-l lovească pe 
Maestru. 

Apoi Gantoris făcu ceva care mări lama, dublându-i lungimea. Lovi cu sabia în 
Luke, însă Maestrul Jedi se mişcă mai repede decât am crezut vreodată că este 
posibil. Mâneca costumului de zbor gri al lui Luke fumega din locul în care lama 

sabiei îl atinsese, dar Gantoris nu-i cauzase nicio rană reală. Luke se stabiliză, 
ținându-şi lama verde între el şi elevul său, pregătit pentru un alt atac. 

Gantoris se rostogolise pentru a se ridica în picioare — în timp ce Luke se 
retrase puţin - şi apoi avansă încrezător. Lungimea lamei sabiei sale îi dădea un 
avantaj şi era clar că intenţiona să îl folosească. Se năpusti spre Luke, aplicând 
lovitură după lovitură cu o ferocitate pe care nu o mai văzusem decât la un drogat 
cuprins de paranoia mirodeniilor. Deşi Luke respingea fiecare lovitură cu uşurinţă, 
fără să-l lase niciodată pe Gantoris să-l facă să se apere în Inelul Interior, ucenicul 
continua să vină. Intensitatea şi determinarea acestuia îl făcură pe Luke să se 
retragă până în punctul în care singura scăpare a Maestrului Jedi a fost să sară şi să 
ajungă pe o creangă a unui copac Massassi. 

Am privit, uimit, cum Gantoris aşteptă ca Luke să coboare din nou. Toţi ceilalți 
elevi se împinseseră înapoi, îndepărtându-se de luminiş. Stăteau la pândă la 
marginea pădurii, aşteptând, nesiguri ce să facă. Ca şi mine, Kam nu avea sabia la 
el. Când se uită la mine, am ştiut că amândoi cântăream şansele de a putea să 
alergăm în Templu, să ne luăm săbiile şi să reuşim să ne întoarcem la timp pentru a 
interveni. 

Şi dacă Gantoris poate ucide un Maestru Jedi, ce şanse aş avea eu să-l opresc? 

Luke îi adresă o întrebare lui Gantoris, dar zumzetul săbiilor i-o acoperi, 
laolaltă cu răspunsul strigat al lui Gantoris. Apoi, ucenicul tăie copacul Massassi cu 
sabia, secționându-l în întregime. Stintarilii din cele mai înalte ramuri strigară în 
timp ce săreau departe. Mirosul picant de sevă ajunse la mine cam în acelaşi timp în 
care copacul se prăbuşi încet în pădurea tropicală, cu un pocnet şi o izbitură bruscă 
a tufişurilor şi puieţilor prinşi sub el. 

Maestrul Skywalker pluti la pământ nevătămat şi se pregăti din nou să 
primească atacurile lui Gantoris. Gantoris îşi scurtă lama şi se apropie. Luke cedă 
teren, blocând atacurile mai aproape de el decât o făcuse înainte. Dădea impresia că 
oboseşte, că slăbeşte. Am bănuit că era o stratagemă pentru a-l amăgi pe Gantoris, 
dar ucenicul nu gândea suficient de clar pentru a observa asta. Continuă să 
înainteze, croindu-şi drum printre ferigile pline de frunze şi spintecând orhideele 
nebuloase. 

Dintr-o dată, Luke se lăsă la pământ şi nu l-am mai văzut. Gantoris se năpusti 
înainte, cu lama spulberând jungla. Am început să sprintez spre ei, blestemând 
faptul că nu-l puteam ridica pe Gantoris aşa cum o făcusem cu Tionne cu doar 
câteva ore în urmă. Am încercat să mă gândesc ce imagine aş putea proiecta în 
mintea lui Gantoris pentru a-l distrage şi a-l dezorienta, dar nu am avut ocazia. 
Lama purpurie a lui Gantoris cobori într-o lovitură peste umăr care îşi făcu drum 
prin tufişuri. Am auzit un țipăt speriat, apoi un runyip cu blană portocalie izbucni 
din tufişuri, năpustindu-se în luminiş chiar în spatele lui Gantoris. În timp ce el se 
întorcea să înfrunte această nouă ameninţare, sabia îi zbură din mâini şi lama se 
stinse. Luke culese sabia din aer, apoi îşi stinse propria lamă. Cei doi rămaseră 
acolo, unul în fața celuilalt. Sudoarea le curgea pe față şi respiraţia le era îngreunată, 
însă niciunul dintre ei nu voia să dea vreun semn de slăbiciune. În absenţa 
şuieratului sabiei, sunetele stinse ale chițăitului runyipului şi sunetul firesc al 
pădurii tropicale se luptau pentru supremație. 

Luke răsuci sabia lui Gantoris şi i-o întinse cu mânerul înainte. Gantoris o 
acceptă cu timiditate, strângând-o cu ambele mâini. O examină, răsucind-o şi 

întorcând-o ca şi cum ar fi văzut-o pentru prima dată, apoi se uită înapoi la Luke. 

Maestrul Jedi dădu din cap. 

— Bun exercițiu, Gantoris, dar trebuie să înveți să-ți controlezi furia. Altfel, ar 
putea să te ducă la pieire. 

Am căzut în genunchi, complet uimit. L-am privit pe Gantoris întorcându-se şi 
retrăgându-se în pădurea tropicală. Ceilalți ucenici păreau la fel de surprinşi ca şi 
mine de ceea ce se întâmplase. Şopteau între ei când Luke apăru din tufişuri, îşi 
agăță sabia la centură şi îşi trase mantia la loc. Ne privi pe toți cu calm şi ne oferi 
chiar şi o urmă de zâmbet. 

— Poate că, după seara trecută, am început ziua de azi prea devreme. Ne vom 
reuni din nou în această după-amiază. 

În cuvintele lui am simţit un îndemn blând să mă întorc în camera mea, dar 
m-am împotrivit. Ceilalți nu o făcură şi se topiră nevăzuțţi în pădurea tropicală. 

Luke se întoarse cu privirea spre mine, cu o jumătate de zâmbet pe față. 

— M-am gândit că vei fi încă aici. Nu ai văzut începutul? 

Am clătinat din cap. 

— Sfârşitul a fost mai mult decât suficient. Ce ai de gând să faci? 

— Să fac? Totul este deja făcut. 

Mi-a căzut falca. 

— Dacă nu cumva mi-a scăpat ceva, unul dintre ucenicii tăi a găsit sau a 
construit cumva o sabie şi tocmai a încercat să te ucidă cu ea. Nu vezi asta ca pe un 
motiv de alarmă? 

— Cum te poate surprinde faptul că Gantoris a găsit o modalitate de a 
confecționa o sabie? Tu şi Kam posedațţi deja una. Am vorbit deja despre competiția 
dintre tine şi Gantoris. 

Mi-am ridicat mâinile. 

— Asta ar putea fi o problemă, dar nu cea esenţială, aşa cum văd eu lucrurile. 

Ochii lui Luke se îngustară. 

— Deci viziunea ta în această privinţă este primordială. 

Am ezitat şi am simțit cum mi se strânge stomacul. 

— Nu, Maestre Skywalker, nu este. Nu vreau să fiu lipsit de respect. Am 
suspinat. Vreau doar să înțeleg. Gantoris s-a băgat în ceva în care nu ar fi trebuit să 
se bage. Trebuie să-l disciplinezi. 

— Va fi Cavaler Jedi. Nu pot să-l tratez ca pe un copil. Luke clătină din cap. 
Făcând asta i-aş împiedica dezvoltarea. Este foarte talentat şi unul dintre cei mai 
buni elevi de aici. Are nevoie doar de îndrumare. 

— Atunci dă-i-o. Mâinile mele se transformară în pumni, apoi le-am forțat din 
nou să se deschidă. Presupui că îşi va da seama de greşeala pe care a făcut-o şi nu o 
va mai face niciodată. Te-a atacat! A demonstrat deja că nu discerne în mod corect 
binele de rău. Nu poate nici măcar să înceapă să îşi dea seama unde este linia dintre 
ele dacă nu găseşti o modalitate de a-l pedepsi atunci când depăşeşte acea linie. 

Maestrul clătină încet din cap. 

— Pot să îți spun doar că Gantoris regretă deja ceea ce a făcut aici. Întinde-te 
cu propriile simțuri. Vei simţi şi tu. El învaţă singur unde este linia şi cum să 
rămână de partea luminoasă a acesteia. 

Am făcut cum mi-a fost spus şi am simţit atât remuşcări, cât şi confuzie din 
partea lui Gantoris. 

— Aveţi dreptate, Maestre. Ştiu că tu crezi în răscumpărare. Ceea ce spui 

despre Gantoris este adevărat. Cred că nu văd de ce nu ar trebui să fie pedepsit 
pentru că a făcut ceva greşit. 

— Nu ar trebui să o vezi, Keiran, ci să o simţi. Luke îşi frecă o mână de frunte. 
Răzbunarea duce spre partea întunecată. 

Am suspinat. 

— Ştiu. Aş putea susține că o mică pedeapsă acum ar putea preveni un 
dezastru mai târziu, dar nu cred că asta mă va duce undeva. 

— Vezi, Keiran, tu creşti în înțelepciune la fel ca şi în Forţă. 

Nu am vrut să râd, dar comentariul lui era amuzant. Totuşi, venind de la 
cineva de vârsta mea, m-a şi iritat puţin. Luke merita în mod evident titlul de 
Maestru Jedi, dar o parte din mine îşi dorea să nu fi fost noi grupul pe care exersa 
pentru prima dată rolul de învățător. Avea în mod clar ideile lui despre cum ar trebui 
să învăţăm, iar noi toți făceam progrese. Unii mai rapid decât alții. 

Chiar şi aşa, nu eram obişnuit cu metodele lui. Mi-am amintit de separarea 
inimii şi a minţii din spusele Iellei şi am ştiut că era o cheie a problemei mele. 

— Mă voi gândi mai mult la ignoranța mea, Maestre, ca să văd câtă 
înțelepciune mai am de învățat. Dacă îmi permiţi, totuşi, vreau să-ți pun o întrebare. 

— Te rog. 

M-am scărpinat la ceafă. 

— Ce l-ai întrebat pe Gantoris şi ce ţi-a strigat înainte să taie copacul? 

— L-am întrebat cum a învățat ceea ce trebuia să ştie pentru a face o sabie. 
Luke îşi mişcă umerii cu rigiditate. Mi-a răspuns că nu eram singurul lui învățător în 
căile Jedi. 

— Nu e un răspuns prea bun. Crezi că a fi obținut cunoştinţele din Holocron? 

— Nu văd cum. Holocronul detectează abilitățile unui student şi reţine 
lucrurile pe care acesta nu este pregătit să le cunoască. Zâmbi cu prudenţă. 
Funcționează atât de bine, de fapt, încât cred că există acolo lucruri pe care ar trebui 
să le învăţ eu însumi. 

— Dacă nu de la Vodo Baas, atunci de la cine a învăţat? M-am încruntat. Nu l- 
am învăţat eu. Nu cred că ar fi făcut-o Kam, iar tu, înțeleg că nu ai făcut-o. Cine a 
făcut-o? 

Luke rămase foarte nemişcat pentru o clipă, apoi clătină încet din cap. 

— Nu ştiu. 

— Dar ar trebui să fie un Jedi, sau cineva cu cunoştinţe despre căile Jedi şi, 
probabil, cu o putere considerabilă în Forță. 

— Aşa cred, da. 

— Şi totuşi, noaptea trecută, când am fost cu toţii atât de deschişi către Forţă 
încât am putut vedea stelele, nu am putut simți prezența unui astfel de individ chiar 
aici. 

Ochii lui Luke deveniră nişte fante de safir. 

— Nu. 

Am tremurat, şi nu din cauză că eram îmbibat de sudoare. 

— Asta te îngrijorează la fel de mult ca pe mine? 

— Mai mult, cred, Keiran. Mantia lui Luke se ondulă cu o tresărire. Mult mai 
mult. 

Capitolul 14 


Alergând de-a lungul holului spre camera lui Gantoris, am simțit mirosul 
otrăvitor de dulce pe care îl mai simțisem de câteva ori în timpul zilelor mele în 
CorSec. Nu am vrut să mă uit în interiorul camerei pentru că ştiam ce urma să văd. 
Nodul de studenţi de la uşă m-a protejat de vedere, dar nu a făcut nimic pentru a 
opri mirosul. 

L-am auzit pe Maestrul Skywalker spunând: 

— Feriţi-vă de partea întunecată, apoi un fir de fum unsuros se strecură 
printre ucenici, îndepărtându-i. 

Mai mulți dintre ei se întoarseră şi se împleticiră înapoi pe coridor, cu mâinile 
la gură. Streen şi Kam Solusar rămăseseră fixaţi de o parte şi de alta a uşii, cu feţele 
cenugşii şi cu ochii priponiţi înăuntru. M-am strecurat printre ei, ridicându-mi gulerul 
tunicii pentru a-mi acoperi nasul. Aceştia se îndepărtară, lăsându-mă singur cu 
Luke şi cu ceea ce mai rămăsese din Gantoris. Trupul lui Gantoris zăcea lângă 
peretele îndepărtat al micii sale camere - cel puțin am presupus că era Gantoris, 
pentru că nu prea semăna cu el. 

Fusese ars de viu. Carnea carbonizată se făcuse scrum în unele puncte, lăsând 
la vedere oasele înnegrite. Căldura îi contractase muşchii, arcuindu-i coloana 
vertebrală şi trăgându-i capul pe spate. Gura îi rămăsese deschisă într-un țipăt fără 
cuvinte. Fumul încă se ridica din rămăşiţele carbonizate ale hainelor sale Jedi, iar 
sabia sa se rostogolise pentru a se opri chiar lângă perete. 

Luke Skywalker stătea deasupra acestuia, privindu-i rămăşiţele înnegrite. 

— Ce s-a întâmplat aici? Te-a atacat din nou? 

Luke se întoarse să se uite la mine cu ochii bântuiți şi înroşiţi şi mi-am dat 
seama că nu era prima dată când vedea un cadavru în starea asta. 

— Crezi că eu am făcut asta? 

Durerea din vocea lui m-a străpuns. 

— Nu te acuzam. Voiam doar să ştiu ce s-a întâmplat. M-am ghemuit lângă 
cadavru. Riscurile meseriei. Cine l-a găsit? 

— Dorsk 81 a venit după mine, aşa că presupun că el l-a găsit. Ceilalți s-au 
adunat după ce am ajuns aici. 

Am aprobat din cap. 

— Vreau să vorbesc cu ei. 

Luke clipi din ochi pentru a îndepărta o parte din şocul din ei. 

— Ai de gând să investighezi această situație? 

Mi-am ridicat capul. 

— N-ar trebui? 

Maestrul Jedi ezită o clipă, apoi aprobă din cap. 

— Ba da, bineînţeles că ar trebui. Trebuie să ştim ce s-a întâmplat aici. 

— Bine. Mi-am îndreptat degetul spre cadavru şi am făcut un cerc cu degetul 
în jurul zonei respective. Pot să-ți ofer câteva date sumare chiar acum. Lipsa unui 
tipar uniform de carbonizare, precum şi absența unui miros chimic, sugerează că nu 
a fost folosit niciun element care să fi provocat arderea. Cu alte cuvinte, nimeni nu a 

turnat ceva inflamabil peste el şi l-a transformat într-o torță. 

Luke tresări la această descriere. 

— Înţeleg. 

— Uită-te la degete şi la urechi. 

— Arsuri grave. 

— Corect, dar nu au dispărut. La cadavrele incendiate există tendința ca aceste 
mici bucățele să ardă rapid. Şi faptul că încă mai are haine pe el, chiar dacă sunt 
carbonizate rău de tot... Mi-am lăsat vocea să se stingă, deoarece concluzia spre care 
eram îndrumat contrazicea experiența mea anterioară. Se pare că aproape a ars din 
interior spre exterior. Pentru asta ar fi nevoie de o cantitate incredibilă de energie: un 
fulger sau o cantitate mare de microunde, iar noi nu avem niciuna dintre ele aici. 

— Da, dar el avea o astfel de energie. Vocea lui Luke scăzu până la o şoaptă. 
Furia lui. 

— Crezi că a fost consumat de furia lui? 

— Da, aşa cred. Cred că a folosit-o pentru a dezlănțui forțele părții întunecate 
pe care nu le putea controla. Dacă nu ai fi reuşit să respingi energiile pe care le-ai 
absorbit aseară în grotă, ai fi putut fi ars şi tu de ele. 

Am întins o mână spre sabie, dar nu am simțit nicio căldură emanată din ea şi 
nici nu am văzut niciun semn că ar fi fost deteriorată de foc. 

— Aş vrea să fac o analiză completă de laborator asupra sabiei. Amprente 
digitale, reziduuri de ţesut, toate cele necesare, atât din interior cât şi din exterior. 

Luke clătină din cap. 

— Vei afla cu siguranţă că doar eu şi Gantoris am atins sabia aceea. 

— De unde ştii? 

— Ştiu. Luke îşi ridică mâinile. Dacă te deschizi asupra acestei camere, poți 
simți reziduurile ultimelor clipe ale lui Gantoris. Există multă durere şi multă furie, 
precum şi îndoială şi indignare. Durerea este fizică, bineînţeles, şi mentală. Se simte 
ca şi cum ar fi fost torturat înainte să moară. 

M-am ridicat din nou în picioare. Trupul lui Gantoris se afla între noi ca un 
zid. 

— Cine i-ar fi putut face asta? 

Luke clătină din cap. 

— Niciunul dintre voi. Şocul, surpriza şi groaza radiau foarte deschis din toți 
ceilalți. Ei nu au fost implicați. 

— Şi eu? 

— Simt o oarecare surpriză, cu siguranță, dar şi o determinare de a rezolva 
această enigmă. Luke mă privi cu ochii întredeschişi. Dacă voiai să-l omori, l-ai fi 
provocat la un duel sau ai fi folosit o iluzie pentru a-l face să aibă un accident fatal. 
Nu ai fi fost atât de neîndemânatic şi nu ai fi lăsat astfel de dovezi, ci ai fi fost subtil. 

— Mulţumesc, cred. Mi-am încrucişat braţele la piept. Deci, dacă nu am făcut- 
o noi, cine a făcut-o? 

— Nu ştiu. Faţa lui Luke se întunecă. Totuşi, Gantoris a avut premoniţii legate 
de dezastru. Chiar şi atunci când l-am întâlnit pentru prima dată, se întreba dacă nu 
cumva eu eram omul întunecat care îl va aduce la ruină. A spus: Sunt pierdut dacă 
merg cu tine. La vremea aceea am crezut că se temea de ce s-ar putea întâmpla cu 
poporul său dacă îl părăseşte. Apoi, aseară, când a plecat din grotă, mi-a spus că nu 
sunt eu omul întunecat. 

Mi-am mestecat buza inferioară pentru o clipă. 

— Aşadar, Gantoris şi-a identificat cu certitudine omul întunecat. Mi-ai spus că 
Gantoris ţi-a menţionat, de asemenea, că nu eşti singurul învățător al căilor Jedi. Nu 
cred că este o exagerare să cred că acest om întunecat ar putea fi celălalt instructor. 
Faptul că nu-l poți simţi pe acest alt individ aici nu este un semn bun. 

— Nu poate rămâne ascuns la nesfârşit. 

— Nu cred că asta intenționează să facă. 

— Ce vrei să spui? 

M-am uitat în jos la corpul lui Gantoris. 

— Ai spus că, dacă eu aş fi vrut să-l omor pe Gantoris, aş fi fost subtil. Această 
moarte este orice, dar nu deloc subtilă. Avem pe cineva decedat din cauze imposibile 
şi a fost ucis chiar aici, în inima Academiei. Poţi observa, după tăietura diagonală de 
pe perete, că Gantoris a încercat să-l lovească pe atacator, dar nu a reuşit. În 
perioada în care am lucrat în CorSec am ajutat la depistarea unui criminal sociopat 
sau doi. A lăsa un cadavru aşa, la vedere, era o provocare. Era un fel de a spune că 
ucigaşul este mai inteligent decât noi, mai puternic şi mai viclean. Gantoris a 
încercat să-l ucidă cu sabia şi a eşuat. Asta înseamnă că noi ceilalți avem puţine 
şanse să-l rănim. Ne provoacă pe noi şi te provoacă şi pe tine. Este evident că a 
câştigat unul dintre elevii tăi de partea întunecată, apoi l-a lăsat aici ca pe o jucărie 
aruncată pentru a-şi arăta disprețul față de tine. 

Luke îşi strânse braţele în jurul lui. 

— Cred că ar fi putut fi chiar mai direct. 

Am clătinat din cap. 

— Nu înţeleg ce vrei să spui. 

— În seara asta am avut un coşmar. Stăteam cu tatăl meu în vârful acestui 
templu, dar era pe vremea când încă trăia poporul Massassi. Trebuie să fi fost acum 
câteva milenii. Tatăl meu a încercat să-mi explice că era vina lui Obi-Wan că el 
fusese corupt de faptul că studiase materiale Sith. Ceea ce mi-a spus părea să aibă 
sens în mare parte, dar apoi m-a invitat să îl urmez pe acea cale, ceea ce ştiam că 
tatăl meu nu ar fi făcut niciodată. L-am acuzat că nu este tatăl meu. Imaginea s-a 
transformat apoi în cea a unei umbre care înghițea totul. În acel moment m-a trezit 
R2, aşa că nu ştiu ce s-a mai întâmplat. 

— A devenit o umbră? M-am cutremurat. Omul întunecat al lui Gantoris? 

— Obi-Wan a sugerat că nu există coincidențe. Ar trebui să presupun că toate 
astea au legătură. Expresia lui Luke se înăspri. Trebuie să decid cu mare atenţie 
cum să procedez de aici înainte. 

— Dacă vrei, lasă-mă să-ți sugerez două lucruri. 

— Dă-i drumul. 

— În primul rând, acest om întunecat se pare că a reuşit să-l convingă pe 
Gantoris că îi poate oferi lucruri pe care tu nu poți sau nu vrei să i le oferi. 
Cunoştinţele lui Gantoris despre Forţă şi controlul asupra ei era insuficiente pentru 
a-i permite să evite astfel de idei seducătoare. Cred că trebuie să foloseşti Holocronul 
ca o modalitate de a ne insufla un sentiment de istorie şi un scop pentru ceea ce 
facem, astfel încât să fim şi mai motivaţi să ajutăm la reconstruirea Ordinului Jedi. 

— Şi să evităm soluțiile uşoare oferite de partea întunecată. 

— Exact. 

Maestrul Jedi reflectă pentru o clipă, apoi aprobă din cap. 

— Şi celălalt lucru? 

— În acest vis ai spus că ai văzut Massassi şi piramidele aşa cum erau acum 
câteva milenii. Cred că ar fi bine să facem nişte investigaţii pentru a vedea ce putem 
afla despre Yavin 4 şi templele sale. Holocronul ar putea foarte bine să ne ofere 
informaţii. Dacă putem să-i dăm un chip şi un nume acestui om întunecat, sau să ne 
dăm seama ce urmăreşte aici, măcar vom avea mai multe şanse să-l oprim. 

— Ambele scenarii par să aibă sens. Luke îmi zâmbi încruntat. Voi lucra la 
primul. Tionne îşi petrece mult timp căutând legende în Holocron, aşa că mă poate 
ajuta. Cu trecutul tău de investigator, tu ar trebui să te ocupi de strângerea de 
informații despre omul nostru întunecat. 

— Voi construi un profil al lui. Dacă ne putem da seama ce vrea şi cum 
gândeşte, îl avem în mână. 

— Bine. Luke aruncă din nou o privire în jos, spre corpul lui Gantoris, apoi în 
sus, spre mine. Dacă vrem ca Noua Republică să prospere, nu putem permite ca 
Jedii să fie distruși. 


Nu m-am mai întors la somn în acea noapte, aşa că m-am îndreptat spre mica 
bibliotecă în care studiam Holocronul Jedi. Chiar nu mă simțeam în stare să încep 
nicio investigație în acel moment, însă jucându-mă un pic cu Holocronul şi învățând 
cum funcționa părea să fie ceva cu care mă puteam ocupa. Strălucirea verzuie care 
îşi făcea loc pe coridor mi-a spus că altcineva folosea dispozitivul, iar curiozitatea m- 
a purtat direct în cameră. Acolo, scăldată în strălucirea verde emanată de Vodo Baas, 
stătea Tionne. Părea înaltă, slabă şi drăguță, iar nuanţa verzuie pe care lumina i-o 
imprima părului ei părea mult mai frumoasă pe ea decât arătase vreodată pe mine. 
Ar fi fost incontestabil frumoasă, doar că mâinile îi acopereau fața şi umerii îi 
tremurau de plâns. Imaginea lui Vodo Baas întinse un membru cu gheare spre ea. 

— Pentru un Jedi, nu există emoții, există doar pace. 

Tionne îşi ridică privirea, cu fața umedă de lacrimi. 

— A fost mai oribil decât ţi-ai putea imagina. 

Simulacrul Jedi clătină din cap. 

— Dar lacrimile sunt pentru camaradul tău căzut sau pentru tine? 

— Ce? 

Şocul îi străbătu vocea. Îşi şterse lacrimile şi arătă cu degetul spre hologramă, 
apoi mă zări cu coada ochiului. Prezenţa mea întrerupse orice voia să spună. În loc 
să răspundă, îşi aplecă capul spre mine şi tresări. 

— Cum a putut cineva să-i facă aşa ceva lui Gantoris? 

Am dat din cap spre Vodo Baas, apoi am îngenuncheat lângă Tionne. Am 
strâns-o în brațe şi am ţținut-o acolo, lăsându-i lacrimile să-mi păteze tunica de 
culoarea smaraldului. La început s-a agăţat de mine cu ferocitate, îngropându-şi 
capul în gâtul meu. l-am mângâiat părul şi am rezistat impulsului de a-i săruta 
creştetul capului. 

— la-o uşor, Tionne. Ce i s-a întâmplat lui Gantoris a fost hidos, dar nu i se va 
întâmpla nimănui altcuiva. 

Privirea inumană a lui Vodo Baas o surprinse şi o fixă pe a mea. 

— Vorbeşti de certitudini, Jedi, acolo unde există multe necunoscute. 

Am citat din nou o parte din Codul Jedi. 

— Nu există ignoranță, există cunoaştere. 

— Da, şuieră Gardianul. Ai o întrebare pentru mine? 

— Un moment. Mi-am coborât mâinile pe umerii lui Tionne şi m-am îndepărtat 
puțin de ea. Poţi să mă ajuţi cu Holocronul? Tu ştii mai multe despre el decât mine. 

Ea pufni şi-şi şterse lacrimile cu degetele delicate şi lungi. 

— Cum poţi fi atât de calm după tot ce ai văzut? 

Pentru doar o secundă, nu o mai ţineam în brațe, ci ţineam trupul fără viaţă al 
tatălui meu. 

— Trecutul ne pregăteşte pentru prezent. Nu-mi place să spun asta, dar am 
văzut şi alte trupuri la fel de oribile. Ceea ce am văzut în camera lui Gantoris a fost 
îngrozitor. Mă sperie şi pe mine, dar fac tot posibilul să ţin lucrurile sub control. 

Tionne pufni din nou şi se lăsă în spate, rezemată de peretele rece de piatră al 
camerei mici. Îşi încrucişă braţele la piept şi se uită în față, la baza piedestalului pe 
care se odihnea Holocronul. 

— Probabil că mă crezi o persoană slabă. 

— Deloc. 

— Nu minţi. A trebuit să mă salvezi aseară, iar acum mă găseşti aici, în halul 
ăsta. Se uită la mine acuzatoare. Nu ştiu cum reuşeşti să-ți ascunzi disprețul față de 
mine. 

— Poţi să crezi că este ascuns sau poţi crede că nu există. M-am forțat să 
rămân calm. A doua variantă este cea corectă. 

Întinse mâna spre mine, iar eu i-am luat-o în a mea. Tionne închise ochii şi am 
simțit cum conştiinţa ei se îndreaptă spre mine. Atingerea minții ei nu era decât o 
şoaptă slabă a ceea ce simțisem din partea lui Luke, însă reuşi să se infuzeze în 
gândurile mele de suprafață. Le-am lăsat în mod conştient deschise pentru ea, iar 
sub ele s-a întărit stratul pe care îl reprezenta Keiran Halcyon. Chiar dacă am 
încercat să o împiedic să se scufunde mai adânc, a reuşit să răzbată prin gândurile 
mele despre ea şi m-a străpuns adânc în inimă. S-a dat brusc înapoi, întrerupând 
contactul nostru, şi s-a uitat la mine cu ochii mari şi sălbatici. 

— Ai fost rănit, chiar foarte rău. 

Am ridicat din umeri. 

— Am supraviețuit. 

— Dar sunt atât de multe lucruri ascunse în tine. Ea clipi, privindu-mă. 
Maestrul Skywalker ne-a spus că tatăl său a fost Darth Vader. Ce secrete ai putea 
avea tu care ar fi mai periculoase de împărtăşit decât ăsta? 

— Nu periculoase, ci doar plictisitoare. i-ar distrage atenţia, iar 
antrenamentul de aici este destul de greu şi fără distrageri. 

Tionne zâmbi şi m-am bucurat să văd că animația îi revenea pe chip. 

— Ar putea să-i distragă pe alţii, dar nu şi pe mine. Am de gând să cânt despre 
isprăvile Jedi, aşa că trebuie să ştiu despre Keiran Halcyon. 

Înainte să pot nega că merită să ştie despre mine, Vodo Baas vorbi. 

— Keiran Halcyon a fost un renumit Jedi Corellian. A reuşit să pună capăt cu 
succes Sectei Afarathu de pe Selonia şi jafurilor acesteia în sistemul Corellian. 

În timp ce vorbea, Holocronul prezentă o imagine a unui bărbat cu o 
constituție mai solidă decât mine, dar care purta acelaşi tip de mustață şi cioc pe 
care alesesem să mi le las să crească. Părul său lung şi negru fusese strâns la spate 
într-o coadă liberă, iar sabia pe care o ţinea în mână avea o lamă argintie. Un zâmbet 
mi se ivi inconştient pe buze. Luke spusese că Keiran Halcyon era numele unuia 

dintre strămoşii mei. Problema Afarathu avusese loc cu patru secole în urmă şi 
fusese aproape uitată până când oficialii Imperiali folosiseră spectrul problemei 
pentru a incita la xenofobie în rândul populațiilor umane din sistemul Corellian. Din 
fericire pentru Selonieni, aceştia nu mai fuseseră războinici de atât de mult timp, 
încât puţini dintre noi îi percepeam ca pe o adevărată amenințare. 

Ochii lui Tionne străluciră cu încântare absolută. 

— Ăsta e secretul tău? Tu eşti acest Keiran Halcyon care s-a întors la noi? 

— Cred că nici măcar congelarea în carbonită nu m-ar fi păstrat atât de mult 
timp. Am râs uşor. Am fost botezat după el. Înseamnă că am pe cineva ca model. 

— Ei bine, putem afla totul despre el, dacă vrei. Pot chiar să compun o baladă 
despre el. 

Am făcut o grimasă. 

— S-ar putea să-i deranjeze pe unii dintre ceilalți, deşi mi-ar plăcea să aflu mai 
multe despre el. De fapt, ceea ce speram să studiez prin intermediul Holocronului era 
orice informaţie pe care o are despre această lume şi despre Massassi. Mă vei ajuta 
cu asta? 

— Cu plăcere. Părul ei strălucea cu reflexe verzi în timp ce dădea din cap. Mi- 
ar face plăcere şi va fi un mod de a te răsplăti pentru că m-ai salvat în grotă. 

— Nu trebuie să mă răsplăteşti pentru asta. Întinzându-mi mâna dreaptă, i-am 
strâns umărul stâng. Şi vreau să ştii că nu te consider o fire slabă. Natura ta este să 
fii mult mai deschisă şi mai receptivă emoţional decât mine. Acesta este motivul 
pentru care ai un acces mai deschis la Forță decât mine. S-ar putea să-ți fie dificil să 
te concentrezi uneori, dar este mai uşor să înveți să te concentrezi decât să înveți să 
te deschizi. 

— Nu mi-ar plăcea să cred că ai dreptate, Keiran, pentru că nu mi-ar plăcea să 
cred că nu poţi să te deschizi emoţiilor tale. Zâmbetul ei prietenos mă încălzi. Ai 
prieteni aici cu care poți fi deschis. Poţi avea încredere în noi, aşa cum şi noi avem 
încredere în tine. 

— Ştiu. l-am oferit un zâmbet încurajator, dar ştiam, de asemenea, că nu 
puteam să-mi împărtăşesc adevărata identitate nici cu ea, nici cu altcineva. 

Luke Skywalker, când îmi sugerase să adopt un alt nume, avusese dreptate să 
creadă că aş putea fi o distragere a atenţiei celorlalți. Asta avea, de asemenea, un alt 
scop - unul înrădăcinat în înţelegerea sa despre piloţii de vânătoare şi Corellieni. 
Cerându-mi să fiu altcineva, a făcut să nu mai fie cazul ca eu să rămân legenda care 
devenisem. Oricât de mult văzusem că imaginea mea despre mine însumi mă izola de 
Forță, Luke o văzuse cu mult înainte şi luase măsuri pentru a rezolva problema 
înainte ca eu să îmi dau seama că o aveam. 

Am dat din cap către Tionne. 

— Crede-mă, când voi putea să mă deschid, vei fi prima care va afla. Dacă va 
exista o baladă a acestui Keiran Halcyon, vreau ca tu să o compui şi să o cânți. 

— Cu plăcere, Keiran. Îşi ridică capul spre Vodo Baas. Acum hai să vedem ce 
putem afla despre această lume şi despre predecesorii noştri de aici. Această planetă 
are la fel de multe secrete ca şi tine, dacă nu chiar mai multe, şi am sentimentul că 
desluşirea lor va oferi o bază pentru o baladă foarte importantă. 

Capitolul 15 


Tragedia morții lui Gantoris i-a apropiat într-adevăr pe ucenicii rămaşi. Nimeni 
nu şopti măcar ceva rău despre Gantoris, însă cu toţii am încercat să fim mai 
amabili şi să ne sprijinim mai mult unii pe alții. Orice victorie a unuia - indiferent de 
importanță - a devenit o victorie pentru toți. Am devenit nu atât o echipă, cât o 
uniune de egali, uniți în căutările noastre de a deveni Cavaleri Jedi. 

Ca parte a investigaţiei mele, am sugerat faptul că toți Cavalerii Jedi trebuie să 
fie foarte vigilenţi. În acest scop, am organizat misiuni de recunoaştere în toată zona 
înconjurătoare. Am început cu datele colectate de un cercetaş Rebel, un Sullustan pe 
nume Druun Unnh, pe vremea când cerceta luna în timp ce Rebelii se pregăteau să 
o folosească drept cartier general. Folosindu-i informaţiile, am cercetat zona 
apropiată, luând notițe detaliate despre floră, faună, aflorimente naturale de piatră şi 
diverse structuri făcute de Massassi. 

Încă de la început, Luke luă decizia de a nu le spune celorlalți studenţi despre 
omul întunecat sau despre visul său. Am fost de acord cu acea decizie în primul rând 
pentru că panica nu ar fi făcut decât să ajute o făptură aparținând părții întunecate. 

Pentru a combate panica, Luke ne-a pus să exersăm tehnici de calmare şi 
concentrare şi a lucrat pentru a ne face să simțim Forța mai bine. S-a străduit să ne 
laude pentru succesele noastre. Oferindu-ne un astfel de sprijin, am simțit cu toţii că 
facem progrese mari, chiar dacă câştigurile noastre reale erau greu de măsurat. 

Progresul meu în anumite domenii aproape că părea negativ. Când alții erau 
capabili să facă să leviteze pietre în timp ce stăteau în mâini sau să împletească 
ramuri de copaci Massassi prin intermediul Forţei, eu nu aveam nici forță şi nici 
rezistență când venea vorba de telechinezie. Din nefericire pentru mine, această 
incapacitate s-a manifestat şi prin faptul că nu reuşeam să levitez singur sau să fac 
genul de salt extraordinar care îl purtase pe Luke departe de lama lui Gantoris în 
duelul lor. 

Mai rău, Tionne a descoperit că această lipsă părea să fie o caracteristică a 
liniei Halcyon. Drept urmare, eram cunoscuţi pentru încăpățânarea cu care 
rămâneam fermi în diverse situații periculoase. De câteva ori, acest lucru a avut ca 
rezultat o mobilizare a forțelor din partea noastră, respingând inamicul şi 
învingându-l. De cele mai multe ori, însă, asta însemna că un Halcyon se oferea cu 
curaj să acţioneze ca ariergardă şi să-şi pună la bătaie cu vitejie viața sa pentru cea 
a camarazilor săi. 

Tionne considera că această idee era un material excelent pentru o baladă. 
Ştiind că un individ foarte puternic, cu un apetit pentru ucenici, era undeva acolo, 
am găsit poveştile din tradiția familiei mele un pic tulburătoare. Dar, în spiritul 
tradiției Halcyon, nu am lăsat asta să mă oprească din căutarea celui care îl omorâse 
pe Gantoris. 

După o dimineaţă grea, în care am încercat să mut pietricele pe lungimea 
umbrei mele şi am reuşit doar când se apropiase amiaza, am luat câteva provizii de 
campanie şi apă, apoi m-am pregătit să pornesc într-o cercetare a Templului 
Frunzelor Albastre. Notiţele lui Unnh raportaseră nişte anomalii ciudate acolo — 

suficient de ciudate încât Generalul Jan Dodonna ordonase ca Templul să fie sigilat 
şi interzis accesului întregului personal. Intenționam să merg singur, dar Kam 
Solusar şi Brakiss mi s-au alăturat în ultimul moment. 

— Probabil că este încă bine sigilat, băieți. Ar putea fi foarte plictisitor. 

Kam zâmbi şi arătă spre sabia prinsă la centura mea. 

— Am sentimentul că plănuieşti să redeschizi Templul. 

— Nu este chiar ceea ce aveam în minte, decât dacă circumstanţele o cer. Am 
ridicat uşor din umeri. Hai să mergem. 

Am pornit cu o cadență destul de bună, apoi am încetinit puţin ritmul întrucât 
Brakiss se chinuia să țină pasul. Fiind atât de înalt cum era, rădăcinile orhideelor îi 
făceau probleme. Kam, deşi era trecut de vârsta a doua, era într-o formă mai bună 
decât Brakiss, dar şi el părea să prefere un ritm mai lent. Am traversat râul care 
despărțea Marele Templu de Templul Frunzelor Albastre mergând de-a lungul 
trunchiului unui copac Massassi care fusese dezrădăcinat de râu. Râul în sine era de 
fapt suficient de adânc în dreptul unui vad din apropiere pentru ca eu să mă îmbăiez 
atunci când alergam, însă Brakiss nu părea dispus să-şi ude picioarele. Kam şi cu 
mine am glumit cu el, întrebându-l dacă vrea să ne folosim săbiile pentru a-i tăia 
nişte trepte şi să nivelăm părțile contorsionate ale copacului, dar el doar a roşit şi ne- 
a sugerat să mergem mai departe. Marele Templu eclipsa Templul Frunzelor Albastre, 
dar clădirea din urmă avea o eleganță deosebită în construcție. Se înălța doar la 
jumătate din înălțimea Marelui Templu, dar, proporţional, avea o suprafață 
desfăşurată mai mare. O mulțime de tufişuri şi arbuşti de mărăciniş crescuseră în 
jurul lui, dar nu suficient pentru a ne împiedica să ajungem la el. 

Brakiss ne-a condus spre partea de est a structurii. 

— Sondarea Sullustanului a spus că intrarea principală era orientată spre est, 
astfel încât lumina portocalie a gigantului gazos să umple camera inferioară seara. 

Am ajuns la intrare şi am putut vedea unde o sigilaseră Rebelii cu blocuri mari 
de piatră. În mod clar, intenționau ca nimeni să nu mai poată intra vreodată în el. Şi 
la fel de clar, echipa de cercetare Imperială care studiase pe Yavin 4 după ce o 
abandonaseră Rebelii fusese la fel de determinată să intre. Pentru a face asta, 
topiseră o gaură direct în interiorul clădirii. 

Kam îşi aprinse sabia şi mătură câteva pânze de păianjen din deschizătură. 

— Pânzele nu sunt atât de groase pe cât ne-am fi aşteptat. E posibil ca 
Gantoris să fi fost aici şi păianjenii să se fi ocupat intrare de atunci. 

Mi-am desfăcut o baghetă luminoasă de la centură şi i-am dat-o. 

— Presupun că vrei să intri tu primul. 

— Sigur. 

Kam porni, apoi îşi cobori capul şi îşi croi drum înăuntru. Fiind mai mic şi 
ceva mai slab, m-am strecurat prin deschizătură destul de uşor după el. Brakiss a 
venit ultimul şi ni s-a alăturat, ştergând praful de pe umerii robei sale. 

Lumina verde a sabiei lui Kam şi raza aurie a baghetei luminoase nu 
pătrunseră prea departe. Ne-am trezit pe un palier cu scări în fața noastră care se 
îndreptau în jos. Întinzându-se până la fundaţia Templului se găsea o cameră imensă 
cu mici alcovuri construite în pereţi. Nu le puteam vedea decât slab pe cele mai 
apropiate de poziția noastră, dar păreau mai mici şi ceva mai înghesuite decât 
camerele pe care le aveam în Marele Templu. De o parte şi de alta a noastră, scările 
se dublau până la nivelul următor. Am luat bagheta luminoasă de la Kam şi am 
proiectat lumina peste scările care coborau şi peste cele două seturi care urcau. 

— Praful pare destul de netulburat. Dacă Gantoris a intrat, a plutit pe aici, 
deşi nu cred că era chiar atât de bun la asta. 

— Poate că nu a ajuns până aici. Brakiss ridică din umeri. Poate că nu a 
îndrăznit să meargă mai departe. 

— Eu nu cred asta. Kam indică cu sabia spre scările care urcau. Mergem? 

Brakiss surâse. 

— Până la urmă, pentru asta am venit. 

Kam deschise drumul. Paşii noştri răsunau sec prin Templu şi pielea începea 
să mi se înfioare pe măsură ce urcam. După ce citisem raportul de cercetare al lui 
Unnh, ştiam la ce să ne aşteptăm, iar anticiparea mă speria puţin. Ştiind că răul ne 
aştepta şi că ne îndreptăm spre motivul pentru care Generalul Dodonna ordonase ca 
locul acesta să fie sigilat, am simțit că ne pregăteam pentru un dezastru. 

Cu toate acestea, dovedind că eram un adevărat Halcyon, nu aveam nicio 
intenție de a mă retrage. Scările dădeau într-un alt palier care servea drept foaier 
pentru Marea Sală de Audienţă a Templului. Pereţii exteriori înclinați brusc se uneau 
la mare înălțime deasupra podelei camerei pentru a contura tavanul. 

Trei turnuri aşezate echidistant de-a lungul liniei mediane a camerei ajungeau 
la un punct situat mult sub culmea acoperişului, dar totuşi păreau să susțină 
cumva acoperişul. Turnul cel mai apropiat de noi şi perechea sa de la capătul 
îndepărtat al camerei aveau inele de rune şi simboluri ciudate pe care nu le-am 
putut identifica, şi nici măcar citi. Fantele ferestrelor din peretele vestic lăsau lumina 
soarelui să picteze linii aurii pe toată lungimea podelei, oferind o strălucire caldă 
încăperii. Oricât de caldă ar fi fost acea strălucire, totuşi, nu reuşea să disipeze 
răceala pe care o simțeam venind de la principala şi cea mai tulburătoare 
caracteristică a Templului. 

Al treilea turn - de asemenea un con înalt şi îngust — fusese sculptat în 
întregime dintr-un cristal albastru. Aproape că l-aş fi numit safir, pentru că 
strălucea cu propria sa lumină internă, dar lumina nu se schimba pe măsură ce ne 
apropiam. În schimb, părea mai degrabă să curgă ca şi cum ar fi fost un lichid care 
bolborosea în interiorul cristalului, învârtindu-se într-o mare tornadă. 

— Sullustanul a spus că piatra pare uleioasă şi că poţi simţi furnicăturile de 
energie care pulsează din ea. 

Brakiss îşi ciupea mâinile. 

— Vrei să confirmi veridicitatea acestui raport? 

M-am cutremurat. 

— Nu. Nu încă. 

Kam stinse lama sabiei sale şi o agăță înapoi la centură. 

— Renunțţ şi eu. Probabil că nici tu nu ar trebui să o atingi. 

Brakiss se încruntă. 

— Nu eşti amuzant. 

— Să atingi chestia aia nu va fi distractiv. 

M-am apropiat de cristal, având grijă să nu calc în puţul circular care îl 
înconjura. Cu cât mă apropiam mai mult de el, cu atât simțeam mai mult frig. 
Energia care pulsa din el nu era palpabil de malefică, dar puteam simți o mulțime de 
emoții negative, cum ar fi disperarea şi furia. Mai rău, în timp ce priveam în 
adâncurile pietrei translucide, am văzut imagini fantomatice care treceau în derivă. 
Unele păreau cu totul necunoscute: creaturi găunoase cu mâini şi picioare cu 
gheare. Altele erau mai familiare, adesea umane, cu feţele distruse de leziuni sau pur 

şi simplu contorsionate în agonie. Chiar şi aşa, am crezut că recunosc unele dintre 
ele. Câţiva camarazi care pieriseră de-a lungul timpului şi mai mulți duşmani pe care 
îi ucisesem. Apoi apăru chipul lui Gantoris şi se holbă la mine cu ochi morți. Am 
tresărit înapoi şi am arătat cu degetul. 

— Îl vedeţi? Îl vedeţi pe Gantoris? 

Capul lui Kam se răsuci pentru mă privi, ochii lui concentrându-se încet. 

— Nu l-am văzut. Am văzut... pe alții. 

O urmă de zâmbet străbătu chipul lui Brakiss în timp ce se întorcea spre noi. 

— Chiar nu am văzut mare lucru. 

M-am uitat înapoi la piatră şi imaginea lui Gantoris dispăruse. 

— Aş fi putut jura că l-am văzut. 

Brakiss ridică din umeri. 

— Un truc al luminii. 

Vocea lui era calmă, biciuindu-mă cu o notă de dispreţ. L-am fixat cu o privire 
de smarald. 

— Mai vrei să-l atingi? 

El clătină din cap. 

— Nu, e în regulă. 

Kam arborase o expresie sumbră. 

— Nu ştiu ce este chestia asta sau de ce este aici, dar ştiu că nu mă simt bine. 
Apoi întoarse un deget spre dungile de lumină de pe podea. Şi din felul în care s-a 
mişcat lumina soarelui între momentul în care am început să ne uităm şi momentul 
prezent, am stat cu ochii la chestia aia timp de un sfert de oră. 

Am clătinat din cap. 

— Nu e posibil. 

— E foarte posibil. Şi foarte ciudat. Kam se încruntă puternic. Sunt de acord să 
plecăm. 

Brakiss fu de acord. 

— Nu este niciun semn că Gantoris a fost vreodată aici. 

— Corect. Să mergem, atunci. 

Nu era bine să sugerăm că trei oameni în toată firea, toți ucenici Jedi şi doi 
dintre ei înarmați cu săbii, fugiseră dintr-un templu pustiu. Preferam să mă gândesc 
că ne-am mişcat rapid pentru a zădărnici planurile oricui se pregătea să ne întindă o 
ambuscadă. Faptul că nu ştiam dacă mai era cineva pe această lume, în afară de 
prietenii noştri, nu excludea această posibilitate şi am considerat că precauţia 
noastră este admirabilă. 

În timp ce ne retrăgeam, Brakiss aruncă o privire lungă înapoi spre Templul 
Frunzelor Albastre. 

— Este destul de uimitor, cred eu, că nişte creaturi lipsite de tehnologie 
sofisticată au putut construi un astfel de monument şi că acesta a rezistat testului 
timpului. Comentariul lui Unnh sugerează că toate aceste ruine sunt vechi de 
milenii. 

— Vechea Republică era bine întemeiată la acea vreme. Am îndepărtat o 
creangă, deschizând calea către poteca care ne adusese la templu. Din câte ştim noi, 
ar fi putut folosi lasere pentru a exploata roca şi a o sculpta, apoi să o plaseze la 
locul ei cu ajutorul tehnologiei repulsorlift. 

— Mai mult decât atât, spuse Kam, ar fi putut folosi Forța. Oricât de masive ar 
fi acele blocuri, crezi că ar fi fost imposibil pentru Maestrul Skywalker să le mute? 

— Imposibil pentru el să le mute, nu, deloc. Am perceput îndoială în vocea lui 
Brakiss. Totuşi, nu ştiu dacă îl pot crede pe Maestrul Skywalker capabil să creeze un 
asemenea templu. 

Am râs. 

— Ai uitat că mărimea nu contează? 

— Nu am uitat deloc, dar nu asta e ideea mea. Brakiss rupse o creangă moartă 
dintr-un arbore Massassi, lungă de patruzeci de centimetri. Poate că Maestrul 
Skywalker are putere, dar e un băiat de fermă de pe un bulgăre de silicon uscat. Ar fi 
incapabil să creeze o asemenea operă de viziune şi eleganţă. 

În timp ce Brakiss vorbea, flutură bățul prin aer. Kam şi cu mine am schimbat 
zâmbete secrete în spatele lui, apoi Kam îşi drese vocea. 

— Deci nu crezi că Maestrul Skywalker ar putea învăţa să creeze aşa ceva? 

— Cu siguranţă că ar putea, dar i-ar lua o veşnicie. 

— Înţeleg. Mi-am îngustat ochii. Şi conul de cristal, ar putea să creeze unul? 

Umerii lui Brakiss tresăriră printr-o ridicare din umeri. 

— Nu ştiu, dar mi-ar plăcea să încerc. Cred că acel cristal a fost un lucru 
incredibil. Aş ezita să îl numesc operă de artă, pentru că era tulburător. Se întoarse, 
cu ochii înflăcărați. Imaginează-ţi să ai puterea de a crea aşa ceva. 

— Eu n-aş vrea. Kam clătină din cap. Nu mi-a plăcut deloc cristalul. 

— Da, dar imaginează-ți puterea de a crea ceva asemănător, ceva ce ți-ar 
plăcea. Să foloseşti Forța pentru a crea o astfel de lucrare care să reziste atât de mult 
timp. Brakiss râse cu voce tare şi se roti ca şi cum ar fi dansat pe o muzică pe care 
nici Kam şi nici eu nu o puteam auzi. Ar fi fantastic. 

I-am aruncat o privire rece şi dură, pe care însă nu o observă. 

— Atracția unei astfel de puteri poate fi seducătoare, dar totuşi greu de 
obținut. 

— Doar dacă nu apelezi la partea întunecată. Kam îşi încovoie umerii în față. 
Ştiu cum este şi, oricât de tentant ar fi, te lasă gol. Mai bine să lucrezi pentru 
adevărata Forţă decât să te mulțumeşti cu umbra ei. 

— Da, dar gândeşte-te la ce poţi face cu acea putere. Brakiss îşi împinse 
bastonul spre cer. Un Maestru Jedi cu suficientă putere ar fi putut să se întindă de 
aici şi să smulgă inima Stelei Morţii. Nu ar fi contat dacă ar fi folosit partea 
întunecată, ar fi făcut un lucru bun. 

Am întins mâna şi am apucat ceafa lui Brakiss. 

— Aşteaptă un minut. Ceea ce spui tu este că scopul justifică mijloacele folosite 
pentru atingerea lui, iar asta este pur şi simplu greşit. Este la fel de greşit ca orice 
altceva, pentru că îți permite să justifici orice comportament ca fiind bun. Sigur, 
haideţi să-l ucidem pe acest criminal pentru că ştim că a ucis în trecut sau probabil că 
va ucide în viitor. Sau să distrugem această planetă deoarece ştim că, într-o zi, se va 
izbi de alta. Ce contează dacă fiinţele de pe planeta pe care o distrugem mor -ar fi 
murit oricum, iar în felul nostru ființele de pe cealaltă lume vor fi salvate. 

Brakiss se răsuci şi aproape că mă tăie cu băţul pe față. Din fericire pentru 
mine, fusesem avertizat cu privire la traiectoria brațului şi m-am ferit. O mască 
momentană de furie îi alunecă pe față, dar aproape imediat se dizolvă în şoc şi 
remuşcare. 

— Keiran, îmi pare rău. 

— Este în regulă, Brakiss. Dacă nu e sânge, nu e nicio problemă. 

Kam se întoarse şi îşi trecu un braț destul de greu peste umerii lui Brakiss. 

— Ceea ce-ţi spune Keiran are dreptate, puştiule. Lumea începe să-şi spună că 
acumulează putere pentru un scop sau altul şi se convinge că este un lucru bun. 
Apoi, când reuşesc să obţină suficient, constată că circumstanţele s-au schimbat. 
Descoperă că au nevoie de mai multă putere sau trebuie să folosească această putere 
în moduri la care nu se gândeau înainte. Un adversar care nu vrea să asculte de 
rațiune devine un gândac care trebuie strivit în loc de un prieten care doar trebuie să 
fie convins. Puterea ajunge să îi otrăvească pe cei care o acaparează. Vor presupune 
că alții vor puterea lor, astfel încât vor recurge la orice mijloace pentru a o obține, iar 
acest lucru le lasă pe fiinţe libere să se răzbune în orice mod posibil. 

Am aprobat din cap. 

— Şi nu există niciun bine care să se nască din rău. Exemplul tău despre 
cineva care foloseşte puterea părții întunecate pentru a distruge Steaua Morţii este 
bun până când te întrebi de ce ar face asta. Este pentru binele lui şi al poporului 
său? Dacă da, cum va face față următoarei amenințări la adresa lor? Dacă aude de o 
altă Stea a Morții şi ştie că o construieşte cineva precum poporul Caamasi... O va 
distruge? 

Kam se încruntă. 

— Este un exemplu prost. Toată lumea ştie că ei erau pacifişti convinşi. 

— Ştiu, Kam, dar cineva ar putea să-i catalogheze ca fiind răi şi să meargă 
după ei. Mi-am deschis mâinile. Recunoaşte, cineva s-a dus după ei şi aproape că i-a 
exterminat pe toţi. Am auzit chiar că a existat un mare grup de refugiați Caamasi pe 
Alderaan când a fost distrus. Dacă cineva ar fi putut să-i vadă pe Caamasi ca pe o 
amenințare, ar fi putut vedea pe oricine ca pe o amenințare. Un copil. Oricine. 

Brakiss îşi încruntă sprâncenele. 

— Înţeleg ce spui şi vreau să te cred. O parte din mine spune, totuşi, că nu poţi 
să argumentezi un caz absolut conform căruia niciun bine nu poate rezulta din 
mânuirea puterilor părții întunecate. Trebuie să existe un moment în care acest 
lucru s-ar putea întâmpla. 

— Asta e o teorie, Brakiss, dar trebuie să ne confruntăm cu realităţile practice 
ale manipulării Forței. Am clătinat din cap. Nu vreau să mă gândesc la ideea că aş 
putea rămâne necorupt dacă aş folosi ceva rău pentru ceea ce eu consider a fi un 
scop bun. Asta înseamnă să pui primul pas pe o pantă foarte abruptă şi alunecoasă. 
Poate că, având ajutorul Maestrului Skywalker, ar fi posibil să mă întorc în cele din 
urmă înapoi în vârf, dar cineva va plăti un preț înfricoşător pentru mine în timpul 
coborârii, iar eu nu vreau să provoc asta nimănui. Şi nici tu nu ar trebui să vrei. 

Capitolul 16 


O scurtă explozie a jeturilor de aterizare ale transportorului ridică molozul pe 
un curent arzător care îi făcu pe unii dintre ucenici să se ferească sau să-şi ridice 
mâinile pentru a-şi proteja fețele. Am absorbit căldura şi am folosit imediat acea 
energie pentru a pune un mic scut de Forţă în fața mea. Acesta a despicat vântul şi 
m-a scutit de neplăcerea de a trebui să clipesc pentru a scoate nisipul din ochi şi să 
scuip mizeria din gură. 

Transportul de tip cutie ateriză la fel de uşor ca o pană, dar nu mă aşteptam la 
mai puţin de la pilotul aflat la cârmă. În timp ce nava se stabiliza pe lonjeroanele de 
aterizare iar rampa compartimentului pasagerilor cobora încet, ucenicii se mutară în 
spatele Maestrului Skywalker. Kam îi îndruma pe toți, mai puţin pe mine, spre trapa 
de marfă care se deschidea. M-am apropiat de Luke şi am zâmbit în timp ce Wedge 
cobora din interiorul navei. 

Luke făcu semn cu mâna pentru a-l saluta pe Wedge şi pe femeia cu pielea 
albastră care îl urma. Tânărul cu ochii strălucitori care cobori al treilea pe rampă 
stârni un zâmbet din partea lui Luke. 

— Bine ai venit, Kyp Durron. 

Tânărul zvelt îi întoarse zâmbetul lui Luke. 

— Sunt pregătit, Maestre Skywalker. Învață-mă căile Jedi. 

— Va fi plăcerea mea. Luke îi făcu semn cu mâna spre şirul de ucenici care 
transportau provizii din cala de marfă a transportorului. Vom începe prin a descărca 
nava. Keiran, dacă vrei să te ocupi de confortul Generalului Antilles şi al lui Qwi Xux. 

— Cum doreşti, Maestre. l-am zâmbit lui Wedge şi i-am făcut semn cu mâna 
spre Marele Templu. Vei vedea că locuinţele noastre sunt mai puţin primitive decât 
erau când ai lăsat ultima dată proviziile. Pe aici, te rog. 

Wedge aprobă solemn din cap. 

— Se pare că ați făcut multe progrese. 

Qwi Xux păşea în pas cu Wedge. 

— Wedge, poţi să-mi spui, te rog, când îl vom întâlni pe acest prieten al tău pe 
care erai nerăbdător să-l revezi. 

Wedge se uită în jur să vadă dacă ne auzeau ceilalți, apoi zâmbetul i se lărgi cu 
căldură. 

— Aţi făcut-o, doamnă Doctor Xux. Qwi Xux, fă cunoştinţă cu Corran Horn. 

Femeia extraterestră se încruntă. 

— Dar Maestrul Skywalker i-a spus Keiran. 

Wedge aprobă din cap. 

— Se află aici sub un pseudonim din diverse motive. Corran, ea este Qwi Xux. 

M-am întors pe jumătate şi m-am închinat în fața ei. Tonul prietenos din vocea 
lui Wedge când mi-a prezentat-o m-a făcut să mă întreb dacă nu ar trebui să-i ofer 
mâna, dar mă simțeam reticent să fac asta. Fiind la fel de strălucitoare pe atât era de 
frumoasă, fusese totuşi un cercetător cheie în Instalaţia din Foale — grupul de experți 
Imperiali care creaseră Stelele Morţii, Devastoarele de Lumi care devastaseră Mon 
Calamari şi invincibilul Zdrobitor de Soare, de mărimea unei nave de vânătoare, pe 

care Kyp Durron tocmai îl scufundase în adâncurile lui Yavin pentru a-l păstra în 
siguranță. Puținele bârfe pe care le-am aflat sugerau că ea fusese prinsă involuntar 
în capcană de Imperiali, fiind o persoană interesată doar de cercetare. S-ar putea să 
fi fost adevărat, dar trebuia să mă întreb cum putea cineva atât de inteligent ca ea să 
nu observe că toate proiectele la care lucrase aveau nume hidoase şi puteau fi 
incredibil de letale. 

— Bine ai venit pe Yavin 4. Am arătat spre cer. Prima Stea a Mortii a murit 
acolo sus înainte să poată distruge acest loc. 

O urmă de durere trecu prin ochii lui Wedge în timp ce vorbeam, dar Qwi se 
întoarse doar să privească în sus, spre locul spre care arătasem. 

— Cea mai mare parte a resturilor a căzut în gigantul gazos, bănuiesc, dar o 
parte trebuie să fi căzut aici. 

Ea mă privi cu ochii ei albaştri. 

— Aţi găsit astfel de resturi? 

Am clătinat din cap. 

— Nu am căutat. Au venit una sau două echipe Imperiale de cercetare aici 
după ce Rebeliunea a abandonat planeta, aşa că presupun că au luat tot ce au putut 
pentru analiză. 

— Păcat. 

— Da. l-am condus pe cei doi în Marele Templu şi am luat turboliftul până la al 
doilea nivel. Aici avem băi şi camere pentru voi, dacă doriți să dormiţi. Pot să vă aduc 
şi mâncare. 

Doamna doctor zâmbi. 

— Aş dori să trag un pui de somn rapid, dacă se poate. 

Wedge aprobă din cap. 

— O să vin să te iau într-o oră, ce zici de asta? 

Ea aprobă din cap. 

— Bine. Mă bucur să te cunosc, Cor... ăăă, Keiran. 

— Somn uşor, doamnă Doctor Xux. 

I-am arătat camera pe care i-o pregătisem mai devreme, apoi l-am îndrumat pe 
Wedge spre camera pe care o pregătisem pentru el. 

Înăuntru, Wedge îşi luă un scaun şi se aşeză, înclinându-l pe spate, astfel 
încât se sprijini de perete, iar picioarele îi atârnau deasupra podelei. 

— Nu-ţi place de ea, nu-i aşa? 

Am surprins o mică urmă de iritare în vocea lui Wedge. 

— Nu o cunosc suficient de bine ca să-mi fac o părere, dar jucăriile ei mi-au 
făcut o impresie destul de rea. Poate pentru că ai participat la distrugerea a două 
dintre ele ai o perspectivă diferită asupra ei, dar nu mă consider un mare fan al 
operelor ei. 

— Ea chiar nu ştia în ce se bagă, ce făceau cu cercetările ei. 

— Eşti sigur? Numele de cod ar fi trebuit să-i spună despre ce era vorba. Ar fi 
trebuit măcar să se întrebe ce s-ar fi întâmplat dacă, din greşeală, aceste chestii ar fi 
fost folosite pe planete locuite. Avem senzori de semne de viață. Cât de greu ar fi fost 
să fi pus un sistem de blocare a senzorilor de viață pe Steaua Morţii, astfel încât să 
nu poată distruge planeta Alderaan? Mi-am dat seama că furia se strecura în vocea 
mea şi am ridicat ambele mâini. N-ar fi trebuit să spun asta, îmi pare rău. 

Wedge îşi privi mâinile. 

— Să nu-ţi pară rău. Nu e nimic din ceea ce nu m-am întrebat eu însumi de un 

milion de ori de când am început să fiu garda ei de corp. Când e prin preajmă, când 
vorbesc cu ea, e atât de luminoasă şi inocentă - o antiteză a Stelei Morţii, a 
Devastoarelor de Lumi şi a Zădrobitorului de Soare. Cred că ea a crezut că Zdrobitorul 
de Soare va fi folosit pentru a elimina stelele beta din sistemele binare pentru a 
asigura stabilitatea sistemului sau pentru a elimina sistemele nelocuite de pe rutele 
de navigație. 

Ochii mei se îngustară. 

— Oh, nu. Îţi place de ea. 

Wedge îşi ridică capul. 

— Ce? 

Am răsucit celălalt scaun din cameră şi m-am lăsat pe el, lăsându-mi pieptul 
să se preseze pe spătar. 

— Se presupune că ar trebui să fii garda ei de corp şi tu te-ai îndrăgostit de ea. 

— Ți-ar plăcea de ea dacă ai petrece mai mult timp în preajma ei. 

— Nu o face, Wedge, nu o face. 

Se uită la mine, lăsând un zâmbet neglijent să i se strecoare în colțul gurii. 

— De ce nu? Nu ar fi asta o reconciliere finală a Rebelilor cu Imperialii. 

— Wedge, vorbesc din experienţă. M-am lăsat pe spătarul scaunului. Când 
eram în CorSec am avut mai multe misiuni în care trebuia să mă ocup de siguranța 
personală a unei persoane importante. De fapt, odată a trebuit să mă ocup de sora 
ta, aflată într-o vizită pe Corellia. Nu ştiam însă că era sora ta la momentul respectiv. 

— Dacă ai de gând să-mi spui că te-ai îndrăgostit de sora mea în timp ce o 
păzeai, nu vreau să aud. 

— Nu, nu de ea. Era fiica magnatului de transport care deținea compania Tinta 
Lines. Era ţinta unui răpitor. Bineînţeles, când păzeam pe cineva, găseam o văgăună 
şi ne strecuram în ea, nu galopam prin galaxie. 

— O ţintă în mişcare e mai greu de lovit. 

— Bine spus. Am zâmbit. Oricum, Siolle Tinta şi cu mine ne-am înțeles de 
minune odată ce am descoperit că aveam păreri similare despre artă. Fiind apropiați, 
ne-am susținut reciproc ideile şi am devenit rapid noi împotriva lumii. Afară, lella l-a 
încolțit pe răpitor, aşa că nu am petrecut decât trei zile împreună, dar dacă m-ai fi 
întrebat la sfârşitul acelui timp dacă a fost dragoste pe viaţă, ţi-aş fi spus că totul era 
în regulă. 

— Ce s-a întâmplat? 

— Deşi aveam un lucru în comun, aveam tot felul de lucruri care nu erau. Eu 
eram în CorSec, ceea ce însemna că nu puteam să plec şi să mă duc la un centru 
spa pe Selonia, sau să călătoresc la Centrul Imperial pentru deschiderea unei 
expoziţii de artă în Muzeul Galactic. Prăpastia dintre noi s-a dovedit a fi 
insurmontabilă. Ne-am despărțit prieteni, dar amândoi ştiam că ceea ce avusesem 
cât timp am fost împreună fusese o supernovă care se prăbuşise în sine. Poate că am 
fi generat multă căldură şi lumină, dar în cele din urmă gaura neagră ne-ar fi sfâşiat. 

Wedge aprobă din cap, dar se holba dincolo de mine. 

— Îmi permiţi să-mi trasez singur cursul în această situaţie? 

— Nu te pot opri. 

— Dar am crezut că voi, Jedi, puteţi influenţa cu uşurinţă minţile slabe. 

Am râs cu poftă împreună cu el. 

— Acest Jedi ştie că nu trebuie să considere mintea ta ca fiind slabă şi nu am 

nicio dorință să fac mişmaşuri fără un motiv întemeiat. Eşti un băiat mare. Dacă 
funcţionează, e minunat. Dacă nu, ai prieteni. Îmi imaginez că soția mea ţi-ar da 
ceva bătaie de cap în privința asta. 

— Da, şi Mirax poate fi mai convingătoare decât tine. Îşi înclină scaunul în față 
pe toate cele patru picioare. Încă nu am primit nicio veste de la Han şi de la 
contactele sale despre Mirax. Îmi pare rău. 

Am oftat cu tristețe. 

— Nu mă aşteptam să aibă prea multe de spus, având în vedere că a fost 
recent pe Kessel. Booster nu a vorbit cu tine? 

— Am fost greu de găsit, dar nu am primit niciun mesaj. 

— Cel mai bine ar fi să-i lăsăm pe Huttii adormiţi să sforăie. Am simţit cum se 
adună furia, dar am risipit-o cu o respiraţie rapidă de calmare. O să mă anunți dacă 
auzi ceva, nu? 

— De îndată ce voi primi veşti, vei şti. Wedge zâmbi solemn. Măcar atât pot 
face pentru un prieten. 


Wedge şi Xux plecară seara şi mi-a părut rău să-i văd plecând. Singurul aspect 
cu adevărat dificil la Academie pentru mine a fost să fiu izolat de ştirile din exterior. 

Aventura lui Han Solo pe Kessel şi furtul Zdrobitorului de Soare ne fuseseră 
prezentate ca nişte aspecte secundare, ca nişte note de subsol la lecţiile pe care ni le 
preda Maestrul Skywalker. Mai multe informaţii ieşiră la iveală acum, când Kyp 
Durron era cu noi ca elev, dar chiar şi acestea erau foarte puține. 

Şi mai puţine erau veştile despre Invidioşi. 

Prezenţa lui Kyp păru să readucă scânteia în inima Maestrului Skywalker — 
scânteie care fusese diminuată de moartea lui Gantoris. Kyp s-a dovedit aproape 
imediat a fi cel mai bun dintre ucenicii adunaţi aici. Cu un minim de antrenament, 
ne-a depăşit pe toți în tot ceea ce putea face. Sprijinindu-se doar pe o singură mână, 
putea să ţină în echilibru cu uşurinţă pietre şi trunchiuri de copaci căzuţi. Având în 
vedere lipsa mea de abilități în acest domeniu, abilităţile lui mi s-au părut cumva 
intimidante. 

Maestrul Skywalker găsea abilitățile lui Kyp aproape hipnotizante şi îşi dedica 
mult timp pentru a-i îndruma eforturile. Cred că acest lucru era logic din mai multe 
puncte de vedere. Am bănuit că Luke vedea în Kyp mult din el însuşi. Amândoi 
proveneau de pe lumi dure - Tatooine şi, respectiv, Kessel. Kyp primise instrucțiuni 
inițial de la o Jedi decăzută, Vima-Da-Boda, la fel cum Obi-Wan îl învățase pe Luke. 

Kyp se dovedise, de asemenea, priceput la pilotarea unei nave şi îi salvase viața 
lui Han Solo — o apreciere pozitivă, cu siguranţă. În cele din urmă, puterea lui Kyp o 
eclipsa pe cea a lui Gantoris, ceea ce îl făcea candidatul perfect pentru a eclipsa 
amintirea primului eşec al Academiei. Bineînţeles, nimeni nu afirma asta în mod 
direct şi nici nu ne gândeam la Gantoris în acest fel. Rămăşiţele lui Gantoris fuseseră 
înmormântate în mijlocul unei frumoase poieni, iar Maestrul Skywalker însuşi 
înfipsese un soclu de culoare gri în pământ pentru a marca locul. Ştiam că era genul 
de loc paradisiac pe care Gantoris şi l-ar fi dorit pentru el şi poporul său. Câţiva 
dintre noi au menționat că nu ne-ar deranja să fim îngropați acolo când vom muri, 
dar niciunul dintre noi nu spera că asta se va întâmpla prea curând. Totuşi, spectrul 
eşecului lui Gantoris ne bântuia pe toţi, într-o măsură mai mare sau mai mică. 

Luke îi încredințase o mare parte din instruirea celorlalți ucenici lui Kam 
Solusar, iar Kam făcu o treabă bună. Ca Maestru se dovedea a fi corect, dar ferm, şi 
toți progresară constant sub îndrumarea sa. Luke se folosea foarte bine de cercetările 
lui Tionne pentru a ne insufla un sentiment de comunitate şi continuitate. Am 
început să ne gândim la Imperiu ca la Amurgul Jedilor, iar noi reprezentam zorii unei 
noi ere. 

Luke îi permise lui Kam să înceapă să mă antreneze în lupta cu sabia. Am 
folosit sabia bunicului meu şi m-am bucurat de greutatea ei rece şi netedă în mână. 
Puteam simți vechimea armei şi aproape că simțeam mâinile lui Nejaa Halcyon 
apăsate alături de ale mele. Cred că acea senzație a sfărâmat ultimul zid pentru 
mine, permițându-mi să-mi accept poziția în marea tradiție Jedi. Dacă am putut 
simți esența bunicului meu în arma pe care o mânuise, atunci am simțit şi greutatea 
responsabilităților sale asupra mea. Am început antrenamentul cu telecomenzi. 
Începusem să mă familiarizez cu micile sfere plutitoare care te puteau înțepa cu un 
ac rapid de energie arzătoare. În cadrul Academiei CorSec, dispozitivele 
telecomandate aveau rolul lor în antrenamentul cu blasterele. Un blaster setat pe 
paralizant putea dobori una dintre ele, aşa că stagiarii le foloseau ca ţinte. În timpul 
petrecut la academie am devenit foarte bun la orientarea pe mişcare şi la lovirea unei 
sfere telecomandate cu un fulger albastru. 

— Scopul exerciţiului de aici, Keiran, nu este să elimini telecomanda, ci să te 
aperi de loviturile ei. Kam lăsă una dintre sferele mici să planeze deasupra palmei 
sale întinse. Foloseşte-ţi sabia pentru a bloca loviturile înțepătoare. După ce vei reuşi 
să faci asta cu un singur dispozitiv telecomandat, vom lucra cu mai multe. Şi odată 
ce te vei putea apăra de ele, vom lucra la redirecționarea fulgerelor către diverse 
ținte. 

I-am oferit lui Kam un zâmbet. 

— Asta chiar este o ţintă. 

Kam eliberă sfera telecomandată şi eu mi-am aprins sabia. Lama argintie îşi 
împrăştie lumina rece în interiorul a ceea ce fusese hangarul Rebelilor din Marele 
Templu. Am ales să ne antrenăm înăuntru în loc să o facem afară pentru că pereții 
Templului ar fi oprit fulgerele sferei. Deşi nu ar fi făcut decât să-mi rănească 
vanitatea, o lovitură rătăcită ar fi putut să amețească un woolamander şi probabil să 
ucidă un stintaril. Din moment ce eram un pericol pentru mine la fel de mare cu 
sabia cum eram cu orice altceva, era o idee bună să fac tot posibilul să evit victimele 
colaterale. 

Sfera telecomandată şuiera şi vuia în timp ce plutea prin aer. Se învârti, apoi 
scuipă rapid o săgeată rubinie care îmi străpunse coapsa. Am înjurat şi am sărit 
înapoi, dar sfera a revenit, forțând atacul. M-am liniştit şi am vrut să alung durerea, 
apoi m-am străduit să simt sfera telecomandată şi următoarea sa lovitură. Deşi 
sfera, fiind lipsită de viață, nu avea o legătură directă cu Forţa, exista în universul 
Forţei. 

M-am forțat să nu mă mai focusez în mod direct asupra ei, ci să-mi imaginez 
unde s-ar fi încadrat în zona imediată. M-am deschis către Forță, permițându-i să se 
infiltreze şi să-mi extindă percepția senzorială. Apoi, am văzut sfera mişcându-se 
prin Forță, lăsând mici oscilaţii prin ea, ca o molie care se mişcă prin fum. 
Observând perturbațiile pe care le crea, am putut să o detectez şi să o urmăresc. De 
asemenea, în interiorul ei, transferul de energie crea vibrații şi mai mici în interiorul 
Forței. Am simțit micile vibrații de energie care se adunau pentru a lansa o 


104 


înțepătură. Am localizat unde se afla acel rezervor de energie şi am început să-mi 
ridic sabia în sus şi în jurul meu. În timp ce dioda înțepătoare scuipa focul stacojiu, 
am măturat sabia într-un arc de cerc care a distrus săgeata ce se îndrepta spre 
stomacul meu. O nanosecundă mai târziu am detectat o altă săgeată, dar am ratat 
blocarea ei. 

Săgeata mi-a țintuit piciorul stâng pe podea. Am ţipat — iar râsul lui Kam nu 
m-a ajutat să îmi alin durerea - şi am sărit înapoi. Retragerea m-a izbit de un stâlp 
care nu mă aşteptam să fie acolo, proiectându-mă înapoi spre sferă. Aceasta trase 
din nou, dar saltul pe care l-am făcut spre ea a fost suficient de mare pentru a devia 
fulgerul peste umărul meu drept şi chiar pe lângă urechea dreaptă a lui Kam. El 
ridică o sprânceană spre mine şi apăsă un buton de pe sfera telecomandată, oprind 
unitatea. 

— Ai reuşit să faci asta intenţionat? 

Am căzut într-un genunchi şi mi-am frecat piciorul. 

— Mi-ar plăcea să-mi revendic meritele, dar nu sunt geniul Forţei care este 
Kyp. 

— Asta se vede imediat. Kam se apropie şi smulse sfera din aer. Gândeşte-te o 
clipă. Nu ştiai unde se află stâlpul. Ţi-ai extins simțurile suficient de mult încât să 
ştii unde mă aflu? 

M-am încruntat şi am încercat să-mi amintesc. 

— Nu. Cred că sfera mea senzorială era de aproximativ doi metri, iar tu erai în 
afara ei. La fel şi stâlpul, până când am sărit înapoi. 

— Şi când ai fost rănit, probabil că ai încolțit sfera şi mai tare. Deschise un 
panou de pe sferă şi răsuci un mic cadran. O să o mut la patru metri. Trebuie să poți 
să-ți împingi sfera senzorială tot mai mult în afară şi să urmăreşti lucrurile din 
interior. Dacă nu ştii unde te afli şi ce faci, ai mari probleme. 

— Am înțeles. Piloții îi spun conştientizarea situației. Dacă nu poți să-ți 
urmăreşti proprii piloți şi inamicul în vâltoarea luptei, sfârşeşti prin a face un 
prăpăd. 

— Exact asta e. Tatăl meu obişnuia să-i spună sferă de responsabilitate. 
Obişnuia să-mi spună că, în calitate de Jedi, sfera noastră de responsabilitate era la 
fel de mare ca galaxia, iar cei mai buni Jedi puteau să înțeleagă şi să vadă sisteme 
solare întregi. Nu simţisem asta până noaptea trecută, în grotă. 

Am aprobat din cap. 

— Am înțeles. Ca pilot, aveam tendința de a fi destul de bun în domeniul 
conştientizării situațiilor, dar să folosesc Forţa este ca şi cum aş încerca să învăţ să 
văd după ce am fost orb cea mai mare parte a vieții mele. 

— Nu e uşor, dar poţi s-o faci. Kam mă plesni pe umăr. Şi nu lăsa ca progresul 
lui Kyp să te deranjeze. 

— Să mă deranjeze? I-am aruncat o privire supărată. Progresul lui Kyp nu mă 
deranjează. Chiar nu are niciun efect asupra mea. 

— Chiar aşa. Ochii lui Kam se îngustară şi se scufundară din nou în umbră. 
Nu eşti deloc invidios pe atenţia pe care i-o acordă Maestrul Skywalker? 

Am ezitat o clipă şi am lăsat întrebarea să mi se învârtă prin creier. Apoi am 
clătinat din cap. 

— Ştiu că sunt o persoană competitivă şi aş fi crezut că ai dreptate, dar nu-l 
văd pe Kyp ca pe cineva cu care să concurez. Am mai fost al doilea cel mai bun 
înainte. Este un rol pe care îl pot accepta. Îmi propun misiunea de a mă asigura că 

cel din frunte nu se poate relaxa, dar sunt mai preocupat să dau tot ce am mai bun 
decât să îl întrec pe cel mai bun. 

Expresia lui Kam se însenină considerabil. 

— Asta arată o bună doză de maturitate. 

— Cam înfricoşător, nu-i aşa? 

— Nu şi la un Cavaler Jedi. Kam aruncă sfera telecomandată în aer şi aceasta 
se retrase la o distanţă de patru metri. Dă-i drumul din nou, Keiran Halcyon. 
Concentrează-te. Arată-mi tot ce ai mai bun. 


106 


Capitolul 17 


Bineînţeles, tot ce puteam da eu mai bun, era nimic în comparaţie cu ce putea 
da mai bun Kyp Durron. Creşterea lui Kyp în Forţă era de-a dreptul incredibilă. În 
mai puţin de o săptămână depăşise cu ani lumină tot ce făceam noi ceilalți. 

Maestrul Skywalker nu ştia ce să mai facă cu el, atât era de bun. Kyp ne-a dat 
speranţa că restabilirea Ordinului Jedi poate fi şi va fi realizată. Am încercat să mă 
apropii de Kyp, dar el s-a ţinut departe de mine. Îşi făcu alți prieteni printre noi. 
Dorsk 81 - clona cu piele galbenă de pe Khomm - fusese mai apropiat de Gantoris 
decât majoritatea, iar prietenia lui Kyp umplu acel gol din viața lui. Petreceau destul 
de mult timp împreună, plecând singuri în jungla din jur ca o echipă de cercetare. 

Kyp crescuse în minele de mirodenii de pe Kessel şi era foarte puternic în 
Forță. Faptul că a crescut în închisoare l-a făcut să fie foarte închis şi nu accepta ca 
cineva să îşi bage nasul în viața lui. Încercările mele de apropiere nu au făcut decât 
să-l îndepărteze de mine, aşa că am renunţat. Nu am vrut să fac nimic care să facă 
imposibilă cunoaşterea lui mai târziu. 

Şi nu era ca şi cum n-aş fi avut alte lucruri de făcut. Gantoris murise de mai 
bine de două săptămâni şi nu eram cu adevărat mai aproape de a afla cine sau ce îl 
omorâse decât atunci când fumul încă se încolăcea din trupul lui. Încă mai simțeam 
că aveam un ucigaş sociopat pe Yavin 4, dar nimeni nu găsise niciun indiciu că 
cineva ar fi pândit aici. Aveam cadavrul lui Gantoris, dar ucigaşul său dispăruse fără 
urmă. 

Holocronul nu a fost de prea mare ajutor în rezolvarea crimei, dar ne-a oferit 
câteva informaţii despre istoria planetei. Se pare că Yavin 4 fusese sediul puterii unui 
formidabil Lord Întunecat Sith, un Jedi decăzut cunoscut sub numele de Exar Kun. 
El fusese sedus de partea întunecată când studiase căile Sith şi încorporase magiile 
lor în manipularea Forţei. Venise pe Yavin 4 şi înrobise poporul Massassi. Îi folosise 
pe aceştia pentru a crea toate templele de pe planetă, pentru a-şi putea focusa 
puterea. Numai că, atunci când Jedii din Vechea Republică au venit după el în ceea 
ce a devenit cunoscut sub numele de Războiul Sith, a fost învins şi răul său a fost 
înlăturat din galaxie pentru totdeauna. Avertismentul lui Luke despre partea 
întunecată atunci când văzuse cadavrul lui Gantoris m-a făcut să mă întreb dacă nu 
cumva Gantoris reuşise să dezgroape, să descifreze şi să studieze unele artefacte sau 
manuale Sith. Învățase undeva să creeze o sabie de lumină. Nu voiam să cred că 
unul dintre Jedi Întunecaţi ai Împăratului reuşise să se strecoare pe Yavin 4 şi să 
dea lecţii elevilor. Să mă gândesc că Gantoris intrase singur în necazuri era o teorie 
alternativă mai plăcută. 

Din nefericire pentru liniştea mea sufletească, ideea că trupul lui Gantoris 
reprezenta o batjocură şi o provocare se potrivea mult prea bine cu tiparele pe care le 
mai văzusem. Tatăl meu îmi spusese întotdeauna să-mi urmez instinctul. Îmi 
încurajase cu adevărat încrederea în Forţă, aşa că am pornit de la presupunerea că o 
inteligență activă îl instruise pe Gantoris şi apoi îl omorâse. Problema cu această 
presupunere a rămas aceeaşi ca întotdeauna: dacă exista o astfel de persoană, 
Maestrul Skywalker ar fi trebuit să o depisteze. Un droid însărcinat cu predarea ar 

explica de ce nu l-am detectat în rețeaua vieţii de pe Yavin 4. Un droid poate chiar 
avea cunoştinţele necesare pentru a-l învăța pe Gantoris, dar, din moment ce nu 
putea manipula Forța, lecţiile învăţate ar fi fost relativ inutile. 

La celălalt capăt al scalei aveam posibilitatea ca cineva să fie atât de puternic 
în Forţă încât să rămână nedetectat chiar şi de un Maestru Jedi. Omul întunecat al 
lui Gantoris şi persoana din coşmarul Maestrului Luke s-ar putea încadra în acest 
profil. Să-l plasez pe Exar Kun în fruntea listei de suspecți a fost uşor. Cu siguranță 
nu s-ar fi sfiit să-l prăjească de viu pe Gantoris, însă acesta era mort de patru mii de 
ani. Maestrul Luke făcuse aluzie la faptul că îl văzuse şi vorbise cu Obi-Wan Kenobi 
după ce Maestrul Jedi fusese ucis, dar la un deceniu după moartea sa, Obi-Wan 
dispăruse pentru totdeauna. Un Lord Întunecat al Sith ar putea avea putere să 
reziste mai mult de atât, însă patru milenii? 

Pe lângă faptul că am lucrat cu Tionne pentru a descoperi mai multe date 
despre Cavalerii Jedi, am reuşit să petrec mai mult timp cu Kam învățând cum să 
folosesc sabia de lumină. Am reuşit să extindem sfera mea de influență până la 
şaisprezece metri pentru un control fin, ceea ce însemna că aş fi putut stăpâni 
aproape un bloc de locuinţe. Dacă mă concentram într-o singură direcţie, puteam să 
mă extind până la două sute cincizeci de metri pentru un control fin, pentru a 
respinge lovituri de blastere, sau în linie vizuală, pentru a detecta prezenţa. În cadrul 
unui experiment, am reuşit să implantez în mintea lui Dorsk 81 o viziune în care 
acesta era servit la cină, astfel încât i-am chemat pe el şi pe Kyp înapoi din una 
dintre drumeţiile lor, deşi se aflau totuşi la o jumătate de kilometru distanță. Am 
încercat să intru în mintea lui Kyp cu acea ocazie, dar nu-l cunoşteam suficient de 
bine pentru a pătrunde. Asta a confirmat una dintre teoriile mele despre pe cine 
puteam şi pe cine nu puteam influența. Cu cât cunoşteam mai bine pe cineva, cu atât 
mai receptiv părea să fie la proiecţiile mele. Dacă persoanele erau ostile sau îmi erau 
necunoscute sau imaginea era teribil de complexă, aveam multe probleme în a-i face 
să vadă ceva. 

După o zi deosebit de obositoare, am ajuns să mă relaxez cu restul studenților 
la lăsarea serii. Ne-am petrecut jumătate de zi ascultându-l pe unul dintre Gardienii 
auxiliari ai Holocronului care ne povestea despre intrigile de la curtea Vechii 
Republici — intrigi care trebuie să fi fost fascinante atunci când ştiai despre cine era 
vorba, dar incapacitatea uimitoare a Gardianului de a caracteriza pe cineva făcea ca 
eu să pierd şirul evenimentelor aproape imediat. După aceea, un alt Gardian a 
povestit cum devenise Yoda un Jedi. Această poveste a fost de fapt destul de bună şi, 
fără îndoială, a fost cea care mi-a salvat viața, pentru că dacă aş mai fi ascultat încă 
un minut din poveştile legate de Vechea Republică, aş fi intrat în comă. După aceea 
am ieşit să alerg zece kilometri doar pentru a mă convinge că sunt, de fapt, în viaţă. 

Personalul Academiei se reunise în una dintre cele mai mari săli de seminar de 
la nivelul al doilea pentru a asculta cea mai recentă baladă a lui Tionne. Ştiam că o 
preluase din materialul pe care îl cercetasem împreună, dar îmi promisese că nu era 
o baladă Halcyon, motiv pentru care am fost dispus să vin să o ascult. De fapt, aş fi 
venit să o ascult chiar dacă ar fi cântat despre intrigile de la curtea Vechii Republici, 
pentru că atunci când vocea ei umplea încăperea, nu exista nicio îndoială: te simțeai 
foarte viu. 

Se acompania cu un instrument unic, care avea două cutii de rezonanță 
montate pe un ax. Corzile treceau peste cutii, permițându-i să le ciupească sau să le 

facă să vibreze. Aranjamentul aproape că făcea ca instrumentul să sune ca două 
instrumente separate, iar îndemânarea ei îl făcea să semene aproape cu unul de 
orchestră. Cele mai multe dintre baladele ei, cum era cea mai nouă, balada lui Nomi 
Sunrider, aveau o temă lirică măreaţă. Din când în când, Tionne mai izbucnea şi 
într-o melodie ceva mai vioaie care, de obicei, mă făcea să fredonez cu ea. 

Balada lui Nomi Sunrider data tocmai din epoca lui Exar Kun şi a Războiului 
Sith. Aceasta fusese o femeie al cărei soț fusese ucis, aşa că îi luase locul într-un 
grup de pregătire Jedi. Mai târziu avea să devină un Jedi renumit care avea să joace 
un rol cheie în Războiul Sith. Cântecul despre ea ar fi putut fi considerat un 
sacrilegiu în Marele Templu de pe Yavin 4, dar nu credeam că va protesta cineva 
după patru mii de ani. M-am înşelat. 

La jumătatea cântecului, Kyp se ridică de pe podea, cu faţa plină de dezgust. 

— Aş vrea să nu mai perpetuezi povestea asta ridicolă. Nomi Sunrider a fost o 
victimă. A luptat în Războaiele Sith fără să înţeleagă vreodată despre ce erau luptele. 
I-a ascultat orbeşte pe Maegştrii ei Jedi, care se temeau pentru că Exar Kun 
descoperise o modalitate prin care Jedii îşi puteau spori puterea. 

Tionne îşi lăsă instrumentul jos, surprinsă şi puţin rănită. Îl întrebă pe Kyp de 
ce nu o ajuta să reconstruiască acea legendă, dacă avea astfel de informaţii speciale. 
Luke îl întrebă de unde aflase ceea ce tocmai spusese, în schimb întrebarea aceea 
primise deja un răspuns în sinea mea: Exar Kun. Fusesem acolo cu Tionne în timp 
ce îl asculta pe Vodo Baas vorbind despre Războiul Sith. Părerea lui Kyp era 
categoric pro Exar Kun şi, din câte am reuşit să descoperim, nu existau opinii 
minoritare pe această temă disponibile în Holocron. 

Am ieşit din reverie când am simțit că privirea înflăcărată a lui Kyp trecea prin 
dreptul meu. 

— ...nu ar fi fost măcelăriți cu toţii. Jedii nu ar fi căzut niciodată, iar noi nu 
ne-am fi aflat aici, învățați de cineva care nu ştie mai mult decât noi. 

Luke îl întrebă din nou pe Kyp unde învățase asta. Tânărul ezită o clipă, apoi 
mormăi ceva despre faptul că folosise Holocronul. I-am aruncat o privire lui Tionne, 
iar ea se încruntă. Între lecţiile pe care le învăţasem cu toţii din Holocron şi munca 
pe care o făcea ea cu ajutorul acestuia, dacă nu cumva Kyp era insomniac, el chiar 
nu avusese timp să îl studieze. Înainte să-i pot atrage atenţia asupra acestei 
minciuni, unitatea R2 a Maestrului Skywalker intră în cameră şi fluieră la el. Am 
prins o parte din codul pentru sosire şi m-am întins cu simțurile. Chiar înainte ca 
Luke să ne anunţe că avem un vizitator, am sesizat o prezenţă puternică în Forță 
care cobora spre lună. 

În momentul în care am părăsit Marele Templu, o navă Z-95 Headhunter se 
aşezase pe platforma de aterizare. Pilotul apăru purtând un costum de zbor argintiu, 
cu forme bine definite. Îşi scoase casca şi îşi scutură părul roşu-auriu. Chiar şi în 
amurg, am observat verdele ochilor ei — mai deschis şi mai izbitor decât al meu. 

Arăta destul de frumoasă, deşi zâmbetul pe care i-l oferise Maestrului 
Skywalker părea să se odihnească inconfortabil pe buzele ei. 

— Mara Jade, o salută Luke. 

Am ratat răspunsul ei, deoarece neliniştea pe care o simțeam față de Kyp s-a 
accentuat brusc. Iella îmi povestise despre această Mara Jade. Fusese pregătită de 
Împărat pentru a fi un agent priceput în folosirea Forţei. Însăşi existența ei fusese 
necunoscută tuturor, cu excepţia câtorva dintre Imperiali, şi ar fi rămas ascunsă 
dacă nu ar fi avut un rol în înfrângerea Marelui Amiral Thrawn. Detaliile despre asta 

erau foarte vagi, dar rămăsesem cu impresia că era foarte abilă, foarte letală şi nu 
foarte deschisă faţă de Jedi. În ciuda acestui fapt, scoase dintr-o pungă de lângă ea o 
robă Jedi. Luke zâmbi în timp ce se întoarse şi ne-o prezentă. 

— Aceasta este Mara Jade. A venit aici pentru a învăţa căile Jedi. 

Toată lumea o aplaudă - chiar şi Kyp, deşi rămăsese încruntat. Se pare că 
Luke observase asta la fel de uşor ca şi mine, pentru că îmi făcu semn să mă apropii. 

— Keiran, te rog să te ocupi de cazarea Mariei. Am ceva de care vreau să mă 
ocup, dacă nu te superi, Mara. 

Ea îi făcu un semn rapid din cap, apoi se întoarse şi mă privi de sus în jos. 

— Ne-am mai întâlnit înainte? 

Ştiam că nu ne întâlnisem, dar totuşi mi s-a părut ceva tulburător de familiar 
la ea. 

— Nu, nu cred. 

— Ciudat, de obicei nu uit un chip. 

— Şi eu cred că mi-aş aminti de tine. l-am făcut semn cu mâna spre Marele 
Templu. Avem o varietate de camere pregătite. Camerele Maestrului Skywalker sunt 
la al treilea nivel. La fel şi ale unora dintre studenți. Cei mai mulți vizitatori sunt 
cazați la al doilea nivel. 

Am simţit tentaculele Forţei şerpuind dinspre ea şi sondând marginile minții 
mele. 

— Dar tu nu locuieşti acolo. 

M-am concentrat pentru o nanosecundă şi am alungat-o din mintea mea. 

— Nu. Eu am fost atras de vechile camere ale piloților de la parter. 

Mara Jade îmi zâmbi, iar mie mi s-a părut un zâmbet de prădător. 

— Atunci mă voi uita mai întâi acolo pentru un loc de cazare. Dacă nu te 
deranjează. 

— Nu mă deranjează, ci doar mă supun dorințelor Maestrului meu. 

Ea bătu din palme în mod batjocoritor. 

— Oh, foarte bine. Vorbeşti ca un curtean Imperial servil. 

I-am oferit un zâmbet rapid când am intrat în Marele Templu. 

— Mă bucur că te fac să te simţi ca acasă. 

Această remarcă o făcu să ridice capul. 

— Imperiul e mort. 

— Dar nu toate loialitățile față de el. 

Ea se opri în mijlocul podelei hangarului şi am observat cum costumul ei 
spaţial trecuse la culori mai închise, mai şterse, pentru a se amesteca cu mediul 
înconjurător. 

— Ai spus că nu ne-am cunoscut, dar e clar că ai o problemă cu mine. Să o 
rezolvăm acum? 

Privirea înțepată pe care mi-a aruncat-o a fost ca un foc pur şi îmi smulse un 
zâmbet. Eram pe punctul de a mă ridica la înălțimea provocării ei şi de a-i oferi un 
inventar al lucrurilor hidoase pe care le făcuse Imperiul, începând cu moartea 
Cavalerilor Jedi şi până la uciderea lui Gantoris, însă mi-am recăpătat cumpătul. Mă 
aflam aici, în mijlocul locului de unde fusese lansată o lovitură disperată împotriva 
Imperiului. Şi care reuşise. Făcusem parte din următoarele atacuri împotriva 
Imperiului, atacuri care l-au îngenuncheat şi i-au acaparat capitala: Coruscantul. 
Ajutasem la distrugerea Imperiului care fusese casa ei şi nu exista niciun motiv 
pentru care să nu tânjească după lucruri din trecutul ei la fel de mult ca şi mine. 

Am inspirat adânc, mi-am ţinut respiraţia, apoi am expirat încet. 

— Te rog, iartă-mă că am fost nepoliticos. Este foarte uşor, atunci când 
lucrurile nu merg aşa cum am plănuit, să dăm vina pe Imperiu. Tu nu eşti Imperiul. 
Să te acuz de loialitate sau simpatie este nedrept şi probabil stupid. Nu este prima 
dată când mi se întâmplă, dar încerc să nu le fac pe amândouă cu persoane pe care 
abia le-am cunoscut. l-am întins mâna. Eu sunt Corran Horn. 

Numele meu adevărat aproape că mi-a rămas în gât, dar faptul că i l-am oferit 
a venit ca un semn de încredere. Luke avea în mod clar încredere în ea, iar instinctul 
îmi spunea că ar trebui să fac la fel. Mara Jade îmi strânse mâna şi mă privi din nou. 

— Am auzit de tine. Îmi cer scuze pentru faptul că te-am sondat. Ştiam că îmi 
eşti cunoscut, dar numele Keiran parcă nu mi se părea a fi potrivit. Nu am ştiut de 
ce. Deoarece nu am simțit nicio înşelăciune din partea lui Luke —- Maestrul Skywalker 
- m-am întrebat dacă ştia că te afli aici sub pretextul unei minciuni. 

— El a sugerat asta. Am zâmbit. În multe feluri, cred că el mă consideră Keiran 
Halcyon. Se pare că Keiran Halcyon a fost un strămoş de-al meu şi un Jedi de seamă 
în sistemul Corellian. 

— Înţeleg. 

Zâmbetul de pe fața ei se stinse uşor şi am simţit cum se închide față de mine. 
Nu ştiam de ce şi eram destul de sigur că aş fi putut să încerc să o sondez timp de 
eoni fără să obțin de la ea nici măcar un semn de viață. 

O parte din mine voia să redevină din nou foarte suspicios, dar am ţinut 
această latură a mea la distanță. Am decis să am încredere în ea, aşa că am avut 
încredere. Poate că părea o prostie, dar mi s-a părut foarte corect. 

— Maestrul Skywalker a considerat că ar trebui să intru în Academie sub acest 
pseudonim pentru a nu distrage atenţia studenților. 

— Şi mai erau şi alte motive pentru care nu voiai să atragi atenția? 

— De ce întrebi asta? 

— Socrul tău este Booster Terrik. Mara Jade lăsă cea mai mică umbră de 
zâmbet să i se strecoare în colțurile gurii. Ăsta e un motiv suficient pentru oricine să 
se ascundă. Nu-mi amintesc să mai fi auzit ceva despre Mirax de vreo şase 
săptămâni. Tu de când eşti aici, cam de o lună? 

— Şi te întrebi dacă am omorât-o şi am venit aici să mă ascund? 

— Nu. Cuvintele Marei veniră reci şi solemne. Mă întrebam dacă nu cumva a 
omorât-o altcineva şi tu ai venit aici să înveți cum să-i găseşti. 

Faptul că a lovit atât de aproape de ţintă a provocat în mine un fior. 

— Cum se face că ştii de când a auzit ultima dată cineva despre soția mea? 

Ea ridică uşor din umeri, în timp ce mergeam pe coridorul din spate care ducea 
la vechile camere ale piloților. 

— Este foarte bună în ceea ce face, să ştii. Ca şi contrabandistă, are lejer o rată 
de nouăzeci şi cinci la sută în găsirea de bunuri exotice şi de cumpărători pentru ele. 
Talon Karrde încă mai vorbeşte despre lanvarokul Sith pe care l-a ajutat ea să-l 
vândă. Când cineva ca ea se retrage pentru mai mult de două săptămâni, ori pune la 
cale ceva important, ori e ca şi mort. 

Am aprins lămpile incandescente într-o cămăruţă. 

— Această cameră a aparţinut unei femei pilot Rebel. A murit înainte de bătălia 
cu Steaua Morții. 

Mara aruncă o privire rapidă prin cameră, apoi aprobă din cap. 

— Mi se va potrivi. Deci, ce s-a întâmplat cu Mirax? 


111 


— E în viaţă, dar asta e tot ce ştiu. M-am sprijinit de tocul uşii. Maestrul 
Skywalker şi Wedge cred că a fost răpită din motive necunoscute. Ei cred că cineva o 
ține în hibernare. E acolo, undeva, aşteptând. 

Femeia cu părul de foc îşi încrucişă braţele la piept. 

— lar tu eşti aici să înveţi tot ce poți ca să o găseşti. 

— Să o găsesc şi să o salvez. 

Mara dădu din cap. 

— Norocoasă femeie. 

— Aşa sper. Mi-am lăsat vocea să coboare într-un mârâit. Dacă nu, dacă ajung 
prea târziu, răpitorii ei vor descoperi că tot norocul din galaxie nu le va fi de folos. 

Capitolul 18 


Cred că Maestrul Skywalker plănuise sau sperase ceva oarecum festiv în 
materie de masă pentru oaspetele nostru. Asta a însemnat că am fost pus să mă 
ocup de gătit. Deşi nu aveam o pregătire formală în arta culinară — şi Holocronul nu 
dezvăluise nicio putere Jedi orientată spre a face mâncarea gustoasă - fusesem 
crescut pe Corellia şi văzusem destul de mult din galaxie. Luke s-a gândit că ştiam 
mai multe despre mâncăruri interesante decât un pustnic de pe Bespin sau Dorsk 81 
— mai ales că sistemul digestiv al clonei era atât de specializat încât nu putea mânca 
decât produse alimentare procesate. Ugh. 

Din fericire pentru mine, am învăţat tot ce trebuia să ştiu despre gătit de la 
bucătarul de pe iahtul privat al lui Siolle Tinta. În timpul unei petreceri de care mă 
plictisisem, l-am întâlnit pe Chid - ca toți marii artişti, el susținea că are nevoie de 
un singur nume — şi am stat de vorbă despre invitaţii plini de sine aflaţi în croazieră. 
Am băut, de asemenea, şi, după multe discuţii şi chiar mai multă băutură, Chid mi-a 
încredinţat secretele pentru un mare succes în materie culinară. 

— În primul rând, fă porţii mici. Dacă mai vor, înseamnă că vor crede că a fost 
bun. Doi, dă-i felului de mâncare un nume exotic şi fă-l să pară că sunt condimente 
secrete acolo. Snobii îşi vor petrece mult timp încercând să afle dacă gustul lor este 
suficient de sofisticat pentru a detecta o parte dintr-un milion de şofran Ithorian şi 
nu vor îndrăzni să judece mâncarea, de teamă că cineva îi va considera bădărani. În 
al treilea rând, serveşte lucrurile care ar trebui să fie gătite crude şi serveşte rece 
mâncarea care ar fi trebuit să fie caldă. Îi face să creadă că e ceva special. Patru — cel 
mai important - spune-le că ai creat-o special pentru ei. Numai un Gamorrean ar 
protesta față de o asemenea onoare. 

Proviziile Academiei nu erau foarte bogate în condimente - a le numi rații de 
supraviețuire ar fi de fapt o exagerare —, dar zdrobirea batoanelor de rație, 
amestecarea lor cu compoturi de fructe şi coacerea lor în pâini lungi şi subțiri, pe 
care le tăiam în felii înclinate, făceau o mâncare interesantă. Carnea uscată devenea 
un fel de tocăniță cu suficientă fierbere, iar aruncarea legumelor uscate în zeama de 
carne permitea să absoarbă ceva aromă. Şi pentru că ajunsesem cu toții să realizăm 
că terciul de cereale trimis de Noua Republică probabil că nu ne va ucide, m-am 
concentrat pe condimentarea lui şi am ornat o farfurie mare cu câteva crenguţe de 
frunze albastre care au făcut ca grămăjoara gălbuie de cereale să pară specială 
pentru această ocazie. Am inclus, de asemenea, şi salata obligatorie de verdețuri 
locale, dar numai pentru că Maestrul Skywalker părea să se bucure de ea. 

Tocmai terminasem de servit totul şi mă întorceam din bucătărie după ce 
închisesem aragazul, când Kyp ţâşni din sufragerie şi mă lovi cu umărul. 

— Hei, Kyp, care-i problema? 

Tânărul nu spuse nimic şi continuă să se furişeze pe coridor. Am alergat după 
el şi l-am ajuns din urmă după câțiva paşi. Mi-am lăsat mâna stângă pe umărul lui 
stâng. 

— Kyp, răspunde-mi. 

Kyp s-a răsucit brusc sub mâna mea, cu ochii lui întunecați arzând. Am simțit 

ceva solid lovindu-mi pieptul, dar deja începusem să mă mişc spre dreapta. Lovitura 
de Forţă pe care a îndreptat-o spre mine a ricoşat în partea stângă a pieptului meu, 
dar a fost suficient de puternică pentru a mă trimite în peretele coridorului. M-am 
prins de pietrele aspre, dar nu înainte să alunec până la jumătatea distanței spre 
podea. 

— Tu nu eşti Maestrul meu. Kyp trecu de la a arăta spre mine la a arăta înapoi 
spre sufragerie. El nu este Maestrul meu. La ce bun să fii un Jedi dacă nu acţionezi? 

— La ce bun să fim Jedi dacă acționăm cu responsabilitate? M-am ridicat în 
picioare. Aminteşte-ți, Kyp, un Jedi de nimic i-a dat un şut în fund lui Exar Kun. 

Kyp m-a lovit din nou prin Forţă, dar de data asta mă aşteptam la aşa ceva. M- 
am relaxat şi am lăsat energia Forței să curgă peste şi prin mine. Am absorbit 
destulă pentru a-mi permite să creez un scut care să împrăştie atacul. 

Faptul că nu am sfârşit prin a fi trântit din nou de perete l-a surprins. 

— Eşti bun, Kyp, dar nu eşti cel mai bun. Mi-am ridicat mâinile într-un gest 
neamenințător. Eşti înhăitat cu cineva care a pierdut cu mult timp în urmă. Nu-i 
continua greşeala. 

— Şi cine mă va opri? 

Am ezitat pentru că vorbele lui Kyp păreau să aibă un ecou propriu. Mi-a luat 
o secundă sau două ca să-mi dau seama că ecoul nu era un fenomen pur auditiv. 
Auzeam vocea lui Kyp prin urechi, dar subînțelesurile ajungeau la mine prin 
intermediul Forței. Nu eram singuri, ceea ce însemna că mentorul lui Kyp venise să- 
şi ajute ucenicul. 

— Eu o voi face, dacă este necesar. 

Un rânjet ancestral de dispreț îi contorsionă trăsăturile lui Kyp. 

— Jedi neînsemnat, tu nu eşti o problemă pentru mine. 

Chiar dacă m-am pregătit pentru un alt atac, nu a fost de niciun folos. 
Loviturile anterioare aplicate cu Forța de Kyp au fost ca nişte brize uşoare în 
comparație cu o furtună în toată regula. Am fost izbit înapoi în perete cu un impact 
care mi-a zdruncinat dinţii. Pe măsură ce corpul meu absorbea energia Forţei şi o 
refula, scutul pe care îl creasem creştea în dimensiune. Mai important, surpriza şi 
instinctul meu de supraviețuire m-au deschis către Forţă şi au permis ca aceasta să 
curgă în scut. Chiar şi aşa, atacul lui Kyp a împins scutul înapoi împotriva zidului şi 
am văzut cum piatra se sfărâma la marginea lui. Zona de siguranţă pe care o aveam 
începea să se micşoreze, iar pieptul mi s-a strâns în timp ce îmi comprima coastele. 
L-am privit pe Kyp drept în ochi şi am încercat să-i proiectez în creier imaginea 
măştii de ură pe care o purta, dar lumea din jurul meu s-a întunecat înainte să-mi 
pot da seama dacă am avut succes. 


M-am trezit probabil la mai puţin de un minut după aceea, judecând după cât 
de mult terci de cereale fusese consumat în absența mea. Stăteam rezemat de uşa de 
la sala de mese, cu coastele puţin dureroase. Streen se ridică de la locul lui şi mă 
ajută să mă aşez pe un scaun, în timp ce Tionne mă servi cu un pahar cu apă. 

L-am băut, dorindu-mi să fie plin cu whisky Corellian. 

Ochii albaştri ai lui Luke deveniră nişte fante. 

— Ce s-a întâmplat cu tine? 

— Lui Kyp nu i-a plăcut meniul. Am tresărit în timp ce o înțepătură îmi 

străbătea coastele. Am avut o discuție pe hol. Nu ați simțit nimic? 

Capetele din jurul mesei se clătinară şi am simţit cum o spaimă rece începe să 
mi se închege în stomac. Dacă Exar Kun putuse masca atacul asupra mea în aşa fel 
încât Luke să nu-l simtă aflându-se la doar cincisprezece metri distanță, atunci ar fi 
putut să-l ucidă pe Gantoris şi ar fi putut să facă şi mai multe ravagii aici. Ne 
confruntam cu ceva mai puternic decât aş fi vrut vreodată să-mi imaginez că există. 

M-am ridicat în picioare. 

— Maestre Skywalker, aş vrea să vorbesc cu tine, între patru ochi. 

Ceilalți ucenici începură să se ridice, dar Luke le făcu semn să se aşeze la 
locurile lor. 

— Nu durează mai mult de o clipă. La bucătărie? 

Am aprobat din cap şi l-am urmat. Odată rămaşi singuri în bucătărie, Luke se 
întoarse spre mine. 

— Nu ar fi trebuit să încerci să intervii împotriva lui Kyp. 

Am clipit cu surprindere. 

— Nu încercam să intervin. El era supărat. Am întrebat doar ce se întâmplă. 

— Dar ai făcut ceva care să provoace un atac, nu-i aşa? 

Mi-am frecat o mână de-a lungul maxilarului şi m-am sprijinit cu spatele de un 
congelator. 

— Este o tehnică veche de interogare. Am tras o concluzie din ceea ce am văzut 
mai devreme în această seară şi am încercat să o verific. l-am spus că Exar Kun 
fusese bătut de către Jedi şi că se înşela. A avut o reacţie, una foarte puternică. 

— Kyp este puternic în Forţă. Luke îşi încrucişă braţele la piept. Are o anumită 
simpatie pentru Exar Kun. Reacţia nu ar fi trebuit să fie neaşteptată. 

— Aş putea să cred asta, dar am simţit o altă prezenţă. Nu puternică, dar era 
acolo şi a contribuit la următorul atac al lui Kyp. 

— Şi crezi că era Exar Kun? 

M-am gândit un moment înainte de a răspunde. 

— Ori era Exar Kun, ori cineva care se numeşte pe sine Exar Kun, pentru că 
Kyp a reacționat la acest nume. Poate fi cineva care încearcă doar să se înveşmânteze 
în legenda lui Kun, la fel cum ţi s-a înfățişat ţie ca fiind tatăl tău. Oricum, e puternic. 
Cam ceea ce m-aş aştepta de la un Lord Întunecat Sith. 

Luke clătină din cap. 

— Faci o greşeală dacă te grăbeşti să tragi concluzia că avem de-a face cu Exar 
Kun. În cele din urmă nu ştim ce s-a întâmplat cu el. 

— Uite, am fost cu Tionne şi am extras cât de multe informații am putut din 
Holocron despre Kun. El conducea societatea de aici şi o lovitură masivă a 
Cavalerilor Jedi a nimicit-o. Anumite concluzii par logice începând de acolo. Am 
ridicat din umeri. Cred că nu strică să ne gândim la cel mai rău scenariu. 

— S-ar putea să existe Gardieni în Holocron care au date despre Exar Kun la 
care nici tu, nici Tionne să nu aveți acces. Va trebui să fac propria mea investigație 
în această privinţă. 

Am sesizat o notă de ezitare în vocea lui. 

— Nu cumva te gândeşti că, doar pentru că ai reuşit să-l izbăveşti pe ultimul 
Lord Întunecat Sith, ai crede că Exar Kun s-ar putea răzgândi, nu-i aşa? 

Fața lui Luke deveni impasibilă. 

— Acest lucru nu poate fi exclus. 

— Stai puţin, nu poţi vorbi serios. L-am privit cu atenţie. Uite, dacă Exar Kun 

nu a fost niciodată izbăvit, dacă niciun alt Lord Întunecat Sith nu şi-a conştientizat 
vreodată greşelile şi nu s-a întors spre partea luminoasă, asta nu înseamnă nimic în 
ceea ce-l priveşte pe tatăl tău. Îţi permiţi să crezi că dacă ai fi fost suficient de bun, 
dacă ai fi făcut totul cum trebuie, tatăl tău ar fi reuşit, ar fi supraviețuit. Te gândeşti 
că nu ai încercat suficient de mult să îl răscumperi, pentru că, dacă ai fi făcut-o, el 
ar fi fost încă aici. Şi te gândeşti că, dacă un alt Lord Întunecat ar fi izbăvit, atunci ai 
putea să compari ce ai făcut cu ce i s-a întâmplat lui şi să afli dacă ai făcut cu 
adevărat tot ce ai putut face. 

— Nu, în niciun caz. Luke clătină din cap cu hotărâre. Ai înțeles greşit. 

— S-ar putea, Maestre Skywalker, dar... Am înghiţit în sec. Uite, ştiu exact 
cum se joacă acest joc, pentru că şi eu am făcut acelaşi lucru când a murit tatăl 
meu. Niciunul dintre noi nu poate fi sigur că am făcut tot ce ne-a stat în putință 
pentru a-i salva, dar toate încercările din galaxie nu ne vor da o altă şansă de a-i 
salva. Singurul lucru pe care îl putem face e să acceptăm responsabilitatea şi să 
trăim cu consecințele. 

Expresia lui Luke rămase impasibilă, dar chiar şi asta exprima o poveste. 

Doar pentru o clipă am reuşit să îl văd drept ființa umană care era. Crescut de 
rude pe Tatooine, întotdeauna întrebându-se despre părinţii săi, neştiind niciodată 
cum să se raporteze corect la o mamă sau la un tată. Trebuise să se întrebe în 
permanenţă de ce viața lui nu era normală, fără să-şi dea seama că toată lumea îşi 
punea această întrebare. Şi apoi, când descoperise cine era tatăl său, se dovedi a fi 
acolitul de încredere al celui mai detestat individ al galaxiei. Tatăl său nu numai că 
omorâse ființe, dar fusese şi trădătorul celei mai nobile tradiții din galaxie. Fusese 
hotărât să îşi salveze tatăl şi reuşise, la timp pentru a-l pierde iar pentru totdeauna. 

M-am apropiat şi mi-am pus mâinile pe umerii lui. 

— Ai făcut tot ce ai putut face. Ştii asta. Aici, cu această Academie, ajuţi la 
ştergerea moştenirii pe care a lăsat-o în urmă tatăl tău. Ceea ce faci tu este un lucru 
bun şi vital, dar nu poţi lăsa nevoia ta de reasigurare să te orbească față de ceea ce 
se petrece aici, acum. Kyp a scăpat de sub control şi se află sub influenţa cuiva care 
este învăluit în partea întunecată. Trebuie să vorbeşti cu el şi să-l aduci pe calea cea 
bună. 

Am simţit un val de pace curgând peste Luke. 

— Acum ai ajuns cu raționamentul la o concluzie pe care am luat-o înainte de 
confruntarea ta cu el. Kyp încă este într-o stare de tulburare. Cred că el ar vedea 
intervenția de acum ca pe o confruntare, nu-i aşa? 

Am dat din cap. 

— Să-l lăsăm să-şi rezolve singur problemele? Este un copil inteligent, aşa că 
ar putea funcționa, cu siguranță. Dacă pot fi de ajutor... 

— Doar să nu-l provoci. 

Am clătinat din cap. 

— Îmi pare rău că am intervenit, Maestre Skywalker. Îl voi lăsa cu plăcere în 
pace. Având în vedere cine este aliatul lui, oricum nu intră în categoria mea de 
greutate. Am zâmbit cu grijă. Nu aleg luptele în care ştiu că o s-o încasez. 

Luke îmi întoarse zâmbetul. 

— Cu excepţia cazului în care există un motiv întemeiat. 

— Corect, şi nu mă pot gândi la unul care să fie suficient de bun pentru a-i 
face față lui Kyp prea curând. 

Privind retrospectiv, existau miliarde de motive pentru a-l înfrunta pe Kyp şi a 

risca să-mi dea una peste cap. Luke era Maestrul Jedi şi îmi cerea să stau deoparte, 
aşa că am făcut-o pentru că eram de acord cu planurile lui. 

Chiar şi acum îmi doresc să fi încercat să fac ceva, dar toate scenariile pe care 
le-am elaborat în mintea mea s-au dovedit la fel de sângeroase ca şi cele reale. 

În afară de a-l ucide pe Kyp, nu aş fi putut schimba nimic. 

Iar dacă l-aş fi ucis, m-aş fi schimbat irevocabil în rău. 


M-am întors la cină, pe care am terminat-o într-o relativă tăcere. Comentariile 
făcute erau uşoare, deseori legate de amintiri plăcute ale zilelor din copilărie. Am 
observat că Maestrul Skywalker şi Mara Jade rămăseseră tăcuți în timpul acestor 
schimburi, la fel ca şi Brakiss şi cu mine. Mâncarea în sine era de fapt destul de 
bună, deşi nimeni nu părea să observe. 

Şi oricât de mici ar fi fost porţiile, nimeni nu părea să termine ceea ce luase. 

După ce am făcut curăţenie, m-am retras în camera mea şi am auzit-o pe Mara 
mergând în cele din urmă în a ei. Am avut probleme să adorm şi era cât pe ce să ies 
să vorbesc cu ea, însă felul în care mi-a închis politicos gura, felul în care m-a 
îndepărtat mai devreme, mi-a dat un indiciu că aş fi fost respins. Era clar că nu 
aveam nevoie să fac asta, aşa că am rămas în camera mea, revizuind şi repetând 
mental diferitele mişcări pe care le învățasem în folosirea sabiei de lumină. 

La un moment dat, bipăitul strident al unității R2 îmi penetră meditaţiile. Mi-a 
luat o secundă ca să-mi dau seama că nu era Whistler. Mi-am luat sabia şi am ieşit 
în fugă din Marele Templu, pe urmele a două siluete care trebuiau să fie Maestrul 
Skywalker şi Mara Jade. Când am ieşit în aerul rece al nopţii, am văzut nava Z-95 
Headhunter al Marei Jade cum se îndepărta pe cerul înstelat. 

— Îmi fură nava! Furia se revărsa în valuri din Mara Jade. Trebuie să mergem 
după el. 

Luke clătină din cap. 

— Nu putem. 

— Ce vrei să spui? 

Mi-am dres vocea. 

— Nu mai avem nicio navă aici. 

Mara rămase cu gura căscată. 

— Nu avem nave. Nici măcar X-interceptoare? Voi doi nu aveţi X-interceptoare? 

— Aceasta este o şcoală pentru Jedi, nu pentru piloţi. Faţa lui Luke se încordă 
în timp ce ceilalți ucenici începură să se scurgă afară din Marele Templu. Kyp a 
plecat. Nu ştiu dacă se va întoarce sau nu. Sper că da. 

— Şi eu la fel. Mara îşi înfipse încet un pumn în palma mâinii opuse. Mi-a 
furat nava, da? 

Luke o fixă cu o privire dură. 

— Mara, te rog, calmează-te. Nu te ajută cu nimic în această situație. Trebuie 
să mă ocup de ucenicii mei şi să le explic asta. După ce mă voi ocupa de ei... 

Furia care pulsa din Mara se diminuă, însă aveam senzaţia că doar îşi masca 
acea izbucnire. 

— Du-te, Luke. Am înțeles. 

Maestrul Skywalker se întoarse spre Marele Templu şi nu mi-a aruncat nici 
măcar o privire. L-am privit plecând, dar nu am simțit nicio înclinație să îl urmez. Nu 

ştiam ce avea de gând să le spună tuturor celorlalți, dar eram destul de sigur că 
ştiam deja mai multe decât avea de gând să le împărtăşească. Să fiu acolo şi să-i pun 
la îndoială motivele şi modul de gândire ar fi fost la fel de deranjant ca şi furia Marei, 
aşa că am rămas în urmă. 

Ea mă fixă cu privirea. 

— Poţi să pleci şi tu. 

Am clătinat din cap. 

— Este o noapte cam rece. Să mă scufund în căldura mâniei tale pare o alegere 
mai bună. 

— Şi dacă nu te vreau aici? 

— Uşurel, Mara. Nava ta a fost furată, asta-i tot. Am păstrat un ton blând în 
voce. Nu e ca şi cum soarele ar fi devenit o supernovă. 

— La fel de bine ar fi putut s-o facă. 

M-am încruntat. 

— Îmi scapă ceva? A fost doar un Z-95 Headhunter, nu? 

— Da. Nu a fost nimic. Se încruntă şi apoi se lăsă să se topească cu un oftat. A 
însemnat totul. 

— Nu te înțeleg. 

— Bineînţeles că nu, niciodată nu ai fost nevoit să înţelegi. Mara mă onoră cu o 
privire dezgustată. Ai fost incredibil de norocos, ştii asta? Familia ta făcea parte din 
CorSec, aşa că viaţa ta a fost clar trasată. Ai avansat cât de mult ai putut acolo, apoi 
te-ai alăturat Escadrilei Vagabond şi ai înşirat victoriile cu ei. Apoi ai aflat că de fapt 
provii dintr-o familie de Jedi şi ai ajuns aici, antrenându-te pentru a deveni ceea ce 
ţi-a fost destinat să fii încă de la naştere. Probabil că totul ţi-a venit foarte uşor. 

— Nu a fost deloc uşor. 

— Dar cel puţin ai avut un curs trasat. Ai avut familia care te-a sprijinit în 
deciziile tale. Ea clătină din cap. Într-o galaxie care se destrăma la nivelul 
îmbinărilor, tu ai reuşit să te descurci fără probleme. Eşti chiar aici, studiind pentru 
a deveni un Jedi, în timp ce soția ta a fost răpită de lângă tine. Eşti atât de sigur că 
ceea ce faci este corect încât poți lăsa deoparte anxietatea şi te poţi concentra aici, şi 
poţi face asta pentru că aceasta este doar încă o încercare din viața unui erou. 

Am început să protestez față de ceea ce spunea, dar ecourile slabe ale vorbelor 
ei răsunau ca fiind adevărate. Cu toate astea, au însemnat prea puţin pentru mine, 
din cauza frisoanelor care îmi străpungeau coloana vertebrală în timp ce înțelegeam 
cuvintele şi le percepeam în funcție de puţinul pe care îl ştiam despre ea. 

— Ai crezut că eşti pe aceeaşi cale a eroilor, făcând ceea ce trebuia să faci 
pentru a schimba ceva în Imperiu. Apoi, bang, totul a dispărut. Toate lucrurile 
pentru care ai lucrat şi tot ceea ce ai făcut dispare, tăindu-ți calea şi lăsându-te în 
derivă. 

— Ţi-ai spus punctul tău de vedere. 

— Îmi pare rău. Mi-am îndepărtat privirea de la ea şi m-am orientat spre 
junglă. Eşti suficient de deşteaptă şi de pricepută pentru a avea grijă de tine însuți, 
dar nu mai ai reperele pe care le foloseai pentru a-ți măsura performanța. 

— Corect, şi totul a fost schimbat în alb şi negru în galaxie. Se întoarse să 
privească în aceeaşi direcţie ca şi mine, dar îndreptă un deget mare înapoi spre 
Marele Templu. Am venit aici pentru instruire şi pentru a afla unde mă încadrez în 
noua ordine a lucrurilor... 

— Iar nava era o supapă de refulare. Dacă nu-ţi plăcea, puteai să pleci. 

Am simţit o urmă de resentiment din partea ei. 

— Nu sunt genul care să renunțe la un proiect pe care îl încep. 

— Nu am spus că eşti. Doar că s-ar putea să descoperi că ceea ce vei găsi aici 
nu este de fapt ceea ce îți doreşti sau ai nevoie. M-am întors cu fața la ea. Nu te 
înşeli întru totul în privința vieții mele, dar nici nu ai dreptate. Când părinții mei au 
murit, am rămas fără să ştiu cum să-mi calibrez busola morală. Am găsit pe alţii 
care au intervenit şi m-au ajutat, dar căutarea unui astfel de sprijin este una care 
durează la nesfârşit. Tu vei continua să o faci. Eu voi continua să o fac. Chiar şi 
Maestrul Skywalker o va face. 

— Chiar aşa? 

— Da. Mi-am dat seama că mâinile mi se strânseseră în pumni, aşa că le-am 
deschis cu intenţie. Noi doi suntem norocoşi că avem în preajmă pe cineva ca 
Maestrul Skywalker care să ne ajute să ne dăm seama unde ne aflăm şi încotro ne 
îndreptăm. 

Vocea ei se înăspri. 

— Dar nu crezi că se descurcă cum trebuie cu chestia asta legată de Kyp 
Durron. 

— El nu o face aşa cum aş face-o eu, dar asta nu înseamnă că eu cred că 
inima lui Luke nu este la locul potrivit. Este. Ştie unde îşi doreşte să ajungă şi unde 
vrea să-i ducă pe Jedi. Doar că nu sunt sigur că navighează pe un curs atât de lin pe 
cât şi-ar dori pentru această călătorie. 

Ea încuviință din cap, dar nu spuse nimic pentru o vreme. Am rămas în tăcere, 
ascultând strigătele de vânătoare ale stintarililor care despicau noaptea. Cu toată 
agitația din seara precedentă, odată ce Kyp plecase, lucrurile părură să se 
liniştească. Am lăsat liniştea crescândă a serii să se infiltreze încet în mine. 

— Nu-mi place să-mi pierd libertatea în felul ăsta. 

— Înţeleg, dar chiar nu este o pierdere critică. Noua navă de aprovizionare va 
sosi peste o săptămână, iar lui Kyp i-a luat cel puțin atât de mult timp pentru a 
deveni atât de bun precum este. l-am oferit un zâmbet rapid. Acordă-ţi şansa de a 
vedea dacă ceea ce îți oferă Maestrul Skywalker este într-adevăr ceea ce ai nevoie. 

— Este un plan la fel de bun ca oricare altul. 

— Având în vedere că nu există alternativă. 

Mara Jade lăsă să-i scape un mic râset. 

— Distrugi imaginea pe care o aveam despre tine ca fiind un luptător atletic şi 
prostuţ. 

— Tu eşti de vină. Ai ascultat lucrurile pe care le are de spus Booster Terrik 
despre mine. 

— E adevărat. Se întoarse şi începu să se îndrepte spre Marele Templu. Am 
înțeles că te trezeşti devreme şi alergi dimineața. 

— Odată cu răsăritul. 

— Te deranjează compania? 

— Ai veni să alergi cu mine? M-am grăbit şi am intrat în pas cu ea. În general, 
aleg un traseu destul de anevoios. 

— Tu îl stabileşti, eu îl voi parcurge. 

— Destul de corect, am zâmbit. Bine ai venit la Academia Jedi, Mara Jade. 
Sper să te bucuri de şederea ta aici. 

Capitolul 19 


Şi s-a bucurat de şedere, cel puțin după cum măsuram expresiile de pură 
plăcere pe care le afişa atunci când se dădea mare la alergările noastre, sau când 
ținea la distanță o sferă telecomandată mai mult decât puteam eu în timpul 
antrenamentelor cu sabia. Poate că nu prea era obişnuită să zâmbească, dar ştia să 
afişeze perfect un zâmbet triumfător, iar eu am ajuns să îl studiez suficient de mult 
pentru a i-l putea grava în piatră, doar din memorie. Acest fapt era cu atât mai 
condamnabil cu cât ne vedeam foarte puţin unul cu celălalt. Dimineaţa alergam 
împreună, apoi Luke se concentra asupra pregătirii cu Mara, aşa cum făcuse cu Kyp. 
Asta îl lăsa pe Kam să ne instruiască pe noi ceilalți. După prânz, ascultam mai multe 
învățături Jedi din Holocron, apoi Mara şi cu mine ne antrenam cu sabia. Deşi nu 
eram egalul ei cu lama strălucitoare, eram suficient de apropiaţi ca să ne rănim 
serios unul pe celălalt, motiv pentru care Kam ne-a pus să ne antrenăm doar 
împotriva sferelor telecomandate. 

Dispariţia lui Kyp i-a neliniştit puţin pe ucenici. Sosirea unui nou ucenic, 
Ambasadoarea Mon Calamari, Cilghal, a adus atât uşurare în starea de spirit 
sumbră care se abătuse asupra studenților, cât şi o legătură cu restul galaxiei. Ne-a 
povestit despre asaltul Amiralului Daala asupra planetei Mon Calamari şi despre 
pierderea unuia dintre Distrugătoarele sale, ceea ce era o veste bună. Faptul că 
forțele pro Imperiale încă mai existau acolo ne-a întărit, de asemenea, hotărârea de a 
deveni Cavaleri Jedi, deoarece nevoia prezenţei noastre era foarte clară. 

La începutul unei după-amiezi, stăteam în sala comună, ascultând-o pe Tionne 
exersându-şi baladele şi pe Mara Jade interogând-o pe Cilghal pentru a afla detalii 
despre asaltul Imperial asupra Mon Calamari, când R2 se rostogoli înâuntru şi mă 
apucă de umărul halatului, prinzându-mă cu cleştele lui. Mi-a ciripit scurt, apoi s-a 
învârtit şi a ieşit din nou din cameră. L-am urmat şi, deloc surprinzător, m-a condus 
spre camerele lui Luke. Din uşă am simţit mirosul acru de electronice topite. O 
băltoacă înnegrită de plasteel topit de pe masa din cameră constituia sursa 
mirosului. Încă fumega şi o parte din ea părea să fie încă lichidă. M-am uitat spre 
locul în care Luke stătea pe patul lui, cu sprâncenele încordate de concentrare. 

— Ce s-a întâmplat? 

Luke aruncă o privire spre micul droid. 

— R2, închide uşa. 

Aşteptă până când droidul se conformă dorințelor sale înainte să continue. 

— Îţi aminteşti că am spus că voi verifica Holocronul pentru mai multe 
informații despre Exar Kun? 

— Da, îmi amintesc. 

— Erau. Vodo-Siosk Baas a fost modelat după un Jedi care l-a antrenat pe 
Exar Kun. L-am folosit ca vector pentru investigaţiile mele despre ce s-a întâmplat cu 
Kun. Luke tăcu pentru o clipă. Baas s-a dus pe Coruscant, pentru a vorbi cu 
discipolul său, pentru a-l determina să se întoarcă la calea Jedi. Kun l-a ucis în 
Camera Senatului. 

Am inspirat adânc pe nas. 

— Asta nu eo ştire bună. 

— Nu, nu este. Când am întrebat ce s-a întâmplat... Arătă cu degetul în tăcere 
spre dispozitivul topit. În focul şi lumina intensă rezultate, mi s-a părut că am văzut 
umbra omului întunecat şi i-am auzit râsul. 

M-am uitat din nou la mizeria neagră şi am simțit că mi se usucă gura. 

— Acela este Holocronul? 

— Cred că a fost este timpul corect al verbului. 

Mi-am trecut o mână prin păr. 

— Cred că mă doare capul. lar umbra pe care ai văzut-o, ar fi putut fi o iluzie? 

Maestrul Jedi ridică din umeri neliniştit. 

— S-ar putea să fi fost. 

Mi-am trecut mâna pe deasupra Holocronului topit şi am perceput puţină 
căldură reziduală. 

— Exar Kun este omul nostru? 

Luke clătină din cap. 

— Nu ştiu. Patru mii de ani este o perioadă lungă de timp. Aş prefera să cred 
că este mai degrabă cineva antrenat de Imperiu, cineva care a fost manipulat ca în 
cazul Marei, şi care a descoperit studiile lui Exar Kun şi s-a transformat într-un nou 
Lord Întunecat Sith. 

— Nu trebuie să mergem prea departe pentru un candidat. Nările mi s-au 
umflat. Cred că Kyp va fi de ajuns. 

— Să nu crezi că nu mi-a trecut asta prin minte. Era atât de puternic şi de 
nerăbdător, dar asta nu a făcut decât să-i hrănească nerăbdarea. Luke îşi ridică 
privirea spre mine. Tu ai spus zilele trecute că îmi era teamă că mi-am dezamăgit 
tatăl. Poate că e adevărat. Ştiu sigur că l-am dezamăgit pe Kyp. 

— Nu, Kyp te-a dezamăgit pe tine. M-am lăsat în spate, sprijinindu-mă pe 
masă. Kyp a fost de acord să se supună unui antrenament serios, dar nu ştia în ce 
se bagă. A fost toată viața lui un sclav în minele de mirodenii. Tu i-ai arătat cât de 
puternic era. A învățat cum să ia propriile decizii şi, dintr-o dată, i s-au deschis noi 
perspective măreţe. Este aproape imposibil pentru oameni ca mine, Kam sau Mara să 
se confrunte cu o asemenea putere, pe când Kyp... 

Expresia lui Luke se întunecă. 

— Nu îmbunătăţeşti lucrurile aici. 

— Îmi pare rău. Tu eşti Maestrul Jedi şi ştii ce faci, dar cred că trebuie să te 
concentrezi din nou asupra studenților care încă sunt aici. Am suspinat cu voce tare. 
Kyp poate fi plecat pentru totdeauna, sau se poate întoarce. Nu ştim. Ceea ce ştim 
este că misiunea ta inițială - motivul pentru care ai creat Academia - este încă 
valabilă. Cavalerii Jedi trebuie să se întoarcă în galaxie, iar tu eşti singura speranță 
de a face asta. 

Maestrul Jedi rămase tăcut pentru o clipă, apoi aprobă din cap o singură dată. 

— Ordinul este ceea ce avem nevoie. Acesta trebuie să fie obiectivul meu. 

— De acord. l-am aruncat o privire plină de speranţă. Cred, de asemenea, că 
trebuie să decidem ce vom face cu Exar Kun. 

— Corect. Luke se aplecă în față, sprijinindu-şi coatele pe genunchi. Mantia îi 
alunecă pe umeri şi în lateral, făcându-l să pară mai mic decât îl văzusem vreodată. 
Dovezile pe care le avem indică spre Exar Kun sau un discipol de-al său care 
pretinde că este el. Am cercetat acest templu şi am găsit urme minuscule de răutate. 
Nu suficiente pentru a-l incrimina pe Exar Kun. 

M-am jucat o clipă cu bărbița mea. 

— Mi s-a părut că am auzit pe cineva - Vodo Baas, poate — spunând că toate 
templele de aici au fost ridicate pentru a servi la focalizarea puterii lui Exar Kun. 
Poate că acest templu nu este focarul său, ci doar legat de el. Dacă legătura a fost 
făurită cu ajutorul magiei Sith, Exar Kun ar putea fi capabil să ne blocheze să- 
lurmărim. Un alt templu de aici ar fi punctul central al puterii sale. 

Luke aprobă din cap, apoi se dădu în spate. 

— Bună idee. Acel templu ar putea fi, de asemenea, locul unde au obţinut 
instruirea Gantoris şi Kyp. Dacă am şti unde se află. 

Am zâmbit. 

— Cred că putem afla. 

— Cum? 

— Prin jurnalele de cercetare. Toată lumea a ieşit să cerceteze împrejurimile. 

— Da, dar asta a fost după moartea lui Gantoris. Ochii lui Luke se îngustară. 
lar Kyp ar fi falsificat jurnalele pentru a ascunde unde a fost. 

— Adevărat, dar el a fost tot timpul însoţit de Dorsk 81, care nu ar fi avut 
niciun motiv să-şi falsifice rapoartele de cercetare. Am zâmbit încet. Dacă le ceri 
tuturor să predea jurnalele de recunoaştere arheologică şi le spui că este un exercițiu 
de observare, pot să le analizez şi să sortez locurile probabile în care se ascunde 
clona noastră Kun. 

— Bine, aşa vom face. Luke se ridică în picioare şi veni să se uite la Holocronul 
distrus. Prin distrugerea Holocronului, inamicul nostru s-ar putea să fi făcut mai 
mult rău decât îşi imaginează. 

— În cele mai frumoase vise ale sale. I-am afişat un zâmbet uşor. Ceea ce am 
învățat din istoria Jedi este benefic. Suntem siguri că suntem moştenitorii acestei 
tradiții. Acum trebuie să folosim ceea ce ştim pentru a ne transforma în cei care vor 
duce mai departe această legendă. 


Simţind spatele Marei Jade lipit de al meu, am fost nevoit să zâmbesc. 

— Kam nu face să fie uşor, nu-i aşa? 

Sabia ei albastră zumzăi, apoi ţâşni pentru a respinge săgeata de foc a unei 
sfere telecomandate. 

— Uşor nu este ceva ce se pretează pentru Jedi, nu-i aşa? 

— Nu. 

Mi-am extins simțurile cât de mult am putut, cuprinzând cea mai mare parte 
din spaţiul întunecat al hangarului. Kam închisese uşa şi stinsese toate luminile, 
lăsând săbiile noastre de lumină să asigure singura iluminare. 

Opt sfere telecomandate pluteau prin întuneric, dansând printr-o împletire 
complexă de trasee care permiteau uneia să o eclipseze pe alta. Dacă nu ne 
concentram suficient de mult pentru a ne proiecta simțurile în golurile din jurul 
coloanelor sau a sferelor telecomandate, ne lăsam lamentabil de vulnerabili. 

De asemenea, Kam transformase exercițiul într-unul de coordonare a muncii în 
echipă, pentru că de jumătate din sferele telecomandate urmau să mă ocup eu şi de 
cealaltă jumătate Mara, însă ele puteau să ne vizeze pe oricare dintre noi. Pentru 
fiecare săgeată pe care unul dintre noi o primea, pierdeam un punct — puncte pe care 
le câştigam prin blocarea loviturilor. 

De fapt, eram mai puţin îngrijorat de faptul că pierdeam la scor în fața Marei 
decât de faptul că o aveam în spate cu o sabie atunci când sferele mele 
telecomandate o loveau în fund cu înțepături pe care ar fi trebuit să le blochez. 

Acolo, în întuneric, am simţit o schimbare de energie. Cu sabia în dreapta mea, 
am fluturat-o paralel cu podeaua, respingând o lovitură joasă care venea în dreptul 
genunchiului meu drept. La linia mediană, am lovit cu sabia pe verticală, apoi am 
răsucit-o în dreapta şi în stânga, interceptând alte două lovituri care sfârâiră prin 
întuneric. Apoi, eliberând sabia cu mâna dreaptă, m-am lăsat pe genunchiul stâng şi 
am lovit, deviind o săgeată care venea dinspre flanc. Mi-am învârtit încheietura 
mâinii stângi, savurând zumzetul de tenor al sabiei şi readucând mâna dreaptă pe 
mâner. Deşi învățasem destule pentru a mă descurca destul de bine cu lama într-o 
singură mână, stânga încă era mâna mea de rezervă şi nu poseda controlul acela 
precis pe care mi-l doream. Lama în sine putea fi mânuită fără efort, însă asta o 
făcea înşelător de periculoasă. Să o manevrez între mâinile mele ar fi fost la fel de 
uşor ca şi cum aş fi învârtit un stilou printre degete, dar dacă aş fi scăpat sabia sau 
dacă s-ar fi clătinat în direcția feţei sau a genunchilor, m-ar fi rănit. Foarte rău. 

Am simțit o lovitură venind direct de deasupra mea. Reacţia mea inițială a fost 
să ridic lama şi să aşez sabia în spatele capului, dar Mara stătea acolo. Neavând de 
ales, am sărit cât am putut de sus şi am îndreptat sabia deasupra capului meu. 
Lama argintie a preluat săgeata în vârf, infuzându-mi lama cu o strălucire roşie 
pentru o clipă. Am râs triumfător, apoi am văzut lama Marei rotindu-se într-un cerc 
complet, trecând pe sub mine, în timp ce culegea trei săgeți care se veneau din 
unghiuri ciudate. Am aterizat şi m-am aplecat din nou, apoi am pivotat spre stânga 
şi am blocat o altă lovitură cu o secundă înainte ca lama lui Mara să se întoarcă şi să 
o lovească pe a mea. Lumina s-a aprins în locul în care lamele noastre s-au 
intersectat, apoi am sărit în spate şi m-am rostogolit spre dreapta, lăsând ca puterea 
tăieturii ei să furnizeze energia pentru rostogolirea mea. Întorcându-mă şi ridicându- 
mă, am ţinut lama doar cu mâna dreaptă, respingând alte două săgeți de la distanţă, 
apoi am încasat una direct în stomac. 

Am îndepărtat imediat durerea şi am făcut un pas înapoi. Am văzut-o pe Mara 
învârtindu-se din calea unui trio de săgeți, dintre care una o nimeri în umărul drept. 
Lama ei se mişcă puţin prea încet după aceea, permițând ca alte două să îi lovească 
şoldul drept.  Rotirea ei, care începuse în mod voluntar, continuă fără 
consimțământul ei, aruncând-o pe podeaua hangarului. Lama ei se ridică şi respinse 
o altă lovitură, apoi o săgeată o nimeri în partea inferioară a spatelui, provocându-i 
prăbuşirea picioarelor în timp ce încerca să se ridice din nou. Am văzut-o întinsă pe 
burtă, cu picioarele răsucite, cu părul ca un văl care prelua reflexe argintii de la 
sabia mea de lumină. În acelaşi timp, am simţit trei sfere telecomandate apropiindu- 
se pentru a lovi. Două dintre ele se apropiau de picioarele ei şi una de cap. Sabia i se 
stinsese şi zăcea acolo, lângă mâna ei stângă, acum inutilă pentru apărare. 

Mi-a rămas o singură alegere, care nu era o alegere pe de-a-ntregul normală. 

Am plonjat spre ea, tăind cu sabia prin aer în apropierea picioarelor ei folosind 
mâna dreaptă. Lama de culoarea argintului blocă cele două săgeți menite să o 
paralizeze şi mai mult. Nu m-am putut abține să nu las un zâmbet să se înfiripe 
când s-a întâmplat asta, pentru că ştiam că nu va dura mult. La doi centimetri în 
fața chipului ei, mâna mea stângă înşfăcă a treia săgeată din aer. O durere 
usturătoare mi-a străbătut brațul, dar am absorbit energia în mine şi am 
transformat-o pentru a ajuta la calmarea nervilor excitati. Zâmbetul meu continuă să 

crească pe măsură ce această transformare avea loc, iar spiritul meu se înălță 
datorită succesului meu. 

Din nefericire, un spirit care se înalță nu face mare lucru pentru un corp care 
cade. M-am lovit destul de tare de podea, aterizând greoi pe piept. Am tresărit puţin, 
degetele de la picioare lovindu-se chiar înainte să-mi lovesc genunchii. Am încercat 
să mă răsucesc şi să aterizez pe şoldul stâng pentru a-mi putea păstra lama în aer şi 
activă, dar tot ce am reuşit să fac a fost să încep să mă rostogolesc, ceea ce a dus la 
faptul că m-am încolăcit în jurul unui stâlp. Sabia mi s-a rostogolit din strânsoare şi 
s-a oprit învârtindu-se la aproximativ zece metri distanță. 

Strălucirea sa argintie lumină sferele telecomandate care se apropiau de mine. 

Am suspinat. 

— Am un presentiment rău în legătură cu asta. 

Dar sferele nu au mai tras. M-am rostogolit şi m-am lăsat pe spate. În 
depărtare, între genunchii mei ridicaţi, o puteam zări pe Mara Jade pe o parte, 
târându-se în direcția mea. Transpirațţia îi lipise şuvițe de păr pe față şi îi dădea pielii 
o strălucire albastră ca de gheaţă în lumina de fundal a sabiei reaprinse. Pielea din 
jurul ochilor i se strângea când îşi mişca picioarele, dar nu dădea niciun alt indiciu 
că ar fi simţit vreun disconfort. 

Vocea lui Kam răsună în cameră. 

— E de ajuns pentru moment. V-aţi descurcat destul de bine. 

Am râs. 

— Dacă e adevărat, de ce mă simt atât de rău? 

— Pentru că tu, Keiran, nu te-ai descurcat îndeajuns de bine. 

— Mulţumesc pentru clarificare, Kam. 

M-am lăsat în genunchi şi am pus din nou capul pe podeaua rece de piatră. 
Mi-am trecut o mână prin barbă, îndepărtând sudoarea care se adunase în ea, apoi 
am simţit înțepătura transpirației care mi se scurgea în ochi. Mi-am lăsat capul să 
alunece spre stânga şi am zâmbit când Mara îşi făcu apariţia. 

— Te doare tare? 

— Un Jedi nu cunoaşte durerea. 

— Aşa e. La fel şi eu. 

M-am uitat la sabia mea care încă se afla acolo. Am întins o mână în acea 
direcție şi am încercat să chem lama la mine, dar tot ce am obţinut a fost o mică 
zvâcnire a mânerului. 

— Acestea sunt momentele în care mi-ar prinde bine abilitățile de telekinezie. 

— Eşti doar leneş. Du-te şi ia-o. 

— Bine. Într-un minut. 

Mara râse uşor, apoi suspină. 

— Mulţumesc că m-ai salvat. 

— Nicio problemă. Ai fi făcut la fel pentru mine. 

Vocea ei se goli de tonul lejer. 

— Oare? 

A trebuit să mă gândesc o secundă. 

— Ai fi făcut-o. Poate că universul pe care l-ai cunoscut în copilărie s-a 
schimbat, dar valorile tale fundamentale de datorie şi loialitate nu s-au schimbat. Nu 
că aş crede că ai avea vreodată sentimentul că ai fi atât de îndatorată față de 
altcineva, dar ai extinde acest tip de curtoazie față de cineva pe care îl vezi ca pe un 
prieten, nu? 

Tăcerea mi-a răspuns. M-am răsucit pe cotul stâng şi mi-am sprijinit capul pe 
mâna stângă. 

— Suntem prieteni, nu-i aşa? 

Ochii i se îngustară, apoi sabia se stinse din nou, cufundând-o în umbră. 

— Nu ştiu dacă înțeleg cu adevărat ce înseamnă să ai un prieten în acelaşi 
sens la care te gândeşti tu. Dar cred că am încredere în tine. 

— O să fie îndeajuns. 

— De aceea ţi-ai sacrificat mâna ca să-mi protejezi fața, pentru că mă consideri 
o prietenă? 

— În parte, da. O foarte mare parte. Mi-am ciugulit buza inferioară pentru o 
clipă, apoi am continuat. Am făcut-o, de asemenea, pentru că ştiam că pot şi, prin 
urmare, era de datoria mea să o fac. Chiar şi atunci când am intrat în CorSec, ştiam 
că sunt lucruri pe care urma să fiu chemat să le fac, lucruri periculoase, pe care 
aveam să le fac pentru că alții nu puteau. Rolul meu în societate era să acționez şi să 
îmi asum responsabilitatea pentru cei care nu puteau. Cred că, în adâncul 
sufletului, aceasta este esența de a fi Jedi. Un Jedi se plasează pe sine acolo unde 
poate apăra cel mai mare număr de ființe de cel mai mare rău. 

— Chiar dacă asta îl costă viața? 

Am expirat încet. 

— Nu vrei să te gândeşti niciodată la asta, dar face parte din meserie. Îmi 
amintesc de câteva cazuri din viața mea, cu Escadrila Vagabond şi înainte, când am 
ştiut că era de datoria mea să duc o treabă la bun sfârşit. Eram destul de sigur că voi 
muri în acele încercări şi aproape am murit pe Talasea. Realitatea era, totuşi, că 
aveam prieteni care ar fi murit dacă nu aş fi făcut nimic şi, cumva, viața mea nu 
părea să conteze atât de mult în ecuație. 

Mara pufni pe nas. 

— Împăratul te-ar fi considerat un prost sentimental care merita să moară. 

— O să-mi amintesc asta data viitoare când voi dansa pe mormântul lui. M-am 
ridicat în poziţie de şezut şi mi-am încrucişat picioarele sub mine. Sunt momente în 
care sacrificiul pare potrivit. Aşa a fost atunci, aşa a fost şi astăzi. E doar o decizie pe 
care cred va trebui să o iei singură când va veni momentul. 

— Nu e o decizie uşor de luat... 

— Nu. M-am ridicat şi i-am oferit o mână. Ea o luă şi am sprijinit-o în timp ce 
se ridica pe picioare. Dar, aşa cum ai spus, uşor nu este ceva ce se pretează pentru 
Jedi, nu-i aşa? 

Capitolul 20 


Maestrul Skywalker îşi aruncă mantia spre Kam şi luă mânerul sabiei în mână. 

— Îţi mulțumesc, Kam. Te rog să te ocupi de ceilalți pentru o vreme. 

— Cum doreşti, Maestre Skywalker. 

Maestrul Jedi mă privea în timp ce îmi strecuram sabia în mâna dreaptă. 

— Nu trebuie să facem asta, Keiran. 

I-am oferit un zâmbet ironic. 

— Eu cred că trebuie, Maestre. Şi cred că ai o întrebare pe care vrei să o pui. 

Luke aprobă încet din cap. 

— Este duelul nostru un preludiu al plecării tale, de asemenea? 

Durerea pură din vocea lui mă pătrunse şi îmi lipi inima de coloana vertebrală. 
Luke îşi vedea visul Academiei Jedi prăbuşindu-se în jurul lui. Gantoris fusese prăjit 
de viu cu propria lui ură şi furie. Kyp, cel mai promițător student al său, căzuse sub 
influența unui străvechi spirit malefic şi dispăruse. Mara Jade, una dintre adeptele 
de încredere ale Împăratului, venise la Academie pentru instruire, dar în decurs de o 
săptămână alesese să plece din nou şi chiar în acea dimineaţă fusese luată la bordul 
Șoimului Mileniului de Han Solo şi Lando Calrissian. 

Având în vedere că Academia fusese deschisă doar de puţin mai mult de o 
lună, rata de eşec a studenților promiţători era uluitoare. Aş fi putut să iau 
întrebarea lui Luke ca pe o confirmare a abilităților mele, dar am simțit că arăta cu 
adevărat cât de lovit se simţea el în acel moment. Puteam să înţeleg asta, pentru că 
şi eu mă simțeam puțin trădat de plecarea Marei. O văzusem în acea dimineață când 
m-am dus la camera ei să o iau pentru alergarea noastră. 

— Eşti gata de plecare? 

— Da, replică ea, dar nu fug. Era în costumul de zbor de culoare schimbătoare 
cu care sosise. Patul îi era făcut, iar roba Jedi pe care o purtase fusese împăturită cu 
grijă şi aşezată la picioarele patului, lângă geanta ei grea. M-am gândit că un alt 
candidat ar putea să folosească roba. 

M-am sprijinit de tocul uşii, folosindu-mi corpul pentru a bloca ieşirea. 

— Credeam că mi-ai spus că eşti o persoană care nu renunță. 

Un mic foc scânteietor îi apăruse în ochi, dar îl ţinu sub control cu o uşurinţă 
care m-a surprins. 

— Nu renunţ. Am învățat multe aici, dar ceea ce am avut eu nevoie să învăţ nu 
este exact ceea ce ai tu nevoie, sau ceea ce au nevoie ceilalți să învețe de aici. 

— Vrei să-mi mai spui asta o dată, de data asta pe înţelesul meu? 

Ea se relaxă uşor, mutându-şi greutatea pe piciorul din spate. 

— Când m-a antrenat Imperiul, am învăţat multe dintre lucrurile pe care voi 
toți le învățați acum. Le-am exersat şi le-am perfecţionat. Tu şi cu mine ne-am 
antrenat împreună cu săbiile. Crezi că am învățat toate astea într-o după-amiază sau 
două de studiu rapid? 

Am ridicat din umeri. 

— Ei bine, cu Kam şi cu mine ca exemple, este posibil. 

— Drăguţ, Corran, dar ştii că nu e adevărat. 

— Bine, un punct în favoarea Marei Jade. 

Pielea din jurul ochilor i se strânse: 

— Pregătirea Imperială m-a îndrumat spre folosirea tehnicilor părții întunecate 
a Forței. Am lăsat emoțiile să alimenteze ceea ce am făcut. Am venit aici crezând că 
Luke îmi va arăta lucruri noi pe care le pot face, noi abilități pe care să le învăţ, dar 
ceea ce a făcut în schimb a fost să-mi arate cum să folosesc partea luminoasă. Fac în 
continuare aceleaşi lucruri, însă cu o nouă sursă de combustibil. 

— Una care funcționează puțin mai slab, şi care nu e la fel de uşor de accesat. 

— Corect, dar una care nu va arde motorul. Ea mă răsfăță cu o privire sinceră, 
cu ochii ei verzi, care mă surprinseră prin vulnerabilitatea lor. Zilele trecute, când 
vorbeai despre disponibilitatea de a te sacrifica pentru alții, ai menţionat prietenii şi 
pe cei care nu-şi puteau asuma responsabilitatea pentru ei înşişi. Am început să mă 
gândesc la Alianța Contrabandiştilor. Am multe lucruri la care trebuie să mă 
gândesc. 

Am aprobat încet din cap. 

— Iar scurtarea şederii tale aici a fost provocată, în parte, de faptul că nu te 
simți în largul tău cu această responsabilitate. 

— Şi eu care credeam că toţi agenţii CorSec nu sunt atât de inteligenți. 

— Avem momentele noastre. 

— Până acum am fost responsabilă doar pentru mine. Am fost în măsură să 
iau decizii şi m-am simţit confortabil cu ele la nivel tactic. Acum că m-a pus Karrde 
la conducerea alianței, trebuie să gândesc mai strategic. El se bazează pe mine să fac 
ceea ce trebuie. Este mai multă presiune. Mă pot descurca - nu vreau să-l 
dezamăgesc -— dar... 

— Dar nu eşti sigură că te simți în largul tău să o faci. Am zâmbit. Înţeleg. 
Acesta este motivul pentru care sunt mulțumit să fiu doar pilot în Escadrila 
Vagabond, nu cineva care conduce propriul grup de piloți de vânătoare. Nu vreau să 
fiu atât de împovărat încât să nu pot face diferenţa atunci când este nevoie. 

Privirea Marei se ascuți. 

— Pun pariu că nici contrabandiştii care acționau în sectorul tău din sistemul 
Corellian nu te-au plăcut deloc. 

— Nu înțeleg de ce. Trebuia să-mi fi pregătit operațiunea de asalt cu servicii de 
catering sau ceva de genul ăsta? Am clătinat din cap. Ei făceau comerț cu mărfuri 
rare, iar eu le-am oferit cea mai rară marfă dintre toate pentru munca lor: timpul. 

— Da, pe Kessel. Timpul se scurge foarte greu acolo. 

— Şi nici măcar nu am cerut bani în plus pentru asta. M-am îndreptat şi i-am 
oferit mâna. Îmi pare rău să te văd plecând. Am crezut că noi doi am putea 
impulsiona cu adevărat acest loc şi să-l ajutăm pe Luke să treacă elevii la următorul 
nivel de dezvoltare. Ezit să o spun, dar a fost distractiv să lucrez cu tine. 

Mara îmi oferi unul dintre zâmbetele ei atent reţinute. 

— Pentru ceva ce a început cu disputa noastră şi cu furtul navei mele, 
experiența nu a fost atât de rea pe cât aş fi crezut. Mulţumesc pentru ajutorul dat. 
Dacă pot face ceva pentru tine... 

— De fapt, poţi. l-am oferit un zâmbet slab. Cu contactele tale în lumea 
contrabandiştilor, poate vei auzi ceva despre Mirax. Aş aprecia dacă mi-ai spune. Îţi 
rămân dator. 

— Ce zici de un troc? Ea şovăi pentru o secundă, apoi se uită în jos, la podea. 
Ai grijă de Luke pentru mine, da? 

— Sigur, cu plăcere. M-am încruntat. Te referi la ceva anume? Ştiu că nu se va 
bucura că pleci... 

— Asta, cu siguranță. Vocea ei scăzu un pic. Implicarea lui în partea 
întunecată. Ştiu că funcționează ca un stimulent pentru a-l determina să îşi 
instruiască elevii, dar nu cred că ştie cât de mult a fost afectat. Experienţa trebuie să 
fi fost incredibil de traumatizantă, iar el încă se vindecă. Nu mă tem de o recidivă, 
dar e posibilă. 

— Ar putea încerca să facă prea mult, prea repede? 

— Asta ar fi în stilul lui. 

Am aprobat din cap şi am vrut să-mi dau palme pentru că nu mi-am dat 
seama mai devreme. Pentru Luke, pentru oricine, călătoria spre partea întunecată şi 
înapoi ar fi fost ca şi cum ar fi fost împuşcat de mai multe ori de la mică distanţă. 
Terapia bacta putea vindeca rănile fizice, dar amintirile şi coşmarurile rezultate ar fi 
avut nevoie de timp pentru a se vindeca. În timp ce tehnicile de calmare Jedi îl 
puteau scăpa de anxietatea rezultată, acestea tratau doar simptomele, fără a vindeca 
însă cauzele problemelor de fond. Doar timpul le putea vindeca; timpul, dragostea şi 
sprijinul prietenilor. 

— O să am grijă de el pentru tine. Ai grijă de tine, bine? 

— Aşa voi face. 

— Şi dacă vreunul dintre amicii tăi contrabandişti reuşeşte să aibă ceva 
mâncare de rezervă, mâncare bună pe care trebuie să o descarce undeva, ştii bine 
unde ne-ar fi de folos. 

Mara îşi luă ghiozdanul pe umeri şi se strecură pe lângă mine. 

— S-a făcut, CorSec. Ne vedem peste câţiva parseci. 


După ce Luke şi-a luat rămas bun de la ea, ne-a condus fără chef prin 
exerciţiile de dimineaţă. În mod clar, încerca să facă tot ce putea cu noi, dar nu era 
cu sufletul alături de noi. Am recunoscut la el acelaşi tip de comportament pe care 
lella îl sesizase la mine după moartea tatălui meu. El se gândea prea mult la ceea ce 
se întâmplase şi îşi permitea să zăbovească în trecut, în timp ce restul universului 
aluneca în viitor. 

În cazul meu, lella şi Gil Bastra m-au dus la una dintre cele mai sordide 
cantine de pe Aleea Navei Comorilor. Localul numit Fel Swoop era plin de o mulțime 
dură de motociclişti de speeder. După o cantitate mare de whisky Corellian, m-au 
făcut să cânt un cântecel despre lipsa de creier şi de rezistență intestinală a 
pasionațţilor de motociclete speeder. Vocea mea melodioasă, chiar şi în cele mai bune 
momente, ar putea provoca o revoltă în rândul unei audiențe receptive, iar 
încăierarea rezultată ar fi făcut locul să se transforme în haos. Adevărul era, totuşi, 
că durerile şi cicatricile care au rezultat m-au adus înapoi în lumea reală şi m-au 
ancorat de ea. Din nefericire pentru mine, nu aveam nicio cantină pe care să o 
vizităm şi nici whisky de băut. Am simțit că puţină activitate fizică i-ar face totuşi 
bine lui Luke şi l-ar ajuta să revină cu picioarele pe pământ, aşa că l-am provocat la 
un duel. Kam mi-a explicat că existau lucruri pe care trebuia să le învăţ de la un 
adversar viu şi că el, Kam, nu avea controlul necesar pentru ca să se antreneze cu 
mine. Depindea de Luke să se asigure ca eu să nu-l lovesc şi ca el să nu mă lovească, 
făcându-l să se concentreze. 

Mi-am aprins sabia, lăsând ca şuieratul ei să umple hangarul. 

— E corect să întrebi, dacă plec sau nu. Ai suficiente motive să întrebi. Nu, nu 
plec nicăieri, decât dacă, desigur, lupta asta se termină prost pentru unul sau altul 
dintre noi. 

Lama verde a lui Luke prinse viață. 

— Lasă-mă să văd ce ai învăţat. 

M-am apropiat de el cu o lovitură în arc de cerc spre umărul său stâng. El veni 
şi o blocă sus, în stânga, în inelul exterior de apărare. Am revenit cu o lovitură 
fulgerătoare spre piciorul lui stâng, însă el cobori sabia şi o îndepărtă uşor pe a mea. 
Scânteia de lumină care explodase în urma contactului dintre cele două lame 
dezvălui umbre pe expresia dezinteresată a lui Luke. Era cum mă aşteptam. Mi-am 
mutat sabia în mâna dreaptă, m-am apropiat rapid şi am coborât lama într-o 
tăietură deasupra mâinii. Am intensificat viteza de tăiere, forțându-l pe Luke să mă 
blocheze în inelul din mijloc. Continuând să mă mişc înainte, am împins cu mâna 
dreaptă, apoi am glisat mânerul sabiei în jos. L-am lovit în plin stern cu mânerul 
sabiei, apoi mi-am trecut piciorul drept în spatele piciorului drept al lui Luke şi l-am 
aruncat la pământ. 

M-am dat înapoi în timp ce lumina verde a sabiei sale dezvăluia surpriza de pe 
chipul lui. Am lăsat o nuanţă tăioasă să se strecoare în vocea mea. 

— Dacă nu ai de gând să mă respecţi, măcar respectă ceea ce m-a învățat 
Kam. 

Luke se ridică încet înapoi în picioare, dar făcu acest lucru cu sabia rămânând 
mereu între noi doi. Mi-am menținut sabia înclinată de-a curmezişul corpului, cu 
mâinile ţinute lângă şoldul drept şi vârful sabiei rămânând suspendat lângă umărul 
stâng. Am mişcat piciorul drept, ca şi cum aş fi început o ofensivă, iar Luke se 
retrase cu o jumătate de pas. Trebuie să se concentreze. Am aşteptat ca el să se 
poziționeze, apoi am venit cu o abordare circulară care m-a dus spre stânga lui. Am 
tăiat de două ori, în cruce, înainte şi înapoi, pentru a-l ține departe de mine, apoi am 
înaintat direct spre el, întinzându-mă cu lama. Sabia verde a lui Luke se roti într-o 
paradă circulară care îmi împinse lama larg spre dreapta mea. Râsul lui triumfător 
dispăru brusc când piciorul meu drept îl lovi în burtă. În timp ce el parase, eu am 
revenit din fenta mea şi am lovit cu piciorul direct în abdomenul lui. S-a îndoit şi a 
căzut pe spate câţiva paşi, cu mâna stângă frecându-şi burta, dar nu i-am dat nicio 
şansă să-şi revină. Am atacat tare şi repede, biciuind cu lama argintie printr-o buclă 
infinită, lovind de sus în jos. Luke se uită la mine iar ochii i se oțeliră. 

Şi atunci m-am lovit de un zid de Forță care m-a aruncat cu câțiva metri înapoi 
şi m-a trimis pe călcâie. Am simţit gustul sângelui pe buze, dar ştiam că de fapt 
venea de la nasul meu, care mă durea. Nu credeam că era spart, dar să-l loveşti de 
ceva solid, rareori era o experienţă plăcută. L-am şters pe mâneca tunicii mele verzi, 
dar în penumbră atât aceasta, cât şi sângele păreau negre. 

— Frumos truc. 

Un rânjet sălbatic contorsionă gura lui Luke. Înaintă, fără cuvinte, mişcându- 
se cu o fluiditate pe care nu o mai văzusem la el. A țintit spre mine o tăietură care m- 
ar fi secționat de la umărul drept la şoldul stâng. Am surprins o străfulgerare 
momentană de surpriză din partea lui, pentru că se aşteptase să o blochez în dreapta 
sus, dar am lăsat-o să treacă prin inelele exterioare şi medii de apărare. Cu o paradă 
rapidă, am deviat-o în afara umărului meu drept, apoi am făcut un pas înainte şi mi- 
am trântit umărul drept în bărbia lui Luke. Acest lucru îl făcu să se îndrepte de 

spate, pocnind puternic din dinţi. l-am aplicat o lovitură uşoară cu mâna stângă în 
coaste, apoi m-am ferit de o tăietură care ar fi trebuit să-mi taie părul cam la nivelul 
lobilor urechilor. Căzând într-o poziție ghemuită, mi-am ridicat piciorul stâng şi i l- 
am trecut printre picioarele lui, lovindu-i gleznele una de alta şi făcându-l din nou să 
cadă pe spate. M-am îndepărtat şi m-am ridicat în picioare, uitându-mă la el. 

— Aş fi crezut că eşti mai bun decât atât. 

Luke se ridică încet şi îşi şterse cu mâna stângă un firicel de sânge de pe buza 
despicată. 

— Nu am avut parte de prea multe bătăi dure în copilărie. Eu şi prietenii mei 
eram mai mult implicați în curse decât în lupte. 

— Atunci poate că ar trebui să fii un Jedi de Curse, nu un Cavaler Jedi. 

— Tu nu înţelegi. Luke scuipă nişte salivă însângerată. Sunt lucruri în joc aici, 
forțe care se schimbă. 

— Poate că aş putea înțelege, dacă ai vorbi despre asta. Mi-am coborât lama. 
Tu eşti Maestrul Jedi, dar asta nu înseamnă că trebuie să porți toată 
responsabilitatea. Ştii asta deja: ai lăsat-o pe Tionne să înveţe şi să ne împărtăşească 
istoria. Kam s-a ocupat de o parte din instruire şi m-ai pus pe mine să lucrez la 
problema omului întunecat — şi, apropo, cred că am localizat templul lui Exar Kun din 
jurnalele de cercetare ale lui Dorsk 81. M-am gândit să verific mai târziu în această 
după-amiază. 

— Nu. Luke clătină din cap cu hotărâre. Nu trebuie să te duci acolo singur. Nu 
vreau ca vreunul dintre studenţi să meargă acolo. 

— Atunci du-te tu şi eu te voi susține. 

El ezită, apoi clătină din cap. 

— Nu pot, nu acum. 

— De ce nu? 

Luke închise ochii şi oftă. 

— Îţi aminteşti cum ţi-am povestit despre faptul că ştiam că prietenii mei 
aveau probleme pe Bespin? 

— Da. Ai spus că a fost o viziune a viitorului. Mi-am îngustat ochii. Ai spus că 
Darth Vader ţi-a permis să o simţi pentru a te atrage într-o capcană. 

— Am avut şi alte viziuni, şi alte sentimente. Durerea înăspri expresia lui Luke. 
Se anunţă un dezastru. Era ceva mai îndepărtat când se afla Mara aici, dar acum 
simt că este mult mai aproape. 

— Fă ceva în privința asta. 

— Ce? Întrebarea lui Luke veni aproape ca o rugăminte. Am acest sentiment 
apăsător că se apropie nenorocirea. Se va răsfrânge peste oricine şi orice. Toate 
lucrurile pe care mă gândesc să le fac nu par să o facă să dispară. 

Mi-am şters cu mâna stângă mai mult sânge din nas. 

— Încearcă să o iei mai încet pentru un moment. Ai idee dacă această 
nenorocire, acest viitor, este fix sau dacă are posibilitatea de a se schimba? 

— Viitorul este întotdeauna în mişcare, dar nimic din tot ceea ce mă gândesc 
să fac nu-l va schimba. 

— Sunt două lucruri pe care le treci cu vederea aici, Maestre Skywalker. În 
primul rând, a gândi este mai aproape de a încerca decât de a face, dacă înţelegi ce 
vreau să spun. Schimbarea viitorului trebuie să necesite acțiune, nu doar planificare 
pentru acțiune. În timp ce un Jedi acţionează în apărare şi nu din agresiune, asta nu 


130 


înseamnă că a pune în aplicare o apărare agresivă este un lucru rău. 

Luke aprobă încet din cap. 

— Şi al doilea lucru? 

— Poate că nu tu eşti cel care trebuie să acţioneze. Poate că sunt eu sau Kam 
sau noi toți împreună. Am suspinat. Ne înveţi cum să folosim Forța, ne deschizi calea 
către noi puteri şi ai stabilit că suntem moştenitorii unei tradiții Jedi plină de 
responsabilitate. Adevărul este, totuşi, că nu ne-ai dat nicio responsabilitate. 
Înfrângerea acestei catastrofe pe care o simţi că se apropie, scăpând de Exar Kun sau 
de oricine ar fi omul întunecat, ar putea necesita ca noi toți să ne acceptăm în sfârşit 
responsabilitățile de Jedi. Chiar acum, tu accepţi orice fel de responsabilitate aici. 
Eşti sub povara a ceea ce tu consideri a fi un şir de eşecuri. Mara Jade nu a plecat 
de aici pentru că ai dezamăgit-o, a plecat pentru că ai reuşit. A învăţat ce trebuia să 
învețe... ceea ce poate că nu a fost ceea ce credeai tu că trebuie să învețe. A plecat 
pentru că nu a vrut să-i dezamăgească pe ceilalți față de care ea se simțea 
responsabilă. 

Luke deschise ochii mari. 

— Crezi că v-am tratat pe toți ca pe nişte copii. 

— Eşti mai aproape de adevăr decât vrei să ştii. 

— Nu am vrut să fac asta, dar voi sunteţi copii în ceea ce priveşte Forța. 

— Asta e adevărat, Maestre Skywalker, dar suntem şi un grup eterogen de 
adulți. Kyp a fost cel mai tânăr dintre noi, şi avea vârsta pe care o aveai tu când ai 
început antrenamentul. Avea vârsta pe care o aveam eu când am intrat la Academia 
CorSec. Eram destul de dezvoltați la acel moment, din punct de vedere al 
personalității. Cei care au venit aici să înveţe de la tine au ales deja să exploreze o 
nouă viață. Trebuie să ne laşi să facem asta. Trebuie să ne dai provocări, iar 
provocările în sine nu înseamnă doar mărimea stâncilor sau raza de acțiune a unei 
viziuni pe care o poate proiecta cineva. Aceste provocări ne testează abilitățile, nu 
caracterul, iar eşecurile de aici au fost eşecuri de caracter. 

— Dar voi nu sunteți pregătiți pentru astfel de provocări. 

— Nu şi dacă vrei să le faci să fie provocări care îţi fac să explodeze măduva. 
Am arătat spre mâna lui dreaptă. Ai învățat multe din eşecul tău de la Bespin? 

Degetele lui Luke se flexară. 

— Da. 

— Atunci hai să eşuăm puţin şi să învăţăm cum să ne descurcăm. Aşa cum 
obişnuiam să spunem în CorSec, există două tipuri de motociclişti speeder: cei care 
au căzut şi cei care urmează să cadă. Jedii vor eşua, iar dacă nu învaţă cum să se 
descurce cu eşecul, dacă nu au coloana vertebrală pentru a-şi reveni după asta, îi vei 
pierde. 

Sabia lui Luke se stinse. 

— Trebuie să mă gândesc la ceea ce ai spus. 

— Nu te gândi doar, Maestre, acționează. Mi-am oprit şi eu lama, lăsând 
întunericul să ne înghită. Dacă nu acţionezi, dezastrul pe care îl simţi ar putea fi de o 
asemenea amploare încât niciunul dintre noi nu-şi va mai putea reveni. 

Capitolul 21 


M-am trezit încet, simțindu-mă de parcă aş fi făcut tot posibilul să storc fiecare 
picătură de alcool dintr-o cantină în care băuturile nu erau îndoite cu apă, cănile nu 
erau spălate, sticlele nu erau etichetate, iar trusa de prim-ajutor se rezuma la un 
blaster cu care puteai să-ți curmi suferința. De fapt, nu mă simțeam nici măcar atât 
de bine. Eram destul de sigur că nu fusesem la o asemenea beție, pentru că nu 
găsisem niciun tatuaj sau cicatrice pe mine, iar vânătăile erau unele pe care le 
recunoşteam din antrenamentele mele. Faptul că cea mai apropiată cantină se afla la 
o distanță de cinci parseci, cu un zbor cu Şoimul, împreună cu faptul că nu aveam 
nicio navă, contrazicea de asemenea starea de mahmureală. Dar, totuşi, mă simțeam 
de parcă aş fi fost mahmur. În ciuda gândurilor mele - care mă îndemnau doar să 
mă întind şi să mor -, am alunecat din pat şi mi-am îmbrăcat hainele de alergare. 
Asta m-a ajutat să mă trezesc, în mare parte pentru că erau încă umede, reci şi 
lipicioase de la scurta alergare pe care o făcusem cu o seară înainte pentru a-mi 
consuma o parte din frustrarea cu Maestrul Skywalker. Nimic nu se compară cu 
senzaţia ţesăturii umede pe trup dimineaţa pentru a-ţi reaminti că eşti viu. 

Acest lucru nu ajută prea mult la îmbunătăţirea calității vieţii pe care unii 
oameni o consideră importantă, dar ajunsesem în acel punct în care am decis că a fi 
în viață era mai bine decât cea mai apropiată alternativă. 

Am reuşit chiar să zâmbesc. 

— Şi dacă mor, nu vreau să-mi petrec restul veşniciei blocat între stâncile 
acestui loc. Ar putea fi destul de bine pentru Exar Kun, dar nu şi pentru mine. 

Mugşchii mei se simțeau de parcă ar fi fost înveliți în carbonită, dar am reuşit 
să-i pun în mişcare şi chiar am reuşit o poticneală vioaie când am ieşit din Marele 
Templu. Afară m-am poticnit de-a dreptul, aterizând în mâini şi genunchi, pentru că 
un Z-95 Headhunter se odihnea pe platforma de aterizare. M-am panicat pentru o 
secundă, gândindu-mă că, de fapt, s-ar putea să îl fi furat de lângă cantina unde am 
băut, dar m-am liniştit repede. Nici măcar nu a trebuit să folosesc o tehnică Jedi ca 
să reuşesc. 

Ştiam că, dacă aş fi zburat în starea în care mă aflam, singura aterizare pe 
care aş fi reuşit să o fac ar fi fost o prăbuşire. Iar Mara Jade nu ar fi vrut să i se 
întâmple una ca asta navei sale. 

Realizarea faptului că mă uitam la nava ei de luptă ei mi-a îndepărtat şi ultima 
ceață de pe creier. Kyp furase acea navă şi dacă nava se întorsese, asta însemna că şi 
el o făcuse. M-am ridicat şi am alergat spre navă, extinzându-mi simțurile pentru a 
vedea dacă puteam să-i detectez prezența. Am surprins câteva urme palide ale lui, 
dar acestea emanau mai ales de la comenzi, care păreau ca şi cum ar fi băgat o mână 
în ele şi le-ar fi strâns pur şi simplu. Marei nu-i va plăcea deloc asta. M-am întors, 
urmărind o fărâmă din esența lui Kyp până la baza Marelui Templu. O cărare fusese 
curățată printre lujerii ruginii care acopereau o mare parte din templu. Lianele cele 
mai apropiate de treptele neacoperite păreau palide şi pipernicite. Se retrăseseră de 
pe trepte ca nişte şerpi care se pregăteau să lovească şi se ofiliseră considerabil în 
acest proces. Am parcurs treptele câte două pe rând. Nu aveam nicio idee despre ce 

voi găsi în vârf sau ce voi face pentru a-l înfrunta pe Kyp dacă îl voi găsi acolo. M-am 
pregătit pentru o confruntare şi m-am străduit să apelez la Forță pentru a mă 
fortifica. În timp ce făceam asta, aveam sentimentul că nicio pregătire nu va fi 
suficientă pentru a face față la ceea ce voi găsi. Pe măsură ce am urcat ultimele 
trepte, noi senzaţii au coborât în cascadă din vârful piramidei. l-am simţit pe ceilalți 
studenţi de sus, iar emoţiile lor variau de la şoc şi indignare până la tristeţe şi 
disperare. Am ajuns sus şi am văzut-o pe femela Mon Calamari, Cilghal, legănând 
capul lui Luke în poala ei. 

Streen, cu ochii mari de frică, stătea deasupra ei. 

— Este în viață? Nu-l pot auzi. 

Femela Mon Calamari se concentră asupra lui Luke, apoi îşi scutură capul de 
culoare portocaliu cu verde ca algele. Ne spuse că găsise o bătaie a inimii şi îi putea 
vedea pieptul mişcându-se cu o respirație superficială. 

— Dar nu-l pot găsi înăuntru. Când îl ating cu Forța, tot ce găsesc este un 
imens loc gol... 

M-am întins cu simțurile mele şi am încercat să găsesc ceea ce ea nu putea. 

Împingând cu putere, am împletit o parte din Forţa exterioară cu cea interioară 
şi am încercat să văd dacă pot găsi o scânteie a Maestrului Skywalker în trupul lui. 
Mi-am reamintit de remarca sa cu privire la faptul că fusese învățat că noi eram 
ființe luminoase, nu creaturi din materie brută, totuşi îmi era greu să accept că îşi 
abandonase corpul. Totuşi, dovada acestui lucru era chiar acolo, din moment ce nu-l 
simțeam deloc. 

Kirana Ti îşi strânse roba la gât. 

— Ce putem face? 

Cilghal clipi din ochi. 

— Suntem singuri acum. 

Disperarea din vocea ei îşi găsi un aliat în teama care mi se contorsiona în 
pântece. Nu mi se păruse niciodată ciudat faptul că a putut Kyp să mă trântească de 
un zid pentru că fusese întotdeauna mai puternic decât mine. Chiar şi atunci când 
simțisem cealaltă prezenţă care îl întărise şi fusesem lovit de combinaţia dintre ei, nu 
îmi imaginasem niciodată că puteau fi mai puternici decât Luke Skywalker. Mă 
gândisem chiar şi la abilitatea omului întunecat de a evita detectarea, considerând că 
era talentat în acest domeniu, aşa cum eu eram talentat în domeniul proiecției de 
imagini. Dacă aş fi visat măcar că Luke era în pericol, m-aş fi străduit şi mai mult 
să-l conving că trebuie să acționăm. Saliva din gură mi s-a acrit. 

Când o să începem să împărțim premii pentru eşec, lăsați-mă să fiu în fruntea 
listei. Îi spusesem lui Luke că aveam de-a face cu un criminal sociopat, dar nu-l 
convinsesem de gravitatea situației. El păruse să fie în măsură să se descurce şi tot 
ce dorise de la mine fuseseră informațiile care i-ar fi dat o direcție. 

Şi l-am lăsat să facă exact asta. Am închis ochii pentru o clipă şi am vrut să-mi 
pocnesc capul cu căuşul palmei. La ce mă gândisem? Eu eram cel care avea 
experiență cu astfel de monştri, nu Luke Skywalker. l-am cedat responsabilitatea 
pentru astfel de lucruri când nu era în măsură să se ocupe de ele mai mult decât 
simțea că eram noi pregătiți să ne ocupăm de soarta universului. Greşeala mea a fost 
inversă greşelii lui, însă a mea a agravat-o pe a lui. Aroganţa şi prostia pură a acelor 
idei m-au izbit puternic. Luke Skywalker avusese de-a face cu Darth Vader şi cu 
Împăratul, chiar şi cu Împăratul renăscut. Dacă ei nu erau monştri, atunci monştrii 

nu existau. Maestrul Skywalker fusese mai mult decât capabil să se ocupe de ei, ceea 
ce făcea ca starea lui de acum să fie cu atât mai uimitoare şi mai terifiantă. 

M-am uitat în jos la trupul său în timp ce Cilghal îi îndrepta membrele. O 
dădusem în bară rău de tot şi din cauza asta el zăcea acolo. Dacă aş fi procedat 
altfel, nu era nicio garanție că nu ar fi ajuns în acelaşi loc, dar lucrurile ar fi putut 
lua o altă întorsătură, una în bine. Îl dezamăgisem şi avusesem aroganţa de a sugera 
că el ne dezamăgea pe noi. 

Eşecul se opreşte aici şi acum. Muşchii mi s-au strâns la colțurile maxilarului. 

— Nu suntem singuri. Ne avem unul pe celălalt. Poate că nu suntem Jedi, dar 
nu suntem nici neajutorați. 

Vrăjitoarea de pe Dathomir se uită la mine şi îşi reluă întrebarea. 

— Ce putem face? 

— Putem face ceea ce este evident, nu-i aşa? Am îndreptat un deget în jos spre 
nava Marei. Kyp a fost aici şi, dacă ar fi să ghicesc, aş spune că el este responsabil 
pentru ceea ce i s-a întâmplat Maestrului Skywalker. Primul lucru pe care trebuie 
să-l facem e să anunțăm Coruscantul că Luke a fost rănit şi că a fost implicat Kyp 
Durron. 

Ambasadoarea Mon Calamari îşi ridică privirea. 

— Până când nu ai dovezi solide că a fost Kyp aici, să îl învinovățeşti pentru 
asta este greşit. 

M-am încruntat la ea. 

— Dar nava Headhunter... 

— Ar fi putut fi furată de la el şi folosită de altcineva. 

— Prudenţa ta este bună, Cilghal, dar nu este o concluzie atât de greu de tras 
că a fost Kyp aici. 

Kam se apropie de marginea piramidei, se uită la platforma de aterizare, apoi 
mârâi. 

— Crezi că încă se mai ascunde pe stânca asta? 

Streen clătină din cap. 

— Nu-l pot auzi pe Kyp. 

— Mi-ar plăcea să sper că asta înseamnă că e mort, dar nu cred. M-am uitat la 
Kam. Te întrebi cum a plecat de pe luna asta dacă a lăsat în urmă nava de luptă. 

— Da, iar singura altă navă din sistem, dacă nu cumva am ratat venirea lui cu 
aliați în miez de noapte, este Zdrobitorul de Soare. Mâinile i se contractară în pumni. 
Kyp ştia cum să o facă să funcționeze. 

Tionne se cutremură. 

— Ar fi putut fi suficient de puternic pentru a îl readuce din inima gigantului 
gazos? 

Streen se ghemui şi culese de pe acoperişul templului o pietricică ce sclipea 
strălucitor în soarele din zori. 

— Piatră prețioasă Corusca. Singurul loc din univers în care se formează astea 
este în inima gigantului Yavin. Ar fi putut să fie prinsă în marginea trapei şi să fi 
căzut când a intrat Kyp în Zdrobitorul de Soare. 

Am gemut. 

— Nu sunt veştile pe care aş fi vrut să le aud. 

Cilghal ridică o mână. 

— Pietrele prețioase Corusca pot fi găsite şi aici, pe Yavin 4, şi nu avem cum să 
ştim de cât timp se află aici această bucată. Mai important, nu avem cum să ştim 

dacă Zdrobitorul de Soare mai este în gigantul gazos sau nu. Din nou, trageţi 
concluzii pe baza celor mai circumstanţiale dovezi. 

— Înţeleg de ce ați fost diplomat, doamnă Ambasador. Am suspinat greu. Bine, 
uite, trebuie să o luăm pas cu pas. În primul rând, îl ducem pe Maestrul Skywalker 
jos şi îl ţinem departe de intemperii. 

Tionne zâmbi. 

— Ar trebui să-l aşezăm în Marea Sală de Audienţe. 

Am tresărit. 

— Nu va fi ca şi cum l-ai lăsa să zacă acolo ca mort? Nu este mort. 

Zâmbetul ei se contractă. 

— Mă gândeam doar că îi plăcea camera, iar acustica este bună pentru a cânta 
şi a fost locul în care a avut loc o mare sărbătorire a victoriei. 

Kam veni în spate şi îşi aşeză mâinile pe umerii ei. 

— Bine gândit, Tionne. Este suficient loc acolo încât să ne putem aduna cu 
toţii şi să te ascultăm cântând. Vrem ca el să simtă că încă face parte din 
comunitatea noastră. 

Kam se uită pe lângă ea la mine şi ridică o sprânceană. 

— Da, exact. Azi gândeşti mult mai repede decât mine, Tionne. Am aruncat o 
privire spre femela Mon Calamari. Doamnă Ambasador, aveți talent pentru 
vindecare. Îl veți monitoriza pe Maestrul Skywalker şi ne veţi spune ce trebuie să 
facem pentru a-l ajuta? Rezervele noastre medicale sunt limitate aici... 

— Pot să mă ocup de îngrijirea lui în primă fază, da. Cu siguranţă ar trebui să 
aducem aici o echipă medicală completă cât mai repede posibil. Cilghal clipi încet din 
ochi. De asemenea, trebuie să anunțăm Noua Republică şi pe Consilierul Organa 
Solo cu privire la ce i s-a întâmplat fratelui ei. 

Brakiss adăugă: 

— Şi să-i anunțăm că Kyp Durron are Zdrobitorul de Soare. Având în vedere 
ura lui față de rămăşiţele Imperiului, nu se ştie ce va face cu o armă de o asemenea 
putere. 

I-am tăiat lui Cilghal protestul față de remarcile lui Brakiss. 

— Cel puţin trebuie să chemăm aici o echipă de cercetare care să verifice dacă 
Zdrobitorul de Soare mai este sau nu în gigantul gazos. 

Kirana Ti se ghemui şi şterse sudoarea de pe fruntea lui Luke cu tivul robei 
Jedi. 

— De asemenea, ar trebui să ne asigurăm că Maestrul Skywalker nu este 
niciodată singur. Ar trebui să aibă întotdeauna o gardă de onoare alături de el. 

Dorsk 81 se uită la ea cu groază pe față. 

— Crezi că Maestrul Skywalker este încă în pericol? 

Mi-am dres gâtul. 

— Nu putem exclude această posibilitate. Este posibil ca Kyp să-l fi vrut mort 
şi să se fi abținut în ultimul moment, din motive pe care nu putem începe să le 
desluşim. S-ar putea să se întoarcă pentru a-şi termina treaba. Sau omul întunecat ar 
putea încerca. Să avem pe cineva cu Maestrul Skywalker are sens şi din punct de 
vedere medical, în cazul în care va exista o schimbare. 

Femela Mon Calamari aprobă din cap. 

— Ar trebui să-l ducem acum. Este suficient de stabil pentru a fi mişcat, cred. 

— Bine. Voi intra pe HoloNet şi voi vorbi cu Coruscantul pentru a-i anunța. 

Doamnă Ambasador, aş vrea să vorbiți mai târziu cu Consilierul Organa Solo. Îi 
puteţi răspunde mai bine decât mine la întrebările despre fratele ei, iar veştile despre 
ce s-a întâmplat aici ar trebui să vină de la cineva care o cunoaşte, nu de la un 
străin. 

Brakiss se uită imperios la mine. 

— Cum rămâne cu noi ceilalți? 

— Nu ştiu. Faceţi ce puteţi face. Ajutaţi-o pe Cilghal. Gătiți mâncare. Meditaţi. 

Bărbatul zvelt se încruntă. 

— Să meditez? Nu prea ajută în această situaţie, nu crezi? 

Kam clătină din cap cu vehemenţă. 

— Trebuie să evităm panica şi să ne păstrăm cumpătul. Ar trebui să punem în 
practică ceea ce am învățat până acum, întărindu-ne. Dacă se întoarce Kyp, dacă 
apare o altă problemă, trebuie să fim capabili să o rezolvăm. Îşi ridică capul. Mă 
aştept ca toți cei care nu au alte sarcini să ne întâlnim pentru exerciții, ca de obicei. 

— Este un plan. Am aprobat din cap spre Kam. Şi încă unul bun. E clar pentru 
toată lumea? Bine. Să trecem la treabă. 

Am coborât în centrul de comunicaţii şi am pornit sistemul. Unitatea R2 a lui 
Luke stătea credincioasă să mă ajute, dar anxietatea îl făcea să se bâţâie de pe un 
picior pe altul. Fluierăturile lui căpătară un ton strident, amintindu-mi de Whistler 
atunci când voia neapărat să i se lubrifieze angrenajele. 

— Du-te, R2. Să fii lângă el îl va face pe Maestrul Skywalker să se simtă mult 
mai bine, sunt sigur. lar tu poţi monitoriza semnele vitale mai bine decât oricare 
dintre noi. 

Am zâmbit în timp ce droidul gonea din centrul de comunicații. Oricum, nu 
eram sigur că îl voiam în preajma mea în timp ce lucram. Am încercat mai întâi să 
dau de Wedge, dar nu am putut decât să las un mesaj în holocamera lui personală. 
Apoi am încercat să dau de Tycho şi am reuşit să dau de el la sediul escadrilei. 

Mi-a oferit un zâmbet larg. 

— Nu mă aşteptam să am veşti de la tine pentru o vreme. Cum merge 
antrenamentul? 

Am dat din cap şi zâmbetul lui se atrofiase. 

— Tocmai am primit o lovitură puternică. Luke Skywalker a fost doborât. 

— Doborât? 

— Rănit, dar nu ştim cât de grav. Putem doar să ghicim ce s-a întâmplat şi nu 
e de bine. Luke este stabil acum şi sperăm că îşi va reveni, dar vom avea nevoie de o 
echipă medicală completă, cât mai repede posibil. 

Tycho aruncă o privire în afara cadrului hologramei, apoi aprobă din cap. 

— Am o navetă care alimentează şi pregăteşte zborul chiar acum. O să alertez o 
echipă medicală şi o să o pilotez eu însumi. 

— Bine. Am şi o listă cu alte lucruri pe care vreau să le aduci. 

— Orice ai nevoie. 

— Ar putea fi greu de obţinut. Am făcut o pauză pentru un moment. Am nevoie 
de suficiente încărcături de nergon 14 pentru a nivela ceva precum Marele Templu de 
aici. 

Tycho se dădu în spate şi clipi pentru a nu mai fi surprins. 

— Lucrurile sunt atât de drastice? 

— Ar putea fi. Sper ca ceea ce cred eu că s-ar putea întâmpla să nu se 
întâmplă de fapt aici, dar dacă se întâmplă, s-ar putea să fie nevoie să dărâm un 

templu pentru a servi drept întrerupător de circuit. Mi-am coborât vocea. Am nevoie şi 
de lăzi etichetate în mod eronat. Nu ştiu dacă pot avea încredere în toată lumea de 
aici... 

— Deci nu poţi avea încredere în nimeni în afară de tine. 

— Cam asta e. 

Tycho se uită la mine, apoi dădu încet din cap. 

— Am încredere că ştii ce faci. 

— Cred că da. Mi-am trecut mâinile înapoi prin păr. Ultimul lucru, vreau să-mi 
faci legătura cu Generalul Cracken. Este vital să vorbesc cu el. 

— Bine, voi face asta acum. Tycho îmi oferi un zâmbet rapid. Ne vedem în 
aproximativ treizeci de ore. 

— Mulţumesc, domnule Colonel. 


Blazonul Escadrilei Vagabond atârna în aer deasupra plăcii de holoproiecţie a 
unității de comunicații. Asta mi-a adus un zâmbet inconştient pe chip. Mi-am 
amintit când îl proiectase Gavin Darklighter, înconjurând stema Rebelilor cu 
douăsprezece X-interceptoare care se profilau spre exterior. Timp de aproape cinci 
ani, acel blazon a ajutat la definirea identității mele. Acum mă ajuta să-mi amintesc 
de unde veneam şi de o altă tradiție mândră pe care o țeseam în noua mea viaţă. 

Chipul lui Cracken înlocui blazonul. 

— Colonelul Celchu mi-a sugerat că aveţi ceva urgent pentru mine. 

Am dat din cap. 

— Vă amintiți acel Zdrobitor de Soare despre care credeați că v-aţi ocupat 
aruncându-l în gigantul gazos Yavin? 

— Nu-mi place cum sună întrebarea asta, Căpitane. 

— Atunci într-adevăr vei uri motivul pentru care te întreb. Mi-am transformat 
chipul într-o mască impasibilă. La ceva timp după miezul nopţii, ora locală, o 
persoană sau persoane necunoscute au venit pe Yavin 4. L-au înfruntat pe Maestrul 
Skywalker, l-au învins şi au plecat mai departe. Au lăsat în urmă un Z-95 
Headhunter cu comenzile distruse. Kyp Durron, unul dintre cei puţini, dacă nu 
cumva singurul, dintre cei care ştiu cum să piloteze acel Zdrobitor de Soare, a fost 
văzut ultima dată în posesia Headhunterului în cauză. Nu am încă mostre de ţesut şi 
amprente care să dovedească faptul că el se afla în navă când a ajuns aici, dar, 
credeți-mă, el a fost. 

Am simțit un mic sentiment de vinovăție pentru că am încălcat precauţia lui 
Cilghal, dar dacă îndulceam faptele, asta nu avea să ajute Serviciile Secrete ale Noii 
Republici să facă față situației. 

Chipul lui Cracken se relaxase şi îşi deschise uşor gura. 

— Nu ai nicio idee unde s-a dus, sau cine a fost cu el? 

— Nimic demn de crezut. Am lăsat o notă sumbră să se audă în vocea mea. 
Având în vedere lucrurile pe care le-a spus Kyp înainte să plece, furia lui pare 
îndreptată împotriva Imperiului. Dacă ar fi să ghicesc, aş spune că îl vânează pe 
ultimul care se autointitulează Lord Războinic, sau poate că se duce după rămăşiţele 
flotei lui Thrawn. Când va găsi o țintă, vei şti. 

— Un puşti de 18 ani care a crescut într-o mină penitenciar şi care controlează 

o armă ce poate distruge sisteme stelare. Cracken îşi scărpină un punct de pe frunte. 
Cel puţin atunci când aveam de-a face cu Imperialii aveam o şansă de a le prezice 
comportamentul, dar un puşti care este supărat pe galaxie? 

— Nu este una dintre cele mai bune zile pentru Noua Republică, recunosc. 

— Ai spus că Luke Skywalker a fost înfrânt. Care este starea lui? 

— Este rănit şi în comă. Nu se ştie când sau dacă îşi va reveni. 

Cracken clătină obosit din cap. 

— Deci suntem pe cont propriu în acest caz. 

— Corect. Ambasadorul Cilghal îi va comunica Consilierei Organa Solo când 
vom avea mai multe informaţii despre starea Maestrului Skywalker. Colonelul Celchu 
va trimite o echipă medicală şi câteva provizii aici într-o zi de acum încolo. Am ridicat 
din umeri. Vă voi ţine la curent pe măsură ce voi putea. 

— Mulţumesc. 

Am ezitat o secundă, apoi m-am uitat la el. 

— Poate părea cam banal, având în vedere ceea ce tocmai v-am spus, dar aveți 
vreo veste despre Mirax? 

— Deloc banal, Căpitane. Îţi admir reținerea cu care ai întrebat. Generalul îmi 
aruncă o privire deschisă. Nicio veste, nicio pistă care să dea rezultate. Nicio cerere 
de răscumpărare. Încă mai căutăm şi avem speranţe. 

— Sunt sigur că da, şi vă împărtăşesc speranța. Vă mulțumesc, domnule. l-am 
aruncat un salut rapid. Yavin 4, terminat. 

Capitolul 22 


Frustrarea caracteriză în mare parte săptămâna care urmă între momentul 
căderii Maestrului Skywalker şi sosirea surorii sale şi a familiei ei. Când îi spusese 
Ambasadoarea Cilghal ce se întâmplase, Leia Organa Solo dorise să vină imediat pe 
Yavin 4, însă solicitările impuse de poziţia ei ministerială nu erau de aşa natură încât 
să poată fi înlăturate atât de uşor. Ambasadoarea Cilghal îi sugerase că ar putea 
aştepta până când ajungea echipa medicală şi făcea evaluarea, şi promisese că o va 
ține la curent cu orice schimbare. Această legătură directă cu sora lui Luke o făcea 
pe Cilghal, cea mai nouă studentă a noastră, liderul de facto al Academiei, cel puţin 
din punctul de vedere al Noii Republici. Kam Solusar continua să ne supravegheze 
instruirea, dar nu insista să dezvolte ceea ce ştiam, ci doar să ne perfecționeze. 

I-am înţeles reticența de a ne preda mai mult în absența lui Luke, dar asta 
însemna că era înclinat să fie conservator în ceea ce permitea să se întâmple la 
Academie. Ne-a ţinut pe toţi aproape de Marele Templu şi chiar mi-a cerut să-mi 
limitez alergările. Am refuzat categoric să fac asta, dar mi-am găsit un traseu care 
mă ținea întotdeauna relativ aproape de casă. 

Frustrarea se instalase, pentru că, cu Cilghal şi Kam la conducere, nu aveam 
cu adevărat poziția pe care o voiam eu. Când sosi echipa de cercetare să verifice dacă 
Zdrobitorul de Soare mai era în inima Yavinului, m-au ignorat cu desăvârşire. 

Un locotenent mi-a spus că toate informațiile erau secrete şi că el va decide 
când sau dacă trebuie să le aflu. Dacă ar fi ştiut cine eram cu adevărat, mi-ar fi 
răspuns la întrebări cu Da, domnule şi Nu, domnule şi nu ar fi îndrăznit să respire 
decât dacă îi dădeam voie să o facă, însă, ca aspirant Jedi, eram perceput doar ca 
parte a problemei. 

Desigur, ar fi fost un joc de copii să intru în mintea lui şi să-l fac să creadă că 
nu eram prezent în centrul de comunicaţii atunci când îi prezenta raportul 
Generalului Cracken, dar eram destul de sigur că o asemenea utilizare capricioasă a 
abilităților mele m-ar fi împins spre partea întunecată. Deşi voiam să ştiu ce avea de 
raportat, nu voiam să mă pun în pericol încercând acest lucru. Totuşi, am considerat 
că aveam nevoie să ştiu, aşa că am convins unitatea R2 a lui Luke să extragă 
raportul din computerul centrului de comunicații. Aş fi putut să mă scutesc pe mine 
şi pe R2 de necazuri dacă mi-aş fi amintit prima lecţie despre ofițerii tineri: în cazul 
în care aceştia ştiu ceva interesant, abia aşteaptă să împărtăşească acest lucru. Dacă 
nu ştiu nimic, folosesc rangurile şi regulamentele pentru a-şi acoperi ignoranța. 
Acest Locotenent Morrs era la fel de ignorant pe cât este de urât un Hutt. Din cauza 
furtunilor care se dezlănțuiau în inima gigantului gazos, acesta nu putea fi sigur 
dacă Zdrobitorul de Soare era acolo, dacă fusese distrus sau dacă fusese sustras. 
Rezultatele anchetei sale au fost catalogate drept neconcludente şi acestea păreau să 
fi liniştit oarecum Noua Republică în ceea ce priveşte Zdrobitorul de Soare. 

Deşi mi-ar fi plăcut să mă încurajez cu ideea că se putea ca Zdrobitorul de 
Soare să nu fi dispărut nicăieri, o altă realizare, sau lipsa ei de fapt, m-a îngrijorat. 
De la înfrângerea lui Luke, nu mai fusese niciun semn din partea omului întunecat. 
Acest lucru m-a speriat foarte tare, deoarece lipsa lui de activitate era oarecum 

neobişnuită şi m-a făcut să cred că ne aflam în pragul dezastrului pe care îl 
prevăzuse Maestrul Skywalker. Încă mă gândeam la omul întunecat ca la un sociopat, 
şi tot ce aflasem despre Exar Kun sugera că se încadra perfect în acest tipar. 

Ucigaşii sociopaţi tind să fie ciclici — îşi comit crimele după un program care 
are sens pentru ei. Pe măsură ce crimele lor devin din ce în ce mai oribile, ciclul tinde 
să se intensifice până când orice mic control pe care îl aveau asupra lor se erodează 
şi devin suficient de neglijenți pentru a fi capturați. Prejudiciile pe care le fac în tot 
acest timp sunt de-a dreptul devastatoare şi brutal de crude. 

Gantoris fusese pe Yavin cu puţin peste două săptămâni înainte să moară, 
ceea ce ar putea fi considerat ca o etapă a unui ciclu. Kyp sosise o săptămână sau 
ceva mai târziu şi rămăsese aici cu puțin peste o săptămână înainte să fure 
Headhunterul. În decurs de o săptămână se întorsese şi îl doborâse pe Luke de parcă 
nu însemna nimic. 

În mod normal, omul întunecat ar fi trebuit să se întoarcă să ne pândească la 
câteva zile după înfrângerea lui Luke, dar nu a fost aşa, iar acest lucru m-a speriat. 

Existau numeroase explicații pentru care nu ne făcea probleme. Prima era că 
voia să ne lase timp să cădem pradă disperării cu privire la starea lui Luke. Asta ne- 
ar fi făcut mai vulnerabili în fața lui. Al doilea motiv, care m-a înfiorat până în 
măduva oaselor, a fost că îşi dedica energiile pentru a-l controla pe Kyp Durron şi 
Zdrobitorul de Soare. Dacă Exar Kun era cel care îl influențase pe Kyp, nu ştiam ce 
țintă ar fi ales pentru Zdrobitorul de Soare, dar n-aş fi vrut să mă aflu pe o lume pe 
care se hotărâse să se răzbune după patru mii de ani. 

Singura explicaţie vag pozitivă pentru starea de inactivitate a lui Exar Kun pe 
care o puteam găsi era că efortul său de a scoate Zdrobitorul de Soare din Yavin şi de 
a-l dobori pe Luke îl epuizaseră. Nu aveam cum să determin cât de puternic putea fi 
Exar Kun, dar mi s-a părut posibil ca el să fi consumat multă energie pentru a 
învinge un Maestru Jedi. Nu se ştia cât timp îi va lua să-şi revină, dar cu fiecare zi 
care trecea, ucenicii deveneau şi ei mai puternici. 

În cea mai întunecată noapte, orice lumină este binevenită. 


Tycho aduse echipa medicală şi proviziile mele speciale cât de repede putuse. 
Mi-a spus că naveta pe care o adusese avea un sistem complet operaţional de lansare 
a torpilelor protonice şi se oferi să mă ducă într-o razie de mitraliere a oricărui 
Templu pe care voiam să-l distrug, dar m-am abținut. 

Probabil că torpilele protonice ar fi fost cea mai eficientă modalitate de a ne 
ocupa de fortăreața lui Exar Kun, dar încă îmi aminteam cât de categoric fusese 
Luke ca nici eu şi nici ceilalți studenți să nu mergem acolo. Dacă nu eram suficient 
de puternici pentru a face față problemei, nu voiam să-l pun pe Tycho în pericol. 

— Vă las coordonatele, domnule Colonel. I-am adresat un salut în timp ce urca 
în navetă pentru a pleca. Dacă lucrurile merg foarte prost, convingeți-l pe Amiralul 
Ackbar să facă un bombardament planetar care să îl distrugă. 

— Am înțeles. Mi-a întors salutul. Fie ca Forţa să fie cu tine! 

Echipa medicală pe care o adusese îl examinase pe Luke de la un capăt la 
altul, pe dinăuntru şi pe dinafară. La prima vedere, sistemele lui păreau să 
funcționeze foarte bine, dar în interior nu era niciun rezident. Doctorii, medicii, 

tehnicienii medicali şi droizii ne-au ascultat cu toţii încercând să le explicăm acest 
fapt, dar ei erau nişte creaturi ale ştiinţei. În timp ce ne puteau privi cum facem 
lucruri simple cu Forța, ei căutau explicații fizice şi ştiinţifice pentru fenomene 
spirituale. Să încercăm să le explicăm Forţa era ca şi cum am încerca să-i explicăm 
altruismul unui rancor. 

Plecarea lor nu ne-a lăsat nimic de făcut decât să aşteptăm sosirea Leiei 
Organa Solo. Ar fi putut veni în orice moment, aşa că ne-am petrecut cea mai bună 
parte a săptămânii aşteptând. Probabil că am petrecut săptămâni mai lungi în filaje 
plictisitoare, însă nanosecundele păreau să treacă în ore — şi chiar ore lungi. 

Şi, în ciuda eforturilor lui Kam de a ne ţine concentrați, moralul nostru începea 
să scadă. 


Sosirea Prințesei Leia făcu minuni pentru noi. Arăta obosită şi un pic cam 
slăbită, dar era în continuare simbolul emoţionant şi eroic care fusese în timpul 
Rebeliunii. Gemenii ei, cu părul închis la culoare şi ochi strălucitori, priveau cu un 
amestec de uimire şi nelinişte împrejurimile lui Yavin 4. Ultimul care cobori pe 
rampa Şoimului Mileniului fusese Han Solo. Mi s-a părut că slăbise puţin în urma 
recentei sale aventuri pe Kessel, dar avea totuşi o figură elegantă şi plină de 
vitalitate. 

Ambasadoarea Cilghal conduse familia Solo în Marea Sala de Audienţe. Lumina 
soarelui umplea încăperea cu o strălucire aurie şi o căldură care contrazicea 
realitatea rece şi crudă a lui Luke întins pe un catafalc ca şi cum ar fi fost mort. 
Priveliştea păru să o debusoleze pe sora sa pentru o clipă. Am stat suficient de retras 
încât să nu pot auzi comentariile şoptite ale familiei, dar Jaina se strecură jos din 
braţele tatălui ei şi îi dădu unchiului ei un sărut. Cu toții am sperat că acel gest ar 
putea funcţiona acolo unde puterile noastre şi ştiinţa medicală eşuaseră, iar inima 
m-a durut când copila s-a întors, dezamăgită. 

Entuziasmul generat de sosirea familiei Solo se estompă în restul zilei, lăsând 
în urmă o companie mohorâtă şi epuizată până la momentul mesei de seară. Han 
Solo făcu tot ce putu pentru a ne ajuta, folosind unitatea de pregătire a mâncării de 
pe Şoim pentru a crea o cină cu mâncare Corelliană - endwa prăjită în sos de 
portocale şi csolcir fiert în unt cu felii de nuci vweilu. Deşi nu credeam că, în mod 
normal, aborda gătitul cu mai multă bucurie decât o făceam eu, faptul că era singura 
persoană de pe lună care nu era sensibilă la Forţă trebuia să fie dificil pentru el. 
Conversaţiile pe care le-am avut cu toții au fost, în retrospectivă, foarte îngăduitoare 
şi, pe termen lung, mai degrabă banale. Hrana oferită fu tot ce putea face pentru a 
ajuta într-o situație care nu mai putea fi ameliorată - şi asta l-a împiedicat să asculte 
ceea ce spuneam noi. 

M-am apucat de mâncat, fără să-i ascult cu adevărat pe ceilalți. Le-am 
catalogat vocile şi m-am bazat pe memoria pe care o dezvoltasem ca detectiv pentru 
a-mi permite să reiau lucrurile mai târziu, când puteam să mă despart de temerile şi 
defetismul pe care le exprimau unii dintre colegii mei. Nu era cu adevărat corect față 
de ei, dar îmi petrecusem o săptămână încercând să înăbuş temerile şi mă 
săturasem de asta. 

Leia nu toleră niciuna dintre aceste discuții pline de autocompătimire şi în 

final le puse capăt dând cu palmele pe masa de piatră. 

— Opriti această discuție! 

Ne-a reproşat că ne eschivăm de la riscul pe care îl implica să devenim Cavaleri 
Jedi şi ne-a reamintit că Noua Republică contează pe noi. 

— Trebuie să lucraţi împreună, să descoperiţi lucrurile pe care nu le ştiţi, să 
luptaţi cu ceea ce trebuie luptat. Dar singurul lucru pe care nu-l puteţi face este să 
renuntati! 

Am vrut să aplaud, dar gura plină de endwa m-a împiedicat să fac asta cu 
demnitate. Am mestecat repede, am mai mestecat un pic şi am înghițit cu greu. 
Endwa mi-a alunecat încet pe gât - aşa cum o face o endwa bună - şi în cele din 
urmă mi-am recăpătat vocea. Exact la timp pentru ca să tip. 

Luke Skywalker ne povestise că în momentul distrugerii Alderaanului, 
Maestrul său, Obi-Wan Kenobi, spusese că simţise o tulburare în Forţă. Oricine putea 
cataloga ceea ce simţisem eu ca fiind o tulburare putea să creadă că Huttii sunt 
drăgălaşi. Şocul profund pe care îl simți când ţi se spune de moartea subită a unui 
prieten apropiat se izbi de mine cu viteza luminii. Mintea mea conştientă căuta în 
zadar o identitate pe care să o ataşeze acelui sentiment, găsind o modalitate de a o 
stăpâni, dar golul se deschidea într-un vid fără fund. Nu numai că nu ştiam cine 
murise, dar nu aveam să am niciodată şansa de a-l cunoaşte, iar aceasta părea cea 
mai mare tragedie posibilă. 

Străfulgerări de chipuri, frânturi de vise, râsete întrerupte şi mirosul dulce al 
cărnii unui nou-născut care suferea o transformare în carne friptă, toate au răsunat 
prin mine. Mii şi mii, milioane şi milioane, aceste imagini şi impresii veneau într-un 
vârtej care se înfigeau până în burta mea. Speranța s-a topit în frică, uimirea în 
teroare, iar inocența în neant. Fericirile unui viitor strălucit, toate planificate, s-au 
dovedit a fi ultimul răcnet al transformării atunci când un adevăr fundamental al 
acestor vieți s-a dovedit a fi un neadevăr. Pentru aceşti oameni nu se pusese 
niciodată problema dacă soarele va răsări mâine sau nu, şi totuşi, într-o clipă, li se 
dovedise că se înşelau, când soarele lor se întinsese şi le devorase lumea. 

L-am auzit pe Streen ţipând că erau prea multe voci pentru a le putea suporta, 
înainte să se prăbuşească pe podea. L-am invidiat în acel moment pentru că aceeaşi 
claritate a amintirilor pe care o prețuisem cu câteva secunde înainte făcea să 
însemne că priveam o imensă paradă de morți trecându-mi prin conştiinţă. O mamă, 
acționând din instinct, adăposti un copil în nanosecunda de dinainte ca amândoi să 
fie vaporizați. Tineri îndrăgostiți, care stăteau îmbrățişați în lumina momentului, 
sperând că ceea ce simțeau nu se va sfârşi niciodată, şi-au îndeplinit dorința când 
au fost sfâşiați în atomii lor constituenți. Infractorii, triumfători în urma unui mic 
succes, au fost reduşi la nişte animale speriate, în timp ce lumea lor se evapora. 

Nu-mi amintesc să fi părăsit sala de mese, dar mintea nu-mi mai aparținea în 
timp ce Forţa purta până la mine anihilarea unei lumi îndepărtate. Când claritatea a 
început să-mi revină, m-am trezit afară, în vârtul Marelui Templu. Gâtul îmi ardea. 
Braţe tremurânde mă țineau deasupra unei bălți cu propria mea vomă şi aş fi vrut să 
mă prăbuşesc pe o parte, dar mâinile puternice de pe umerii mei m-au ținut pe loc. 

— Nu credeam că mâncarea e atât de proastă. Han Solo lăsă un pahar cu apă 
pe piatra de lângă mine. Spală-ţi gura. 

Am vărsat jumătate din apa din recipient când l-am ridicat la buze, apoi mi-am 
clătit gura şi am scuipat apa viciată peste marginea piramidei. 

— Mulţumesc, am spus. 

Cel puţin aşa cred că am spus. Han m-a tras pe jumătate de lângă rămăşiţele 
cinei mele. 

— Leia a spus că a fost ceva oribil. Zdrobitorul de Soare a distrus un sistem? 

Mi-am şters gura cu mâneca tunicii. 

— Doar dacă nu cumva ştii vreo altă super-armă care să stea pe aici şi să 
poată face să explodeze o stea. 

Un zâmbet începu să i se contureze pe chip şi ochii lui întunecaţi scânteiară 
pentru o secundă, în timp ce o remarcă deşteaptă i se înfiripase în minte, dar nu o 
lăsă să iasă. În schimb, zâmbetul i se topi într-o expresie mai serioasă. 

— Trebuie să fie Zdrobitorul de Soare — asta sau există o altă super-armă acolo. 

Imaginea fugară a cuiva care semăna cu Kyp îmi apăru în creier. Prin ochii lui 
am văzut nava subțire, i-am simţit bucuria de a-şi revedea fratele, durerea din cauza 
trădării care se prelungea într-o agonie de nedescris în timp ce trupul i se topea. 

— Kyp a avut un frate? 

Ochii lui Han se focalizară în depărtare. 

— Imperialii l-au dus la Academia de pe Carida. 

— A dispărut. La fel şi Carida. 

— Atunci cred că nu mă vor mai invita la o reuniune de clasă. 

Han se uită în jos la mine. 

— Serviciile Secrete ale Noii Republici vor confirma asta, dar acum ştiu unde 
să încep să caut. 

M-am uitat cu atenţie la el. 

— Te duci după Kyp? 

— Trebuie să o fac. Mă va asculta. 

— Speri. 

— Hmmm, buzele tale se mişcă, dar eu aud vocea soției mele. Han oftă. Am o 
istorie cu puştiul. Este furios şi are nevoie de cineva în care să aibă încredere. Eu 
sunt acela. 

Am aprobat încet, apoi am ridicat capul. 

— la-mă cu tine. 

— Uite, puştiule, eu lucrez cel mai bine singur. 

— Aşa am auzit şi eu. Am proiectat o imagine a vechiului meu eu în creierul 
lui. Ne-am mai întâlnit, Căpitane Solo. Wedge Antilles ne-a prezentat. Sunt aici 
incognito la sugestia Maestrului Skywalker. 

— Horn, da. Han clipi din ochi. Eşti o mână dibace pe un X-interceptor, dar 
nici măcar o Stea a Morţii nu ar putea să doboare Zdrobitorul de Soare. Dacă aş avea 
nevoie de cineva cu mine, tu ai fi primul pe care l-aş contacta. 

— Te duci după cineva cu o putere incredibilă, şi nu mă refer doar la acea 
navă. Nu-ţi pot permite să mergi singur. 

Faţa lui Han se întunecă. 

— Nu-mi poți permite? Nava mea, regulile mele, şi nu încerca să mă tragi pe 
sfoară. Am fost General în Rebeliune înainte ca tu să părăseşti Corellia. Mă pot 
descurca foarte bine cu Kyp. Şi nu sunt sigur dacă cel de care îţi e teamă e Kyp. 

Ochii mei se îngustară. 

— Ce vrei să spui? 

— Ai fost în CorSec. Pur şi simplu nu-ţi place ideea ca cineva ca mine să pună 

mâna pe Zdrobitorul de Soare. 

Asta m-a pus pe gânduri. M-am uitat la el, apoi la jungla întunecată. Oare 
permiteam vechilor mele prejudecăţi să se trezească şi să mă influențeze? Ani de zile 
am aşteptat cu nerăbdare să am o şansă de a-l înfrunta pe Han Solo, dacă s-ar fi 
aventurat vreodată să se întoarcă în sistemul Corellian. Chiar şi după ce mă 
alăturasem Rebeliunii, aveam mari rezerve față de el. Când l-am întâlnit pentru 
prima dată, am crezut că am pus capăt la toate astea. 

M-am uitat din nou la el. 

— A fost o vreme când ai fi avut dreptate. Nu şi acum. Dacă aş fi crezut asta, 
aş fi fost acolo jos, furând Şoimul şi mergând eu însumi după Kyp. 

Han dădu încet din cap. 

— Uite, puştiule, Corran; să mă duc după Kyp este singurul lucru pe care îl 
pot face. Tu eşti Jedi. Poţi să fii aici şi să-l ajuţi pe Luke în moduri în care eu nu pot. 
Trebuie să fac ceea ce pot face, la fel ca tine. O să te las aici ca să ai grijă de Luke; ca 
să-mi ajuţi soţia şi să ai grijă de copiii mei. 

— I-ai permite cuiva din CorSec să aibă grijă de copiii tăi? 

— Mă înmoi la bătrânețe, recunosc, dar înțeleg că e posibil să lăsăm să moară 
vechile noastre convingeri. 

— Mulţumesc. Mi-am îngustat ochii. Ce se va întâmpla dacă... 

— Kyp se va întoarce împotriva mea? Han clătină încet din cap. Cred că ţi-am 
spus, tatăl tău m-a vânat odată. A trebuit să fug până pe Carida pentru a scăpa 
având un Horn pe urmele mele. Făcând ceea ce a făcut, Kyp a reuşit să distrugă 
chiar şi acel refugiu. Dacă se va ajunge la asta, îți doresc o vânătoare pe cinste. 

Capitolul 23 


În acea noapte, în timp ce căzusem în pat şi aşteptam să adorm, am refuzat să 
revăd conversaţia de la cină, cu toate că aveam sentimentul sâcâitor că în timpul ei 
se spusese ceva important. Nu voiam să mă apropii nici pe departe de a revedea ceea 
ce simțisem în timpul distrugerii Caridei. Cândva mă crezusem atât de întărit încât o 
tragedie atât de îndepărtată ca aceea s-ar fi putut cataloga drept o simplă statistică. 

Antrenamentul meu în Forţă schimbase toate astea. Nu mă făcuse mai moale 
sau mai fragil, ci doar mai conştient. Am devenit mai receptiv la legăturile dintre 
lucruri şi ființe. Durerea celor care muriseră pe Carida avea ecouri în durerea rudelor 
care nu-şi vor mai vedea niciodată apropiații, a expatriaţilor care nu se vor mai putea 
întoarce niciodată acasă, a celor asemenea lui Han Solo, ale căror amintiri despre 
Carida urmau să fie pătate pentru totdeauna din cauza a ceea ce făcuse Kyp. În timp 
ce toate astea ar fi fost evidente pentru cineva care s-ar fi aplecat să se gândească la 
ele, mie îmi veniseră din plin prin intermediul Forței. Asta m-a uimit şi, de asemenea, 
mi-a întărit importanţa pe care o dobândisem în sfera mea de responsabilitate. 

Când în sfârşit a sosit somnul, a fost, din fericire, lipsit de vise. M-am trezit un 
pic mai târziu şi am sărit peste alergare, ajutându-l în schimb pe Han să pregătească 
Şoimul pentru zbor. Mi-a împrumutat câteva scule hidraulice ca să pot lucra la 
Headhunterul Marei. Apoi şi-a luat rămas bun de la familia sa şi a plecat în fugă, 
lăsându-şi copiii lângă mama lor şi făcându-le cu mâna cu fervoare în timp ce Şoimul 
dispărea din peisaj. Mi-am petrecut mare parte din restul zilei lucrând la 
Headhunter. Când R2 nu era ocupat cu îndatoririle de dădacă, mă ajuta. 

M-a salvat de la o greşeală în care am încrucişat două plăci din sistemul de 
navigație care ar fi transpus coordonatele, trimițându-mă în direcții pe care nu voiam 
să le urmez. La începutul serii, am reparat majoritatea lucrurilor pe care le stricase 
Kyp şi m-am gândit ca în dimineața următoare să reiau de unde am rămas. Am 
terminat ziua cu o alergare de seară şi o îmbăiere prelungită într-un pârâu răcoros, 
după care m-am băgat în pat. 


Mai degrabă am simţit decât auzit tipetele copiilor. Am sărit din pat şi am fugit 
spre turbolift, dar liftul se deplasa deja în sus şi se îndepărta de nivelul meu. Am 
fugit spre scările interioare şi am început să sprintez în sus cât de repede am putut. 
Deasupra mea, în Marea Sală de Audienţe, simțeam cum se adună forţe şi am fost 
uimit de faptul că persoana care stătea cu Luke nu dăduse alarma. 

Streen este suficient de istet pentru a chema ajutoare. 

În clipa în care mi-a apărut în minte imaginea bătrânului, o parte din 
conversaţia de la cină mi-a răsunat în cap. 

— Nu pot scăpa de el, spusese disperat. Omul întunecat. Un om întunecat, o 
umbră. A vorbit cu Gantoris. A vorbit cu Kyp. Tu străluceşti în lumină, dar umbra 
rămâne mereu, şoptind, vorbind. 

Mi s-a strâns pieptul. 

Pe toate fantomele Alderaanului, l-am condamnat pe Maestrul Skywalker! 

O furtună furioasă de vânt urla prin Marea Sală de Audienţe şi mă lovi în timp 
ce dădeam buzna pe uşa scărilor. Când am intrat în încăpere, am văzut-o pe Leia 
sărind spre picioarele fratelui ei şi fiind purtată în sus, spre tavan, de ciclon. În 
inima furtunii, Streen dansa în cerc, cu brațele întinse, cu ochii deschişi, dar fără să 
vadă. Era clar că intenţiona să facă în aşa fel încât furtuna să-i arunce pe Luke şi pe 
Leia prin luminatoare şi să-i azvârle în junglă, unde căderea în gol avea să-i ucidă. 

Şi, fără telekinezie, eram neputincios să opresc furtuna. La un moment dat, 
ceva m-a îndemnat să cad în disperare, dar am înlăturat acest gând. 

Va trebui să-l fac pe Streen să o oprească el însuşi. 

În timp ce uşa turboliftului se deschidea şi Kirana Ti intra în furtuna care îl 
înarma pe Streen, m-am pregătit şi m-am concentrat. Invocând Forța, am proiectat 
în creierul lui Streen o viziune a camerei care nu mă includea nici pe mine, nici pe 
Kirana şi nici pe ceilalți ucenici care ieşeau din lift. l-am arătat, de asemenea, că 
încăperea era goală în afară de el. Cei pe care dorea să-i arunce afară de aici 
dispăruseră, trimişi în soarta pe care le-o destinase. l-am insuflat sentimentul că 
misiunea lui fusese îndeplinită pe deplin şi total şi am simțit un val străin de 
satisfacție rostogolindu-se înapoi din el. Apoi, Kirana Ti îşi croi drum prin apărarea 
lui şi îl atacă. 

Vântul se stinse, permițându-le lui Luke şi Leiei să plonjeze spre pământ. 

Kam Solusar şi Tionne se năpustiră înainte şi îşi folosiră abilitățile telekinetice 
pentru a-i prinde pe frați şi a-i cobori încet pe sol. Maestrul Skywalker părea să nu 
fie rănit. Streen îşi reveni încet-încet şi ne explică faptul că, în coşmarul său, crezuse 
că se lupta cu Omul întunecat. Încercase să-l distrugă, crezuse că reuşise, iar apoi se 
trezise pentru a descoperi că, de fapt, încercase să-l ucidă pe Maestrul Skywalker. 

Ridicându-se în picioare, Streen îşi făcu vocea mai ascuţită. 

— Trebuie să-l distrugem pe Omul Întunecat, înainte ca el să ne ucidă pe toţi! 

M-am retras înapoi pe scări, meditând la cuvintele lui Streen. Întotdeauna am 
ştiut că se va ajunge la asta. Deşi foloseam criminalii sociopaţi ca modele mentale 
pentru Exar Kun, nu localizasem greşeala logică din gândirea mea. Atunci când 
vânam un criminal sociopat pe Corellia, puteam să ne setăm blasterele pe paralizie. 
Puteam să-l capturăm, să-l tratăm pentru tulburări mentale, să-l încarcerăm pentru 
a nu mai face rău sau chiar să-l exilăm pe Kessel sau într-o altă colonie penală 
hidoasă. De asemenea, puteam să-l ucidem, dar numai după proceduri şi revizuiri 
judiciare. Dacă era necesar, dacă nu aveam de ales, puteam folosi o forță mortală 
împotriva lui, însă puţini criminali în serie s-au luptat până la capăt. 

Exar Kun tocmai petrecuse patru milenii prins pe această piatră - practic o 
veşnicie pentru a se gândi la ceea ce făcuse -— şi dacă nu se hotărâse să se îndrepte în 
tot acest timp, nu avea să se întâmple aşa ceva dacă îl ruga frumos unul dintre noi. 
Dar cum se poate ucide o creatură a părții întunecate? Nu aveam niciun indiciu cu 
privire la răspunsul la această întrebare. Va trebui să găsim o cale şi apoi să o facem. 

Chiar nu a fost o surpriză când, în timp ce mă întindeam în patul meu, o pată 
neagră, uleioasă şi strălucitoare, se prelinse pe tavanul de deasupra mea. Aceasta se 
transformă în imaginea întunecată a unui om înalt, subțire, zvelt, cu trăsături 
ascuţite. Purta haine arhaice şi avea părul lung. Îşi împreună degetele lungi în 
dreptul taliei. 

— Trucul tău mental a fost destul de bun, Keiran Halcyon. 

— O mare laudă din partea unui Lord Întunecat Sith. L-am privit cu ochii pe 
jumătate închişi. Chiar te-a păcălit, Exar Kun, sau ai fost prea încrezător în folosirea 
simțurilor lui Streen? 

Lordul Întunecat îşi dădu capul pe spate într-un râs taciturn. 

— Foc şi spirit, asta este bine. Te judecasem greşit pentru că Gantoris şi Kyp te 
dispreţuiseră atât de mult. 

— Şi eu care credeam că un om ar trebui să fie cunoscut de duşmanii săi. 

— Un adevăr pe care l-am respectat cândva. Umbra cobori din tavan şi se opri 
la picioarele patului meu. Am fost odată ca tine, un simplu om plin de ambiţii. 

M-am ridicat în şezut şi am pufnit. 

— Dacă tu eşti reclama pentru starea de după, nu sunt interesat. 

— Destul de nostim, Keiran, şi nu la fel de plin de furie sau frică ca ceilalți. 
Privirea de obsidian a lui Exar Kun mă străpunse. Am încercat să-mi înarmez mintea 
împotriva lui aşa cum o făcusem cu Mara Jade, dar acesta intra şi ieşea prea repede 
pentru ca eu să-l pot opri. Tu ai mai multă experienţă şi mai multă maturitate. Eşti 
un fruct mai copt. 

— Dar nu pentru a fi cules de tine. Mi-am tras genunchii în sus şi mi i-am 
strâns la piept. Continui să mă judeci greşit dacă tu crezi că există ceva ce aş vrea de 
la tine. 

— Oh, există, doar că nu-ţi dai seama. 

Un zâmbet încrezător îi răsuci trăsăturile de ebonită. Făcu un gest dezinvolt cu 
mâna dreaptă şi o fereastră se deschise în aer, atârnând acolo, în centrul camerei 
mele. În limitele ei am văzut un Distrugător Imperial şi am ştiut că vedeam 
Invidiosul. Arăta mai uzat decât în imaginea pe care mi-o arătase Generalul Cracken, 
dar avariile de pe câmpul de luptă erau departe de a-l schilodi. Roiuri de Tri- 
Luptători de vânătoare zburau în jurul lui, asigurând protecția. Imaginea se mări, 
apropiindu-se de punte şi pătrunzând înăuntru prin fereastra din față. Acolo se afla 
Leonia Tavira, puțin mai în vârstă decât imaginea pe care o avea Cracken, dar cu 
atât mai frumoasă. Îşi purta părul negru mai lung, astfel încât îi cădea până la 
umflătura sânilor. Silueta ei devenise mai puțin zveltă şi mai rotunjită — deşi era încă 
micuță, se dezvoltase simetric, aşa că, fără alte lucruri sau oameni în jur pentru a 
judeca scara, părea perfect normală. Ochii ei violeţi străluceau cu o viclenie sălbatică 
care străbătea electric imaginea care mi se înfățişa. 

Lordul Sith mort acum mult timp râse uşor. 

— Îţi pot da puterea de a distruge Invidioşii. Să-i elimini. Sau... Imaginea 
Leoniei se lumină uşor. Îți pot da puterea de a o poseda şi de a domni alături de ea. 
Vă voi folosi pe amândoi ca punct central pentru un nou Imperiu pe care îl voi 
răspândi în toată galaxia. 

Am simțit o agitaţie în coapse, apoi m-am forțat să râd şi să scutur din cap. 

— A trecut ceva timp de la ultima escapadă, iar ea este drăguță, dar nu mă 
interesează. 

— Nu, bineînţeles că nu te interesează. Eşti un om al datoriei. Totuşi, aici, pe 
Invidiosul, sunt lucruri pe care ţi le doreşti. 

Imaginea se retrase puţin şi alunecă pentru a se centra pe o siluetă în armură 
care stătea la ceva distanță de Tavira. Înalt de doi metri şi aparent de sex masculin, 
purta o pelerină gri peste o armură gri-oțel. Armura părea să fie făcută din acelaşi 
plasteel folosit în armura de soldat din trupele de şoc, dar fusese modelată diferit şi 

stratificată cu un alt material care îi dădea textura şi culoarea gri. Stilul părea mai 
natural şi mai primitiv, ca şi cum ar fi fost conceput pentru a imita pielea blindată a 
vreunui animal. Acest lucru continua să fie valabil şi pentru masca facială pe care o 
purta silueta. Stilul şerpuit şi fantele diagonale ale ochilor îi dădeau un aspect foarte 
viperin. De îndată ce l-am văzut, am ştiut că el era motivul pentru care Invidiosul 
putea rămâne ascuns. În timp ce îl priveam, capul i se ridică şi se uită drept la mine. 
Capul lui cobori apoi şi imaginea dispăru pentru o clipă. Apoi l-am văzut cum înainta 
spre Tavira. Făcu un gest, iar ea începu să strige ordine care declanşară o avalanşă 
de activitate. 

Exar Kun continuă. 

— El e adevăratul duşman pe care îl căutaţi. El e responsabil pentru succesele 
ei. Cu puterea mea îl poți învinge, îl poți suplini, poţi face cu ea orice doreşti. 

— Voi ajunge acolo fără niciun ajutor din partea ta, Exar Kun. 

Vocea umbrei se ascuți. 

— Poate, dar nu vei ajunge acolo fără ajutorul meu. 

Imaginea pe care mi-o prezentă se schimbase şi stomacul meu făcu implozie. O 
vedeam pe Mirax întinsă pe un catafalc, foarte asemănător cu cel al Maestrului 
Skywalker, de deasupra noastră. O lumină blândă argintie o scălda. Braţele ei se 
odihneau în lateral şi părea că doar ațipeşte. Singura trăsătură anormală din 
imagine era o mică bandă cenuşie aşezată pe fruntea ei, care pulsa cu lumini roşii şi 
verzi. Părea foarte liniştită şi, oricât am încercat, nu am putut simți niciun fel de 
suferință din partea ei. Şi nimic altceva. 

— Ți-o pot dărui. Îți pot spune exact unde se află. Exar Kun îşi contură chipul 
în ceea ce credea că este o expresie plină de compasiune. Ştii că Forţa îmi permite 
să-ți arăt trecutul, prezentul şi viitorul. Aici se află ea, soţia ta, chiar acum. Ascunsă, 
unde nu o vei găsi niciodată fără ajutorul meu. 

— Şi ce ai vrea să fac pentru ajutorul tău? 

— Să-l omori pe Skywalker. 

Am zâmbit. 

— Viaţa lui Mirax pentru a lui? Nici pomeneală. 

— Vrei mai mult? Lordul Întunecat râse sfidător. Pot să-ți dau mai mult, îţi voi 
da mai mult. i-o voi da pe soția ta şi pe Tavira. Poţi să ai nava ei şi să-i distrugi 
flota. Poţi distruge nava socrului tău. Poţi să te întorci pe Corellia şi să-i distrugi pe 
cei care te urăsc acolo! 

Am clătinat din cap. 

— Nu. 

— Nu? 

— Nu. Am suspinat. Nu înţelegi, nu-i aşa? Ai pierdut deja şi continui pe 
această cale a eşecului. Nu te-au învățat nimic ultimii patru mii de ani? 

— Ştiu mai mult decât ai putea spera să înveți tu vreodată în patru mii de ani 
sau patruzeci de mii de ani. 

— Poate că aşa este, dar eu ştiu un lucru pe care tu nu-l ştii. M-am ridicat din 
pat şi am îndreptat un deget spre el. Nu vei câştiga niciodată. Îi distrugi pe cei care ţi 
se opun, şi ce îți rămâne? 

— Credincioşii. 

— Din rândul cărora se ridică un rival. Te confrunți cu o schismă. 

— lar eu îi distrug pe eretici. 

— Da, aşa e. Am dat din cap cu precauţie. Şi din nou şi din nou acest ciclu se 

repetă şi tu îl laşi să continue pentru că ai uitat lucrul cel mai fundamental al 
realității: Viața creează Forța. Când Kyp a distrus Carida, ţi-a diminuat puterea. 
Când l-ai distrus pe Gantoris, tu ţi-ai diminuat puterea. Eşti un prădător care-şi 
mănâncă prada în exces, dar nu te poți opri pentru că partea întunecată te 
copleşeşte cu această foame dureroasă care nu va fi niciodată satisfăcută. 

— Ha! Râsul lui Exar Kun mă străpunse, dar suna puţin prea strident. Nu poți 
vorbi despre partea întunecată până nu o experimentezi. Alătură-te mie şi învaţă că 
te înşeli. 

— Nu prea cred. Un droid medical 2-1B nu are nevoie să aibă o boală pentru a 
o diagnostica şi trata. Mi-am încrucişat brațele la piept şi am râs de el. Nu sunt 
hrană pentru fanteziile tale, pleacă. 

Exar Kun îşi ridică capul. 

— Am venit la tine, acum, invitându-te să mi te alături. Ți-aş fi dat multe. Data 
viitoare când tu vei veni la mine, şi o vei face, nu voi fi atât de generos. 

În timp ce vorbea, imaginea lui Mirax începu să se estompeze, dar o făcu într- 
un mod foarte oribil. Am privit-o cum zăcea acolo, îmbătrânind cu ani cu fiecare 
secundă care trecea. Părul ei întunecat deveni cenuşiu şi fragil, apoi căzu în smocuri. 
Carnea ei deveni cenuşie, iar ochii i se înfundară. Trupul ei curgea prin cusăturile 
hainelor, apoi acestea se despicară, lăsându-mă să văd doar oasele goale. O rafală de 
vânt se ivi, împrăştiindu-le, rotindu-i craniul ca pe o jucărie de copil. La final acesta 
se opri, cu dinţii deschişi, privindu-mă cu orbitele goale. 

Am clipit şi am îndepărtat imaginea şi m-am trezit din nou singur. M-am 
aşezat din nou pe patul meu şi am constatat că tremuram. M-a surprins, aşa că m- 
am silit să râd. A trebuit să mă forțez la început, dar mai apoi mi-a venit mai uşor. 
Sunetul plăcut umplu camera mea mică şi am jurat că puteam auzi ecourile 
râsetelor pe care Biggs, Wedge şi Porkins le împărțiseră aici. Râseseră pentru că 
ştiau că dețineau secretul distrugerii Stelei Morţii. 

Am râs împreună cu ei. Exar Kun venise la mine pentru a mă ademeni să mă 
alătur lui. Ceea ce nu ştia, ceea ce mi-a alimentat şi mai mult râsul, era că, făcând 
asta, îmi oferea secretul distrugerii lui. 


Am sperat să rămân un moment singur cu Leia Organa Solo pentru a-i spune 
ce descoperisem despre Exar Kun, numai că, aflată între grija ei pentru copiii şi 
sosirea neaşteptată a unei nave de luptă B-interceptor, nu am avut ocazia să vorbesc 
cu ea. Am vrut să-i vorbesc între patru ochi pentru că porneam de la ipoteza că omul 
întunecat ar fi putut să fi influențat alți studenţi. Ea nu se afla pe Yavin de suficient 
de mult timp pentru a cădea sub influenţa lui şi nu aveam nicio îndoială că va fi în 
măsură să-i reziste. Să-i fac pe toți să ştie că aveam o modalitate de a-l răni pe Kun 
era o modalitate bună de a face să ştie şi el asta, şi ne-am fi îndepărtat de arma 
noastră. 

Pilotul navei B-interceptor se dovedi a fi un Mon Calamari pe nume Terpfen, 
care stoarse o mărturisire despre faptul că fusese un agent aflat sub control Imperial 
care le dezvăluise acestora locaţia planetei Anoth, unde Winter şi cel mai mic copil al 
lui Organa Solo, Anakin, fuseseră trimişi la adăpost. O îndemnă pe Leia să se 
îndrepte imediat spre Anoth, dar ea răspunse că nu-i cunoştea coordonatele. Doar 

Winter, Maestrul Skywalker şi Amiralul Ackbar le ştiau. Ea decise să se îndrepte 
imediat spre Mon Calamari pentru a-l găsi pe Ackbar, iar apoi să plece să-l salveze pe 
cel mai mic copil al ei. 

În timp ce ceilalți studenţi se ocupau de gemeni şi îl ajutau pe Terpfen să-şi 
refacă forțele după călătorie, eu am reuşit să o întâlnesc în Marele Templu. 

— Doamnă Consilier Organa Solo, trebuie să vorbesc cu dumneavoastră. 

— Să fie scurt. Plec de îndată ce îmi adun lucrurile. 

Am apăsat butonul pentru turbolift. 

— Nu puteţi merge cu Terpfen. E un trădător cunoscut. 

M-a precedat în lift. 

— Mă descurc şi singură în privința asta. 

— În ciuda asigurărilor pe care vi le-a dat Ambasadoarea Cilghal că vă putem 
proteja gemenii, nu-i puteţi lăsa aici. 

Ochii ei căprui scânteiară periculos. 

— Deci, ce, îi îmbarce într-o navă de vânătoare cu un trădător cunoscut şi îi duc 
într-o lume în care asasinii Imperiali vor încerca să îi ucidă? 

— Nu, dar nici să-i lăsaţi aici, unde un Lord Întunecat Sith de patru mii de ani 
transformă ucenicii în marionete, nu este o alegere prea bună. Am clătinat din cap. 
Nu ne cunoaşteţi pe niciunul dintre noi. Cum puteți avea încredere în noi toți în 
privinţa copiilor dumneavoastră? 

— Nu pot avea încredere în voi toţi. Îmi înfipse un deget în piept. Am încredere 
în tine. 

— Ce? 

Expresia ei se acutiză în timp ce uşile liftului se deschiseră şi ea porni pe hol 
spre camera ci. 

— Când soţul meu a plecat de aici, a spus că pot avea încredere în tine. Soţul 
meu nu este un om căruia să-i câştigi uşor încrederea. Asta m-a făcut să mă întreb 
şi ai fi surprinsă să afli ce poate afla Preşedinta Noii Republici atunci când este 
curioasă şi are o conexiune HoloNet. Faptul că fratele meu te-a ales să fii aici 
contează mult în favoarea ta, însă restul palmaresului tău nu strică deloc. Cred că 
cei doi copii ai mei sunt în siguranţă cu Corran Horn. 

— Uite, dacă tot ştii cine sunt, lasă-mă să te duc eu cu nava pe Mon Calamari. 
Sunt o mână iscusită cu o navă de luptă. Te pot ajuta când ajungi la Anoth. 

Ea clătină din cap. 

— Nu pot face asta — şi asta pentru că ştiu cine eşti. Ştiu că, dacă ai fi vrut să 
fii pilotul meu, nu ai fi venit la mine în particular. Vrei altceva, şi sunt gata să pariez 
că acel altceva înseamnă că vei rămâne aici. Te ascult. 

Am dat din cap în timp ce ea începu să înghesuie haine într-o geantă. 

— În primul rând, cred că ucenicii care sunt vulnerabili în faţa lui Exar Kun 
sunt cei care au avut o oarecare atingere în trecut cu partea întunecată. Streen m-a 
întrebat odată despre o chestie pe care am considerat-o minoră, care însă ar fi putut 
fi vectorul de intrare pentru Exar Kun. Nu pot confirma asta despre Gantoris sau 
Kyp, dar ar avea sens, deoarece cei care au căzut o dată pot fi mai uşor atraşi înapoi 
pe vechile căi de comportament. 

Leia făcu o pauză pentru o clipă. 

— Asta l-ar pune pe Kam în pericol. 

— Este destul de puternic, dar, da, există o şansă. Am aruncat o privire în jos. 
Streen rămâne un risc. Nu-i pot identifica pe ceilalți, deşi Brakiss are un trecut 

Imperial care l-ar putea face o pradă. 

— Corect. Ce altceva? 

— Avem o problemă de bază dacă vrem să găsim o modalitate de a ne descurca 
cu Exar Kun. Dacă îi excludem pe toți cei care sunt suspecți, el ar putea şti că se 
pune ceva la cale. 

— Şi ar putea folosi orice paranoia care se dezvoltă ca o modalitate de a ajunge 
la cei care încă nu sunt compromişi. Închise fermoarul gențţii. Deci, există o soluţie la 
această problemă sau evacuăm Yavin? 

— Cu Kyp gonind pe o navă invincibilă? Nici vorbă de aşa ceva. Noi suntem tot 
ceea ce poate sta între el şi întoarcerea lui cu o modalitate de a-l îndepărta pe Exar 
Kun de această piatră. 

— Evacuarea a căzut. Atunci problema rămâne în picioare. Ea observă cum îmi 
creştea un zâmbet pe chip. Urăsc când un Corellian zâmbeşte aşa. De obicei 
înseamnă că Han e pe cale să piardă Şoimul în faţa lui Lando într-un joc de sabacc. 

— Ei bine, de data asta e şansa lui Exar Kun să piardă, pentru că şi-a jucat 
prea mult cartea. Zâmbetul meu se lărgi. Fratele tău a identificat în mine o abilitate, 
aceea de a proiecta gânduri în alții. Felul în care îi cunosc, gradul de contact pe care 
îl simt pentru ei, determină măsura în care pot transmite. Exar Kun a venit la mine 
aseară, după ce am ajutat să-l doborâm pe Streen, proiectând în el ideea că a reuşit 
în ceea ce a încercat să facă. Kun a încercat să mă atragă de partea lui, dar m-am 
împotrivit. M-a citit bine şi a încercat să se joace cu mine. 

Leia zâmbi şi îmi fu uşor să înțeleg de ce mii de inimi Rebele fuseseră frânte 
când se căsătorise cu Han Solo. 

— Şi în timp ce el se juca cu tine, ai reuşit să-l citeşti bine. Poţi să-l urmăreşti, 
când e activ? 

— Cred că da. Cred, de asemenea, că aceste manifestări îl solicită foarte mult. 
Cred că va fi discret, probabil că îl va intercepta pe Streen, ca să afle ce facem. 

Ea aprobă din cap. 

— Şi tu poţi transmite suficient de mult prin intermediul acestei conexiuni 
pentru a-l păcăli? 

Am aprobat şi eu din cap. 

— Dându-ne timp să găsim o modalitate de a ne ocupa de el. 

— Bine, foarte bine. Ochii ei se îngustaseră. Nu te pot lăsa la conducere - ar 
observa schimbarea de rutină şi te-ar vedea ca pe un pericol. 

— Aşa e. Va trebui să fiu cât mai discret. Voi păstra tăcerea dacă lucrurile nu 
vor funcționa sau dacă vor începe să meargă foarte prost. M-am mutat din uşă în 
timp ce ea se îndrepta spre turbolift. Ştiu că pot câştiga timp, dar nu prea mult. În 
ritmul în care se recuperează, Kun ar trebui să pregătească ceva pentru mâine, poate 
chiar diseară. 

— Ştiu că vei face tot ce poţi. Se opri în dreptul turboliftului şi îmi oferi mâna. 
Fie ca Forța să fie cu tine! 

— Şi cu dumneavoastră. 

— Sper că da. Îmi zâmbi sumbru când uşile turboliftului se închiseră. Am 
sentimentul că vom avea amândoi nevoie de ea. 

Capitolul 24 


Mi-am petrecut restul zilei lucrând la Headhunter şi terminând reparaţiile. L- 
am rugat pe Streen să mă ajute. Nu aveam nevoie de ajutor, voiam doar să-l țin 
aproape. Unii dintre ceilalți elevi îl evitau şi, având în vedere ce se întâmplase, nu era 
de mirare. Cerându-i să mă ajute, puteam să-l supraveghez şi să-l monitorizez cu 
blândeţe în cazul în care Exar Kun ar fi încercat să-l influențeze din nou. De 
asemenea, i-am oferit ca momeală lui Kun, Headhunterul, prin intermediul lui 
Streen. Bătrânul prospector de gaze ştia suficient de multe despre cum să piloteze o 
navă încât a reuşit să ridice nava de vânătoare şi să o aducă în hangarul propriu-zis 
de pe pista de aterizare, dar nu părea capabil să folosească armele. Nava Marei nu 
mai avea setul de arme standard în dotare, după cum fusese proiectată. Lansatoarele 
de rachete de şoc fuseseră înlocuite cu un tun ionic montat în centru. Fiecare aripă 
încă mai avea câte un blaster triplu, dar acestea erau conectate pentru modul de 
tragere dublă, ceea ce nu era o alegere pe care aş fi făcut-o eu. 

I-am spus lui Streen destule despre arme pentru a-l face să creadă că le poate 
folosi, dar nu i-am spus despre faptul că am instalat un cod de comandă care era 
necesar atunci când trebuia să le folosească. Dacă armele erau activate fără codul de 
comandă, Headhunterul reducea la zero forța de propulsie, activa bobinele de 
repulsie şi se menținea în aer. Totodată, computerele de la bord aveau programat ca 
Marele Templu să fie desemnat ca zonă de zbor pasiv: astfel, nu ar fi fost posibil ca 
acesta să accelereze şi să se izbească de Templu. Sistemul de navigație ar fi preluat 
controlul şi ar fi făcut ca nava să aterizeze în cazul unei erori de pilotaj atât de 
evidente. 

Mă gândeam că Exar Kun, încă obosit de faptul că a canalizat suficientă 
energie prin Streen pentru a crea acel ciclon, îşi va asuma riscul ca prospectorul să 
folosească Headhunterul pentru a-l ucide pe Luke. Am încercat să îi uşurez sarcina 
dându-i lui Streen mici sfaturi de zbor şi spunându-i poveşti despre piloții Rebeliunii, 
însă Exar Kun nu a muşcat deloc momeala. M-am simţit un pic dezamăgit din cauza 
asta, dar nu am insistat, de teamă să nu-i dau de bănuit cu privire la legătura 
noastră. 

Abia în acea seară, în timp ce încercam să adorm, mi-am dat seama că Lordul 
Sith nu era chiar atât de sofisticat pe cât mă aşteptam. Alarmele declanşate de către 
R2, care staționa în Marea Sală de Audienţe, m-au trezit din pat. Mi-am întins 
simțurile şi am surprins impresii spinoase ale unor creaturi care pur şi simplu 
păreau a nu fi tocmai potrivite acolo sus, în vârful ziguratului. 

Nici măcar nu m-am gândit să mă năpustesc pe scări sau să aştept turboliftul. 

Am alergat spre Headhunter, am introdus codul de pornire şi am activat 
armele. Am trecut peste directivele de zbor pasive şi am ieşit din hangar în amurgul 
portocaliu al nopţii. Am făcut o buclă şi am rostogolit nava de vânătoare pentru a 
trece deasupra Templului, dar tot ce am putut vedea a fost doar un vârf de aripă 
triunghiulară care se strecura prin unul dintre luminatoare. Frustrarea m-a cuprins, 
dar am îndepărtat-o. Aceste creaturi nu sunt problema mea acum. Exar Kun este. 
Extinzându-mi simțurile, am descoperit trei fire subțiri întunecate de influență, 

conectate la creaturile pe care Lordul Întunecat le trimisese să-l ucidă pe Luke 
Skywalker. Creaturile erau fiare fără minte, mult mai uşor de controlat decât Streen, 
oferindu-i lui Kun distrugere maximă cu o cantitate minimă de energie consumată. 

Am depăşit Templul, apoi am întrerupt propulsia şi am oprit bobinele 
repulsoarelor. Astfel, am rămas plutind la patru sute de metri deasupra solului. 
Folosind cârma eterică a Headhunterului, am învârtit nava până când vârful s-a 
îndreptat spre locul de unde simțeam că provine influența lui Kun. Am apăsat un 
buton de pe consolă, fixând direcția respectivă. Împingând manşa de acceleraţie 
înainte, m-am rotit spre dreapta şi am revenit pe lângă Marele Templu la o distanță 
de un kilometru. Am oprit din nou accelerația, am plutit şi am îndreptat botul spre 
direcția din care simțeam că provine influența lui Kun. Am înregistrat aceste 
coordonate în sistemul de navigație. 

Unitatea mea de comunicaţii a emis un bip şi un semnal de liber de la R2 a 
apărut pe ecranul meu principal. Am zâmbit şi am simţit cum micile fire de legătură 
se ofilesc şi se retrag înapoi spre Exar Kun. Mi-am împins simțurile, concentrându-le 
puternic, sperând să sesizez o străfulgerare de furie sau dezamăgire din partea lui, 
dar nu am obţinut nimic de acest gen. În schimb, am descoperit încă patru forme de 
viață anormale care se îndreptau spre Marele Templu din adâncul junglei. 

Mi-am permis un râset uşor. Singura problemă cu sistemele de ţintire ale 
navelor de luptă este că acestea sunt construite în jurul unui pachet de senzori care 
recunosc duroţelul şi alte componente care compun celelalte nave sau orice altceva 
care poate fi clasificat în mod legitim drept ţintă. Actualizările suplimentare de 
software pot defini ţinte noi, permițând actualizarea sistemelor pe măsură ce apar 
noi inamici şi devin operaţionale echipamente noi. Şi, deşi aceste creaturi aveau 
gheare de metal, aveau de fapt un volum de metal mai mic decât cel al unui civil 
obişnuit care se plimba pe Coruscant. Din perspectiva Headhunterului, acestea nu 
erau cu adevărat ţinte. 

În calitate de Jedi, mi se părea că sunt nişte ţinte mari şi late. 

Au zburat spre Templu, fără să fie capabile să recunoască Headhunterul ca pe 
o amenințare, aşa cum nici nava nu era capabilă să le recunoască pe ele. Creaturile 
uriaşe erau cu uşurinţă la fel de înalte ca un om, cu o anvergură uriaşă de aripi 
urâte şi cărnoase. Aveau două capete, fiecare cu un craniu suficient de mic pentru a 
avea doar un centimetru cub de creier. De asemenea, fiecare dintre ele avea o coadă 
musculoasă care se termina cu un ac urât şi cristalin. 

În mod decisiv înfricoşătoare şi letale. 

Cu excepţia cazului în care nu eşti pilotul unei nave de luptă. 

Primul meu foc de armă a încrucişat două proiectile blaster în toracele 
creaturii din frunte. Carnea a fiert şi solzii s-au topit, apoi proiectilele au ieşit prin 
spate şi au zburat mai departe, doar puţin uzate. Capetele creaturii se încovoiară 
spre interior, privind gaura fumegândă din pieptul ei, apoi aripile se prăbuşiră. 
Creatura căzu la pământ cu viteza unui droid ejectat dintr-o navă de luptă şi se 
înfipse în crengile unui copac masiv Massassi de mai jos. Lovitura mea asupra 
următoarei bestii veni mai rapid şi mult mai neglijent — doar un singur proiectil reuşi 
să nimerească. Totuşi, singurul proiectil energetic îşi făcu treaba, arzându-i o aripă. 
Creatura se agită cu furie cu singura aripă bună, dar fără niciun beneficiu vizibil. 
Țipând, fiara se prăbuşi în spirală şi se izbi de baza de piatră a templului. Pentru 
ultimii doi monştri am folosit tunul ionic. Prima lovitură a acestuia îl lovi pe cel de-al 
treilea monstru în pelvis. Proiectilul ionic albastru se spulberă în mai multe sute de 

mici fire de fulger, declanşând toți nervii creaturii deodată şi făcând ca membrele să 
aibă spasme. Coada i se zvârcolea înainte şi înapoi atât de violent încât se înjunghia 
singură. Capetele creaturii îşi loviră propria coadă, smulgând bucăți mari şi zimțate 
din ea, apoi aripile i se pliară şi fiara se prăbuşi pe partea de nord a piramidei. 

Ultima fiară se dovedi mai agilă decât celelalte şi, eliberată de influenţa din ce 
în ce mai slabă a lui Kun, se roti pe cer şi se aruncă spre Headhunter. Am ridicat 
botul şi am acționat scuturile la timp pentru a-i intercepta atacul. Fiara ricoşă de pe 
scutul frontal, dar lovi cu un picior cu gheare şi se prinse de botul Headhunterului. 
Scânteile străbătură cabina de pilotaj când cedă scutul frontal, iar scurtcircuitul 
întrerupse tunul ionic. Bestia apucă botul cu celălalt picior, iar duroţelul ţipă când 
îşi înfipse ghearele în el. Creatura se aplecă în față peste fuzelaj, cu aripile 
înfăşurând nava într-o îmbrăţțişare, în timp ce capetele sale se năpusteau asupra 
mea în cabină. 

Armele de distrugere nu o puteau lovi, iar tunul ionic nu funcționa. Aş fi putut 
să suspend nava în aer, să deschid cupola cabinei de pilotaj şi să mă lupt cu 
monstrul folosind sabia, dacă nu cumva ar fi intrat în cabină. În timp ce un cap 
ricoşa în cupola din oţel transparent, am ştiut că era doar o chestiune de timp până 
când aceasta va ceda. 

— Bine. Am zâmbit. Vrei să te joci? Hai să ne jucăm. 

Am îndreptat botul în sus şi am pornit propulsoarele la maxim. La acea viteză, 
a durat doar câteva secunde pentru a ajunge la marginea atmosferei. Presiunea 
aerului izbi bestia de fuzelaj şi o ţinu întinsă acolo ca pe o pătură. Frecarea încălzea 
corpul de duroțel al navei, făcând să se prăjească porțiuni din aripile creaturii. 

Când aceasta încercă să se dea înapoi şi să-şi desfăşoare aripile pentru a le 
îndepărta de metalul încins, presiunea aerului le rupse pe amândouă şi le înfăşură 
împrejurul monstrului, apoi o azvârli în față şi o izbi din nou de fuzelaj. 

Odată ieşită din atmosferă, creatura întâmpină o altă problemă. Vidul din 
spaţiu îngheţa efectiv corpul navei, aspirând toată căldura din el. Acelaşi lucru se 
întâmplă şi cu creatura, lăsând expresiile de furie şi frică de pe ambele chipuri 
îngheţate acolo pentru o eternitate. Am omorât propulsia, lăsând nava să plutească 
în derivă, în timp ce ornamentul de pe bot se răcea destul de repede. 

Am fost destul de uşurat să văd că fiara nu era adaptată pentru a supraviețui 
în 
vidul rece al spaţiului, dar nu credeam că ceva provenit de pe Yavin 4 ar putea fi. 

În cele din urmă, când am crezut că se răcise suficient, am apăsat puternic pe 
cârma dreapta. În timp ce câmpul de amortizare inerțială al navei ne-a împiedicat pe 
mine şi Headhunterul să simțim efectele unei manevre atât de violente, creatura nu a 
fost la fel de norocoasă. Corpul ei se desprinse de la glezne şi începu să se 
rostogolească spre gigantul gazos, în timp ce eu am făcut o buclă cu Headhunterul şi 
am pornit înapoi spre Templu. 


Kam mă întâmpină în hangar în timp ce aşezam Headhunterul pe platformă. 
Am deschis cupola cabinei de pilotaj şi am coborât. Kam mă privi cu ochi reci în timp 
ce mă învârteam pe sub nasul navei de vânătoare. 

— A avut loc un atac asupra Maestrului Skywalker. Unde ai fost? 

Am zâmbit, apoi am întins mâna şi am smuls o gheară din locul în care se 

înfipsese în botul Headhunterului, aruncând-o către el. 

— Antrenament la ţintă. 

— Nu e genul de lucru pe care să îl faci de unul singur. 

M-am încruntat la el. 

— A fost singurul lucru pe care l-am putut face, Kam. Nu puteam ajunge acolo 
sus suficient de repede ca să ajut înăuntru, aşa că am oprit întăririle lui Kun. 

— Nu ştii că e Kun. 

— Ştiu. 

Kam clătină din cap şi îşi îndreptă degetul mare spre sala de audienţă. 

— Dar abia am aflat asta, de la Luke. 

— Luke e treaz? 

— Nu, dar nepotul şi nepoata lui îl pot auzi. A spus că Exar Kun a fost în 
spatele necazurilor. Fața lui Kam se întunecă. Trebuie să-l învingem pe Kun dacă 
vrem să-l recuperăm pe Luke. Pregătim un consiliu de război chiar acum pentru a 
stabili ce vom face. 

— Consiliu de război, bine. Chiar acum, nu e bine. Am suspinat. Kun a fost 
învins în această seară. Nu se va întoarce imediat. 

— De unde ştii asta? 

Nuanţe de trădare şi de confuzie răzbăteau din întrebarea lui Kam. 

— Ai încredere în mine, Kam. Ştiu foarte bine. Am întins o mână şi i-am pus-o 
pe umăr, dar el mi-o îndepărtă. Uite, dacă aş fi fost de partea lui Kun, nu aş fi 
vaporizat patru dintre animalele lui de companie, nu-i aşa? Am propria mea sabie şi 
l-aş fi putut spinteca pe Maestrul Skywalker la oricare dintre gărzile mele. Poţi avea 
încredere în mine. 

— Dar tu ai secrete. Ochii lui Kam deveniră nişte fante în semilună. Tu şi 
Maestrul Skywalker nu aţi fost pe deplin deschişi. 

— Este adevărat, dar există motive întemeiate pentru asta, motive pe care 
însuşi Maestrul Skywalker mi le-a transmis. Sora lui, în ciuda circumstanțelor 
cumplite de aici, a ales să nu încalce aceste confidenţe. L-am privit drept în ochi. Tu 
ai motivele tale pentru care te afli aici, pentru a-ţi putea consolida personalitatea 
împotriva slăbiciunilor care ți-au permis să fii sedus de partea întunecată. Motivele 
mele pentru care mă aflu aici sunt diferite, dar nu mai puţin importante pentru 
mine. Vreau la fel de mult ca şi tine ca influenţa lui Exar Kun să se sfârşească. 
Împreună putem realiza acest lucru, fiecare făcându-şi partea sa. Doar că partea 
mea va fi diferită de a voastră. 

Kam mi-a analizat cuvintele pentru o clipă, apoi aprobă încet din cap. 

— Le voi spune celorlalți că tu consideri că seara asta nu este un moment bun 
pentru a face planuri împotriva lui Kun. 

— Nu mă amesteca în asta. În mod logic, a lucra la astfel lucruri în acest 
moment nu va fi în beneficiul nimănui. Hai să dormim puţin şi să facem planuri 
mâine, în timpul zilei. Kun nu pare să lovească eficient în timpul zilei. 

I-am oferit un zâmbet solid. 

— Vom învinge împotriva lui, să ştii. 

— Nu avem de ales. 

— De acord. l-am dat o palmă pe umăr. Kun a ales persoanele nepotrivite cu 
care să lupte, la momentul nepotrivit, iar asta este ultima greşeală pe care îi vom 
permite să o facă. 

Consiliul de război se întruni în ceea ce fusese cândva postul de comandă al 
Rebelilor din timpul primului asalt asupra Stelei Morţii. Praful învăluia diversele 
artefacte care nu fuseseră transportate de echipele de cercetare Imperiale sau de 
muzeografii din Noua Republică. Ceea ce rămăsese era în mare parte funcțional şi ne 
permitea ca toţi paisprezece să stăm confortabil. În ciuda faptului că era loc suficient 
pentru mine la masa centrală, am stat deoparte şi mi-am împins sfera mea de 
responsabilitate pentru a umple încăperea şi a monitoriza ce se întâmpla cu colegii 
mei ucenici. Am prins imediat un fir negru precum un jet care îl lega pe Streen de 
Kun. Eram sigur că bătrânul prospector de gaze nu avea habar că se afla acolo. Era 
încă îngrozit de faptul că fusese cât pe ce să-l ucidă pe Maestrul Skywalker, iar 
faptul că stăruia asupra a ceea ce fusese cât pe ce să fi făcut, era ceea ce îi permitea 
lui Kun să menţină legătura. Mai mult, din fericire, tulburările emoţionale ale lui 
Streen au însemnat că orice informaţie care ajungea la Kun pe această linie era 
nesigură, purtând cu ea impresii emoționale sumbre. 

Dacă asta nu era suficient pentru a-l face pe Kun să creadă că suntem 
iremediabil de incompetențţi, logica curioasă a doamnei Ambasador Cilghal trebuie 
să-l fi convins de asta. Ea respinsese teama lui Dorsk 81 conform căreia Kun ar 
putea asculta şedinţele noastre de planificare, spunând: 

— Trebuie să operăm pornind de la ipoteza că încă putem lupta cu el. Avem 
destule probleme reale cu care să ne confruntăm - nu este nevoie să fabricăm altele 
şi mai rele din imaginația noastră. 

Ca războinic, nu-mi puteam imagina nimic mai rău decât ca partea noastră să 
rămână în mod voit ignorantă față de posibilitatea ca inamicul nostru să ştie ce 
plănuim, dar în lumea plină de spionaj a diplomaţiei, acest lucru nu părea să fie atât 
de important. Am urmărit atent informaţiile care treceau prin legătura dintre Streen 
şi Exar Kun şi am descoperit că trebuia să insuflu foarte puţin în ea sau să operez 
foarte puține modificări. Doisprezece ucenici pe jumătate antrenați şi doi copii mici 
care plănuiau să anihileze pe cineva care supraviețuise unui atac al puterilor 
combinate ale unor Jedi de vârsta lui, suna ridicol la suprafaţă. Tionne ne-a povestit 
cu precauţie cum micul nostru consiliu îl oglindea pe cel al Marelui Consiliu de pe 
Deneb, când Cavalerii Jedi s-au unit pentru a-l învinge pe Kun. Ea făcea ca totul să 
sune măreț şi plin de speranţă, în timp ce eu, cu doar un mic efort, reuşeam să fac 
să sune fără speranţă. L-am lăsat pe Streen să-i transmită lui Kun hotărârea noastră 
de a ne uni şi de a-l învinge, iar disprețul lui Kun pentru noi a venit ca un ecou pe 
acea linie. 

Acesta înfruntase flote de nave şi pe toți Jedii cunoscuți. Îşi ucisese propriul 
Maestru. Puterea lui era de neegalat. Îl învinsese pe Maestrul Luke şi, dincolo de 
hotărârea noastră de a lupta, nu aveam planuri operative şi nimic cu care să-l 
provocăm. Eram nişte gustări pe care le-ar fi devorat pe îndelete, nu bucățele care l- 
ar fi putut sufoca. Legătura lui cu Streen se atrofia şi murea pe măsură ce diverşi 
dintre noi ofereau planuri care nu ar fi prins în capcană nici măcar un stintaril. 

Râsul meu liniştit din colț o făcu pe Cilghal să întoarcă capul spre mine. 

— Aceasta nu este deloc o chestiune care să fie amuzantă, Keiran. Dacă nu 
vrei să contribui... 

M-am ridicat în picioare şi mi-am îngustat ochii. 

— Voi contribui. Aţi trasat calea cea bună: unirea este singura cale de a-l 

prinde. Asta e bine. 

Brakiss pufni. 

— Ne bucurăm că eşti de acord. 

I-am ignorat comentariul. 

— Ceea ce aţi ratat este cheia. Streen, cum îi spui? 

Prospectorul îşi trecu degetele prin părul său cret şi grizonat. 

— Omul Întunecat. 

— Da. Maestrul Skywalker mi l-a descris ca fiind o umbră, iar asta este 
aproape de ceea ce a raportat şi Gantoris. L-am urmărit cu atenție pe Kam. Şi asta 
am văzut şi eu când a venit să mă recruteze. 

Kam îşi ridică capul. 

— Deci, care este punctul tău de vedere? 

— Ideea mea e că este o creatură a umbrelor, o creatură a părții întunecate. Ce 
ne-a inoculat Maestrul Skywalker încă din prima zi? 

Kirana Ti făcu ochii mari. 

— Antidotul pentru partea întunecată este partea luminoasă. 

— Corect. Va trebui să strălucească atât de puternic încât nicio umbră să nu-i 
poată rezista. M-am uitat în jur la toți. Asta e treaba voastră. Când va veni din nou 
după Luke, îi veți da mai multă lumină decât va putea suporta vreodată. 

Ambasadoarea Mon Calamari întoarse capul spre mine. 

— Treaba noastră? Trebuie să fii cu noi, să faci parte din forța noastră unită. 

— Nu se va întâmpla aşa ceva. M-am aplecat în față, susținându-mă pe braţe 
pe masă. Până în acest moment, Exar Kun a acţionat după propriul program. S-a 
mişcat când a vrut să se mişte, a făcut ceea ce a vrut să facă. Nu şi de acum încolo. 
Mâine seară, pe măsură ce se apropie noaptea, îl vom forța să acționeze. Nu va fi 
pregătit, dar va crede că încă ne poate învinge. Se va înşela. 

Tionne mă privea cu ochii ei perlați. 

— Ce ai de gând să faci? 

Am clătinat din cap. 

— Nu ai cum să ştii, aşa cum nici eu nu pot şti exact ce vrei tu să faci. Cheia 
este că atunci când ne mişcăm, am arătat spre Streen, el va păzi corpul lui Luke 
Skywalker. 

— Streen? Kam scutură din cap cu hotărâre. Imposibil. 

— Eu? 

Streen părea năucit. 

— Tu, Streen. Vei fi exact ca în cazul vijeliilor pe care le-ai invocat noaptea 
trecută. Vei părea slab, dar vei fi puternic. Nu vei ceda, vei rezista. Am zâmbit. Veţi 
rezista cu toţii. 

Vrăjitoarea de pe Dathomir mă privi cu atenţie. 

— Faci să sune ca şi cum te vei duce de unul singur după Exar Kun. Ştii că va 
fi imposibil să te lupţi singur cu el. 

Dorsk 81 aprobă din cap. 

— L-a învins pe Maestrul Skywalker. Misiunea ta va fi imposibilă. 

— Ar putea fi. Am zâmbit, amintindu-mi de evaluări similare ale misiunilor cu 
Escadrila Vagabond. Pe de altă parte, am mai fost pe tărâmul imposibilului. Dacă ne 
îndeplinim cu toţii sarcinile, s-ar putea chiar să supraviețuiesc acelei mici vizite. 


157 


Capitolul 25 


Am folosit blasterele Headhunterului pentru a arde destulă junglă de la 
marginea lacului pentru a-mi asigura un loc de aterizare, apoi am coborât nava de 
luptă. Aterizarea a fost un pic mai dură decât mi-aş fi dorit. Având în vedere că în 
compartimentul de marfă din burta navei se aflau o duzină de încărcături de nergon 
14, toate pregătite să fie declanşate, ar fi trebuit să mă concentrez mai mult asupra 
zborului, dar nu am putut. Folosind aceeaşi tehnică pe care i-o arătase Luke lui 
Streen pentru a-şi proteja mintea împotriva preluării gândurilor din partea altora, îmi 
mențineam prezența în Forță cât mai nedetectabilă. Mi se părea obositor, dar mă 
încurajam cu faptul că lui Exar Kun îi plăcea la fel de mult să rămână ascuns şi 
trebuia să cheltuiască şi el o parte din puterea sa pentru a face acest lucru. 

Am ieşit din nava de luptă şi am deschis compartimentul de marfă. Am luat pe 
umeri două pachete cu explozibilii în ele, pe care le-am mutat cu grijă pentru a-mi 
permite să-mi menţin un echilibru bun. Nu aveam voie să fiu neglijent şi să alunec în 
drumul meu spre destinație. Fă asta şi războiul nostru împotriva lui Exar Kun va fi 
pierdut înainte de a începe. Am privit peste întinderea lacului spre mica insulă 
centrată pe el. O piramidă de obsidian cu laturile netede fusese ridicată acolo, în 
mijlocul căreia fusese apoi tăiată o fantă. De pe mal, unghiurile din interior îmi 
atrăgeau atenţia asupra unei statui masive a unui bărbat. Eram prea departe pentru 
a putea distinge mai multe detalii, dar nu aveam nicio îndoială că îl priveam pe Exar 
Kun - dacă nu pentru alt motiv decât acela că cineva cu orgoliul lui nu ar fi permis 
niciodată ca pe lumea sa să fie ridicată statuia altcuiva. Ştiam că îl voi găsi aici. 
Indiciile fuseseră dureros de uşor de pus cap la cap. Dorsk 81 raportase că se 
deplasase în această direcţie, dar jurnalele de cercetare pe care le întocmise Kyp 
Durron nu indicau nicio călătorie aici. Puținele informaţii despre acest loc care 
fuseseră înregistrate de către Unnh, cercetaşul Rebel, indicau că i se părea 
neliniştitor şi probabil un monument al vreunui Lord antic. Faptul că scăpase de 
ravagiile timpului sugera şi mai mult că era un focar pentru puterea lui Kun. 

În plus, când am trasat direcţia din care se scurgea puterea lui Kun în seara 
precedentă, cele două direcții se intersectau în această locație. Şi, ca şi cum aş fi 
avut nevoie de o dovadă în plus, chiar nu aveam lăcerea de a merge acolo. 

M-am încruntat în sinea mea. 

— Ai supraviețuit avându-l ca socru pe Booster Terrik, vei supraviețui şi acum. 

Apa din jurul insulei capta reflexe portocalii de la gigantul gazos, dar soarele 
muribund al sistemului încă o presăra cu jerbe de aur. Am înaintat, păşind pe prima 
dintre pietrele aşezate la câţiva centimetri sub suprafața apei. Un pas greşit m-ar fi 
cufundat în adâncurile înghețate ale lacului, aşa că am înaintat cu prudență. M-am 
uitat pe unde păşeam şi am avut un moment de admiraţie reticentă pentru Exar 
Kun. Făcând drumul spre altarul său atât de complicat şi de dificil, îi obligase pe toți 
cei care se apropiau de el să o facă cu capetele plecate pentru a-şi putea urmări cu 
atenţie paşii. Undele se propagau la fiecare pas al meu şi se prelingeau spre țărmul 
îndepărtat, dar ele reprezentau singura activitate pe care o vedeam acolo. Acest lucru 
mă mulțumea, pentru că nu eram cu adevărat în poziția de a mă confrunta cu 

grozăviile înaripate ale lui Kun. Faptul că Jacen Solo, deşi nu împlinise încă trei ani, 
reuşise să ţină la distanţă un trio dintre ele cu sabia unchiului său nu mă făcea să 
cred că şansele mele de a le face față ar fi fost bune. Deşi mă credeam mai agil decât 
un copil mic, cu treizeci de kilograme de explozibili atârnând în spate ca nişte aripi 
de plumb, nu aş fi putut fi descris ca fiind grațios. 

Am ajuns la țărmul insulei fără să întâmpin vreo piedică şi am urcat treptele 
spre templu. Hieroglifele Sith fuseseră gravate în pietre, la fel de clare ca în ziua în 
care le sculptaseră Massassi. Cercetaşul Sullustan tradusese unele dintre ele ca fiind 
un fel de magii pentru a păstra templul, iar altele pentru a invoca osânda asupra 
celor care îl profanau. Cumva, scrierea Massassi, cu cârlige şi ţepuşe pe fiecare glifă, 
părea mai amenințătoare decât orice blesteme pe care le-ar fi putut invoca. 

Odată ajuns în interiorul piramidei, am acţionat rapid, distribuind 
încărcăturile cu nergon 14 şi armându-le. Am încercat să le plasez în imediata 
apropiere a unor puncte structurale care să favorizeze prăbuşirea întregului edificiu, 
dar cu un asemenea tip de construcție masivă de blocuri, nu puteam fi sigur că va 
funcționa. Detonatoarele puteau fi setate fie pentru un anumit timp şi declanşate 
manual, fie activate de la distanţă prin intermediul unor coduri pe care le puteam 
transmite de la unitatea de comunicaţii a Headhunterului. După ce văzusem 
rezultatele produse de astfel de încărcături în trecut, nu voiam să fiu prin apropiere 
când se declanşau. Ultima încărcătură am adus-o în față ca pe o jertfă de sacrificiu. 
M-am deplasat rapid prin curtea deschisă şi am aşezat-o la baza piedestalului pe 
care se afla statuia colosală a lui Exar Kun. Am avut grijă să lipesc bine încărcătura 
de piedestal şi de podea, astfel încât, atunci când va exploda, să deschidă un crater 
suficient de mare pentru a prăbuşi statuia. Am măsurat cu privirea înălțimea 
piedestalului, apoi am aruncat o privire înapoi spre lac. Am zâmbit. 

— Dacă va funcţiona, turiştii Mon Calamari vor avea ocazia să te vadă cel mai 
bine. 

M-am retras în centrul curții mici, apoi mi-am dezvăluit prezența. Mi-am 
împins sfera de responsabilitate în afară, dar abia dacă ajunsesem la doi metri 
înainte să îşi facă apariția Kun şi să-mi înghită reflexia în pietrele de obsidian ale 
piedestalului. 

— Aşadar, ai venit la mine ca să mă rogi să te ajut. Aroganţa sa ondulă prin 
Forță. Te-am avertizat că nu voi fi generos cu tine de data asta. 

Am râs de el. 

— Îmi amintesc. Nu de asta sunt aici. 

Capul lui Kun se ridică în timp ce fața i se contorsionă într-o încruntare feroce. 

— Ce? Atunci de ce mi-ai violat sanctuarul? 

— Tocmai despre asta voiam să vorbesc cu tine. Mi-am mângâiat bărbița şi am 
început să mă plimb de colo-colo şi să comentez. Am verificat legile Noii Republici. 
Revendicările de proprietate sunt valabile de mai mult de patru milenii. Prin urmare, 
am depus o cerere de revendicare pentru acest loc, iar acum este al meu. Mi-ar 
plăcea să rămâi prin preajmă, dar statuia ta este chiar acolo unde soţia va dori 
centrul de divertisment. Înţelegi, nu-i aşa? 

— Gândac insolent! Kun îşi deschise larg braţele întunecate. Vorbeşti de parcă 
inteligenţa ta te-ar putea proteja împotriva puterii mele. 

— Şi tu crezi că mă poți răni? L-am luat în derâdere. Acesta este avizul tău de 
evacuare. 

— Te joci cu puteri mai titanice decât ai putea să ştii vreodată. 

— Scuteşte-mă de ameninţări. Am căscat. Am trecut în revistă toate lucrurile 
pe care le-ai făcut şi mi-am dat seama care este slăbiciunea ta. Cât timp eşti fără 
trup, nu poți afecta lumea fizică. 

Expresia lui Kun se întunecă. 

— Nu? 

Am clătinat din cap. 

— Nu. 

— Ah, atunci nu pot să fac asta. Spectrul flutură o mână eterică şi scântei 
ieşiră din fiecare dintre pachetele explozive pe care le împrăştiasem. 

Flăcări albastre se aprinseră în timp ce fiecare detonator se topea. 

La fel ca Holocronul Jedi! 

Nasul mi s-a strâmbat în fața mirosului de plastic topit şi m-am uitat la Kun. 

— Ooops. 

Kun flutură un deget, trimițându-mă învârtindu-mă de-a lungul curții. Am 
încercat să adun Forța în jurul meu pentru a mă proteja, dar şocul provocat de 
eroare m-a împiedicat. M-am izbit de un perete de obsidian şi am auzit un os din 
antebraţul drept crăpând. Mi-am strâns membrul la piept, dar Kun m-a învârtit din 
nou, izbindu-mă de un perete de mai jos. Coastele s-au zdrobit în urma acelui 
impact şi am simțit cum ceva din interior cedează, de asemenea. Kun se distra, 
probabil pentru prima dată în milenii, iar simplul gând m-a făcut să vomit. Râsul lui 
Kun răsuna prin fortăreața lui în timp ce mă arunca prin jur, făcându-mă să dansez 
şi rostogolindu-mă înainte şi înapoi prin curte. Mi s-a părut că acțiunile lui erau 
hazardate, mai ales când m-a ridicat în aer, apoi m-a trântit jos, spulberându-mi 
piciorul stâng, dar chiar şi prin durere îmi păstram luciditatea minții. Voia să pricep, 
nu să fiu mort, nu încă, iar asta m-a făcut să mi se revolte din nou stomacul. 

În cele din urmă, ca un copil care se satură de o jucărie, mi-a dat drumul. M- 
am prăbuşit pe o parte şi am tresărit involuntar când umbra lui veni deasupra mea. 

— Doar pentru că nu m-ai văzut niciodată afectând lumea materială, nu 
înseamnă că nu aş putea. Şi chiar dacă necesită un oarecare efort să o fac, aici, în 
fortăreața mea, este o plăcere dincolo de posibila ta cunoaştere. 

Mi-am lăsat cuvintele să şuiere printre dinții încleştați. 

— Cred că voi pune un holoproiector cu vedere largă chiar în locul în care stai. 

— Glume copilăreşti de la o minte copilăroasă. Făcu un gest nepăsător şi toate 
încărcăturile explozive pe care le plasasem zburară din templu şi se împrăştiară în 
lacul negru. Privind în jos spre mine, Kun lăsă ca vocea lui să devină glacială. Ai fi 
putut fi ridicat la nivelul divinității prin propria mea mână. Acum vei fi distrus de ea. 

Chiar înainte să pot să-l batjocoresc din nou, făcu un gest şi am simțit o 
prezență în spatele meu. M-am rostogolit şi am văzut-o pe Mirax stând acolo, cu 
ochii plini de foc. 

— Ar fi trebuit să ştiu, CorSec, că mă vei abandona. Ai spus că mă doreai mai 
mult decât moştenirea ta Jedi. Ți-am dat tot ceea ce sunt. Îmi doresc să-ți port copiii. 
Şi aşa mă răsplăteşti? Mă laşi singură - murind singură - în timp ce tu te joci cu 
pietre şi imagini? 

Vehemenţa din vocea ei m-a sfâşiat. Mi-a strivit stomacul şi mi l-a împins prin 
coloana vertebrală. Mi-am înfăşurat mâinile în jurul burții şi m-am încovoiat în față. 

— Nu, Mirax, nu! 

Strigătele de jale ale tuturor pruncilor care muriseră pe Carida s-au învârtit în 

jurul meu pentru a-i acompania vocea. 

— Ascultă-i, Corran. Ei sunt fiii şi fiicele tale. Ei sunt copiii pe care i-ai refuzat 
lumii. L-ai acuzat pe Exar Kun că este nebun pentru că distruge viaţa, dar tu eşti 
mai mult decât nebun. Tu ai fi putut să o creezi. Cu mine. Dacă m-ai fi vrut. Dacă m- 
ai fi iubit cu adevărat. 

Mi-am îmbrăţişat coastele fracturate cu braţul rupt, încovoindu-mă în jurul 
durerii. Ştiam că nu era decât o iluzie pe care o invocase Kun din mintea mea, dar 
părea prea reală pentru ca să nu o cred. Kun îmi alimenta propria imagine a lui 
Mirax şi o infuza cu tot ceea ce îmi provoca teamă. Pentru că atacul venea din 
interior, nu aveam nicio armură emoțională cu care să mă apăr. Am auzit în vocea ei 
exact cuvintele care mă îngroziseră. 

M-am întins spre ea cu mâna stângă, ridicându-mi fața. 

— Nu, Mirax, nu. Te iubesc! 

— Cum poţi să o iubeşti? Vocea tatălui meu m-a străpuns din spate. Tatăl ei 1- 
a angajat pe vânătorul de recompense care m-a ucis. O crimă pe care ai fi putut să o 
previi. Asta a fost? Te-a sedus şi atunci? Erai creatura ei? Stătea caldă în braţele 
tale, pentru ca eu să stau rece în ele? 

M-am ridicat în poziția şezând pentru a întâlni privirea acuzatoare a tatălui 
meu, apoi a trebuit să-mi desprind ochii de la el. Dispăruse bărbatul pe care îl 
cunoscusem în viață. Carnea lui devenise cenuşie, iar ochii săi nişte găuri. Singura 
culoare de pe el venea de la sângele care țâşnea din rănile sale şi băltea în jurul lui. 
L-am auzit țâşnind din el. Nu puteam să-mi scot din nări mirosul îmbâcsit şi mă 
temeam de atingerea râulețului de sânge care îşi şerpuia încet drumul spre mine. 

— Ştii că nu e adevărat! 

— Ştiu doar că m-ai dezamăgit. M-ai lăsat să mor. 

Mirax interveni. 

— Aşa cum şi pe mine mă laşi să mor. 

Vocea mamei mele li se alătură. 

— Nu i-a păsat nici când am murit eu. 

Râsetele joase şi reci răsunară din pereții de obsidian. Mi-am ridicat privirea şi 
am văzut imaginea lui Lujayne Forge, una dintre primele mele prietene din Escadrila 
Vagabond. Partea dreaptă a feţei îi fusese arsă de focul de blaster. 

— El m-a lăsat să mor. A vrut să joace rolul de erou, aşa că eu am plătit preţul. 

— Nu! 

Mi-am izbit pumnul drept de pietrele din curte, rupându-mi-l şi zdrobindu-mi 
oasele din braț. M-am agăţat de durere şi am folosit-o pentru a-mi recăpăta controlul 
asupra minții. Acuzațţiile lor au pătruns în mine, eliberând partea care se îndoia de 
tot ceea ce făceam. Cunoşteam bine acea parte din mine şi o detestam. Puteam să 
repet conversații în minte timp de ore întregi atunci când acea parte a mea deținea 
controlul, dorindu-mi să fi spus asta, întrebându-mă de ce am spus aia, sperând că 
lucrurile nu vor fi interpretate în cel mai urât mod, dar temându-mă de faptul că vor 
fi. Când începeam să mă îndoiesc de mine însumi, eram paralizat. Ciclul se 
reconstruia mereu, crescând, trecând în revistă mai multe lucruri, până când mi-am 
disecat întreaga viață. Şi continuă până când mă înfurii pe mine însumi şi mă opresc. 

Dorinţa de a ceda în fața furiei şi de a-l stârpi definitiv pe Exar Kun aproape că 
m-a copleşit. Acea opţiune atârna acolo, ispitindu-mă. Aş putea să-mi folosesc furia 
ca pe o sabie de lumină. Aş putea tăia în bucăţi aceste spirite false, aceste fantome 

înşelătoare. Aş putea să dobor armata lui Exar Kun, apoi aş putea să îl distrug. Ar fi 
nimic în fața mea şi a furiei mele. L-aş fi sfărâmat aşa cum explozibilii mei ar fi 
trebuit să-i distrugă altarul. Şi apoi aş putea găsi alte ținte care să merite 
distrugerea... Mi-am ridicat triumfător mâna dreaptă, apoi am strâns-o în pumn. 
Durerea mă străbătu din nou, iar în urma ei apăru indignarea. Mi-am trântit mâna 
de pământ şi am ţipat, apoi i-am aruncat lui Exar Kun o privire cu coada ochiului. 

— Nu. Furia mea nu este pentru ca să o foloseşti tu. 

Lordul Întunecat se înălță deasupra mea. 

— Mânia este un nectar foarte dulce. Disperarea va fi de asemenea suficientă. 

O altă fantomă se contură în fața mea, arătând, simțind, mirosind şi părând 
mai reală decât eram eu însumi. Băiețelul, cu părul cârlionțat şi ochii cenuşii, abia 
mai mare decât Jacen Solo, se uita la mine cu buza de jos tremurând. Lacrimile i se 
formaseră la colțurile ochilor. Întinse mâinile sale cu degete mici şi dolofane şi îmi 
luă mâna ruptă în a lui. 

— Cine te-a rănit, tati? Privirea lui inocentă mi-a scrutat chipul. Pot să o fac 
bine. Pot să o fac. Lasă-mă pe mine. Te rog... 

Vocea lui deveni un geamăt plângăcios care se stinse odată cu imaginea lui. I- 
am simțit strânsoarea, plăpândă şi blândă, liniştitoare şi binevoitoare, care se 
estompa pentru a fi înlocuită de durere. 

— De ce nu mă laşi să te ajut? 

Ghemul care mi se ridica în gât m-a sugrumat. Prin imaginea băiatului care se 
estompa, am văzut-o pe Mirax, care nu mai era plină de ură, stând acolo. Purta o 
rochie albă simplă. Îşi trecea cu dragoste mâinile peste burta umflată, privirea de pe 
chipul ei fiind una de bucurie pură, neprefăcută. Imaginea se schimbă uşor când 
băiatul reapăru, mai mare, dar încă fiind copil, pentru a-şi pune mâna pe burta 
rotundă a mamei sale. Apoi, ambele imagini explodară într-un milion de fragmente 
cu muchii ascuțite, care m-au străpuns. 

— Este mai bine aşa, l-am auzit pe tatăl meu spunând. Orice copil din acea 
uniune ar fi fost la fel de dezamăgitor ca şi tine. 

Această simplă remarcă detonă asemenea unei bombe în mine. Sperasem 
întotdeauna că voi câştiga aprobarea tatălui meu, că mă va plăcea pentru cine şi ce 
eram. Nu se zgârcea niciodată în laudele sale, dar odată cu moartea lui rămăsesem 
să încerc să ghicesc ce ar fi crezut despre o acţiune sau alta. Chiar şi decizia mea de 
a deveni Jedi fusese luată pentru a-i câştiga aprecierea şi pentru a mă modela după 
el, 

Totuşi, în vocea lui, am simţit că eşuasem. Suma şi totalul vieții mele, suma şi 
totalul vieţii copiilor pe care voi încerca să îi creez, şi orice ar fi creat ei... toate astea 
erau fără valoare în ochii lui. Unul dintre punctele de ancorare ale vieții mele se 
prăbuşi, erodându-se în incertitudine, lăsându-mă în derivă fără nicio şansă dea mă 
recupera. Eram pierdut. Eram fără speranță. Eram eşecul suprem. 

Nu mai puteam suporta mai mult. 

— Asta e tot ce ai mai bun? 

Tonul vocii avea suficientă asprime pentru a grava oţelul transparent şi m-ar fi 
ars de viu, însă ştiam că nu mi se adresa mie. Cu ochii umbriţi de lacrimi am ridicat 
privirea şi am văzut-o pe Mara Jade intrând în templu. 

— Bebeluşi plângând şi fantome care şoptesc minciuni de dincolo de mormânt? 
Lordul Întunecat Sith pe care îl ştiam eu ar fi fost ruşinat să folosească astfel de 
tactici. 

— Ce? Vocea lui Exar Kun răcni, de parcă prin volum şi intensitate ar fi putut 
să o doboare. Cine îndrăzneşte? 

— Cui îi pasă, mai corect. Ea arătă spre mine. Horn aici de față a fost supus la 
încercări de către cei mai buni din Imperiu şi nu a cedat niciodată. Isard ar fi pus să 
te digitalizeze, să te analizeze şi să te arunce la gunoi fără să se gândească o clipă, 
iar ea nici măcar nu era sensibilă la Forță. Darth Vader te-ar fi găsit amuzant de 
ciudat, iar Împăratul... ei bine... Ochii Marei Jade străluciră fără milă. Împăratul a 
reuşit să-i distrugă pe Jedi, aşa că te-ar vedea ca fiind definiția eşecului! 

— Da, dar Împăratul tău mult lăudat este mort 

Mi-am recăpătat vocea. 

— Este ceva ce voi doi aveți în comun. M-am ridicat în picioare şi m-am 
echilibrat stângaci pe piciorul meu bun. Şi încă ceva: nici el nu a ştiut când a 
pierdut. S-a terminat! 

Kun m-a privit din nou şi am simțit cum conştiinţa lui îmi înjunghie creierul. 
Se retrase repede, ca şi cum ar fi fost înțepat de gândul pe care îl cuibărisem acolo. 

Lordul Sith râse cu voce tare. 

— O capcană? Tu şi tovarăşii tăi căutați să mă prindețţi în capcană? 

Kun îşi dublă dimensiunea imaginii şi ne zâmbi cu cea mai mare cruzime. 

— Credeţi că planurile voastre meschine vor funcționa împotriva mea? Credeaţi 
că venirea voastră aici mă va învinge? Niciodată. Se uită în depărtare, spre Marele 
Templu, apoi se întoarse spre noi. Poate că asta a fost o încercare curajoasă din 
partea voastră, dar prietenii voştri au făcut o greşeală gravă. Apărarea lui Skywalker 
de către ei este la fel de puternică ca şi cea mai slabă persoană care îl apără, iar ei l- 
au lăsat din nou vulnerabil. 

Mara se uită la mine, în mod clar alarmată. 

— Despre ce vorbeşte? 

— Luke e rănit. Am tresărit în timp ce o durere îmi străbătea burta. Streen îl 
păzeşte. 

Exar Kun râse din nou. 

— Da, chiar Streen. Streen al meu. Imaginea Lordului Întunecat începu să se 
micşoreze înapoi în obsidianul templului său. Îl voi termina, apoi voi veni din nou 
după tine. Tremură de frică. Înfricoşează-te în aşteptare. 

Prezența lui dispăru din Templu şi am încercat să mă îndrept. Am reuşit să fac 
un pas pe jumătate şovăitor, apoi am căzut într-un genunchi. Cred că am căzut mai 
tare sau mai repede decât mă aşteptam, pentru că apoi am constatat că Mara era 
îngenuncheată lângă mine. 

— Haide, Horn, trezeşte-te. Ce-i cu Streen? 

Am reuşit un zâmbet slab. 

— Momeală. Kun se îndreaptă spre o capcană. O capcană mare. 

Ea mi-a cântărit cuvintele. 

— Există vreo şansă ca el să poată scăpa din ea? 

— Nu ar trebui să poată. Chiar s-a terminat pentru el. Am tuşit o dată şi am 
simţit o durere în piept. Va trebui să mă ajuţi să ies de aici, pentru că nu pot reuşi 
singur. 

— Cred că mă pot descurca. 

Se întinse, mă ajută să mă ridic în picioare, apoi cobori un umăr şi mă săltă 
într-o poziție în care să mă transporte mai uşor. 

— Întotdeauna mă bucur să ajut un prieten. 

Soarele apusese când ne-am întors la Headhunterul meu şi la celălalt care îl 
adusese pe Mara Jade pentru a doua ei călătorie pe Yavin 4. M-a cărat până la mal şi 
m-a lăsat la pământ fără să se plângă despre ce povară am fost. Apoi fugi la nava ei 
şi luă o trusă de prim ajutor. 

— Îmi pare rău pentru felul cum te-am cărat. 

— Nicio problemă. E mai bine decât să înot. Am tuşit uşor. În plus, un Jedi nu 
cunoaşte durerea. 

— Trebuie să fii mai convingător când spui asta. Mara clătină din cap. Ti-ai 
dislocat brațul. Ar trebui să-l pun la loc — dacă nu vrei să o faci tu însuți. 

M-am uitat fix la ea. 

— Să-mi pun la loc singur brațul? Numai un idiot ar face asta singur. 

— Unii ar spune că doar un idiot ar merge singur după un Lord Întunecat Sith. 

— Ah, ar trebui să spui mare idiot, mulțumesc. Mi-am întins brațul spre ea. Fă 
ceea ce trebuie făcut — adică ceea ce făceam şi cu însumi aici. 

Mara se ghemui lângă mine şi mă apucă de încheietura mâinii şi de cot. 

— Te-a aranjat destul de bine. Puţinul pe care l-am văzut nu a fost prea plăcut. 

Imaginea feței băiatului mi-a apărut din nou în minte. 

— Dacă nu voi mai trece niciodată prin situația asta, voi fi fericit. M-am uitat la 
ea. Mulţumesc că ai intervenit. Dacă nu ai fi venit în acel moment... 

— i-ai fi frânt şi cealaltă mână. Ea ridică din umeri, apoi invocă Forţa, 
trăgând de încheietura brațului meu şi răsucind osul la locul lui înainte ca eu să ştiu 
ce se întâmplă. Aşa. 

M-am prăbuşit pe spate, hotărât să nu țip. 

— Bastard Sith! Să nu te apuci niciodată de medicină. 

— Cu plăcere, Horn. Mara îşi duse o şuviţă de păr roşu-auriu după urechea 
dreaptă. Am aflat nişte lucruri despre Mirax, de aceea m-am întors. Detaliile sunt pe 
un datacard care poate fi consultat în timp ce te recuperezi. Oricum, când am intrat 
în atmosferă am simţit cum vă încleştaţi tu şi Kun. Forţa era în fierbere. 

— Şi totuşi ai venit? 

— Îţi eram datoare. Acum suntem chit. 

Mi-am lăsat capul pe spate şi am râs cât de mult am putut. 

— Dacă aşa îţi plăteşti datoriile, atunci mai bine prind eu sfere telecomandate 
în locul tău în orice zi. 

— Dar nu astăzi. Ea se întinse şi îmi luă mâna stângă. Îţi voi lega comenzile 
navei de a mea şi ne vom întoarce la Marele Templu. 

— Bine, să vedem dacă Luke e bine. 

Mara se opri o clipă, apoi aprobă din cap. 

— E bine, iar ei ştiu că tu eşti rănit şi că te afli pe drum. 

M-am rostogolit pe burtă şi m-am ridicat cu ajutorul ei. 

— Au reuşit? 

— Au reuşit. Exar Kun nu mai există. Mara zâmbi fără menajamente. Se pare 
că Academia Jedi a scăpat de un Lord Întunecat şi a produs o nouă generaţie de 
Jedi. 

Capitolul 26 


Atacurile lui Exar Kun m-au dat peste cap mai mult decât credeam. Piciorul 
stâng şi braţul drept îmi erau fracturate, la fel ca şi mâna dreaptă. Îmi fisurasem o 
jumătate de duzină de coaste şi aveam vânătăi şi plăgi la ficat şi la rinichi. Analizele 
chimice ale sângelui meu nu mai erau în regulă, iar droidul medical 2-1B care m-a 
examinat a crezut că mă ejectasem dintr-o navă de vânătoare care se prăbuşise şi că 
nu mi se deschisese paraşuta. 

În realitate, mi-aş fi dorit să mă simt măcar pe jumătate atât de bine. 

La întoarcere am fost imediat scufundat în cuva de bacta pe care Tycho o 
trimisese împreună cu echipa medicală pentru Luke cu doar o săptămână şi 
jumătate în urmă. Stătusem la viața mea, în cuve de bacta, de mai multe ori decât aş 
fi vrut să mă gândesc la asta, dar asta era pentru prima dată când mă aflam într-una 
dintre cele de urgenţă. Majoritatea cuvelor sunt tuburi verticale, dar acesta era o 
cutie orizontală. Trebuia să stau întins acolo, nemişcat, pentru că nu aveam unde să 
mă duc, iar tratamentul era împărțit în reprize de şase ore, deoarece bacta trebuia 
golită, filtrată şi înlocuită. Luke m-a vizitat de câteva ori, iar eu am citit datacardul 
Marei atunci când nu făceam baie în bacta, însă am fost destul de bine scos din joc. 

Când am început să-mi revin, Kyp Durron se reîntorsese pe Yavin după ce Han 
Solo îl adusese ca să-l judece Luke Skywalker pentru crimele sale. Eram din nou în 
cuvă când a avut loc acest eveniment şi, până când am ieşit, Luke, Kyp şi Cilghal 
plecaseră de pe Yavin pentru a distruge Zdrobitorul de Soare şi a o vindeca pe Mon 
Mothma de o boală misterioasă. 

Tionne făcu tot posibilul să-mi ţină companie după aceea şi să mă pună la 
curent cu detaliile legate de viața de la Academie, dar nu prea eram în apele mele. 
Rănile fizice pe care mi le făcuse Exar Kun se vindecaseră la timp - dacă aş fi avut 
acces la tehnicile de vindecare Jedi şi le-aş fi folosit, poate că aş fi fost mai repede în 
formă, dar asta chiar nu conta. Lovitura pe care o primise mintea mea mă 
zdruncinase puternic. Ştiam că Exar Kun nu făcuse decât să-mi smulgă fricile din 
minte şi să mi le arate în toată splendoarea lor oribilă, dar tot trebuia să mă confrunt 
cu faptul că erau fricile mele, generate de mine şi că era treaba mea să le înving. 

Imediat după ce Maestrul Skywalker s-a întors cu Kyp după distrugerea 
Zdrobitorului de Soare şi după ce Kyp s-a vindecat de răni, am cerut să vorbesc cu 
Luke între patru ochi. Ne-am întâlnit în camera simplă în care locuia. Arăta puţin 
obosit, dar totuşi era optimist. 

— Ce este, Keiran? 

M-am sprijinit de tocul uşii cu umărul drept, luând presiunea de pe piciorul 
stâng. 

— Nu mai pot sta aici. 

Ridicându-şi privirea din patul în care stătea, Luke s-a uitat prin mine o clipă. 

— Nu şi tu. 

Nu eram sigur ce voia să spună prin această remarcă. Bănuiam că ar fi putut 
avea legătură cu Mara Jade şi cu plecarea ei rapidă după ce m-a adus înapoi la 
Marele Templu. Tionne spusese că Mara se uitase la Luke în timp ce dormea, dar 

plecase fără să vorbească cu el. Luke presupusese în mod clar că ea venise pe Yavin 
când auzise că se îmbolnăvise, iar faptul că descoperise că nu fusese aşa părea să-i fi 
provocat un oarecare disconfort. 

— Nu pot rămâne pentru că sunt lucruri aici care pur şi simplu nu 
funcționează. Am privit în jos şi am adăugat cu o voce mai joasă. Pentru mine, nu 
funcționează. 

— Lucrurile nu au fost perfecte în niciun caz, dar ăsta nu este un motiv pentru 
ca să pleci. Luke mă privi încruntat. Mai pot fi îmbunătățiri. Putem îndrepta 
lucrurile. 

Am clătinat din cap. 

— Nu cred că se poate. 

— Dă-mi un exemplu. 

Am păşit în cameră şi am constatat că ambele mâini mi se strânseseră în 
pumni. 

— Sunt o mulțime de lucruri. Pur şi simplu felul în care conduci acest loc. 
Dacă nu ar fi fost gândacii, monştrii şi Lorzii Întunecaţi Sith, acest loc ar fi fost o 
stațiune de vacanță. lar eu am avut multe dificultăți în a învăţa cum să mănânc 
mâncare Twi'lek. 

Lui Luke îi rămase gura căscată. 

— Cum poţi să spui asta? 

Mi-am bătut sternul cu mâna dreaptă. 

— Am mai trecut printr-o academie de antrenament, îți aminteşti? Îmi 
amintesc că mi-a schimbat radical viața. Tabăra de antrenament te doboară şi te 
reconstruieşte în persoana pe care o vrea echipa organizației să devii. 

Fața Maestrului Jedi se întunecă. 

— Nu vreau să produc clone Jedi. 

— Nu înţelegi ce vreau să spun. Academiile de pregătire nu scot clone. Ele nu 
şterg personalitatea elevilor cu care au de-a face, ci doar se asigură că individul este 
pregătit să facă față tuturor provocărilor pe care le va impune noua lor slujbă. Mi-am 
întins larg brațele. Deşi am reuşit să ne ocupăm de Exar Kun, am fi putut face 
lucrurile mai eficient şi mai eficace dacă am fi fost o echipă înainte de asta, nu dacă 
am fi devenit una din cauza lui. 

Luke închise ochii pentru o secundă, apoi dădu din cap. 

— Înţeleg ceea ce îmi spui. Cu siguranță există loc pentru schimbare. Pot să 
iau ca model Academia CorSec şi să văd dacă sunt lucruri pe care trebuie să le 
adaptăm. Mă poți ajuta să fac asta. 

— Poţi pune instructori de antrenament din Forțele Armate ale Noii Republici 
să facă acest gen de lucruri. Am ezitat o clipă, apoi am privit în jos, spre podea. 
Adevărul este că nu pot rămâne aici cu Kyp. 

— S-a schimbat, Keiran, s-a schimbat foarte mult. 

— Nu mă îndoiesc de asta. Uciderea a miliarde de ființe îi face asta unui om. 
Ochii mei s-au îngustat când am privit în sus. Ştiu că Noua Republică ţi l-a predat 
pentru a fi judecat şi că a trecut un fel de test... 

— Da. L-am dus la templul lui Exar Kun... 

— Cum ai făcut asta? Am rămas cu gura căscată. L-ai dus înapoi în fortăreața 
Sith? 

Luke încuviință calm din cap. 

— În acel domeniu al răului a reuşit să se confrunte cu partea lui întunecată. 

A reuşit să-şi lase trecutul în urmă. 

— Şi asta e tot?! 

— Nu, s-a ispăşit mai departe, ajutând la distrugerea Zdrobitorului de Soare. 
Faţa lui Luke se ascuțţi. Aproape că a murit făcând asta. 

Am luat un scaun de lângă biroul lui Luke şi m-am lăsat pe el. 

— Sunt sigur că a fost chinuitor pentru el, dar mi-e greu să cred că cineva care 
a distrus sisteme stelare poate fi numit Cavaler Jedi şi să fie dat ca exemplu pentru 
ființele din Noua Republică. 

Luke încremeni. 

— Nu crezi că ar putea fi răscumpărat? Nu crezi că este posibil ca ființele să-şi 
învețe lecţiile şi să se abțină de la rău în viitor? 

— Sigur. Am crezut asta despre mulți dintre criminalii pe care i-am arestat 
când eram în CorSec, dar asta nu înseamnă că sunt de părere că ar trebui să fie 
eliberați de pe Kessel înainte de a-şi ispăşi pedeapsa. 

— Compasiunea este punctul forte al unui Jedi. 

— Şi cât de compătimitor este pentru prietenii şi rudele victimelor lui Kyp să îl 
vadă pe acesta liber şi preamărit? 

Maestrul Jedi mă privea precaut. 

— Sângele a milioane de ființe este şi pe mâinile mele. Echipajul de pe Steaua 
Morţii. Cei ucişi în timp ce îl serveam pe Împăratul renăscut. 

M-am lăsat în față, sprijinindu-mi coatele pe genunchi. 

— Steaua Morţii a fost o instalaţie militară şi de atac, pur şi simplu. În timp ce 
îl slujeai pe Împărat, da, au murit ființe — dar ai sabotat efortul Imperial, salvând 
vieţile a mult mai mulți decât ai ucis. Într-o vreme în care toate alegerile sunt rele, 
alegerea răului cel mai mic este o virtute. 

Am făcut o pauză pentru un moment. 

— Pedeapsa pentru o crimă serveşte unei multitudini de scopuri. 
Demonstrează că există o consecință pentru încălcarea acelui contract social care ne 
leagă pe toţi. Serveşte drept factor de descurajare pentru alţii care se gândesc să 
comită astfel de acte. În cele din urmă, şi cel mai important aspect aici, este că 
aplicarea unei pedepse juste stabileşte şi susține autoritatea morală a unui grup. 
Încercarea de a restabili Ordinul Cavalerilor Jedi... acest lucru este important. 

Luke clătină din cap. 

— Şi cred că este la fel de important să arătăm că răul poate fi iertat, că se pot 
face amendamente. Cred că trebuie să îți aminteşti, de asemenea, că Kyp se afla sub 
controlul lui Exar Kun când a comis crimele. 

Am clătinat din cap. 

— Eu nu cred asta. Sub influenţa lui, poate, dar nu sub controlul lui. 

— Cum poţi spune asta? 

— E simplu. M-am uitat direct la Luke. Dacă Kyp ar fi fost sub controlul lui 
Exar Kun, tu ai fi fost mort. 

— Ce? 

— Gândeşte-te la asta, Maestre Skywalker. Kun îl foloseşte pe Kyp ca să te 
scoată cu forța din corpul tău, apoi îşi petrece următoarele zece zile încercând să 
convingă pe altcineva să te ucidă? Se foloseşte de mongştrii antici şi de sărmanul 
Streen pentru a-şi face treaba, când tot ce trebuia să facă era să-l pună pe Kyp să-ţi 
lege trupul de Zdrobitorul de Soare şi să zboare în spaţiu. Sau, ca să fie mai simplu, 

deşi mai dur, Kyp putea cobori Zdrobitorul de Soare pe corpul tău inconştient. De ce 
nu s-a întâmplat asta? Pentru că nu a vrut Kyp să te ucidă. Nu erai duşmanul lui, ci 
doar al lui Exar Kun. Kyp nu te-ar fi atacat, cu excepţia cazului în care l-ai fi 
împiedicat să scoată Zdrobitorul de Soare şi să-i ucidă pe Imperiali. 

— Nu, asta nu este posibil. Luke se ridică în picioare şi începu să se plimbe pe 
lângă patul său, apoi se uită la mine. Cred că timpul petrecut în CorSec te-a făcut 
prea suspicios. Te gândeşti prea mult la chestiile astea. 

— Oh? Mi-am ridicat capul şi am simțit cum începea să crească furia în mine. 
Cred că, uneori, tu nu gândeşti suficient, Maestre Skywalker. 

Asta îl blocă. 

— Serios? Ochii lui albaştri deveniseră la fel de glaciali ca şi tonul vocii lui. Ai 
vrea să mă lămureşti? 

M-am lăsat în spate şi mi-am ridicat mâinile. 

— Nu vrei să fac asta. 

Luke dădu din cap şi îşi deschise mâinile spre mine. 

— Nu, te rog, fă-o. 

— Tu eşti Maestrul Jedi. Ştii mai bine decât mine ce faci. 

Expresia lui Luke se înăspri. 

— Spune-mi ce crezi, spune-mi unde crezi că greşesc. 

— Bine. Făcându-mi curaj, mi-am păstrat fața impasibilă şi vocea egală. Obi- 
Wan Kenobi şi Yoda ştiau amândoi că tatăl tău fusese Anakin Skywalker şi că 
devenise Darth Vader. Tu şi sora ta ați fost separați la naştere şi ascunşi de el pentru 
a vă ţine în siguranță, corect? 

Luke încuviință din cap. 

— Atunci cum se face că ai fost dus să trăieşti pe Tatooine? Era lumea natală a 
lui Obi-Wan Kenobi? Ţi s-a permis să trăieşti sub numele de Skywalker. Se aşteptau 
oare ca agenţii lui Vader să treacă cu vederea o asemenea referință? Şi nu încercai 
cumva să te înscrii la Academia Imperială de pe Carida? Nu ar fi observat agenții lui 
Vader acel nume pe cererea ta de înscriere? 

Luke se concentră distant. 

— Încerci să spui că mă foloseau ca momeală pentru a-l atrage pe Vader într-o 
capcană unde Obi-Wan să îl poată înfrunta? 

— Nu ştiu, dar dintr-un anumit punct de vedere, ai putea părea că acesta este 
adevărul, nu-i aşa? Sau ar putea fi ceva la fel de inofensiv cum ar fi să vrea ca tu să 
creşti cu numele Skywalker pentru a-ți oferi o motivație mai mare de a dori să-l 
răscumperi. Şi ar fi putut să te fi ținut pe Tatooine, astfel încât să existe un motiv 
logic pentru ca urmele prezenţei lui Obi-Wan să fie depistate acolo, în cazul în care 
încercările tutorelui tău de a se ţine ascuns ar fi eşuat cumva. L-am privit cu atenţie. 
Cred, totuşi, că educația ta ţi-a direcționat gândirea pe anumite căi, la fel cum 
bănuieşti că pregătirea mea a reuşit să facă cu mine. 

— Cum ar fi? 

— Tu vezi totul în alb şi negru - absoluturi clar definite. Cred că, indiferent ce 
au intenționat la început, Obi-Wan şi Yoda au hotărât că trebuie să te transforme 
într-o armă pe care să o poată folosi împotriva lui Vader şi a Împăratului. De ce nu 
ti-au spus că Vader era tatăl tău? Ştiau că, în postura de orfan, voiai să ştii cine este 
tatăl tău. Nu te-au lăsat să-l vezi în acest fel pentru a nu fi vulnerabil. Când ţi-a spus 
el cine este, le-a zădărnicit strategia, dar fără a se baza pe puterea ta. Ai văzut în 

mărturisirea lui un strigăt ascuns de ajutor, o încercare de salvare. Din ceea ce ai 
spus, mentorii tăi s-au îndoit de asta, la fel ca şi Împăratul. I-ai păcălit pe toţi şi ai 
reuşit. Acum ai transformat acest succes într-o validare a tot ceea ce ai fost învățat, 
chiar dacă ceea ce ai învățat nu susține rezultatele pe care le-ai obţinut. 

Luke se holbă la mine. 

— Nu crezi că există doar lumină şi întuneric? Dacă pleci de aici cu acest gând 
în minte, vei fi vulnerabil în fața părții întunecate. Vei fi sedus de aceasta. 

Am scuturat încet din cap. 

— Nu am de ce să mă tem de partea întunecată. 

Vocea lui Luke deveni rece. 

— Atunci, eşti ca şi pierdut în faţa ei. Nu ştii nimic despre puterea ei, despre 
atracția ei. Nu ştii nimic despre tentațţiile ei. 

M-am ridicat brusc în picioare, răsturnându-mi scaunul pe spate şi am 
îndreptat un deget spre pieptul lui. 

— Nu, Maestre Skywalker, tu nu ştii nimic din ceea ce am trăit în viața mea. 
Am fost ochi în ochi cu partea întunecată mai mult decât vei şti tu vreodată. Tu stai 
deoparte şi vezi binele şi răul la o scară mare şi cosmică, dar eu am fost chiar acolo 
jos, chiar în punctul în care lumina se întâlneşte cu întunericul. Cunosc acea graniță 
îndeaproape şi, deşi am călcat pe linia de demarcaţie, nu m-am abătut nici măcar un 
micron peste ea. 

Am încercat să-mi stăpânesc furia, dar mi-a fost foarte greu. 

— Am fost chemat la o altercaţie domestică şi am intrat într-un apartament în 
care femeia din casă zăcea întinsă pe podea, într-o baltă de sânge şi vomă. Avea 
nasul pulverizat. Ochii ei au fost învinețiți şi de asemenea erau tumefiați. Gâtul ei 
prezenta vânătăi care indicau o mână şi degete, iar vânătăi estompate îi acopereau 
restul corpului. Deasupra ei stăteau doi copilaşi cu ochii în lacrimi, de vârsta 
nepoatei şi nepotului tău. Iar întins pe canapeaua aflată la o cameră distanţă, se afla 
soțul ei cu ochii lucioşi, cu pumnii încă învinețiți şi însângerați de la bătaie, cu 
hainele stropite cu sângele ei. Sforăitul lui era suficient pentru a acoperi suspinele ei. 
Am văzut asta şi am simțit în fiecare fibră a ființei mele dorinţa de a-i da acelui 
animal cea mai grosolană trezire pe care a avut-o vreodată. Am vrut să-l bat atât de 
tare încât să arate ca o jucărie de mestecat a unui rancor, dar nu am făcut-o. M-am 
retras. 

Am continuat. 

— Am intrat într-un depozit şi am arestat un Lord al mirodeniilor în biroul său. 
Acesta a deschis o valiză şi avea în ea peste un milion de credite. Un milion... mai 
mulți bani decât voi vedea vreodată în viața mea. Erau ai mei, spunea el, dacă îi luam 
şi plecam. Nimeni nu va şti niciodată. Mi-am îngustat ochii. Dar aş fi ştiut eu, şi nu 
am făcut-o. 

Luke începu să spună ceva, dar i-am tăiat vorba cu un gest din mână. 

— Tatăl meu a murit în braţele mele, cu viața scurgându-se din el. Nu am avut 
parte de un rămas bun. Nu am avut ocazia să-i spun că-l iubesc. A trebuit să-l țin în 
braţe, simțind cum i se stinge viața, sperând la un răspuns, la ceva care să mă facă 
să ştiu că nu l-am dezamăgit, şi nu l-am primit. Am plecat şi l-am găsit pe 
nenorocitul de vânător de recompense care mi-a ucis tatăl şi l-am arestat. Nu ar fi 
existat nicio persoană în CorSec care să fi murmurat în semn de protest dacă l-aş fi 
împuşcat în timp ce se opunea arestării. L-aş fi putut duce pe Bossk în zona 
principală din CorSec, chiar acolo, în hol, şi i-aş fi zburat capul în fața a sute de 

martori, iar toți ar fi spus că prizonierul încercase să scape şi că era o amenințare 
pentru ceilalți. Aş fi putut să-l omor, aş fi putut să-mi răzbun tatăl, dar nu am făcut- 
o. lar când ofițerul nostru Imperial de legătură i-a dat drumul lui Bossk, nu i-am 
vânat pe niciunul dintre ei. M-am bătut din nou pe stern. Nu ştiu dacă tu crezi că 
asta mă face slab sau doar prost. Poate că, nevrând să mă răzbun, nu pot fi genul de 
Jedi pe care îl vrei, poate că, prin faptul că nu m-am complăcut în partea întunecată 
şi nu m-am întors, nu poți fi sigur de mine. Nu ştiu, însă nu-mi spune că nu cunosc 
partea întunecată, că nu-i cunosc tentațiile. Am fost acolo şi i-am întors spatele. 

Luke părea să aibă o față cenuşie, apoi şi-a îndepărtat privirea de la mine. 

— Nu cred că eşti slab sau prost. Cred că vei fi un bun Cavaler Jedi. Ezită o 
clipă, apoi continuă. Mă îngrijorează, totuşi, faptul că tu crezi că sunt un idiot 
incompetent. Nu-ţi place cum conduc Academia, alegerile mele cu privire la ceilalți 
studenți şi viziunea mea despre modul în care funcționează universul. 

Am scuturat încet din cap. 

— Nu, pur şi simplu nu cred că aceste lucruri funcționează pentru mine. Sunt 
câteva puncte aici. Ai fost antrenat pentru a fi Cavaler Jedi şi ai devenit Maestru 
Jedi. Accept asta şi te respect pentru toate cele prin care ai trecut şi pe care le-ai 
învăţat. Ceea ce ai făcut tu, eu nu aş putea face niciodată. 

Mi-am îndulcit tonul când mi-am dat seama că mă năpusteam asupra lui în 
timp ce se afla într-un moment de cumpănă. Deşi avea probleme cu Academia, el nu 
merita să fie muştruluit. 

— În ciuda tuturor acestor lucruri, nu există nicio garanţie că vei fi un as în 
materie de predare, mai ales la prima experiență. Acestea fiind spuse, ai făcut o 
treabă bună cu majoritatea elevilor. Chiar şi dacă ne pui la socoteală pe Gantoris, pe 
mine, pe Mara, pe Cilghal şi pe Kyp, prima ta clasă are doar trei eşecuri din 
cincisprezece. Asta înseamnă o rată de eşec de doar 20%, şi nu cred că Mara a fost 
un eşec. Şi nici eu. În ceea ce priveşte ce am spus eu, este doar o părere. Aşa cum 
spuneam în CorSec, dacă un tip te numeşte Hutt, ignoră-l. Dacă un al doilea te 
numeşte Hutt, începi să te întrebi. Dacă un al treilea te numeşte Hutt, cumpără o 
găleată de salivă şi începe să faci rezerve de mirodenii. 

Maestrul Jedi zâmbi pentru o secundă. 

— Chiar ai de gând să pleci? 

— Trebuie să plec. Am închis ochii pentru o secundă, apoi i-am deschis din 
nou. Tu mi-ai spus, Tionne mi-a spus şi chiar şi Holocronul mi-a spus despre cum 
tradiția Jedi Corelliană era diferită de alte tradiții. Noi avem creditele Jedi şi am avut 
tendința de a rămâne mai mult în sistemul nostru natal. M-ai invitat aici pentru a 
aduce cu mine o parte din această tradiție, deşi nu o urmez cu adevărat decât dacă 
plec şi descopăr eu însumi mai multe despre ea. 

Luke dădu încet din cap. 

— Sunt în continuare îngrijorat de tine şi de evoluţia ta. Sunt lucruri, în viitor, 
provocări cu care te vei confrunta... 

— Ştiu. Am ridicat din umeri. Nu pot decât să le înfrunt aşa cum le găsesc. 

El suspină. 

— Ei bine, ai ceva timp să te mai gândeşti. Va dura ceva timp până când va 
veni o navă care să te ia de aici. 

— Am Headhunterul Marei. 

Luke se încruntă. 

— Credeam că motivatorul hiperpropulsorului a fost distrus. 

— Aşa e. 

Înainte să-mi termin această explicaţie, R2 intră în camera lui Luke, țipând 
frenetic. Luke se ghemui în fața droidului. 

— Ce este, R2? Ce s-a întâmplat? 

Afişajul holografic al droidului străluci. Plutind în spaţiul dintre noi, am văzut 
imaginea unui Distrugător Imperial pe orbită deasupra Academiei. 

Maestrul Jedi oftă. 

— Acum ce mai este? 

L-am bătut pe umăr. 

— Eu nu mi-aş face prea multe griji, Maestre Skywalker. 

— Un Distrugător Imperial apare aici şi nu ar trebui să ne îngrijorăm? 

— Nu, am spus, lăsând un zâmbet să-mi crească pe față, ăsta e chiar mijlocul 
meu de transport. 

Capitolul 27 


De la o distanţă suficient de mare, Întreprinderea Rătăcitoare arăta ca un 
Distrugător Imperial. Nu se putea confunda forma asemănătoare cu cea a unui 
pumnal sau puntea de comandă înaltă. Culoarea albă ca osul şi mărimea navei 
invocau amintiri din zilele în care Imperiul, din nevoia de disciplină, trimitea adesea 
astfel de nave pentru a pedepsi lumile care adăposteau Rebeli. Era cu adevărat o 
privelişte de admirat şi una de care aş fi fugit cât mai repede posibil dacă nu aş fi 
ştiut ce era cu adevărat Întreprinderea Rătăcitoare. 

Am îndreptat Headhunterul în sus şi într-o buclă spre mijlocul Distrugătorului 
Imperial. Dotarea normală cu armament fusese redusă, lăsându-i doar două raze 
tractoare, zece tunuri ionice şi zece baterii grele de turbolasere. Această cantitate de 
putere de foc permitea navei să fie bine apărată, deşi, în timp ce făceam o survolare, 
am observat că unele dintre bateriile de lasere nu reuşeau să mă urmărească prea 
bine şi cel puţin una se blocă la mijloc în timp ce îmi urmărea zborul. 

Ajungând deasupra, am rotit Headhunterul şi am redus accelerația. Am apelat 
unitatea de comunicații. 

— Aici Headhunter 079, cer permisiunea de a intra şi ateriza. 

— 079, aici este controlul navei Întreprinderea Rătăcitoare. Vă rugăm să 
precizaţi care este obiectul vizitei dumneavoastră. 

Mi-am dat ochii peste cap. 

— Spuneţi-i lui Booster Terrik să mă lase să aterizez nava de vânătoare pe 
nava lui, altfel va rămâne fără mai mult de trei baterii de turbolaser. 

Tăcerea domni pe canalul de comunicaţii pentru o clipă, apoi vocea 
controlorului reveni cu un grad de oboseală în ea. 

— 079, aveţi permisiunea de a ateriza în hangarul de andocare 1127. Asigură- 
te că armele tale sunt dezactivate. 

— Poftim? 

— Acesta este mesajul, 079. 

— Am înţeles. 

Am dus Headhunterul spre cala de intrare şi am pornit repulsoarele. Am redus 
viteza la 10% şi am dus încet nava de luptă în hangarul de andocare. Hangarul 1127 
era amplasat în spatele unui perete de separare şi m-ar fi obligat să fac o plimbare 
lungă în jurul calei pentru a ajunge la biroul lui Booster. Dacă ar fi ştiut că mi-am 
fracturat piciorul, m-ar fi parcat în cala de gunoi şi aş fi mers şi mai mult. 

Pe măsură ce mă apropiam de locul meu de parcare, singurul lucru neobişnuit 
pe care l-am observat a fost că nicio altă navă nu era parcată în apropierea mea, iar 
puţinele ființe din cală se îndepărtau în fugă. l-am ignorat - nimeni nu voia să fie 
prins sub jeturile de refulare ale motoarelor. M-am concentrat să las nava jos cu 
uşurinţă, ceea ce am şi făcut — nedându-i lui Booster vreun motiv să se plângă că i- 
am zgâriat prețioasa punte. Am procedat rapid la oprirea motoarelor şi am introdus o 
parolă de securitate pentru repornirea lor. Nu ar fi împiedicat pe nimeni să fure nava, 
dar i-ar fi putut încetini. Am zâmbit şi am tastat un mesaj pe ecranul de aprindere. 

Acest Headhunter este proprietatea Marei Jade. Oricine e atât de nebun încât să 

îl fure acum îşi va merita pedeapsa. 

Am deschis trapa cabinei de pilotaj, moment în care am sesizat ceva mai 
degrabă ieşit din comun. Personalul de securitate al lui Booster purta uniforme în 
stilul Imperial, dar aveau o culoare verde deschis pe corpurile tunicilor, mâneci de 
un galben intens, pantaloni de un galben viu şi şepci verzi cu nasturi galbeni. Efectul 
era un pic tulburător, mai ales cu o asemenea mulțime în preajma navei. Blasterele 
lor, care nu erau nici pe departe la fel de colorate ca uniformele lor, erau toate 
îndreptate în direcția mea. Un Weequay a cărui față părea făcută din ceramică 
scorojită mi-a făcut semn să ies din Headhunter. Când m-am ridicat şi sabia mea a 
apărut la vedere, jumătate dintre gărzi se lăsară în genunchi, în timp ce ceilalți se 
mutară în spatele unui adăpost la îndemână. M-am uitat în jur la duzina de 
persoane şi am clătinat din cap. 

— Nu caut probleme. 

Pentru prima dată mi-am dorit cu adevărat să fi avut abilități în domeniul 
levitaţiei Jedi, pentru că încercarea de a ieşi dintr-o navă de luptă care se afla la o 
distanță de trei metri de punte în timp ce aveam mâinile în aer nu era un lucru uşor 
de făcut. Aş fi sărit pur şi simplu, dar piciorul meu stâng încă nu era la sută la sută 
şi nu voiam să şchiopătez prin Întreprinderea Rătăcitoare. Până la urmă am sfârşit 
prin a mă aşeza pe o parte a cabinei de pilotaj şi am alunecat spre podea, 
sprijinindu-mi greutatea mai ales pe piciorul drept. 

Weequayul m-a înțepat în spate cu un baston care, mi-am imaginat, putea să- 
mi provoace o descărcare urâtă dacă apăsa butonul roşu de lângă degetul mare. 

— Şeful Booster vrea să te vadă. 

— Bine, şi eu vreau să-l văd. 

— Predă sabia. 

M-am întors încet pe călcâie şi m-am oprit cu faţa la el, pregătindu-mă. 

— Nu se va întâmpla, sfert de creier. 

M-a împuns din nou cu bastonul şi apoi apăsă butonul. Am simțit furnicătura 
electricităţii, dar am absorbit-o pur şi simplu. Am zâmbit în timp ce făceam asta. 

— Celulele de energie sunt moarte. Serios. Nu simt nimic. 

Weequay apăsă din nou pe buton, dar zâmbetul meu nu dispăru. Am scurs 
energia în punte, ceea ce ridică blana de pe capul unui Bothan care trecea pe acolo, 
dar niciuna dintre gărzi nu păru să observe. Weequayul se uită la bastonul 
paralizant ca şi cum l-ar fi trădat, apoi îşi lipi mâna liberă de vârf şi apăsă butonul. 

Am smuls bastonul din aer înainte ca acesta să atingă podeaua şi am privit 
dincolo de forma contorsionată a Weequayului. Am răsucit bastonul şi i-am oferit 
mânerul unui alt gardian. 

— În mod clar, este defect. Acum, dacă vrei să mă duci la Booster... 

M-am întors pentru a mă îndrepta spre biroul acestuia, când am descoperit că 
persoana pentru care venisem aici se îndrepta spre mine. Acest aspect nu ar fi fost 
un lucru rău, dar pielea feţei lui Booster era la fel de roşie ca ochiul său stâng 
artificial. M-a apucat cu mâinile lui mari de costumul meu de zbor verde, m-a ridicat 
de pe punte şi m-a trântit de un perete despărțitor. 

— Unde e fiica mea? Părul lui alb, scurt şi ciufulit, şi barba lui de ţap pe care 
se obişnuise să o poarte îl făceau să semene cu mine mai mult decât aş fi vrut să mă 
gândesc. Ce ai făcut cu Mirax? 

Am gemut, mai puţin din cauza impactului, cât din cauza furiei pur şi simplu 
din cuvintele lui. 

— Lasă-mă să-ți explic. 

M-a împins din nou în perete. 

— Crezi că eşti atât de convingător, CorSec? 

Booster m-a eliberat şi am căzut pe podea. Se uită la gărzile sale şi dădu din 
cap. 

— Fyg şi Kruqgr, escortațţi-l în biroul meu. Acum. 

Un alt Weequay şi un umanoid destul de sfrijit m-au apucat de brațe, m-au 
ridicat brusc în picioare şi împreună cu un Rybet m-au condus în camera de gardă 
pe care Booster o folosea ca birou în acel doc. Mi s-a părut ciudat să fiu condus la 
biroul lui în acelaşi mod în care cărasem atâţia prizonieri la vremea mea. Ştiam că, 
fără să folosesc tehnici Jedi, puteam să le rup strânsoarea şi să scap de ei. Din cauza 
modului nedemn de a fi târât aşa, aproape că m-am gândit să evadez. Însă nu am 
făcut-o, pentru că mi-am dat seama că nu avea niciun rost. Da, poate că mă 
simțeam jenat că eram bruscat astfel, dar mai conta? Merita oare mândria mea să 
rănesc pe cineva? Nu. 

Oricum mă conduceau acolo unde voiam să ajung. Ce credeau ei sau oricine 
altcineva despre mine era cu adevărat irelevant. 

Am zâmbit. O parte din antrenamentul Jedi îşi face efectul. 

Revenind la normal, am studiat împrejurimile. Cala de andocare avea suficient 
spațiu pentru nave şi o capacitate adecvată. Vechile rasteluri de lansare a navelor de 
luptă TIE încă mai aveau câteva TIE-uri în ele, dar multe dintre ele aveau 
componente lipsă. Alte nave mai mici fuseseră dotate cu coliere de suspensie 
neobişnuite care le permiteau să atârne şi ele de rasteluri. 

În acest fel, Booster reuşise să bage mult mai multe nave în cala sa. 

Marea majoritate a navelor din hangarul de andocare erau cargoboturi, deşi 
puţine erau la fel de mari ca Pulsar Skate sau Şoimul Mileniului. Oricum, majoritatea 
navelor de asemenea dimensiuni nu-şi puteau permite un spaţiu de andocare pe 
Întreprinderea Rătăcitoare. Navele prezente erau cele ale contrabandiştilor care se 
ocupau cu obiecte rare, exotice şi cu preţuri ridicate, sau ale bogațţilor trândavi care 
considerau că a fi pe Întreprinderea Rătăcitoare era ceva palpitant. Cele mai multe 
dintre navele care aduceau mărfuri pentru comerţ şi transbordare pe Întreprinderea 
Rătăcitoare doar îşi descărcau bunurile într-una dintre calele de aprovizionare şi 
lăsau un membru al echipajului sau un agent la bordul navei pentru a se ocupa de 
tranzacții. 

Băieții lui Booster m-au dus în biroul său, m-au aruncat înăuntru, apoi au 
închis uşa. A trebuit să apăs pe un întrerupător pentru a aprinde lumina şi când am 
făcut-o, m-am cutremurat. Dezordinea umplea încăperea - cutii de duraplast 
crăpate, din care se scurgeau fluide roşii şi vâscoase, grămezi de datacarduri 
sprijinite precar una de alta, scaune pline de haine aruncate, iar în colț se afla un 
droid 3PO dezactivat, împodobit cu o duzină de centuri de arme cu blastere în tocuri. 
Biroul lui Booster domina încăperea şi părea îngrijit în comparaţie cu restul. Toate 
datacardurile, datapadurile, cablurile şi alte mărunțţişuri fuseseră îndepărtate într- 
un colț, exceptând un mic cub care proiecta diverse holograme ale lui Mirax. 

Am mutat lucrurile de pe scaunul din fața biroului pe podea şi m-am aşezat, 
privind displayul în continuă schimbare. Cu toate că Booster ar fi negat că ar avea 
un singur os sentimental în corp, cubul videoproiector aranja imaginile după 
cronologie şi subiect. Apăreau intermitent la fiecare zece secunde sau cam aşa ceva. 

Afişajul părea să urmeze o temă, cum ar fi imagini cu Mirax lucrând la Skate, apoi să 
se deplaseze de-a lungul vieţii ei, înainte şi înapoi, până când se declanşa din nou pe 
o tangenţă tematică. Se țesea o pânză a vieţii ei - o pânză în care mă simțeam pe 
deplin prins. 

Urmărind afişajul, mi-am dat seama că distanțarea pe care o simțisem înainte, 
când ea dispăruse, se estompase în cele din urmă. Orbirea fulgerătoare pe care o 
diagnosticase Luke se atenuase, şi poate că aş fi observat-o mai devreme, însă pe 
Yavin 4 aveam atât de puţine lucruri care să-mi amintească de ea. Probabil că era la 
fel de bine că această îndepărtare a existat în timp ce îmi începeam antrenamentul, 
pentru că nu aş fi reuşit să obțin nimic dacă aş fi fost distras. 

Acum, însă, privind imaginile, toată greutatea dispariţiei ei se prăbuşi peste 
mine. Îi simţisem prezenţa în acea noapte în grotă, iar Exar Kun mi-o arătase, dar 
ştiam că nu puteam avea încredere în ceea ce văzusem prin puterea lui. Faptul că o 
simțisem atunci când ne-a condus Luke într-o călătorie prin univers m-a ajutat să 
mă consolez, dar acum îmi dădeam seama cât de singur mă simțeam. 

Şi cât de singură trebuie să se simtă şi ea. Era acolo, undeva, aşteptând ca eu 
să o găsesc şi să o ajut, iar eu nu făcusem nimic. Am suspinat. Poate că Booster ar fi 
trebuit să mă izbească şi mai tare de perete. 

Uşa de la birou se deschise şi intră Booster. Se uită lung la mine, apoi se aşeză 
la birou. Focul ardea în ochiul lui căprui la fel de puternic ca în cel electronic. M-a 
privit, apoi a dat încet din cap în timp ce-şi apăsa mâinile pe partea de sus a 
biroului. 

Ca un arbitru mut, Mirax dansa de la o imagine la alta între noi. 

— De dragul ei, nu-ţi voi smulge capul, CorSec. Îşi ținea vocea joasă şi abia se 
controla. De cât timp a dispărut? 

Am înghițit în sec. 

— De zece săptămâni. 

— Zece săptămâni! Pumnul lui drept izbi biroul, făcând holocubul să rico şeze 
şi datacardurile să se unduiască precum dalele desprinse într-un cutremur de 
pământ. Îşi reveni şi îşi deschise încet mâna. Zece săptămâni, şi nu ai venit la mine 
să-mi spui. 

M-am liniştit, abia reuşind să-mi stăpânesc bătăile inimii. 

Gura îmi era uscată şi aveam un gust de parcă aş fi lins o bantha. 

— În primul rând, am ştiut atunci şi ştiu şi acum că fiica ta este în viață. 
Consultându-mă cu mai multe persoane, s-a stabilit că cel mai bine ar fi să nu se 
afle despre dispariţia ci. 

Booster îşi arcui o sprânceană palidă. 

— S-a stabilit? De către cine? Ce laş a decis că nu trebuie să ştiu că fetița mea 
a dispărut? 

Mi-am ridicat bărbia. 

— Eu am luat această decizie, Booster. 

— Ai făcut-o, CorSec? Tu ai făcut-o? Booster se lăsă în spate. Nu cumva 
Generalul tău Cracken? Nu Luke Skywalker al tău? Nu Wedge? Tu ai făcut-o? 

Am aprobat din cap. 

— Le-am cântărit punctele de vedere. Am trecut în revistă scenariile pe care le- 
au sugerat şi cum să gestionez cel mai bine situația, apoi am luat decizia. 

— Deci îți asumi întreaga responsabilitate pentru asta? Puteam să aud în 
vocea lui că îmi întinde o capcană. Îţi asumi întreaga responsabilitate pentru orice i 

s-ar întâmpla? 

— Da. 

Booster ezită, apoi zâmbi cu răceală. 

— Cred că vei descoperi că nu prea îţi pasă de consecinţele acțiunilor tale. 

Ceva mi s-a părut ciudat la Booster în acel moment. Reuşise să arunce în 
totalitate şi direct vina pe mine, ceea ce însemna că ar fi trebuit să-şi descarce toată 
furia şi frustrarea pe mine, dar nu o făcea. Mă identificase ca ţintă şi mă avea în 
vizor, dar se abţinea. De ce? Apoi răspunsul m-a izbit şi m-am aplecat în față. 

— Accept consecinţele acțiunilor mele şi vrei să ştii de ce? Pentru că Mirax este 
soția mea. Jurămintele noastre fac ca viața, fericirea şi siguranța ei să fie 
responsabilitatea mea, iar eu am făcut tot ce am putut pentru a mă achita de această 
responsabilitate. Nimic nu mi-ar fi plăcut mai mult decât să fi plecat imediat după 
ea, dar nu aveam unde să mă duc, nu aveam ce să fac. Generalul Cracken şi agenții 
lui erau în impas, la fel ca mine. Tot ce ştiam era că fiica ta trăia şi, atâta timp cât 
trăia, puteam să iau măsurile necesare pentru a o salva. 

Expresia lui Booster se înăspri în fața provocării din cuvintele mele. 

— Poate că tu o consideri soţia ta, dar este fiica mea, carnea şi sângele meu, 
ceea ce mă face la fel de responsabil pentru ea ca şi tine, CorSec. Nu încerca să-mi 
furi această parte din viață aşa cum tatăl tău mi-a furat cinci ani. Dacă o vei face, vei 
regreta. 

— Poate, dar nu în modul în care crezi tu că o voi face. Mi-am îngustat ochii. 
Iar în ceea ce priveşte responsabilitatea ta pentru Mirax, tocmai mi-am amintit ceva. 
În ultimele zece săptămâni, nu ai încercat niciodată să-mi trimiţi vreun mesaj în care 
să mă întrebi de Mirax. Nici măcar lui Wedge nu i-ai trimis vreun mesaj despre ea. 

M-am ridicat şi m-am aplecat în față pe biroul lui. 

— Toată grija pe care ai arătat-o pentru ea a fost de la nava mea până aici, în 
acest birou. Şi asta îmi spune un singur lucru, Booster: ştiai deja! Ai ştiut tot timpul 
că ea lucra pentru Cracken pentru a-i urmări pe Invidioşi, nu-i aşa? Probabil că a 
operat de aici, folosind nava ta, Întreprinderea Rătăcitoare, ca bază de operaţiuni. 

Booster râse încet. 

— Văd că sângele Horn îţi curge puternic în vene. Foarte bine. 

Recunoaşterea lui dezinvoltă m-a uimit. Mă înşfăcase, mă trântise de un perete 
şi mă acuzase de faptul că i-am abandonat fiica la orice soartă pe care duşmanii ei o 
aveau în vedere pentru ea. O parte din mine voia să sară peste birou şi să-l 
pocnească, în timp ce o altă parte voia să-mi alimentez furia prin Forţă şi să-l 
trântesc de perete. 

Niciuna dintre aceste părți nu a învins în războiul pentru control. 

— M-ai caftit doar ca să te distrezi? 

Booster clătină solemn din cap. 

— Când mi-am dat seama că Mirax lipseşte şi am auzit că ai fost plecat să te 
dedici jocurilor Jedi, am fost suficient de furios încât să vin aici, pe Yavin, şi să te bat 
până la mai puţin de un micron de viață. O mare parte din mine este în continuare 
dornică, dar îl respect pe tatăl tău suficient de mult încât să cred că nu ai abandona- 
o pe Mirax. Chiar acum, punânduc-te în situația asta, ţi-am dat şansa de a da vina pe 
alții pentru acţiunile tale. Nu ai făcut-o. Trebuie să admir un om care îşi acceptă 
responsabilitatea chiar şi atunci când ar putea să-l doară. 

M-am îndreptat, încrucişându-mi brațele la piept. 

— Şi motivul pentru acest mic test? 

— Nu ştiam cât de mult te-a schimbat timpul petrecut acolo jos. Am vrut să 
mă asigur că încă mai poţi face ceea ce trebuie făcut pentru a o salva pe Mirax. 

— Ce? 

— Tu nu-ţi aminteşti de Cavalerii Jedi Corellieni, dar eu da. Un pic. Nu eram 
sigur că un Jedi ar mai avea grijă de fiica mea. 

M-am uitat la el cu neîncredere. 

— Ceea ce se învață la Academie nu-i face pe studenți mai puțin umani. 

— Spune-le asta celor de pe Carida. 

Ecourile agoniei lor de moarte încă mă străbăteau. 

— Ai dreptate. 

Booster aprobă din cap. 

— De unde ai ştiut că te testez? 

— Atitudinea şi ceea ce am simțit la tine. Satisfacție îngâmfată. Am ridicat din 
umeri. De asemenea, l-ai menţionat pe Generalul Cracken şi nu puteai să ştii 
motivul pentru care aş fi vorbit cu el decât dacă ştiai că Mirax lucra cu el. Din 
moment ce eu nu ştiusem asta şi din moment ce ea nu i se destăinuise lui Wedge, 
am presupus că ţi s-a destăinuit ţie. Probabil că i-ai învinețit urechile lui Cracken 
când ai aflat că a dispărut. 

Booster zâmbi ca o wampa care adulmecă un tauntaun. 

— l-am spus că am descoperit o rezervă importantă de arme pe care să le pun 
pe monstrul ăsta de navă înainte ca eu însumi să plec la vânătoare după Mirax. 

Un Distrugător Imperial asemenea Întreprinderii Rătăcitoare, complet înarmat, 
era unul dintre coşmarurile recurente ale Generalului Cracken, mai ales cu Booster 
la cârmă. 

— Ai obținut ceva util de la el? 

— Nu prea multe. Booster se încruntă. Ştiu că galaxia este un loc mare, dar nu 
se poate să fi dispărut atât de complet. 

— Nu a dispărut. 

— Ce vrei să spui? 

— O femeie pe nume Mara Jade... 

— Asociata lui Karrde? 

Am dat din cap şi m-am aşezat la loc. 

— Chiar ea. Mi-a spus că a primit informaţii de la un dealer de proprietăţi rare 
de pe Nal Hutta cu privire la o afacere legată de un obiect pe care îl ținea pentru 
Mirax. Mirax cumpărase o opţiune de achiziționare a obiectului şi se presupunea că 
trebuia să îl ridice în termen de câteva zile de la momentul dispariţiei ei. Pare a fi o 
afacere legitimă pe care ea ar fi pus-o la cale pentru a-şi întări acoperirea atunci 
când îi căuta pe Invidioşi. 

Booster zâmbi. 

— O parte din echipajele Invidioşilor operează în afara Nal Huttei, sau cel puţin 
aşa era. Multe dintre ele s-au relocat în ultimele două luni. 

— Pentru că prezența lui Mirax a fost o confirmare a faptului că Noua 
Republică căuta în acea zonă. 

Bărbatul mai în vârstă îşi mângâie barba de tap. 

— Este un loc la fel de bun ca oricare altul pentru a începe. Vom fi pe drum 
într-o oră. 

— Nu. 

Booster mă privi încruntat. 

— Nu? Avem prima pistă care a apărut şi nu vrei să o urmăreşti? 

— Vreau să o urmăresc, da, şi să urmăresc indiciul mai important. Mi-am 
strâns degetele arătătoare şi mi le-am apăsat pe mustață. Mirax este detectată pe Nal 
Hutta, capturată şi echipajele Invidioşilor de acolo se împrăştie. Acest lucru stabileşte 
cu fermitate o legătură între capturarea ei şi Invidioşi, şi sugerează, de asemenea, că 
este reținută pentru a mă împiedica să fac ceva necugetat. 

— Tu nu vei face nimic, voi face eu. 

Am clătinat din cap cu hotărâre. 

— Booster, nu o vom găsi pe Mirax până nu-i găsim pe Invidioşi, iar tu nu vei 
avea mai mult noroc în a o găsi decât are Noua Republică. Tavira are oameni care pot 
folosi Forţa. Vor şti când vei veni şi vor pleca sau, mai rău, îşi vor folosi navele de tip 
Imperial înarmate până-n dinţi pentru a distruge Întreprinderea Rătăcitoare. 

Booster bătu cu pumnul în mâna deschisă. 

— Este fiica mea, CorSec, trebuie să fac ceva! 

— Ştiu asta. Este soţia mea şi trebuie să fac şi eu ceva. Trebuie să acționez, 
dar nu înainte să fiu pregătit. M-am aplecat în față. Întâlneşte-mă la jumătatea 
drumului, Booster. Dacă nu o faci, ea va muri, şi niciunul dintre noi nu va fi fericit 
pentru tot restul vieților noastre. În cazul tău nu va fi mult timp, pentru că te voi 
ucide. 

Booster mă luă în derâdere. 

— Vei încerca. 

— Nu există încercare, Booster. Am lăsat ca nervii să mi se scurgă din voce. 
Vreau să faci două lucruri. În primul rând, foloseşte-ți rețeaua şi fă-mi rost de cât 
mai multe date despre echipajele Invidioşilor. Vreau să ştiu cine se îmbarcă pe ce şi 
de unde pleacă. Dacă se va ajunge la un punct în care va trebui să lovim, vreau să 
mă asigur că vom lovi puternic şi că îi vom răni rău. 

— S-a făcut. Booster zâmbi. Poate că se crede Karrde stăpânul informațiilor din 
Noua Republică, dar eu am întors biți despre care el nici măcar nu ştie că există. 

— Bine. 

Socrul meu ridică holocubul şi îngheță o imagine recentă a lui Mirax, astfel 
încât ea ne zâmbi amândurora. 

— Care este celălalt lucru? 

Am încercat să par nonşalant. 

— Du-mă pe Corellia şi apoi adu-mă înapoi. 

Booster slăbi strânsoarea holocubului, lăsându-l să cadă pe birou. 

— Să te fac să treci de paznicii Diktatului? Şi să te recuperez din nou? Ţi-ai 
pierdut puţina minte pe care o mai ai? 

— Sper că nu, pentru că dacă da, niciunul dintre noi nu o va mai vedea pe fiica 
ta. M-am ridicat în picioare şi mi-am ridicat sabia. Un Jedi Corellian va fi cel care o 
va salva pe fiica ta şi, dacă nu mă întorc acasă şi nu mă întorc din nou aici, pur şi 
simplu nu va fi niciun Jedi Corellian care să facă treaba asta. 

Capitolul 28 


Perspectiva de membru al Forţei de Securitate Corelliene nu mă determinase 
niciodată să apreciez cum se cuvine cât de bine opera Booster Terrik. Animozitatea 
noastră protejase profesionalismul său. Acum, fiind galvanizat de efortul său de a-şi 
găsi şi salva fiica, Booster se forță la capacitate maximă şi obţinu rezultate cu 
adevărat remarcabile. Obţinerea unor documente de identitate false pentru mine a 
necesitat mai puțin timp decât mi-aş fi imaginat. Băieţii lui Booster accesară o bază 
de date cu informaţii preexistente şi pur şi simplu au ataşat hologramele mele la ele. 
Folosind echipamentul Imperial de pe Distrugător pentru fabricarea documentele, au 
fost întocmite trei seturi în cel mai scurt timp. Unul pentru a mă duce pe Corellia, 
unul pentru a mă plimba pe Corellia şi un al treilea pentru a mă scoate din nou de 
acolo. Am zâmbit. Nici când Rebelii reuşiseră să insereze Escadrila Vagabond pe 
Coruscant, nu au avut la dispoziţie documente atât de bune. 

După aceea, Booster m-a cazat la mijlocul celor trei nivele de punți de lux de la 
bord. Aceste punți erau dotate fiecare cu o varietate de stabilimente potrivite pentru 
clientela căreia i se permitea accesul la ele. Cea mai joasă dintre punți făcea ca până 
şi nişte văgăuni ca Mos Eisley să pară luxoase. 

Pe Nivelul Negru, ocupanţii constau în principal din echipaje fără loc de muncă, 
ființe sărace care căutau un mijloc de transport ieftin, infractori, hoți mărunți, 
escroci şi şarlatani. Nu ştiu exact de ce le permitea Booster să urce pe nava lui, dar 
chiar şi ei puteau avea informaţii pe care le-ar fi putut vinde în altă parte. 

Nivel Albastru, unde m-a trimis, era un pic mai respectabil decât Aleea Navei 
Comorilor din Oraşul Coronet de pe Corellia. Am văzut destule personaje nesuferite — 
aspiranţi la funcția de Boba Fett, aspiranțţi la funcția de Han Solo şi, deşi prea puţini, 
chiar aspiranțţi la funcția de Prinţesa Leia. Am văzut mai ales negustori şi traficanţi şi 
aventurieri care păreau să găsească plăcută călătoria la bordul unui Distrugător. 

lar Aleea Negustorilor — bazarul unde se plătea doar cu bani gheață — era un loc 
unde se putea găsi întotdeauna ceva interesant. În realitate, aceasta era legată de 
Nivelul Diamant de deasupra sa prin intermediul unui efort masiv de reamenajare 
care străbătea trei punți din inima navei. În această zonă aerisită, era afişată în 
fiecare zi o prezentare holografică strălucitoare a campaniei Thyferra. Am observat că 
rolul lui Booster şi cel al Întreprinderii Rătăcitoare au fost accentuate, pe când rolul 
meu a fost aproape eliminat. Acest lucru m-a deranjat puţin, dar am decis că 
prezentarea era teatrală, nu istorică, aşa că era inevitabil să se strecoare o exagerare. 

Pe Nivelul Albastru am vizitat un croitor care m-a scanat şi a început să-mi 
confecționeze haine care să se potrivească identității mele. L-am pus să verifice de 
două ori măsura de la gulerul meu. Era ca şi cum Booster l-ar fi pus să taie trei — 
sau şase — centimetri astfel încât să mă sufoc în timpul călătoriei. Croitorul, un 
Sullustan, mi s-a plâns că nu ar face niciodată aşa ceva — la urma urmei, potrivirea 
perfectă era meseria lui. 

Ultimul efort al lui Booster pentru a mă ajuta să ajung pe Corellia fusese o 
capodoperă. Nici măcar nu m-a lăsat să urc la Nivelul Diamant — mi-a spus că simpla 
prezență a cuiva din CorSec la Nivelul Albastru reducea abandonul hedonist al 

pasagerilor de lux —, însă mi-a găsit ajutor acolo sus. A convins un cuplu Corellian că 
singura modalitate reală de a simți fiorul ilicit al contrabandei era să încerce să 
strecoare ceva ilegal pe Corellia. A mers atât de departe încât a spus că, deşi erau 
Corellieni, nu credea că ar putea reuşi. Au cerut să îi lase să încerce. El i-a refuzat, 
iar ei au insistat. Apoi a cedat, după ce aceştia l-au mituit şi chiar i-au mulțumit 
pentru că le-a găsit membri înlocuitori pentru doi dintre membrii echipajului iahtului 
lor care avuseseră probleme într-un local de divertisment de la Nivelul Negru. 

Nu aveam nicio idee cu ce anume făceau contrabandă cei doi, în afară de mine, 
dar a fost destul de amuzant să-i urmăresc cum se prefăceau că sunt contrabandişti. 
Când am ajuns la portul spațial din Oraşul Coronet, au decis să se dea în spectacol, 
dând o mită consistentă inspectorului vamal care i-a întâmpinat. Inspectorul, luat 
prin surprindere de această mită, începu să-i chestioneze atent. Colegii săi de la 
Imigrări erau intrigați de ceea ce se întâmpla şi, fără îndoială, voiau partea lor de 
mită, aşa că au lăsat în pace echipajul fără să arunce mai mult decât o privire 
superficială la actele noastre de identitate, apoi s-au concentrat asupra cuplului. 
Luându-mi pe umeri cele două genţi cu haine şi echipament, am părăsit portul 
spaţial şi am găsit o locuință de tranzit destul de curată chiar lângă Aleea Navei 
Comorilor. În ciuda faptului că lucrasem acum câţiva ani pe această stradă, nu-mi 
făceam griji că mă voi întâlni cu vechi colegi şi că voi fi descoperit. CorSec se 
schimbase de-a lungul anilor - nici măcar nu mai exista Forța de Securitate 
Corelliană. Diktatul o transformase în Serviciul de Siguranţă Publică şi schimbase 
uniformele tradiționale de smarald şi negru cu ceva mai întunecat şi mai Imperialist. 
Misiunea Serviciului de Siguranță Publică devenise să iscodească şi să se preocupe 
de menţinerea ordinii publice, nu de rezolvarea crimelor. Trecutul pe care l-am ştiut 
aici este mort. Un fior mi-a trecut pe şira spinării. 

Aleea Navei Comorilor se schimbase în cei şase ani în care fusesem plecat. 
Întotdeauna fusese un loc mizerabil şi lipsit de reputație, dar luminile strălucitoare 
dăduseră întregului loc un aer de carnaval. Fiinţe de toate felurile puteau veni aici şi 
să se distreze. Cu siguranţă erau locuri în care oamenii de bine şi respectuoşi nu se 
duceau decât din întâmplare, însă aerul de uşoară ameninţare făcea ca escapadele 
aici să fie mai memorabile - la fel ca transportul la bordul Întreprinderii Rătăcitoare. 

Schimbările de pe Aleea Navei Comorilor ar fi putut părea pentru mulți ca fiind 
o îmbunătăţire. Artera principală fusese curățată considerabil. Toată vopseaua era 
proaspătă, iar graffitiurile erau şterse înainte să aibă timp să se usuce. Iluminatul 
părea mai puţin strident, iar localurile aveau un ton mai blând. Se trecuse de la a fi 
un loc oarecare, la a fi un loc de spectacole, lăsând totul să fie artificial şi superficial. 

Afară şi în jurul acesteia, în zona care nu fusese transformată, umbrele se 
adânciseră şi amenințarea se înrăutățise, încât oricine se aventura la o clădire 
distanță de zona de siguranţă se îneca în realitate. Guvernul, făcând curăţenie pe 
Aleea Navei Comorilor, credea în mod clar că scăpase de toate elementele nesociabile 
care obişnuiau să o numească casă şi se folosea de Serviciul de Siguranţă Publică 
pentru a asigura izolarea de realitate şi de consecinţele acesteia. 

Singurul aspect pozitiv al acestei schimbări a reprezentat faptul că mi-a fost 
foarte uşor să contractez un speeder-taxi. l-am dat indicațiile pentru a ajunge la casa 
bunicului meu, iar şoferul, un Klatooinan, m-a onorat cu un zâmbet plin de dinţi. M- 
am scufundat înapoi pe bancheta din spate, însă m-am abținut să inspir adânc 
pentru a mă relaxa. Un Jedi poate că nu cunoaşte durerea, dar mirosurile de pe 

bancheta din spatele unui speeder-taxi puteau să adoarmă un Gamorrean. Speram 
să nu mă aflu într-o misiune nesăbuită. În timp ce mă aflam în cuva de bacta, mi-am 
dat seama că am perceput mesajul tatălui meu ca pe o încurajare de a mă alătura 
Academiei Jedi. Ceea ce îmi spusese Luke despre Forţa care permitea să vezi 
fragmente din trecut, prezent sau viitor sugera că tatăl meu ştiuse cumva că 
Academia va lua naştere. 

Era o presupunere nejustificată. În plus, tatăl meu întotdeauna îşi ascunsese 
atuurile. Ştiind că viitorul era schimbător, nu putea fi sigur că Academia va exista. 
Drept urmare, a trebuit să presupun că el făcuse aranjamente pentru ca informațiile 
să fie lăsate în urmă pentru mine, astfel încât să-mi pot recupera moştenirea. 

Am zâmbit uşor. Chiar dacă tatăl meu nu lăsase nimic în urmă, să-l revăd pe 
bunicul meu urma să fie o experiență plăcută. Apropiindu-mă de casa lui, în 
cartierul de dealuri în care copilărisem, am început să realizez cât de mult îmi 
lipseau el şi Corellia. Plecasem - fusesem forțat să fug - pentru a evita încurcăturile 
cu Imperiul şi pedeapsa cu moartea. Din acel moment, mă ascunsesem destul de 
mult sau fusesem implicat până peste cap în misiuni cu Escadrila Vagabond. Deşi 
schimbasem saluturi prin holomesaje, cenzorii Diktatului tăiaseră mesajele suficient 
de mult astfel încât să nu se mai simtă prea mult din spiritul sau căldura bunicului. 

Speederul-taxi se opri la o poartă care bloca întreaga stradă pe care 
copilărisem. Tatăl meu cumpărase o casă vizavi de cea a bunicului meu, iar în jurul 
acesteia mai erau alte opt case împrăştiate într-un cerc. Nu avusesem niciodată un 
zid care să înconjoare zona şi cu siguranță nici poartă. 

— Sunteţi sigur că acesta este locul? 

Klatooinanul dădu din cap şi atinse unitatea de afişare de pe sistemul local de 
navigaţie al vehiculului său. Apoi întinse mâna, scoase un comunicator cu fir din 
suportul de lângă poartă şi îl întinse spre mine. 

— Alo? 

Mi-a răspuns o voce rigidă şi formală. 

— Domeniul Horn. 

Domeniul? 

— Aş dori să vorbesc cu Rostek Horn, vă rog. 

— Directorul Horn a cerut să nu fie deranjat. 

Mi-am aplecat capul şi am încercat să privesc prin gratiile porții spre casele din 
depărtare, dar nu am putut vedea casa bunicului. Nu puteam vedea nici casa în care 
crescusem. În schimb, tot ce puteam vedea era o clădire imensă şi întinsă, de 
construcție foarte recentă. Strălucea puternic pe fundalul verde al dealurilor din 
spatele ei, albă cu argintiu, cu foi de oţel transparent colorate care ţineau loc de 
pereți. 

— Vă rog, spuneţi-i că a venit... Am ezitat. Dacă spuneam nepot, aş fi putut 
crea probleme, deoarece încă mai aveam mandate de arestare pentru crimă în 
sistemul Corellian. Spuneţi-i că e un vechi prieten. Keiran Halcyon. 

— Directorul Horn nu cunoaşte pe nimeni cu acest nume. 

Mi-am pus un ton mai tăios în voce. 

— E clar că nu eşti de mult timp cu el. Am crescut în acest cartier. A fost ca un 
bunic pentru mine. Spune-i asta. 

— Doar o clipă. 

Klatooinanul îşi petrecu timpul punându-mă la curent cu clasamentul ligii 
locale de Zoneball. A încercat să mă impresioneze cu faptul că Staive Pedsten, vedeta 

locală - care ştiam că fusese cândva implicat într-o legătură romantică cu Prinţesa 
Leia — a stat pe locul unde stăteam eu acum. Am fost asigurat că atletul nu era la fel 
de chipeş ca mine, dar Klatooinanul îşi amintea de el pentru că era foarte generos cu 
bacşişurile. 

I-am zâmbit şoferului meu şi am dat din cap, dar înainte ca acesta să mă 
încânte cu ultima lovitură a lui Pedsten, poarta se deschise. Klatooinanul apăsă 
accelerația, ceea ce ne zdruncină înainte şi îmi smulse din mâini comunicatorul cu 
fir. Acesta îl lovi în ceafă în timp ce sărea pe fereastră. A mârâit puţin în timp ce îşi 
masa umflătura care răsărea, dar cu toate astea a reuşit să mă ducă până la uşa 
principală a domeniului fără alte incidente. L-am plătit şi i-am dat un bacşiş foarte 
bun - erau banii lui Booster, la urma urmei, şi eram destul de sigur că nu erau falşi. 

Odată ieşit din speeder, mi-am dat seama că vederea de departe a clădirii nu 
reuşise să transmită dimensiunea ei reală. Casa bunicului meu fusese doar o 
modestă clădire cu două etaje, în care tot capitalul de care dispunea şi tot timpul său 
liber era alocat pentru întreținerea superbelor grădini răsfirate în spatele ei. Clădirea 
în fața căreia mă aflam acum ocupa o suprafață de trei ori mai mare decât cea a 
vechii case şi se ridica cu încă un nivel întreg deasupra acoperişului acesteia. În 
structura ei puteam vedea fragmente de lucruri pe care bunicul meu le îndrăgise, 
însă, dacă ar fi avut banii necesari pentru a construi această casă, ar fi extins în 
schimb şi mai mult grădinile. 

M-am îndreptat spre uşă, dar înainte să pot suna la sonerie, un bărbat mic şi 
zvelt, cu pielea măslinie, deschise uşa. Purta o uniformă neagră plină de nasturi albi. 
Mănuşi albe îi acopereau mâinile şi mă privi cu suspiciune. Nu mi-a zâmbit şi m-a 
privit cu atenţie înainte să se dea la o parte şi să mă lase să intru în marele hol al 
casei. Bărbatul îmi vorbi pe acelaşi ton tăios pe care îl auzisem prin comunicator. 

— Directorul Horn vă aşteaptă în grădină. 

Porni cu paşi vioi, pantofii lui pocnind puternic pe podeaua de granit roz cu 
negru. În centrul acesteia, modelată din marmură neagră şi fâşii de malachit, vechiul 
logo CorSec era redat frumos. Am sărit peste el, întrerupându-mi pasul, ceea ce făcu 
ca bărbatul să-şi întoarcă capul pentru a vedea ce făceam. 

Nu m-a surprins faptul că bunicul meu se afla în grădină. Când se pensionase 
spusese că voia să sape şi să planteze acolo, până când va ajunge el însuşi să fie 
săpat şi plantat. După o plimbare lungă, am ieşit pe o verandă care era amplu 
protejată de soarele de la amiază. Dincolo de ea, pe o scurtă alee verde care ducea la 
o fântână centrală în cadrul unui amfiteatru cu straturi de flori colorate, se afla 
bunicul meu. 

Mai înalt decât mine - mai înalt chiar şi decât fusese tatăl meu - Rostek Horn 
avea o ţinută slabă şi aristocratică. În ciuda vârstei sale, părul alb îi creştea des şi 
bogat. Ochii lui cenuşii păreau să nu se odihnească niciodată şi, deşi nu văzusem în 
ei decât dragoste şi afecţiune, colegii care avuseseră ocazia să fie disciplinaţi de 
bunicul meu spuneau că puteau fi mai reci decât cea mai întunecată gheață din 
galaxie. Deşi părea mai slab decât atunci când îl văzusem ultima oară, nu era mai 
puţin plin de vitalitate şi, pentru prima dată, l-am văzut ca pe prădătorul despre care 
îmi spuseseră colegii că ar putea fi. Ceea ce mi s-a părut cel mai neobişnuit a fost 
faptul că stătea acolo, în plin soare de amiază, purtând un costum negru formal, cu 
un guler înalt şi rigid. Nu era îmbrăcat pentru o zi în grădină, ci pentru o zi în care 
se ocupa de diverse lucruri care îi mâncaseră timpul pe când era în CorSec. Cu 
partea dreaptă îndreptată spre mine - pentru a oferi o țintă mai puțin vizibilă — şi-a 

întors capul ca să mă privească. Ochii aceia gri şi reci m-au făcut să tresar din nou. 

Am trecut pe lângă ghidul meu şi am pornit pe cărare, dar bărbatul mic mi-a 
pus o mână pe stomac, oprindu-mă. M-am uitat la bunicul meu şi am închis ochii pe 
jumătate. Am proiectat în mintea lui o imagine cu mine alergând, ţipând, căzând şi 
râzând când eram copil, pe aceeaşi întindere verde care ne despărțea acum unul de 
altul. Deschizându-mi complet ochii, am spus: 

— A trecut mult timp, domnule Director. Poate că nu-ţi aminteşti de mine. 

Bunicul meu a rămas nemişcat pentru o clipă, apoi a aprobat din cap. 

— Tosruk, îmi este cunoscut. Poţi pleca. 

Ochii căprui ai lui Tosruk se îngustară. 

— A fost scanat fără probleme la venire, dar s-ar putea să aibă abilități. 

— Nu am de ce să mă tem de Halcyon în acest caz, nu-i aşa? 

Am clătinat din cap. 

— Nu, domnule. 

Bunicul meu zâmbi uşor. 

— Vezi, Tosruk, sunt în siguranţă. Ocupă-te de celelalte îndatoriri ale tale. 
Spune-i bucătarului să ne pregătească un prânz uşor... şi vreau să spun mai uşor, 
nu doar cu mai puțin sos. 

Tosruk aprobă înainte să facă o plecăciune, apoi se răsuci pe călcâie şi plecă. 

M-am apropiat încet de bunicul meu, fără să îndrăznesc să o iau la fugă cum 
aş fi preferat să o fac pentru a-l saluta. I-am întins mâna, iar el mi-a luat-o, apoi m-a 
tras într-o îmbrăţişare fermă. Am vrut să spun ceva, dar am simțit un nod în gât şi 
lacrimi începând să-mi umple ochii. S-a retras şi m-a ţinut la distanţă de un braţ. 

— Pe oasele negre ale Împăratului, nu ar trebui să fii aici. 

— Trebuia să vin. Am fost plecat prea mult timp. Am aruncat o privire înapoi 
spre casă. Sunt multe schimbări. 

Zâmbetul bunicului meu se lărgi şi un râset sinistru îl însoți. 

— Da, au fost multe schimbări. Îmi făcu semn cu mâna spre sera din cealaltă 
parte a grădinii. Dacă vrei să vii cu mine, îți voi arăta câteva dintre cele mai noi 
eforturi ale mele. Câştigătoare de premii, toate. 

M-am alăturat lui şi nu am spus nimic până când am ajuns la seră şi am 
intrat înăuntru. Bunicul şi-a dezbrăcat jacheta şi a agăţat-o pe un cuier în interiorul 
uşii. A apăsat câteva întrerupătoare şi s-au aprins beculeţele luminoase la toate, mai 
puţin la unul dintre ele. Iluminarea crescândă dezvălui rând după rând de bănci de 
ghivece acoperite cu răsaduri, până în spate, până la mica hală de utilaje pe care le 
folosea pentru a manipula genetic florile în funcţie de culoarea şi mărimea acestora. 

Mi-a aruncat un zâmbet precaut. 

— Putem vorbi în siguranţă aici — o pun să fie curățată în fiecare săptămână. 

— Bine. Am aruncat o privire înapoi spre casă. Ce s-a întâmplat cu casa ta? 

— Poate îți aminteşti că aveam o oarecare reputaţie pentru că ţineam tot felul 
de dosare despre politicieni locali, legături Imperiale şi altele asemenea? Când CorSec 
a devenit Serviciul de Siguranță Publică, s-a stabilit că dosarele mele ar fi fost o 
sursă de scandal. S-a presupus în continuare că le aveam în casă. Un incendiu 
misterios a mistuit casa, iar apoi casa în care ai crescut tu. 

Îşi ţinea vocea joasă, dar plină de tonuri curioase care sugerau că găsea 
oarecum amuzante respectivele incendii. 

— Ceea ce au descoperit a fost că existau mai multe copii ale fişierelor mele 
peste tot, în sistemele informatice noi şi vechi. Cheile de criptare erau ceea ce le 

lipsea. Câţiva oameni au găsit dintr-o dată fişiere interesante despre activități pe care 
ar fi preferat să le țină ascunse, care ajungeau pe datacarduri în casele lor, de obicei 
însoţite de o floare sau două care erau uşor de identificat ca fiind de fapt un hibrid 
creat de mine. Implicaţiile erau clare, aşa că, drept răsplată pentru anii lungi de 
serviciu în CorSec şi pentru a mă proteja - întrucât acum sunt considerat o 
adevărată comoară pentru abilitățile mele horticole — guvernul a cumpărat şi mi-a 
cedat tot acest teren. Mi-au construit noua casă şi au împânzit-o cu tot felul de 
dispozitive de ascultare şi scanere interesante. Tosruk şi restul personalului 
raportează regulat oficialilor mărunți - deşi acei oficiali nu-şi dau seama că 
loialitatea personalului este față de mine. Fişierele folosite de oficiali pentru a alege 
angajații care puteau fi manipulați fuseseră create chiar de mine. 

Am râs cu voce tare. 

— Credeam că, atunci când te-ai pensionat, ai vrut să laşi în urmă toate 
chestiile de acest gen. 

El aprobă din cap. 

— Aş fi fost mai mult decât fericit să o fac, dar alţii care îşi doresc puterea nu 
au fost mulțumiți să mă lase în pace. Din nefericire, nu au nici demnitatea şi nici 
bunul simţ pentru ca eu să îi las în pace. 

Întinse mâna şi mângâie frunzele unei plante mici. 

— Acum pot să trimit un răsad cuiva cu o notă care să sugereze că am luat 
cunoştinţă de această opinie sau de cea pe care o are. Dacă spun că sunt dezamăgit, 
gândirea lor tinde să se schimbe. Dacă spun că îi susțin, ei se orientează mai 
puternic în acea direcţie. Îmi aleg cu grijă ţintele şi subiectele. Caut să pun frâu 
exceselor celor tineri şi nebuni - sau celor bătrâni şi nebuni. Există chiar discuții 
între cabala obscură a experților care îi consiliază pe lideri despre ce înseamnă 
pentru mine trimiterea unei plante vii față de un buchet tăiat, sau despre adevărata 
semnificație a unei flori care înfloreşte noaptea față de ceva care înfloreşte o dată şi 
moare. 

Bunicul îmi zâmbi. 

— Dar nu ai venit aici ca să întrebi de grădinile mele sau ca să mă asculți 
vorbind despre cum se deformează mințile înguste ale politicienilor, nu-i aşa? 

— Mă bucur să te văd, bineînțeles, şi vreau să aflu despre viața ta şi să-ți 
povestesc despre a mea. 

Zâmbetul lui se lărgi cu indulgență. 

— Numele pe care l-ai ales pentru a mă saluta şi ceea ce ai făcut acolo îmi 
spune de ce te afli aici. Vrei să ştii ce anume ţi-a lăsat tatăl tău în urmă, nu-i aşa? 

Am aprobat încet din cap. 

— Nu te deranjează? 

Bunicul mă privi cu surprindere, apoi râse. 

— Să mă deranjeze? Dragul meu băiat, mi-am petrecut aproape ultima 
jumătate de secol păstrând moştenirea pentru tine şi pentru tatăl tău. Aş fi fost 
dezamăgit dacă această zi nu ar fi venit niciodată. 

Am zâmbit. 

— Mi-ai fi trimis o floare ca să-mi spui cât de dezamăgit ai fost? 

— Ți-aş fi trimis multe, multe flori. Îşi deschise braţele pentru a cuprinde sera 
şi grădinile. Aceste flori, Corran, sunt moştenirea Halcyon. Unde să depozităm mai 
bine cunoştinţele Jedi şi ale Forţei, decât în lucruri care trăiesc? 

Capitolul 29 


Mi-am privit bunicul cu atenţie, pentru că nu prea înțelegeam ce spusese. Era 
bătrân şi era posibil să-şi fi pierdut minţile, deşi nu sesizasem nicio dovadă în acest 
sens până acum. 

— Comentariile tale mă depăşesc. 

Izbucni într-un râs încântător, un sunet profund şi bogat pe care mi-l 
aminteam foarte bine. 

— Nu te simți dezamăgit, Corran. A trebuit să găsesc un sistem de depozitare 
care i-ar zăpăci chiar şi pe cei mai sârguincioşi dintre investigatori. Vino cu mine. 

L-am urmat spre partea din spate a serei, spre computerele şi procesoarele de 
manipulare genetică. 

— Probabil că nu-ţi aminteşti acest lucru din şcoala ta, dar codul genetic al 
multor forme de viață este format din patru nucleotide dispuse în perechi. Acestea 
furnizează un tipar genetic care produce ceea ce suntem noi. 

Am aprobat din cap. 

— Ştiu. Imperialii s-au jucat cu genetica pentru a produce virusul Krytos. 

— Da, a fost o chestie urâtă. Bunicul meu tastă ceva în computer şi holopadul 
ataşat îmi arătă un dublu helix care se rotea încet în aer. Arăta ca două scări 
răsucite care se învârteau în spirală una în jurul celeilalte. Ceea ce majoritatea 
ființelor nu realizează este că, deşi genele sunt foarte mici, ele sunt formate dintr-un 
număr imens de perechi de nucleotide de bază. Ceea ce nu ştiu, de asemenea, este 
că o mare parte din codificarea oricărei gene este redundantă, iar genele sunt adesea 
pline de fragmente de codificare fără sens, sau de fragmente de codificare rămase în 
urma evoluției. Aceste fragmente inconsecvente de cod sunt în esență inerte şi 
inutile. 

Ceea ce am făcut eu a fost să fabric şiruri de perechi de baze înlocuitoare pentru a le 
pune în locul lor. Aceste şiruri înlocuitoare folosesc o pereche pentru a reprezenta 
zero şi alta pentru a reprezenta unu. 

M-am uitat la el cu gura căscată. 

— Ai digitalizat datele şi le-ai inserat în materialul genetic al unei plante, 
permițându-le plantelor să duplice codul la fiecare diviziune celulară. 

— Corect. În timp ce mutaţiile aleatorii ar putea distruge mici fragmente de 
date, există atât de multe eşantioane încât compararea lor va umple orice gol. Zâmbi 
larg. Îmi amintesc faptul că cel puţin un vânător de Jedi a venit aici şi a cerut nişte 
plante pentru grădina sa din Centrul Imperial. I-am dat tot ce a vrut din linia mea 
Jedi. 

Ochii mei se îngustară. 

— Florile pe care le trimiţi politicienilor... conţin cheile de decriptare a fişierelor 
care îi privesc, nu-i aşa? 

— Trebuie să mă distrez şi eu, nu? Îşi suflecă mânecile. Am petrecut suficient 
timp cu Nejaa pentru a şti că Jedii nu considera nimic întâmplător. Ştiam că dacă aş 
fi pus informaţiile Jedi în aceste plante şi aş fi asigurat distribuirea lor, informațiile 
vor fi descoperite din nou. La momentul în care am început, am crezut că această 

descoperire nu va avea loc în timpul vieții mele, dar am vrut să fie disponibilă. 

Am zâmbit. 

— Vreau să-mi povesteşti despre el, despre Nejaa. 

— O voi face. Se uită la mine şi clătină din nou din cap. Aspectul tău, la 
început nu te-am recunoscut. Tatăl tău avea o vorbă, una pe care a preluat-o de la 
tatăl său. Ţi-o aminteşti? Dacă nu poți recunoaşte omul din oglindă, este timpul să faci 
un pas înapoi şi să vezi când ai încetat să mai fii tu însuți. 

Am aprobat din cap. 

— Îmi amintesc. 

— Ei bine, văzându-te acum, trebuie să-mi spui cine ai devenit. Arătă cu 
degetul spre casă. Mai întâi, însă, vom mânca ceva. Apoi vei veni cu mine să întorci 
grămada de compost. 

— Mai sunt şi alte date ascunse acolo? 

Îmi făcu cu ochiul. 

— Cred că vei găsi munca plină de satisfacţii. 


Am vorbit mai ales despre florile lui şi despre cum era cartierul pe vremuri. 
Pentru că personalul său casnic se agita de colo-colo, Corran Horn era menţionat la 
persoana a treia, ca şi cum Keiran Halcyon ar fi fost un coleg de joacă de-al său. Pe 
drept cuvânt, cred că ar fi trebuit să mi se pară ciudat acest subterfugiu, dar m-am 
strecurat în rolul lui Halcyon aşa cum m-aş fi strecurat în orice altă identitate sub 
acoperire. Era un joc pe care îl împărtăşeam şi amândurora ne făcea mare plăcere. 

Bunicul l-a trimis pe Tosruk la hotel să-mi ia lucrurile, în timp ce noi doi am 
ieşit afară, la grămada de compost, înarmați cu lopeţi. Bunicul m-a direcționat spre o 
grămadă de bălegar de bantha pe care o folosea ca îngrăşământ. Îl primea de la 
Grădina Zoologică şi Botanică din Oraşul Coronet de mai mult timp decât îmi 
puteam aminti, în schimbul furnizării celor mai noi hibrizi ai săi. 

— Sapă adânc şi mută grămada în partea asta, aproximativ trei metri. 

Sprijinindu-se pe o lopată, purtând pantaloni cu bretele şi cizme de cauciuc 
până la genunchi, îmi zâmbi. 

— Dacă poţi să o muţi în alt mod, nu ezita. 

Am clătinat din cap. 

— Aş putea să te fac să crezi că s-a mişcat. 

— Halcyonii au fost întotdeauna cunoscuţi ca fiind slabi în domeniul 
abilităților telekinetice. Apoi râse. Zarurile erau singurul joc de noroc în care mă 
simțeam în siguranță jucând împotriva lui Nejaa. 

— Într-o zi, aspir să fac zarurile să se mişte cu Forţa. 

Bunicul meu zâmbi. 

— Halcyonii au punctele lor forte. Proiecţia mentală de care faci aluzie era ceva 
ce Nejaa făcea foarte bine. De asemenea, putea absorbi energia. Mi s-a spus că 
aceasta era o abilitate foarte rară printre Jedi. 

Am aprobat din cap. 

— Asta am auzit şi eu. Ei bine, fără telekinezie, cred că va trebui să folosesc 
lopata asta şi efortul pentru a muta grămada aia. 

În timp ce săpam, bunicul mi-a spus poveşti despre Nejaa Halcyon. 

— Am colaborat mult timp, sau cel puţin aşa părea, înainte să fie chemat să 

participe la Războiul Clonelor. Parteneriatul nostru a durat doar zece ani sau cam 
aşa ceva, din câte îmi amintesc. Cred că atunci când a plecat aveam şapte ani mai 
mult decât ai tu acum. El era puţin mai în vârstă decât mine şi soţia lui - am 
copilărit alături de Scerra, aşa că o cunoşteam destul de bine înainte să se 
întâlnească ei. Tatăl tău avea doar zece ani în momentul în care a plecat Nejaa, dar 
lucrase cu el ani de zile pentru a-şi dezvolta abilităţile. 

Mi-am şters sudoarea de pe frunte. 

— Nejaa a murit în Războiul Clonelor, nu-i aşa? 

— De fapt, a murit la scurt timp după aceea, înainte să se poată întoarce 
acasă. El şi cu mine glumeam pe seama plecării lui în Războiul Clonelor, căci se 
spunea că un Jedi Corellian care părăseşte sistemul o face pe propriul risc. Ochii 
bunicului meu se încețoşară. Nejaa ne-a promis mie şi soţiei sale că Războiul 
Clonelor nu-l va ucide. A avut dreptate, dar tot a suferit soarta acelor Jedi Corellieni 
care pleacă. Un prieten de-al lui, un Jedi Caamasi pe nume Ylenic It'kla, a venit aici, 
aducând acasă bunurile lui Nejaa. Şi-a cerut scuze pentru că nu a adus trupul lui 
Nejaa, dar trupurile Maeştrilor Jedi dispar la moarte. De asemenea, nu avea nici 
sabia lui Nejaa. A spus că Muzeul Galactic a cerut-o pentru colecţia lor Jedi. 

Zâmbi uşor. 

— Presupun că încă este acolo. 

Am clătinat din cap. 

— Nu. Mi-a fost de folos în câteva ocazii. Mi-a salvat viața. 

El bătu din palme. 

— Şi pe a mea, de asemenea. Hoţii fugeau speriaţi de lumina sa argintie. 
Obişnuiam să îl tachinez pe Nejaa în legătură cu asta. 

Am zâmbit, dar am continuat să sap. 

— Obişnuia să iasă cu tine când lucrai la cazuri? 

— Tot timpul. De cele mai multe ori era îmbrăcat în haine de stradă, la fel ca 
mine. A descoperit că mulți oameni se fereau de Jedi şi se temeau de ei. Fără ca ei să 
ştie cine era, le putea ajuta pe victime. Când venea timpul să mergem după 
infractori, îşi punea mantia şi haina Jedi tradițională. De obicei, Scerra obişnuia să 
le numească hainele lui de vânătoare. Infractorii au învăţat că nu doare atât de mult 
dacă nu opun rezistenţă, astfel că am reuşit să dezamorsăm multe situații tensionate 
doar prin faptul că el apărea ca Jedi. Desigur, poveştile despre ceea ce făcuse s-au 
răspândit în lumea interlopă şi au devenit rapid exagerate, aşa că lumea a reacționat 
la imaginea şi reputaţia lui, nu la realitate. 

Am eliberat zona indicată de bunicul meu şi am desprins prelata plastifiată 
care se afla sub mormanul de bălegar. Am observat, pe partea inferioară, un luciu 
metalic. 

— Ăsta e un dispozitiv de difuzie? 

— Este? Nu remarcasem. 

M-am încruntat. Dispozitivele de difuzie aveau toate formele şi dimensiunile şi 
pur şi simplu canalizau energia de la scanere, astfel încât semnalele de întoarcere ale 
scanerelor să nu dezvăluie ceea ce era ascuns de dispozitiv. Contrabandiştii le 
foloseau în mod regulat pentru a împiedica căutările superficiale să descopere 
contrabanda, dar puţin timp şi puţin efort făceau ca găsirea difuzorilor să fie uşoară, 
iar găsirea unuia dintre ele însemna găsirea a ceea ce acopereau. 

În acest caz, difuzorul acoperea un petic de pământ gol. 

— Lasă-mă să ghicesc: o uşă îngropată pe care nimeni nu a găsit-o pentru că 

nu a vrut să sape prin balega de bantha? 

— Vezi, un astfel de efort a fost cel care i-a permis tatălui tău să-l prindă pe 
Booster Terrik. Nu e de mirare că omul îi ura pe cei din familia Horn. 

— Acum are mai multe motive. 

Bunicul meu zâmbi. 

— Da, ce părere are despre faptul că fiica lui s-a căsătorit cu un Horn? 

Am întors o lopată de pământ, apoi l-am privit pe bunicul meu cu surprindere. 

— Ştii? 

— Corran, te iubesc foarte mult şi cred că-ți aminteşti că am petrecut multe şi 
lungi ore discutând despre viața ta sentimentală şi despre dezastrele care o însoțesc. 

— Nu-mi aminti. Am mârâit către el. Hei, aia e doar o lopată de sprijinit pe ea, 
sau se poate săpa cu ea? 

— Da, poate săpa. Vrei să o foloseşti? A ta e uzată? 

Am arcuit o sprânceană la el. 

— N-ai de gând să mă ajuţi? 

— Am făcut ceea ce trebuia să fac pentru a îngropa. Zâmbetul lui se relaxă 
uşor. Dă-i drumul, nu e atât de adânc. Revenind la subiect - când misivele tale 
confuze care îmi veneau nu mai menţionau problemele romantice, am presupus că ai 
găsit pe cineva. Am făcut cercetări. 

— Şi nu eşti dezamăgit? 

— Dezamăgit? De ce aş fi? 

— E fiica lui Booster Terrik. 

Bunicul meu se apropie şi îşi aşeză mâna dreaptă pe ceafa mea. 

— Corran, dacă ea a fost de ajuns să-ţi câştige inima şi să ţi-o păstreze, trebuie 
să fie minunată. Mă bucur pentru tine, sincer. Într-o zi o vei aduce aici, ca să o pot 
cunoaşte şi eu. 

— Sigur, de îndată ce vor fi ridicate mandatele de arestare pentru crimă pe 
numele meu. 

El se încruntă. 

— Oh, da, munca lui Gil Bastra. O să mă ocup eu de asta. Poate că ofițerul 
Imperial de legătură pe care l-ați avut ar trebui să fie găsit vinovat. 

— Loor? E mort. 

— Cu atât mai bine. Se uită în jos la gaură în timp ce lopata mea lovea metalul. 
Poftim. 

Am curăţat gaura. 

— Vechea pivniță de refugiu pe timp de furtună? 

— Era aici când am cumpărat casa. Se ghemui şi mă ajută să trag uşa de 
metal pentru a o deschide. E destul de confortabil acolo jos. Poţi să te duci tu primul. 

Apoi scoase o baghetă luminoasă din buzunarul de la spate, o aprinse şi mi-o 
dădu. Am coborât pe scara ruginită construită în partea laterală a puţțului de 
duracretă. În partea de jos, incinta se deschidea în zona de sub mormanul de 
bălegar. Încăperea de tip cutie era complet liberă, cu excepţia unui cufăr vechi, 
prăfuit şi murdar din fibroplast. Părea să fie de genul celor pe care le văzusem foarte 
des folosite de contrabandişti - un echipament militar vechi, dinainte de Imperiu, 
ieftin şi uşor de procurat. L-am auzit pe bunicul meu coborând în spatele meu. 

— Acest cufăr, ce este? 

— Când Imperiul a decis că toţi Jedii trebuie să moară, am luat nişte decizii. 
Unele, cum ar fi modificarea fişierelor pentru a-ți ascunde bunica şi tatăl de vânătorii 

Imperiali, au fost decizii bune. Nu le regret câtuşi de puţin. 

M-am uitat înapoi la el. 

— Mai erau şi alte familii de Jedi Corellieni pe care le-ai ascuns? 

— Nu sunt informaţii pe care trebuie să le ştii, Corran. Dacă există, şi dacă 
sunt menite să fie găsite, vor fi găsite. Mâinile lui se aşezară pe umerii mei. Alte 
decizii au fost pline de riscuri. Am ales, prosteşte, să-mi pun familia şi pe mine 
însumi în pericol ascunzând asta aici jos. Dacă ar fi fost descoperită, aş fi riscat să 
fim cu toţii ucişi. Pe drept, ar fi trebuit să o distrug — bunica şi tatăl tău au crezut că 
am făcut-o pentru că le-am spus că am făcut-o, dar pur şi simplu nu am putut. 
Mâinile lui mi-au strâns umerii. Acolo, în cutia aceea, sunt toate lucrurile pe care le- 
a adus Ylenic Itkla aici după moartea lui Nejaa. 

Am dat încet din cap, lumina legănându-se în sus şi în jos peste conturul 
întunecat al cutiei. 

— Cum a murit Nejaa? 

— Nu ştiu detaliile. Caamasiul mi-a cerut să nu mă documentez. Ceea ce mi-a 
mărturisit a fost că un mare om, un erou al Războiului Clonelor, i-a selectat pe ei în 
cadrul unei misiuni foarte speciale şi onorabile. Au plecat cu el şi toți trei au învins 
cei mai periculoşi duşmani, dar Nejaa a fost rănit mortal. Toate tehnicile de 
vindecare ale Jedilor nu l-au putut salva şi a murit. 

— Apoi te-ai căsătorit cu soția lui şi i-ai adoptat fiul. 

Vocea bunicului meu deveni distantă. 

— O cunoşteam pe Scerra dintotdeauna. Întotdeauna am fost buni prieteni şi 
amândoi ne-am pierdut cel mai bun prieten în acelaşi timp. Durerea noastră comună 
ne-a apropiat şi mai mult, iar viețile noastre comune ne-au oferit rădăcini puternice 
împreună. Întotdeauna am ales să cred că Nejaa a avut o bănuială despre soarta lui 
şi despre ce avea să se întâmple cu noi după moartea lui. Îmi place să cred că faptul 
că ştia că prietenii lui vor salva dragostea din perioada lor de doliu a făcut ca 
moartea lui să fie mult mai uşoară. 

M-a bătut pe umăr. 

— Praful de aici de jos mi-a făcut ochii să lăcrimeze. Trebuie să mă întorc sus. 
Putem să scoatem cufărul de aici, dacă vrei, sau îl poți deschide şi să te uiţi doar la 
lucrurile din el. E alegerea ta. Tu eşti ultimul Halcyon, aşa că îți aparțin. 

— Mulţumesc. Am făcut un pas spre valiză, apoi m-am întors cu fața la 
bunicul meu. Totuşi, te înşeli în privința unui singur lucru. 

Lacrimile străluciră în penumbră. 

— Mă înşel? 

Am aprobat din cap. 

— Nu mă văd ca fiind ultimul Halcyon. Eu sunt ultimul Horn. Sper doar că, în 
acest cufăr şi în grădina de deasupra, există tot ce am nevoie pentru a garanta că 
ambele linii vor continua. 


Rămas singur în întunericul liniştit, am deschis cufărul. Praful s-a scurs de pe 
capac, umplând aerul. Mă aşteptam la un miros de mucegai, de haine vechi care 
mucegăiseră de mult timp până la stadiul de nimic, dar, în schimb, am găsit un 
geamantan frumos împachetat. Toate hainele fuseseră împăturite cu precizie şi 
sigilate în pungi de plastină transparentă. Le-am scos cu grijă una după alta, dar nu 

am deschis niciuna dintre ele. Totuşi, din ceea ce am putut vedea la lumina baghetei 
fosforescente, hainele fuseseră toate spălate, ceea ce m-a făcut să bănuiesc că Jediul 
Caamasi se îngrijise cu multă atenţie de lucrurile prietenului său. 

Spre fundul cufărului am găsit nişte cizme învelite în plastină, precum şi o 
mantie şi o pătură la fel de bine împachetate. Mai jos am văzut capacul unui 
compartiment cu balamale pe care l-am ridicat. Înăuntru era o căptuşeală de spumă 
groasă, cu spaţii scobite pentru diverse obiecte. Am recunoscut cu uşurinţă fanta 
destinată sabiei lui Nejaa. O mică trusă de prim ajutor, o trusă de bărbierit şi un set 
de ustensile de mâncare, toate erau aşezate în locaşurile lor corespunzătoare. 
Monede ciudate umpleau alte locaşuri, la fel ca şi acumulatorii de energie pentru o 
varietate de dispozitive şi un comunicator antic. Totuşi, ceea ce mi-a atras imediat 
atenţia a fost o fantă dreptunghiulară plină cu holograme statice. Le-am scos şi le- 
am dus înapoi spre locul unde lumina soarelui se filtra prin hornul lung. Le-am 
răsfoit una câte una şi m-am trezit zâmbind, deşi nu am recunoscut pe nimeni. 

Mi-am dat seama care persoană trebuie să fi fost Nejaa după câteva fotografii. 

Din alte detalii din fotografie, în special sabia prinsă la centură, mi-am dat 
seama că era puţin mai înalt decât mine, dar nu mai înalt decât tatăl meu, şi că avea 
constituția mea zveltă. Nu semănam chiar atât de mult cu excepţia ochilor şi a 
bărbiei. Totuşi, stătea acolo cu dezinvoltură şi deschis, cu picioarele depărtate la 
lăţimea umerilor, cu mâinile deschise, cu un zâmbet pe față şi cu ochii plini de viaţă. 
Am recunoscut în poziția lui felul în care tatăl meu obişnuia să stea în picioare şi am 
ştiut că am adoptat şi eu acea poziție. Cealaltă figură pe care am recunoscut-o cu 
uşurinţă era un Caamasi. Un puf auriu îl acoperea, cu excepţia zonei din jurul 
ochilor, unde blana purpurie forma o mască în jurul lor, care se întindea în sus şi în 
spate, cuprinzându-i craniul. Ochii mari şi întunecați ai Caamasiului păreau plini de 
curiozitate, nicidecum de tristeţea care îi marca pe Caamasi pe care îi văzusem cu; 
dar nu văzusem decât rareori Caamasi, iar acea fotografie fusese făcută înainte să fi 
fost nimiciți aproape toţi. Cei doi - bunicul meu şi prietenul său - păreau obosiţi în 
unele fotografii, dar asta era de aşteptat de la nişte persoane care luptau într-un 
război. Faptul că păreau, de asemenea, mulțumiți spunea multe despre 
angajamentul lor de a menţine galaxia în siguranţă. 

În unele dintre fotografii apăreau persoane pe care le-am recunoscut. Am văzut 
un Jan Dodonna foarte tânăr alături de Nejaa. Mi-am amintit că Generalul m-a 
întrebat pe Lusankya despre bunicul meu. Într-adevăr, îl cunoscuse, dar eu nu ştiam 
cine era bunicul meu la acea vreme. 

Jan mi-a salvat viața în acea închisoare. Ti-o salvase şi pe a ta, Nejaa, sau îţi 
plătea cumva o datorie străveche când a salvat-o pe a mea? 

Bail Organa apărea şi el într-o fotografie alături de Nejaa şi Caamasi. Alți 
indivizi li se alăturară în fotografii de grup şi individuale, dar nu am reuşit să-i 
identific cu certitudine pe niciunul dintre ei. Hainele în stil vechi, fețele tinereşti... Ar 
fi putut fi cu uşurinţă nenumărați Senatori şi lideri ale căror chipuri îmbătrânite le- 
aş fi recunoscut cu uşurinţă. Unii mi s-au părut foarte cunoscuţi — într-un mod de-a 
dreptul enervant —, dar fără cineva care să-mi spună cine erau sau fără imagini pe 
care să le folosesc pentru comparaţie, am rămas neştiutor. Dintr-o dată, hologramele 
de război se terminară şi m-am trezit uitându-mă la imagini de pe timp de pace. 
Prima îl arăta pe bunicul meu stând acolo cu Nejaa. Nejaa îi înmâna unul dintre 
Medalioanele Jedi care marcau ridicarea lui la rangul de Maestru. Apoi l-am văzut pe 
Nejaa cu fața lipită, obraz lângă obraz, de cea a bunicii mele. M-a şocat, pentru că o 

văzusem doar cu bunicul meu, Rostek. 

Apoi, într-o fotografie în care imaginea se desfăşura mai larg, i-am văzut pe 
Scerra, Nejaa şi pe băiatul care avea să devină tatăl meu. 

M-am sprijinit de perete şi mi-am închis ochii împotriva lacrimilor. De-a lungul 
vieții mele, auzisem de multe ori strigătele ființelor oprimate care spuneau că 
Imperiul le răpea vieţile, demnitatea şi drepturile pe care le meritau prin simpla 
virtute a inteligenţei lor. Îi ascultasem, dar nu prea atent, pentru că argumentele lor 
mi se păreau lipsite de substanţă şi în interes propriu. Întotdeauna mă avertizau că 
într-o zi va veni rândul meu, că soldații din trupele de şoc vor veni după mine, iar în 
acea zi va fi prea târziu. Am râs de ei atunci pentru că, alături de familia mea, nu mi- 
am imaginat niciodată că Imperiul ne-ar putea face rău. Dar ne-a făcut rău. Imperiul 
nici măcar nu existase când a murit Nejaa, dar acţiunile Împăratului i-au forțat pe 
tatăl şi pe bunica mea să trăiască în minciună. Frica de a fi descoperit trebuie să-l fi 
măcinat pe bunicul meu în fiecare zi din viața lui. Poate faptul că ştia că a salvat 
unele persoane ar fi putut fi un antidot pentru asta, dar faptul că a trebuit să îndure 
acea frică atât de mult timp fusese incredibil. Respectul meu pentru el s-a dublat şi 
apoi s-a dublat din nou. 

E un erou care nu va fi niciodată sărbătorit pentru ceea ce a făcut. Şi trebuie să 
existe mai mulţi ca el în toată galaxia — eroi necunoscuți dintr-o perioadă întunecată. 

Am strecurat hologramele în buzunar, apoi m-am întors şi am rearanjat totul, 
cu excepţia uniformei Jedi Corelliene, a mantiei şi a cizmelor din cutie. Am resigilat- 
o, apoi am dus prada afară şi am ascuns-o în seră. Am închis uşa pivniţei de furtună 
şi am reîngropat-o, aşezând din nou placa de difuzie şi întinzând gunoiul de grajd 
peste ea. Bunicul mi s-a alăturat în timp ce terminam treaba. 

— Ai găsit ceva interesant acolo jos? 

Am aprobat din cap. 

— Un trecut despre care nu am ştiut niciodată. I-am oferit un zâmbet curajos. 
Şi un respect reînnoit pentru cineva care s-a dovedit a fi un prieten mai bun decât ar 
putea spera oricine să aibă vreodată. 

Ochii i se încețoşară pentru o clipă, apoi surâse şi dădu încet din cap. 

— Este o zi plină, atunci. Ai multe la care să te gândeşti. 

Am zâmbit. 

— Da, dar asta poate aştepta. În momentul de față, un nepot ar vrea să 
petreacă timp cu bunicul său, să planteze ghivece, să livreze flori, să cutreiere Aleea 
Corabiei Comorilor în căutare de necazuri. Ce părere ai? 

Rostek Horn zâmbi larg şi îmi aruncă un braț peste umăr. 

— Cred că în Oraşul Coronet se prefigurează ceva senzații tari. A trecut ceva 
vreme de când doi bărbaţi Horn nu şi-au mai făcut simțită prezenţa. Va fi o noapte 
de neuitat. 

A fost o noapte de neuitat, dar nu doar pentru că m-am simțit minunat cu 
bunicul meu. Am ajuns în Oraşul Coronet şi am luat masa la cel mai bun restaurant 
din toată Corellia: Nova Nova. În mod normal, rezervările se făceau prin intermediul 
unui site de comenzi trimise cu câteva luni înainte, însă bunicul meu a apărut pur şi 
simplu, purtând un buchet de flori, iar noi am fost admişi într-o cameră privată. 
Mâncarea a fost servită în întregime în tehnica porțiilor minuscule aranjate pe farfurie 
ca şi cum ar fi fost artă. Senzorii din tacâmuri transmiteau date către holoproiectoare 
discrete, astfel încât se cunoştea conţinutul exact al fiecărei îmbucături, inclusiv 
indicii privind aromele subtile la care trebuia să te aştepţi sau anecdote referitoare la 
crearea felului de mâncare. 

Asta m-a făcut să mă întreb dacă nu cumva bucătarul şef al Siollei Tinta, şi 
anume Chid, lucra în bucătărie. După aceea am mers la clubul privat situat din 
vârful celei mai înalte clădiri ale planetei. Clubul Lastdark şi-a luat numele de la 
simplul fapt că era locul din oraş unde soarele apunea ultimul şi de la faptul că 
majoritatea membrilor se considerau cei mai învățați oameni de pe planetă. Pe 
vremea când lucram la CorSec, obişnuiam să glumim pe seama clubului, deoarece 
ştiam că niciunul dintre noi nu-şi va permite vreodată să se poată înscrie; dar 
bunicul meu devenise membru în ultimii trei ani, iar jumătate din plantele din acel 
loc erau hibrizi creați de el. Eleganța copleşitoare a ambianţei din jurul meu 
contrasta puternic cu ceea ce cunoscusem la Academia Jedi, făcând ca Yavin 4 să 
pară doar o amintire îndepărtată. Oraşul Coronet mi se părea un loc mai potrivit, aici 
mă integram mai bine. Ambianţța de junglă a Academiei mă lăsase mereu uşor 
neliniştit. Mi-am dat seama, stând pe un scaun de pluş din piele de nerf, sorbind 
coniac Corellian şi privind oraşul care se întindea sub mine, că, fiind născut şi 
crescut la oraş, aveam o anumită preferință pentru urbanitate şi civilizație. 

Coruscantul era prea aglomerat pentru ca eu să mă simt confortabil acolo tot 
timpul, dar aici, pe Corellia, mă puteam simți din nou ca acasă. 

Frumos loc pentru a creşte copii. 

Bunicul meu îmi spuse poveşti despre Booster Terrik, cel dinainte ca tatăl meu 
să îl trimită pe Kessel, înainte ca Jorj Car'das să fi devorat organizaţia lui Booster, 
pentru ca la rândul său organizaţia lui să fie preluată de Talon Karrde. 

— Aşa că, vezi tu, atunci când Hal l-a prins pe Booster prima dată, Booster a 
considerat că a fost pur noroc şi pentru totdeauna după aceea s-a străduit din greu 
să-l batjocorească şi să-l ocolească pe Hal. Bunicul meu zâmbi larg. Nu cred că 
Booster a apreciat vreodată cu adevărat abilitățile de detectiv ale tatălui tău. 

Am vorbit despre multe lucruri în acea seară, chiar şi pe drumul de întoarcere 
la domeniu. Am descoperit în bunicul meu, în acea seară, pe cineva pe care nu-l mai 
cunoscusem până atunci. Desigur, prima mea relaţie cu el se stabilise ca de la copil 
la bărbat, ceea ce aducea cu sine anumite comportamente. În momentul în care am 
trecut la vârsta adultă, am intrat în CorSec, iar relația noastră s-a transformat într- 
una mai mult profesională. Aceasta nu a fost o schimbare deliberată, ci una 
naturală, întrucât slujbele noastre ne dominau vieţile. Deşi puteam să îi vorbesc 

despre aventurile mele romantice, acest lucru era din nou o discuţie între un tânăr şi 
un bătrân. Şi apoi, când a murit tatăl meu, durerea pe care am simţit-o amândoi ne- 
a lovit emoțional până la punctul în care împărtăşirea sentimentelor a durut prea 
mult, aşa că, plini de stoicism, nu am atins subiecte care ar fi redeschis vechile răni. 

În această seară, pentru prima dată, am putut să mă raportez la el ca de la 
adult la adult. A fost un sentiment ciudat, însă unul de care m-am mândrit foarte 
mult. Acesta era omul care îi cunoscuse pe tatăl meu şi pe Nejaa mai bine decât 
oricine altcineva. Dacă el mă putea plăcea, dacă putea respecta ceea ce făcusem, 
atunci existau şanse mari ca şi ei să mă fi plăcut. Această conştientizare domoli o 
parte din starea de disconfort pe care o simțeam de la ultima întâlnire cu Exar Kun, 
iar în acea noapte m-am dus la culcare cu un sentiment mai plăcut decât cel din 
ultima vreme. 


Maestrul Skywalker spusese odată că Jedii nu visează, aşa că atunci când m- 
am trezit pe o planetă luminoasă şi aridă, cu sabia neaprinsă, dar ţinută în mâna 
dreaptă, m-am întrebat cum ajunsesem acolo unde eram. Am văzut mânecile de 
smarald ale tunicii mele de Jedi Corellian, şi nici măcar asta nu părea nepotrivit, 
deşi materialul era mai fin decât cel al veşmintelor pe care le primisem pe Yavin 4. 
Abia când m-am uitat în dreapta mea şi l-am văzut pe Ylenic It'kla, strălucind în 
mantia sa purpurie, şi, dincolo de el, pe Generalul Jedi înveşmântat în roba sa maro 
cu kaki, de culoarea deşertului, mi-am dat seama că nu eram eu. 

Noi trei, îndepărtaați unul de altul suficient de mult pentru a avea loc să 
luptăm, stăteam într-o depresiune prăfuită în formă de castron, sub o cupolă de 
duracretă. O duzină de stâlpi de trei metri înălțime, împrăştiați pe circumferință, 
țineau cupola în aer, permițând luminii din exterior să inunde arena. Corturi 
improvizate şi magazii de depozitare ocupau un sfert din arenă în direcţia în care ne 
aflam. leşind din pavilionul central, trei siluete apărură pentru a sta în fața noastră. 
Fiecare dintre ele purta o sabie de lumină. Liderul lor, bărbatul blond, mai înalt şi 
îndreptat spre General, făcu un pas mai aproape de noi decât camarazii săi. Femeia 
roşcată se aliniase cu Ylenic, în timp ce individul Anzati, cu cele două proboscide5 
care tocmai începeau să iasă din pungile de obraz care le ascundeau, se aliniase 
pentru a mi se opune. 

Generalul - numele lui îmi scăpa, deşi ştiam că recunosc ceva la el — vorbi 
foarte precis. 

— Vă amestecați în lucruri pe care nu le puteți controla; lucruri care aproape i- 
au distrus pe Jedi cu milenii în urmă. Am venit să vă cerem să renunțațţi la răul 
vostru şi să vă întoarceți la lumină. 

Liderul râse încet, cu vocea lui joasă şi încărcată de dispreț. 

— Cei slabi se tem întotdeauna de cei puternici care se ridică pentru a-i 
înlocui. 

— Iar cei nebuni se consideră întotdeauna puternici. 

Cuvintele mi-au ieşit din gât şi puteam să-mi simt buzele cum le formează. 
Aproape că suna chiar ca ceva ce aş fi spus eu, deşi mai formal - mai arhaic şi mai 
explicit — decât mi-ar fi plăcut. 


5 Proboscidă — trompa unor insecte diptere. 

Vocea lui Ylenic veni blândă, dar puternică. 

— Frica marchează calea greşită. Noi vă oferim eliberarea de frică. 

Conducătorul lor îşi aprinse sabia de lumină. 

— Şi noi vă oferim şi vouă libertate. 

Anzatiul, mai înalt decât mine, mai întunecat, în întregime umanoid, cu 
excepţia proboscidelor care se desfăceau în entuziasmul său, îşi aprinse sabia 
albastră şi se apropie de mine. Nikkos Tyris - numele lui mi-a venit uşor — îşi ținea 
sabia într-o gardă pe care nu o mai văzusem până atunci. Avea mâna stângă pe 
mâner destul de aproape de lama strălucitoare, dar lama însăşi se întindea în jos de 
la marginea inferioară a mâinii sale spre pământ. Mâna sa dreaptă se afla şi ea pe 
mânerul sabiei. Ținând lama departe de corp, cu mâna dreaptă la nivelul bărbiei, 
putea să mânuiască lama de colo-colo într-un triunghi de acoperire care îl proteja 
bine. Acest stil triunghiular - gândul mi-a venit brusc ca o amintire demult pierdută 
— favoriza pe cineva care era rapid şi care ar fi combinat lovituri de atac la picioare cu 
o tăietură din încheietura mâinii care m-ar fi despicat de la inghinali până la bărbie. 

Cunoşteam frica, dar persoana care eram în vis o respingea. Mi-am ţinut lama 
argintie într-o gardă simplă, deşi am înclinat-o în față, îndreptând-o spre gâtul lui. 
Ne-am învârtit în cerc, apoi el lovi. Lama lui se îndreptă spre piciorul meu drept. Mi- 
am coborât lama pentru a bloca dreapta jos, zburând scântei în timp ce lamele 
noastre se ciocneau una de cealaltă. Şi-a ridicat lama în sus şi peste a mea şia 
adus-o într-o tăietură menită să mă decapiteze. Am simţit mirosul înțepător când o 
parte din părul meu se topi sub mângâierea letală a sabiei, dar am evitat lovitura cu 
o mare siguranţă. Rotindu-mi încheieturile, mi-am îndreptat sabia spre partea de jos, 
spre locul unde ar fi trebuit să fie picioarele lui, dar el sărise în sus şi se îndepărtă de 
lovitura mea. Zbură înapoi în aer, dând dovadă de o mare abilitate de levitaţie, şi 
ateriză cu uşurinţă la patru metri de mine. Ochii lui întunecațţi străluciră pentru o 
clipă, apoi un pumn invizibil îmi izbi pieptul, doborându-mă pe spate. Îşi eliberă 
mâna dreaptă de pe lama azurie şi îşi flutură degetele spre mine cu cel mai dezinvolt 
dintre gesturi. O piatră de mărimea unui pumn țâşni spre mine din pământ, lovindu- 
mă în umărul stâng. Durerea îmi străbătu brațul, lăsându-l amorțit. Râse şi aruncă 
o altă piatră spre mine. Am deviat-o cu sabia şi am zâmbit, apoi o altă piatră mi-a 
izbit partea stângă a capului. M-am prăbuşit brusc, ridicând un mic nor de praf când 
am lovit pământul. Sabia îmi sări din mână şi nu reuşisem să văd unde aterizase. 
Mi-am scuturat capul ca să încerc să mi-l limpezesc, dar durerea şi un uşor ţiuit 
făceau acest lucru dificil. Simțeam cum sângele îmi acoperă partea stângă a feței şi 
mi-am şters-o cu mâneca stângă a tunicii. Am auzit pocnetul pietrişului sub cizmele 
lui Tyris, în timp ce se apropia. Aplecându-mă într-o poziție ghemuită, am aruncat o 
privire în dreapta mea şi mi-am văzut în cele din urmă sabia stând acolo, la doi metri 
distanță. Am vrut să o chem în mâna mea, dar ştiam că nu va veni niciodată. Aş fi 
putut să mă arunc după ea, dar sabia lui m-ar fi țintuit la pământ înainte să pot 
ajunge acolo. 

— Aşadar, este adevărat ceea ce s-a spus despre linia Halcyon. Sunteţi nişte 
mynocki cu aripile frânte. Un zâmbet malefic se aşternu pe fața lui Tyris în timp ce îşi 
pregătea sabia pentru a-mi arăta unealta distrugerii mele. Sunteţi o linie slabă. 

Am zâmbit, ştiind ce aveam de făcut. 

— Avem punctele noastre forte. 

— Oare? Întoarse lama în jurul mâinii stângi, pregătindu-se să o treacă prin 
mine. Ar fi cazul să invoci ceva rapid. 

În secunda de viață pe care mi-a lăsat-o, am avut o viziune cu el stând 
deasupra mea şi a camarazilor mei morți. Trupurile noastre ucise au dispărut, însă 
nu şi râsul lui batjocoritor. Ştiam cu o certitudine la fel de clară şi de dură ca oţelul 
transparent că, dacă nu mă descurcam cu Tyris, prietenii mei urmau să fie pierduţi 
şi la fel şi misiunea noastră aici. Nu puteam lăsa să se întâmple asta, aşa că am 
acționat. 

M-am aruncat spre sabia mea, întinzând mâna dreaptă spre ea. Corpul meu se 
răsuci în aer în timp ce zburam. Am aterizat pe spate, alunecând pe ultimii 
centimetri până la locul unde mâna mea s-a strâns pe mânerul sabiei. Chiar dacă 
am apucat-o strâns şi chiar dacă am început să o întorc pentru a mă apăra, ştiam că 
va fi prea târziu. La fel şi Tyris. Îşi înfipse lama în pieptul meu. Lama azurie topi 
carnea şi fierse sângele pe măsură ce înainta, prefăcându-mi inima în fum şi aburi 
dulci. Înjunghie mai departe, explodând arterele şi arzându-mi coloana vertebrală. 
Partea de jos a corpului meu amorti, deşi abia am observat din cauza valului de 
agonie care mă străbătea şi îmi ajungea în creier. Amenința să mă copleşească, 
lăsând întunericul să-mi ciugulească vederea. Eram pe moarte şi ştiam asta, iar 
regretele se revărsau odată cu durerea. Dar nu eram încă mort. Eram un Halcyon. 
Eram un Jedi. 

Jedii nu cunosc durerea. 

Într-o clipă, toată agonia fizică încetă, ca şi cum aş fi apăsat pe un întrerupător 
şi mi-aş fi oprit toți receptorii de durere. Tot ce mi-a rămas a fost o incredibilă 
claritate a minţii şi o unicitate a scopului. Îmi dedicasem viaţa în slujba celorlalți, în 
slujba Forţei. Nu voi muri fără să-mi îndeplinesc datoria. M-am concentrat şi mi-am 
folosit cel mai mare dar Halcyon împotriva duşmanului meu. Am aspirat energia din 
sabia Anzatiului şi m-am forțat să zâmbesc în timp ce făceam asta. Am simţit gust de 
sânge în gură, dar acest fapt nu mi-a stârnit nicio panică. Era lipsit de importanţă. 
Mai grăitoare a fost privirea de surpriză de pe fața lui Tyris, când lama lui albastră a 
pâlpâit o dată, de două ori, apoi s-a stins. O secasem până la ultima fărâmă de 
energie şi îl lăsasem să citească în ochii mei că ar trebui să se teamă brusc foarte 
tare. 

Cu energia pe care o preluasem, l-am săltat de la pământ într-un pumn uriaş 
şi invizibil. A ţipat, cred; cel puţin gura lui funcţionă ca şi cum ar fi țipat. Am făcut 
pumnul să se convulsioneze o dată şi nu am simțit nicio rezistență în timp ce oasele 
lui se spulberau. L-am lăsat să atârne moale în aer pentru o clipă, apoi l-am aruncat 
înapoi pentru a-l trânti de cupolă şi de un stâlp de susținere. Am simţit o tresărire 
prin Forţă şi am văzut o străfulgerare albastră de lumină, dar până atunci rezervele 
mele de energie se epuizaseră. La fel şi eu. Am simţit cum ghimpi roşii şi ţepoşi se 
grăbeau să-mi umple conştiinţa, însă am alunecat din închisoarea mea de carne 
înainte ca aceştia să mă înlănţuie pentru totdeauna în acest loc. 

M-am ridicat brusc în pat, cu sudoarea curgându-mi pe corp. Am pipăit gaura 
arsă şi plină de cruste din pieptul meu, dar nu am găsit nimic. Capul îmi bubuia cu 
putere, dar nu am găsit niciun scalp sfâşiat, nicio umflătură, nici sânge. Un fior mi-a 
străbătut coloana vertebrală şi mi-am dat seama că, de fapt, îmi puteam simți din 
nou partea inferioară a corpului. M-am dat jos din pat şi m-am îndreptat şovăind 
spre staţia de reîmprospătare din camera mea. Am pornit apa rece şi mi-am spălat 
fața cu ea, în timp ce panourile luminoase ale stației se aprindeau. Am băut din 
căuşul palmelor, potolindu-mi setea intensă, apoi mi-am scufundat faţa în bazinul de 
captare şi am lăsat apa să-mi curgă pe ceafă. În cele din urmă mi-am ridicat capul. 

În timp ce apa se prelingea pe spate şi pe piept, m-am uitat în oglindă şi am văzut 
chipul bunicului meu în locul unde ar fi trebuit să fie al meu. Am închis ochii şi mi- 
am scuturat capul. Deschizându-i din nou, printre urmele de picături de apă lăsate 
pe oglindă, am văzut trăsăturile lui Nejaa estompându-se şi ale mele revenind. 

M-am aplecat şi mi-am atins propria față, lăsându-mi degetele să confirme 
ceea ce vedeau ochii mei, iar asta mi-a provocat un fior prin umeri. M-am întors de la 
oglindă şi mi-am îngropat fața în mâini. În ultimele zece săptămâni fusesem un idiot. 
Dacă aş fi putut să văd, aş fi văzut, dar mergând la Academie m-am izolat de 
prietenii care m-ar fi ajutat să înţeleg totul. 

Vorba tatălui meu - dacă nu poți recunoaşte omul din oglindă, este timpul să 
faci un pas înapoi şi să vezi când ai încetat să mai fii tu însuți — ar fi trebuit să mă 
ghideze tot timpul. Când m-am alăturat lui Luke, nu eram eu însumi, ci încercam să 
devin bunicul meu. lar visul mi-a arătat foarte clar că a face asta era un dezastru. 
Corran Horn nu era un Jedi. Corran Horn era un investigator, antrenat de CorsSec, 
care se ocupa de tot felul de probleme - cum ar fi Invidioşii. Dacă ar fi fost o bandă 
de pirați care operau în sectorul Corellian, m-aş fi infiltrat printre ei, le-aş fi aflat 
secretele şi i-aş fi arestat. Am făcut asta de zeci de ori în cariera mea. Desigur, nicio 
organizație cu care m-am confruntat nu a fost atât de mare, puternică sau evazivă, 
însă mărimea funcționează în detrimentul eficienței în cazul organizațiilor criminale, 
iar puterea permite ca lăcomia să fie îndreptată împotriva lăcomiei, creând discordie. 

Mi-am petrecut zece săptămâni pierzându-mi timpul, când aş fi putut fi acolo, 
urmărindu-i pe răpitorii lui Mirax în cel mai bun mod pe care îl ştiam. Genul acesta 
de investigație cu siguranţă ar fi luat timp - luni de zile, cel puţin, dar măcar aş fi 
făcut ceva care m-ar fi adus mai aproape de Mirax. Chestiile Jedi pe care le 
învățasem erau bune pentru salvarea galaxiei, dar eu voiam să salvez doar o singură 
persoană, şi puteam să o salvez. 

M-am întors spre oglindă şi i-am făcut semn din cap omului pe care îl vedeam 
acolo. 

— Mă bucur să te văd din nou, Corran Horn. E timpul ca această afacere cu 
Invidioşii să se termine odată pentru totdeauna. 

Capitolul 31 


Însoţitoarea de zbor din navetă îmi zâmbi şi se aplecă astfel încât vocea ei joasă 
să nu se audă prea departe. Chiar nu conta, din moment ce eu şi colegul meu de 
scaun eram singurele persoane care se îmbarcaseră şi se aflau în cabina Premier din 
navetă. 

— lertați-mă că îndrăznesc, domnule, dar legitimația dumneavoastră are un 
steguleț cu ultraviolete pe ea, iar la Compania de Zbor Tinta, ne place să le oferim 
unele privilegii unor astfel de clienți onorabili. Căpitanul nu este încă la bord, dar se 
întreba dacă ați dori să vă alăturați lui în cabina de pilotaj pentru lansarea şi 
tranzitul spre Curcubeul Tinta? 

Am zâmbit şi aş fi refuzat, dar Jenos ldanian, cel care devenisem pentru 
plecarea mea de pe Corellia, nu ar fi făcut-o niciodată. 

— Aş fi încântat să mă alătur lui. 

Din spate răsună un ton. Însoţitoarea de zbor, destul de strălucitoare în 
uniforma ei albastră cu auriu a Companiei de Zbor Tinta, aruncă o privire înapoi în 
cabina principală de pasageri. Acolo, o femelă Kuati făcea tot posibilul să înghesuie 
un bagaj de mână imens într-un compartiment de depozitare din dreapta, deasupra 
scaunului, şi să închidă uşa. Însoţitoarea de zbor suspină. 

— Dumneavoastră, bineînțeles, ştiţi cum să vă descurcaţi într-o navetă de 
clasă de lux, aşa că puteți merge oricând doriţi în față. 

— Mulţumesc. 

Colegul meu de scaun, un tânăr ale cărui trăsături mai proeminente erau 
laringele şi nasul mare, îmi zâmbi. 

— Chiar ştii să te descurci pe una dintre navele astea? Le-am studiat la şcoala 
tehnică şi ştiu că au un sistem Astronav P127de stabilire a cursului, şi, desigur, nu îl 
vom folosi deoarece vom face doar un salt în sistem, dar este o frumuseţe şi poate 
calcula foarte repede cursurile, chiar şi pentru mai multe salturi, iar când l-am 
întrebuințat pe cel de la şcoală am putut să trasez un curs dificil în câteva secunde. 

Am ridicat o mână. 

— la-o mai încet, respiră. 

— Îmi pare rău. Îmi zâmbi cu sfială. Doar că mi-am dorit mereu să zbor. Încă 
de când eram mic, adică foarte mic, am auzit poveşti despre Rebeliune - ei bine, 
despre Noua Republică acum - şi despre Escadrila Vagabond şi despre toți ceilalți şi 
am vrut să zbor la fel ca ei. Şi când a apărut Marele Amiral Thrawn m-am oferit 
voluntar pentru a lupta împotriva lui, dar nu am obţinut rezultate foarte bune, aşa 
că m-am dus la şcoala tehnică pentru a învăța cum să repar nave şi apoi au 
descoperit că pot efectua o astronavigaţie bună, aşa că m-au antrenat pentru asta, 
dar apoi Thrawn a dispărut şi forțele au fost demobilizate, aşa că mi-am căutat o 
slujbă civilă la linia Tinta... 

— Serios, hei, doar respiră. l-am oferit mâna, pentru că Jenos făcea astfel de 
lucruri. Sunt Jenos Idanian. 

— Keevy Spart. 

Îşi şterse transpirația de pe frunte cu o mână cu degete lungi. Pistruii îi 

acopereau obrajii. Avea părul roşcat mai scurt decât al meu şi era suficient de firav 
încât aproape că îmi amintea de Kirtan Loor, dar puştiul ăsta nu era atât de neghiob 
sau de rău. 

— Deci, ai zburat cu una dintre chestiile astea? 

— Da, Keevy, în varianta militară. În timpul Rebeliunii. M-am uitat prin 
cabină. Acele navete nu aveau dotările pe care le are aceasta şi îi înghesuiam pe 
soldați destul de strâns. Iar navicomputerul nu era la fel de sofisticat ca cel pe care îl 
descrii tu. 

— Oh, e atât de interesant. 

Am zâmbit. 

— Mie-mi spui. 

— Bine..., începu el. 

M-am scufundat înapoi în scaunul meu şi mi-am păstrat un zâmbet pe față, 
pentru că asta ar fi făcut Jenos. În dimineaţa de după coşmar mă alăturasem 
bunicului în seră şi îi spusesem ce hotărâsem să fac: să părăsesc Corellia şi să mă 
infiltrez printre Invidioşi. El aplaudase planul şi se apucase imediat să mă 
pregătească pentru a face asta. Aruncase o privire la cardul de identitate pe care mi-l 
furnizase Booster şi, deşi îl declară marginal de adecvat, se conectă la comunicator 
şi, în scurt timp, îmi prezentă documente care păreau destul de autentice. 

— Sunt foarte autentice, Corran. Bunicul îmi zâmbi. Vor trece de cea mai 
riguroasă inspecţie. 

M-am uitat la cardul de identitate cu holograma mea pe el. 

— Cine este Jenos Idanian? 

— La origine? A fost un escroc de mică anvergură, puţin mai în vârstă decât 
tine. A dispărut, dar dosarul lui era încă în arhivă. Am ajustat detaliile şi vârsta 
pentru a se potrivi mai bine cu tine. Acum figurează în trecutul tău câteva indiscreții 
din tinerețe, inclusiv câteva probleme legate de furturi de nave şi câteva arestări 
pentru contrabandă. Nu suficient pentru a te face cunoscut, dar suficient pentru a 
sugera că ştii ce faci. Pentru scopurile tale, Jenos s-a îndreptat între timp, parțial din 
cauza participării la Rebeliune, şi acum lucrează ca broker care vinde nave folosite. 

M-am gândit o clipă, apoi am aprobat. Contextul nu era atât de improbabil 
încât să nu mă pot băga în pielea personajului. Mai adaug o serie de ghinioane care 
se transformă în resentimente față de cei bogați care mi-au furat comisioanele şi 
devin un candidat probabil la piraterie, cu abilitățile de care au ei nevoie. 

— Eşti sigur că acest Jenos nu va veni să mă caute? 

— De Jenos nu s-a mai auzit nimic de peste douăzeci de ani. Dacă ar fi ieşit la 
suprafață, tatăl tău l-ar fi prins, din moment ce Hal a fost aproape de a-l aresta pe 
atunci. Zâmbetul lui Rostek Horn se diminuă doar puțin. Am aranjat, de asemenea, 
un transport pentru tine pe nava Tinta Palette a Companiei de Zbor Tinta. Te vei 
transfera în sistemul Bormea pe Curcubeul Tinta şi te vei îndrepta spre Coruscant. 
De acolo bănuiesc că vei putea găsi drumul spre Întreprinderea Rătăcitoare şi 
Invidioşi. 

M-am încruntat. 

— Navele Tinta sunt nave de lux şi îşi rezervă croazierele cu luni de zile înainte. 

— Siolle Tinta iubeşte florile, Corran. Scoase un boboc dintr-un mic răsad. A 
fost fericită să se asigure că un prieten de-al tău va fi tratat ca un membru al 
familiei. 

— Deşi poate că ai obţinut anularea mandatelor de condamnare la moarte 
pentru mine, există încă simpatizanți Imperiali aici care nu s-ar supăra să mă 
captureze şi să mă vândă Marelui Amiral Teradoc sau oricărui alt Lord Războinic 
autointitulat. Nu ar trebui să am un profil mai mic decât îmbarcarea pe o navă de 
lux? 

Bunicul meu râse uşor. 

— Dragul meu băiat, trebuie să ţii minte două lucruri despre simpatizanțţii 
Imperiali de pe Corellia: în primul rând, nu ar crede niciodată un Rebel atât de prost 
încât să vină pe Corellia şi, în al doilea rând, le-ar fi imposibil să creadă că vreun 
Rebel şi-ar putea permite un bilet la bordul unui vas de lux de linie. Simpatizanții 
Imperiali trăiesc aici într-o lume fantastică veche de 20 de ani. Ei se gândesc la zilele 
lui Moff Vorru ca la o epocă de aur. În afară de câţiva oficiali CorSec, mă îndoiesc că 
ştie cineva că eşti Rebel, iar acei oficiali nu ar pune niciodată mâna pe tine. 

— Le e frică de flori? 

— Câtorva. Cei mai mulți îşi amintesc foarte bine de tatăl tău. 

— Înţeleg. Am suspinat. Nu pot să-ţi spun cât de mult apreciez că faci asta 
pentru mine. Am fost un prost şi cred că ştii asta. Aş vrea să-ți mulțumesc că nu mi- 
ai trântit-o în nas. 

Mă privi cu atenție, cu ochii lui cenuşii reci. 

— De ce ai fost prost? 

— Încercând să devin un Jedi pentru a o salva pe Mirax. Am pierdut atât de 
mult timp. 

Rostek îşi şterse mâinile, apoi îşi puse pumnii în şolduri. 

— Ar trebui să-ţi fie foarte clar, Corran. Nu cred că ai fost un prost. Ceea ce ai 
învățat este ceea ce trebuia să înveţi. S-ar putea ca nu tot ceea ce ai studiat la 
academie să te ajute să o găseşti şi să o salvezi pe Mirax, dar nu puteai să ştii asta 
dinainte. L-am văzut pe Nejaa făcând multe lucruri pentru a rezolva cazuri care nu 
aveau nimic de-a face cu Forța sau cu antrenamentul său Jedi - cu excepția 
cazurilor în care acest antrenament l-a făcut o persoană mai bună. Să treci prin 
această pregătire şi să fii capabil să iei decizia de a renunța la ea necesită o 
maturitate pe care nu am mai văzut-o la tine până acum. De acord, aventurile tale cu 
Escadrila Vagabond şi căsătoria cu Mirax probabil că ţi-au transmis o mare parte din 
această maturitate; dar nu ar trebui să-ți subevaluezi pregătirea. Doar pentru că nu 
te-a dus acolo unde voiai să ajungi nu înseamnă că această călătorie nu a fost bună 
pentru tine. 

— Îmi pare rău, nu am vrut să te ofensez. 

— Nu ai făcut-o. Îmi sunt foarte dragi amintirile cu Nejaa Halcyon. Consider că 
munca mea aici, păstrând cunoştinţele sale despre Forţă, este cel mai bun lucru pe 
care l-aş fi putut face în viața mea; şi mă bucur că vei avea acces la toate astea. 
Chiar voi împărtăşi totul inclusiv cu Luke Skywalker al tău, dacă doreşti. 

— Te rog. 

El aprobă din cap. 

— Consideră asta ca şi făcut. Sunt foarte mândru de tine, Corran, şi de orice 
curs pe care îl vei alege în viața ta. Poate că vremurile nu s-au schimbat prea mult 
aici pe Corellia, dar capacitatea ta de a supravieţui în vârtejul războiului civil mă 
uimeşte. 

M-am apropiat şi l-am îmbrățişat. 

— Încă o dată, îți mulțumesc. 

Ne-am despărțit zâmbind. 

— Oh, în pachetul tău de documente, împreună cu fişierele de date ale 
jurnalului pe care ţi l-am dat, am inclus o copie a dosarelor CorSec despre 
contrabandistul despre care ai întrebat, Jorj Car'das. Fişierele erau vechi... El a 
dispărut cu aproape la fel de mult timp în urmă ca şi Jenos Idanian. Sper că vor fi 
utile. 

— Şi eu sper. Cu ele voi plăti o datorie. 

L-am lăsat acolo, singur în seră, cu amintirile lui şi cu datele pe care le 
înmagazinase în plante. Tosruk m-a dus la portul spațial, unde m-am îmbarcat pe 
Tinta Palette, iar acum mă aflam, câteva zile mai târziu, aşezat lângă Keevy Spart, 
ascultând povestea sumbră a vieții sale. 

— Nu mai spune, am spus. 

— Da, da, totul este adevărat. Am adunat toate poveştile pe care le-am găsit 
despre Escadrila Vagabond şi vreau să alcătuiesc o istorie a unităţii. Ştiu toate 
profilurile piloților, câte victime au avut, de unde au venit... 

— Felul în care arată... 

— Bineînţeles. Se uita fix la mine cu atenţie. Ai întâlnit vreodată pe vreunul 
dintre ei? 

— Eu? Nu, nici măcar în trecere. Am dat din cap spre hubloul extern. Ai văzut 
Curcubeul? 

Keevy tăcu şi îşi apăsă fața pe hubloul din oţel transparent. Naveta, Tinta 
Albastru Şapte, andocase pe partea exterioară a navei Palette, conectată în siguranță 
la nava mai mare printr-un colier de andocare. Pasarela navetei se întindea în jos în 
interiorul navei, permițând pasagerilor să urce în compartimente, în timp ce 
echipajul ne transfera bagajele din cala navetei. Odată ce toată lumea era la bord şi 
naveta era gata de plecare, ne îndreptam spre Curcubeul Tinta şi coboram prin 
intermediul unui aranjament de andocare similar. Pasagerii de pe Curcubeu care 
doreau să se alăture Paletei ar fi fost trimişi cu o altă navetă şi astfel ambele nave şi- 
ar fi continuat cursul cu un minim de întârziere. 

— Încă nu văd nimic. Poziţia sa la hublou adăugă tonuri nazale vocii sale. Nava 
ar trebui să apară în curând, totuşi. 

— Ei bine, atunci cred că voi profita de ocazie pentru a vizita cabina de pilotaj. 

Keevy se întoarse şi mă apucă de braț. 

— la-mă cu tine, te rog? 

— Nu ştiu dacă pot. 

— Te rog? Mă privea cu nişte ochi căprui jalnic de mari şi trişti. Asta este 
probabil singura şansă pe care o voi avea de a vedea un API27CP într-o navetă 
adevărată. 

M-am încruntat la el. 

— Nu vei atinge nimic, nu-i aşa? 

Vocea lui deveni scăzută. 

— Nu. 

— Poate că voi vorbi cu căpitanul pentru tine. Ar trebui să urce la bord în 
curând. M-am răsucit pe scaun pentru a ieşi şi am surprins o străfulgerare de alb în 
spaţiul de afară. De fapt, mă întreb ce îl reţine. Ăla e Curcubeul? 

Keevy se uită din nou afară. 

— Nu, pare a fi un Distrugător Imperial Mark II şi o mulțime de nave mici cu 

el. Venind în direcția asta. 

M-am ridicat de pe scaun şi m-am întors spre însoţitoarea de bord, dar în timp 
ce făceam acest lucru, doi bărbaţi veniră în fugă pe pasarelă şi apărură în cabina 
principale. Amândoi purtau blasterele în tocuri, iar unul, cel mai mare, flutura în 
mână o vibrolamă uriaşă. 

— Rămâneți calmi, ne îndeamnă cel mai mic cu mâinile ridicate. Rămâneți 
calmi şi nimeni nu va fi rănit. 

Însoţitoarea de zbor linişti două persoane, în timp ce bărbatul mai mic îmi 
făcea semn să vin din cabina Premier alături de restul pasagerilor. Se părea că îl 
ratase pe Keevy. 

— Mă bucur că ai putut să ni te alături. Suntem băieţii de pe Invidiosul şi am 
venit să vă uşurăm de averi. 

Un bărbat mai în vârstă îndreptă un deget infirm către lider. 

— Tu ai fost Laanars, însoţitorul meu de bord. 

Laanars făcu un pas rapid spre culoarul din dreapta, se apropie de bărbat şi îl 
pălmui. 

— Eu am fost, grămadă ordinară de gunoi de nerf. Am făcut pe menajera 
pentru tine, deoarece ştiam că va veni această zi. 

— Nu trebuie să mai faci rău nimănui. Mi-am păstrat vocea rece în timp ce-i 
întâlneam privirea cu ochi căprui. Stăteam pe culoarul din stânga, privindu-l peste 
trei scaune. Eşti în control. Poţi să iei tot ce vrei. 

— Aşa este, eu deţin controlul. Tovarăşul mai mare al lui Laanars se strecură 
pe lângă el şi se opri lângă capul culoarului din dreapta. Laanars ridică o mână şi îşi 
mişcă degetele. Să mergem, hai să plecăm cu bijuteriile. Dacă nu le predați, Biril o să 
vă arate de ce nu-l mai lasă să lucreze ca manichiurist. 

Simţeam cum potopul de anxietate țâşneşte din toată lumea şi am recurs la o 
tehnică Jedi rapidă pentru a nu mă lăsa copleşit de ea. Mi-am întins simțurile, 
extinzându-mi sfera de responsabilitate pentru a cuprinde întreaga navă. Mi-aş fi 
dorit să pot ajunge la toată lumea, inducându-le calmul sau făcându-i pe cei doi 
pirați să adoarmă, dar nu aveam astfel de abilități. Cel mai bun lucru pe care îl 
puteam face, ştiam din experienţa îndelungată în situaţii de luare de ostatici, era să 
le permit piraţilor să obţină ceea ce îşi doreau. Apoi am simțit cum Keevy se încorda 
pentru un atac. Fără să fie văzut, îşi croise drum din cabina Premier şi se pregătea 
să se arunce asupra lui Biril. Piratul era îndeajuns de mare încât mă îndoiam că va 
simți impactul atacului lui Keevy. Fără niciun efort, Biril l-ar fi smuls pe Keevy de pe 
el, apoi probabil că l-ar fi ciopârțit pe puşti doar pentru că putea. 

lar Keevy, care crescuse toată viața dorindu-şi să fie erou, vedea în asta şansa 
vieții lui. Ar fi fost un erou, bineînțeles — dar unul mort. 

— Hei, amice, l-am strigat pe Laanars. Asta este o ofertă unică. Pleacă acum şi 
nu vei fi rănit. 

— Dacă cineva va fi rănit, nu eu voi fi acela. Laanars mă privi cu atenţie. Stai 
jos şi taci din gură. 

Am ridicat din umeri şi am dat din mâini. 

— Oricând doreşti să mă obligi. 

Laanars se uită în dreapta şi în stânga, cu neîncredere pe față. 

— Cât de prost poţi fi? Mâna lui dreaptă cobori spre mânerul blasterului în 
timp ce mă privea drept în ochi. Eşti mort! 

Folosindu-mă de Forţă, i-am umplut mintea cu imaginea blasterului său scos 

şi îndreptat direct spre fruntea mea. Mi-am proiectat o expresie de teroare pe față, 
dar i-am dat impresia că ascunsesem un blaster de rezervă în mâneca dreaptă. L-a 
văzut apărând în mâna mea şi mişcându-se în dreptul corpului său. Nu a avut de 
ales. A apăsat pe trăgaci de trei ori. Dar blasterul său nu ieşise încă nici măcar pe 
jumătate din toc. Toate cele trei focuri îl loviră în coapsa dreaptă, făcându-l să cadă. 
Se prăbuşi ţipând şi se zbătea pe culoar. Biril alergă spre el şi se ghemui, 
depărtându-se de raza de atac a lui Keevy. Bărbatul mai mare se uită la camaradul 
său rănit, apoi la mine. 

— Eşti mort. 

— Puțin probabil. 

Poate că linia Halcyon nu era foarte puternică în materie de telekinezie, dar 
niciodată nu avusese nevoie să depună un efort prea mare pentru a glisa zăvorul 
unui compartiment de marfă supraîncărcat. Panoul se deschise brusc, iar bagajul 
femelei Kuati se prăbuşi pentru a se izbi de umerii lui Biril. Acesta se răsuci furios, 
tăindu-l cu vibrolama, apoi se întoarse spre mine. Până atunci, însă, sărisem peste 
scaunele centrale şi l-am surprins în piept cu ambele picioare. Acesta zbură înapoi, 
împiedicându-se şi poticnindu-se de geanta femelei Kuati, chiar în momentul în care 
Keevy venea orbeşte dinspre cabina Premier. Fruntea lui Keevy îl lovi pe Biril drept în 
bărbie. Bărbatul mai mare se lăsă moale şi se prăbuşi pe podea, în timp ce Keevy se 
prăbuşi şi ateriză peste poalele a două femei tinere. 

Am luat blasterul lui Laanars, l-am pus pe paralizant şi am tras un foc în el. 
Am mai tras două în Biril. M-am întors şi i-am aruncat arma însoțitoarei de bord. 

— Poţi să retragi pasarela? 

Ea apucă arma şi aprobă din cap cu ezitare. 

— Pot, dar numai la ordinul Căpitanului. 

M-am uitat la ecusonul ei. 

— Bine, Annissya, ai primit ordinul. 

— Domnule, ştiu că sunteți calificat să pilotați una dintre aceste navete, dar... 

Mi-am deschis mâinile. 

— Vin şi mai mulți pirați, iar pilotul tău probabil că nu mai este. Aş vrea să 
plec de aici. Am putea la fel de bine să fugim, pentru că dacă aşteptăm aici nu ne va 
fi de niciun folos. 

Se gândi o secundă, apoi aprobă din cap. 

— Cum ordonațţi, Căpitane Idanian. 

L-am apucat pe Keevy de guler şi l-am tras din poala celor două femei care, 
după privirile de pe feţele lor, erau convinse că le salvase de la o moarte sigură. 

— Chiar ştii cum să te descurci cu un AP127... nu ştiu cum? 

— AP127CP? Laringele îi sălta în sus şi în jos în timp ce vocea îi tremura. Da, 
domnule. 

— Nu minți, nu-i aşa? Sunt vieţi în joc aici. 

Se îndreptă şi luă o poziție pe care o considera în mod clar militară. 

— Pot s-o fac. 

Am zâmbit. 

— În cabina de pilotaj atunci, băiete. Ai vrut să zbori în luptă? Uite că se va 
întâmpla. 

Keevy îşi frecă umflătura de pe frunte. 

— Vom încerca să depăşim un Distrugător Imperial? 

— Asta eo problemă pentru tine?  —ć 

Mi-am îngustat ochii. 

— Ei bine, nu va fi uşor. 

— Da, ei bine, dacă ar fi fost uşor, nu ar fi meritat să o facem. L-am împins 
spre partea din față a navetei. Tu doar trasează-mi un curs şi dă-mi un vector de 
ieşire. O să mă fixez pe el şi o să plecăm cu toții de aici. 

Se uită înapoi la mine. 

— Domnule, nici măcar un pilot al Escadrilei Vagabond nu ne-ar putea scoate 
de aici. Sunt convins. 

— Şi după asta, vei şti şi mai multe. L-am bătut pe spate. Pune-ţi centura, 
fiule, vei avea parte de călătoria vieţii tale. 

Capitolul 32 


M-am lăsat în scaunul de comandă din cabina de pilotaj, mi-am pus căştile de 
comunicații şi am început să apăs întrerupătoarele. Configuraţia nu fusese 
modificată prea mult față de cea a navetei cu care zburasem spre Yavin. Am observat 
că panoul de control al armelor fusese înlocuit cu un sistem etichetat Sistem de 
divertisment. Ridicând din umeri, am apăsat un buton şi am pornit o holodramă care 
se difuza în partea din spate. Keevy se aşeză vizavi de mine, în poziția de navigator. 
Îşi puse centura şi rămase acolo pentru o clipă, apoi îşi ridică privirea şi îngheţă. 

Distrugătorul Imperial Invidiosul atârna acolo în spaţiu, cu forma sa de pumnal 
abia accentuată, deoarece priveam o imagine de profil a navei. Planul punţii sale se 
afla uşor sub al nostru - dacă am fi decolat în linie dreaptă, am fi trecut la o sută de 
metri pe deasupra punților principale. Am privit nava aşa cum aş fi făcut-o dacă aş fi 
stat în carlinga unui X-interceptor, verificând armele, localizând generatoarele de 
scuturi. Pe un monitor secundar am făcut o scanare a Invidiosului şi am văzut că nu 
avea scuturile ridicate. 

O singură torpilă protonică şi ai plăti pentru aroganța ta, Tavira. M-am uitat la 
Keevy, dar nu se clintise. 

— Probleme, Keevy? 

Clipi din ochi şi se cutremură. 

— Nu, îmi pare rău. 

— Poţi folosi sistemul de navigație? 

— Da, sigur. Acesta începu să apese pe butoane. Încotro? 

— Un salt scurt până la marginea sistemului, apoi ne întoarcem înapoi prin el. 
De acolo ne îndreptăm spre exterior. M-am încruntat şi m-am gândit pentru o 
secundă. Du-ne în sectorul Quence, pe Elshandruu Pica. Am prieteni acolo. 

— Bine. Cursurile sunt trasate acum. 

Consola mea sună şi am văzut că pasarela fusese retrasă. 

— Keevy, apasă butonul verde de acolo. 

Ridică privirea şi apasă pe butonul care elibera ghearele noastre de andocare 
după care le retrase. 

— Gata. 

— Bine. În dreapta ta, este unitatea de compensare inerțială. Pentru cabina de 
pilotaj, fixeaz-o la 0,95. Pentru pasageri, mențineţi-o la maxim. M-am uitat în jur. 
Trebuie să avem scuturi pe aici pe undeva, nu-i aşa? 

Keevy zâmbi. 

— Aici. Hei, astea sunt modele Chepat Supreme Defender. Foarte frumoase. 

— Sper să nu avem nevoie de ele. 

Am apăsat comutatorul de aprindere, alimentând unitatea de propulsie 
principală şi am redirecționat energia repulsoarelor. Am apăsat butonul pentru 
interfonul navei şi am încercat să-mi păstrez vocea calmă. 

— Pornim la drum. Staţi liniştiți şi nu ar trebui să simțiți nimic. 

Am apăsat un buton de pe unitatea de comunicaţii pentru a încerca să fac un 
apel de ajutor, dar un ţiuit oribil umplu căştile. 

— Bruiază canalele de comunicații. 

Am activat filtrul de bruiaj al unităţii de comunicații, ceea ce întrerupse ţiuitul. 

Ochii lui Keevy se măriră. 

— Nu putem chema ajutoare. 

— Nu, suntem pe cont propriu. 

Bineînţeles, dacă ajutorul era suficient de aproape pentru a fi chemat, Tavira ar 
fi plecat foarte repede de aici. Faptul că este chiar aici înseamnă că nu vine nicio 
salvare. 

Annissya intră în cabina de pilotaj şi se fixă în scaunul de salt care îmi fusese 
oferit mai devreme. 

— Toată lumea este aşezată şi pregătită. 

— Bine. Am stat o clipă, m-am concentrat, apoi am aprobat din cap. Keevy, 
primul curs. 

— Curs doi doi trei, unghi trei unu cinci. 

— Am înțeles. Puterea în scuturi. 

— Scuturile la maxim. 

— Annissya, poţi accesa scanerul? Vreau să obțin cât mai multe date până 
plecăm. 

Mi-am aşezat mâinile pe manşa de direcţie şi am privit spre Invidiosul. 

— Am pornit. 

Am împins accelerația înainte şi am tras de manşă, ridicând botul. Pe măsură 
ce naveta se ridica şi Palette se strecura pe sub noi, am apăsat comutatorul pentru a 
cobori aripile şi a le bloca în poziţie. Ştiam că, dacă ridicarea scuturilor nu i-a alertat 
pe cei de pe Invidiosul asupra faptului că ceva nu era în regulă, coborârea aripilor cu 
siguranţă o va face. O privire aruncată pe ecranul meu tactic indică faptul că trei 
nave de luptă de tip Tri-Luptător se desprinseră dintr-o patrulă şi începeau să se 
îndrepte spre noi. Aripile se blocară, aşa că am apăsat accelerația la maxim, apoi am 
lansat naveta într-un picaj în față. Unitatea noastră de comunicații pocni în timp ce 
bruiajul se estompa pe frecvenţa de comunicaţii de urgenţă. 

— Naveta Tinta Albastră, aici Invidiosul. Opriţi-vă acum şi nu vă vom distruge. 

Keevy se holba la mine, îngrozit. 

— N-ar trebui să le spui ceva? 

Am dat din cap spre căştile de comunicaţii de lângă Keevy. 

— Vorbeşte tu cu ei. 

— Eu? 

— Eu sunt ocupat. 

Am rostogolit naveta şi am tras înapoi de manşă, spiralând şi îndepărtându-ne 
de scufundarea inițială. O corvetă Corelliană veche se deplasase pentru a ne bloca 
cursul şi umpluse spaţiul din jurul nostru cu fascicule de lumină rubinie. Am văzut 
două rachete ionice albastre trecând pe lângă noi, aşa că am apăsat cârma eterică şi 
am virat spre dreapta, abătându-ne de la traiectoria de planare pe care o aveam. M- 
am întors din nou spre stânga cu o rostogolire bruscă, apoi am tras botul în sus 
pentru o secundă, după care am împins din nou manşa înainte. Acest lucru ne-a 
lăsat cu Invidiosul umplându-nu hublourile. Turbolaserele grele ale navei se 
întoarseră spre interior, încercând să tragă asupra noastră, însă ne apropiasem 
suficient de mult pentru ca tunurile montate pe lateral să aibă dificultăţi în a ne 
urmări. 

Cu atât mai bine, spectacolul de lumini pe care îl creaseră în încercarea de a 
ne dobori, făcuse în aşa fel încât cuplajele să se desprindă de noi pentru o clipă. 

Keevy îşi puse căştile. 

— Aici Tinta Albastră Şapte, către Invidiosul. 

— Minunat, am murmurat eu. Vrei să-i întrebi dacă au intenții onorabile? 

El ridică din umeri. 

— Intenţiile voastre sunt onorabile? 

— Tinta Albastră, eşti nebun sau încerci să te sinucizi? 

Keevy se încruntă. 

— Este o întrebare destul de tautologică6, nu-i aşa? 

Zgomotele de confuzie rostite de ofițerul de comunicaţii al Invidiosului m-au 
determinat să zâmbesc. 

— Ce mod de a-i lăsa să ghicească, Keevy. 

Zâmbetul care creştea pe fața lui dispăru brusc când o voce feminină furioasă 
intră pe frecvenţă. 

— Aici Amiralul Tavira, Tinta Albastră. Noi nu ne jucăm. 

Am ridicat o mână pentru a-l linişti pe Keevy. 

— Îmi pare rău, doamnă Amiral, dar noi da. Prindeţi-ne dacă puteți. 

Am apăsat pe butonul de închidere al unităţii de comunicații, apoi am rotit 
naveta astfel încât să ne deplasăm burtă pe burtă cu Invidiosul. Am tras de manşă 
pentru a ne îndepărta de Distrugător, apoi am tras uşor comenzile spre stânga, 
pornind nava într-o spirală care transformă stelele în cercuri albe în fața noastră. 
Atunci când le puteam vedea printre straturile stacojii de focuri de turbolaser, 
desigur. 

Keevy îşi făcu curaj ca şi cum convergența fasciculelor dinspre stânga şi 
dreapta navetei ar fi fost un zid în care urma să ne izbim. 

— O să murim! 

— Nici măcar pe jumătate. Am tăiat acceleraţia, am inversat propulsia timp de 
două secunde, apoi am apăsat-o din nou la maxim şi am redresat zborul nostru. 

Turbolaserele navei fulgerau spre noi, iar scuturile Chepat pocniră când o parte 
dintre focuri ne atinseră, cu toate astea, am trecut mai departe, cu carcasa intactă. 

Odată ce am trecut de punctul de convergență, am început din nou să reiau 
răsucirea navetei. 

— Porneşte hipermotorul când suntem în siguranţă, Keevy. 

Tânărul se holbă la mine. 

— Cum am...? 

— Mai târziu. 

I-am oferit un zâmbet liniştitor şi am simţit şi eu o mare uşurare în interior. 
Tratasem naveta aşa cum aş fi tratat o navă de luptă - chiar dacă era un monstru 
mare, lent, care se bălăngănea. Manevrabilitatea ei îmi amintea de cea a unui Y- 
interceptor, la drept vorbind, dar mai lent şi mai neîndemânatic. Nu era o navă 
elegantă şi nici nu era destinată să fie. Adevărul era, totuşi, că era o navă mare, cu 
generatoare uriaşe de scuturi. Supraviețuirea unei lovituri directe de la o salvă din 
partea unui Distrugător ar fi fost imposibilă, dar oscilațiile de propulsie inversă de 
acolo i-au deranjat suficient de mult pe artileriştii de pe Invidiosul pentru ca focurile 


6 Tautologie — greşeală de limbă care constă în repetarea inutilă a aceleiaşi idei, formulată cu alte 
cuvinte. 

lor să nu lovească toate în acelaşi timp. Am pierdut multă energie din scuturi, dar 
acestea nu au cedat, aşa că am scăpat. Deşi era mare şi lentă, singurul avantaj pe 
care îl avea naveta față de o navă de luptă era capacitatea de a supravieţui avariilor. 

Keevy manevră maneta hipermotoarelor şi stelele se lungiră într-un tunel timp 
de câteva secunde, apoi reveniră la punctele de reper când am reintrat în spațiul 
real. 

— Noua direcție de curs este unu trei şapte, unghi zero patru cinci. 

— Am înțeles. Am tras de manşă şi am adus nava spre dreapta. Am aruncat o 
privire la ecranul tactic. Suntem liberi şi gata de plecare. Keevy, dacă vrei să faci 
onorurile. 

Keevy apăsă din nou maneta şi pornirăm. La capătul îndepărtat al sistemului 
am mai făcut o corecție de curs, apoi ne-am fixat destinaţia pentru călătoria spre 
Elshandruu Pica. Mai fusesem acolo o dată, pe vremea când escadrila era pe cont 
propriu, luptându-se cu Ysanne Isard pentru controlul asupra cartelului Bacta. 
Keevy, cu interesul său pentru Escadrila Vagabond, ştia totul despre Elshandruu 
Pica şi ne-a încântat pe Annissya şi pe mine cu povestea aventurii Escadrilei 
Vagabond acolo. Povestirea lui a durat de fapt mai mult decât întreaga operaţiune, 
dar aveam destul timp de pierdut. Iar la final, desigur, Annissya a vrut să-l omoare 
pe bietul Keevy. 

Ne-am întors în spaţiul real şi am stabilit un curs spre Întreprinderea 
Rătăcitoare. Pariasem pe faptul că se va afla aici şi m-am bucurat să o văd în sistem. 
Kina Margath deținea un complex turistic pe Elshandruu Pica şi era o cunoscătoare 
a tuturor chestiilor fine şi exotice, ceea ce însemna că Booster o găsea aproape la fel 
de fermecătoare ca şi banii pe care îi plătea. Clubul Ora 27 din cadrul complexului ei 
lansa o provocare permanentă pentru clienţi, aceea de a numi o băutură pe care 
personalul să nu o poată prepara, iar dacă aceştia reuşeau, nota de plată pentru 
client era din partea casei. În mod regulat, Booster îi furniza reţete de băuturi noi şi 
lichiorul folosit pentru a le compune. Cred, de asemenea, că Booster chiar se simțea 
atras de Kina, dar Mirax credea că era prea tânără pentru tatăl ei, aşa că nu 
abordam prea des acest subiect. 

În timpul lungii recitări ale lui Keevy despre misiunea de la Elshandruu Pica, 
am tastat şi m-am pregătit să trimit către Întreprinderea Rătăcitoare un raport despre 
motivul pentru care ne aflam acolo şi despre ce voiam de la Booster. L-am transmis 
în timp ce ne apropiam, am aşteptat aproximativ cincisprezece minute pentru ca 
Booster să-l citească şi să pornească pregătirile, apoi am cerut permisiunea de a 
andoca. Tinta Albastră obținu imediat autorizaţia de aterizare şi am aşezat naveta la 
mai puţin de o sută de metri de un Headhunter. Booster însuşi ieşi din biroul său, 
strălucind în nişte haine foarte ţipătoare şi elegante, deşi hidos de strălucitoare. El 
însuşi îi întâmpină călduros pe fiecare dintre pasageri, promițându-le cele mai bune 
condiții de cazare după cumplita lor experienţă. I-a pus pe unii dintre oamenii săi să- 
i ducă imediat pe pasageri la Nivelul Diamant, împreună cu Annissya, lăsându-ne pe 
Keevy şi pe mine la navetă. Booster se prezentă lui Keevy şi ochii tânărului se 
aprinseră. 

— Eşti socrul lui Corran Horn! 

— Este căsătorit cu fiica mea, da. Booster reuşi să-şi păstreze un zâmbet pe 
față. Am primit un raport de la Idanian, aici de față, că vă pricepeți la echipamente 
de astronavigaţie. Este adevărat? 

Keevy clipi o dată, apoi aprobă din cap. 

— O navă ca asta foloseşte sistemul Sienar Starpath, nu-i aşa? 

— Într-adevăr. Booster zâmbi în direcția mea. Este un geniu, în mod clar. 

— M-am gândit că aşa vei crede şi tu. L-am bătut pe Keevy pe umăr. Ne-a scos 
dintr-o încurcătură urâtă cu Invidioşii. Mă gândeam că, dacă Linia Tinta nu-i oferă o 
slujbă, s-ar putea să ai de lucru pentru el aici. 

— Aici, pe Întreprinderea Rătăcitoare?! Eu? Aici? Pe această navă care a 
câştigat bătălia de la Thyferra? Keevy se agăța cu vârful degetelor de buza inferioară. 
Asta nu ar fi posibil, nu-i aşa? Vreau să spun, istoria acestei nave şi istoria ei cu 
Escadrila Vagabond şi toate lucrurile pe care le-aţi făcut cu ea de atunci, ar fi ca şi 
cum am fi într-un muzeu sau într-o fantezie sau în ambele, un muzeu al fanteziei. 

Ochii lui Booster se îngustară, dar îşi păstră zâmbetul pe față. 

— Vom vorbi despre asta, dar deocamdată, Keevy, eşti invitatul meu. 
Hassla'tak, condu-l pe Keevy Spart aici de față, în apartamentul nostru de Smarald. 

Hassla'tak, un Twi'lek ale cărui lekkuuri se mişcau ca nişte şerpi prinşi în ace, 
îi făcu semn lui Keevy să se îndrepte spre turbolifturi. L-am auzit pe Keevy cum 
începea să-l asalteze cu întrebări, dar Twilekul răspundea doar în limba lui. 

Booster tresări. 

— Nu l-am mai auzit pe Hassla'tak folosind un asemenea limbaj de când a 
venit în excursie ultimul grup căruia îi plăcea jocurile de noroc Sullustane. 

— Keevy poate fi un pic cam exagerat. Mulţumesc că nu l-ai lăsat să ştie cine 
sunt. 

— Îmi eşti dator. 

— Pune-o în contul meu. Am îndreptat un deget spre navetă. Vreau ca băieții 
tăi să scoată memoria scanerului şi să vedem dacă vreuna dintre navele Invidioşilor 
ne poate da indicii despre locul unde se ascund. 

— O să fac asta, la prima oră. Booster mă privi cu atenţie. Mara Jade este aici. 
Ea şi Calrissian au sosit punând întrebări despre Jorj Car'das. Lando este sus, la 
Nivelul Diamant, încercând să spargă banca casei de pariuri. 

Iritarea îi sublinia cuvintele. 

— Cât de aproape este? 

Booster ridică din umeri. 

— Nu foarte aproape, dar mai aproape decât mi-aş dori. Cred, totuşi, că îl voi 
prezenta prietenului tău Keevy. 

— Sigur, spune-i lui Keevy că asta este şansa lui de a afla punctul de vedere al 
lui Lando cu privire la faptul că l-a ajutat pe Wedge Antilles să distrugă Steaua Morţii 
la Endor. 

— Oooh, nici măcar tatăl tău nu a fost atât de crud, CorSec. 

— Tu scoţi tot ce e mai bun din mine, Booster. Am aruncat o privire spre 
Headhunter. Mara e supărată din cauza navei ei? 

— Nu pare să fie, dar vrea să vorbească cu tine. Părea să ştie că erai în această 
navetă înainte să trimiți tu vorbă. 

Ochii lui se îngustară. 

— Nu ar putea să se folosească de chestiile alea Jedi ca să-l ajute pe Lando să 
câştige, nu-i aşa? 

— Sincer, cred că ea ar vrea să-l cumpere pe Lando pentru ceea ce crede ea că 
valorează şi să-l vândă pentru ceea ce crede el că valorează. Am zâmbit. Nu cred că îl 

ajută. 

Dincolo de Booster am văzut un turbolift deschizându-se şi pe Mara Jade 
ieşind din el. Se îndreptă direct spre noi doi, cu o urmă de rigiditate în mersul ei. 
Asta nu mi s-a părut ciudat la ea, dar alegerea hainelor părea nepotrivită. Pantalonii 
negri şi tunica arămie păreau cam bărbăteşti, deşi felul în care purta pelerina neagră 
scurtă, atârnată astfel încât să-i acopere doar partea dreaptă a trunchiului, părea 
mai degrabă la modă. Nu i-am văzut sabia la vedere, dar ar fi putut fi ascunsă cu 
uşurinţă sub pelerină. 

Booster făcu o plecăciune. 

— Vă voi lăsa pe voi doi să discutați în timp ce eu mă ocup de confortul lui 
Calrissian. 

Mara mârâi. 

— Nu te mai preocupa atât de mult de el. 

Am arcuit o sprânceană la ea. 

— Nu eşti în vreo afacere cu el? 

— Într-un fel, da. Îmi aruncă o privire dezgustată şi îşi ciupi hainele. Ajungem 
aici şi el se oferă să-mi facă rost de o ţinută mai potrivită, aruncând puţinul de 
garderobă pe care îl aveam deja. Croitorul de aici a trimis în apartamentul meu un 
rând întreg de rochii şi alte lucruri pe care Lando ar vrea să le port în preajma lui. M- 
am răzbunat jefuindu-i dulapul cu haine. Are gusturi bune în materie de țesături, 
dar tunicile sunt cam strâmte la umeri pentru mine. 

Am râs. 

— Pun pariu că îi place asta. 

— Nu-i place, motiv pentru care voi continua să-i împrumut lucrurile din când 
în când. Între timp, uşoara urmă de zâmbet de pe faţa ei se stinse încet. Cum era 
Luke când ai plecat de la Academie? 

Am ridicat din umeri. 

— Din punct de vedere fizic, şi-a revenit după calvarul său. 

Mara mi-a aruncat o privire pe ocolite. 

— Dar din punct de vedere mental? 

— Are întrebări, iar despre unele dintre ele ştie că le are, însă despre altele nu. 
Mi-am încrucişat braţele la piept. A fost mulțumit că ai căutat să te asiguri că va fi 
bine înainte să pleci de pe Yavin 4, dar a fost confuz că nu ai rămas până când a fost 
din nou pe picioare. De fapt, ai petrecut mai mult timp cu mine în timpul recuperării 
mele decât ai petrecut cu el. 

Ea îşi ridică capul. 

— Doar nu crede că e ceva între noi doi, nu-i aşa? 

— Nu am văzut niciun indiciu că ar fi aşa ceva. Am zâmbit şi am început să mă 
îndrept spre Headhunter. El ne cunoaşte pe amândoi şi ştie că nu ar funcţiona 
niciodată ceva între noi. Tu şi cu mine putem fi camarazi de arme şi chiar prieteni. 

— Corect, dar în interior suntem nişte arcuri care se răsucesc în direcții opuse. 
Zâmbetul îi reveni cu greu pe chip, în timp ce se alinia la pas cu mine. Dacă ne-am 
apropia, ar fi o încurcătură groaznică. 

Am aprobat din cap. 

— Şi am sfârşi prin a ne frânge. 

— Şi apoi soţia ta ne-ar ucide. 

— Un alt punct de vedere bun. M-am cutremurat. Să revenim la întrebarea ta, 
totuşi: Luke este entuziasmat de Academie şi de cât de bine s-au descurcat studenții 

în înfrângerea lui Exar Kun. Când am plecat, totuşi, i-am făcut un fel de critică de tip 
turbolaser asupra şcolii şi, ei bine, asupra tuturor lucrurilor, cred. 

— Tuturor? 

M-am încruntat şi m-am sprijinit de trenul de aterizare față al Headhunterului. 

— Luke sugerase că, dacă aş fi părăsit Academia atunci când am făcut-o, aş fi 
făcut o mare greşeală şi că aş fi căzut pradă părții întunecate. l-am răspuns destul 
de dur, arătându-i că am fost de mai multe ori aproape de partea întunecată şi am 
scăpat de ea. Cred că Luke a depus atât de multe eforturi pentru a-şi recâştiga tatăl, 
iar apoi s-a trezit recâştigat de dragostea surorii sale, încât perspectiva lui asupra 
părții întunecate este distorsionată. 

Ea mă privi foarte atentă. 

— Ce vrei să spui? 

Mi-am deschis braţele. 

— Să presupunem că Jedii sunt ca toată lumea, cu excepţia sensibilităţii lor la 
Forţă. Dacă sunt aşa, atunci vor fi unii care se vor naşte în partea întunecată şi acolo 
vor rămâne. Se simt bine acolo şi nu vor învăța niciodată că există un alt loc unde să 
meargă. Să spunem că este vorba de zece la sută din populaţie. Apoi, mai există încă 
zece procente la celălalt capăt al spectrului care încep prin a se afla de partea bună a 
lucrurilor şi nu se îndreaptă niciodată spre partea rea. Restul dintre noi ne încadrăm 
la mijloc. Dacă ni se oferă un stimulent potrivit, am putea trece de partea întunecată, 
dar momeala va trebui să fie mai substanțială pentru unii decât pentru alții. Luke se 
îndreaptă spre partea cealaltă pentru a salva galaxia. Îmi imaginez că Darth Vader a 
făcut acelaşi lucru. Amândoi s-au întors. Faptul că Luke a plătit un preţ mare pentru 
că a trecut dincolo şi s-a întors înseamnă că el simte că toată lumea este la fel de 
vulnerabilă ca şi el, şi îşi face multe griji în legătură cu asta. 

Am ridicat din umeri. 

— Confruntarea cu partea întunecată a durat o mare parte din viața lui, mai 
ales viața lui de Jedi. Bineînţeles că îl îngrijorează. Cu toate astea, să sugerezi că 
toată lumea va face o călătorie spre partea întunecată nu este un mod clar de 
gândire. 

— Înţeleg ce spui. Mara aprobă din cap şi întinse mâna în sus, smulgând una 
dintre ghearele monstrului din botul Headhunterului. Aminteşte-mi să nu îți mai 
împrumut niciodată ceva. 

— Fiara care a lăsat chestia aia în navă se gândea să facă o gustare din Luke. 
M-am scărpinat în barbă. Crezi că face prea mult caz despre partea întunecată? 

— După ce am văzut ce poate face Împăratul, nu sunt sigură că se poate 
evidenția prea mult pericolul părţii întunecate. Mara îşi trecu degetul mare de-a 
lungul vârfului neted al ghearei. Cred că Luke s-ar putea aştepta ca răul să fie mai 
profund decât este. Ai văzut şi tu. Răul poate fi destul de simplu. 

— E adevărat. Unii pot avea un talent pentru el, dar nu trebuie să fii talentat 
ca să te complaci în el. Am aruncat o privire în jos. Gândirea ta în acest sens nu este 
atât de departe de a mea. Totuşi, ăsta a fost doar o parte din motivul pentru care am 
plecat. De asemenea, nu puteam să continui să stau cu Kyp fiind preamărit ca şi 
Cavaler Jedi, în timp ce a reuşit să evite, după mintea mea, pedeapsa pentru Carida 
şi pentru celălalt sistem pe care l-a distrus. Sunt conştient de faptul că urmărirea 
Imperialilor este populară în unele cercuri, dar pentru mine crima este crimă. 

Fața Marei deveni impasibilă. 

— Va fi o problemă pe care o poţi rezolva? 

Am ridicat din umeri. 

— Nu ştiu. Poate că expatriaţii Caridei vor înființa un tribunal de judecată şi 
vor da un verdict. Nu am impresia că s-a făcut dreptate în acest caz, dar, ca să fiu 
sincer, nu sunt sigur care ar fi dreptatea într-un astfel de caz. Totuşi, toate astea 
sunt în viitor. 

— Deci motivul real pentru care ai părăsit Academia a fost să te duci după 
Mirax? 

Am aprobat din cap. 

— Aveam lucruri de rezolvat şi direcții de urmat pentru a mă apropia de ea. Pe 
drum am vizitat Corellia şi am strâns nişte date pentru tine despre acel Jorj Car'das 
de care m-ai întrebat în timpul perioadei în care eram scufundat în cuva cu bacta. 
Sunt toate vechile dosare ale CorSec despre el, dacă asta te ajută. 

— Cu siguranță nu poate face rău. Dădu repede din cap. Nu am auzit nimic 
nou despre Mirax, iar situația de pe Nal Hutta s-a schimbat. 

— Ştiu, dar cel puţin am un punct de plecare. I-am oferit un zâmbet cât se 
poate de încrezător. Poate că încă mai caut un quark într-o concentrație de deuteriu, 
dar restrâng zona în care trebuie să caut şi în acest moment este un progres 
considerabil. Voi ajunge la ceea ce vreau - o voi găsi. Fără să încerc, ci doar făcând. 

Capitolul 33 


Expresia de bucurie vădită de pe chipul lui Booster îmi aminti de situațiile 
dureroase anterioare în care reuşise să găsească o modalitate de a mă face de râs în 
fața soţiei mele. Totuşi, din moment ce nu mai erau alți martori în biroul lui, 
bănuiam că acea privire de bucurie răuvoitoare era rezervată altcuiva. Mi-a făcut 
semn să mă apropii de biroul său. 

— Haide, am ceva aici. 

În timp ce mă apropiam, apăsă un buton de pe micul datapad pe care lucra, 
iar un holoproiector afişă imaginea unei corvete Corelliene. 

— Această imagine provine din datele pe care le-ai extras atunci când ai scos 
Tinta Albastră Şapte din ambuscadă. Transponderul de identificare prieten /inamic a 
etichetat această navă ca fiind Scara Căpitanului. 

Am aprobat din cap. 

— Sunt de acord cu tine până acum, dar trebuie să observ că acel transponder 
special a fost folosit fără îndoială doar pentru acea cursă. 

— De ce nu-i spui unui Hutt cum să facă contrabandă cu mirodenii? Booster 
se uită la mine prin hologramă, cu ochiul său real rostogolindu-se spre tavan. Fiule, 
schimbam transponderele de pe nave înainte ca tatăl tău să se gândească să aibă 
copii. După cum ştii, transponderul nu e singura modalitate de a identifica o navă. 
Citirile pe care le-ai obținut au fost suficient de bune pentru ca băieții mei să 
reuşească o analiză spectrală a gazelor de eşapament a motoarelor subluminice ale 
navei. Dacă obţii o citire bună, iar acestea au fost foarte bune, poţi obține o analiză 
destul de clară despre navă, care poate fi comparată cu datele altor nave pentru a 
alege o potrivire. 

— Şi ai găsit una? 

Booster încuviinţă din cap şi apăsă un alt buton de pe datapadul său. O altă 
imagine a corvetei apăruse alături de prima, ambele rotindu-se încet pentru a arăta 
fiecare detaliu. 

— Este Junghiul. 

Am închis ochii pentru o secundă. 

— Numele îmi este familiar, dar nu-mi pot da seama de unde. 

— O deţineau piraţii Eyttyrmin Batiiv care operează în sistemul Khuiumin. Au 
fost prinşi într-o operaţiune Imperială - mai puţin de trei sute din cei opt mii de 
pirați din bandă au supraviețuit loviturii Imperialilor. Jacob Nive, Căpitanul navei, a 
devenit liderul implicit. Supraviețuitorii, aşa cum se autointitulează, au devenit 
mercenari pentru o vreme, lovind Imperiul, dar odată cu moartea Împăratului au 
revenit la obiceiurile lor de pirați, iar disciplina instituită de Nive a slăbit. Ei fac parte 
dintre Invidioşi şi i-au furnizat Tavirei unii dintre cei mai buni piloţi de cuplaje. 

Mi-am mângâiat barba de tap. 

— Oricine a supraviețuit măcelului bandei trebuie să fi fost o mână de fier. 
Înţeleg de ce Tavira este fericită că s-a aliat cu ei. Ai vreo idee unde se află? 

— Am una foarte bună. Sistemul Khuiumin a fost prea periculos pentru ei 
după ce au fost loviți de către Imperiali, aşa că şi-au stabilit baza lângă angajatorii 

lor. Acum, având în vedere că Nal Hutta s-a dovedit a fi un loc de unde se ştie că se 
îmbarcă unii Invidioşii, Nive şi oamenii lui s-au întors la Khuiumin, făcând bază din 
nou pe a patra planetă. O serie de alte nave şi echipaje s-au dus şi ele acolo, ceea ce 
mă face să cred că este noua bază a Invidioşilor. 

M-am sprijinit de spătarul scaunului de lângă biroul lui Booster. 

— Cei mai mulți localnici au părăsit planeta după ce Imperialii i-au eliminat pe 
pirați, nu-i aşa? 

— Sigur, toţi, cu excepţia celor care nu-şi puteau permite să plătească biletul 
de trecere sau nu-şi permiteau să fie văzuți pe o lume mai civilizată. Odată cu 
întoarcerea piraților, cei care au fost nevoiți să furnizeze bunuri şi servicii se întorc 
acolo. Booster zâmbi. Mă gândesc să mergem până acolo, să amenințăm că vom 
distruge un oraş şi să-i determinăm să ne-o aducă pe Mirax. 

M-am încruntat. 

— Doar nu vorbeşti serios? 

— Corran, compania de pirați Evyttyrmin Batiiv a dispărut atunci când i-au 
zdrobit două Distrugătoare Imperiale de clasă Victory. Acesta este un Distrugător 
Imperial Deuce. Supraviețuitorii vor ceda. 

— Nu cred că ăsta e planul pe care vrem să-l folosim, Booster. Am scuturat 
încet din cap. Nu cred că ei ştiu unde este Mirax, însă cred că există un culoar 
spaţial pentru a ajunge acolo. 

Booster se lăsă pe spate, punându-şi picioarele sale mari cu cizme pe birou. 

— Deci, crezi că te vei plimba pe acolo, vei pune nişte întrebări, vei primi nişte 
răspunsuri şi vei pleca din nou? Nu-mi vine să cred - nu se poate ca tatăl tău să fi 
avut un copil atât de prost. 

Mi-am înăbuşit un mârâit. 

— În primul rând, nu sunt şi nici el nu a crescut unul. În al doilea rând, eu 
nu-ți dau lecții despre transpondere, tu nu-mi dai lecţii despre infiltrarea într-o 
organizație criminală. 

Booster îşi ridică mâinile. 

— Sunt de acord că ai experienţă în a te strecura acolo unde nu eşti dorit, dar 
pirații ăştia nu sunt nişte călăreți de dewback. Sunt duri şi răi, au cu toții 
caracterele potrivite pentru munca aia şi sunt bine securizaţi. Nu ştiu dacă te pot 
surclasa, dar cei mai mulți dintre ei au probabil la fel de multe ore de luptă ca şi 
tine. Sunt aproape de vârful lanțului trofic al Invidioşilor, aşa că va fi greu să intri 
acolo. 

— Atunci va trebui să fiu şi mai dur. M-am îndreptat şi i-am făcut cu ochiul. 
Nu-ţi face griji, Booster, ştiu cum să îi înmoi. Îi voi aduce lui Jacob Nive un mare 
cadou de bun venit şi ar trebui să se bucure să mă vadă. 


A patra planetă din sistemul Khuiumin se numea Courkrus din motive 
cunoscute doar de cei care o colonizaseră cu mult timp în urmă. Cel mai mare oraş, 
Vlarnya, spre care am zburat, arăta ca în dimineaţa de după o petrecere care fusese 
întreruptă de o furtună de nisip. Planeta în sine nu era în întregime aridă, deşi 
secțiunea în care se afla Vlarnya chiar era. Irigaţiile şi tehnicile agricole moderne au 
permis apariția fermelor în zonă, dar odată ce piraţii au plecat şi economia s-a 

prăbuşit, zona a redevenit în mare parte un adevărat bazin de praf. 

Cu toate astea, era o zonă prăfuită care dispunea de spaţioport, aşa că m-am 
îndreptat într-acolo. Nu m-am deranjat să solicit autorizaţii de aterizare sau drepturi 
de acostare; am făcut doar o survolare, am ales o zonă de andocare şi am aterizat în 
ea. Acest lucru păru să-i alarmeze pe unii indivizi, dar, din moment ce acesta era 
scopul exerciţiului, am fost mulțumit de efect. Am oprit motorul principal al Tintei 
Albastre, am deschis rampa, apoi am ieşit din cabina de pilotaj şi m-am acomodat în 
cabina Premier. M-am servit cu o bere, apoi m-am aşezat şi am urmărit holocanalele 
locale pe ecranul de divertisment. 

Booster şi cu mine am discutat despre modul în care ar trebui procedat în 
cazul furtului navetei. Mă simțeam prost că am sustras-o, dar trimiterea unui mesaj 
către Siolle pentru a-i explica, ar fi putut duce la anularea căutării ei. Dacă 
Supraviețuitorii ar fi aflat că naveta nu fusese furată, acoperirea mea s-ar fi năruit. 

Stabilisem ca Booster să-i spună bunicului meu ce s-a întâmplat, apoi bunicul 
urma să decidă cum să procedeze de acolo. Nu a durat mult până când câţiva 
Supravieţuitori au luat cu asalt nava cu blasterele scoase. Le-am zâmbit, am ridicat 
berea spre ei, apoi mi-am golit paharul. Nu păreau să găsească acest lucru la fel de 
amuzant ca şi mine, aşa că m-au scos din navetă şi m-au târât pe străzi până lao 
clădire care, în ciuda fațadei estice prăbuşite, părea suficient de impresionantă 
pentru a fi fost cândva foarte importantă. M-au urcat pe nişte scări şi m-au dus într- 
un birou impunător, unde am fost aşezat fără ceremonie pe un scaun, iar cardul 
meu de identitate a fost azvârlit pe un birou mare. 

Toţi însoțitorii mei, cu excepţia a doi, s-au retras spre uşă, lăsându-mă singur 
cu doi bărbaţi şi o femeie. Pe primul bărbat l-am recunoscut din dosare ca fiind 
Jacob Nive. Înalt şi bine făcut, cu părul lung şi blond adunat într-o împletitură 
groasă, semăna foarte mult cu genul de hologramă de pirat elegant şi chipeş 
prezentat în mediile de divertisment. La cât de aproape eram, puteam să-i văd 
murdăria de sub unghii şi cicatricile uşoare de pe față de la bătăliile din trecut. Cu 
toate astea, bărbatul cu ochi strălucitori mi s-a părut cumva atrăgător. Mai văzusem 
genul lui înainte şi ştiam că putea fi destul de fermecător. Lângă el stătea o femeie la 
fel de înaltă ca Lando Calrissian şi cu tenul mult mai închis. Îşi purta părul negru 
foarte bine coafat şi avea ochi negri tăioşi. Nu mi s-a părut deloc greu de privit, cu 
excepția faptului că mâna dreaptă părea a fi una mecanică, peste care nu purta 
carne sintetică. Pocnetele pe care le făcea în timp ce învârtea între degete un cip de 
credit triunghiular îi subliniau nerăbdarea. Cea de-a treia persoană părea a fi un 
rezervor pentru toată nerăbdarea pe care femeia nu o putea risipi cu ticul ei nervos. 
Mai înalt chiar şi decât Nive... ceea ce-l făcea cu un cap mai înalt decât mine şi, 
probabil, cu treizeci la sută mai greu - tipul ăsta era chipeş şi, mai rău, nu se îndoia 
deloc de asta. Părul lui negru fusese tuns la o lungime medie şi era atât de negru 
încât aproape că părea albastru - deşi era o nuanţă de albastru mult mai închisă 
decât nuanța de gheață a ochilor lui. Purta mustață şi cioc, iar mustăţile îi 
crescuseră ca nişte aripi care se lăsau pe spate de-a lungul obrajilor. 

Nive se uită la mine, trăgându-şi manşetele de la haină. Toţi trei purtau ceea ce 
fusese cândva uniforma Supraviețuitorilor de pe Khuiumin - jachete gri cu manşete, 
gulere şi pieptare roşii, ornamente aurii în jurul manşetelor şi pe cusăturile 
pantalonilor gri - dar hainele lor avuseseră zile mult mai bune. Fuseseră făcute 
retuşuri cu cusături mari, evidente, din aur, ca şi cum ar fi marcat cicatricile de pe 


214 


corp aflate sub haine. Având în vedere cât de multe erau pe jacheta lui Nive, am fost 
surprins că încă se mai ţinea pe picioare, iar cercul de cusături din jurul cotului 
drept al femeii sugera cât de sus ajungea proteza ei. 

Liderul piraţilor introduse cardul meu de identificare în datapadul de pe biroul 
său, citi o clipă, apoi îşi ridică privirea. 

— Eşti un prost sau un sinucigaş, Jenos Idanian, dacă vii aici cu naveta aia. 

— Nu, doar incredibil de îndrăzneț. Mi-am aşternut un zâmbet uşor pe față şi 
mi-am încrucişat picioarele, ca şi cum piraţii ar fi fost în biroul meu şi nu invers. 
Oamenii tăi s-au străduit să obțină naveta, iar eu am decis să le-o livrez. 

Bărbatul brunet râse. 

— Şi crezi că îți vom mulțumi pentru asta? 

După o fracțiune de secundă în care am citit reacţiile celorlalți doi la vorbele 
lui, i-am aruncat o privire rece. 

— În primul rând, cred că tu, în mod special, nu gândeşti deloc. M-am uitat 
deliberat înapoi la Nive. Mi-aş cere scuze pentru neplăcerile pe care ţi le-am provocat, 
dar adevărul este că tu mi-ai provocat primul o neplăcere şi mai mare. Aveam nevoie 
să fiu departe de anumite persoane, iar operațiunea ta m-ar fi împiedicat să plec. Nu 
puteam lăsa să se întâmple asta, aşa că am luat naveta şi am scăpat de tine. 

Expresia lui Nive se înăspri. 

— Ce s-a întâmplat cu cei doi bărbați care ar fi trebuit să fie la bordul navetei? 

— Cel mic este mort. A îndreptat un blaster spre mine şi am fost constrâns să 
îl omor. Cel mare este cu nişte prieteni de-ai mei. Dacă nu mă prezint la timp, va fi 
ucis. Mi-am deschis mâinile. Vezi, nu sunt atât de prost pe cât ai putea crede sau pe 
cât şi-ar dori amicul tău de aici, în visele lui firave. 

Nive ridică o mână şi îi tăie protestul subordonatului său. 

— Şi de ce ne-ai adus naveta? 

M-am aplecat în față pe scaun. 

— Operaţiunea voastră m-a impresionat. Am văzut reportajele de la ştiri cu 
privire la raid -— faptul că naveta a reuşit să scape nici măcar nu a fost menţionat. Aţi 
reuşit să jefuiți cu succes navele Palette şi Curcubeu. Noua Republică nu a făcut 
nimic, sau nu a putut face nimic, pentru a vă opri. Am fost pe Palette cu acei oameni, 
aşa că ştiu ce fel de bogății ați sustras de la ei. O organizaţie care poate conduce o 
operaţiune atât de mare, atât de uşor, are toată admiraţia mea. De asemenea, are 
nevoie de ajutorul meu. 

Bărbatul brunet nu se putu abţine. 

— Ajutorul tău? Ha! Noi suntem Supraviețuitorii Khuiumin. Noi suntem 
coloana vertebrală a forței Invidioşilor. Pe Inima Neagră a Împăratului, ce te face să 
crezi că avem nevoie de tine? 

I-am aruncat un zâmbet care era numai dinți şi în niciun caz plăcut. 

— V-am surclasat, nu-i aşa? 

Asta aduse un zâmbet mai convențional pe chipurile lui Nive şi ale femeii. Ea 
continuă să se joace cu moneda printre degete, deşi ritmul se intensificase. 

— Te-ai gândit să-ți oferi serviciile pentru noi? În calitate de ce anume? 

— Pilot. Datacardul de acolo va confirma că pot pilota cam tot ce aveţi nevoie 
să pilotez. Încă nu am zburat pe unul dintre Tri-Luptătoare, dar pot învăţa repede. 

Ea clătină din cap. 

— Nu am niciun loc liber în escadrila mea. 

— Fă-ţi unul. L-am arătat cu degetul pe tipul cel mare. Îi pot lua locul 
juniorului. 

— În visele tale. 

— Visele mele, coşmarul tău. 

Nive râse cu căldură, spulberând răceala care creştea între noi doi. 

— Nu e tocmai aşa cum procedăm noi aici, Idanian. Căpitanul Tyresi Gurtt 
conduce aici escadrila noastră de elită, Escadrila Fulger. Membrii sunt aleşi în cadrul 
acesteia pe baza performanțelor, atunci când există un loc vacant. Locotenentul 
Remart Sasyru, aici de față, tocmai a fost ales pentru a ocupa singurul loc vacant din 
escadrilă. Aripa noastră de luptă are alte cinci escadrile şi există locuri vacante în 
ele. Poate că, Remart, Escadrila Stânca ar dori să îl primească. 

— Încă un ratat nu le va face rău. 

I-am aruncat din nou un zâmbet larg lui Remart. 

— O să-mi facă plăcere să îţi ard fundul. 

— Nu! Vocea lui Nive căpătase o tentă glacială. Singurul lucru pe care ar fi bine 
să-l înţelegi cu privire la Supravieţuitori, ldanian, este acesta: noi nu ne prăpădim pe 
noi înşine. Oricine zboară împotriva sau ucide un alt pilot este adus sub acuzare, 
judecat şi executat. Noi nu suntem criminali ca agenţii Imperiali. Suntem duri, da, 
dar nu ne temem de cei care fac parte dintre noi. 

— Am înțeles. Am aruncat o privire către Remart şi am ştiut că va trebui să îmi 
păzesc în continuare spatele. O să vrei să-mi verifici dosarele şi să mă testezi pe un 
Tri-Luptător, dar vei descoperi că sunt o mână fierbinte pe manşă. 

— S-ar putea să fie aşa. Nive ridică o mână şi am auzit cum piedicile de 
siguranță de la blasterele din spatele meu se desprindeau. Primul lucru pe care 
trebuie să-l ştiu, totuşi, este cum ne-ai găsit. 

— Datele senzorilor mi-au permis să identific Junghiul după semnătura gazelor 
de ardere. Alte câteva cercetări au sugerat că Supraviețuitorii se întorceau aici de pe 
Nal Hutta. Am ridicat din umeri. Poate că informaţiile despre relocarea voastră nu au 
fost foarte răspândite, dar nici nu erau imposibil de găsit. Mi se datorau nişte 
favoruri, aşa că m-am folosit de ele. Aşa stând lucrurile, numai înregistrările primite 
de la scanerul din navetă te pot asocia cu acel raid, iar acum le ai. 

Nive zâmbi. 

— Cu excepţia copiei pe care ai lăsat-o la cei care îl țin pe Biril. 

— Acum că ai adus vorba despre asta, da. Am aprobat din cap. Nu sunt un 
prost. 

— Sper că nu. Jacob Nive îmi întinse mâna. Dacă eşti, venirea aici este 
probabil cel mai prostesc lucru pe care l-ai făcut vreodată. Partea bună este că 
probabil va fi şi ultimul lucru prostesc pe care îl vei face vreodată. 

Capitolul 34 


Supraviețuitorii ar fi putut fi cei mai buni dintre Invidioşi, dar asta nu însemna 
mare lucru prin prisma lucrurilor în ansamblu. Cei din Escadrila Stânca mi s-au 
părut ceea ce ar fi fost Escadrila Vagabond dacă am fi pierdut în fața Imperiului şi 
ne-am fi petrecut timpul prin oraşe mizerabile, aşteptând şansa de a jefui cetățenii 
jalnici care o duceau mai rău decât noi. Mai fusesem în preajma unor persoane 
morocănoase şi deprimate, dar era vorba despre prizonierii de pe Lusankya, cu 
puține speranţe de supravieţuire sau de salvare. 

Toată lumea a mormăit şi a mârâit când am fost condus la hotelul unde era 
cazată escadrila şi am fost prezentat. Nakk Kech, liderul Escadrilei Stânca, mi-a 
indicat o cameră din hotel care fusese foarte folosită înaintea mea. Draperiile 
fuseseră trase bine, iar asta nu m-a deranjat deloc, pentru că nu voiam deloc să văd 
prea bine camera în sine. O grămadă de aşternuturi mototolite din colțul camerei 
părea să fi fost locul unde se culcase ocupantul anterior şi, dacă mirosul de la staţia 
de reîmprospătare era un indiciu, ocupantul anterior înțelesese scopul camerei, dar 
nu se încumetase să folosească instalațiile sanitare interioare. 

Kech mă urmări cu atenţie, pregătit să mă judece după reacția mea față de 
cameră. Barba de pe chipul lui Kech se zbârlea maronie cu gri, la fel ca părul subțire 
de pe capul lui. 

— E tot ce avem mai bun. 

Am clătinat din cap. 

— Este tot ce ai mai bun la dispoziție. 

Kech zâmbi. 

— Da, aşa e. 

— Şi acest lucru nu este suficient de bun. Am mers pe hol şi am bătut în uşa 
de alături. Deschide. 

O lupoaică Shistavanen smulse uşa şi mă mârâi. Avea blană albă şi ochi roz şi, 
deşi era puțin mai mică decât celelalte lupoaice Shistavanen pe care le întâlnisem, 
m-ar fi sfârtecat în câteva secunde. În timp ce rupea uşa, am adulmecat şi eu camera 
ei şi am aflat cine locuise în acea primă cameră. l-am afişat un zâmbet larg. 

— Eu sunt vecinul tău. Mă bucur să te cunosc. 

Râsul zgomotos al lui Kech înăbuşi răspunsul şoptit cu duritate de femela 
Shistavanen. Am dat din cap către albinoasă. 

— Pe curând. 

Kech clătină din cap, cu ochii lui căprui plini de veselie. 

— Caet Shrovl va fi partenera ta. Este pricepută, mai ales în luptele în vid. Nu 
agreează prea multă lumină. 

Am arătat cu degetul spre uşa următoare. 

— O alegere mai bună? 

Kech clătină din cap. 

— De fapt, eu sunt cea mai bună alegere pentru tine. 

M-am încruntat la el. 

— Crezi că ar trebui să-ți iau camera? 

Bărbatul mai în vârstă zâmbi uşor. 

— Ai putea încerca şi poate că ai reuşi, dar asta ar însemna insubordonare şi 
agresarea unui ofițer superior, ceea ce este o infracțiune capitală printre Invidioşi. Nu 
ai trăi ca să culegi beneficiile postului tău. Cel mai bine ar fi să arunci câţiva bănuți 
unor localnici şi să-i pui să curețe cealaltă cameră pentru tine. 

— Aşa crezi? 

— Mă gândesc că vrei să dovedeşti că eşti un tip dur lovind pe cineva, dar eu 
nu conduc escadrila în acest fel. Dai un şut în fund cuiva, îi iei camera, se supără pe 
tine, provoacă discordie în unitate şi cineva trebuie să fie eliminat. Kech îşi încrucişă 
brațele la piept. Dacă vrei să dovedeşti că eşti dur, bate pe cineva din celelalte 
escadrile; sau, şi mai bine, pe cineva din celelalte companii de Invidioşi de aici. La 
Supravieţuitori, singurul lucru care contează este îndemânarea ta ca pilot. 

Mi-am deschis larg braţele. 

— Bine, atunci să trecem la zbor. 

Kech dădu din cap. 

— Credeam că nu o vei cere niciodată. O să pun pe cineva să-ți facă curat în 
cameră cât timp suntem la centrul de antrenament. 

— Cât costă? 

El ridică din umeri. 

— Să vedem cât eşti de bun. Dacă eşti suficient de bun încât să vreau să te 
odihneşti pentru a-mi salva pielea, s-ar putea chiar să-ți acopăr eu costurile. 


Supraviețuitorii nu aveau facilitățile de antrenament de ultimă generație în care 
eram obişnuit să mă antrenez. Kech şi cu mine ne-am urcat într-un speeder care ne- 
a dus la o anexă a spaţioportului. Intră direct în hangar şi opri vehiculul roşu şi 
prăfuit lângă două nave de luptă Tri-Luptător învechite. De aproape acestea păreau 
versiuni gigantice ale unei jucării de copil - una care fusese supusă la multe 
încercări. 

Kech smulse o cască de pe un suport de perete şi mi-o aruncă. 

— Tu iei numărul unu şi eu iau numărul doi. Sistemul de comunicații este 
încorporat în cască. Ascultă ce-ţi spun eu să faci şi apoi execută. Ai pilotat un TIE 
înainte, nu? 

Am aprobat din cap. O făcusem într-o simulare, dar m-am gândit că era 
suficient de asemănător ca să pot face acest gen de lucruri. 

— Arme? 

— Simulări de ţintire cu energie. În cazul în care te gândeşti că vrei să încerci 
ceva, te voi corecta imediat. 

M-am urcat pe cabina sferică de pilotaj a navei şi m-am strecurat în ea. A treia 
aripă abia permitea deschiderea trapei şi făcea cam dificilă intrarea în navă, dar am 
reuşit oricum. Stând pe scaunul pilotului, am asigurat trapa superioară, apoi m-am 
lăsat în jos şi mi-am tras casca. M-am asigurat cu centura pe scaun şi am început să 
mă familiarizez cu carlinga şi comenzile. Primul lucru pe care l-am observat a fost cât 
de spațioasă părea cabina de pilotaj în comparaţie cu cea a unui Headhunter sau X- 
interceptor. Forma sferică a capsulei însemna, în mod natural, că ar fi existat spaţiu 
liber. Însemna, de asemenea, că nu avea vârf, ceea ce necesită o perioadă de 

acomodare. Mă simțeam ca şi cum aş fi fost legat de un motor în timpul zborului. 

Manşa de direcție a modelului TIE fusese înlocuită cu o manetă care avea un 
trăgaci, un buton de control al țintei şi un comutator cu mai multe poziţii pentru 
trecerea de la un sistem de armament la altul. Comanda părea modelată pentru 
mâna mea, iar maneta în sine avea un joc bun, dar limitat. Nu credeam că aparatul 
va zbura ca un X-interceptor, dar comenzile se simțeau asemănătoare, ceea ce era un 
avantaj. Parbrizul imens al carlingii şi panourile periferice ofereau un câmp de 
vizibilitate foarte bun. Monitorul senzorial principal şi cele două monitoare secundare 
erau aşezate pe o bară care secționa discul parbrizului, dar nu interferau cu adevărat 
cu ceea ce puteam vedea. Acceleraţia se afla în stânga, deşi funcționa prin răsucirea 
unui mâner în loc să împing o manetă în față. O manetă mai mică, construită în mod 
similar, controla bobinele motorului de propulsie. Panoul de comunicaţii era, de 
asemenea, în stânga, permițându-mi să îl accesez fără să-mi iau mâna dreaptă de pe 
manşă. Cu toate astea, comenzile scuturilor se aflau tot în dreapta, ceea ce putea 
duce la luarea unor decizii dificile în focul luptei. Pedalele cârmei eterice se aflau mai 
jos, sub monitoare. 

Am conectat cablul de la cască la priza de pe panoul de comunicații. 

— Aici Idanian. 

— Aici Kech. În dreapta jos este panoul de ordine a pornirii. Când toate 
luminile sunt verzi, eşti gata de plecare. Mergi la zece la sută din putere, pe direcția 
zero doi şase şi aşteaptă-mă. 

— Am înţeles. 

Am coborât mâna şi am apăsat toate comutatoarele, apoi am aşteptat ca 
luminile sistemului să treacă prin roşu şi galben înainte să devină verzi. Odată ce s-a 
întâmplat asta, toate monitoarele prinseră viață. Am alimentat cu energie bobinele 
repulsorlift şi am ţinut o mână fermă pe manşă. Am răsucit acceleraţia până la zece 
la sută din putere şi am ghidat cuplajul înainte până când a ieşit pe întinderea de 
ferrocretă din fața hangarului. Odată ajuns acolo, am încercat pedalele de cârmă şi 
am constatat că nava se mişca destul de bine la dreapta şi la stânga. Poate că nu era 
la fel de manevrabilă ca un interceptor, dar la categoria asta întrecea categoric X- 
interceptorul. 

Kech scoase cuplajul şi trecu în viteză pe lângă al meu, aduse partea din față în 
sus şi lansă un jet de ioni prin evacuare. 

— Nu este un speeder de teren, Idanian. Noi suntem piloți, nu şoferi. Bagă ceva 
atmosfera sub tine. 

Am zâmbit şi am apăsat accelerația. 

— La ordin, Lider Stâncă. 

Mi-am intensificat ascensiunea, ridicându-mă în spirală, ceea ce mi-a permis 
să evaluez puterea şi manevrabilitatea pe măsură ce înaintam. Tri-Luptătorul, în 
comparaţie cu un X-interceptor, nu stătea chiar atât de rău. Raza de acţiune a 
senzorilor părea puțin cam mică, dar fără torpile protonice sau rachete de şoc, 
dispărea nevoia de a lovi la distanțe extreme. Rostogolirile navei erau puțin cam 
leneşe, dar rata de urcare era bună şi rata de scufundare era impresionantă. 

Mai presus de toate, însă, agilitatea navei m-a uimit. Răspunsul manşei de 
direcție permitea schimbarea rapidă a direcţiei în care era îndreptată prova. Mai 
important, manetele de acceleraţie şi de ridicare a repulsorului funcționau în mai 
multe moduri. În cazul manetei de acceleraţie, dacă se trăgea de ea, în esenţă, nava 
trecea în poziție neutră, eliminând astfel forța de propulsie. Butonul din partea de 

sus a manetei inversa împingerea, astfel încât, atunci când era coborâtă din nou, 
motoarele ar fi suflat înapoi. Cu această metodă de funcționare cu întrerupere 
rapidă, o manevră cum ar fi un salt cu manetă inversă nu necesita reducerea 
propulsiei şi apoi din nou accelerarea, ci doar oprirea atât timp cât era necesar. 

De asemenea, bobinele repulsorlift puteau fi setate să aibă putere în ele, dar 
erau scoase din funcțiune până când aveai nevoie de ele. Se putea opri accelerația, se 
porneau bobinele şi cuplajul putea dansa. Era clar că Invidioşii cu care m-am 
confruntat înainte nu erau cei mai buni de pe piaţă. 

Kech nu era rău şi i-am arătat că nici eu nu eram de duzină. După ce m-a 
ghidat prin elementele de bază, am încercat să ne jucăm de-a atacul. M-a învins la 
limită, dar ceea ce părea să-l impresioneze a fost că scorul era atât de mic. 

— Nu eşti uşor de lovit, să ştii, Idanian. 

— Am înțeles, Lider. Am râs cu voce tare în timp ce ne apropiam de centrul de 
antrenament. Promovez longevitatea. 

— E bine că gândeşti aşa — avem o misiune. 

— O misiune? Am tuşit uşor şi, ridicând mâna din reflex, am lovit-o de placa 
frontală a căştii. Am petrecut, cât, o oră pe această bestie? 

— Mai bine decât unii dintre piloţii din echipajul Nova Roşie. Ei s-au întâlnit cu 
Escadrila Vagabond în urmă cu câteva luni şi au fost loviți destul de tare. Am auzit 
un chicotit scăzut. Nu-ţi face griji, nu vom face aşa ceva de data asta. E doar o 
simplă prăduială. 

Am tăiat accelerația şi am activat bobinele repulsorlift în timp ce ne apropiam 
de hangar. 

— Invidiosul va fi cu noi? 

— Nu, e o treabă personală. Kech râse cu asprime. Nu va fi atât de profitabilă, 
dar ne vom simți foarte bine. 


Misiunea s-a dovedit că îşi avea rădăcinile în atacul Imperial asupra piraților 
Eyttyrmin Batiiv — atac care i-a redus la compania jalnică cunoscută sub numele de 
Supraviețuitorii Khuiumin. Distrugătoarele Imperiale Victory, de clasa Bombard şi 
Crusader uciseseră peste nouăzeci şi şapte la sută dintre pirați, lăsându-i cu 
Junghiul şi o mână de nave de luptă. Supraviețuitorii juraseră că se vor răzbuna pe 
Căpitanii celor două Distrugătoare, iar unul dintre ei, Căpitanul Zlece Oonaar, 
obținuse un permis de liberă trecere pe Şansa Galaxiei. Cineva de pe Şansă decisese 
că a-l vinde pe Oonaar era un pariu mai bun decât tot ce putea oferi cazinoul de la 
bord, iar vorbele ajunseseră la Nive. 

Şansa era o corvetă Corelliană pe care un rival al lui Booster o echipase ca pe o 
versiune în miniatură a Întreprinderii Rătăcitoare. Cred că Booster ar fi ignorat Şansa 
exceptând un singur lucru: proprietarul o vopsise în roşu aprins. Booster dorise să 
facă asta cu Întreprinderea Rătăcitoare, dar nicăieri în galaxie nu putuse găsi 
suficientă vopsea roşie pentru a reuşi. De fapt, singura culoare disponibilă în 
cantitate suficientă şi la prețuri rezonabile era albul de Distrugător Stelar - un fapt 
pe care Booster îl considera ca o dovadă că Împăratul voise tot timpul să-l enerveze, 
personal. 

Să descrii informarea pe care am primit-o înainte de plecare ca fiind marginală 

ar însemna să inventezi o nouă definiție pentru acest cuvânt. Am fost repartizat în 
grupa a treia, cu Caet şi alte două femei, ambele umane. Am primit indicativul de 
Stâncă Nouă din pură întâmplare, dar asta a fost bine, deoarece aveam să răspund la 
ea aproape din reflex, având în vedere că tot Nouă eram şi în Escadrila Vagabond. 
Grupei noastre i s-a dat sarcina de a survola zona de acoperire în timp ce celelalte 
două grupe Stâncă neutralizau armamentul Şansei şi eliminau cele patru Urâte — se 
specula că erau nave de tip TIE. 

Junghiul ne-ar fi transportat până la locul faptei, iar o navă blindată Skipray ar 
fi trecut pe acolo şi l-ar fi cules pe Oonaar de pe Şansă. Celelalte nave au primit 
permisiunea să tragă în Şansă pentru că erau cu toţi adevăraţi Supraviețuitori, nu 
doar nişte indivizi care li se alăturaseră mai târziu, ca mine. M-am gândit că o 
misiune de o asemenea importanță ar fi fost un lucru firesc pentru Escadrila Fulger, 
dar am fost informat că Nive trăsese la sorți o altă escadrilă pentru această onoare. 
Nu aveam nicio îndoială că Remart regreta trecerea sa la Escadrila Fulger. Aveam 
impresia că niciunul dintre ceilalți piloți din Escadrila Stâncă nu se simțeau vinovaţi 
de plecarea lui, şi nu puţini erau cei care credeau că disconfortul de a fi lăsat pe 
dinafară era mai degrabă delicios. 

Am fost duşi cu naveta până la Junghiul şi am mers în stare de 
imponderabilitate pentru a ne urca în navele de luptă. La fel ca şi TIE-urile, Tri- 
Luptătoarele nu aveau echipamente de menţinere a atmosferei sau de menţinere a 
vieții, ceea ce ne obliga să le purtăm pe noi. Acest lucru făcea ca mersul în 
imponderavilitate şi înaintarea pe lângă înveliş pentru a intra în navele noastre să fie 
mai puțin dificilă decât în cazul în care piloții de X-interceptoare ar fi încercat acest 
lucru. Am reuşit să intru, mi-am asigurat trapa, am alimentat şi am raportat. Alții au 
procedat la fel, dar în niciun caz nu s-a cerut sau nu s-a respectat prea multă 
disciplină de comunicare. 

Junghiul a trecut la viteză superluminică, a făcut un salt intermediar şi apoi s- 
a îndreptat spre locul unde trebuia să fie Şansa. Călătoria a durat trei ore întregi şi, 
pentru prima dată, am apreciat cu adevărat spațiul suplimentar din carlingă. L-aş fi 
apreciat şi mai mult dacă aş fi avut atmosferă, ca să-mi pot scoate casca, să mănânc 
ceva şi poate să trag un pui de somn. Deşi carlinga mi-a oferit o vizibilitate excelentă, 
în hiperspaţiu nu prea aveai ce vedea. În timpul acelui zbor mi-am dat seama cât de 
mult îmi lipsea Whistler. Ştiu că oamenii nu ar trebui să devină sentimentali în 
legătură cu droizii astromeci, dar eu îl aveam de ani de zile. Pe vremea aceea primea 
obişnuitele ştergeri de memorie şi actualizări de programare, dar cred că găsise o 
modalitate de a descărca bucăţi din personalitatea sa în serverul principal CorSec şi 
de a o recupera mai târziu. Whistler era şiret şi independent în acest fel, ceea ce era 
bine pentru mine. Dacă nu ar fi fost el, aş fi fost mort de zeci de ori. 

În timpul zborurilor lungi, Whistler şi cu mine discutam diverse lucruri — cum 
ar fi paternitatea — şi puteam conta pe el ca pe o bună cutie de rezonanţă. De fapt, 
era o oglindă în sensul vechii zicale a tatălui meu. Când începeam să depăşesc 
măsura, Whistler îmi spunea ce am făcut şi, de cele mai multe ori, avea dreptate. În 
puţine cazuri, ei bine, sunt sigur că au fost şi momente în care nu avea dreptate. 

Junghiul reveni în spațiul real chiar deasupra Şansei. Grupele Unu şi Doi se 
desfăşurară, atacând corveta. Stâncă Patru explodase când primise o lovitură directă 
de la unul dintre tunurile turbolaser duble ale navei. Proiectilele de energie verde 
decojiră pur şi simplu carlinga ca petalele unui boboc de floare, mărunțind-o şi 

aruncând în spaţiu şuvițe lungi şi zimțate de armură. Motorul ionic al cuplajului a 
explodat, lăsând cele trei aripioare ale navei să se învârtă prin spaţiu. Restul 
tunurilor de pe Şansă au umplut spaţiul cu multă energie, dar Stâncă Patru a fost 
singurul pe care l-au lovit artileriştii de pe Şansă înainte să le distrugem armele. 

Cele şase nave de luptă TIE-interceptor care făceau de santinelă în jurul Şansei 
ar fi trebuit să zboare de îndată ce am ajuns. Un TIE-interceptor era compus dintr-o 
carlingă de TIE care se îmbina cu nacela motorului de la un Y-interceptor. Îşi merita 
cu adevărat numele de Urâtă, iar în Escadrila Vagabond obişnuim să le numim Die- 
interceptor?. Leneşe şi neîndemânatice, arătau ca nişte nerfi sălbatici loviți de o 
turmă de taopari. Toate şase nu au rezistat mai mult de cinci minute. Mi s-a părut 
frustrant să urmăresc lupta dintre navele de vânătoare, deoarece colegii mei de 
escadrilă au ratat lovituri care ar fi trebuit să-i pună capăt mult mai devreme, iar doi 
dintre ei au plătit cu viața pentru tirul lor de proastă calitate. 

Naveta Skipray care venise cu noi, Vibrolama, se îndreptă spre Şansă când o 
altă navă - un iaht privat — pătrunse în sistem pe vectorul nostru de intrare. Asta nu 
a fost o surpriză - nu ştiam unde ne aflam, dar erau destule corpuri planetare în 
zonă, astfel încât rutele de intrare şi ieşire trebuiau să fie foarte limitate. Ceea ce a 
fost o surpriză a fost că o jumătate de duzină de nave Headhunter echipate cu 
hiperpropulsie protejau iahtul. Era clar că nu le plăcea să ne vadă acolo, aşa că, în 
timp ce iahtul se întorcea şi se îndepărta din nou, Headhunterele veniră spre noi 
trăgând cu suficiente blastere triple. Nu am aşteptat permisiunea. 

— Zece, la mine, am spus prin staţie şi am acţionat acceleraţia. 

Cuplajul țâşni înainte. M-am rostogolit şi am plonjat spre navele Headhunter, 
iar două dintre ele au venit spre mine. Am apăsat cu degetul mare selectorul de armă 
pe tunul ionic, am acţionat puţin cârma pentru a le arăta piloților care veneau 
flancul meu, apoi am îndreptat cuplajul şi am apăsat pe trăgaci. Fulgerul ionic 
albastru lovi folia S din stânga Headhunterului din frunte. Un fulger azuriu trecu 
peste scutul din față, pârjolindu-l. Scutul nu se prăbuşi, dar furtuna de fulgere făcu 
să fiu greu de văzut de pilotul advers. Loviturile sale de răspuns trecură pe lângă 
ambele părți ale navei mele, apoi am trecut unul pe lângă celălalt înainte ca el să mai 
poată trage. 

Caet trase asupra celui de-al doilea Headhunter. Cele două rafale laser gemene 
ale ei prinseră Headhunterul în plin nas, străpungându-i scutul şi provocând o 
scurtă străfulgerare de lumină. Chiar şi fără ca Whistler să fie prezent pentru a mă 
anunța ce s-a întâmplat, ştiam că Headhunterul îşi pierduse setul de senzori de 
luptă. Pilotul ar fi fost orb în spaţiu şi, într-o situaţie de luptă, asta însemna că era 
ca şi mort. 

Am tras un foc rapid asupra unui alt Headhunter, apoi am tăiat acceleraţia şi 
am tras înapoi de manşă. Am redus acceleraţia la jumătate, am repornit-o pentru a 
finaliza jumătatea de buclă, apoi am accelerat din nou şi m-am rostogolit spre 
stânga. Asta m-a aruncat în coada uneia dintre Headhunterele care se îndreptau 
spre Unsprezece. Am trimis două proiectile ionice în scutul din spate al 
Headhunterului. Prima lovitură a doborât scutul, iar a doua a trecut pe toată 
lungimea navei. Scânteile ieşiră din capota motoarelor - dacă pilotul nu reuşea să îl 
repornească, era terminat. 

Proiectilele de blaster roşu-auriu mi-au incendiat scuturile din dreapta. Am 

apăsat pe manetă spre dreapta şi am scos coada cuplajului din linia de atac a 
Headhunterului. Următoarele proiectile au trecut razant prin stânga, aşa că m-am 
rostogolit spre dreapta, am plonjat şi m-am răsucit într-o buclă lungă. Rostogolindu- 
mă spre stânga, am văzut un alt Headhunter care se îndrepta spre Caet. Pilotul era 
concentrat asupra ei, aşa că am venit dintr-un unghi oblic şi l-am lovit cu primul 
meu foc. Asta i-a doborât scutul din spate, aşa că s-a rostogolit spre dreapta pentru 
a scăpa de mine. Am manevrat mult cârma la stânga, apoi am rotit botul navei şi i- 
am fixat aripa stânga cu un alt proiectil. Arma lui laser de pe acea parte explodă şi 
nava începu să se rostogolească, ceea ce îmi spuse că şi propulsoarele de pe acea 
parte aveau probleme. M-am rotit spre stânga şi aş fi vrut să mă năpustesc asupra 
lui pentru a-l termina, dar o privire aruncată pe ecranul senzorilor tactici mi-a arătat 
un Headhunter care se îndrepta spre mine, şi aveam sentimentul că era tipul care 
încercase să mă prindă mai devreme. Mi-am păstrat rostogolirea lentă şi i-am arătat 
burta, apoi am tras înapoi de manşă şi am început un plonjon. El se rostogoli pentru 
a se pregăti să vină după mine şi am ştiut că l-am prins. 

Am redus accelerația până la 30%, apoi am inversat viteza, anulându-mi 
impulsul. Am stat aşa timp de trei secunde, după care am revenit la viteză maximă. 
În timp ce făceam asta, prietenul meu din Headhunter a trecut în viteză pe lângă 
mine, iar eu am picat direct în urma lui. Prima mea lovitură l-a nimerit în scutul din 
spate. A deviat spre dreapta, aşa că m-am înălțat, apoi am revenit iar pe urma lui. 

Caet trecu în viteză pe lângă el şi îi trimise două rafale laser. Una dintre ele îi 
prăbuşi scutul din spate, iar cealaltă îi străpunse scutul din dreapta. Rostogolirea sa 
încetini considerabil şi deveni instabilă, deoarece jeturile vectoriale din învelişul 
deteriorat nu se potriveau cu cele de pe partea cealaltă. Pilotul pur şi simplu accelera 
înainte pentru a se îndepărta, deoarece nu mai putea zbura cum trebuie. 
Headhunterul avea chiar suficientă viteză pentru a-mi depăşi cuplajul. 

Pe de altă parte, să depăşeşti un fulger ionic este mult mai greu. Lovitura mea 
îi nimeri nava direct în spate. Micile firişoare albastre de electricitate se scurgeau 
peste nava de luptă ca nişte degete de coşmar, scoțând scântei şi mici bufnituri de 
vapori. Nava se dezactivă imediat, continuându-şi cursul. 

Am văzut-o pe Caet întorcându-se pentru o nouă încercare, dar am oprit-o. 

— Abandonează, Zece. E terminat. 

— Nu e mort. 

— A ieşit din luptă. Lasă-l. Am declanşat o explozie ionică care a trecut printre 
nava ei şi nava lovită. Poţi avea ocazia să ucizi, dar nu ai niciun motiv să omori un 
pilot care doar îşi face treaba. 

— Dreptul de a ucide este al meu. Îşi rosti cuvintele ca şi cum ar fi suferit. Nu 
mă refuza. 

— Îmi eşti îndatorată. Eu l-am luat de pe urmele tale. Am demarat cuplajul 
înainte, înclinându-mă spre ea. E al meu şi îl vreau viu. 

Am auzit vocea lui Nive pe frecvența tactică. 

— Toate ţintele sunt neutralizate. Rămâneţi pe loc Grupa Trei Stâncă. 

— Am înțeles, am raportat. 

— Recepţionat. 

Mârâitul lui Caet nu mă entuziasma să vorbesc cu ea după ce ne întorceam 
acasă. 

— Nouă, schimbă pe circuitul Tactic Doi şi aşteaptă. 

— Precum ordonațţi, domnule. 

Am comutat unitatea de comunicaţii pe frecvenţa tactică secundară şi am 
apăsat comutatorul de bruiaj. Cheia de criptare, care fusese încărcată pe fiecare 
navă de luptă de pe Junghiul, ar fi păstrat conversaţia privată între mine şi Nive. 

— Aici Nouă, Căpitane. 

— Frumoasă tragere, Nouă. De ce cu tunurile ionice? Ai fi putut să distrugi 
Headhunterele dintr-o singură lovitură, aşa cum pilotezi, dar ai folosit în schimb 
tunul ionic şi ai făcut să fie mai greu. Nive lăsă să i se strecoare puțină furie în glas. 
A fost un joc pentru tine? 

— Nu, domnule. Am făcut o pauză pentru o clipă, nu atât pentru a-mi aduna 
gândurile, cât pentru a-mi da seama cum să le exprim. Piloții de pe Headhunter îşi 
făceau doar treaba. Dacă îi omorâm, suntem doar măcelari şi ucigaşi, iar orice gărzi 
ar fi ştiut pe viitor că trebui să vină peste noi cu toată forța, pentru că îi vom vâna. 
lahtul a dispărut. Şansa îi poate lua pe tipii ăştia şi data viitoare când le vom da 
ocazia să se retragă, o vor face. 

— Poate. Nive făcu o pauză. Are sens, desigur, dar puţine lucruri în război au 
sens. 

— Merită să riscăm dacă nu moare nimeni. 

Nive pufni în nas. 

— Eşti atât de sfios? 

— Am partea mea de morţi înregistraţi în cont, Căpitane. Dacă pot învinge fără 
sânge, cred că e mai bine. Am clătinat din cap. Dacă asta nu e o gândire binevenită 
aici, pot să-mi iau naveta şi să plec. 

— Nu, nu e nevoie de asta. O parte din tensiunea din vocea lui Nive se 
domolise. Acest tip de gândire este mai mult decât binevenit aici. Eşti unul dintre noi 
acum, Idanian, unul dintre Invidioşi. Să sperăm că se va răsfrânge mai mult din tine 
asupra noastră decât invers. 

Capitolul 35 


Caet şi cu mine am schimbat câteva cuvinte la întoarcerea pe Khuiumin 4 - ei 
bine, nu chiar cuvinte, însă cicatricile mi s-au vindecat în două săptămâni, iar cea de 
pe obrazul drept nu se putea observa decât dacă mă bronzam bine. Cu toate astea, 
chiar înainte ca dovezile fizice ale luptei noastre să dispară, Caet a votat, împreună 
cu alți patru supraviețuitori ai Escadrilei Stâncă, pentru a mă desemna liderul unei 
noi Grupe formată din alte trei nave. Kech m-a ajutat să aleg trei piloți pentru a 
completa grupa, iar Caet s-a mutat în prima grupă pentru a-l înlocui pe Stâncă 
Patru. 

În următoarea lună, am petrecut mult timp cu noii mei recruți, antrenându-i. 
Trecusem prin aceeaşi rutină de nenumărate ori înainte cu noii piloți care intrau în 
Escadrila Vagabond, dar am descoperit că Escadrila Stâncă era partea întunecată a 
ceea ce cunoscusem în cadrul Escadrilei Vagabond. În ceea ce priveşte disciplina, 
Khuiumin 4 făcea ca Yavin 4 să semene mai degrabă cu Lusankya. 

Să încerci să instruieşti piloții mahmuri este la fel de greu ca şi cum ai învăța 
un rancor să cânte şi să danseze - iar atitudinea rancorului față de întregul proces ar 
fi probabil mai bună. Piloții din Grupa mea credeau în mod clar că pot zbura şi, deşi 
nu erau răi, nu erau la nivelul pe care mi-l doream. Eram responsabil pentru vieţile 
lor şi nu aveam nicio dorință să intru în luptă cu piloţi slab antrenați care ar fi murit 
şi m-ar fi lăsat singur. Cea mai bun din lot era Timmser, o femeie înaltă care îşi 
purta părul foarte scurt şi foarte blond. Temperamentul ei era aproape la fel de scurt 
ca şi părul ei şi a iscat câteva altercațţii care au provocat distrugeri atunci când a 
intrat în cantina Warren, care era locul unde Grupul Nova Roşie şi Zburătorii lui 
Riistar aveau tendința de a se întâlni. Nu prea exista multă simpatie între cele două 
grupuri şi Supravieţuitori, iar statutul lui Timmser de fost Zburător nu a ajutat la 
diminuarea tensiunii. Într-un Tri-Luptător avea un bun simț a ceea ce se întâmpla în 
jurul ei şi avea un talent pentru a nimeri țintele aflate în mişcare. 

De-a lungul primelor luni cu Supraviețuitorii, mi-am petrecut cea mai mare 
parte a timpului în Vlarnya, care se dovedi a fi la fel de palpitantă precum suna. 
Zilele deveneau suficient de călduroase pentru ca majoritatea piloților să-şi petreacă 
timpul în cantinele semi-îngropate care serveau drept locuințe ale escadrilei. 
Supraviețuitorii îşi petreceau timpul mai ales în cantina Crash. Decorul era mai 
degrabă macabru - piloții aduceau bucăţi şi resturi de la victoriile sau de la 
prăbuşirile cărora le supraviețuiseră. Din tavan atârnau bucăţi de metale din oțel 
transparent sau din aliaj de quadanium care, în lumina slabă, reprezentau obstacole 
în calea deplasării chiar şi pentru cei de talie mică, aşa cum eram eu. Timmser chiar 
se lovise la frunte înainte să se obişnuiască să traverseze labirintul de fragmente. 

Am vizitat cu regularitate cantina Crash, dar aveam tendința de a-mi petrece o 
bună parte din timpul liber hoinărind prin Vlarnya. În afară de Aviary - numele 
indigenilor pentru cartierul în care locuiau piloţii - Vlarnya arăta cam ca orice alt 
oraş marginal care depindea de comerțul din porturile spaţiale pentru a supraviețui. 
Pe câmpurile din afara oraşului se cultivau destule legume proaspete astfel încât 
prețurile pentru acestea nu erau în totalitate scandaloase. Vlarnya nu avea nicio 

industrie autohtonă - cantinele şi sălile de jocuri de noroc nu mi se păreau a se 
încadra la acel capitol — cu excepţia unei fabrici locale de bere care fabrica un produs 
decent de tip bere lomin. Era suficient de bună, de fapt, încât toate cele şapte 
echipaje de pirați care lucrau în Vlarnya au declarat-o -— laolaltă cu câmpurile unde 
se cultiva ceea ce intra în compoziția berii - zonă de interdicţie aeriană pentru a 
reduce şansele ca un accident aerian să o distrugă. 

Noaptea, când atmosfera începea să se răcească şi când apăreau lunile 
gemene, îmi plăcea să mă plimb pe străzi. Vlarnya avea un aer de oraş de provincie. 
În timp ce spaţioportul fusese construit conform cerinţelor Imperiale, oraşul în sine 
fusese construit de zidarii şi muncitorii locali, folosind o mulțime de materiale 
autohtone. Străzile se împleteau şi se întorceau, şerpuind în canioane înguste create 
de clădirile de pe ambele părți, apoi se deschideau în piețe mici care aveau fântâni în 
centru. Lipsa unui iluminat municipal extins însemna că majoritatea aleilor erau 
scufundate în întuneric beznă pe timp de noapte, dar aceasta era Vlarnya, astfel 
încât aleile nu erau prea periculoase, cu excepţia cazului în care te rătăceai prin 
Aviary. 

Caet Shrovl mi se alătura ocazional în timp ce hoinăream. Afecţiunea ei o făcea 
să fie foarte sensibilă la lumină, aşa că, dacă ieşea în timpul zilei, purta o mantie 
care o acoperea complet şi îşi punea ochelari de protecție suficient de întunecațţi 
pentru a transforma amiaza în vidul spaţiului. Deşi era foarte rezervată, am aflat că 
ea considera că albinismul ei era din vina Imperiului, deoarece mama ei fusese 
folosită cândva într-un gen de experiment de către oamenii de ştiinţă Imperiali. Se 
ştia că Supraviețuitorii aveau o ură puternică față de Imperiu, aşa că venise la ei şi 
îndurase viața pe Courkrus pentru şansa de a putea trage în Imperiali. Prin 
intermediul ei am aflat şi cum fusese votat Remart Sasyru să iasă din unitate şi să 
intre în Escadrila Fulger. 

Ea şi cu mine eram retraşi într-unul dintre colțurile întunecate ale cantinei 
Crash, comparând datele despre performanțele zborurilor noastre într-o serie de 
exerciții, când Remart se apropie de masa noastră. Se apropie încet, cu un mers 
deliberat care îi permitea şoldurilor şi umerilor să se legene încet. Era cu siguranță 
un fanfaron - era acolo pentru a fi văzut, şi perceput ca şi cum ar fi urmărit o pradă. 
Purta pantalonii gri de uniformă, cizme negre şi o tunică gri fără mâneci care trebuia 
să fie cu vreo patru numere mai mică, pentru că era suficient de strâmtă pentru a 
scoate în evidenţă fiecare muşchi şi fiecare coastă pe care o poseda. 

Îmi aruncă un zâmbet glacial. 

— Îţi petreci timpul cu ea? Ai grijă să nu iei tigcă. 

Mi-am ridicat privirea din cana mea de bere. 

— Ciudat, dar ea spune că nu a mai fost deranjată de când ai plecat tu. E o 
coincidență? Nu cred. 

Remart se uită la mine, un pic surprins. Intenţionase ca gluma să o înțepe pe 
Caet, dar eu o deviasem. Simţeam furia crescând în ea, şi erau urme şi de teamă 
acolo, dar nu ştiam de ce. M-am decis foarte repede, totuşi, că nu avea nevoie să fie 
provocată şi că eu puteam să previn asta. Am împins scaunul înapoi cu zgomot. 

— Ce s-a întâmplat, Sasyru? Arunci o remarcă inteligentă şi nu poți face față 
unei replici? Sau comentariul meu te-a depăşit? Lasă-mă să-ți explic, atunci. Vezi tu, 
ea nu a mai fost deranjată de paraziți de când ai plecat din Escadrila Stâncă. Asta 


8 Tiqc — organisme care erau considerate paraziți. 

înseamnă că, în opinia mea, tu eşti un purtătorul. E suficient de clar pentru tine? 

Şocul mări ochii albaştri ai lui Remart, apoi îşi reveni şi îşi puse mâinile 
înmănuşate pe şolduri. Râse cu voce tare, umplând golul sonor din încăpere. 

— Poţi avea încredere că un Corellian va conduce cu gura şi se va aventura 
întotdeauna acolo unde nu este dorit. 

M-am ridicat în picioare. 

— Ce, n-ai niciun comentariu deştept cu privire la faptul că un Corellian nu 
are nevoie de şanse, aşa că nu ştie când sunt acestea împotriva lui? Nicio glumă 
despre faptul că cel mai faimos Corellian poartă numele de Solo deoarece niciun 
Corellian nu va avea încredere într-un alt Corellian? Ce alte insulte lipsite de 
originalitate şi mai vechi decât Imperiul ai fi putut oferi? Oh, da, ce zici dacă ai 
sugera că Leia Organa s-a cuplat cu un Corellian pentru că, hei, după distrugerea 
Alderaanului, nu mai avea nimic de pierdut. Am ieşit din spatele mesei. Ce zici de 
asta? De câți Corellieni este nevoie pentru a schimba un beculeţț>? Am aruncat o 
privire către Timmser, care stătea la o altă masă, dar ea ridică din umeri. De 
niciunul! Dacă încăperea e întunecată, nu poți vedea Corelienii care trişează la 
sabacc! 

Asta stârni câteva râsete de la mesele din jur şi chiar şi Caet începu să se 
relaxeze. 

— Ştii de ce atât de mulți Corelieni obişnuiau să fie arestați şi trimişi pe 
Kessel? 

Ochii lui Remart se îngustară. 

— Pentru că erau proşti? 

— Nu, pentru că se simțeau singuri în absenţa celorlalți membri ai familiei lor! 
Am pocnit din degete la el. Haide, Remart, trebuie să fii mai rapid decât atât. Un 
Corellian a cumpărat un nek ca animal de companie, dar era atât de prost încât se 
lovea mereu de pereţi. Cum l-a numit? Bărbatul mai înalt clătină din cap. Remart. 
Am zâmbit în timp ce făceam un pas spre el. Nu s-a putut gândi la un alt nume de 
prost. 

Datorită Forţei, ştiam că pumnul drept al lui Remart urma să vină chiar 
înainte ca el să ştie că avea de gând să-l trimită. M-am răsucit uşor în dreapta mea şi 
mi-am întors capul astfel încât pumnul să nu nimerească cu impact total. Tot am 
simțit lovitura - mi-a lovit bine maxilarul - dar nu m-a aruncat la podea aşa cum ar 
fi trebuit. 

Mi-am întors încet capul spre el şi am zâmbit. 

— Pe oasele negre ale Împăratului, ai lovit ca un Chadra-Fan. Fără 
recompensă, de data asta. l-am făcut semn dispreţuitor să plece şi am pornit înapoi 
spre masa mea. Întoarce-te altă dată, după ce înveţi să dai un pumn. 

L-am simţit venind spre spatele meu, aşa că m-am întors rapid spre dreapta şi 
am păşit lateral spre el, direct de-a lungul liniei sale de atac. L-am pocnit cu o 
lovitură de deget întărit direct în gât. El gâfâi şi se clătină înapoi, mai mult surprins 
decât rănit, şi se chinui să rămână în picioare. Se mai dădu înapoi câţiva paşi, apoi 
se sprijini greu de o masă la care mai erau aşezaţi alți doi piloți Fulger. 

Am observat, cu satisfacție, că se dădeau la o parte de lângă el. 

Am arătat cu degetul spre el. 

— Ți-am dat voie să-mi tragi un pumn pe gratis. Nu o să se mai repete 
niciodată. Lasă-mă pe mine şi pe restul Escadrilei Stâncă în pace. Nu mai faci parte 

dintre noi, aşa că ceea ce facem noi nu te priveşte. Dacă le spui ceva piloților mei — în 
afară de a le cere permisiunea de a-ți îndepărta silueta dezgustătoare din fața lor — o 
să avem probleme, tu şi cu mine. Înţelegi asta? 

Fără să mai aştept un răspuns, m-am uitat la ceilalți doi membrii Fulger de la 
acea masă: 

— Scoateţi-l de aici — achit eu nota de plată — şi spuneţi-i Căpitanului Gurtt că 
voi vorbi cu ea despre această problemă oricând va dori. 

M-am întors la scaunul meu şi l-am tras înapoi la masă. Mi-am luat cana de 
bere, am băut, apoi am ţinut-o în fața gurii în timp ce mă uitam la Caet. 

— Sper că nu ţi s-a părut jenant. Ştiu că ai fi putut să te ocupi de el. 

Shistavanena albă clătină din cap şi una dintre urechi i se roti în direcția mea. 

— Galant. Recunoscătoare. Am observat că masa din fibroplast avea mici bucle 
de material acolo unde ghearele ei crestaseră brazde paralele până la margine. Vechi 
duşman, n-a învățat niciodată să accepte nu. 

Am dat din cap şi am mai băut puţin, stingând uscăciunea din gură şi din gât. 

— Sunt surprins că l-ai votat în echipa Fulger. 

— Nu l-am putut ucide, aşa că l-am scos dintre noi în felul ăsta. Caet mă 
privea cu atenție. E un bătăuş şi un animal. Lui Kech îi era frică. Remart voia faimă, 
bani, putere. Era un pilot bun, aşa că nu a murit. Destul de bun pentru membrii 
echipei Fulger, aşa că l-am expediat. 

Mi-am coborât cana. 

— Faptul că s-a întors aici ca să se ia de tine înseamnă că membrii echipei 
Fulger nu-i mai suportă năzbâtiile. De ce a venit după tine? 

Ea aruncă o privire în jos şi un mârâit scăzut îi ieşi din gât. 

Mi-am ridicat mâna stângă. 

— E în regulă, nu trebuie să ştiu. 

Caet se ridică în picioare şi îşi trase mantia pe ea. 

— Să mergem. 

— Voi face cum ordonati. Mi-am golit halba de bere, apoi m-am îndreptat spre 
Timmser şi i-am înmânat câteva monede. Plăteşte tu nota mea de plată, pe cea 
pentru membrii echipei Fulger şi un rând pentru membrii Stâncă, da? 

— Am înțeles. Timmser îmi oferi un zâmbet rapid. Bună treabă, Jen. 

— Nu încerca să o repețţi. l-am făcut cu ochiul. Şi Grupa Trei va fi la centrul de 
antrenament în zori, iar tu vei avea restul de la ceea ce am plătit. 

Am urmat-o pe Caet afară, în noaptea răcoroasă, şi am început să rătăcim fără 
țintă, deşi mârâitul din stomac îmi spunea că voi dori ceva de mâncare în curând. 

— Frumoasă noapte, nu-i aşa? 

Ea dădu din cap şi se uită la duelul semilunilor. 

— Pace. E bine să cunoşti un pic de pace. 

— Mi-ar plăcea să sper că, într-o zi, va fi mai multă pace decât război în 
galaxie. 

— Cu visul ăsta, te afli în locul greşit. Buzele ei se desprinseră într-un zâmbet, 
arătând o mulțime de dinți albi. Nu există pace din partea lui Remart. 

Am ridicat din umeri. 

— Este viclean şi, în adâncul sufletului, un laş. Totuşi, nu-mi fac griji pentru 
el. 

— A venit după mine pentru că m-a frânt. 

Caet tăcu după această mărturisire şi am crezut că îşi epuizase cota de cuvinte 
pentru ziua respectivă. Am lăsat tăcerea să planeze între noi, fără să insist, pentru că 
ştiam că nu va mai spune nimic. Era aproape ca şi cum se odihnea după chinul de a 
face o declarație atât de deschisă şi se pregătea să fie bătută de mine pentru asta. 

Câteva străzi mai târziu, pe culoarele curbate şi în pantă care ne-au îndepărtat 
mult de Aviary, ea vorbi din nou. 

— M-a fermecat. Mi-a devenit prieten. A stat cu mine în întuneric. Nu m-a scos 
afară ca tine. Şi-a croit drum spre mine. 

M-am încruntat. 

— Ce a vrut? 

— Posesie. Sunt diferită de toată lumea. Izolată. 

— Din cauza fotosensibilității tale. 

— Şi a felului cum am crescut. Mama mea a fost singura Shistavanen pe care 
am cunoscut-o de mică. Ezită, căutându-şi cuvintele. Când am venit pe Uvena 3, ea 
era ca acasă. Eu eram într-un loc nou. Mirosul meu nu era în regulă, înţelegi? 

— Erai diferită. Pentru ceilalți era uşor să se ia de tine. M-am întins uşor şi mi- 
am aşezat mâna stângă pe umărul ei drept. L-ai lăsat pe Remart să ştie asta, iar ela 
întors-o împotriva ta. 

— Un prieten fals. A făcut anumite avansuri. 

Am simțit cum tensiunea începe să-i cutremure corpul, dar şi-a potolit-o 
repede. 

— L-am respins. El m-a bătut. Rău de tot. Frică şi durere. Am fost fericită să-l 
elimin prin vot. 

I-am strâns puțin umărul. 

— Încrederea ta este în siguranță cu mine. 

— Ştiu. Se întoarse spre mine şi am văzut o semilună reflectată în ochii ei. Şi 
tu ascunzi durere, secrete. 

Am clipit. 

— De unde ştii? 

— Sunt suficient de Shistavanen pentru a citi semnele. Zâmbetul ei reveni. 
Mergi singur. Nu vizitezi, nu cauţi companie. Nu bei mai mult decât e necesar pentru 
a te integra. 

I-am oferit un zâmbet rapid. 

— Un adevărat detectiv. De ce sunt vinovat? 

— Ai o iubită departe. Cauţi reîntâlnirea sau răscumpărarea. 

Asta m-a oprit. 

— Eşti o foarte bună investigatoare. 

— Deci, mă gândesc, de ce eşti aici? Adulmecă de două ori, rapid. Iubita ta nu 
face parte dintre Invidioşi. 

Am clătinat din cap, întrebându-mă cât de aproape de adevăr puteam să mă 
apropii fără să-mi pun în pericol întreaga misiune. Am decis că trebuia să ocolesc în 
mare măsură adevărul, dar am inventat rapid o poveste care să fie suficientă. 

— Vărul ei controlează linia Tinta şi a declarat că nu poate fi cu mine fără ca 
întreaga ei ramură a familiei să fie exclusă din moştenirea Tinta. În ochii lui, sunt 
mai lacom decât un limax Hutt şi se presupune că urmăresc doar averea iubitei 
mele. Vreau să-i distrug pe membrii familiei Tinta şi văd în a fi un Invidios o 
modalitate de a face asta. Vreau ca ei să ştie că sunt instrumentul distrugerii lor şi 

vreau să am averea lor în buzunarele mele atunci când îmi voi lua iubita de lângă 
familia ei săracă. 

Caet mai adulmecă o dată, apoi dădu din nou din cap cu un lătrat ascuţit. 

— Proştii luptă pentru dragoste, cei înţelepţi pentru bani. 

— Mulţumesc, cred. 

— Un plan îndrăzneţ. Va trebui să fii un Adevărat Invidios pentru a realiza 


asta. 

Am simțit mirosul a ceva ce se gătea mai jos pe stradă şi m-am îndreptat spre 
el. 

— Ce vrei să spui prin Adevărat Invidios? 

— Echipajul de pe navă. Ea păşi în pas cu mine. În două moduri. Meritul în 
luptă. 


— Asta se poate face. 

— Nu cu Stânca. Noi suntem ignoraţi. Fulger nu este. Un mârâit jucăuş se 
rostogoli din gâtul ei. Poţi deveni un Fulger. 

— Sper că da. Care este cealaltă metodă? 

— Munca de a fi bun la pat. 

Am clătinat din cap. 

— Nu înțeleg. 

Caet se întinse şi îmi prinse bărbia cu mâna dreaptă. Mi-a întors fața spre 
stânga şi a dat din cap. 

— Cicatrice minimă. S-ar putea să te descurci. 

— Scuză-mă. 

Încă o aprobare din cap. 

— Amiralul Tavira are poftă de bărbaţi. Poţi să devii un Adevărat Invidios în 
felul ăsta, de asemenea. 

Am aprobat din cap, iar ea mi-a eliberat bărbia. Să devin un Adevărat Invidios 
şi să mă alătur echipajului de pe Invidiosul era ultimul pas pentru a o localiza pe 
Mirax. Ca membru al echipajului, aveam să aflu unde se duceau cei de pe 
Distrugătorul Imperial între atacuri. Ştiam că, în acea locaţie, o voi găsi pe Mirax. Voi 
face tot ce este necesar pentru a ajunge acolo şi a o salva, nu aveam nicio îndoială. 

— Deci, Caet, spune-mi, am zâmbit în timp ce îi făceam semn spre micul 
restaurant din care emana mirosul de mâncare, cum facem ca să mă transform într- 
un Fulger? 

Capitolul 36 


Caet scorni un plan foarte simplu pentru a mă promova în rândurile Escadrilei 
Fulger, dar am dat de câteva complicaţii neaşteptate în următoarele câteva luni. 
Prima, şi cea mai frustrantă, era lipsa de misiuni provocatoare pentru noi. În timp ce 
Invidiosul efectua o serie de misiuni, Supraviețuitorii nu erau întotdeauna aleşi să 
însoțească grupul operativ al Tavirei. Echipajele Nova Roşie, Lorzii Laser, Fastblast, 
Zburătorii lui Riistar, Piraţii Stelei Negre şi chiar şi banda Huttului Shala au avut 
şansa de a participa la misiuni. Rotaţia forțelor îi menținea pe toți în formă şi îi făcea 
pe toţi să ştie că nu erau indispensabili. 

Chiar şi atunci când Supraviețuitorii erau trimişi în misiune, Escadrila Stâncă 
nu mergea întotdeauna. Cu excepţia cazurilor în care Tavira cerea în mod special să 
vină cei din Fulger, Nive alegea dintre noi prin tragere la sorți. Escadrila Stâncă 
primea aproximativ câte o misiune pe lună pentru Invidioşi. În celelalte misiuni 
zburam ca acoperire pentru navele mai mici, cam în acelaşi mod în care Nova Roşie 
zburaseră ca acoperire pentru Jefuitorul. Escadrila Vagabond nu ne-a atacat 
niciodată, dar într-una dintre misiuni Invidiosul dispăru din sistem la scurt timp 
după sosire. Ne-am trezit luptând cu un grup de Y-interceptoare şi Urâte de 
producție proprie în acel schimb de focuri şi am pierdut doi piloți dintr-o Grupă, 
inclusiv pe Căpitanul Kech. 

Dacă ar fi existat nave capitale ale Noii Republici care să aştepte la marginea 
sistemului, nu am văzut nicio urmă a acestora şi nici în datele senzorilor pe care le- 
am extras din Junghiul. După ce am învins navele de luptă locale, am mitraliat o 
aşezare şi am jefuit câteva depozite, dar chiar şi cu câteva navete supraîncărcate, 
raidul nu părea să fi meritat. 

Abia mai târziu, când Escadrila Stâncă m-a ales Căpitan, am aflat de la Jacob 
Nive că Invidiosul plecase pentru că o altă operaţiune a Invidioşilor avusese probleme 
şi Tavira voia să le întindă o ambuscadă atacatorilor. Amenințarea la adresa noastră 
nu fusese suficient de serioasă pentru a o determina să rămână, iar eu nu puteam să 
nu fiu de acord. În cealaltă situaţie, trei corvete ale Noii Republici se angajaseră în 
luptă cu câteva nave de transport şi nave de luptă ale Invidioşilor, apoi se retrăseseră 
când apăruse Invidiosul. Au fost necesare câteva săptămâni, până am aflat detalii 
despre cealaltă operațiune. Gaşca lui Shala era pe poziție pentru a prelua un 
transport de mirodenii în sistemul Kessel când au apărut navele Noii Republici. Au 
purtat o luptă uşoară timp de douăzeci de minute, în timpul căreia una dintre navele 
de marfă ale lui Shala a fost avariată, pierzând manevrele şi a dispărut fiind aspirată 
în Foale — marele grup de găuri negre de lângă Kessel. Aproximativ în acel moment al 
bătăliei,  Invidiosul sosi şi alungă navele Noii Republici, aproape distrugând 
Eliberarea Sullustului. 

Acea salvare spori faima Invidiosului şi sentimentul general de imortalitate în 
rândul echipajelor, ceea ce îmi provocă un fior pe şira spinării. Mi se păru puţin 
probabil ca Noua Republică să trimită trei corvete într-un sistem în care se aşteptau 
să dea peste Invidiosul. Trei corvete nu ar fi fost neobişnuite pentru o patrulă, mai 
ales cu bătrâni Imperiali ca Teradoc şi Harssk sau chiar Amiralul Daala care încă se 

mai agitau prin zonă. Instinctul meu îmi spunea că cele trei corvete nimeriseră din 
greşeală peste trupa lui Shala. Asta nu era atât de înspăimântător, dar aluzia că 
Invidioşii ajunseseră la timp pentru a îl salva pe Shala însemna ceva. Timpul de 
deplasare de la sistemul în care ne aflam până la Kessel era de optsprezece ore, şi 
asta dacă astropilotul voia să procedeze ca Solo şi să atingă marginile Foalelor. 

Asta însemna că Amiralul Tavira ştia cumva de întâlnirea întâmplătoare cu 
optsprezece ore înainte şi îşi grăbise nava pentru a o duce acolo. Faptul că ar fi fost 
la fel de uşor să deschidă o conexiune HoloNet cu Shala şi să-l avertizeze să plece de 
la Kessel însemna că Tavirei îi plăcea în mod clar ideea unei salvări de ultim 
moment. Soluţia îi îmbunătăţea cu siguranță reputaţia printre noi, şi trebuie să fi 
fost cu atât mai supărătoare pentru Noua Republică. Întrebarea era, totuşi, de unde 
ştia că aveau să apară problemele cu optsprezece ore înainte? Mi se părea că există 
un singur răspuns: consilierul pe care mi-l arătase Exar Kun lângă ea era adeptul 
folosirii Forţei şi o avertizase de pericol. Nu simţisem nicio folosire evidentă a Forţei 
din partea Invidiosului, dar mă ţineam la fel de izolat în aceste misiuni ca atunci 
când mă apropiasem de templul lui Exar Kun, aşa că nu era o surpriză faptul că nu 
am detectat nimic. 

Sub conducerea mea, cu Timmser la conducerea Grupei Trei şi Caet la Grupa 
Doi, Escadrila Stânca deveni bună. Nu eram la fel de buni ca cei din Fulger, dar nu 
eram atât de mult în urma lor încât să se simtă confortabil. Am înăsprit metodele 
noastre de antrenament şi i-am scăpat pe piloţi de obiceiurile proaste. Făcându-i mai 
buni, mi-am sporit şansele de a atrage atenţia Tavirei, iar asta m-a adus mai aproape 
de găsirea şi eliberarea lui Mirax. Principalul avantaj pe care cei din Fulger îl aveau 
față de noi era reprezentat de numărul de ore de luptă, însă media noastră se 
apropia rapid de a lor. Aveau tendinţa de a fi incluşi în mai multe misiuni ale 
Invidioşilor, ceea ce le aducea mult prestigiu, dar prezenţa Invidiosului bloca adesea 
orice opoziție înainte să înceapă. Lipsa de pierderi de vieţi rezultată în rândul celor 
din Fulger însemna că drumul meu în acea direcție rămânea efectiv blocat. Blocat, 
până la misiunea de la Xa Fel, o lume din sectorul Kanchen, care deservea şantierele 
Kuat ca producător important în materie de hipermotorizări pentru navele stelare. 
Marele Amiral Thrawn vizase acea lume din acelaşi motiv pentru care o atacase 
Tavira: hipermotoarele gata fabricate erau o binecuvântare pentru oricine putea să se 
folosească de ele. Datorită conexiunilor sale în cadrul comunității Imperiale, Tavira 
putea găsi nenumărați Lorzi Războinici dispuşi să le achiziționeze şi, în acelaşi timp, 
să-i fie datori. Am presupus că ultimul motiv era chiar mai motivant decât primul. 

Seriozitatea asaltului fusese accentuată de Amiralul Tavira prin faptul că 
alesese Escadrilele Fulger, Şoim şi Stâncă din cadrul Supraviețuitorilor, şi ne 
permisese să venim pe Invidiosul şi să ne îmbarcăm la bordul Distrugătorului pentru 
asaltul asupra lumii. Corvetele şi crucişătoarele de mare tonaj ne-au însoțit într-o 
forță operaţională uriaşă, Escadrila Spintecare acoperi Junghiul, iar celelalte echipaje 
de pe Courkrus aveau, în mod similar, o acoperire de nave de luptă. Gruparea de 
nave era cea mai mare forță operativă pe care o văzusem vreodată de când eram cu 
Invidioşii şi evidenția cât de serioasă era Tavira cu privire la organizarea acestui raid. 

Cele trei escadrile de Supraviețuitori de la bordul Invidiosului au fost cuplate 
fiecare cu câte una dintre escadrilele de cuplaje autohtone ale Invidiosului. Piloții lor 
şi ai noştri s-au privit reciproc cu suspiciune. Am observat la câţiva dintre ei 
mânecile roşii care îi identificau ca fiind cei care serviseră cândva în cadrul Grupului 

de Vânătoare Imperial 181, dar nimic altceva nu indica faptul că aceşti piloţi erau cu 
totul speciali. Cu toţii speram să avem şansa de a ne dovedi valoarea în faţa lor, deşi 
existau şanse ca oricine avea acces la o navă de luptă pe Xa Fel să o ţină la sol. 

Nu prea aşteptam cu nerăbdare raidul din două motive. Primul era faptul că 
Xa Fel fusese atât de grav poluată de şantierele Kuat încât chiar şi vizitarea lumii ar 
fi fost un lucru dureros. Se recomandau măşti respiratorii şi îmbrăcăminte de 
protecţie şi, deşi costumul meu de pilot de cuplaj ar fi putut fi îndeajuns, să-mi 
petrec timpul jos, pe acea stâncă fierbinte, în echipamentul de protecţie a mediului 
nu părea distractiv. Deşi nu am nicio intenţie de a fi împuşcat sau de a mă prăbuşi, 
atunci când mă uitam la o potenţială situație de supravieţuire, uram ideea de a 
trebui să mă lupt cu o întreagă planetă pentru viața mea. 

Al doilea motiv era unul care mă chinuia la fiecare misiune şi care fusese o 
preocupare chiar şi în timpul operaţiunilor sub acoperire în CorSec. Trebuia să mă 
întreb unde trasam linia în ceea ce aveam de gând să fac pentru a mă integra în 
rândul  Invidioşilor. Într-o operațiune sub acoperire în CorSec, termenii de 
responsabilitate erau foarte clari: puteam participa la infracțiuni împotriva 
proprietăţii, dar, odată ce o persoană era amenințată cu moartea sau cu vătămări 
corporale grave, intervenea datoria de a o proteja. Aici, cu piraţii, lucrurile nu erau 
nici pe departe atât de clare sau de limpezi. Mi-am încurajat escadrila să folosească 
tunurile ionice, menționând că dacă nu îi distrugem, îl puteam transporta oricând 
înapoi pe Courkrus. Aveam chiar şi două nave Headhunter cu hipermotoare 
recuperate dintr-un raid şi am pus tehnicianul unității mele să caute o modalitate de 
a monta motorul pe cuplajul meu. Cei mai buni piloţi din Escadrila mea mi-au urmat 
exemplul, dar încă mai aveam doi sau trei care optau pentru lasere în lupte. În 
misiunile de atac la sol am pus accentul pe minimizarea atacurilor asupra țintelor 
civile. 

— Da, o staţie de realimentare ar putea să explodeze foarte frumos şi ar putea 
chiar să incendieze jumătate de oraş, dar nu acesta este obiectivul aici. Am clătinat 
din cap într-o şedinţă de informare. Uite, poţi să omori un nerf lânos şi să faci din 
pielea lui o haină, sau poți să tunzi lâna fiarei şi să te întorci an de an pentru mai 
multă lână. Dacă jucăm cum trebuie, peste şase luni apărem în sistem, trimitem o 
listă de cereri şi ei ne vor trimite prada cu cargoul. 

Cei mai mulți dintre piloţii mei păreau să înțeleagă mesajul şi doar de câteva 
ori a trebuit să-i îndepărtăm pe unii dintre ceilalți Invidioşi din zonele noastre de 
control. O dată l-am prins pe Remart în timp ce trăgea pe o porţiune singuratică de 
drum, distrugând speedere pentru simpla plăcere pe care o găsea în acea activitate 
criminală. l-am trimis un proiectil ionic în cuplaj şi i-am cerut Căpitanului Gurtt să-l 
cheme înapoi, ceea ce ea a şi făcut. De asemenea, i-am luat partea de pradă din raid 
şi am cerut să fie expediată familiilor celor pe care îi omorâse, ca şi compensație. Şi, 
am jurat că îl voi aduce în fața justiţiei pentru uciderea lor când totul va fi spus şi 
făcut. 

Cu cincisprezece minute înainte de revenirea în spaţiul real, am primit ordinul 
de a intra în cuplajele noastre. M-am urcat, am pornit şi am adunat rapoartele de la 
piloții mei. I le-am transmis Căpitanului Gurtt, care îndeplinea funcția de comandant 
al Grupului Supraviețuitorilor. Grupul de pe Invidiosul era format din Escadrilele 
Lamă, Sabie şi Viespe, Escadrilele Stâncă şi Viespe fiind cuplate pentru îndeplinirea 
misiunii. 

Am simțit o mică zdruncinătură care mi-a străbătut nava când am revenit din 
hiperspaţiu cu şapte secunde mai devreme. Înainte să-mi pot da seama ce se 
întâmpla, Centrul de control al lansării ne dădu imediat permisiunea de lansare, 
ceea ce am şi făcut. Am virat spre stânga şi m-am îndreptat spre poziția mea de 
rendez-vous. Mi s-a uscat gura şi am ştiut că era mai mult decât o simpatie pentru 
planeta cenuşie, acoperită de un strat gros de praf care se afla sub mine. leşisem mai 
devreme din hiperspaţiu pentru că un Crucişător Interdictor stătea în spațiu 
deasupra planetei Xa Fel. În formaţie cu el se aflau un Crucişător Mon Calamari şi 
un Distrugător Mark II din clasa Victory. O mulţime de nave mai mici înconjurau cele 
trei nave capitale, inclusiv mai multe navete de asalt care bănuiam că transportau 
trupe pe planeta de dedesubt. Prezenţa Interdictorului însemna că Invidiosul nu 
putea fugi, iar navele Noii Republici începuseră deja să se organizeze pentru luptă. 

Mai rău, după părerea mea, arătau roiurile de nave de luptă care începeau să 
ne atace. Pe ecranele mele se revărsau gigabiți de date. Trebuiau să fie cel puţin două 
escadrile de Y-interceptoare şi A-interceptoare acolo. Am văzut alte nave care 
trebuiau să fie B-interceptoare. Acestea, împreună cu A-interceptoarele, se îndreptau 
spre escortele noastre, cum ar fi Junghiul. Şi singurul motiv pentru care ar fi lăsat 
cuplajele în ghearele Y-interceptoarelor era dacă acestea din urmă ar fi avut ajutor. 

Apoi i-am văzut şi mi s-a strâns inima. Am pornit unitatea de comunicații. 

— Avem probleme serioase aici, Invidiosule. Vin nave de luptă dinspre Xa Fel. 

— Le va fi imposibil să treacă de ecranul nostru de luptători, Lider Stâncă. 

— Nu spune imposibil. Am pregătit un flux de date şi l-am trimis către 
Invidiosul. E vorba de Escadrila Vagabond, iar imposibilul este ceea ce ei fac în mod 
normal. 


234 


Capitolul 37 


Am apelat frecvenţa tactică a Supraviețuitorilor. 

— Aici Liderul Stâncă. Nu vă apropiaţi de X-interceptoare. Luaţi în vizor Y- 
interceptoarele şi folosiți tunurile ionice. Lăsaţi-le să rămână ca şi moarte în spațiu, 
pentru ca piloţii să nu poată să se smiorcăie. 

Căpitanul Gurtt interveni rapid. 

— De ce să nu-i omorâm? 

— Suntem la egalitate aici, iar singura modalitate de a câştiga este să scăpăm. 
Dacă lăsăm piloţii în derivă, Republicanii îi vor aduna. Invidioşii pot să se retragă din 
puțul gravitațional şi să fie gata să fugă. Republicanii vor vedea asta ca pe o victorie 
şi noi vom putea pleca de aici. 

— Îi vom distruge pe toţi! Vocea lui Sasyru răsună de bravadă. Nu mi-e frică de 
niciun pilot al Republicii. 

— Bine, ia-i tu pe Vagabonzi. Mult noroc. M-am uitat în jos la monitor. Mai 
avem un minut până la contact, Căpitane. E decizia ta. 

Gurtt aşteptă o clipă, apoi dădu ordinele. 

— Ţintiţi Y-interceptoarele, folosiți doar tunurile ionice. Executaţi şi unele 
navete de asalt. Lăsaţi-i pe piloții Tavirei să se ocupe de X-interceptoare. 

Am comutat unitatea de comunicații pe frecvenţa tactică a Escadrilei Stânca. 

— Trageţi cu tunurile ionice spre wishbones?, staţi departe de pointers10, lăsați- 
i în pace pe slimsl! şi crucil2. Cereţi ajutor şi vom trece peste asta. 

Mai erau o mie de alte lucruri pe care aş fi vrut să le spun, dar aveam treizeci 
de secunde şi trebuia să încerc ceva mai întâi. De când părăsisem Academia Jedi nu 
mă mai deschisesem în mod serios către Forță. Ştiam că, dacă consilierii Tavirei erau 
sensibili la Forță, m-aş fi putut expune, dar totuşi am riscat. Mi-am împins sfera de 
responsabilitate înainte, spre navele de luptă care se apropiau. Am izolat X- 
interceptoarele, apoi am căutat printre ele. L-am găsit pe Colonelul Celchu şi i-am 
trimis o imagine în minte. l-am transmis imaginea unui cuplaj care se transforma 
într-un X-interceptor, cu însemnele X-interceptorului meu pe el. Nu aveam nicio idee 
despre felul în care va înţelege această viziune şi nu am putut să o menţin mai mult 
de o secundă, dar am sperat că va înţelege că sunt aici. L-am eliberat, dându-ne 
amândurora timp să ne revenim înainte de începerea bătăliei, apoi am zburat în 
miezul ei. Deasupra şi în jurul nostru, navele capital schimbau deja salve. Deşi Noua 
Republică avea trei nave mai mici prezente, puterea lor de foc combinată se apropia 
destul de mult de cea a Invidiosului. Fasciculele de turbolase roşii şi verzi făceau din 
spaţiu o cursă cu obstacole în care un viraj greşit însemna dispariția. 

Focurile care reuşeau să treacă prin norul de nave de luptă care se roteau şi se 
scufundau, loveau celelalte nave capital, însă scuturile păreau să reziste, cu excepția 
navelor mai mici. Ambele tabere păreau să ţintească navele mai mici cu tunurile lor 


9 Wishbone — iadeş — osul din capul pieptului păsărilor — Y-interceptoare. 
10 Pointers — X-interceptoare. 

11 Slims - A-interceptoare. 

12 Cruci — B-interceptoare. 

ionice, încercând să elimine neplăcerile, lăsând în acelaşi timp rămăşiţe pe care să le 
adune după luptă. 

Escadrila Stâncă intrase într-o luptă uşoară cu o escadrilă nerăbdătoare şi mai 
agresivă de Y-interceptoare. Cuplajele erau mai rapide decât Y-interceptoare, dar acei 
piloți nu erau deloc răi. L-am nimerit pe primul cu o lovitură din unghi înalt care l-a 
surprins în dreptul unuia dintre motoare. Nava s-a rostogolit imediat spre dreapta, 
făcându-mă să mă rostogolesc şi eu în acea direcţie. Lăsând acceleraţia liberă, am 
inversat propulsia şi am lăsat-o din nou, anticipând o mişcare similară a inamicului 
meu. Acesta şi-a dat seama că îl întrecusem după doar o secundă sau două şi 
începuse o urcare cu toată viteza. Am apăsat pe manşă, mi-am rotit botul navei spre 
stânga şi l-am nimerit a doua oară chiar în spatele carlingii. Scuturile lui s-au 
prăbuşit şi nava îşi continuă drumul, ascensiunea îndepărtându-l de Xa Fel. 

Am accelerat şi m-am rostogolit într-un picaj care m-a orientat spre coada unui 
inamic care încerca să aprindă unul dintre cuplajele mele. 

— L-am prins, Cinci. Virează spre stânga. 

— Ai grijă. 

Fulgerele ionice albastre se îndreptau spre mine dinspre carlinga navei, 
lovindu-se de scutul meu din față. M-am rostogolit spre dreapta şi am coborât, 
folosind nacela motorului Y-interceptorului ca acoperire, apoi am pompat mai multă 
energie în scut. 

— Atenţie, Stânci. Unele dintre Y-interceptoare au câte două persoane şi au un 
artilerist în spate care controlează tunul ionic. 

Rămânând la joasă înălțime, am accelerat, apoi am urcat şi am deschis focul 
asupra Y-interceptorului. Pilotul începuse să rostogolească nava pentru a-i permite 
artileristului să tragă în mine, dar l-am lovit eu primul. Rostogolindu-mă spre stânga 
şi acționând puţin manşa, l-am ţinut în vizor şi am tras din nou. L-am nimerit doar 
parţial, ceea ce i-a doborât scutul din spate, dar l-a menţinut în zbor. 

Un alt proiectil ionic nimeri Y-interceptorul în coadă, lăsându-l să zboare în 
spirală prin spațiu. Am văzut cuplajul lui Caet trecând în viteză şi i-am transmis o 
mulțumire rapidă. Mi-a răspuns cu un urlet, apoi m-am trezit zburând în cealaltă 
parte a bătăliei şi un pic mai aproape de navele capitale ale Noii Republici decât aş fi 
vrut. M-am rostogolit şi am plonjat, apoi m-am întors şi am urcat, doborând cât de 
multe nave am putut şi nu am ţinut nicio traiectorie mai mult de o secundă sau 
două. Niciuna dintre navele capitale nu trăgea în mine — aveau prăzi mai mari spre 
care să tragă — dar nu voiam să mă fac o ţintă uşoară pentru a-i tenta. 

Nu eram uşor de lovit, motiv pentru care, presupun, am atras atenţia 
Escadrilei Vagabond. La un nivel elementar, acea atenţie mi s-a părut foarte 
măgulitoare. Colegii mei hotărâseră că eram un adversar demn de a fi luat în seamă 
şi, din moment ce nu ştiau cine sunt, era genul de evaluare sinceră care era posibilă 
doar într-o situație anonimă. Problema pe care o aveam, bineînțeles, era că metoda 
lor de a-şi arăta aprecierea pentru abilitățile mele ar fi putut să mă ucidă. Asta nu 
era de acceptat, dar eram blocat. Deşi puteam să accesez frecvențele lor de 
comunicare, nu aş fi ştiut codurile de criptare. Dacă i-aş fi contactat pe o 
transmisiune largă, orice altă navă din flotă ar fi putut să o recepţioneze, şi nici asta 
nu mi-ar fi fost de prea mare folos. Nici măcar nu puteam să-mi fac timp să mă 
concentrez şi să folosesc Forța pentru a proiecta un alt mesaj către Tycho, deoarece 
localizarea lui şi stabilirea contactului mi-ar fi consumat toată concentrarea de care 

aveam nevoie pentru a rămâne în viaţă. Eram blocat, dar nu fără opţiuni. Când Forța 
este aliatul tău, nu eşti niciodată fără opțiuni. Mi-am păstrat mâna uşoară pe manşă 
şi mi-am extins sfera de responsabilitate. Totul în afara cabinei mele de pilotaj părea 
complet haotic, un caleidoscop de posibilități şi probabilități care se modificau la 
fiecare nanosecundă. Energia umplea golul, călătorind înainte şi înapoi între navele 
mari, în timp ce fulgere mai mici zburând în toate direcţiile. Torpilele protonice şi 
rachetele se năpusteau asupra țintelor, ca şi cum ar fi ţintit frica celor care fuseseră 
vizați. Exaltare şi durere, speranţă şi teroare, furie şi determinare, toate se 
învălmăşeau - acolo unde se intersectau puteam auzi țipete de moarte sau afirmații 
şoptite de supravieţuire. 

Din toate astea am triat sentimentele îndreptate spre mine, energiile mentale 
concentrate asupra cuplajului meu. Pe măsură ce acestea se întăreau, pe măsură ce 
păreau să ajungă la un punct, ca şi cum lumina aluneca de-a lungul lamei înguste a 
unui cuțit, ştiam că trebuie să mă mişc la dreapta sau la stânga, în sus sau în jos. 
Ca răspuns, simțeam şoc şi furie sau neîncredere, apoi din nou concentrare. 

Gavin cobori în spatele meu şi l-am perceput asemenea unui flux de date care 
curgeau pe un datapad cu ecran lat. În timp ce se pregătea să mă spulbere, am tăiat 
accelerația, am plonjat, apoi am tras din nou de manşă şi am urcat. M-am întors 
spre dreapta, deoarece ştiam că favoriza acea parte şi m-am apropiat de el. Am 
declanşat o rafală ionică, apoi am virat la stânga şi m-am îndepărtat de el. 

Ooryl a urmat şi s-a dovedit mai dur decât m-aş fi aşteptat. Întotdeauna fusese 
un pilot bun şi devenise mult mai bun în timpul petrecut în escadrilă, dar eu am 
avut întotdeauna un avantaj față de el în simulări. Nu ştiam sigur de ce, dar, în timp 
ce lovea cu laserele scutul din spate, am început să mă întreb dacă nu cumva era din 
cauză că avea un blocaj mental pentru a nu mă împuşca în exerciții. Oricum ar fi 
fost, se ţinea după mine ca un nek cu dinții înfipți în coada unui Hutt, iar eu aveam 
mari probleme în a-i citi intenţia de tragere. Dacă nu pot anticipa ce face, trebuie să-l 
fac pe el să anticipeze ce fac eu. Am plonjat spre dreapta, lăsând nava să plutească în 
derivă, apoi am plonjat şi m-am rostogolit spre stânga. Am săltat cuplajul în sus şi în 
jos de câteva ori, apoi am evadat spre dreapta, m-am scufundat şi m-am rostogolit 
spre stânga. Am mai tras la întâmplare, apoi am repetat tactica a treia oară. 
Impresiile pe care le primeam de la Ooryl, deşi era încă de nepătruns, s-au schimbat 
şi am ştiut că avea tiparul. Zece secunde mai târziu, am virat la dreapta şi m-am 
scufundat. M-am rostogolit brusc la nouăzeci de grade spre stânga, ca şi cum aş fi 
început rostogolirea leneşă, apoi am tras din nou de manşă şi am tăiat acceleraţia. 

Ooryl îşi începuse propria rostogolire spre stânga, săgetând spre locul în care 
ar fi trebuit să mă aflu eu, expunându-mi burta navei sale. L-am lovit cu o rafală 
ionică puternică, apoi o altă rafală a unui alt pilot îl nimeri şi nava lui rămase 
imobilizată. 

— L-am prins pentru tine, Lider zise Timmser. Nu e nevoie să-mi mulțumeşti. 

Nu aveam de gând să o fac. Nava moartă a lui Ooryl se îndrepta spre Xa Fel în 
momentul în care fusese lovită şi, fără niciun control, s-ar fi izbit de atmosferă şi ar fi 
fost strivită. Avea mai puţin de un minut până la impact şi nu puteam face nimic 
pentru a-l salva. M-am rostogolit şi am privit cum nava lui lovită continua o spirală 
lentă spre ceea ce avea să fie moartea lui Ooryl. 

Dacă aş putea folosi telekinezia pentru a-i devia nava pe orbită! 

Apoi bolta cabinei sale de pilotaj explodă, iar scaunul de comandă al lui Ooryl 

fu ejectat. O secundă mai târziu, unitatea sa R2 se ejectă de asemenea din X- 
interceptorul muribund. Racheta de ejecţie îl purtă spre Interdictor, deşi aceasta 
urma să se consume cu mult înainte să ajungă acolo. Totuşi, e în siguranță. 

O nouă prezență se concentră asupra mea şi am ştiut că aveam probleme 
serioase. Chiar şi fără să folosesc Forţa, există oameni care au minţile atât de lente 
încât aproape că poți auzi sinapsele cum se activează într-un ritm toropit. Alţii sunt 
atât de iuți la minte încât ajungi să te minunezi de conexiunile pe care le fac, dar 
numai după cele cinci sau zece minute necesare pentru a le desluşi procesele de 
gândire. Şi apoi există oameni ale căror minți se mişcă în mai multe dimensiuni, 
toate cu viteza luminii, lăsându-te incapabil să ghiceşti măcar cum funcţionează 
minţile lor. 

Tycho Celchu avea o astfel de minte, dar ceea ce m-a impresionat la el nu a 
fost viteza cu care gândea, ci deliberarea rece care definea modul în care gândea. 
Când m-a ales ca ţintă, nu am simțit lama îngustă aşa cum o simțisem în cazul lui 
Gavin. În schimb, Tycho avea toată nava mea în interiorul cutiei şi, secundă de 
secundă, micşora acea cutie, eliminând datele străine, până când nava mea şi 
cutiuța pe care el o etichetase drept ţintă deveniră unul şi acelaşi lucru. Mai 
impresionant decât asta, însă, a fost faptul că acea căsuţă-țintă avea mai multe 
apendice, fiecare arătând spre direcţia tuturor manevrelor pe care le puteam folosi 
pentru a scăpa de el. Dacă făceam o mişcare corectă, mă putea trage înapoi în 
căsuţa lui de ţintire. Dacă combinam două sau trei mişcări, apendicele curgeau 
departe de opţiunile eliminate şi creştea pentru a bloca noile căi de scăpare. Mintea 
lui funcționa ca legendarul demon de pe Mon Calamari, înlănțuindu-mă cu braţele, 
unul după altul, căutând să mă tragă înapoi în locul în care mă putea ucide. 
Singurul mod de a-l învinge era să-l fac pe el vânat. Am făcut o manevră de inversare 
şi am plonjat, apoi am accelerat din nou şi am urcat într-o buclă strânsă care ar fi 
trebuit să mă arunce pe coada lui. M-a anticipat, aşa că a virat la stânga, iar eu am 
virat imediat după el. Am accelerat din nou şi m-am apropiat mai repede de el decât 
ar fi trebuit, după care am lansat o lovitură care a ratat spre stânga, apoi m-am 
rostogolit tot spre stânga şi am tras manşa înapoi. Am ţinut urcarea timp de trei 
secunde, apoi am făcut inversare şi m-am întors într-o buclă. 

X-interceptorul lui Tycho trase înapoi spre partea din față a cuplajului meu, 
însă eu nu aveam nicio şansă de a trage asupra lui. Aveam impresia că mărea cutia 
în care încerca să mă prindă în capcană. Trebuia să se confrunte şi cu problema 
suplimentară de a fi o ţintă, ceea ce îi oferea o varietate de tactici pe care să le 
folosească împotriva mea. Doar câteva dintre ele au funcţionat pentru a mă readuce 
şi pe mine în cutia-țintă, motiv pentru care am făcut tot ce am putut pentru a 
îngreuna acele alegeri. 

— Lider Stâncă, sunt Invidiosul. Vino înapoi dacă vrei să te ducem acasă. 

— Am înţeles. 

Am transmis mesajul către escadrila mea. Caet se întoarse. 

— Ai nevoie de ajutor, Lider? 

— Nu, sunt bine. Hai să plecăm de aici. Grăbiţi-vă. 

— La ordin. 

M-am rostogolit spre dreapta, apoi am virat puternic la stânga şi am redus 
accelerația pentru a strânge virajul. Am accelerat când am ieşit din viraj, evitând o 
rafală de laser cvadruplă din partea lui Tycho, apoi am tăiat accelerația, am apăsat 

suficient de mult pe manşă pentru a mă împinge în direcţia lui şi am micşorat din 
nou accelerația. Am executat un foc rapid care i-a acoperit scuturile cu fulgere azurii, 
apoi am apăsat şi mai mult manşă, am efectuat o întoarcere şi m-am aruncat după 
el. Am mai tras o lovitură care l-a nimerit şi i-a prăbuşit scutul din spate. 

În situaţia lui m-aş fi panicat, dar nu am perceput aşa ceva dinspre el. Ne-am 
mutat pur şi simplu într-o cutie şi mai mare, în care el îşi răsucea şi rostogolea X- 
interceptorul printr-o serie de manevre pe care nu le-aş fi putut urmări nici dacă le- 
aş fi programat în calculator. Ori de câte ori avea de făcut o alegere tactică, o făcea 
într-o fracțiune de secundă, prezentându-se cu o altă alegere. Traseele păreau alese 
la întâmplare, înlăturând orice capacitate de a-l anticipa, însă toate se îndreptau 
spre cutia de ţintire. Ştiam bine că nu trebuia să rămân prin preajmă. M-am împins 
într-un viraj larg care mă îndrepta înapoi spre Invidiosul. Distrugătorul începuse să 
tragă foc defensiv care se desfăşura în valuri pentru a descuraja urmărirea. Teoretic, 
artileriştii noştri nu trăgeau în navele de luptă care se apropiau, dar îşi plasau 
focurile destul de aproape pentru a descuraja pe oricine venea după noi. În timp ce 
salvele navei mari nu aveau şanse să lovească niciuna dintre navele de vânătoare, 
totuşi, piloţii trebuiau să se îngrijoreze de ele, ceea ce nu le dădea mână liberă în 
urmărirea țintelor. Şi, dacă un pilot care se apropia era suficient de bun, putea să-şi 
strecoare nava în spațiul prin care tocmai trecuseră focurile de turbolaser, lăsând ca 
razele de energie ale navei mari să îl protejeze de urmărire. 

Alergând înapoi prin câmpul de luptă principal, am văzut nave distruse şi piloți 
ejectați peste tot. Numărul de Y-interceptoare care atârnau acolo făcea ca locul să 
arate ca un bârlog de rancor. Am văzut şi câteva carcase de cuplaje pe acolo, şi 
câteva corvete din fiecare parte. Junghiul nu era printre navele moarte, ceea ce am 
luat ca pe un lucru pozitiv — relativ vorbind. Deşi Supraviețuitorii erau o adunătură 
urâtă de mincinoşi, criminali, pirați şi hoţi, unii dintre ei aproape că îmi deveniseră 
prieteni şi nu voiam să-i văd morți. 

Brusc, am simțit un sentiment de victorie pulsând dinspre Tycho. Am apăsat 
cu degetul mare selectorul de ţinte şi am examinat cele mai periculoase ținte. Ceea ce 
am primit au fost o pereche de torpile protonice care se apropiau rapid de cuplajul 
meu. În ciuda încercărilor mele, Tycho se întorsese şi mă fixase ca ţintă, apoi îmi 
trimisese două cadouri de adio. Torpilele se deplasau considerabil mai repede decât 
cuplajul meu, ceea ce era marea lor putere şi, din fericire pentru mine, principala lor 
slăbiciune. 

Am urmărit indicatorul de rază de acţiune al rachetei principale cum se 
deplasa în jos şi, când s-a apropiat la mai puţin de două sute de metri, am tras de 
manşă, apoi am înclinat-o spre stânga şi am intrat în picaj. Prima rachetă trecu în 
viteză prin fața mea, în timp ce a doua se rostogolise şi îşi corectase poziția. Mi-am 
blocat manşa înainte şi am plonjat, lăsând ca aceasta să treacă şi ea pe lângă mine, 
apoi am zâmbit. 

Calea de ieşire din această capcană am învățat-o de la tine, Tycho. 

Folosindu-mi scanerele, am localizat prima rachetă şi am fixat-o ca ţintă. Mi- 
am adus cuplajul în aşa fel încât să mă îndrept direct spre ea şi am aşteptat până 
când s-a apropiat la mai puţin de un kilometru. Mi-am mutat armele pe laserele 
duble, am coborât ţinta pe racheta care se apropia şi am tras de două ori. Prima mea 
pereche de fulgere a ratat, dar a doua a nimerit, făcând racheta bucăţi la doar cinci 
sute de metri distanță. M-am rostogolit, am plonjat şi am localizat a doua torpilă. Am 

nimerit-o cu prima lovitură, detonând-o la un kilometru, apoi am zburat prin mingea 
de foc auriu într-un picaj lung spre Invidiosul. 

Am auzit vocea lui Tycho răzbătând pe o transmisie largă. 

— Un zbor foarte fantezist, cuplajule. 

— Nu am vrut să crezi că sunt un începător, Lider Vagabond. Pe data viitoare. 

Mi-am băgat cuplajul într-o împletitură rapidă, apoi am pătruns sub umbrela 
de foc a Invidiosului şi am aterizat cu Tri-Luptătorul în mijlocul zonei de întâlnire pe 
care o primiseră Supraviețuitorii. Am observat, în timp ce aduceam nava de luptă în 
aşa fel încât partea din față să fie îndreptată spre trapa de ieşire, faptul că 
Supraviețuitorii pierduseră doar şase dintre cele treizeci şi şase de cuplaje, iar eu 
pierdusem doar două. Grupul de cuplaje Imperiale pierduse peste o duzină, iar prima 
linie a escadrilei lor de frunte — spațiile rezervate ofițerilor comandanți — părea goală. 

După ce am respirat adânc, mi-am scos casca şi echipamentul de protecţie 
ambientală, apoi am deschis trapa şi am coborât din cuplaj. Timmser şi Caet m-au 
ajutat să cobor pe punte şi m-au susținut în timp ce picioarele îmi cedau. Mi-a luat o 
clipă să realizez cât de slăbit mă simțeam. Zborul împotriva lui Tycho fusese probabil 
cel mai dificil lucru pe care îl făcusem vreodată, iar eu aveam un avantaj în Forţă. 
Ceea ce făcuse el, ceea ce făcuse Wedge, fără să poată folosi Forța, îi făcea mult mai 
speciali decât orice Jedi. Ei zburau cu inima, cu creierul şi cu întreaga lor ființă. 

Timmser mă trase în picioare. 

— Ceea ce ai făcut acolo, Jen, a fost foarte inteligent. Ai tras în torpile. Asta le- 
a dat de gândit. 

Un claxon de avertizare răsună şi luminile roşii începură să clipească pe 
puntea hangarului. M-am întins înapoi şi m-am sprijinit de cuplaj în timp ce 
Invidiosul accelera până la viteza luminii. Generatoarele de gravitație ale navei 
anulau efectele fizice ale accelerării, dar faptul că priveam stelele trecând prin portul 
de ieşire era suficient pentru a mă dezorienta. 

Caet îşi puse mantia cu glugă şi îşi trase gluga în sus, apoi îşi scoase ochelarii. 

— Ne-am descurcat bine. Fulger a pierdut doar unul. Şoim a pierdut trei. 

— Pe cine am pierdut? 

— Cinci şi Şapte. Timmser ridică din umeri. S-au hotărât să se încurce cu nişte 
A-interceptoarele şi i-au făcut praf. 

Am clătinat din cap. 

— Sunt o pierdere. 

— A-interceptoarele angajaseră Junghiul. Blook şi Yander au crezut că vor 
câştiga puncte cu Căpitanul Nive. Timmser îşi trecu o mână înainte şi înapoi prin 
părul tepos, făcându-l să se ridice şi stropindu-mă cu puţină transpiraţie. Eşti bine 
acum, Căpitane? 

M-am îndreptat puţin. 

— Mai bine. Este uşor de uitat cât de obositor poate fi. 

— De ce te-ai luat de X-interceptoare? 

— Ei au venit după mine, Caet. Timmser l-a nimerit pe unul. Mulţumesc 
pentru ajutor. 

— Doar te ţineam în viață, Căpitane. Femeia înaltă îmi oferi un zâmbet uşor. 
Desigur, la cum zbori, nu e chiar o problemă. 

Un alt claxon răsună, apoi o voce puternică de bărbat se auzi în hangar prin 
interfon. 

— Atenţie. Amiralul pe punte. 

Pocnetul cizmelor pe punte ne-a însoţit în timp ce ne grăbeam şi ne aliniam în 
fața zonei de reuniune a escadrilei. Vizavi de noi, escadrilele Imperiale se aliniau în 
mod similar. Toţi arătau mai degrabă eleganţi în uniformele lor negre, în timp ce noi 
arătam ca un echipaj destul de zdrențăros. Unii dintre noi aveau uniforme de 
Supravieţuitori, pline de cusături aurii cu gri şi roşu, dar majoritatea purtam un 
amestec pestriț de lucruri pe care le luasem de pe planetele pe care le jefuisem sau 
de la unităţile din care am dezertat în trecut. Escadrilele arătau la extreme, singurul 
nostru avantaj fiind acela că mai mulți dintre noi supraviețuiseră bătăliei. 

Puţul turboliftului central se deschise şi doi soldaţi din trupele de şoc ieşiră în 
armuri atât de strălucitoare, încât aproape că i-am cerut lui Caet să-mi dea ochelarii 
ei de protecţie. Aceştia se opriră, apoi se despărțiră, fiecare făcând un pas în lateral, 
ceea ce îi permise Amiralului Tavira să iasă pe punte. Soldații, atât cei care o 
flancau, cât şi cei doi care ieşiseră din turbolift pentru a se plasa în spatele ei, o 
eclipsau fizic; dar ceva din felul în care se mişca o făcea să pară departe de a fi 
minusculă. Purta o uniformă gri de amiral şi ţinea strâns la baza spatelui o cravaşă. 
Chiar şi la o asemenea distanță, puteam simţi electricitatea din privirea ei de ametist. 

Îşi privi oamenii, apoi pe noi. Făcu un gest nepăsător cu mâna dreaptă cu 
mănuşi negre, arătând spre noi. Trupele deschiseră calea, mersul ei dezinvolt fiind în 
contrast puternic cu paşii lor precişi şi măsurați. Când s-a apropiat de noi şi a 
început să meargă prin fața rândului, mâinile ei ieşiră de la spate, jucându-se cu 
cravaşa în palma mâinii stângi sau bătând uşor şi tachinant pe podul palmei. 

Mi-am păstrat fața impasibilă în timp ce trecea pe lângă mine, luptând 
împotriva oricărei reacții când aruncă o privire rapidă în direcția mea. Înălțimea ei 
ceda în fața mea cu zece centimetri buni, iar părul ei negru ca vidul strălucea cu 
reflexe argintii. Carnea ei palidă se întinsese peste oasele fine, fără ca la colțurile 
ochilor sau ale gurii să fi început să i se contureze vreo linie. Ca formă şi vârstă, 
părea să fie mai degrabă o copilă, dar siguranța rece a paşilor ei şi felul în care ne 
măsura pe toți cu o privire de o clipă, trădau kilobiți de date despre vârsta ei 
mentală. 

Se opri în fața Căpitanului Tyresi Gurtt şi plesni cu cravaşa peste umărul ei. 

— Tu ai fost cea care a comunicat planul de luptă, nu-i aşa? 

— Eu am fost, doamnă Amiral. 

Tyresi îşi păstră vocea echilibrată, dar am surprins în ea un indiciu de tremur. 
Tavira îi studie chipul pentru o clipă, lăsând tăcerea să persiste până la punctul în 
care deveni puțin incomodă. 

— Ai sugerat o retragere în timp ce îi lăsai pe cei din Republică să se salveze. 

— Aşa am făcut, doamnă Amiral. 

Din nou tăcerea se prelungi, atât Tavira cât şi Tyresi rămânând nemişcate. 
Simţeam cum creşte presiunea. 

Strategia pentru care era învinuită Tyresi era a mea şi orice pedeapsă pe care o 
primea pentru asta ar fi trebuit să fie a mea. Am tras aer în piept şi am vrut să spun 
ceva, dar am surprins o foarte mică contracție a cărnii în colțul gurii Tavirei. 

— A fost o strategie câştigătoare, Căpitane Gurtt. Tavira arătă aproape 
nepăsătoare către proprii ei piloți. Colonelul Lamner nu a fost de acord cu ea şi s-a 
îndreptat direct spre X-interceptoare. Ai observat că nu este aici pentru a-şi apăra 
decizia. 

— Nu, doamnă Amiral, nu este. 

Cravaşa atinse din nou umărul lui Tyresi. 

— Ceea ce înseamnă că trebuie să-l înlocuiesc. Te voi pune în locul lui, 
Colonele Gurtt. 

Ochii negri ai lui Tyresi se măriră. 

— Eu, să mă mut pe Invidiosul? 

— Sunt convinsă că Căpitanul Nive va fi de acord cu această schimbare. 

— Da, doamnă Amiral. Tyresi se încruntă. Ar fi greşit, Amirale, dacă nu v-aş 
spune că strategia pe care am comunicat-o a venit de la Căpitanul Idanian. El a 
sugerat-o, iar eu am crezut că este bună şi v-am transmis-o. 

— Da, toarse Tavira, Căpitanul Idanian, cel care a distrus torpilele protonice 
trase spre nava mea. Mă gândeam să-l numesc înlocuitorul tău în Escadrila Fulger. 

Remart clătină din cap, iar Tavira se orientă spre el ca un şoim-liliac asupra 
unui melc de granit. 

— Ai altceva de oferit, pilot? 

— Îmi cer scuze, doamnă Amiral, dar nu aşa sunt selectaţi ofițerii în rândul 
Supraviețuitorilor. 

— Oh, şi care este procedura? 

Remart zâmbi fermecător. 

— Mai întâi, cineva trebuie să fie votat în Escadrila Fulger, pentru că suntem o 
escadrilă de elită. 

Tavira dădu din cap. 

— El ar trebui ales de proprii săi piloţi pentru a ocupa acest loc? 

Remart făcu un semn din cap. 

— Da, doamnă Amiral. 

Ținând cravaşa apăsată gânditor pe buze, Tavira se roti şi se uită la escadrila 
mea. 

— Toţi cei care sunt în favoarea intrării Căpitanului Idanian în Escadrila 
Fulger, vă rog să ridicaţi orice membru vă convine. 

Nouă mâini se ridicară de-a lungul liniei. A mea nu o făcu. Tavira se încruntă. 

— Te opui alegerii tale? 

— Am responsabilități față de piloții mei. 

— Ai responsabilități față de mine. Te vreau în Escadrila Fulger. 

— Voi face după cum ordonațţi, doamnă Amiral. 

Se uită la Remart. 

— Acum îmi spui că el ar trebui să fie ales lider al Escadrilei Fulger, da? 

— Aşa se procedează, doamnă Amiral. 

Zâmbetul Tavirei înflori plin de dinți. 

— lar poziția de comandant al acestei escadrile este una pe care o râvneşti 
pentru tine, nu? 

Întregul corp al lui Remart înțepeni. 

— Aş fi cel mai fidel şi mai aprig servitor al dumneavoastră, doamnă Amiral. 

Tavira plesni cu cravaşa încet peste stomacul lui Remart. 

— Şi totuşi ai putea fi, dar nu vreau ca tu să comanzi Fulgerele. Presiunea 
comenzii ar putea să-ți încrețească fruntea şi nu aş vrea să văd că ţi se întâmplă 
asta. Toţi cei din Escadrila Fulger care sunt în favoarea preluării comenzii de către 
Căpitanul Idanian, vă rog să ridicați un apendice. 

Nouă mâini se ridicară şi, după o biciuire rapidă a cravaşei, acestora li se 

alătură şi mâna lui Remart. Tavira zâmbi grațios. 

— Deşi disprețuiesc democraţia, este plăcut să văd că acest obicei ciudat are 
ca rezultat unanimitatea. Felicitări, Căpitane Idanian. Ai obţinut o nouă comandă. 
Acum poţi transmite planurile tale direct către Invidiosul. 

— Este un privilegiu pe care îl voi exercita cu grijă, doamnă Amiral. 

Ochii ei violeți se îngustară. 

— De ce am sentimentul că am făcut o greşeală când te-am ridicat în grad? 

Mi-am păstrat expresia deschisă. 

— Nu am nicio idee, doamnă Amiral. 

— Ai grijă, Căpitane Idanian, să nu-mi dai motiv să mă mai gândesc la asta. 

— Aşa cum ordonațţi, doamnă Amiral. 

Mi-am aplecat capul spre ea şi nu l-am mai ridicat până când ea şi anturajul ei 
nu au plecat cu Tyresi pentru a o prezenta noului ei comandament. l-am aruncat o 
privire lui Remart şi l-am văzut tremurând de furie. Eu nu i-aş fi dat Tavirei niciun 
motiv să creadă că făcuse o greşeală. Remart, pe de altă parte, mai mult ca sigur că 
ar fi făcut-o. Din acest motiv, am ştiut atunci că atunci când va veni inevitabila 
noastră confruntare, doar unul dintre noi va scăpa. 

Capitolul 38 


Preluarea conducerii Escadrilei Fulger în locul lui Tyresi Gurtt s-a dovedit a fi 
atât dificilă, cât şi mai puţin dificilă decât aş fi crezut. Jacob Nive aprobase alegerea, 
ceea ce redusese resentimentele unora dintre membrii Fulger. Cei mai mulți dintre ei 
aşteptau să vadă cât de bine puteam zbura şi, deşi datele senzorilor din zborul 
împotriva lui Tycho şi doborârea torpilelor îi convinseseră cu siguranță pe cei mai 
mulți, câțiva mai reținuți aşteptau până când am avut ocazia să ne antrenăm unul 
împotriva celuilalt. Remart şi alți doi - cărora li se alătură curând şi celălalt pilot 
înlocuitor din Escadrila Spintecare — mi s-au opus hotărâți. l-am adunat într-o Grupă 
şi abia aşteptam să îi pot trimite spre Escadrila Vagabond sau spre grupul de A- 
interceptoare al lui Pash Cracken. Ştiam că era o dorinţă categoric nepotrivită pentru 
un Jedi şi mă simțeam neliniştit în legătură cu asta, dar faptul că Remart complota 
să mă bage în bucluc adăuga un stres de care nu aveam nevoie în viața mea. 

Din fericire pentru el şi pentru mine, Invidiosul nu a mai convocat pe nimeni 
pentru misiuni timp de peste o lună, lăsându-ne să lâncezim pe Courkrus. Am 
presupus cu toţii că Tyresi a avut nevoie de atâta timp pentru a reuni grupul de nave 
de luptă al Invidiosului. Lipsa de acțiune nu o împiedicase pe Amiralul Tavira să 
apară din când în când pe Courkrus pentru întâlniri cu diverşi lideri de bande, totuşi 
nu mi-a fost încredinţată nicio misiune în urma acestor întâlniri. 

În afară de lucrul cu noua mea escadrilă, am folosit timpul liber pentru a trece 
în revistă diferitele evenimente ale raidului asupra Xa Fel. Am aflat mai târziu, prin 
diverse canale, că Noua Republică nu ne aşteptase pe Xa Fel. Organizaseră un raid 
surpriză asupra Xa Fel pentru a-i prinde în capcană pe oficialii de la Kuat Drive 
Yards, care primise diverse ordine judecătoreşti de a nu mai polua planeta şi de a 
începe campanii masive de decontaminare, dar nu făcuse aproape nimic pentru a se 
conforma. În timpul raidurilor lui Thrawn, nu se făcuseră prea multe pentru a pune 
în aplicare ordinele — la fel şi în cazul lui Thrawn, la fel şi în timpul tulburărilor 
legate de Împăratul renăscut. Kuat Drive Yards se lăsase în voia sorții, aşa că Noua 
Republică intervenise, folosind un Interdictor pentru a ţine toate navele existente în 
sistem şi erau în plin proces de verificare a tuturor problemelor când am apărut noi. 

Deşi m-am bucurat să văd că Xa Fel era pe cale să fie decontaminată, natura 
raidului şi faptul că ne-am poticnit de el au căpătat o semnificație mai mare pentru 
mine. Oamenii Tavirei rataseră prezența forțelor Noii Republici pentru că aceste forțe 
nu erau acolo pentru a prinde Invidiosul. Aceste forțe aveau o altă ţintă. Asta 
însemna că sfetnicii Tavirei erau capabili să citească amenințările îndreptate spre ea, 
nu spre viitor în general. Simţeau aceeaşi intenţie ostilă pe care am primit-o de la 
Tycho, doar că ei au fost avertizaţi cu puţin timp înainte. Dacă ceva nu reprezenta o 
amenințare directă la adresa Tavirei şi a Invidiosului — şi, prin extensie, a 
consilierului însuşi — pur şi simplu nu se consemna. 

Oricât de buni erau aceştia în folosirea Forţei, păreau limitați şi doar pe jumătate 
antrenați. Consideraţia mea deşartă despre cum să folosesc această descoperire 
împotriva Tavirei mi-a ocupat o mare parte din timpul liber şi nu era o problemă pe 
care să o pot împărtăşi cu prietenii mei. Aceasta fusese scoasă din discuţie într-o 

după-amiază, când Jacob Nive m-a chemat în biroul său. Ştiam că piloţii care 
fuseseră pe Xa Fel fuseseră chemați la propriile lor comandamente pentru a 
răspunde la întrebări despre bătălie, dar acest proces îi lăsase pe Supraviețuitori 
pentru final. Piloții din celelalte trupe păstrau tăcerea în legătură cu ceea ce se 
întâmplase la interogatorii, dar am dedus că niciunul dintre ei nu avea cu adevărat 
vreo idee despre ceea ce li se întâmplase. 

Am intrat în birou, i-am salutat pe Căpitanul Nive şi pe Amiralul Tavira, apoi 
m-am mutat pe al treilea scaun din setul de scaune din fața biroului lui Nive, cel 
care era cu spatele la uşa care dădea spre un birou de legătură. 

Amiralul Tavira, care purta o ţinută neagră de pilot, cu o jachetă scurtă şi o 
pelerină asortată, îşi încrucişă picioarele şi îşi lăsa piciorul stâng cu cizme să ţopăie 
oarecum nerăbdătoare. 

— Mulţumim că ni te-ai alăturat, Căpitane Idanian. 

Am dat din cap o dată. 

— Plăcerea mea, doamnă Amiral. Cu ce vă pot fi de folos? 

— Fac investigaţii cu privire la bătălia de la Xa Fel. După cum ştii, în trecut, 
consilierii mei au fost destul de istețţi în a ţine Invidiosul departe de pericol. Tavira mă 
privi cu ochii pe jumătate închişi, seducători. La Xa Fel au eşuat, dar au simţit o 
prezenţă acolo. 

— O prezență? M-am încruntat. Nu sunt sigur că înțeleg. 

— Ştii ce este un Cavaler Jedi? 

Întrebarea ei veni moale şi aproape seducătoare. Vârful roz al limbii ei îi 
umezea buzele în timp ce aştepta răspunsul meu, privirea ei crescând în intensitate. 
Felul ei de a fi, ținuta şi tonul vocii sugerau recompense pentru adevăr, iar eu m-am 
trezit surprinzător de dispus să-i fac pe plac. Promisiunea lui Exar Kun de a mă lăsa 
să o posed mi-a trecut prin minte, urmată rapid de imaginea lui Mirax, provocându- 
mi o mică tresărire. În urma acelei tresăriri, am simţit o prezenţă care mi se strecura 
în minte. Venise timid şi blând, sub forma unui tentacul rotofei care se rostogolea şi 
țopăia pe suprafața conştiinţei mele. Dacă nu aş fi fost antrenat în căile Forţei, nu l- 
aş fi observat niciodată, sau aş fi pus totul pe seama privirii pătrunzătoare a Tavirei. 
Aşa cum era, chiar şi cu abilitățile mele rudimentare în Forţă, i-am simțit 
intruziunea şi am căutat să o deviez de la orice cercetare profundă. 

Mi-am amintit cum Luke intrase în mintea mea, făcându-şi gândurile să curgă 
împreună cu ale mele. Am inversat acea tehnică. Din moment ce cel care mă verifica 
era în căutarea informațiilor despre Forţă şi Cavalerii Jedi, i le-am furnizat. Am scos 
la iveală toate amintirile despre Jedi din toate holodramele şi documentarele de ştiri 
de doi bani de care îmi puteam aminti. Am creat un ansamblu de astfel de imagini, 
permițând persoanei să pătrundă, apoi am înglobat-o în această bogăție de date. 

— Da, doamnă Amiral. Am roşit şi am privit în jos. Eram destul de fanatic în 
privinţa acestui subiect când eram copil. Mă uitam la tot ce puteam pentru că îmi 
înfuria familia. Pe atunci nu înțelegeam riscul pe care îl reprezentam pentru familia 
mea şi nici riscul pe care Jedii îl reprezentau pentru Imperiu. Ştiu că Noua Republică 
pretinde că are câțiva şi cred că unul dintre ei a fost responsabil pentru distrugerea 
Caridei. 

— Într-adevăr, aşa a fost. Ochii Tavirei se luminară uşor. La bătălia care a avut 
loc la Xa Fel, oamenii mei au avut indicii despre prezenţa unui Jedi. Ştii ceva despre 
asta? 

Mi-am dat capul pe spate şi am râs. 

— Totul are sens, acum. 

Ea se încruntă. 

— Ce anume? 

— Torpilele protonice. Astea ar fi fost ceva ce ar fi folosit împotriva Invidiosului. 

Nive clătină din cap. 

— Din nou, cu ajutorul navelor de sprijin. 

I-am privit în mod deschis pe amândoi, alimentând şocul în bazinul de amintiri 
din creierul meu. 

— Cavalerul acela Jedi, Luke Starkiller, Adam Darklighter, Biggs Skywalker, 
mă rog, cel care a distrus Steaua Morţii la Yavin... A folosit torpile protonice. E logic 
că le-a tras asupra navei tale când a plecat. Eu zburam împotriva Escadrilei 
Vagabond, iar el a fost fondatorul Escadrilei Vagabond, la urma urmei. 

Am simțit aceeaşi surpriză de pe chipul Tavirei derulându-se pe conexiunea 
din creierul meu. Acea prezenţă se retrase în timp ce surpriza Tavirei se topea într- 
un zâmbet apreciativ. 

— Sunt impresionată, Căpitane Idanian. Nimeni altcineva nu a făcut legătura 
între Escadrila Vagabond şi Jedi. 

— Nici măcar consilierii tăi? 

— Nu, nici măcar ei. Cravaşa pocni în palma ei înmănuşată. Cum se face că ai 
reuşit să găseşti acest răspuns? 

Mi-am îngustat ochii. 

— Pilotul acela de X-interceptor aproape că m-a doborât. Ştiam că era din 
Escadrila Vagabond, dar când mi-am analizat prestația după eveniment, mi-am dat 
seama că trebuia să ştiu mai multe despre ei toți. Istoria lor reprezintă o lectură 
fascinantă. Chiar şi tu eşti menţionată în ea. 

Şi-a ridicat capul şi privirea ei deveni glacială. 

— M-am confruntat cu ei de mai multe ori, dar niciodată cu un Jedi care zbura 
cu ei. 

Am încercat, dar nu mi-am putut reprima un fior. Ea îl surprinse şi zâmbi. 

— Ai supraviețuit unei întâlniri cu ei, ca şi mine. Asta ne face să fim spirite 
înrudite? 

— Ne face pe amândoi supraviețuitori. 

— Şi te mândreşti cu faptul că eşti un supraviețuitor? 

Am clătinat din cap. 

— Mă mândresc cu faptul că sunt un învingător. 

Ochii ei se măriră uşor. 

— Şi câştigi întotdeauna? 

— Până acum da. 

— Poate că nu ai fost provocat cum trebuie. Îşi strânse buzele pentru o clipă. 
Poate că ar trebui să găsesc o provocare pentru tine. 

Căpitanul Nive se mişcă neliniştit pe scaunul său. 

— Dacă doriţi, pot să... 

Am ridicat o mână. 

— Vă cer scuze, domnule. Pot să vă vorbesc deschis, doamnă Amiral? 

Tavira clipi la mine. 

— Asta este ceva diferit. Continuă. 

M-am ridicat în picioare. 

— Am un mare respect pentru dumneavoastră, doamnă Amiral, ca tactician şi 
pentru că ați reuşit să ţineţi laolaltă această coaliție. Abilitatea dumneavoastră de a 
păstra Invidiosul intact în timp ce Noua Republică îl vânează este de-a dreptul 
miraculoasă. Şi, fără să vreau să par îndrăzneț, dar cred că sunteţi... uimitor de 
frumoasă. Adevărul e că m-am alăturat Invidioşilor pentru a fi pilot şi pentru a face 
bani. Dacă provocarea pe care vă gândiţi să mi-o oferiţi îmi testează abilitățile de 
pilot, sunt omul dumneavoastră. Dacă nu, nu sunt interesat de slujbă. 

Nive părea siderat şi sunt destul de sigur că a crezut că i se va ordona să mă 
ucidă chiar în acel moment. Tavira păru surprinsă. Doar pentru o secundă. După 
care se ridică în picioare şi mă plesni cu cravaşa peste față. Ştiam că urma o lovitură 
usturătoare — nici măcar nu era nevoie ca Forţa să-mi spună asta — şi am încasat-o 
pur şi simplu. Durerea s-a înfipt în carnea mea şi căldura i-a luat locul în obrazul 
meu drept. Nu am simţit niciun pic de sânge, dar ştiam că voi avea o vânătaie urâtă 
timp de o zi sau două şi o contuzie urâtă după aceea. 

— Asta e pentru prezumția ta, Căpitane. Tavira aduse înapoi cravaşa şi o 
apăsă sub bărbia mea. Dacă te-aş găsi atrăgător — şi deşi eşti departe de a fi urât, nu 
eşti de un tip pe care să-l agreez — şi aş fi vrut să mă acompaniezi, ai fi făcut-o. Nu 
vorbi. Să ştii că ceea ce-ţi spun este pur şi simplu un fapt. Ochii ei aproape că se 
închiseră în timp ce mă privea. Păcat că eşti atât de blond. Întotdeauna mi s-a părut 
că blonzii sunt un dezastru pentru mine. 

Se îndepărtă brusc, lăsând cravaşa să mă atingă pe gât. 

— În ceea ce priveşte provocările ca pilot, ţi le voi prezenta. În decurs de o 
săptămână, cred, îi voi pune pe Supraviețuitori să fie vârful de lance al unei misiuni 
pentru mine. Crezi că vei fi la înălțimea acestei provocări? 

— Voi face cum mi se ordonă, doamnă Amiral. 

Tavira se întoarse spre mine, încet, cu un zâmbet timid pe faţă. 

— Îmi imaginez că aşa vei face, Căpitane, ceea ce înseamnă că există speranța 
unui viitor pentru tine. Nu mă dezamăgi. Nu îţi va plăcea ce se întâmplă cu cei care 
mă dezamăgesc. 


M-am retras din biroul lui Nive, trecând pe lângă Timmser, care aştepta să 
intre următoarea, şi am ieşit în lumina soarelui. Am început să mă îndrept spre un 
mic restaurant care îmi plăcea, dar când am început să mă gândesc, hoinăreala mea 
a devenit fără ţintă. Se întâmplaseră atât de multe lucruri în acea şedinţă, încât 
trebuia să le pun în ordine şi să-mi dau seama cum să procedez. În primul şi în 
primul rând, mi se confirmase ceea ce bănuiam: Consilierii Tavirei erau sensibili la 
Forţă şi erau instruiți să o folosească. Eram destul de sigur că abaterea mea trecuse 
neobservată, ceea ce însemna că niciunul dintre consilieri nu era foarte priceput la 
acest tip de sondare. S-ar putea ca talentul lor de a descoperi ameninţări să fi fost 
unul pasiv, acționând doar asupra amenințărilor îndreptate împotriva lor. Ceea ce 
însemna că erau în mare parte reactivi, fiind genul de luptător care contraatacă. 

Nu este rău, dar înseamnă că trebuie să fii lovit înainte să poti riposta. 

Faptul că detectaseră utilizarea Forţei de către mine în timpul luptei m-a 
deranjat şi m-a făcut să fiu recunoscător că am făcut eforturi pentru a-mi păstra 
protejată sensibilitatea la Forţă. Dacă presupunerea timpurie a lui Luke că Mirax 

fusese luată pentru a preveni o intervenţie din partea mea era adevărată, deoarece 
prezența mea în Forță mă putea identifica, aproape că îi anunțasem pe duşmanii mei 
că mă aflam aici. Faptul că erau dispuşi să accepte prezenţa Forţei în timpul bătăliei 
ca fiind cea a lui Luke Skywalker nu rezolvase această problemă - ci doar însemna că 
nu aveau cum să mă diferenţieze de Luke pentru moment. 

De asemenea, mi s-a părut ciudat faptul că nu am avut niciodată o idee despre 
consilierii Tavira înainte de sondarea din birou, sau în timpul bătăliei. Dacă mă 
puteau detecta, atunci se aflau în raza mea de acțiune pentru a-i detecta, sau cel 
puţin aşa se părea. Probabil că şi ei trebuiau să se protejeze, rămânând ascunși. 
Având în vedere că, până cu aproape o jumătate de deceniu în urmă, a fi un Jedi era 
o cale rapidă spre o moarte lentă, capacitatea de a rămâne ascuns era o virtute. 
Pentru mine, însă, această virtute însemna că puteam să mă aflu chiar lângă un 
inamic periculos şi să nu ştiu asta. În al doilea rând, şi la fel de important, 
învățasem că Tavirei nu-i plăcea să fie contrazisă. l-am zădărnicit preludiul unei 
propuneri, m-a pedepsit pentru asta, apoi mi-a spus să nu o mai sfidez niciodată. Nu 
a recunoscut că i-am dat peste nas şi nu a renunțat la controlul situației. Simţea în 
mod clar că ieşise învingătoare, iar eu nu voiam să ştiu cum avea de gând să îşi 
consolideze victoria. 

M-am trezit în fața cantinei Crash şi am coborât în adâncurile ei reci. Mi-am 
lăsat ochii să se adapteze la lumina slabă, apoi m-am îndreptat spre partea din 
spate, la o masă unde Timmser stătea cu Caet. Înainte să pot ajunge acolo, Remart 
îmi puse o mână grea pe umărul stâng. M-am întors, dându-i mâna la o parte. 

— Vrei ceva? 

Bărbatul uriaş îmi zâmbi şiret. 

— Doar să-ți fac cinste cu o băutură. 

— Au o ofertă specială pentru neurotoxinele Alion, nu-i aşa? 

Barmanul, un tip care avea destule răni pe față ca să fie de pe Xa Fel, râse. 

— Noi nu suntem de-ai lui Margath. Sasyru face cinste. Ce vrei să iei? 

— Bere lomin locală, mulțumesc. M-am uitat la Remart. De ce eşti atât de 
generos? 

— Nu vreau să existe neînțelegeri între noi, Căpitane. Ridică un coniac 
cărămiziu în direcția mea în semn de salut. Fără resentimente. 

— Sigur. 

Am acceptat berea de la barman, i-am făcut semn din cap lui Remart, apoi mi- 
am continuat drumul spre spate. Timmser îmi strecură un scaun cu piciorul. 

— Ce se întâmplă cu Remart? 

Timmser pufni şi Caet mârâi. 

— Sasyru a intrat în biroul lui Nive după mine, pentru a se întâlni cu Amiralul 
şi cu Căpitanul Nive. În urma întâlnirii a ieşit mulțumit. Se pare că Amiralul crede că 
îl va lăsa pe Remart să o distreze după următoarea noastră ieşire. 

— Oh. 

Am sorbit o parte din bere şi am lăsat carbonul să-mi atace limba. Berea mi s- 
a acrit în gură, dar ştiam că nu avea legătură cu prepararea berii. Nu-mi plăcea ideea 
că Remart era cu Amiralul Tavira şi m-am întors să mă uit încruntat la el. 

Caet lăsă un mârâit scăzut să i se strecoare din gât. 

— Gelozia nu ţi se potriveşte, Jenos. 

M-am uitat la ea, clipind surprins. 

— Gelos? Eu? Pe Remart? În niciun caz. 

Timmser clătină din cap. 

— Ai luat-o rău, în mod clar, Jen. 

— Nu, te înşeli. M-am încruntat la amândouă, apoi am băut. Am încercat să- 
mi spun că nu-mi plăcea ideea ca ei să fie împreună întrucât Remart mi-ar fi cauzat 
probleme cu Tavira. Cu Tavira sprijinindu-l, Remart va fi o teroare. 

Timmser îmi făcu un semn exagerat din cap. 

— Înţeleg, Căpitane Idanian, dar cred că datele senzorilor dumneavoastră sunt 
eronate. 

Caet aprobă cu un zâmbet. 

— Caută adevărul, Jenos. Nu zbura orbeşte. 

Sprâncenele mele se încruntară când am luat în considerare posibilitatea de a 
fi gelos. Ştiam că era o nebunie. Nu o doream - eu o aveam pe Mirax şi eram foarte 
fericit. O refuzasem şi puteam să o văd cu uşurinţă întorcându-se spre Remart atât 
pentru a-şi mângâia orgoliul, cât şi pentru a se băga sub pielea mea, din moment ce 
antipatia noastră reciprocă era bine cunoscută. Totuşi, chiar dacă nu o doream, îmi 
doream şi mai puţin să fie cu el. Sunt gelos! 

M-am cutremurat. O parte din mine ştia că toată gelozia mea era o chestie 
prestabilită şi genetică. Cucerind o femeie, un bărbat îşi garanta propria 
supraviețuire genetică, iar toţi ceilalți bărbaţi sunt rivali de facto în această căutare a 
nemuririi. Oricât de mult aş fi vrut să cred că mă îndepărtasem de natura mea 
animală - oricât de mult m-aş fi agăţat de dictonul lui Yoda că nu suntem creaturi 
primitive formate din materie - tot nu-mi plăcea Remart. De asemenea, simțeam o 
atracție puternică față de Leonia Tavira. Trebuia să recunosc. O parte din motivul 
pentru care îi întrerupsesem propunerea era pentru că o găseam dezirabilă. Era uşor 
de catalogat ca fiind atractivă, iar viclenia îi sporea atractivitatea. Firea ei capricioasă 
era periculoasă, dar tocmai acel pericol era o provocare: Aş putea, dacă aş avea o 
relație mai apropiată cu ea, să-i evit mânia? Înainte să-mi permit să urmez această 
linie de gândire, mi-am apăsat cana de bere rece pe obrazul drept şi am lăsat 
răcoarea să potolească focul de acolo. Am simţit mai degrabă o înțepătură când o 
parte din bere s-a scurs peste carnea julită, dar am lăsat-o să-mi amintească de 
latura meschină şi veninoasă a Tavirei. Oare sunt atât de pierdut încât să o doresc cu 
adevărat? Asta s-a înfipt ca o vibrolamă în orice dorință pe care o aveam pentru ea. 
Speram să fi lăsat o rană mortală, dar nu eram sigur de asta. 

Caet adulmecă o dată în direcția mea. 

— Fața ta. Cine? 

Am coborât berea şi i-am oferit o privelişte bună a rănii. 

— Colega de joacă a lui Remart. Nu i-a plăcut răspunsul meu la unele dintre 
întrebările ei. 

Timmser răsuci coniacul în jurul paharului, apoi zâmbi. 

— Le-am răspuns şi tot ce am primit a fost o durere de cap. 

— Da, ei bine, i-am spus că mă durea capul şi am fost biciuit pentru asta. 

— Nu e înțelept. Caet se aplecă în față. Fără milă pentru Remart. Pentru tine, 
mi-e teamă. 

— Nu te teme pentru mine, Caet. Am clătinat din cap. Şi nu o face în preajma 
Tavirei. Cred că poate mirosi frica şi slăbiciunea. Dacă miroşi a una sau alta în 
preajma ei, ai putea la fel de bine să mesteci un foc de blaster — va fi mai rapid şi s-ar 
putea să nu doară la fel de mult. 

Capitolul 39 


Noul raid promitea să fie uşor şi probabil că nu necesita demonstraţia de forță 
pe care urma să o facem, totuşi l-am urât. Amiralul Tavira stabilise că vom călători 
în sistemul Algara. Nu aveam de gând să lovim planeta principală, Algara 2, chiar 
dacă administraţia planetară, blocată de birocraţie, probabil că nu ar fi putut 
organiza nicio apărare. În schimb, ne-am îndreptat spre prima planetă din sistem, 
Kerilt, o lume junglă a cărei singură colonie era departe de a fi autonomă. Tocmai 
această lipsă de autonomie a făcut din Kerilt principala ţintă. Colonia Morymento 
găzduia una dintre cele mai mari comunități de supraviețuitori Caamasi din galaxie. 
Cu mult înainte să mă nasc eu, imediat după Războiul Clonelor, planeta Caamas 
fusese atacată cu brutalitate şi lovită cu suficientă putere de foc încât vegetația de pe 
ea se topise, lăsând-o ca o piatră moartă, iar marea majoritate a populației Caamasi 
murise. Din cauza meticulozității şi ferocității atacului, nimeni nu a ştiut cine l-a 
ordonat sau executat. Şi nimeni nu ştia de ce a fost executat. De când se ştie, 
Caamasi fuseseră foarte pacifişti şi erau sufletul moderaţiei şi al medierii. În timp ce 
câțiva dintre Caamasi s-au aventurat ca Jedi — printre care se număra, evident, şi 
prietenul bunicului meu, Ylenic It'kla - majoritatea celor care au părăsit planeta 
Caamas au făcut-o ca negustori sau savanți, negociatori şi diplomați. Erau atât de 
iubiți încât diverse limbi au adaptat cuvântul Caamasi pentru a însemna prieten de 
departe sau străin de încredere. 

Facţiunile din cadrul Imperiului au făcut cu siguranţă tot ce au putut pentru 
a-i ajuta pe supraviețuitorii Caamasi după arderea lumii lor. O serie de colonii 
precum Morymento au fost create, iar cei care erau predispuşi să vadă conspirații 
peste tot au mers chiar până la a sugera că Alderaan a fost distrusă pentru că 
găzduia una dintre cele mai mari comunități de refugiați Caamasi. Nu ştiam dacă a 
fost adevărat sau nu, dar îmi aminteam că mama mea strângea haine vechi pentru a 
le trimite în taberele Caamasi din alte părți ale galaxiei. Odată cu înfrângerea 
Imperiului, caritatea a continuat şi chiar s-a intensificat, ceea ce însemna că, în 
condițiile în care un transport semestrial de provizii tocmai sosise pe Kerilt, colonia 
Caamasi devenise o țintă perfectă pentru jafuri. 

Pe măsură ce am revenit în spaţiul real, am descoperit că nu eram singurii 
care considerau că proviziile Caamasi sunt un premiu care merită câştigat. Am 
zburat afară din Invidiosul şi am văzut un vechi crucişător de luptă din clasa Kaloth 
care orbita în jurul lui Kerilt. Transponderul indică faptul că se numea Harmzuay, 
iar eu ştiam de acea navă din vremea când eram în CorSec. Aparţinea unui grup de 
negustori de sclavi Thalassieni care, chiar şi pentru nişte negustori de sclavi, aveau o 
reputaţie destul de neplăcută - selectau pe cele mai bune şi mai inteligente dintre 
victimele lor şi îi omorau pe ceilalți, garantând astfel o aprovizionare diminuată care 
le creştea prețurile. 

— Fulgerele, după mine. Avem craniile lor. Ardeţi-i, nu folosiți tunurile ionice. 
Stâncă, Spintecare, coborâţi la sol şi atacați navele Thalassiene. Folosiţi tunurile 
ionice — nu vreau ca navele de sclavi să fie distruse cu sclavi înăuntru. 

Timmser şi Wallon confirmară ordinele mele şi se îndreptară spre atmosferă, în 

timp ce noi, restul, ne apropiarăm direct spre cele două duzini de Z-95 Headhunter 
pe care le foloseau Thalassienii - modele destul de standard cu două blastere triple şi 
un lansator de rachete. Piloții Thalassieni nu erau răi, dar noi eram mai buni - mult 
mai buni. L-am nimerit pe primul meu atacator într-o confruntare față în față. Am 
tras primul, împroşcându-i scutul din față cu laser. Acesta se abătu puţin şi trase o 
rachetă spre mine, dar aceasta trecu fără să facă rău. Următoarele două proiectile i- 
au străpuns scutul. Unul a găurit carlinga, iar al doilea a topit o parte din motorul 
stâng. Bucăţi din el se desprinseră, explodând prin carcasă, iar apoi, aripa se 
desprinse şi zbură în spaţiu. Craniul continuă să se rotească, iar pilotul, dacă mai 
trăia, nu mai putea face nimic în acest sens. 

Următorul pilot m-a lovit o dată cu rafalele roşii din blasterele sale triple, dar 
scuturile mele rezistară. Am ripostat, lovindu-l cu o pereche de rafale laser. El se 
rostogoli spre dreapta pentru a se îndepărta de mine, aşa că m-am rostogolit spre 
stânga pentru a mă plasa în coada lui. Am dezlănţuit o altă rafală care i-a ciugulit 
scutul de la pupa, apoi m-am rotit şi am urcat în bucla lui continuă. A încercat să se 
rostogolească spre stânga şi să se îndepărteze de mine, dar o împingere rapidă a 
manşei de direcție înainte şi o atingere a cârmei m-a adus înapoi peste el. 

Ultimele mele salve i-au străpuns scuturile şi, dacă ar fi pilotat un X- 
interceptor, i-ar fi decapitat astromecul. Aşa, într-un craniu, i-am smuls cupola 
carlingii şi primii zece centimetri din cască. 

Fulgere roşii de blaster trecură pe lângă mine dinspre dreapta. Am lăsat 
accelerația deconectată şi am mers cu prova în jos timp de două secunde, apoi am 
accelerat din nou şi am virat spre dreapta. Craniul care încercase să se strecoare în 
urma mea mă depăşi, oferindu-mi burta sa ca ţintă liberă. Am pompat două seturi de 
proiectile în el, prăbuşind scutul din față şi distrugând prima treime din navă. Dacă 
nu cumva pilotul era foarte bun, tot ce urma să fie în stare să facă era să zboare 
drept spre sol. Cu toate astea, a funcţionat, pentru că dacă ar fi coborât, ar fi revenit 
la lupta aeriană, iar dacă ar fi urcat, ar fi intrat în lupta dintre Harmzuay şi Invidios. 

Dar nu pentru mult timp. Crucişătorul de luptă Kaloth fusese cândva 
considerat o navă foarte puternică, însă acesta fusese suficient de modificat pentru a 
putea lupta cu orice fregată Nebulon-B până la epuizare. În mâinile sclavagiştilor, era 
o armă foarte puternică şi, în condiții normale, ar fi fost un plus binevenit în flota 
Invidioşilor. Cu toate astea, sclavagistii Thalasieni încercaseră să fure ceea ce 
Amiralul Tavira considera a fi proprietatea ei, iar prețul plătit pentru acest afront a 
fost foarte mare. Chiar şi urmărind diferite fluxuri ale senzorilor după bătălie, mi s-a 
părut cu adevărat dificil să înțeleg capacitățile vaste şi distructive ale Invidiosului. 
Deşi ştiam câte tunuri avea nava şi puteam descrie cu uşurinţă efectele relative ale 
fiecăruia dintre ele, privindu-le folosite într-un mod atât de eficient şi letal, am rămas 
complet amorţit emoţional. Harmzuay lansă prima salvă, pulverizând lasere şi 
turbolasere pe toată lungimea Invidiosului. Câteva salve reuşiră să treacă prin 
scuturile Distrugătorului şi să distrugă blindajul carenei, dar am văzut pagube mai 
mari provocate în urma unui raid cu X-interceptoare. Artileriştii de pe Harmzuay nu 
îşi concentrau focul pentru a agrava pagubele produse. Tacticile lor ar fi putut 
funcţiona în trecut pentru a speria o navă împotriva căreia se aflau la egalitate, dar 
nu şi împotriva Invidiosului. Şi nu cu Amiralul Tavira la comandă. 

Barajul de ripostă al Invidiosului devastă nava care avea o cincime din mărimea 
Distrugătorului. Bateriile grele de turbolasere îşi concentrau focul pe partea din 

spate a crucişătorului de luptă, lovind prin scuturi ca şi cum ar fi fost simple 
holograme, apoi producând găuri mari în fuzelaj. Atmosfera fu refulată, purtând cu 
ea resturi şi cadavre, după care explozii auxiliare aruncaseră în spaţiu alte schije şi 
piese. Tirurile de tunuri turbolaser grele de smarald ale Invidiosului loveau flancul 
drept al crucişătorului de luptă, străpungând scuturile şi arzând armamentul. 

Fără scuturi şi fără arme, comandantul crucişătorului făcu singurul lucru care 
îi rămăsese la îndemână - îşi rostogoli nava pentru a expune scuturile de pe burtă şi 
încercă să se îndepărteze şi să fugă. În cazul său, însă, nu exista nicio încercare şi 
nicio acțiune. Exista doar moarte, iar crucişătorul de luptă muri în mod spectaculos. 

În timp ce pupa se întorcea, Invidiosul îl lovi cu toate forțele. Pupa lui 
Harmzuay arăta ca o gaură neagră care absorbea fiecare fascicul de energie verde pe 
care îl scuipau tunurile Invidiosului. Motoarele crucişătorului de luptă explodară 
imediat, sfărâmând ultima treime a navei. Mingea aurie de gaz incandescent care se 
rotea împinsese de fapt Harmzuay mai departe pe cursul dorit de căpitan, însă nu 
mai rămăseseră decât spasmele unui cadavru. Tunurile Invidiosului străpungeau 
carcasa crucişătorului de luptă, topind totul. Duroţelul topit se solidifica în fire lungi 
şi răsucite care se desprindeau de epavă ca rădăcinile unei orhidee nebuloase. Chiar 
am crezut că am văzut, lucru confirmat ulterior prin revizuirea datelor senzorilor, 
proiectile turbolaser care ardeau prin botul crucişătorului de luptă. Mai multe fire de 
metal sângerau dinspre prova navei, apoi corpul gol se prăbuşi în el însuşi. Ceea ce 
fusese odată Harmzuay atârna în spaţiu ca o carcasă a unui animal metalic ciudat. 

Am rotit cuplajul şi am intrat din nou în luptă, dar Thalassienii erau doborâți. 
Jumătate din navele lor de luptă fuseseră deja distruse, iar faptul că asistaseră la 
sfârşitul lui Harmzuay îi făcuse pe ceilalți să renunţe la luptă. Trioul ale căror cranii 
puteau să sară s-au desprins către un vector de ieşire, în timp ce restul se îndreptau 
spre Algara 2. De ce credeau că vor găsi acolo un refugiu nu aveam nici cea mai mică 
idee, dar orice ar fi înfruntat acolo probabil că era mai bine decât moartea pe care le- 
o dădeam noi. 

— Lăsațţi-i să fugă, Fulgere. Noi intrăm în atmosferă şi vedem dacă e ceva de 
făcut acolo jos. 

Cuplajul meu străpunse primul stratul de nori al planetei, oferindu-mi o 
privelişte bună asupra junglei verzi. Din mai multe puncte la nord puteam vedea fum 
şi cuplaje orbitând ocazional în picaj şi trăgând. Am apelat frecvența tactică a 
Escadrilei Stâncă pe frecvența de comunicații. 

— Aici Liderul Fulger. Lider Stâncă raportează. 

— Aici Liderul Stâncă. Câteva focuri de armă la sol. Avem o navetă afectată. 
Sclavii au scăpat în junglă şi îi îndepărtăm pe Thalasieni de ei. 

— Bună treabă, Timmser. 

Am apelat Escadrila Spintecare şi am primit un raport similar. Mi-am adus 
cuplajul pe o direcţie spre sud şi am făcut o survolare a districtului principal 
Morymento, care includea şi spaţioportul, dar nu am văzut nicio navă şi nu am 
întâmpinat niciun foc. Am trecut din nou pe frecvenţa tactică a Escadrilei Fulger. 

— Grupa Trei, aterizează aici. Grupa Doi, patrulează în zona aerospațială. 
Grupa Unu, vino cu mine şi setează pe senzorii în modul de căutare la sol. 

Mi-am comutat comenzile senzorilor pe modul de căutare la sol, care îmi afişa 
o grilă pe monitor, suprapunând o hartă topografică a terenului, şi am început să 
introduc date despre structuri, modele de fluxuri de energie, citiri ale formelor de 

viață, activitate şi orice altceva pe care programatorii îl considerau important. Am 
transmis datele obţinute la unitatea mea de comunicaţii şi le-am trimis către 
Invidiosul. O lumină roşie de pe unitatea de comunicaţii se aprinsese pe frecvența 
flotei. Am apăsat pe ea. 

— Liderul Fulger aici. 

— Lider Fulger, aici Amiralul Tavira. Care e situaţia la sol? 

— Scanez oraşul acum. Se pare că depozitele sunt încărcate. Dacă trimiteţi jos 
navetele noastre de asalt, putem începe operațiunile de încărcare. Am aruncat o 
privire la monitorul senzorilor şi la datele care se derulau pe el. Districtul depozitelor 
pare să fie în mare parte abandonat. Caamasii trebuie să se fi îndreptat spre case 
când au început problemele. 

— Lasă-i să rămână acolo şi nu va fi nevoie să fie răniți. 

— Exact ce gândesc şi eu. 

Ei bine, nu chiar. Luarea proviziilor şi echipamentelor din depozite ar putea 
întârzia progresul coloniei cu mulți ani. Caamasii erau cunoscuți ca fiind harnici, dar 
domesticirea unei lumi nu este o sarcină uşoară. Cu echipamentele adecvate ar fi 
putut face multe, aşa că prejudiciul pe care l-am face s-ar putea să nu fie iminent, 
însă ar fi durut. 

— Mă bucur foarte mult că eşti de acord. Tavira, terminat. 

Am comutat din nou pe frecvenţa tactică a Fulgerelor. 

— Grupa Trei, raportați situaţia de la portul spațial. 

Nu am primit niciun răspuns, ceea ce mi s-a părut ciudat. 

— Aici Lider Fulger către Grupa Trei. Raportaţi situația. 

Din nou, niciun răspuns. 

— Fulger Doi, la mine, Trei şi Patru, continuaţi scanarea. 

Mi-am  rostogolit cuplajul şi m-am îndreptat înapoi spre spaţioport, 
menținându-mi senzorii pe modul sol pentru a detecta orice foc de la sol care ar 
putea indica o confruntare uşoară în desfăşurare sau o ambuscadă a piloților mei. 
Ultimul lucru pe care mi-l doream era ca Remart să fie ucis pentru că îi ordonasem 
să aterizeze la sol, deoarece ştiam că voi plăti scump pentru că i-am stricat mult 
aşteptata repartizare cu Amiralul Tavira. Scanarea la sol ieşi negativă, deşi indica 
faptul că toate cele patru cuplaje din Grupa Trei se aflau la sol şi erau intacte. 

— Nu-mi place asta, Doi. Rămâi sus şi continuă să survolezi. Eu mă duc jos. 

Am lăsat cuplajul jos, am deschis trapa, apoi mi-am scos mănuşile şi casca. 
Am luat comunicatorul de pe cască şi am verificat să mă asigur că era acordat pe 
frecvența escadrilei. L-am agăţat de reverul roşu al costumului de zbor, apoi am scos 
din cutia de supraviețuire o carabină blaster şi o centură de acumulatori de energie. 

Am ieşit din carlingă, am alunecat pe partea din față şi am luat-o la fugă. M- 
am îndreptat spre clădirea terminalului spaţial şi, când am văzut cicatrice de blaster 
pe încuietoarea uşii, am avut un sentiment de strângere în stomac. Dându-mi seama 
că îmi asumam un risc, am apelat la sursa mea personală de Forţă şi mi-am împins 
sfera de responsabilitate în afară. Am aplatizat-o în mod conştient, transformând-o 
mai mult sub forma unui disc mare, în speranța că nu o vor observa consilierii lui 
Tavira, apoi am concentrat-o şi mai mult spre înainte, ignorând facilitățile de 
aterizare ale spaţioportului. Păstrând-o în semicerc, am împins-o în afară şi nu am 
simţit nimic în terminal. În jungla de dincolo am găsit tot felul de forme de viață şi 
diverse case Caamasi. Apoi, la o distanţă care ar fi acoperit aproximativ două blocuri 

de pe Coruscant, mi-am găsit piloţii. Alături de ei am simţit durere şi frică, dar care 
nu provenea de la ei. Am început să sprintez şi am virat după un colț, pe o cărare 
pavată care urmărea terenul uşor accidentat până la o zonă circulară şi o zonă în 
care copacii fuseseră răriți pentru a putea fi construite case. Remart şi colegii săi de 
Grupă stăteau în centrul luminişului, cu un semicerc de Caamasi care priveau 
oripilaţi la ei cu ochii lor mari şi întunecaţi. Un speeder se odihnea pe pământ între 
majoritatea Caamasilor şi piloții mei, cu doi Thalassieni morți la bord. 

Un al treilea Thalassian, pilotul, zăcea la pământ. Vizavi de el zăcea un 
Caamasi care se ridicase pe un cot, cu braţul stâng ridicat pentru a se feri de o 
lovitură venită de la Remart. În spatele acelui Caamasi era ghemuit un alt Caamasi, 
mai mic şi cu oase mai delicate. Am ghicit că era o femelă şi poate chiar o 
adolescentă, din cauza uşoarei umflături a sânilor acoperiți de puf. Semnele purpurii 
de pe fața şi umerii ambilor Caamasi erau suficient de asemănătoare încât am 
presupus că exista un fel de legătură de sânge între ei. 

— Raportează, Sasyru! Am strecurat mult venin în vocea mea şi toată comanda 
pe care o puteam aduna. Acum! Raportează! 

Capul lui Remart se ridică şi se întoarse spre mine. Colegii lui de Grupă se 
împrăştiară, fiecare dintre ei pipăindu-şi carabinele blaster pe care le purtau agățate 
pe umeri sau pe burtă. M-am uitat la fiecare dintre ei, dar nu mi-au susținut privirea 
prea mult timp. Când m-am uitat la Remart, acesta zâmbi încrezător. 

— Situaţia este sub control, Căpitane. Nu te priveşte. 

Am continuat să merg spre el. 

— Chiar aşa? 

M-am uitat la Caamasiul doborât şi am văzut o scurgere întunecată de sânge 
de la una dintre nări. l-am dat rapid un gest din cap, apoi mi-am îngustat ochii. 

— Explică-mi ce se întâmplă aici. 

— Am spus că nu este treaba ta. 

— Am notat. Fă să fie treaba mea. 

Pe măsură ce mă apropiam de ei, am încetinit şi am observat câteva detalii 
care îmi scăpaseră de mai departe. Şoferul mort vărsase o geantă cu bijuterii când 
căzuse. Nu mai văzusem niciodată până atunci obiecte de metal Caamasi, iar piesele 
de argint şi aur care zăceau acolo erau cu totul deosebite de tot ceea ce văzusem 
vreodată. Nu aveam niciun motiv să bănuiesc că sclavul adusese bijuteriile cu el în 
scopuri comerciale. Deoarece niciunul dintre Caamasi pe care îi puteam vedea nu 
purta altceva în afară de sandale şi o haină asemănătoare unui kilt, presupun că 
Thalassienii tocmai jefuiau acest mic cartier când dădură Remart şi oamenii lui peste 
ei şi îi uciseseră. 

Faţa lui Remart se încruntă. 

— l-am găsit pe Thalassieni aici. S-au împotrivit şi ne-au atacat şi, conform 
regulamentului, i-am ucis. Sfârşitul raportului. 

Am dat din cap către Caamasiul de pe pământ. 

— Ce s-a întâmplat cu el? 

— M-a lovit, aşa că l-am lovit şi eu. 

M-am încruntat. 

— Ce motiv nenorocit ai avut pentru a fi aici? 

Bărbatul rânji viclean şi i-am văzut pe ceilalți prieteni ai lui cum începură şi ei 
să rânjească. 

— Făceam cumpărături pentru Amiral. 

— Deci te-ai gândit să vii şi să jefuieşti o casă sau două, dar i-ai găsit deja pe 
Thalassieni aici. I-ai ucis şi ai decis să le iei marfa. M-am holbat la el, incredul. Şi 
acest Caamasi nu a vrut să renunţe la ea, nu-i aşa? 

— Voiam doar ca el să o împartă cu noi. 

— Sigur, dar singurul lucru pe care îl tu ştii despre ce înseamnă să împarți 
vine la capitolul boli transmisibile. M-am încruntat. Ce v-a făcut să credeți că aveţi 
vreun drept la bijuteriile alea? 

Remart se uită la mine ca şi cum aş fi fost stupid. 

— Noi suntem pirați. Luăm întotdeauna lucruri precum bijuteriile. 

— Corect, dar toate lucrurile pe care le luăm ajung într-un fond comun şi sunt 
împărțite mai târziu. Ştii asta. Am clătinat din cap. Doar pentru că Amiralul Tavira 
şi-a pierdut minţile, nu înseamnă că regulile nu se mai aplică în cazul tău. 

— Oh, pe bune? 

Am aprobat din cap. 

— Pe bune. 

— Bine, atunci. Voi aplica nişte reguli. Îşi ridică carabina blaster şi o îndreptă 
spre bărbatul Caamasi pe care îl lovise. Ăsta m-a lovit pe mine. Se împotrivea, aşa că 
trebuie să-l omor. 

— Nu. 

— Nu? Ochii lui Remart se îngustară. Eşti selectiv în privința regulamentelor, 
nu-i aşa, Căpitane? 

— Nu prea. Am arătat spre Caamasi cu mâna stângă. E al meu. Nu-l poți 
ucide. 

Pilotul se încruntă. 

— Este al tău? 

— Da. Am nevoie de un servitor şi vreau ca el să îndeplinească acest rol. Nu-l 
poţi ucide. Am urmărit cum furia urca pe chipul lui Remart. Şi ăsta e un ordin, 
Sasyru. 

Remart îşi mişcă umerii. 

— Ştii, nu cred că-mi plac ordinele tale. Şi, ştii, cred că ai putea fi doborât 
chiar acum şi am putea spune tuturor că Thalassienii ţi-au întins o ambuscadă în 
timp ce tu ne conduceai cu curaj într-o recunoaştere a acestei zone. Cred că aş putea 
chiar să fiu ales să conduc Escadrila Fulger în locul tău. 

— Este posibil, dar asta nu-ţi va oferi ceea ce îţi doreşti cu adevărat. Mi-am 
aruncat jos carabina blaster şi centura de acumulatori de energie odată cu ea. Chiar 
dacă mor aici, chiar dacă o să acoperi povestea asta, toată lumea îşi va aminti două 
lucruri. Unu, eu am ieşit pe primul loc şi doi: îşi vor aminti că am spus că ai lovit ca 
un Chandra-Fan. Niciodată nu vei trăi cu asta, doar dacă... 

— Doar dacă? 

Mi-am scuturat mâinile şi i-am făcut semn cu vârful degetelor să înainteze. 

— Încearcă-mă. Doboară-mă cu pumnii tăi. Bineînţeles, nu cred că ai curajul 
să faci asta, din moment ce nu sunt inofensiv. Vrei să-mi dovedeşti că mă înşel? 

Remart râse cu voce tare şi îi aruncă carabina camaradului său. 

— Oh, am aşteptat această ocazie. M-ai păcălit pe întuneric, Idanian. Este o zi 
bună pentru ruperea oaselor şi vărsarea de sânge. Eşti al meu. 

Primul său pumn veni de sus, un croşeu de dreapta în jos spre stânga. M-am 
ferit uşor de el, apoi m-am aplecat, l-am apucat de spatele costumului de zbor gri şi 

l-am aruncat la pământ. El se rostogoli pe umăr şi se ridică, întorcându-se repede 
pentru a mă înfrunta, cu brațele pregătite să respingă orice pumn sau lovitură pe 
care aş fi putut să i-o dau. Am rămas pe loc şi am râs. 

— Ți-am mai spus, ai dreptul la un pumn gratuit. Ai ratat, aşa că îl voi socoti 
doar ca jumătate de pumn. Ce zici? 

Se apropie de mine cu mai multă atenție, ţinându-şi picioarele ferme sub el. Se 
apropie cu pumnul stâng în față, iar cel drept încordat pentru a mă lovi cu putere. 
Dădu startul cu o directă scurtă din mâna stângă, la care eu a trebuit doar să-mi 
înclin capul pentru a o evita. Făcu un pas în față pentru a lovi cu dreapta, aşa că m- 
am ferit în dreapta, iar pumnul lui zbură peste umărul meu stâng. Când am ajuns 
sub brațul său stâng care se retrăgea, am sărit şi l-am izbit în partea laterală a feței 
cu o palmă care îl răsuci şi îl făcu să se prăbuşească într-un genunchi. Şi-a acoperit 
urma roşie de pe obraz cu propria mână, apoi scuipă pe jos. Remart se ridică încet şi 
se pregăti să continue lupta. 

— Asta-i tot ce poţi, Idanian? 

— Doar mă încălzesc. 

În timp ce se pregătea pentru atacul meu, am văzut miriadele de contramăsuri 
pe care le avea în minte. Spre deosebire de Tycho, Remart nu gândea în linii 
complicate. El evalua şi respingea atacurile nu în funcție de ceea ce puteam eu să 
fac, ci în funcţie de ceea ce putea el să riposteze cel mai bine. Căuta să se apere 
împotriva loviturilor pe care spera că le voi da eu. Şi se pare că nu a înțeles niciodată 
cu adevărat că nu aveam nicio intenție de a-i îndeplini visele. L-am lovit cu piciorul 
drept, care l-a prins în rotula stângă. Acest lucru îi proiectă genunchiul înapoi până 
când se blocă, însă fără a-l rupe, pentru că începusem deja să-mi retrag piciorul. În 
timp ce el încerca să păşească înapoi, piciorul meu ieşi din nou, lovindu-l direct în 
stomac. Ochii i se umflară şi un geamăt strangulat îi izbucni din gură în timp ce 
cădea şi vomita. 

— Hei, tu chiar ai stomac! 

L-am lăsat la pământ, m-am îndreptat spre geanta cu bijuterii şi m-am aplecat. 
Piesele din ea păreau foarte frumoase, deopotrivă delicate şi totuşi posedând o forță 
viguroasă care se potrivea cu cea a poporului Caamasi. 

— Ai fost dispus să i te opui lui Remart pentru aceste piese. De ce? 

Caamasiul se uită de la mine la locul unde Remart se ridica încet în picioare şi 
din nou înapoi. 

— Astea sunt obiecte moştenite. Familiile noastre au fost ucise pe Caamas, iar 
acestea sunt amintirile materiale pe care le avem despre ele. Arătă cu degetul spre o 
piesă anume, un colier, cu figuri de pisici întrepătrunse, fiecare cu o mică piatră de 
aur pe post de ochi. Fiica mea, a cerut ca acea piesă să-i fie returnată. Omul tău i-a 
cerut ceva în schimb şi încercat să obțină când ea a refuzat. 

I-am aruncat piesa femelei Caamasi ghemuită lângă tatăl ei, apoi m-am ridicat 
şi m-am întors spre locul unde Remart era aplecat şi se ţinea de burtă. Ştiam că 
încerca să mă tragă pe sfoară, aşa că m-am prefăcut că mai fac un pas înainte şi m- 
am oprit. El se aruncă înainte, încercând să mă placheze, doar că am alunecat spre 
stânga şi i-am înfipt pumnul drept cu putere în urechea dreaptă. Pumnul l-a aruncat 
la pământ fără probleme şi i-am auzit dinții trosnind când bărbia lui a lovit prima 
solul. Apoi l-am lovit puternic cu piciorul în coaste, după care m-am dat înapoi, 
trăgându-mi degetele zdrobite. 

— Asta a fost pentru că te-ai gândit să o siluieşti. 

M-am întors şi am luat restul bijuteriilor. I-am aruncat geanta unuia dintre 
Caamasii din mulțime. 

— Asigură-te că piesele ajung înapoi la cei cărora le aparțin. 

Colegul de Grupă al lui Remart, Dobberty, mârâi. 

— Căpitane, astea sunt lucrurile noastre. 

— Nu mai sunt. 

M-am întors şi l-am văzut pe Remart apropiindu-se într-o poziție ghemuită. 

— Vrei să vii la mine, sau vin eu la tine? 

Veni şi o făcu în fugă. Braţțele îi erau desfăcute ca nişte coarne, căutând să mă 
prindă, să mă agate şi să mă trântească la pământ. În lupte corp la corp, luptând 
aşa, mărimea îi dădea un avantaj pe care voia să-l folosească. Putea să mă rănească 
grav făcând asta, aşa că nu m-am simțit dispus să intru în jocul lui. L-am lăsat să se 
apropie, apoi am început să mă retrag din fața atacului său. Când braţele lui s-au 
strâns în jurul meu, i-am apucat partea din față a costumului de zbor şi am tras. 
Rostogolindu-mă înapoi, mi-am postat piciorul drept în stomacul lui. În timp ce mă 
balansam înapoi pe coloana mea vertebrală, mi-am întins piciorul, aruncându-l în 
aer şi pe deasupra capului meu. Acesta se lovi puternic, împingându-i pe Caamasi şi 
pe fiica sa spre stânga mea şi mai departe de propriul lor grup. Înainte ca Remart să 
se ridice şi să se năpustească asupra lor, m-am apropiat de el şi l-am apucat cu o 
mână de păr pentru a-l ajuta să se ridice. Începu să se întoarcă spre mine, aşa că i- 
am dat drumul la păr şi l-am surprins cu o stângă în plin care îi spulberă nasul. El 
se răsuci, dar eu am continuat să-l urmăresc, îngropându-i pumnul drept în stomac, 
apoi lovindu-l din nou cu o stângă în partea laterală a capului. Pumnul acela ateriză 
ca un ciocan pe o nicovală fără să facă bine nici nicovalei, nici ciocanului. 

Am simțit o trosnitură în mâna stângă şi am ştiut că îmi rupsesem ceva, dar, 
în ciuda durerii, nu mi-a mai păsat. O lovitură scurtă în gură îi zdrobi buzele lui 
Remart şi îi smulse câțiva dinți. Mâinile i se ridicară la nivelul feţei, din care ieşiră 
urme de sânge, apoi se uită la mine o clipă, ca şi cum nu-i venea să creadă ce se 
întâmpla. Gura i se deschisese de surpriză, aşa că i-am închis-o cu o directă 
năprasnică care îl făcu să se clatine şi îl trimise la pământ. 

Remart rămase întins acolo pentru o secundă, scuipând salivă însângerată şi 
un dinte. Înjură, împroşcând sângele pe iarba verde, apoi se uită pe lângă mine. 

— Nu staţi acolo, creiere de nerf. Aveţi blastere. Împuşcați-l. 

M-am răsucit, sperând să pot atinge Forţa şi să absorb proiectilele, dar nici 
măcar nu am apucat să mă concentrez. Fulgere albastre învăluiră rând pe rând 
fiecare om, începând să-i facă să tresară şi să danseze ca nişte marionete controlate 
de un droid spastic. Armele loviră pământul chiar înaintea lor, iar Caamasiul 
sângerând continuă să țină blasterul meu îndreptat spre ei. 

M-am întors pentru ultima oară spre Remart. 

— Chiar dacă nu ştii, ţi-a fost de ajuns. 

Am sărit peste lovitura slabă pe care intenționase să mi-o aplice la picioare, 
apoi i-am aplicat o lovitură în partea laterală a capului. Acesta se prăbuşi la pământ 
şi mă pregăteam să-l lovesc din nou, dar un oftat şuierat din partea Caamasiului mă 
opri. 

M-am uitat la Remart pentru o secundă şi am simţit cum mi se umflă mâinile. 
Mi-am şters sângele de pe mâna dreaptă, apoi mi-am dat seama că o stropisem pe 
tânăra femelă Caamasi. M-am uitat la ea pentru a-i cere scuze, şi am citit groaza din 
ochii ei, apoi privirea mea a alunecat dincolo de ea, spre locul unde tatăl ei stătea în 

picioare, ținând în mână carabina mea blaster. Asupra mea. 

— Mulţumesc că m-ai protejat. Mi-am deschis palmele spre el. Nu te-aş putea 
învinovăţi dacă m-ai împuşca. În locul tău, probabil că aş fi făcut-o şi eu. 

— Este foarte posibil. Caamasiul ridică uşor din umeri, cobori carabina, apoi o 
întorsese pentru a-mi oferi arma. Cu toate astea, printre Caamasi, un servitor nu-şi 
împuşcă stăpânul. 

— Nu vorbeam serios în privința asta. Am spus asta doar ca să-l împiedic să te 
ucidă. 

Ochii albaştri pe verde ai Caamasiului străluciră. 

— Acest lucru îl ştiu, dar vorbesc serios. Ţi-ai pus viața în pericol pentru a o 
proteja pe a mea, aşa cum am făcut-o şi eu pentru a-mi proteja fiica şi pe prietenii 
mei. 

— Deci ar trebui să rămâi cu ei. 

— Nu pot, pentru că dacă aş face asta, te-aş pune pe tine în pericol. Clipi din 
ochii lui mari şi ridică o mână cu trei degete. Le-ai spus acestor oameni că mă iei ca 
servitor, gest care a declanşat această luptă. Omul tău a încălcat un ordin, un ordin 
din care a decurs autoritatea ta de a-l disciplina. Dacă nu mă iei drept servitorul tău, 
atunci nu a existat nicio justificare, iar el şi prietenii lui vor fi liberi să născocească o 
poveste care să te distrugă. Mergând cu tine, eu sunt dovada poveştii tale. 

Ochii mei se îngustară. 

— Şi cum rămâne cu povestea pe care o vor spune despre bijuterii? 

— Noi suntem tot ce a mai rămas dintr-un popor paşnic căruia i-a fost distrusă 
planeta. Cine ar crede că avem ceva de valoare? Cu ajutorul mâinii drepte indică spre 
oamenii săi. Eu sunt Elegos A'kla, Încrezător al domeniului Morymento. Tot ceea ce 
am de valoare sunt aceşti semeni şi, cred că, protejându-te pe tine, îi pot proteja pe 
ei. 

Cuvintele lui, rostite cu o voce sobră, dar puternică şi sinceră, aveau mult 
sens. Totuşi, nu-mi plăcea ideea de a-l lua cu mine în compania Supraviețuitorilor. 
Chiar şi sub protecţia mea, Courkrus nu era un loc pentru un civil. 

— Nu vreau să te îndepărtez de fiica ta. 

Elegos clătină din cap. 

— Noi suntem Caamasi. Înţelegem bine durerea pierderii unei rude şi cum să 
uşurăm această durere. Ea nu va fi singură. 

Am dat din cap şi am preluat carabina blaster de la el. M-am întors şi am tras 
o lovitură paralizantă în Remart, apoi am coborât din nou arma. 

— Se pare că am un servitor. Voi fi la spațioport. Ai o oră la dispoziție pentru a- 
ți lua rămas bun. Dacă nu ajungi la timp şi rămâi în urmă, voi înțelege. 

Caamasiul mă onoră cu un zâmbet cald. 

— O oră. Voi fi punctual. 

Am început să mă târăsc pe poteca care ducea spre spaţioport şi mi-am trecut 
comunicatorul în mâna stângă. 

— Aici Liderul Fulger. Când vom avea ocazia, am nevoie de nişte piloți care să 
adune nişte cuplaje şi am nevoie de o acţiune de evacuare a oamenilor doborâţi. 

Cineva din flotă mi-a răspuns după doar câteva secunde de întârziere. 

— Ai probleme acolo jos, Lider Fulger? 

— Puțin. Mi-am supt articulația unui deget. Nimic cu care să nu mă pot 
descurca, totuşi. 

Capitolul 40 


Câţiva dintre ofițerii de securitate internă ai Invidiosului coborâseră cu naveta 
de evacuare şi ne despărţiră pe Elegos şi pe mine de cei patru piloți ai mei care 
fuseseră doborâţi. După ce ne-am întors pe Distrugător, am fost plasat într-o mică 
cameră de gardă şi interogat. Le-am spus întreaga poveste despre cum l-am găsit pe 
Remart jefuind 'Thalassienii morţi, despre dezacordul nostru cu privire la soarta 
acelor Caamasi şi despre lupta care a urmat. Am eliminat orice menţiune despre 
bijuteriile Caamasi şi în schimb am sugerat că Remart se enervase pentru că nu avea 
nimic de jefuit de la Caamasii. Ştiam că Remart şi acoliţii săi vor întoarce povestea în 
mod diferit. M-am bazat pe ideea că niciun pirat nu ar da prada înapoi, pentru a 
conferi ştampila adevărului ficţiunii mele despre lipsa de pradă. Contraargumentele 
lor ar fi părut pur şi simplu o poveste inventată pentru a-mi crea probleme. 

Interogatoriul a durat câteva ore, timp în care mâinile mi-au înțepenit, sângele 
de pe ele formând o crustă, iar oasele zdrobite de la mâna stângă începură să pulseze 
destul de puternic. Interogatorii ştiau că mă doare şi îmi tot promiteau că voi avea 
parte de îngrijiri medicale după ce voi clarifica câteva detalii. Întrucât eu însumi 
efectuasem numeroase interogatorii, ştiam ce voiau să audă şi cum doreau să audă, 
aşa că le-am spus. În cele din urmă au plecat, aparent mulțumiți de ceea ce le 
spusesem. După ce au plecat, un droid 2-1B a intrat şi mi-a examinat mâinile. A 
observat că îmi rupsesem două oase la mâna stângă şi că aveam mult edem la 
ambele mâini, precum şi tăieturi şi escoriații. A fixat oasele rupte — şi a fost ceva mai 
blând decât fusese Mara Jade - dar m-a informat că nu voi avea acces la cuvele de 
bacta de pe navă pentru că nu eram suficient de rănit. Deşi nu voia să-mi dea detalii 
despre ce se întâmplase, din natura şi numărul de răni pe care le descria, am dedus 
că nişte Thalassieni trebuie să fi întins o ambuscadă uneia dintre echipele noastre de 
jefuitori, sau cineva întinsese o capcană, ceea ce explica toate persoanele care 
foloseau cuvele înaintea mea. 

Droidul se retrase şi intră Elegos în cameră, cu bandaje, nişte pansamente, 
apă şi bureți pentru a-mi curăța mâinile. 

— Deşi nu sunt în mod oficial un vindecător, întemeierea unei aşezări te învață 
să te descurci cu astfel de răni. 

— Zămislirea unei noi vieţi îi dă oricui abilități noi. 

Am surâs cu precauţie, puţin surprins de mirosul Caamasi. Mi s-a părut uşor 
picant şi lemnos, aproape ca whiskyul Corellian, dar un pic mai dulce, amintindu-mi 
de băuturile calde pe care ni le făcea mama mea atunci când familia se strângea 
laolaltă în nopţile de iarnă. Mirosul mi s-a părut reconfortant şi ceva care părea să 
facă încăperea gri în care ne aflam să pară mai puțin opresivă. 

Aşezat pe masa din încăpere, m-am uitat în ochii lui Elegos în timp ce-mi 
curăța sângele de pe mâna dreaptă. 

— Am o întrebare pentru tine. 

— Voi face tot posibilul să-ți răspund. 

— Când am ajuns la locul faptei acolo jos, erai la pământ, sângerând din nas. 
Remart a spus că l-ai lovit, dar aici, simțind forța din mâinile tale şi uitându-mă la 

musculatura ta, ştiu că nu este adevărat. Nu eşti atât de departe - din punct de 
vedere fiziologic — de Selonieni încât să cred că Remart ar fi rămas în picioare dacă l- 
ai fi lovit. 

Elegos îşi înclină uşor capul spre dreapta. 

— L-am bătut pe umăr, dorind să-i mulțumesc. Cred că l-am surprins cu 
apropierea mea, motiv pentru care s-a întors şi m-a lovit. 

— Dar, dacă ai fi vrut, i-ai fi putut rupe gâtul cu o singură lovitură, nu-i aşa? 

Elegos îşi încruntă fruntea, apoi îşi cobori privirea în vasul cu apă însângerată. 

— Pentru Caamasi, evenimentele importante produc amintiri care sunt foarte 
clare în detalii - le-ai putea considera holografice, dar pentru noi sunt mai mult 
decât atât. Sunt aproape tangibile. Să ai o astfel de amintire despre uciderea cuiva, 
indiferent de motiv, este o povară cumplită de purtat. O astfel de amintire nu s-ar 
estompa cu timpul ci ar deveni o povară grea, într-adevăr. Din cauza unor astfel de 
lucruri, am căutat întotdeauna să promovăm pacea şi înțelegerea, armonia şi 
unitatea. 

Am aprobat din cap. 

— Şi de aceea i-ai paralizat în loc să-i omori pe ceilalți de acolo. 

Elegos se îndreptă. 

— Am crezut că i-am ucis. l-am paralizat pentru că ai lăsat blasterul setat pe 
paralizare. Nu puteam să-i las să te ucidă şi aş fi acceptat povara unor astfel de 
amintiri în apărarea ta. 

Asta m-a surprins un pic. 

— Deci, când ai ţinut blasterul îndreptat spre mine, ai crezut că o împuşcătură 
mă va ucide. 

Şi-a aplecat capul înainte. 

— Până când ai luat arma şi l-ai doborât pe Remart, am crezut că oamenii pe 
care îi împuşcasem erau morți. Abia atunci când ai împuşcat un om pe care l-ai fi 
putut ucide cu uşurinţă în bătaie, mi-am dat seama că cei pe care îi împuşcasem 
doar dormeau. 

— Acum că ştii că ei trăiesc, acea amintire va dispărea? 

Caamasiul îmi aruncă un zâmbet enigmatic. Carnea i se strânse în jurul 
ochilor, accentuând dungile purpurii care răzbăteau din colțurile lor. 

— Cred că o voi păstra intactă din alte motive. 

Începu să se întoarcă pentru a lucra la mâna mea stângă, când Amiralul Tavira 
intră în cameră şi îl împinse deoparte. Îmi apucă mâna stângă şi îmi strânse oasele 
rupte într-o strânsoare de cleşte. 

— Nu sunt deloc mulțumită de tine, Jenos Idanian. Chiar deloc. 

Mi-am încleştat maxilarul pentru a nu țipa în timp ce ea îşi sporea 
strânsoarea. 

Printre dinții încleştați am spus: 

— Îmi pare rău să aud asta, doamnă Amiral. 

Mi-a dat drumul la mână şi m-a fixat cu privirea. 

— Arăţi ca un dezastru. 

Am pufnit. 

— Ar trebui să-l vedeți pe celălalt tip. 

— L-am văzut, la naiba. Expresia ei trecu de la furie la ceva mai rece, 
antrenând odată cu asta şi un zâmbet. l-ai administrat o bătaie pe cinste lui Remart. 
Şi de ce? Ea întinse mâna, lovind sternul lui Elegos. Pentru o bucată de carne de 

extraterestru? De ce? 

I-am aruncat o privire rece. 

— Aveam nevoie de un servitor, nimic mai mult. 

Un foc se aprinsese în ochii ei. 

— Aveai nevoie de un motiv pentru a-l folosi pe Remart. Îşi încrucişă braţele la 
piept. Eşti atât de uşor de citit, Idanian. Te cunosc prea bine. 

— Serios? Măruntaiele mele începură să se frământe din motive pe care nu le 
puteam identifica. Presupun că ar trebui să-mi cer scuze pentru că v-am stricat 
distracţia, dar nu am văzut niciun motiv pentru a-l lăsa pe Remart să ucidă pe 
cineva care nu făcuse nimic. 

— Remart a spus că el l-a lovit. 

M-am încruntat la ea. 

— Remart nu v-a spus nimic. Trebuie să fie încă în cuva bacta. Peste câteva 
ore, jucăria dumneavoastră va fi bine. Puteţi să vorbiţi cu el atunci. 

Ea clătină din cap, iar părul îi perie umerii şi sânii ca o umbră lichidă. 

— Nu mai poate vorbi. 

— Ce? 

Zâmbetul ei crud reapăru. 

— Este mort. 

Am clătinat din cap. 

— Nu este posibil. Nu l-am lovit atât de tare. 

Ea râse. 

— Atâta grijă pentru cineva pe care în mod clar îl urai. Nu, nu l-ai ucis tu. 

Tavira se opri o clipă şi se apropie de mine, aplecându-se în față cu mâinile 
sprijinite de masă de o parte şi de cealaltă a şoldurilor mele. Cuvintele ei veneau ca 
nişte şoapte, respiraţia ei pe obrazul meu stâng venind caldă şi blândă, în contrast 
puternic cu ceea spunea. 

— Am pus să fie împuşcat. A fost insubordonat. Nu a respectat un ordin şi a 
lovit un ofițer superior. Trebuia să moară şi ştiai că aşa va fi în momentul în care ai 
provocat acea încăierare, nu? 

Mi-am tras capul înapoi, lăsând un centimetru de spaţiu între nasurile 
noastre. 

— Dacă l-aş fi vrut mort, aş fi făcut eu însumi treaba. 

— Poate că la asta te gândeai, Jenos, dar eu ştiu mai bine. Inima ta ştie mai 
bine. Îşi apropie capul până când nasul ei aproape îl atinse pe al meu. Mirosea a flori 
de mosc, cu o notă de dulceaţă de orhidee nebuloasă la bază. L-ai vrut mort şi ai vrut 
ca eu să-l omor, ca să mă pedepseşti pentru că l-am ales după ce m-ai respins. 

— Greşit. 

Se îndreptă, îşi ridică mâna dreaptă şi îşi plimbă degetul arătător de-a lungul 
maxilarului meu, începând de la urechea dreaptă. 

— Voi, blonzii, provocaţi întotdeauna atâtea probleme. Toată lumea presupune 
că sunteți proşti, dar asta pentru că nu pot înțelege complexitatea gândurilor 
voastre. Poate că nici măcar voi nu puteți. În timp ce degetul ei se plimba, îmi 
prinsese bărbița între el şi degetul mare, trăgând-o într-un mod deloc blând. Ştiai că 
l-am ales pentru că ştiam că era un rival de-al tău. Ura lui față de tine era destul de 
patologică, la fel ca şi ura ta față de el. Pe fond, însă, semănațţi foarte mult. 
Confruntarea era de aşteptat şi ştiam că tu vei fi învingător. 

M-am uitat adânc în ochii ei. 

— Atunci de ce nu ați împiedicat-o? 

— Am vrut să văd cum vei scăpa de el. Zâmbetul ei se lărgi. Dacă ai fi fost laş, 
i-ai fi dat misiuni imposibile, misiuni care l-ar fi ucis. Nu mă aşteptam la asta din 
partea ta. 

Am simţit un fior care mă străbătu în timp ce vorbea. 

— La ce v-aţi fi aşteptat? 

— Mă aşteptam să îl laşi să se prindă singur în capcană, aşa cum a făcut-o. 
Tavira se aplecă din nou în față şi îmi linse provocator obrazul stâng. Nu mă 
aşteptam să mă faci să-l omor. Credeam că îmi vei prezenta trupul lui ca dovadă că 
eşti cel superior lui. Prinzându-mă în capcană în felul în care ai făcut-o, ai vrut să 
dovedeşti că eşti şi superiorul meu. 

Mi-am păstrat vocea egală. 

— Puteţi alege să credeţi asta, dacă doriţi. 

Ea râse şi se dădu înapoi cu un pas, apoi îşi duse părul negru înapoi după 
urechea stângă. 

— Şi tu poţi alege să crezi că nu asta ai vrut să faci. Ea îşi linse buzele şi am 
simţit căldura poftei radiind din ea. Aşa că m-ai forțat să-mi distrug diversiunea, 
lăsându-mă cu nevoia unui înlocuitor. Cred că te voi face să devii noua mea 
diversiune. 

Mi-am ridicat mâinile. 

— Nu voi fi diversiunea nimănui timp de mai multe zile. 

— Şi vei dori să foloseşti acele zile pentru a te gândi cum să scapi de mine, nu-i 
aşa? Ea dădu din cap. Ştiu povestea ta tragică despre pierderea iubitei şi răzbunarea 
ta plănuită. Ştiu ce-ţi doreşti. Nu sunt o femeie proastă. Aş putea să te constrâng să 
fii alături de mine prin simpla amenințare că îi voi nimici pe Supraviețuitori. Ţi-aş 
putea amenința servitorul, iar tu ai face ce vreau eu, dar asta nu este suficient. 
Aşadar, iată ce-ţi spun, Jenos Idanian. Ştii că mă doreşti şi ştii că şi eu te doresc. 
Ştiu că vrei să distrugi stirpea Tinta şi să-ţi revendici iubita care ţi-a fost refuzată. Îţi 
voi permite chiar să faci asta, punându-ți la dispoziție Invidiosul şi toate resursele 
mele. Tot ce trebuie să faci este să accepţi de bunăvoie să vii la mine. Te vei bucura 
de compania mea -— şi te asigur că te vei bucura foarte mult. Vei veni aici, pe Invidios, 
iar eu te voi face consortul meu. Prin mine, obiectivele tale vor fi îndeplinite. 

Leonia Tavira zâmbi, apoi făcu un ultim pas înainte. Mi-a luat maxilarul în 
mâinile ei şi mi-a tras gura spre a ei. Limba ei s-a jucat pe buzele mele, apoi m-a 
sărutat, complet şi profund. Am vrut să-mi spun că nu am îndepărtat-o din cauza 
rănilor de la mâini, dar ştiam că nu acesta era adevărul. Fiorul pe care îl simţisem 
mai înainte explodă în interiorul meu, curgând din pântece până în creier şi înapoi în 
jos, transformând durerea mea în ceva nesemnificativ. Mi-am simţit nasul plin de 
parfumul ei şi puteam să simt fiecare fir de păr care se legăna uşor de obrajii mei. 

Tot rănile de la mâini au fost motivul pentru care nu am tras-o mai aproape. 

Faţa îmi ardea când s-a îndepărtat de mine, cu un zâmbet victorios pe față. 

Apoi se uită la Elegos. 

— Ai mare grijă de el. Îl voi chema peste o lună pentru a lua o decizie, iar dacă 
nu se va vindeca, mă voi întoarce pe Kerilt şi voi distruge planeta. 

Îşi sărută degetele şi le apăsă pe buzele mele. 

— O lună, apoi tot ce-ţi doreşti, în inima şi în mintea ta, va fi al tău. 

Plecă din cameră şi, la câteva secunde după plecarea ei, focul din plămâni îmi 

aminti că respirația era într-adevăr o parte necesară pentru continuarea existenței 
mele. Am aspirat cu lăcomie aerul şi l-am tras pe nas, încercând să scap de parfumul 
ei. Am făcut tot posibilul să-mi strâng pumnul stâng şi să-l lovesc de masă, dar 
Elegos mi-a prins încheietura mâinii şi m-a împiedicat să fac acest lucru la fel de 
uşor ca un părinte care pune frâu unei crize de furie a unui copil. Nu spuse nimic, ci 
doar începu să-mi spele mâna. Senzaţia de înțepătură a apei şi foşnetul buretelui pe 
carnea sfâşiată m-au ajutat să îmi revin în fire. Am vrut să aplic rapid o tehnică de 
calmare Jedi, dar dacă aş fi făcut-o, m-ar fi trădat în fața consilierilor Tavirei. 
Folosirea unei astfel de tehnici necesita, de asemenea, mai mult calm decât puteam 
să am în acest moment. 

Nu puteam nega faptul că eram atras de Tavira. Era un lucru fizic, un lucru 
animalic, o atracţie magnetică a unei maşini de carne față de o alta. Am vrut să mă 
gândesc la ea doar în acest fel, ca şi cum aş fi fost trădat de materia brută care îmi 
ținea spiritul, dar ştiam că nu era doar asta. Era ceva în spiritul ei care mă intriga. 
Mi-am spus că ceea ce mă atrăgea spre ea era conjunctural - ca şi atracția mea 
pentru Siolle Tinta sau atracţia lui Wedge pentru Qwi. Cu toate astea, găseam ceva la 
Tavira absolut fascinant, ceea ce mă făcea să îmi fie greu să neg ispita carnală. 

Ceea ce m-a tulburat mai mult decât sentimentul meu de atracție față de ea a 
fost analiza ei cu privire la motivul pentru care îl urâsem pe Remart şi de ce îi 
făcusem ceea ce îi făcusem. Chiar şi atunci când le-am descris lupta anchetatorilor 
mei, am negat detaliile rănilor pe care le provocasem. Lovindu-l în stomac, 
zdrobindu-i fața, toate astea erau cu siguranță o modalitate de a câştiga o luptă cu 
el, dar eu fusesem antrenat în moduri mult mai rapide şi mai eficiente de a trata pe 
cineva ca el. Chiar şi în prima noastră întâlnire, o lovitură în gât îl făcuse să se 
retragă. Aceeaşi lovitură, aplicată cu mai multă forță, i-ar fi putut zdrobi traheea şi l- 
ar fi ucis cu doar o fracțiune din daunele pe care i le făcusem. M-am uitat la mâinile 
mele şi am ştiut că aş fi putut să-l dobor cu uşurinţă fără să mă rănesc şi fără să-mi 
rup oase. Ştiusem dintotdeauna că lovirea cuiva în față era o modalitate excelentă de 
a-ți rupe o mână, dar am continuat să o fac. Îl lovisem acolo ca să-l pedepsesc şi îl 
lovisem ca să mă pedepsesc pe mine. Undeva, în adâncul sufletului meu, ştiam că 
bătaia pe care i-am dat-o a fost ceva greşit. Nu m-am putut opri, aşa că m-am 
pedepsit singur. 

Tavira sugerase că l-am urât pe Remart pentru că semănam atât de mult. Nu- 
mi venea să cred asta, dar o evaluare la rece mi-a arătat totuşi că nu era teribil de 
greşită comparaţia ei. Necesităţile societății piratereşti îmi scoseseră la iveală cele 
mai rele trăsături. Îmi lăsasem aroganţa şi îngâmfarea să mă acapareze şi să mă 
coboare la nivelul Invidioşilor. 

Remart este ceea ce aş fi fost eu dacă aş fi intrat în rândurile Supravieţuitorilor şi 
nu în rândurile Rebeliunii. Un fior îmi trecu pe şira spinării. Ar fi fost atât de simplu, 
de asemenea, pentru că Supraviețuitorii nu iubeau Imperiul mai mult decât l-am 
iubit eu când eram fugar. Neavând unde să mă ascund, m-aş fi putut alătura cu 
uşurinţă lor pentru a riposta împotriva Imperiului. Dacă nu aş fi fost în poziţia de a 
mă alătura Rebeliunii atunci când am fugit de pe Corellia, aş fi putut fi alături de 
Supravieţuitori. Fără o busolă morală, aş fi căzut în această societate sălbatică şi 
brutală cu un abandon absolut, prosperând printre gunoaiele pe care obişnuiam să 
le vânez. 

Nu aş fi fost consortul Tavirei, ea ar fi fost consoarta mea. 

Am şuierat, mai mult la această realizare decât la înțepătura unguentului pe 
care mi-l aplicase Elegos pe mâini. Aş fi fost o teroare, un Garm Bel Iblis, purtând 
propriul meu război cu Imperiul, dar fără noblețea lui Bel Iblis pentru a-mi ghida 
mâna. Întreaga galaxie ar fi fost îndreptată împotriva mea şi i-aş fi distrus pe toți. 

Aş fi devenit ceea ce s-a oferit Exar Kun să mă transforme. 

— Nu! 

Elegos zâmbi. 

— Pansamentul va ajuta la vindecare, Stăpâne. 

— Nu asta. M-am încruntat. Şi nu-mi spune Stăpâne. Jenos va fi îndeajuns; 
Căpitane dacă vrei să fie formal. 

— Foarte bine, Căpitane. 

Elegos îmi ridică mâna dreaptă şi începu să o înfăşoare în steriplast13. 

Am suspinat şi l-am lăsat să îşi facă treaba. Ştiam că fusesem gelos pe Remart 
şi l-am bătut în aşa fel încât i-am distrus atracţia fizică. Din câte am reuşit să 
desluşesc, Tavira avusese dreptate - îl bătusem ca să-i stric distracţia şi să o 
pedepsesc pentru că îl alesese pe el în locul meu. 

Chiar şi acceptând asta, ştiam că nu l-aş fi lăsat pe Remart în viață doar 
pentru ca ea să-l ucidă. Nu mă aşteptasem să se întâmple asta. Ea era suficient de 
lipsită de moralitate pentru a transforma mila din partea mea într-un şiretlic letal. 
Ştiam că şi alții ar fi crezut la fel ca ea - Caet şi Timmser, care probabil mă 
cunoşteau mai bine decât oricine altcineva dintre Invidioşi, ar fi acceptat în mod clar 
că fusesem viclean. 

Dar eu nu am făcut asta. Nu am putut. M-am încruntat. Aş fi putut oare? 

Am tresărit din nou şi am simţit o viperă de gheață zvâcnind prin măruntaiele 
mele. Aş fi putut, cu siguranță. M-am agăţat de faptul că ştiam că nu o făcusem. 

Dar acum aveam de înfruntat o nouă dilemă. Tavira îmi dăduse o lună pentru 
a mă decide dacă voi deveni consortul ei. Voi fi luat la bordul Invidiosului. Voi deveni 
parte a echipajului. Aş avea parte de încrederea ei. Aş putea afla toate secretele 
Invidioşilor şi aş putea afla chiar şi unde este ţinută Mirax. Aş avea tot ce-mi doream 
- soția mea înapoi şi mijloacele de a-i distruge pe Invidioşi. 

În alte operaţiuni sub acoperire la care lucrasem înainte, problema delicată a 
intimităţii fizice cu subiecții investigaţiei apăruse şi fusese abordată în diverse 
moduri. Uneori, un alt membru CorSec, cum ar fi lella, era antrenată pentru a juca 
rolul de soție sau de iubită. Alteori, atunci când ieşeam cu o bandă şi eram cuplat cu 
cineva din grup, faptul de a-i îmbăta suficient de mult încât să îi inducă în 
incapacitate sau de a mă preface eu însumi că sunt atât de beat constituia o cale de 
ieşire. Alteori, însă, pretinzând că am o prietenă care nu ştia nimic despre activitatea 
mea infracțională putea fi suficient pentru a-i face pe oameni să mă lase în pace. 

Dar au existat ocazii în care povestea de acoperire nu a fost suficientă. Tuturor 
agenților li se spunea că nu trebuie să facă nimic față de care să aibă obiecţii din 
punct de vedere moral sau filozofic, iar noi primeam misiuni care să ne pună în cât 
mai puțin stres în acest sens, dar existau momente în care faptul de a te culca cu 
cineva era următorul pas logic pentru a aprofunda o relaţie care să permită 
continuarea anchetei. Deşi nu mă simțeam pe deplin confortabil în astfel de situații, 
nici nu vedeam sexul consensual între adulți ca fiind interzis, cu excepţia cazului în 


13 Steriplast — material medical folosit pentru a înfăşura membrele fracturate pentru a le ajuta să se 
fixeze. 

care era sancționat de căsătorie. Mirax şi cu mine ne bucuram de compania celuilalt 
cu mult înainte de a ne căsători, iar ea nu era prima femeie pe care o luasem 
vreodată în pat. 

Puținele momente din timpul investigaţiilor în care m-am culcat cu un subiect 
au fost diferite pentru mine, deoarece, în acele situații, nu aveam o relație stabilă cu 
nimeni altcineva. Nu aveam legături cu cineva din exterior, nu aveam înţelegeri sau 
jurăminte pe care să le încalc dacă o făceam. Şi m-a izbit faptul că, deşi astfel de 
legături mi-ar fi dat un alt nivel de îngrijorare, acestea ar fi putut să nu mă oprească. 

Mirax era soția mea, căreia îi fusesem pe deplin credincios; totuşi, Tavira era 
calea cea mai directă pentru a obţine libertatea lui Mirax. Nu ar fi fost ca şi cum m- 
aş fi îndrăgostit de Tavira - asta nu ar fi fost posibil. Din punct de vedere fizic aş 
putea fi cu ea, dar din punct de vedere emoţional nu am avea nicio legătură. l-aş da 
ceea ce-şi dorea pentru a mă pune în poziția de a obţine ceea ce-mi doream. Ar fi o 
alianță de convenienţă, care mi-ar permite să îndrept nedreptatea care i-a fost făcută 
soției mele. 

Ar fi atât de simplu. Tot ce aş face ar fi să fiu cu Tavira, să o mulțumesc şi să o 
înşel. Ea m-ar conduce la soția mea. Şi i-aş fi refuzat Tavirei chiar ceea ce ea îşi 
dorea cel mai mult — devotamentul meu. Acesta era scopul pe care îl avea în minte, şi 
nu aş renunța la el în faţa ei. Putea să aibă trupul meu şi, împreună, nu aveam nicio 
îndoială, am fi descoperit şi explorat galaxii vaste de pasiune, dar nu ar fi obținut 
niciodată tot ceea ce îşi dorea de la mine. 

Toate aceste gânduri care îmi treceau prin creier păreau atât de evidente şi atât 
de îndreptăţite, dar ceva ţipa de groază la ideea de a mă lăsa pradă lor. Ceea ce ar fi 
fost atât de uşor de făcut, ceea ce m-ar fi adus mai aproape de Mirax decât orice 
făcusem până atunci, ar fi fost cumva şi greşit. Nu ştiam de ce. Nu am vrut să cred 
asta. Am vrut chiar să spun că fărădelegea de acolo ar fi fost nesemnificativă în 
comparație cu binele care ar fi rezultat. Alianța mea cu Tavira ar fi fost cu sens unic 
- aş fi obţinut de la ea ceea ce îmi doream şi i-aş fi refuzat premiul pe care şi-l dorea 
cel mai mult. Asta era ceea ce aveam să fac, iar orice formă de protest putea fi 
considerată ca fiind slabă. 

M-am cutremurat. 

— Nu-mi vine să cred că mă gândesc la asta. 

Elegos rupse şi înnodă bandajele de steriplast pe mâna mea dreaptă. 

— Ce anume este asta, Căpitane? 

Am clătinat din cap. 

— Lucruri la care mă gândesc. Lucruri pe care trebuie să le fac, dar la care 
aproape că nu-mi vine să cred că mă gândesc. Nu potsă mă gândesc la ele. 

Caamasiul aprobă încet din cap. 

— Dacă îmi permiteți, noi, Caamasii, avem o vorbă. 

— Da? 

Îşi strânse mâinile în mod contemplativ. 

— Dacă vântul nu te mai cheamă, e timpul să vezi dacă nu cumva ţi-ai uitat 
numele. 

Simplul proverb m-a lovit ca un ciocan şi găsi ecouri în vechea zicală a tatălui 
meu despre cum e să nu recunoşti omul din oglindă. Am început să tremur. 

— Ai dreptate. Nu mai ştiu cine sunt. 

Capitolul 41 


— Atunci aş sugera că este timpul să începi să-ți aminteşti. 

Am râs. 

— E mai uşor de spus decât de făcut. 

Caamasiul clătină din cap şi începu să-mi înfăşoare mâna stângă. 

— Nici vorbă de aşa ceva. Începe de unde eşti şi urmăreşte-ţi paşii înapoi până 
când recunoşti ultimul loc în care te-ai recunoscut. 

Deşi sfatul lui părea înşelător de naiv, ceva din vocea lui sugera, de asemenea, 
că era singura soluție posibilă la dilema mea. M-am concentrat asupra sarcinii, dar 
am găsit o scurtătură. O legătură cu Tavira ar fi fost cea mai rapidă cale de salvare a 
lui Mirax, dar o parte din mine ştia că era greşit. Ştiam că partea din mine care se 
opunea cu înverşunare planului ar fi fost un pas înapoi către mine însămi, aşa că m- 
am luptat cu motivul pentru care acceptarea propunerii Tavirei ar fi fost greşită. 

Răspunsul m-a izbit în față şi m-a lăsat consternat de faptul că omisesem să-l 
văd. Alegerea era greşită şi nu pentru că m-aş fi culcat cu Tavira de dragul lui Mirax, 
ci pentru că aş fi vrut să o fac — lăsam ca scopul să justifice mijloacele. Am reuşit să 
învălui o dorință egoistă în tot felul de motive nobile şi altruiste, dar realitatea era că 
atracția Tavirei față de mine mă încânta. M-am simţit flatat. Eram căsătorit cu Mirax 
de ceva mai puţin de patru ani şi nu avusesem niciodată dorinţa de a fi cu o altă 
femeie, dar asta nu însemna că nu voiam să fiu considerat atrăgător. lar Tavira era o 
femeie dezirabilă, care putea avea oricare dintre sutele de bărbaţi, aşa că faptul că 
m-a ales pe mine, ei bine, era ceva foarte special. lar faptul că aveam şansa de a-i 
dovedi că alesese corect, că eram într-adevăr cineva foarte special, era ceva care îmi 
putea umple ego-ul de Hutt. 

Asta era partea întunecată. Aceste cuvinte răsunară în creierul meu prin vocea 
Maestrului Skywalker, iar înțelegerea mea despre partea întunecată se extinse 
exponențial. Exar Kun, Darth Vader şi Împăratul au reuşit să facă partea întunecată 
să pară atât de dinamică şi puternică, încât devenise uşor să o recunosc şi să o 
refuz. Aici, în societatea Invidioşilor, unde lumea se comporta mai mult ca nişte fiare 
decât ca nişte creaturi civilizate, linia de demarcaţie dintre bine şi rău nu era 
neapărat neclară, ci nu mergea întotdeauna drept. Fiecare situație trebuia abordată 
un pic diferit, iar ajustările trebuiau făcute treptat, altfel căderea în partea 
întunecată devenea aproape întâmplătoare. În bătaia pe care i-o administrasem lui 
Remart, probabil că depăşisem limita. Acţionasem în apărarea lui Elegos, a fiicei lui, 
a poporului său şi chiar a mea. Dacă aş fi apelat la Forță pentru a mă întări în acea 
luptă, aş fi reuşit să-i antrenez puterea întunecată şi teribilă. I-aş fi făcut lui Remart 
lucruri pe care toată bacta din galaxie nu le-ar fi putut vindeca, şi m-aş fi bucurat de 
tipetele lui în timp ce o făceam. Aş fi măturat-o pe Tavira. Aş fi câştigat libertatea lui 
Mirax, dar numai cu prețul a tot ceea ce am avut vreodată împreună. 

M-am încruntat, apoi m-am uitat la Elegos. 

— Totul se reduce la natura răului, nu-i aşa? Răul înseamnă egoism, în timp 
ce binele înseamnă altruism. Dacă întreprind o acțiune care mă avantajează pe mine 
— doar pe mine — şi îi răneşte pe alții, sunt un om rău. Dacă fac ceea ce trebuie făcut 

pentru a preveni răul celorlalți, dacă devin un paravan între ei şi rău, atunci 
acțiunile mele vor fi bune. 

Caamasiul îşi înclină capul spre stânga. 

— Intenţiile tale vor fi bune. Totuşi, fără considerație şi previziune, acțiunile 
tale ar putea fi în continuare rele. Aceasta este problema, bineînţeles: răul este 
întotdeauna un lucru uşor, iar a te împotrivi lui nu este niciodată astfel. Răul este 
implacabil; şi oricine, dacă oboseşte, dacă nu este vigilent, poate cădea pradă lui. 

Încrâncenarea mea se adânci. 

— Şi există situații în care opunându-te răului poţi face rău celor nevinovați. 

— Se întâmplă, da. Clipi din ochii lui mari, apoi îşi aşeză mâinile pe umerii 
mei. Viaţa nu e lipsită de durere, dar este important modul în care gestionăm acea 
durere, sau bucurie, sau confuzie, sau triumf. Viaţa este mai mult decât timpul care 
se scurge înaintea morții, este suma şi totalitatea a tot ceea ce facem noi din ea. 
Deciziile pot să nu fie uşoare, dar sunt multe momentele în care a nu lua o decizie şi 
a nu întreprinde o acţiune, este mai rău decât o decizie proastă. Răul înfloreşte acolo 
unde nu i se opune nimeni, iar cei care sunt capabili să i se opună trebuie să îi 
protejeze pe cei care nu se pot proteja singuri. 

Mi-am dat capul pe spate şi am râs cu voce tare. 

Elegos mă privea cu o expresie nedumerită pe față. 

— Nu credeam că ceea ce am spus era deosebit de amuzant. 

— Nu era. Doar că am mai auzit aceste cuvinte înainte, de la familia şi prietenii 
mei şi chiar de la mine însumi. l-am oferit un zâmbet. Când te-ai înfățişat mie, ai 
spus că eşti un Încrezător al poporului tău. Asta este o poziţie de responsabilitate şi 
de încredere? 

Caamasiul aprobă solemn din cap. 

— Este foarte bine văzută în rândul poporului meu. 

— Şi am eu încrederea ta? 

— Da. 

— Deci pot avea încredere în tine în toate problemele, ca să mă ajuţi? 

Elegos aprobă din nou din cap. 

— Nu voi fi un servitor al răului. 

— Atunci suntem împreună. Am aprobat din cap în fața lui. Când vom ajunge 
acasă, îți voi spune mai multe. 

Îşi strânse din nou mâinile. 

— Atunci aştept cu nerăbdare sfârşitul călătoriei. 

— Mulţumesc că mi-ai îngrijit mâinile. La fel şi pentru capul meu. 

— Plăcerea a fost numai a mea. 

M-am răsucit şi m-am întins pe spate pe masă, agățându-mi călcâiele de 
marginea ei şi lăsându-mi mâinile să se odihnească ca nişte bulgări de plumb pe 
pieptul meu. După ce mi-a citat lucruri pe care mi le spuseseră tatăl şi bunicul meu, 
lucruri pe care îl auzisem pe Wedge spunându-le şi lucruri pe care mi le spusesem 
mie şi altora, mi-am dat seama cine eram. Mi-am văzut reflexia în oglindă şi am auzit 
vântul chemându-mă. Încă de dinainte să-mi amintesc, am avut întotdeauna ca ideal 
suprem angajamentul de a-i servi pe ceilalți. Ceea ce îmi doream eu era subordonat 
la ceea ce era bine pentru ceilalți. Treaba mea era să le ofer celorlalți adăpost şi 
umbră, să fiu o fortăreață împotriva tuturor cruzimilor şi fărădelegilor de afară. Viața 
în sine era destul de grea şi fără ca sociopaţii monosinaptici să-şi atace semenii. 

Ceea ce am realizat atunci şi acolo a fost că făcusem erori grave în modul în care 
abordasem dispariţia lui Mirax. Când m-am alăturat Academiei Jedi, am abandonat 
o mare parte din ceea ce fusesem. Aveam un nou nume, un nou mod de a fi, o nouă 
identitate şi învăţam lucruri noi. Încercam să devin cineva care nu eram, deoarece 
credeam că numai cineva mai puternic, un Jedi, ar fi putut vreodată să o salveze pe 
Mirax. 

Când Academia Jedi s-a dovedit dezamăgitoare şi am părăsit-o, m-am întors la 
rădăcinile mele. Am renunțat la ceea ce învățasem şi chiar mi-a lipsit ceea ce îmi 
dăduse bunicul meu prin informaţiile pe care le păstrase. 

Chiar am interpretat greşit visul ca fiind unul care prezicea un dezastru dacă 
aş fi încercat să fiu Jedi, dar nu acesta era mesajul visului. Mesajul acelui vis era pe 
cât de simplu, pe atât de crud: altruismul este singurul antidot împotriva răului. 
Acesta oferă lumina care distruge întunericul. La început am renunţat la trecutul 
meu CorSec, apoi am renunțat la moştenirea Jedi în favoarea antrenamentului 
CorSec. Îmi tratam identitățile ca şi cum CorSec şi Jedi ar fi fost stânga şi dreapta, 
ca şi cum aş fi putut lucra doar cu o parte a corpului meu sau cu cealaltă. Făceam 
ca jumătate din mine să se opună celeilalte jumătăți, când ar fi trebuit să le integrez 
pe amândouă. 

Nu eram Corran Horn de la CorSec sau Keiran Halcyon, Cavaler Jedi. Eram 
amândoi. Trebuia să fiu unificat eu însumi şi cu eforturile mele. Cu siguranţă, aşa 
cum îl descrisese bunicul meu pe Nejaa, care nu lăsa să se ştie că era un Jedi, 
existau momente în care o abordare funcționa mai bine decât cealaltă, dar trebuia să 
fiu capabil să le folosesc pe amândouă dacă plănuiam să reuşesc. 


Invidiosul ne-a readus relativ repede la Courkrus, iar eu am fost transportat cu 
Elegos la jumătatea operaţiunii de descărcare a contribuţiei Supraviețuitorilor din 
recompensa smulsă din depozitele de pe Kerilt. Aş fi putut cobori mai devreme, dar 
am rămas pe Invidios pentru a mă asigura că escadrila mea a plecat în siguranţă şi 
pentru a afla de la Colonelul Gurtt ce auzise despre zvonurile care circulau printre 
membrii echipajului navei. Mi-a spus că nu a auzit prea multe, dar mi-a recomandat 
să încep cu antrenamentul fizic, urmărind să-mi îmbunătățesc cât mai mult 
rezistența şi vigoarea. 

Când am ajuns la Vlarnya şi la apartamentul de hotel pe care îl rezervasem, 
dat fiind rangul meu, am descoperit că fusese vizitat în absența mea. O varietate de 
bunuri de lux fuseseră livrate în camerele mele, inclusiv nişte coniac Savareen vechi 
de un secol, într-un set cu un decantor şi nişte pahare asortate. Sticla şi cele patru 
pahare fuseseră decorate cu pietre preţioase exotice, inclusiv o bijuterie Durindfire1+ 
de mărimea unghiei mele. Bucăţi de ţesături exotice, statuete din diferite lumi şi o 
varietate de alimente conservate au fost aduse în camerele mele, împreună cu o 
scrisoare olografă de la Tavira care îmi ura o recuperare rapidă şi bună. 

Am zâmbit. Cu doar câteva zeci de ore în urmă, acest lucru m-ar fi impresionat 
şi m-ar fi flatat. Aş fi simţit că o prinsesem exact unde voiam; că o ademenisem în 
capcană, astfel încât să-şi dedice atât de multă energie pentru a mă cuceri, încât nu 
ar fi observat niciodată cât de mult o păcăleam. Mi-aş fi turnat un pahar de coniac, 


14 Durindfire — cristal prețios găsit pe planeta Tatooine. 

aş fi închinat pentru înfrângerea ei şi l-aş fi zvârlit triumfător. 

Acum vedeam doar o grămadă de lucruri care fuseseră furate de la alții. 

Ea nu avea dreptul la nimic din toate astea, iar faptul că mi le dădea mie, că 
îmi dădea lucruri pe care nu le deţinea şi pentru care nu muncise ca să le câştige, nu 
avea nicio valoare. Luase ceea ce îşi dorise şi, deşi credea că voia ca eu să vin la ea 
de bunăvoie, adevărul era că va avea de la mine ceea ce îşi dorea sau mă va distruge. 
Gestul ei a fost la fel de gol de sentimente pe cât era de amoral; iar asta a făcut ca 
decizia mea de a mă ocupa de ea să fie cu atât mai importantă şi mai imperativă. 

Elegos reveni în salonul apartamentului după ce terminase un circuit prin 
dormitor, prin stația de reimprospătare şi prin stația de pregătire a hranei. 

— Există mult mai multe în celelalte camere, inclusiv lucruri care sugerează o 
cantitate destul de mare de intimitate în stația de împrospătare şi în dormitor. 

— În cele mai frumoase vise ale ei, Elegos. l-am oferit un zâmbet încrezător. 
Avem o lună la dispoziţie. În acest timp, intenţionez să devin cel mai rău coşmar al 
ei. 

— Bine. Îţi aplaud decizia. Caamasiul bătu din palme şi zâmbi. Ar trebui să 
adaug asta: cred că este chiar o decizie demnă de bunicul tău. 

Capitolul 42 


— Bunicul meu? M-am holbat la Elegos, cu gura căscată. Doar nu te referi la 
Rostek Horn, nu-i aşa? 

Caamasiul clătină din cap şi îmi arătă spre unul dintre scaunele din 
apartament. 

— M-ai întrebat dacă pot fi de încredere acum câteva ore şi m-ai informat 
despre o decizie care necesită ca eu să îți păstrez încrederea, altfel vei fi rănit şi poate 
chiar ucis. Îţi ofer, acum, un lucru de o valoare similară. 

M-am aşezat încet. Luminile sclipeau argintii pe puful lui auriu, în timp ce el 
se aşeza în mijlocul camerei. Am simțit o mare solemnitate în jurul lui şi am ştiut că 
ceea ce urma să facă nu era ceva ce făcea cu uşurinţă. 

— Elegos, nu trebuie să-mi spui nimic care te-ar pune în pericol pe tine sau 
poporul tău. De fapt, ar fi mai bine să nu o faci. 

— Nu, ştiu că pot avea încredere în tine. Caamasiul îmi oferi un zâmbet 
binevoitor. Chiar şi sub pedeapsa cu moartea nu ai renunţa la acest secret. 

Neştiind ce să spun, m-am lăsat în spate şi mi-am pus mâinile bandajate pe 
burtă. 

— Îţi aminteşti că ţi-am spus despre faptul că amintirile evenimentelor 
importante devin puternice şi aproape tangibile pentru noi? 

Am aprobat din cap. 

— Uciderea cuiva ar crea o astfel de amintire. 

— Corect, sau alte lucruri, cum ar fi naşterea unui copil, sau întâlnirea cu 
cineva celebru, sau prezența la un eveniment important. Expresia lui Elegos se 
îndulci uşor. Printre Caamasi ne referim la aceste amintiri ca fiind memnii. Sunt 
amintiri investite cu emoţii şi informații senzoriale şi, uneori, chiar şi cu lucruri 
intangibile care scapă cuantificării. Ele sunt mai fine în detalii decât orice hologramă 
şi mai preţioase pentru noi decât orice posesiune materială. 

Îşi trecu uşor vârful degetelor peste dungile purpurii de pe umeri şi din jurul 
ochilor săi. 

— Lucrul cu adevărat semnificativ referitor la memnii este acela că le putem 
împărtăşi cu alții. Capacitatea de a le transfera este limitată de consangvinitate, 
motiv pentru care clanurile noastre se căsătoresc adesea între ele, asigurându-se că 
există căi deschise de comunicare între grupuri. Faptul că putem împărtăşi aceste 
memnii, că ele se transmit cu impact deplin, ne-a permis să comunicăm pe deplin în 
cadrul speciei noastre. Acesta este motivul pentru care am evitat violenţa şi căutăm 
să îi ajutăm pe alţii să găsească pacea. Însemnele mele sunt comune printre Kla, 
clanul matern în care m-am născut. Este destul de uşor pentru mine să transfer un 
memni unui alt membru al clanului Kla sau clanului tatălui meu, clanul A. 

Mi-am ridicat capul. 

— Bunicul meu a cunoscut un Caamasi pe nume Ylenic Itkla. 

— Fratele mamei mele. Împărțim linia maternă. L-am cunoscut bine şi eram 
foarte mândri că era Jedi. Pe chipul lui Elegos apăru o expresie foarte fericită. 
Trebuie să înţelegi că noi, Caamasii, am descoperit ceva special la Jedi. În timp ce 

doar trei sau patru generații între ele puteau să blocheze aproape complet transferul 
de memnii între Caamasi, atunci când unul dintre noi ajungea să cunoască un Jedi 
şi să formeze o legătură cu el, putea să-i transfere un memni. Acest lucru nu este 
nimic mai puţin decât un miracol, iar când unchiul meu a devenit un Jedi, mândria 
clanului Kla s-a înălțat incredibil de mult. Te-am recunoscut prin intermediul unui 
memni pe care mi l-a dat unchiul meu. Ai ochii lui Nejaa, mirosul lui şi te simt la fel. 

— Unchiul tău a fost Ylenic? Unde este? Poate să-mi spună mai multe despre 
Nejaa? 

Elegos clipi rapid şi îşi acoperi fața cu mâinile pentru o secundă. Am început 
să mă ridic de pe scaun, dar el întinse o mână pentru a mă opri, apoi se linişti. 

— Iartă-mă. Unchiul meu nu se afla pe Caamas când lumea noastră a fost 
arsă. Se afla în vizită la un prieten pe Alderaan şi l-a convins pe acel prieten să ofere 
un adăpost sigur pentru alți supraviețuitori Caamasi. El şi alți lideri ai noştri care au 
supraviețuit au decis că trebuie să ne răspândim şi să ne combinăm clanurile în 
toate aceste noi aşezări. Deşi Alderaan putea fi cea mai mare aşezare, nu avea să fie 
singura. 

Am simţit cum îmi îngheață sângele. 

— A murit pe Alderaan. 

Elegos aprobă încet din cap. 

— A scăpat ani de zile de vânătorii Jedi ai Împăratului, dar nu a putut scăpa 
de distrugerea unei lumi. 

— Care a fost amintirea despre bunicul meu pe care ţi-a dat-o? Poţi să mi-o 
împărtăşeşti şi mie? 

Elegos clătină din cap. 

— Nu cred că eşti îndeajuns de Jedi şi nici îndeajuns de prieten pentru ca noi 
să putem face asta, nu încă. Ezită. Şi nu sunt sigur că ţi-ai dori această amintire. 
Este vorba despre moartea bunicului tău. 

M-am lăsat pe spate în scaun şi am închis ochii. Ceea ce ştiam despre moartea 
bunicului meu era un coşmar, dar cel puțin puteam să-l tratez ca pe un vis. Nu 
voiam nici măcar să mă gândesc să îl primesc plin de emoţii de la prietenul bunicului 
meu. 

— Ai dreptate. Poate că nu este o amintire la care să am dreptul. 

— Încă. 

Am aprobat din cap şi am deschis din nou ochii. 

— Încă. 

— Va trebui să remediem asta, atunci. Caamasiul zâmbi din nou, viclean de 
data asta, având o uşoară notă de prădător. Cum vom proceda? 

Mi-am trecut o mână bandajată peste gură. 

— Orice operaţiune bună începe cu informaţii. Invidioşii atrag nave şi echipaje 
de peste tot, dar cei care au baza aici sunt cu siguranță coloana vertebrală a 
operaţiunii Tavirei. Dacă îi spulberăm şi îi alungăm, ea va trebui să îşi asume riscuri 
din ce în ce mai mari, ceea ce înseamnă că va face greşeli. 

— Distrugerea unei planete de pirați este o sarcină dificilă pentru un Cavaler 
Jedi singuratic şi cu o sabie de lumină. 

— Adevărat, mai ales că eu nu am sabie. M-am încruntat. Nu cred că pot 
descărca planurile pentru o astfel de sabie de pe HoloNet şi nu cred că dacă îi trimit 
un mesaj lui Luke Skywalker în care să-l întreb cum să construiesc una, voi primi un 


271 


răspuns favorabil. 

— Chiar şi pe Kerilt am auzit de Academia lui Jedi. Nu v-a învățat? 

Am tresărit. 

— Am fost acolo, dar nu am plecat chiar în cele mai bune relații cu el. Au 
Caamasi echivalentul Corellian pentru: Mitraliezi spațioportul pe care tocmai l-ai 
părăsit 

— Să dezrădăcinezi o plantă după ce ai cules o singură floare. 

— Funcţionează. Nu poţi fi Jedi fără o sabie de lumină. 

Elegos ridică din umeri. 

— Poate că poţi înrădăcina din nou planta. 

Ceva în fundul creierului meu se declanşă. 

— Nu înrădăcinat, ci doar să cresc una nouă. 

M-am ridicat şi am alergat în dormitor. Acolo, pe o noptieră aveam un datapad 
şi un teanc de jurnale de date. Le-am luat şi am început să le sortez cu stângăcie, 
aruncându-le pe cele pe care nu le voiam pe pat. În cele din urmă am ajuns la cele de 
care aveam nevoie şi i le-am înmânat lui Elegos. El se încruntă. 

— Jurnale horticole Corelliene? 

Am aprobat din cap. 

— Cel mai bun prieten al lui Nejaa, omul cu care am crescut şi pe care l-am 
considerat bunicul meu - omul care este bunicul meu - a fost suficient de înțelept să 
ştie că voi avea nevoie de genul de informaţii pe care am refuzat să le iau cu mine. 
Aceste jurnale au în ele articole scrise de el. Am crezut că mi le-a dat când am plecat 
pentru că voia să-mi împărtăşească munca lui, dar nu am ajuns niciodată până la 
capăt cu vreunul dintre ele. Sunt prea multe lucruri despre plante şi adnotări care 
fac referire la codurile genetice ale hibrizilor. În acele coduri a criptat învățăturile şi 
jurnalele lui Nejaa, iar instrucţiunile pentru crearea unei săbii trebuie să fie acolo. 

Elegos ridică datapadul. 

— Dacă îmi permiţi, mă voi uita prin aceste jurnale şi voi vedea ce pot găsi. 

— Bine. Mi-am ridicat mâinile. Din moment ce nu pot zbura pentru o vreme, 
am motive întemeiate pentru a mă plimba peste tot. Ştiu multe despre operaţiunile 
de aici, dar nu atât de multe pe cât ar trebui. Odată ce voi şti unde sunt structurile 
de bază ale organizației Invidioşilor, le voi putea desființa. Nu va fi uşor, dar trebuie 
făcut. 

— Aşa cum spunea adesea unchiul meu: Există încercări şi există realizări. 
Istoriile o elogiază doar pe una. 

Am râs şi am bătut din palme, apoi mi-am reprimat durerea. 

— Tu te ocupi de decodificări, eu mă ocup de vindecare, după care vom 
continua împreună. 


De fapt, am reuşit să fac multe în perioada în care m-am vindecat, iar iminenta 
mea ascensiune alături de Tavira m-a ajutat incomensurabil. Când am fost întrebat, 
de exemplu, de ce nu am folosit cuvele bacta de pe Courkrus pentru a grăbi 
vindecarea, am spus că Tavira m-ar fi considerat slab dacă nu aş fi putut suporta 
durerea. Asta i-a mulțumit pe cei mai mulți, în timp ce tehnicile de vindecare Jedi pe 
care Elegos le descoperise din jurnale îmi permiteau de fapt să-mi accelerez 

vindecarea. Ştiam, totuşi, că faptul că am mâinile înfăşurate în permanență în 
bandaje ar fi fost de ajutor, deoarece mă făcea mult mai puţin ameninţător pentru 
majoritatea celorlalți. Am făcut turul numeroaselor grupuri staționate pe Courkrus şi 
am fost întâmpinat călduros de toți liderii. Era clar că ei simțeau că dacă ar fi 
curtenitori, ar fi bine pentru ei pe termen lung. Am petrecut ceva timp în Warren cu 
Zburătorii lui Riistar şi cu echipa Nova Roşie. 

În afară de cruzimea gratuită exercitată asupra indigenilor, erau nişte indivizi 
destul de binevoitori. Nu erau chiar atât de dificili ca Supraviețuitorii şi nu păreau să 
aibă secrete sau comploturi pe care să le pot exploata. 

În contrast direct, Huttul Shala şi gaşca lui de lichele erau răuvoitori până în 
măduva oaselor. Preluaseră un depozit din apropierea spațioportului şi îl 
remodelaseră într-o manieră pe care o puteam descrie cel mai bine ca fiind cea a 
Vechii Republici, deoarece părea că locul fusese distrus înainte de apariția Imperiului 
şi lăsat practic neatins de atunci. Dărâmăturile împânzeau locul, culoarea 
dominantă fiind portocaliul ruginit, iar negrul ars de laser fiind o a doua alegere. 
Lăzile de duraplast care păreau suficient de uzate pentru a fi resturi ale Stelei Morţii 
erau împrăştiate peste tot, iar întregul loc mirosea a vegetaţie în stare de putrefacție. 

Lespedea de duracretă din partea centrală fusese scufundată în formă de 
amfiteatru, cu o estradă aplatizată la capătul nordic unde stătea întins Shala. Am 
auzit spunându-se că tinerii Hutti puteau fi destul de musculoşi şi puternici, ceea ce 
trebuie să însemne că Shala era mai bătrân decât pământul. Dacă o stâncă ar putea 
fi descrisă ca fiind obeză şi dacă ar saliva, atunci ar fi Shala. Avea tendinţa de a 
mormăi mult, apoi de a râde, ceea ce îi făcea să râdă şi pe amicii săi. Droidul 3PO pe 
care îl avea ca traducător făcea o treabă destul de bună, dar Shala îl lovea atât de 
des pentru a-l corecta, încât braţul drept al droidului arăta de parcă ar fi fost târât în 
spatele unei motociclete speeder care mergea cu viteză mare pe străzile înguste din 
Vlarnya. 

I-am zâmbit droidului. 

— Spune-i stăpânului tău că ospitalitatea lui mi se pare foarte generoasă, dar 
o alergie la majoritatea insectelor înseamnă că trebuie să refuz să gust acele insecte 
crocante. 

Am dat din cap către Shala şi i-am dat înapoi bolul cu insecte chițăitoare, 
lingându-mi buzele cu o invidie falsă. Mi-am îndreptat din nou atenţia spre cele două 
mici mamifere cu colți care încercau să se sfâşie reciproc. Se luptau din greu, părând 
să nu ştie că Shala îl va mânca pe învingător. 

Cel mai interesant lucru despre depozitul lui Shala era că, de fapt, clădirea era 
mai mică în interior decât în exterior. Abundenţa absolută de vechituri din acel loc 
făcea ca acest fapt să fie greu de observat din interior, iar mie mi-ar fi scăpat dacă nu 
mi-aş fi întins simțurile pentru a vedea dacă avea gărzi ascunse, amplasate în 
diverse locuri de unde puteau să tragă cu ochiul la intruşi. Nu am găsit niciunul în 
acel moment, dar am descoperit persoane care lucrau în spatele unor ziduri false şi 
în alte gropi aflate sub grămezi de fier vechi şi plastel. 

Am zâmbit şi am îndepărtat cu blândeţe o picătură de sânge de tuskette!5 care 
mi-a stropit obrazul drept. Tusketteul victorios ţipă când Shala îi rupse coloana 


15 Tuskette — specie de mamifer fără inteligență. Broscuţele erau suficient de mici pentru ca un Hutt 
să le poată smulge capul. Posedau colţi, sânge şi coloană vertebrală şi erau, de asemenea, capabile să 
tipe. 

vertebrală şi îi smulse capul. Mi-a oferit o coastă crudă, dar am refuzat-o, aşa că i-o 
aruncă unui alt locuitor al depozitului şi începu o luptă pentru ea. 

Am sperat sincer, de dragul Rodianului care câştigase premiul, că Shala se va 
sătura de tuskette, ca nu cumva să ajungă vreun alt învingător în meniul serii. 

De departe, cel mai secretos dintre grupurile din Vlarnya era Piraţii Stelei 
Negre. Deşi îşi făcuseră sediu într-o cantină numită Gaura Mynock, cei mai mulți 
dintre ei treceau pe acolo în drum spre o altă locație. Departe, în spatele sălii 
comune, într-un colț unde vizitatorii nu se aşezau niciodată, membrii introduceau un 
cod pe o tastatură şi erau admişi dincolo de o uşă glisantă încastrată în perete. Nu 
aveam nicio idee despre ce se întâmpla acolo, cu toate că uşurarea piraților cărora li 
se permitea să părăsească locul destinat publicului şi să se retragă în spate radia din 
ei precum căldura de la un reactor de fuziune. 

În timp ce colectam datele, am făcut tot posibilul să limitez utilizarea Forţei. 
Am vrut să evit detectarea, bineînţeles, dar am vrut, de asemenea, să evit ca lucrurile 
care păreau a fi anormale să se întâmple înainte să încep să acționez în mod deschis. 

Adevărul era că cea mai simplă soluție pentru a face față Invidioşilor era să 
construiesc o sabie de lumină şi să recoltez o grămadă de capete. Decapitarea 
piraților ar fi provocat cu siguranţă o accelerare a prăbuşirii Invidioşilor, dar apoi aş 
fi fost singurul rămas pe Courkrus, ceea ce i-ar fi oferit Tavirei un indiciu important 
despre cine era sursa problemelor ei. 

O problemă şi mai mare decât asta, desigur, era faptul că aş fi comis o crimă în 
masă. Deşi era adevărat că niciunul dintre aceşti pirați nu ar fi fost vreodată ales 
Umanitarul Anului, nu meritau cu toţii moartea. Caet şi Timmser, de exemplu, erau 
doar nişte piloți buni care căzuseră în mâinile Invidioşilor. Dacă s-ar fi alăturat 
Rebeliunii, ar fi putut pune la cale căderea Tavirei. Cred că voiam să le dau o şansă 
de a se răscumpăra, ceea ce însemna că trebuia să le conving că ceea ce făceau era 
greşit şi să se îndepărteze, să fugă, să se strecoare sau să plece cât mai departe. 

În acest sens am avut un aliat invizibil: toate ţintele mele erau piloţi. Ceva legat 
de călătoria prin imensitatea spaţiului, fără să ştii niciodată dacă un salt va ieşi 
prost, aruncându-te într-un soare sau lăsându-te blocat în hiperspaţiu pentru 
totdeauna, îi făcea pe piloţi un pic superstițioşi. Ani de zile purtasem un medalion 
Jedi ca pe un talisman pentru noroc. M-am infiltrat printre Invidioşi pentru că am 
văzut un semn într-un vis. Dacă începeau să meargă prost destule lucruri, dacă 
existau destule semne ale unei nenorociri iminente, chiar şi Invidioşii cei mai duri ar 
fi început să caute în altă parte planete pe care să le jefuiască şi locuri unde să se 
stabilească. 

Peste tot unde am fost, am făcut tot posibilul să memorez tot ce am putut. 

Să ştiu cât mai multe despre diversele configurații era vital dacă voiam să mă 
infiltrez înăuntru şi să mă strecor din nou afară. Jocul pe care urma să îl joc era 
foarte periculos, dar era unul pe care trebuia să îl câştig, aşa că am făcut tot ce am 
putut pentru a controla toate variabilele. După o săptămână, aveam suficiente 
informații pentru a începe să-mi planific campania. Am pus totul la punct, m-am 
gândit pe cine voi lovi primul şi cum, după care unde voi acționa în continuare. 
Trebuia să lovesc puternic pentru a menține presiunea, dar trebuia să lovesc la 
întâmplare pentru a nu putea fi anticipat şi prins în capcană. Nu avea să fie uşor, 
dar dacă ar fi fost, nu ar fi fost o treabă pentru un Jedi. Doar un ultim lucru mai 
trebuia să fie îndeplinit înainte să încep. Aveam nevoie de o sabie. 

Elegos descoperi destul de repede instrucţiunile bunicului meu despre cum să 
fac o sabie, iar inima aproape că mi s-a frânt. Fişierul de date era destul de specific 
cu privire la diversele materiale de care ar fi fost nevoie pentru a crea arma, aşa că 
aveam o listă de achiziţii. Dincolo de asta, însă, fişierul detalia paşii necesari pentru 
a asambla arma şi includea diversele meditații şi exerciții prin care un ucenic Jedi ar 
trebui să treacă la fiecare pas parcurs. Procesul descris de Nejaa, dacă era urmat 
întocmai, ar fi durat aproape o lună, iar eu nu aveam o lună la dispoziţie. Ştiam că 
nerăbdarea şi graba făceau parte din partea întunecată, dar speram ca lucrurile să 
poată fi scurtate, astfel încât să reuşesc cu adevărat să-mi îndeplinesc sarcina. 

Am făcut primul pas, adunând diferitele piese. Sabia, deşi era o armă elegantă 
şi mortală, în realitate nu era chiar atât de complexă. Obţinerea pieselor pentru a 
asambla una nu a fost deloc dificilă. Pentru a servi drept mâner, de exemplu, am 
recuperat setul de acceleraţie şi tubul ghidonului de la o motocicletă speeder 
dezafectată. Le-am luat din locul unde se aflau epavele în cantina Crash şi nimeni nu 
a observat că am plecat cu ele. 

Am luat circuitele pentru sistemul dimetris de activare de la un vechi regulator 
de iniţiere al tunului ionic de la o veche navă militară - am obținut acea vechitură de 
la Shala, pariind pe o altă luptă de tuskette. Conectorul de încărcare şi cablajul 
proveneau de la un comunicator. Un dispozitiv de blocare a luminii de întoarcere a 
laserului de luptă de la un Tri-Luptător refăcut a devenit orificiul parabolic a fluxului 
de mare energie pentru a stabiliza lama, iar cablul de alimentare al laserului dinoric 
l-am scos din acelaşi tun laser stricat pentru a acţiona ca supraconductor pentru 
transferul de energie de la celula de putere la lamă. Butoanele şi întrerupătoarele au 
fost uşor de găsit, iar draga şi vechea mea prietenă, Amiralul Tavira, cu cadoul ei 
constând în carafa de coniac şi pahare, mi-a furnizat toate bijuteriile de care aveam 
nevoie pentru a face o jumătate de duzină de săbii de lumină. 

Cea mai dificilă parte a creării unei săbii era producerea celulei de energie care 
stoca şi descărca cantitatea de energie necesară pentru a activa o lamă de sabie. 
Acestea fiind spuse, lista de piese cerea o baterie de energie destul de simplă - de 
fapt, din cauza vechimii instrucțiunilor, mi-a fost greu să găsesc una atât de veche. 
Bateriile de energie mai noi erau mai eficiente decât cea pe care o specificase bunicul 
meu, dar nu credeam că asta va reprezenta o problemă. La urma urmei, pe măsură 
ce citeam instrucțiunile, mi-am dat seama că natura bateriei nu era la fel de 
importantă ca şi modul în care era integrată cu restul componentelor. Esenţa 
ritualului Jedi de creare a unei săbii se reducea la încărcarea bateriei de energie 
pentru prima dată. Bunicul meu ridiculizase superstiția populară conform căreia un 
Jedi canaliza Forţa prin sabia sa. El sugerase că aceasta era o neînțelegere a modului 
în care trebuia să o încarce inițial şi să o lege de restul armei. Un Jedi, manipulând 
cu atenţie Forța, lega componentele între ele - la un nivel care depăşea nivelul 
mecanic sau material, astfel încât acestea funcționau cu o eficiență inimaginabilă. 
Fără această pregătire şi condiționare atentă a sabiei, lama ar fi fost defectă şi l-ar fi 
făcut pe Jedi să eşueze. 

Înainte să mă gândesc cum să o amân pe Tavira încă o lună, Elegos 
decodificase o adnotare a instrucțiunilor de construcție a săbiilor. Se dovedi că în 
timpul Războiului Clonelor, Maeştrii Jedi dezvoltaseră o modalitate de a crea o sabie 
în două zile. Nejaa inclusese acea metodă, menționând că trebuia folosită doar în 
momente de nevoie urgentă, dar nu în grabă. Am citit-o şi am simţit că se aşterne o 
anumită pace asupra mea. Ştiam că acele cuvinte nu fuseseră scrise pentru mine, 

dar mi-au pătruns adânc în suflet. Urgență fără panică, acțiune însoțită de gândire. 

Am început prin a mă linişti şi prin a-mi simplifica stilul de viață. Am băut 
doar apă şi am mâncat paste care nu aveau niciun fel de aromă. Am îndepărtat 
cadourile Tavirei din dormitorul meu sau le-am ascuns în dulapuri. M-am aşezat în 
mijlocul podelei, cu piesele pentru sabie aşezate în semicerc în jurul meu. Le-am 
studiat pe fiecare în parte şi am folosit Forţa pentru a le cuprinde şi a le lua în mine. 
Mâinile mele urmau să potrivească piesele, dar voiam ca acestea să se îmbine ca şi 
cum ar fi fost crescute împreună. Sabia va fi mai mult decât un amestec de piese, iar 
pentru a o face trebuia să simt că piesele aparţin una alteia. 

Am montat butonul de activare la locul său pe axul ghidonului şi am fixat 
conectorii în locurile potrivite de pe placa de circuit dimetris. Am introdus-o în axul 
propriu-zis, apoi am introdus o bandă de ecranare pentru a o proteja chiar şi de cea 
mai mică scurgere de la supraconductor. Apoi am fixat la locul lor pietrele prețioase 
pe care le foloseam pentru a focaliza şi defini lama. În centru, pentru a funcţiona ca 
o lentilă de energie continuă, am folosit o piatră Durindfire. Aceeaşi piatră dăduse 
lamei bunicului meu strălucirea argintie caracteristică. În celelalte două locaşuri am 
folosit un diamant şi un smarald. Nu eram sigur de ceea ce voi obţine în materie de 
nuanțe de culoare de la smarald, iar cu diamantul speram la un efect de piatră 
corusca. 

La capătul mânerului, unde urma să apară lama, am înşurubat diafragma de 
flux de mare energie. Aceasta ar fi purtat o sarcină negativă care ar fi stabilizat lama 
încărcată pozitiv şi i-ar fi oferit o bază solidă, fără a-i permite să-şi roadă drumul 
înapoi spre mâinile mele. Controlarea unei lame de sabie era destul de dificilă fără să 
fie nevoie ca aceasta să îmi sfârtece degetele. 

Am fixat bateria descărcată pe poziţie, apoi am conectat cablurile la priza de 
reîncărcare. Am înşurubat priza în partea de jos a mânerului, dar nu am fixat pe 
capătul de la ghidon original al acestuia capacul original al manşonului, care ar fi 
trebuit să îl protejeze, deoarece trebuia mai întâi să încarc bateria cu energie. M-am 
întins şi am luat cablul de încărcare de la micul transformator pe care îl 
împrumutasem de la compartimentul nostru tehnic şi am conectat sabia. 

Cu degetul peste butonul transformatorului care ar fi pornit fluxul de energie, 
am inspirat adânc şi am intrat în transă. Ştiam că manipularea materiei suficient de 
mult pentru a contopi piesele şi a făuri arma ar fi fost aproape imposibilă pentru 
oricine altcineva în afară de un Maestru Jedi ca Yoda, dar să faci asta ca parte a 
construcției unei săbii fusese studiat şi ritualizat astfel încât chiar şi un elev să poată 
reuşi. Era o artă pierdută, o legătură cu un trecut care fusese aproape şters, iar prin 
realizarea ei mi-am completat moştenirea Jedi. 

Am apăsat pe buton, lăsând un firicel lent de energie să umple bateria. M-am 
deschis către Forţă şi, cu mâna atingând mânerul, am învăluit sabia cu Forţa. În 
timp ce făceam asta, transformări subtile aveau loc în armă. Legăturile elementare se 
schimbară, permițând tot mai multă energie să curgă în baterie şi în toată arma. Nu 
eram sigur de modul în care se produceau schimbările, dar ştiam că, în acelaşi timp 
în care se produceau în sabie, se produceau şi în mine. Devenind un conductor al 
Forţei în acest scop, am produs integrarea finală a tuturor oamenilor care fusesem. 
Fuziunea deveni persoana care urma să fiu pentru totdeauna. Încă eram pilot: un pic 
arogant, cu un ego sănătos şi cu dorința de a aborda misiuni dificile. Încă eram 
CorSec: un investigator şi un tampon între inocenții din galaxie şi mizeria care îi 
consuma. 

Şi eram Jedi. Eram moştenitorul unei tradiţii care se întindea cale de zeci de 
mii de ani în urmă. Jedii au fost temelia stabilității în galaxie. Ei s-au opus 
întotdeauna celor care se bucurau de rău şi căutau puterea de dragul puterii. 
Persoane ca Exar Kun şi Palpatine, Darth Vader şi Thrawn, Isard şi Tavira - acestea 
erau plăgile societăţii pe care Jedii le vindecau. În absența Jedilor, răul prosperase. 
În prezenţa unui singur Jedi, răul se evapora. La fel ca şi în cazul sabiei, schimbările 
făcute în mine nu au fost fără costuri. Ceea ce îmi permitea Forța să fac, îmi 
conferea, de asemenea mari poveri. Să acționez fără să mă gândesc - şi fără să 
gândesc bine - nu mai era posibil. Trebuia să fiu foarte sigur de ceea ce făceam, 
pentru că un singur pas greşit putea fi un dezastru. Deşi ştiam că voi face greşeli, 
trebuia să fac tot ce-mi stătea în putință pentru a le minimiza impactul. Nu era 
suficient să fac cel mai mare bine pentru cel mai mare număr de persoane, trebuia 
să fac ce era mai bun pentru toată lumea. Nu aveam cum să mă sustrag noii 
responsabilități pe care o acceptasem. 

La fel ca bunicul meu, puteam foarte bine să aleg când şi unde să dezvălui cine 
şi ce eram, dar nu puteam uita, nu puteam lăsa acea responsabilitate la birou. 
Angajamentul meu față de ceilalți trebuia să fie total şi complet. Eram un agent al 
vieţii în fiecare zi, în fiecare oră, în fiecare secundă; atât timp cât trăiam, şi chiar 
după. 

Am auzit un clic şi mi-am ridicat privirea, clipind din ochi. 

— Elegos? 

Elegos stătea deasupra mea, oferindu-mi un pahar cu apă. 

— E gata. 

Am clipit, apoi am luat apa şi am sorbit-o cu lăcomie. Am lăsat jos paharul şi 
am simţit cum apa se scurge în jurul bărbiței mele. Am şters-o cu mâna dreaptă şi 
mi-am simțit barba de pe obraji. 

— Cât timp? 

— Două zile şi jumătate. Caamasiul îmi zâmbi şi îmi luă paharul înapoi. Nu la 
fel de repede ca bunicul tău, dar acceptabil. 

— A observat cineva că am lipsit? 

— Mai multe persoane au întrebat, dar le-am spus că ai fost răpus de agonia 
coniacului. Au spus că pot înţelege că sărbătoreşti schimbarea ta de noroc. Aşeză 
paharul pe dulapul meu, apoi se întoarse în salonul apartamentului. În timp ce tu 
erai ocupat aici, eu am găsit altceva de făcut şi m-am folosit de unul dintre darurile 
pe care ţi le-a făcut Tavira. Am estimat tiparul pe baza memoriilor mele despre 
bunicul tău. 

Ridică în mână o robă Jedi verde, cu o centură neagră şi omantie neagră. 

— Cred că ar trebui să ţi se potrivească bine. 

Am aprobat din cap şi am fluturat sabia. Am apăsat butonul de sub degetul 
mare, dând naştere lamei argintii de 133 de centimetri lungime. 

— O sabie şi o robă. Se pare că a ajuns puţină dreptate pe Courkrus şi era şi 
timpul. 

M-am hotărât să mă bazez pe scuza pe care o născocise Elegos pentru mine, 
petrecând mai mult timp bând - sau, cel puţin, lăsând impresia că sunt beat. Un pic 
de coniac Savareen vărsat pe o tunică te va face să miroşi, iar dacă îl tot roteşti şi 
eşti neglijent când îl bei — vărsând şi mai mult pe tine în acest proces - lumea 
observă. Persoanele în preajma cărora îmi petreceam timpul nu aveau nicio problemă 
în a crede că eram tot timpul departe de a fi treaz. Faptul că eram beat îmi dădea 
mult mai multă libertate, deoarece, atâta timp cât nu eram insuportabil, pierdeam la 
sabacc şi eram generos cu banii sau cadourile primite de la Tavira, eram prietenul 
tuturor. Lumea aştepta cu nerăbdare să mă vadă, le era uşor să mă ignore şi chiar 
mă tratau ca şi cum nu aş fi fost acolo în acele ocazii în care mă prefăceam că dorm. 

I-am ales pe Supraviețuitori ca primele mele ţinte. Îi cunoşteam mai bine decât 
pe oricine altcineva, aşa că aveam un avantaj în a le intra în minte. Supraviețuitorii 
erau, de asemenea, cei mai disciplinaţi dintre Invidioşi, aşa că, dacă reuşeam să îi 
frâng, să îi fac să se sperie, nervozitatea s-ar fi transmis şi celorlalte grupuri. 
Mişcarea împotriva lor ar fi fost preludiul atacurilor mele asupra celorlalte grupuri, 
aşa că am vrut să fie deosebit de înfricoşătoare. 

Elegos şi cu mine am lucrat din greu la acea acțiune, programând-o în 
datapadul meu, apoi proiectând-o pe holoproiectorul din apartamentul meu. Am 
rulat-o de nenumărate ori, permițându-mi să o memorez din toate unghiurile şi să- 
mi exersez rolul în ea. Trebuia să fiu atent şi rapid, dar dacă urma să funcţioneze 
bine, avea să îi zguduie pe Supraviețuitori până în măduva oaselor. 

M-am aşezat în cantina Crash la o masă situată mult în spate. 

Căpitanul Nive stătea de obicei acolo şi, nu după mult timp, mi se alătură la 
masă. Jacob nu fusese curtenitor cu mine, aşa cum făcuseră ceilalți conducători de 
pirați - avea încredere în prietenia pe care o construisem în perioada în care el îmi 
comandase escadrila. Chiar îmi plăcea de el şi de felul în care îi conducea pe 
Supravieţuitori, dar, din conversațiile pe care le avusesem, ştiam că nu se simțea pe 
deplin confortabil cu tot ceea ce făcuse în viața lui. Această confidenţă, exprimată în 
fața mea într-o noapte târziu, era pe cale să se întoarcă şi să-l bântuie. 

Jacob stătea cu spatele spre colțul camerei. Eu stăteam în stânga lui, cu 
spatele la perete, dar uşor expus de-a lungul corpului. În fața lui era amplasat un alt 
scaun, care nu putea fi văzut de majoritatea celorlalți din cameră din cauza unui 
stâlp. Aveam o sticlă de coniac Savereen aşezată în fața mea, iar în mâna dreaptă 
aveam un pahar de băutură. Jacob bea lum, dar niciodată suficient pentru a se 
îmbăta zdravăn, decât uşor amețit. Stăteam acolo, discutând cu voce joasă despre 
ultimele zvonuri referitoare la Huttul Shala, când am împins scaunul gol cu piciorul 
stâng, ca şi cum cineva l-ar fi tras înapoi pentru a se aşeza. Mi-am accesat Forța, 
lăsând-o să mă umple, apoi mi-am întors capul spre scaun şi departe de Jacob. 

— Nu poţi sta aici. Aceasta este o masă privată. 

În timp ce spuneam asta, m-am întins cu simțurile şi am proiectat o imagine în 
creierul lui Jacob. Capul lui Jacob se ridică şi păli. 

— Nu este posibil. 

Figura pe care a văzut-o stând jos în fața lui aruncă o monedă de credit groasă 
de aur, care sări o dată pe masă. Mâna mea stângă se întinse pentru a o apuca, apoi 
am lovit de masă moneda pe care o luasem în palmă. Mâna mi se retrase. 

— E rece. 

Silueta de vizavi de Jacob purta o uniformă de Căpitan Imperial, deşi puțin 
prea mică, şi avea o rană sub ochiul stâng. De fapt, Căpitanul Zlece Oonaar de pe 
Crusader arăta exact aşa cum arătase după ce îl judecaseră Supraviețuitorii şi Jacob 
ordonase executarea lui. Jacob însuşi îi îndesase moneda de credit de aur în gură, 
urmând vechea superstiție de a cumpăra lucrurile rele pe care morții le-ar spune 
despre cei vii, apoi îl expulzase pe acesta prin sasul principal al Junghiulului. 

Zlece Oonaar se uită direct în ochii lui Nive. 

— Îţi poţi primi aurul înapoi. Morţii nu vorbesc de rău morții. 

Am prins încheietura stângă a lui Jacob cu mâna dreaptă. 

— Ce vrea să spună? 

Gura lui Jacob rămăsese întredeschisă. 

— Nu ştiu. 

Zlece dădu încet din cap. 

— Ştii tu. Ştii că ar fi trebuit să mori în ziua în care au murit toți prietenii tăi. 
Dacă ai fi luptat mai mult, ei ar fi putut trăit. I-ai dezamăgit, iar acum te vei alătura 
lor. Blestemul se apropie de Courkrus. Toate victimele tale vor fi răzbunate. 

Jacob se ridică brusc în picioare, smulgându-şi încheietura mâinii din 
strânsoarea mea, şi îşi aruncă halba de lum prin fantomă. Am lăsat imaginea să se 
estompeze într-o ceață însângerată care dispărea în timp ce halba se spărgea de 
stâlp. Jacob rămase acolo, cu gura căscată şi tremurând, apoi se uită în jur la toți 
ceilalți din cantină. Atenţia lor fusese atrasă spre el când explodase halba, dar nu 
văzuseră nimic înainte de acest moment. 

Jacob îndreptă mâna spre scaun. 

— L-aţi văzut? 

Ceilalți începură să dea din cap. El se uită la mine. 

— Tu l-ai văzut, nu-i aşa, Jenos? Tu l-ai văzut. 

Am tresărit şi mi-am golit paharul de coniac. 

— L-am văzut. Era tipul pe care l-am capturat, cel pe care l-am judecat. Am 
pipăit moneda. I-ai pus asta în gură. 

Jacob smulse moneda din strânsoarea mea şi o ținu sus. 

— Corect, i-am pus asta în gură. 

— Dar l-am abandonat în spaţiu. Mi-am turnat mai mult coniac în pahar şi m- 
am uitat la Jacob, ignorând mulțimea tot mai mare care se apropia de noi. Ce a vrut 
să spună cu: Blestemul vine asupra Courkrusului? 

Jacob îmi smulse coniacul din mână şi îl bău pe tot dintr-o înghițitură. 

— Nu ştiu. Puse din nou paharul jos şi bătu pe margine pentru a-l umple din 
nou. Nu ştiu, dar nu e de bine. Nu e deloc bine. 


În mai puțin de douăsprezece ore, povestea vizitei se răspândise peste tot în 
Vlarnya şi căpătase amploare. Lumea îmi povestea ce văzuse şi am ajuns să îi aud 
descriind o viziune pe care ştiam că nu o văzuseră niciodată. Chiar şi atunci când le- 

am spus că era o viziune diferită de cea pe care o văzusem eu, mi-au spus că nu-mi 
aminteam bine, pentru că eram beat în acel moment. Ştiau care era adevărul şi 
părea să îi sperie cu adevărat până în măduva spinării. 

Nimeni nu era foarte sigur de ceea ce văzuse. Unii credeau că era o fantomă, 
pur şi simplu, care se întorsese să-l bântuie pe Nive pentru că îl omorâse. Alții luară 
în considerare avertismentul şi se întrebară de ce ar fi avertizat o fantomă când ar fi 
putut pur şi simplu să lovească şi să îi ucidă pe toți - dacă o fantomă putea face 
asta. Avertismentul părea să se strecoare în mintea multora, ceea ce era şi intenţia 
mea. Am vrut ca ei să fie avertizaţi, astfel încât, atunci când lucrurile începeau să se 
întâmple, să le coreleze cu avertismentul. Am fost mulțumit că primul efort avusese 
un efect atât de mare, însă ştiam că nu mai puteam face aşa ceva din nou. Deşi aş fi 
putut folosi o iluzie pentru a îndepărta urmăritorii, simplele apariții şi plecări 
fantomatice nu aveau să-i convingă pe Invidioşi că era timpul să o abandoneze pe 
Tavira. Moneda din palmă furnizase dovezi solide care convinsese o mulțime de 
persoane de veridicitatea vizitei. Din acest motiv, am decis că următoarele acţiuni pe 
care le voi întreprinde vor necesita dovezi fizice că se întâmplă ceva, iar o monedă nu 
avea să fie suficientă. Era timpul să se întâmple ceva mai direct şi mai dureros. 

Am aşteptat până după ce Timmser şi Caet m-au târât acasă de la Crash şi m- 
au încredințat lui Elegos înainte să acționez. Mormăind cum că spera că nu voi 
vomita din nou pe aşternuturi, Caamasiul mă îmboldi şi cele două fugiseră ca nu 
cumva să fie rugate să contribuie la curățarea şi spălarea mea. După ce plecară, m- 
am îmbrăcat în uniforma de Jedi, am îmbrăcat mantia cu glugă şi m-am strecurat în 
noapte. Folosind Forța, am reuşit să şterg memoria pe termen scurt a angajaților 
hotelului care m-au văzut, lăsându-le un gol nevinovat de opt secunde în memorie 
care a acoperit trecerea mea prin hol. Folosind Forţa atât în cantina Crash, cât şi în 
hol, riscam să fiu detectat de consilierii Tavirei, dar eram destul de sigur că nu se 
afla niciunul pe Courkrus. Ea nu ne trimisese niciunul până atunci şi nu avea niciun 
motiv să presupună că va fi o problemă pe Courkrus. Să lase unul aici pentru orice 
eventualitate ar însemna să ofere oricăruia dintre aceste grupuri şansa de a afla 
secretul ei şi de a porni pe cont propriu. Doar din acest motiv m-am simţit în 
siguranță când am folosit Forța în timp ce vânam. 

Escapadele mele anterioare prin oraş mi-au fost de folos, deoarece m-am 
deplasat pe străduțe şi drumuri mai puţin circulate pentru a ajunge în unele dintre 
cele mai murdare zone ale Aviarului. M-am întins în interior pentru a accesa Forța, 
astfel încât să-mi pot extinde sfera de responsabilitate şi să localizez pe cineva care 
avea nevoie de ajutor. Intenţia mea, desigur, era să ajut acea persoană şi să-i înlătur 
pe criminalii implicaţi. Era ca şi cum aş fi fost din nou în CorSec, făcând o 
percheziție pe Aleea Navei Comorilor, doar că fără lumini. 

Diferența era că, de data asta, aveam ca aliat Forța. Percepția mea asupra 
oraşului şi a zonei din jurul meu a devenit acută, permițându-mi să detectez 
diferitele surse de viață. Dacă aş fi vrut, aş fi putut face în câteva secunde un 
recensământ al insectelor crocante sau al tuskettelor sălbatice. Nu l-am făcut, însă — 
alte date m-au împins mai departe în noapte. Când patrulam pentru CorSec, eram 
un prădător în căutarea prăzii, sperând că nu o voi găsi în cantitate suficientă 
pentru a mă ucide. Cu Forţa, aproape că mă simțeam un super-prădător. Simţeam 
unde se afla toată lumea, unde era îndreptată atenţia lor. Puteam să aleg căi de 
confruntare care să menţină lucrurile în linişte, sau să fac o mare demonstraţie. Pe 

moment, am ales ceva mai mic şi mai intim, dar ştiam că în curând va veni ziua 
pentru a face ceva mai spectaculos. 

Chiar dacă am simțit unde se aflau cei trei, am auzit suspinele ei înainte să îi 
văd. Doi Lorzi Laser beţi prinseseră între ei o femeie indigenă şi o împinseseră pe o 
alee. Au pus-o cu spatele la un zid, prinzându-i mâinile deasupra capului, şi îi 
acopereau fața şi gâtul cu genul de sărutări neglijente pe care cei complet beți par să 
le stăpânească foarte bine. Cu excepţia privirii de teroare de pe chipul ei, isprava lor 
ar fi putut părea comică. M-am deplasat pe alee, tăcut ca o umbră, şi l-am apucat pe 
primul bărbat de gât. L-am învârtit spre dreapta, peste corpul meu, şi i-am zdrobit 
fața de peretele opus al aleii. Ceva trosni când se lovi, apoi se prăbuşi la pământ. 

Am făcut o jumătate de pas înainte şi am ridicat mânerul sabiei în mâna 
dreaptă, surprinzându-l pe al doilea cu o lovitură în partea superioară. Impactul cu 
capătul de metal greu al mânerului zdrobi maxilarul bărbatului şi îl trimise să se 
prăbuşească pe spate. 

O mână i se duse la gură, iar cealaltă căută blasterul înfipt în tocul de pe 
şoldul drept. Când începu să scoată arma, am rotit mânerul sabiei în mână şi am 
aprins lama argintie. Şuieratul exploziv al acesteia umplu aleea, iar lumina pictă 
umbra liderului Lord Laser pe podeaua aleii şi de-a lungul peretelui din spate. Am 
coborât lama într-un arc de cerc, lovind la nivelul țevii şi al mânerului blasterul care 
se înălța, făcând să cadă la pământ bucăţi din el şi două dintre degete. O lovitură 
laterală în maxilarul său deja rupt îl aruncă pe alee, apoi m-am răsucit şi m-am 
năpustit asupra partenerului său care se ridica. Înainte ca el să-şi poată scoate 
blasterul, sabia mea îi străpunse umărul, provocându-i o gaură foarte curată, de 
mărimea unui nasture, prin os şi carne. Mirosul de carne prăjită umplu aleea. Fața 
lui deveni absolut albă. Se holbă la lama de energie argintie care-i ieşea din umăr, 
apoi îşi dădu ochii peste cap şi leşină. 

I-am smuls lama înainte ca trupul său în cădere să se poată elibera. Nu-l 
voiam mort - nu voiam să moară niciunul dintre ei. Doi morți ar fi reprezentat o 
statistică, dar vii ar fi rămas cu cicatrici şi ar fi spus o poveste minunată. 

M-am întors spre femeia care se ghemuise. I-am întins o mână, iar ea mi-o luă. 
Tremuratul trupului ei se potrivea cu valurile de teroare care radiau din ea. Mi-am 
făcut vocea calmă şi pe cât de liniştitoare am putut. 

— Nu ai de ce să te temi, copilă. Nu-ţi vor mai face rău. 

— C-cine eşti tu? 

Am ghidat-o să se ridice în picioare şi am mers cu ea spre ieşirea de pe alee şi 
spre lumina străzii care se strecura în ea. 

— Este de ajuns că se ştie că sunt aici. 

Am lăsat-o să meargă spre lumină, dar am rămas în umbră când i-am dat 
drumul mâinii. 

— Spune-le doar că a venit osânda pe Courkrus. Victimele lor vor fi răzbunate, 
iar cei care se tem de justiție nu vor mai dormi niciodată în siguranţă aici. 

Apoi am proiectat în mintea ei o iluzie a dispariției mele în neant, în timp ce mă 
strecuram pe lângă ea şi mă deplasam mai departe pe stradă. Am urmărit-o pentru a 
mă asigura că nu i se mai întâmplă nimic, apoi, când a fost în siguranță, m-am 
întors acasă. 

În dimineața următoare, devreme, Timmser şi Caet veniră la apartamentul meu 
şi insistară ca Elegos să mă trezească. Am ieşit din dormitorul meu cu un aspect 
răvăşit şi cu ochii obosiţi, apoi am înlemnit la expresiile serioase de pe feţele lor. 

— Ce s-a întâmplat? Ce s-a întâmplat? 

Caet mârâi, iar Timmser îmi oferi o traducere bună. 

— Doi Lorzi Laser au fost grav mutilați noaptea trecută. Osânda a venit pe 
Courkrus şi a adus cu ea o sabie de lumină. 

Capitolul 44 


Sabia făcuse o impresie deosebită asupra tuturor. Potrivit relatărilor celor doi 
Lorzi Laser, creatura Jedi care le căzuse pe cap avea peste doi metri înălțime şi 
fusese zămislită de noaptea însăşi. Sabia devenise un fulger îngheţat, iar ochii 
Jediului străluceau precum orizonturile găurilor negre binare. Îi atacase fără 
provocare şi promisese că va face acelaşi lucru cu toți cei de pe planetă. Planurile 
mele, bineînţeles, erau mai puţin ambiţioase, dar poveştile lor au dat bine în Aviary. 
Am auzit o mulțime de laude goale despre ce ar face o persoană sau alta dacă s-ar 
confrunta cu acel răzbunător. Alţii ar putea fi speriaţi, dar vorbitorul spunea că nu e 
speriat. Îi va smulge capul răzbunătorului, apoi altcineva oferea o soartă şi mai 
teribilă pentru răzbunător şi aşa mai departe, ca la o licitaţie care ar o luase razna. 
Curajul mulțimii îi duse pe toţi la culmea exagerării. Apoi, într-un final, cineva — eu, 
uneori; alte persoane, cel mai des - s-ar fi cutremurat şi ar fi agăţat mâna de armă ca 
şi cum şi el şi-ar fi pierdut degetele. 

Acest gest simplu putea linişti un grup. lar simpla menționare a cuvântului 
Jedi era suficientă pentru a-i trimite pe toți lăudăroşii înapoi la băuturile lor şi la 
temerile lor private. 

În calitate de ofițer CorSec mai văzusem acest gen de bravadă şi o văzusem 
cum se estompa în prezența unui ofițer în uniformă, dar niciodată nu se ridicase la 
asemenea culmi şi nici nu se coborâse la asemenea adâncimi. Efortul Imperiului de 
a-i defăima şi de a-i transforma pe Jedi în agenți ai terorii a fost în avantajul meu. 
Dacă Imperiul, care era deja destul de malefic, se temuse suficient de mult de Jedi 
încât să-i elimine, atunci să ai un Jedi aici, care să se ocupe de Invidioşi, era cel mai 
rău lucru care se putea întâmpla. Atât de rău, de fapt, încât căpitanii diferitelor 
grupuri din Vlarnya oferiseră o recompensă de zece mii de credite în schimbul 
capului Jediului. 

lar eu am hotărât să fac să fie mai mare, mult mai mare. 

În următoarele câteva nopţi am urmărit şi am lovit ceea ce am considerat a fi 
ținte uşoare - bande de pirați care se plimbau pe străzi în căutare de probleme. 
Fiecare întâlnire avusese loc în mod diferit. Faptul că mulți dintre pirați îşi întăreau 
curajul cu multă bere sau whisky mă ajuta nespus de mult. Beţivii păreau adesea 
incredibil de norocoşi, iar în Vlarnya şi ei erau la fel — dar tot norocul lor era nefast. 

Într-o seară, am lăsat un trio din echipajul Fastblast să mă vadă cum mă 
ascund pe o alee. Băusem cu ei mai devreme şi le vorbisem despre cum un grup ar 
putea merge la vânătoare de Jedi şi să-l prindă, câştigând acea mare recompensă. 
Cei trei — doi oameni, bărbat şi femeie, şi un mascul Kubaz - se ambalaseră până la 
disperare, apoi m-am scuzat făcând semn că vreau să plec acasă. Le-am urat noroc 
la vânătoare, sperând că îl vor găsi pe Jedi înaintea celorlalte grupuri de vânători, iar 
ei au muşcat momeala. Fastblasterii veniră în fugă şi, în timp ce dădeau colțul aleii, 
am proiectat în mintea lor imaginea mea fugind în fața lor, cu mantia fluturând în 
spatele meu, cu apa dintr-o rigolă de canalizare stropind la fiecare pas. 

Cei trei alergară după mine cu toată viteza. Kubazul, care nu prea văzuse 
imaginea pe care o proiectasem, încetinise şi ridicase o mână pentru a-şi avertiza 

tovarăşii. Înainte ca el să poată face asta, m-am ridicat din umbrele care mă 
ascundeau lângă gura aleii şi l-am lovit în cap cu mânerul sabiei. Lipsiţi de 
avertismentul său, cei doi tovarăşi ai lui alergară în plină viteză spre zidul de 
cărămidă şi tencuială pe care îl ascunsesem cu iluzia mea. Femeia ricoşă puternic 
din perete. Părul blond i se înfăşură în jurul feței în timp ce se răsucea prin aer şi se 
prăbuşea într-o groapă de gunoi. Bărbatul, care fusese la un pas în urma ei, 
începuse să se răsucească spre dreapta, aşa că încasă impactul în umăr. Chiar şi de 
la zece metri distanţă, i-am auzit clavicula pocnind. Sări înapoi, făcu câţiva paşi 
poticniți în direcția mea, apoi căzu în genunchi. 

Mâna lui dreaptă bâjbâi după blasterul prins sub brațul stâng, dar, cu osul 
rupt, nu putea să îl apuce. M-am apropiat mai mult şi am dat viață sabiei. Ochii lui 
deveniră mari şi se dădu în spate, în genunchi. 

— Ţi-ai pierdut controlul braţului. Nu e niciun motiv să pierzi totul, nu-i aşa? 

El clătină încet din cap. 

— Foarte bine. Am adus vârful lamei astfel încât să se aşeze la un centimetru 
de vârtul nasului său turtit. Următorul Fastblaster pe care îl voi vedea pe străzi va 
muri. Transmite acest mesaj pentru mine, da? 

Aprobă din cap, iar eu m-am îndepărtat de el, retrăgând lama sabiei. M-am 
întors pentru a mă îndrepta înapoi pe alee către stradă. Chiar şi fără Forță, aş fi 
auzit zgomotul blasterului său scos din toc. Fiind deja la trei metri distanță, m-am 
întors, mi-am aprins sabia şi am deviat primul foc de armă în peretele aleii, unde 
lăsă o mică flacără mocnită. Următoarele două împuşcături ratară mult, dar am 
blocat-o pe a patra în stânga mea cu sabia, apoi am văzut că a cincea avea să rateze 
în dreapta şi să-l nimerească pe Kubazul care se zbătea să se ridice în picioare. 

M-am întins cu mâna dreaptă şi am blocat proiectilul, aspirând cât de multă 
energie puteam. Proiectilul m-a înțepat, trimițându-mi o zvâcnire în braț, dar am 
lăsat durerea deoparte şi am canalizat energia rămasă în telekinezie. Mi-am închis 
mâna dreaptă într-un pumn, apoi am tras. l-am smuls blasterul din mână, rupându- 
i câteva degete în timp ce o făceam, apoi l-am azvârlit pe un acoperiş. 

— Ţine minte mesajul meu. 

M-am întors din nou, l-am plesnit iar pe Kubaz în cap cu mânerul sabiei şi am 
dispărut în noapte. 


Trei zile mai târziu, echipajul Fastblast părăsea Courkrus spre destinații 
necunoscute. Alte echipaje nu se speriară atât de uşor. Piraţii Stelei Negre se simțeau 
invincibili în sanctuarul lor din spatele Găurii Mynock şi ştiam că intervenția mea 
acolo îi va zgudui până în măduva oaselor. Într-o vizită anterioară, în calitate de 
Jenos lIdanian, am ocupat un loc care mi-a oferit o vizibilitate clară asupra 
datapadului pe care îl foloseau pentru a intra în spate. Studiindu-i întâmplător pe cei 
care intrau am aflat că foloseau un cod din patru cifre, dar majoritatea piraților 
loveau numerele prea repede pentru ca eu să le pot citi cu exactitate. Am aşteptat ca 
un bărbat mai în vârstă, destul de beat, să se apropie de uşă şi m-am pregătit. 
Acesta tastă numărul şi aşteptă ca o lumină să se aprindă şi să sune un ton înainte 
să fie liber să împingă uşa. M-am întins cu Forţa şi l-am făcut pur şi simplu să uite 
că văzuse lumina şi auzise tonul. Se încruntă, apoi, mai atent şi mai precis, 

introduse codul cu mai multă atenţie şi precizie, lăsându-mă să citesc din acțiunile 
lui care era combinația. 

O furtună cu ploaie lovi Vlarnya în seara în care am decis să-mi pornesc 
războiul cu Piraţii Stelei Negre, iar atmosfera cu siguranță că a sporit tensiunea care 
creştea în Aviary. De asemenea, ajuta şi faptul că practic toată lumea purta pelerine 
cu glugă, în timp ce torentele de ploaie biciuiau oraşul. Eram deja leoarcă când am 
ajuns la Gaura Mynock, dar am trecut neobservat printre celelalte siluete cu pelerine 
picurânde din cantină. Am mers chiar şi în zona din spate, păzită de pirați, fără să 
fiu subiectul unei verificări amănunțite. Mişcându-mă cu autoritate şi ridicând mâna 
spre datapad pentru a introduce combinaţia, păream normal pentru pirații aflați 
acolo, aşa că nu a fost nevoie să dedic decât o mică parte din Forţă pentru a-i face să 
piardă secunde din viața lor în timp ce treceam pe lângă ei. Am introdus codul şi am 
împins uşa. Ceea ce am găsit dincolo de ea m-a surprins din cauza opulenței. 
Panourile strălucitoare roşii şi aurii în tonuri discrete dădeau un aer cald holului şi 
salonului de dincolo. 

Uşile de vizavi de intrare şi cele din cei doi pereţi laterali ofereau acces la 
coridoare care am presupus că duceau la camere destinate plăcerilor private. Am 
simțit în aer o aromă cât de cât suficientă de mirodenii pentru a ghici de ce se 
bucurau unii dintre pirați, iar o jumătate de duzină de bărbați şi femei îmbrăcaţi în 
costume nepotrivite pentru sezon, care se relaxau vioi pe mobilierul supraaglomerat, 
sugerau ceea ce ar fi putut găsi alții pentru a-i mulțumi. 

lar prin uşa de la capătul celălalt al salonului am auzit aclamațţiile şi 
mormăielile pe care le asociasem de mult timp cu jocurile de noroc. Împreună cu 
micul bar cu autoservire din dreapta mea, paradisul Piraților Stelei Negre părea să 
pună la dispoziție cele mai multe dintre plăcerile din timpul liber considerate 
dezirabile în întreaga galaxie. Acesta era un loc în care toată lumea se putea distra. 

În stânga mea, un droid argintiu 3PO cu un ochi lipsă schiță o scurtă 
plecăciune şi îşi întinse mâinile spre mine. 

— Vă lăsaţi armele, Stăpâne? 

Dincolo de el, am văzut o mică incintă cu o cuşcă plină de blastere de toate 
mărimile şi descrierile, şi cu un alt droid 3PO închis înăuntru, care depozita arme 
sau le returna. 

— Nu cred. 

— Trebuie să insist. Droidul 3PO îşi înclină capul spre mine. În conformitate 
cu toate reglementările din contractul dumneavoastră de client, în special clauza 
35.6... 

Am aprins sabia şi l-am despicat de la creştet până la vintre cu o singură 
lovitură. Scânteile zburară în timp ce ambele jumătăţi se clătinau şi se prăbuşeau pe 
podea. Am păşit peste grămada de circuite tremurânde, vinovat în secret de cât de 
bine mă simțisem, apoi am pivotat spre dreapta şi am tăiat cu sabia prin 
sintetizatorul de băuturi. Rotindu-mă în cerc, am îndreptat lama argintie spre 
ocupanții salonului. 

— Asta a fost ultima strigare. Acum cred că vreți să plecați. Am ridicat un 
deget la buze. În linişte. 

S-au împrăştiat în tăcere în timp ce eu am intrat direct în sala de jocuri de 
noroc. 

Jucătorii aplecaţi la mesele de sabacc mi-au ignorat cu desăvârşire, dar cei adunați 

în jurul unei roți de jubileu nu o făcură. Am înfipt sabia argintie jos în roată şi am 
lăsat impulsul roții să cioplească marginea din butuc. Cercul se desprinse, 
clătinându-se în jurul mesei, împrăştiind pariurile, apoi se rostogoli pe podea şi se 
încurcă în picioarele unui Rodian care căra o tavă cu băuturi. Între prăbuşirea lui şi 
strigătele jucătorilor de la ruletă, am reuşit să atrag atenția tuturor piraţilor. Am 
ținut sabia în fața mea în aşa fel încât lumina ei puternică adâncea umbrele din 
interiorul glugii mele. 

— Acesta nu mai este sanctuarul vostru. Acesta nu mai este un loc în care 
şansa deţine controlul. Osânda a venit pe Courkrus, iar dacă rămâneţi, singurul 
vostru pariu sigur este moartea. 

Cu asta, m-am îndreptat spre o uşă din peretele exterior, am tăiat-o şi am lăsat 
ploaia să se strecoare înăuntru. Fulgerele cădeau şi tunetele răsunau în timp ce 
păşeam în noapte - sau cel puțin aşa părea pentru cei mai mulți dintre cei la care 
puteam ajunge — şi apoi am dispărut, cu excepţia coşmarurilor lor. 

lar recompensa a ajuns să crească la o sută de mii de credite. 


Slăbiciunea abordării mele a devenit foarte evidentă pentru mine şi, din păcate, 
pentru Huttul Shala. În timp ce tacticile mele erau foarte eficiente, iar dezertarea 
începea să ciugulească rândurile Invidioşilor, faptul că nu ucisesem pe nimeni începu 
să se întoarcă împotriva mea. Aveam de-a face cu indivizi complet nemiloşi, care ar fi 
ucis pe oricine într-o luptă pentru nişte resturi de la o groapă de gunoi. Întrucât 
viețile lor erau singurul lucru de valoare pe care mulți dintre Invidioşi îl aveau, faptul 
că nu omoram a devenit o frână în fața nivelului scăzut al moralului şi chiar a 
permis o revenire la normalitate. 

Shala lăsase să se ştie că avea o metodă de a se ocupa de Jedi, dar o ţinea 
secretă. Depozitul său deveni o fortăreață pe care nici măcar viitorul consort al 
Tavirei nu avea voie să îl viziteze. Acesta îşi trimitea diverse creaturi slugarnice 
pentru a teroriza părţi ale oraşului în afara Aviary şi începu să transmită propriile 
sale mesaje. 

Infracțiunile lor împotriva proprietăţii se transformară în jafuri şi agresiuni, cu 
crime din ce în ce mai odioase la orizont. Acţiunile sale deveniră o provocare deschisă 
pentru Jedi şi, chiar dacă am împiedicat câteva dintre grupurile sale de atac, el doar 
le făcu pe următoarele să devină mai puternice şi le trimise în continuare. Totul 
indica o confruntare directă între noi, care ştiam că va trebui să aibă loc în depozit. 
Am capturat un asociat de-al său Twi'lek — specialistul în explozibili al lui Shala, şi o 
adevărată pacoste — şi am trimis mesajul că mă voi întâlni cu Huttul la depozit. Nu 
am specificat o oră exactă, dar era evident că va trebui să fie cât mai curând. 

Elegos era categoric împotrivă să mă duc. 

— Surpriza a fost aliatul tău şi ţi-a permis să te impui în situații în care nu ai 
fi putut să o faci. Intrarea în sanctuarul Stelei Negre a fost o prostie, pentru că nu 
mai fuseseşi acolo, dar surpriza te-a ajutat să treci cu bine. Dacă renunti la surpriză 
în acest caz, asta te-ar putea ucide. 

Am clătinat din cap şi mi-am prins sabia la centură. 

— Mai am şi eu câteva surprize, să ştii. Şi am fost în acel depozit. Am fost în 
preajma lui Shala. 

— Tocmai de aceea ar trebui să fii mai atent. Ştii că echipa lui este formată în 
mare parte din non-umani, aşa că abilitatea ta de a le afecta mințile va fi foarte 
limitată. Probabil că nu te va ajuta deloc. Elegos se încruntă la mine în timp ce îmi 
înmâna mantia. Şi e în regulă să absorbi un proiectil blaster rătăcit sau două, dar ce 
se întâmplă dacă se dezlănțuie asupra ta cu o duzină de carabine? 

— Nu va fi aşa. Uite, o să-mi formez o părere despre locul ăla înainte să intru. 
O să ştiu dacă are subalterni care aşteaptă să mă atace. 

— Şi dacă are blastere controlate robotic, aşa că nu vei avea persoane înarmate 
pe care să-i simți? 

— O să mă gândesc la ceva. Răspunsul meu sună gol chiar şi în urechile mele, 
dar era singurul pe care îl aveam. Nu pot să nu-l înfrunt, Elegos. Dacă nu fac nimic, 
el câştigă şi mulți indigeni vor avea de suferit. Pierd şansa de a-i distruge pe 
Invidioşi. 

— Dacă mori, se întâmplă acelaşi lucru. 

— Nu am de ales. Am ridicat din umeri. Ştiu că va ieşi urât şi sunt destul de 
sigur că va muri cineva. Va trebui doar să mă asigur că mor cei care merită să 
moară. 


Am părăsit hotelul fără să fiu văzut şi am străbătut străzile întunecate pe care 
le-am găsit remarcabil de lipsite de viață - cel puţin din specia oamenilor. Se dusese 
clar vestea că Jediul fusese de acord cu provocarea lui Shala. 

Din moment ce noi doi eram probabil cei mai detestaţi indivizi de pe planetă, 
nimeni nu voia să stea în calea confruntării noastre. 

Depozitul nu arăta cu nimic diferit față de cum fusese înainte, doar că uşa 
laterală era deschisă şi nicio lumină nu mai pătrundea în noapte. Mi-am extins 
simțurile, lăsând Forța să mă pătrundă, şi am detectat doar o jumătate de duzină de 
forme de viață mari, inclusiv pe Shala, aflat pe podiumul său. Ceilalți rămăseseră 
ascunşi în adâncurile din jurul gropii centrale. Nervozitatea lor strălucea ca o baliză, 
dar l-am găsit pe Shala înspăimântător de calm. Mă aştepta, aşa că m-am învrednicit 
să nu-l mai las să aştepte. Am intrat în depozit pe uşa deschisă şi nu am fost 
surprins când aceasta se închise în urma mea. Mi-am croit rapid drum prin dâra 
încâlcită de resturi spre amfiteatrul central, croindu-mi drum printre butoaie cu 
chimicale şi grămezi de metal răsucit. Când am ajuns în centrul depozitului, am 
văzut o singură lumină aprinsă, care lumina spre Shala şi spre droidul traducător 
3PO. Am coborât încet în bolul amfiteatrului şi m-am oprit la doi metri de Hutt. Mi- 
am aruncat în spate aripile mantiei şi mi-am adus sabia într-o strângere cu două 
mâini, însă fără să o aprind. 

Shala murmură ceva, iar droidul traduse. 

— Marele Hutt Shala vă urează bun venit. Vă sfătuieşte să lăsați arma jos şi să 
vă predațţi lui, altfel veți plăti un preț înfricoşător. 

Mi-am activat sabia şi am îndreptat-o spre el. 

— Spune-i lui Shala că am aici toate creditele de care am nevoie pentru a-i 
plăti prețul. Unde ar vrea să fie depozitate? 

Huttul râse, ceea ce nu era genul de sunet cald şi prietenos pe care îl asociam 
de obicei cu râsul. Umerii îi săltau, iar grăsimea îi tresărea şi mai mult, iar o spumă 
verzuie îi ieşi pe buza de jos şi îi curse în cascadă pe bărbie. Cu toate astea, sunetul 

acela era şi mai urât. Pe măsură ce se prelungea până la un şuierat, am auzit un clic 
şi l-am văzut pe Hutt ridicându-şi mâna dreaptă. În ea avea o telecomandă cu un 
buton mare şi roşu apăsat de degetul mare. Droidul vorbi din nou. 

— Shala îmi cere să vă informez că acesta este un comutator automat care va 
declanşa o varietate de explozibili în caz că moare. Spune că are destui explozibili aici 
pentru a distruge totul pe o rază de un kilometru în jurul nostru. Dacă nu vă predati, 
vor muri multe persoane nevinovate. 

Peste tot în jurul nostru am văzut luminițe roşii care se aprindeau şi începeau 
să clipească, făcându-mă să gem în sinea mea. În lumina de deasupra am surprins 
suficiente detalii - panouri încrucişate care se curbau spre interior cu o lumină roşie 
care clipea deasupra - pentru a şti că erau mine cu flechette Merr-Sonn Munitions LX- 
1, toate îndreptate în direcția mea. Când erau detonate, panourile absorbeau energia 
explozibililor, iar diodele laser pulverizau nori de fulgere laser. Pentru a complica 
lucrurile, minele aveau de regulă o rafală de trei metri de foc exploziv, care atingea 
butoaiele cu chimicale pe lângă care trecusem la intrare. Asta ar fi declanşat explozii 
secundare care ar fi fost o adevărată belea. Pe baza butoaielor pe care le văzusem şi 
din ceea ce ştiam despre acele mine, nu era chiar atât de multă putere explozivă aici 
pe cât spunea Shala. Ori minte, ori... Am aruncat o privire în sus şi deasupra 
reflectoarelor şi am surprins clipitul unui alt LX-1. Ori i s-a spus că lucrurile sunt mult 
diferite decât sunt. Aici, în centrul prostiei, o să fim vaporizaţi, iar cartierul o să se 
cutremure, însă nu vorbim de kilometri pătraţi de distrugeri. 

Am clătinat din cap. 

— Twi'lekul tău a aranjat toate astea? 

Huttul mormăi. 

— Stăpânul Shala spune că este foarte mulțumit de munca lui Rach'talik. 

— Eu aş vrea o despăgubire. l-am zâmbit lui Shala şi i-am oferit un râset rece 
la rândul meu. Ai făcut două greşeli, Shala. Una, te afli chiar tu în punctul zero. Doi, 
crezi că nu te pot opri. 

Mi-am rotit încheietura mâinii drepte, răsucind mânerul în sus, şi am măturat 
cu sabia într-o fandare menită să taie în două întrerupătorul. Odată cu răsucirea am 
schimbat smaraldul din sabie şi l-am înlocuit cu diamantul Durindfire. Acest lucru 
extinse lama de la 133 de centimetri la 300, îngustând-o, însă aducând lejer mâna 
Huttului în raza de lovire. O mişcare rapidă a încheieturii mâinii, ar fi tăiat 
întrerupătorul în două şi nu ar mai fi fost probleme. Asta ar fi fost calea cea mai 
uşoară. 

Dar uşor nu se pretează pentru un Jedi. Cu un iz de fum, lama sabiei zvâcni şi 
se stinse. Îmi amintesc privirea de surpriză de pe faţa lui Shala. Sunt destul de sigur 
că provenea de la faptul că a văzut lama sabiei lungindu-se spre el, dar nu sunt pe 
deplin convins de asta. Cred, totuşi, că groaza care i-a nuanțat expresia, provenea 
din faptul că, în surpriza lui, scăpase telecomanda. Rachtalik, pe lângă faptul că 
voia să îl înlocuiască pe Shala, era un virtuoz al explozibililor. Minele LX-1 explodară 
în succesiune, nu toate odată, lovind zona centrală cu val după val de fulgere laser. 

Fiecare explozie mătura centrul depozitului dintr-un unghi diferit, garantând 
că nicio mină nu va scăpa neexplodată, dar adăugând focuri de laser la incendiile 
chimice şi la butoaiele care explodau. De asemenea, păstrase explozia de deasupra 
pentru final, pentru a maximiza şansele ca Shala să trăiască suficient de mult 
pentru a şti că fusese trădat. Dacă Rach'talik ar fi mers pe cantitate în loc de calitate, 

şi eu aş fi fost redus la o pată unsuroasă şi aburindă de pe pardoseala de duracretă. 
Am ştiut, din clipa în care am văzut telecomanda căzând, că aveam o singură şansă 
de supraviețuire şi o singură şansă de a încerca să stăvilesc pagubele. M-am 
scufundat în mine însumi, am atins Forţa, am lăsat-o să curgă şi am aspirat fiecare 
particulă rătăcită de energie care era pulverizată în direcția mea. Am simțit 
înțepătură după înţepătură, ca şi cum aş fi alunecat prin gâtlejul unui Sarlacc, şi am 
simțit cum coboram într-o groapă neagră de durere. Am direcționat o parte din Forță 
pentru a mă ajuta să atenuez durerea, dar asta făcea mult mai dificil să păstrez toată 
energia pe care o absorbeam. 

Ştiam că nu puteam să o păstrez prea mult timp şi ştiam că trebuia să o 
folosesc pentru a reţine forța distructivă a exploziei. Am canalizat toată puterea în 
telekinezie şi mi-am ridicat mâna stângă. Am răsucit încheietura mâinii, făcând 
energia să se învârtă într-un vortex. Am simțit cum aerul începe să se învârtă în 
jurul meu, strângându-se, accelerând. Flăcările din jurul focurilor chimice saltară 
spre centrul camerei, învârtindu-se în vortex. Resturi libere, bucăţi de duraplast în 
flăcări şi bucăţi de fier vechi care zăngăneau, trosnind, zburau prin aer, umplând 
ciclonul de foc cu pete întunecate. Am împins vortexul în sus şi afară prin acoperiş, 
lărgind gaura pe care ultima mină o deschisese deja. Butoaiele cu chimicale se 
înălțară, explodând pe măsură ce urcau, pulsând foc verde şi violet prin pâlnia care 
se ridica. Flăcările m-au învăluit şi le-am aspirat căldura, apoi am refulat-o înapoi, în 
sus şi în afară, sporind puterea furtunii de foc până când aceasta spulberă 
acoperişul depozitului şi îl sfărâmă ca pe o bucată de flimiplast aruncată la gunoi. 
Uşile depozitului se deschiseră, apoi se desprinseră şi zburară ca nişte cărți de 
sabacc într-un vârtej. Ferestrele depozitului făcură implozie pe măsură ce aerul intra 
înăuntru pentru a alimenta furtuna de foc. Nu mai aveam nevoie să împing, vortexul 
devenise un lucru de sine stătător, aproape viu, care cu siguranță respira. Simțeam 
cum trăgea de mine, dar energia cu care mă hrănea mă ţinea ancorat pe loc. M-am 
întins cu mintea, aruncând în coloana de foc ultimele butoaie neexplodate, privindu- 
le cum înfloreau strălucitor, apoi am zâmbit. Explozia fusese controlată, focusată 
spre interior. Deşi pereții de metal ondulat ai depozitului străluceau slab din cauza 
căldurii, nu se îndoiseră. Trepidaţiile provocate de explozii se răspândiseră în 
pământ, dar dincolo de asta — şi de coloana de foc întinsă spre cer — doar depozitul 
avea să fie afectat de capcana mortală a Huttului. 

Am simţit cum puterea furtunii de foc începea să se diminueze şi am ştiut că 
lucrurile erau pe sfârşite, dar încă mai aveam destulă energie în mine pe care trebuia 
să o descarc cumva. Mi-am ridicat privirea şi mi-am lăsat zâmbetul să se lărgească. 

Toată lumea ştie că acest Jedi a venit aici să moară. Hai să le arătăm că nu 
murit! 

Mi-am extins sfera de responsabilitate şi am atins toate mințile pe care le-am 
găsit. În ele am proiectat o viziune simplă, una care îi va îngrozi pe mulți şi îi va 
linişti pe alții. I-am lăsat să vadă coloana de foc înjunghiind cerul, iar la baza ei 
aflându-se mânerul unei săbii de lumină. O siluetă uriaşă a unui bărbat îmbrăcat în 
verde şi negru s-a înălțat prin fumul negru, apoi focul a dispărut în timp ce îşi 
dezactiva sabia. Omul dispăru din nou în fum şi nu mai era. Am deschis ochii şi am 
dat din cap în timp ce priveam distrugerile. Shala întinsese o capcană şi, la rândul 
său, fusese el însuşi prins în ea. Ar fi trebuit să mor, dar am supraviețuit - am 
supraviețuit într-un mod în care Corran Horn din CorSec n-ar fi reuşit niciodată. 
Supraviețuisem... Ba nu, chiar învinsesem. Înfrângerea spectaculoasă a lui Shala ar 

fi frânt cu siguranță hotărârea celorlalte grupuri. O împingere aici, un imbold colo, şi 
vor cădea. 

Mi-am agăţat sabia la centură, apoi am privit în jos când am auzit zgomotul 
produs de ea pe duracretă. Zăcea acolo, pe podeaua înnegrită de foc, când ar fi 
trebuit să fie pe şoldul meu. Şi nu era din cauză că nu aveam o curea de care să o 
prind. În timp ce Forţa îmi permitea să absorb energie şi să evit să fiu rănit de ea — şi 
săbiile erau notorii ca fiind durabile — se pare că pelerina şi uniforma mea nu erau. 

În momentul în care mi-am dat seama că eram dezbrăcat, m-a lovit primul val 
de epuizare şi am început să observ alte lucruri. Sub efectul imploziei, ferestrele se 
spărseseră în mici fragmente de oțel transparent care mă biciuiseră. Sângeram din 
zeci de tăieturi mici, inclusiv una peste nas şi alta undeva pe scalp. Ştiam că o 
simplă tehnică de vindecare Jedi le putea cicatriza şi accelera vindecarea, dar mi-am 
dat seama că aveam probleme de concentrare. Oboseala mă doborâse şi mă clătinam 
pe spate, până când ajunsesem să mă sprijin de unul dintre pereţii amfiteatrului. În 
tot ceea ce făcusem, cred că îmi consumasem cea mai mare parte din rezervorul 
personal de Forță. Nu-l puteam folosi pentru a mă conecta la ea, pentru a mă 
reimprospăta. Eram singur şi obosit, şi nu gândeam deosebit de clar, dar ştiam un 
lucru: dacă rămâneam unde eram, aş fi fost localizat şi descoperit. 

Jediul supraviețuise în mod clar bătăliei cu Shala, dar Jenos Idanian nu avea 
cum să o facă. Mi-am luat sabia şi am fugit din depozit. M-am îndreptat spre nord; 
cel puțin, aşa credeam. M-am orientat după felul în care briza nopții sufla cea mai 
mare parte a fumului, permițându-i să mă acopere. De acolo m-am deplasat în 
umbră şi pe alei, stând ascuns şi privind cu atenţie. Ştiam că o parte din faptul că 
mă simțeam expus venea din cauza faptului că eram dezbrăcat, dar o parte şi mai 
mare venea din cauza incapacității mele de a atinge Forța. Cu ea ca armură, m-aş fi 
putut plimba gol pe străzi şi nimeni nu m-ar fi privit. Acum eram doar un tip 
dezbrăcat, cu o sabie, ceea ce avea să fie considerat ciudat chiar şi pentru cei mai 
obosiţi ochi de pe Courkrus. 

Am crezut că mi-am dat seama unde mă aflu. Am traversat în fugă o stradă şi 
m-am oprit în umbra fațadei unui magazin pentru a-mi confirma orientarea, apoi am 
auzit un clic de încuietoare şi uşa începu să se deschidă spre exterior. Chiar dacă 
magazinul era închis de mult timp, angajaţii încă lucrau înăuntru. 

Când au ieşit, am ţipat şi am fugit după colț pe o alee... Care s-a dovedit a fi o 
fundătură. Fundătura mea. Şi singura alee din Vlarnya care avea o lumină 
funcțională. 

Două femei veniră de după colț şi se holbară la mine. M-am uitat şi eu la ele. 
Apoi începură să chicotească şi să arate cu degetul. M-am sprijinit de un perete şi 
am încercat să-mi ascund sabia în spatele coapsei. Când începură să şuşotească 
între ele, m-am uitat în altă parte, cu speranţa de a-mi ascunde fața pentru a nu mă 
putea identifica. Nu le-ar fi luat mult timp să constate că bărbatul cu sabie trebuia 
să fie Jediul vânat, iar o sută de mii de credite, chiar şi împărțite între ele, ar fi fost 
suficiente pentru a le permite să plece de pe Courkrus şi să-şi cumpere o viaţă de lux 
pe oricare dintr-o duzină de alte lumi. Eram terminat. Se terminase. Tavira avea să 
afle cine eram - de la mine sau de la Elegos. Oh, Elegos, ce ţi-am făcut? Va distruge 
Kerilt. După ce se va ocupa de lumea lui, va ordona uciderea lui Mirax, probabil sub 
ochii mei, apoi mă va distruge şi pe mine. Reuşisem să-i salvez pe locuitorii din 
apropierea depozitului, dar, făcând asta, îi ucisesem pe cei pe care îi prețuiam cel 
mai mult. 

Apoi am simţit nişte mâini puternice pe umerii mei. O pătură s-a înfăşurat în 
jurul meu şi am fost întors de la perete. M-am uitat în sus. 

— Elegos? 

— Aici erai! Vocea lui puternică răsună pe alee. Beat. 

— Eu... 

— Din nou! mă mustră el. 

Se aplecă şi îmi smulse sabia din mâna dreaptă. 

— Nu, Elegos! 

Chiar dacă am încercat să o iau înapoi, el ridică arma şi se uită fix la mine. 

— Deci, unde este? Unde este restul motocicletei tale speeder!? 

Femeile de la intrarea pe alee izbucniră în râs. Râzând în hohote, acestea se 
îndepărtară pe stradă. Se uitară înapoi, râsul lor ascuţit răsunând din nou şi din 
nou, în timp ce se gândeau la piratul beat şi dezbrăcat care reuşise să distrugă o 
motocicletă speeder şi care nu mai avea decât maneta de accelerație ca dovadă. 

Genunchii îmi cedară, dar Elegos mă ținu în picioare. 

— Mulţumesc. 

— Cu plăcere. 

Am înghițit în sec, cu gâtul uscat. 

— Cum m-ai găsit? 

— Viziunea ta m-a atins şi am presupus că ai putea avea probleme. 

Zâmbi şi îşi atinse nasul cu un deget. 

— Mătasea Ottegan, din care au fost făcute hainele tale, are un miros distinctiv 
atunci când este arsă. În momentul de faţă, chiar puți. 

— Oh, îmi pare rău. 

— Voi suporta tot timp cât ne va lua să ne întoarcem acasă. Caamasiul începu 
să mă conducă înapoi spre hotel. Şi nu m-aş teme de descoperire, cel puțin nu în 
seara asta. O mulțime de persoane au văzut în această seară o viziune pe care 
sperau să nu o mai vadă niciodată şi chiar acum se gândesc dacă vor sau nu să 
rămână într-un loc în care ar putea ajunge să o vadă din nou. 

I-am oferit un zâmbet. 

— Şi nu te referi la cele două femei, nu-i aşa? 

— Nu, nu. Caamasiul chicoti uşor. Munca ta s-a terminat pentru această 
noapte, dar repercusiunile ei vor continua pentru o bună bucată de timp. 

Capitolul 45 


Am înşurubat la loc deschizătorul de flux de mare energie din capul sabiei şi 
am aruncat spre Elegos bulgărele înnegrit şi deformat care fusese diamantul pe care 
îl pusesem în armă. 

— E distrus, complet distrus. 

— A funcționat bine când ai testat-o inițial. Luă piatra prețioasă topită din 
zbor, o mirosi, apoi îşi frecă degetul mare pe ea. Sintetică? 

Am aprobat din cap. 

— Xurkonia de Kubaz. Reţeaua cristalină a gestionat energia când am testat-o, 
dar era probabil gata să se prăbuşească oricând. Am avut prea multă încredere în 
comentariile bunicului meu despre diferitele pietre preţioase - ar fi trebuit să le testez 
mai întâi. De fapt, a fost vina mea că am încercat să confecționez o sabie complicată 
la prima mea încercare. 

Elegos se încruntă. 

— De ce ai făcut una cu lungimea variabilă a lamei? 

Am ridicat din umeri, neliniştit. 

— Ei bine, cred că a fost vorba de ego. Gantoris a făcut una cu două lungimi şi 
am vrut ca a mea să fie la fel de bună ca a lui. 

— Credeam că ai spus că avea un Lord Întunecat Sith care îl instruia la vremea 
respectivă. 

— Sigur, acum că ai adus în discuţie acest aspect. Am clătinat din cap. 
Lungimea mai mare este utilă pentru a surprinde un inamic, dar nu este atât de 
practică într-o luptă. O simplă blocare a ei şi un spadasin bun ar ajunge în raza mea 
de acțiune şi m-ar ciopârți. O lamă atât de lungă va provoca, de asemenea, o 
mulțime de daune colaterale, ceea ce ar fi bine dacă aş avea nevoie să fac multe 
distrugeri de bunuri, dar în afară de asta este într-adevăr doar o noutate 
nefolositoare. Bastard Sith, nici măcar nu ştiu vreun stil de luptă în care să foloseşti 
o lamă atât de lungă. 

Caamasiul aprobă din cap. 

— Poate că vei putea concepe unul atunci când vei înlocui diamantul. Să 
găseşti un diamant adevărat nu ar trebui să fie atât de dificil - carbonul este unul 
dintre cele mai comune elemente. 

— Adevărat, dar să găseşti o astfel de piatră cu o formă, culoare şi claritate 
corespunzătoare va fi greu. Am zâmbit. Sau să o obţii de la cartelurile de pietre 
preţioase la un preț vag rezonabil, va fi la fel de greu. 

— Când o vei elibera pe Mirax a ta, poate că îți va putea aduce una. 

Am aprobat solemn din cap. 

— Sper că vom testa această teorie cât mai curând. Am aruncat o privire 
rapidă asupra sabiei. Cel puțin am reuşit să fac să funcționeze din nou lama cu 
lungime normală. 

Elegos acceptă arma de la mine şi o strânse în ambele mâini. 

— Mă bucur că ai reuşit să o repari şi că ai supraviețuit calvarului tău. Acum 
poţi să recunoşti că ai greşit în modul în care te-ai ocupat de Shala. 

— Strategia mea de a mă ocupa de el a fost perfect întemeiată. 

— Perfect întemeiată este o expresie rareori folosită pentru a descrie intratul 
într-o ambuscadă. Caamasiul clătină din cap. Te-ai înşelat. 

— Deloc. M-am încruntat la el. De fapt, nu eu am fost cel care a fost prins în 
ambuscadă, ci Shala. Eu am fost acolo doar pentru a preveni daunele colaterale. 

— O altă raţionalizare. Mă aşteptam la ceva mai bun de la tine. Ochii lui se 
îngustară. Te-ai înşelat. 

Am început să protestez, apoi mi-am încrucişat braţele la piept. 

— Elegos, am fost polițist şi pilot de vânătoare. Să greşeşti nu face parte din 
asta. 

— Dar acum eşti Cavaler Jedi. 

Afirmația lui m-a şocat prin simplitatea şi adevărul ei. 

— Ai dreptate, sunt Cavaler Jedi. Am greşit, chiar foarte mult, şi am fost al 
naibii de norocos că am scăpat cu viață de acolo. 

Caamasiul zâmbi. 

— Nu norocos, ci doar puternic în Forță. I-ai protejat pe alţii şi astfel ai fost tu 
însuți protejat. Să nu uiţi niciodată acest fapt. 

— Nu, nu voi uita. l-am zâmbit. lar şmecherul polițist/pilot din mine poate 
recunoaşte că îţi este recunoscător. Mulţumesc din nou pentru că m-ai salvat. 

— Totul într-o zi de muncă. Elegos ascunse sabia într-un compartiment din 
bufet, apoi se îndreptă spre staţia de pregătire a mâncării. Am ieşit în această 
dimineață şi am aflat deja câteva lucruri importante care sunt rezultatul întâlnirii 
tale cu Huttul. 

Mi-am pus pe mine halatul şi mi-am înnodat cordonul de la brâu. Halatul 
fusese unul dintre cadourile Tavirei. Fusese confecționat din mătase Ottegan de 
culoare purpurie, cu ornamente aurii la guler şi la mâneci. L-am găsit un pic prea 
ostentativ pentru gustul meu, dar eram răvăşit de chinul din noaptea precedentă şi 
halatul era suficient de uşor ca să nu mă afecteze. Să merg după Elegos purtându-l 
era totuşi o bătaie de cap, deoarece materialul încerca să se înfăşoare în jurul 
picioarelor mele la fiecare pas. 

— Ce ai auzit? 

Elegos îmi întinse un mic platou cu produse proaspete de patiserie şi îmi dădu 
un recipient cu un sirop de zureber albăstrui care arăta oribil, dar avea un gust 
destul de bun. 

— Distrugerea bandei lui Shala a cauzat probleme serioase. Se pare că apariția 
Jediului în oraş i-a încurajat pe unii localnici să formeze mici grupări de vânătoare. 
Mai mulți dintre Piraţii Stelei Negre au fost bătuți şi atacați cu pietre când au părăsit 
Aviary. Sloganuri destul de răutăcioase au fost pictate pe pereţii şi uşile unora dintre 
facilitățile de andocare ale Invidioşilor din portul spaţial. Deşi localnicii iubesc banii 
pe care îi aduc Invidioşii, cei mai mulți se tem că, atâta timp cât ei sunt aici, Jediul 
va rămâne şi ar putea începe să se ia nu doar de Invidioşi. 

Am suspinat. 

— Am sperat că indigenii îl vor vedea pe Jedi ca pe un protector. 

— Lumea de aici nu-şi doreşte atât de mult un protector, cât un binefăcător. 

— Bine spus. Mi-a venit o idee şi am zâmbit. Pot să mă ocup de asta. Ce 
altceva? 

— Cuplajele pe care le-ai echipat cu hipermotoare... 

— Da? 

— Au dispărut. Se pare că unii dintre Supraviețuitori au decis că le va fi mai 
uşor să supraviețuiască în altă parte. 

Am zâmbit. 

— Timmser şi Caet? 

— Erau printre cei despre care ai insistat să fie antrenați pentru ca să îi poată 
instrui şi pe alții. Caamasiul îmi aruncă un semn de apreciere din cap. Nu credeam 
că vor muşca momeala. Mă aşteptam ca ele să rămână şi să se opună Jediului. 

— Cred că au auzit că exista un zvon că ele sunt motivul pentru care am cerut 
o lună de la Tavira înainte să devin consortul ei. Povestea spune că mi-am petrecut o 
mare parte din orele libere cu ele, într-o ultimă încercare de libertate înainte de a 
deveni jucăria de noapte a Tavirei. Amândouă sunt suficient de deştepte ca să ştie că 
Tavira nu va fi interesată dacă este sau nu adevărat - doar zvonul va fi de ajuns 
pentru a-i afecta imaginea şi va cere o pedeapsă. 

Elegos îşi îngustă ochii. 

— Şi de unde a venit acest zvon? 

Am ridicat din umeri. 

— Mă cunoşti, când beau nu pot să păstrez un secret şi sunt suficient de 
deprimat încât să-mi plâng viața amoroasă în public. 

— Foarte bine. Sorbi dintr-un pahar cu sirop albastru, care îi înverzi putul 
auriu al buzei superioare până când îl linse. Te vei odihni astăzi sau vei menţine 
presiunea? 

— Nimic nu generează mai mult succes decât succesul. Am luat o muşcătură 
mare dintr-o prăjitură, am mestecat, apoi am înghițit. Sistemul Invidioşilor are o 
slăbiciune uriaşă şi trebuie să insist şi să o exploatez înainte să poată acționa Tavira. 

Defectul uriaş al modului în care Tavira controla membrii grupurilor consta în 
ceea ce ea considera că o menținea în siguranță: toate comunicațiile erau practic 
unidirecționale. Prin HoloNet putea fi informată cu privire la evenimentele mari din 
galaxie, cum ar fi o ofensivă majoră a Noii Republici împotriva grupurilor ei 
subsidiare, sau evenimente precum Zdrobitorul de Soare şi distrugerea acestuia; dar 
era oarbă la ştirile locale de pe Courkrus. Vestea unei operaţiuni iminente ajungea la 
noi când o navă mică, asemănătoare unei nave de luptă Skipray, intra în sistem şi 
comunica direct cu cartierele generale ale diferitelor grupuri. În timpul acestor curse, 
nava prelua ştirile locale, dar până când nu venea una dintre aceste curse, nu ştia 
nimic despre ceea ce făceam eu. 

M-am ocupat destul de repede de problema binefăcătorului şi, în acelaşi timp, 
am lichidat şi restul echipei lui Shala. Rach'talik adunase o mică trupă în jurul său 
şi se instalase într-un depozit în care Shala depozitase o mare parte din prada pe 
care o strânsese grupul său. În noaptea de după Frigerea Marelui Hutt — aşa cum a 
devenit cunoscută pe plan local — am lovit depozitul, am dispersat diverşii locuitori, 
apoi am deschis locul pentru public. Acea acţiune deveni cunoscută sub numele de 
Vânzarea lucrurilor arse, deoarece se presupunea că tot ce rămăsese din acel loc era 
ars, iar locul fu curăţat în câteva ore. Izbucniseră o serie de încăierări minore, dar 
viziunile unei prezențe din umbră prinse cu colțul ochiului au fost suficiente pentru 
a le potoli. 

Două zile mai târziu, sosi o navă de comunicaţii de la Tavira. Mi-ar fi plăcut să 
fi fost acolo pentru a-l vedea pe ofițerul de comunicaţii când încerca să îl contacteze 

pe Shala şi pe cei din grupul Fastblast fără să primească vreun răspuns. 

Informaţiile pe care le obținuse de la ceilalți nu l-ar fi mulțumit mai mult, de 
vreme ce dezertările decimaseră Piraţii Stelei Negre şi Lorzii Laser. Cea mai mare 
parte a echipajului Nova Roşie plecase, lăsându-i pe Supraviețuitori şi pe Piraţii lui 
Riistar în cea mai bună situaţie dintre toate grupurile. În trei săptămâni de absenţă, 
vârful de lance al Invidioşilor fusese considerabil diminuat. 

Elegos şi cu mine ne aşteptam la o reacție din partea Tavirei, şi am primit-o 
mai repede decât am crezut că este posibil. La o zi după ce nava ei de comunicații 
părăsise Courkrus, m-am trezit cu o bătaie în uşa apartamentului meu. Am auzit 
vocea lui Elegos, mi-am dat pătura jos şi mi-am tras halatul pe mine, dar nu am 
apucat nici măcar să îl leg când uşa dormitorului meu se deschise şi Tavira intră 
înăuntru. Mă împinse înapoi pe pat, apoi rămase acolo cu pumnii în şolduri, 
privindu-mă de sus. 

— Eşti surprins să mă vezi? 

Am clipit şi mi-am îndepărtat nisipul de somn din ochi. 

— Surprins? Nu, cred că nu. 

— Eşti mulțumit? 

— Da. 

— Hmmm. Mă privi cu ochi apreciativi. M-aş fi gândit că vei arăta mai mult 
asta. 

Mi-am strâns halatul şi m-am aşezat la căpătâiul patului. 

— E devreme. 

— Şi tu ai avut o noapte lungă. Veni la picioarele patului meu. Singur? 

— Complet. 

Ea zâmbi scurt, la fel cum fac stăpânii de animale de companie când descoperă 
că animalul nu a stricat nimic în absenţa lor. 

— Bine. Şi nu ai fost deranjat de acest Jedi? 

Am clătinat din cap. 

— Am auzit poveştile, am văzut ocazional lucruri, dar nu am păţit nimic, în 
niciun caz. 

Ochii ei deveniră nişte semilune de ametist. 

— Dar ai fost acolo când a apărut prima dată. 

— Poftim? 

Tavira îşi ridică triumfătoare bărbia. 

— Vizita. Lumea a constatat că acela fusese Jediul. A avertizat despre propria 
lui campanie iminentă împotriva Invidioşilor. Ei bine, acest Skywalker nu va scăpa cu 
asta. 

— Skywalker? Mi-a căzut falca. Crezi că este Luke Skywalker? 

Ea întinse mâna şi îmi apucă degetul mare de la piciorul drept, clătinându-l 
jucăuş înainte şi înapoi în timp ce înainta. 

— Bineînţeles că este Skywalker. Voi, blonzilor, uneori nu puteţi gândi deloc. 
Skywalker este singurul Jedi cu suficientă putere pentru a putea face ceea ce s-a 
întâmplat aici. Noua Republică continuă să sugereze că este plecat să antreneze alți 
Jedi, dar chiar tu ai observat că a fost prezent la Xa Fel. Noi suntem cea mai mare 
problemă a Noii Republici, aşa că este logic că şi-ar folosi cea mai puternică armă 
împotriva noastră. 

— Într-adevăr, este. 

Se apropie de mine şi îşi sprijini bărbia pe genunchiul meu, zâmbind şiret. 

— De fapt, ştirile despre distrugerea Zdrobitorului de Soare sunt dezinformări. 
Nimeni care ar deține o armă indestructibilă şi capabilă să anihileze sisteme stelare 
întregi nu ar distruge-o. Nu, ei aşteaptă până când vor descoperi unde ţin Invidiosul, 
după care îl vor nimici. 

M-am retras, lovindu-mă cu capul de tăblia patului. 

— Ouch. Eşti sigură că Noua Republică ar face asta? Nu par să aibă curajul să 
facă aşa ceva. 

— Carida a dispărut, nu-i aşa? Mă bătu pe celălalt genunchi. Ei au dat vina 
pentru distrugerea ei pe un pungaş, un copil, dar observi că acum este lăudat ca 
fiind Jedi. De când se acordă promovări celor care nu reuşesc să execute ordinele? 

M-am cutremurat. 

— Nu m-aş fi gândit niciodată la asta. 

Tavira îşi puse mâinile de o parte şi de alta a şoldurilor mele şi mă sărută uşor 
pe nas. 

— Oh, nu ai face-o, dragul meu. 

— Mulţumesc. 

Apoi mă pălmui. Tare. Mi-a dat capul spre dreapta şi, până când mi-am 
revenit, stătea din nou lângă patul meu şi mă privea fix. Mi-am apăsat mâna stângă 
pe obraz. 

— Ce am făcut? 

— Nu e vorba despre ceea ce ai făcut, ci despre ceea ce nu ai reuşit să faci! Se 
întoarse de la mine, dar furia se revărsă din ea. Ar fi trebuit să te ocupi de această 
problemă Jedi. 

— Ce? Eu? Cum? M-am aplecat în față. Nu aveam cum să te contactez. 

— Irelevant. Tot ce am auzit de când sunt aici este că nu ai respirat nici măcar 
o dată de când a sosit Cavalerul Jedi. În noaptea în care a murit Shala, erai atât de 
beat încât ai distrus o motocicletă speeder şi nici măcar nu mai ştii asta. Făcu un 
gest vag spre strada din fața hotelului. Apropo, ţi-am mai adus alta. Să nu o distrugi 
şi pe asta. 

— Îmi pare rău. 

Se răsuci din nou, cu mâna ridicată pentru a mă pălmui, dar ezită. 

— Îţi pare rău şi mă aştept la o schimbare. Comportamentul tău trebuie să se 
îmbunătățească. Trebuie să dai un exemplu. Trebuie să le arăţi că nu trebuie să se 
teamă de Jedi. 

— Pe oasele negre ale Împăratului, a topit cartierul general al lui Shala. Acum 
două nopți încă era cald. 

Îşi cobori mâna. 

— Nu poţi lăsa să ţi se vadă frica. Aceşti Jedi, sunt ca nişte animale. Ei pot 
mirosi frica. E atât de densă aici, încât şi eu o pot mirosi şi urăsc asta. 

— Să te lupţi cu Jedii nu e uşor. 

— Nu vreau să te lupți cu el, vreau să îi conduci pe ceilalți împotriva lui. Fă 
asta, iar eu mă voi ocupa de Jedi. Pumnii ei reveniră în şolduri. Oricât de mult mi-ar 
plăcea să mă alătur ţie pentru o reuniune adecvată, am pregătiri de făcut. Mă voi 
întoarce în decurs de o săptămână. Mă aştept să te văd lucid şi stăpân pe situație. 

Porni să iasă din cameră, apoi se opri şi se întoarse. 

— Oh, omoară-l pe Jacob Nive şi preia comanda. Spiritul lui este frânt. Dacă 
nu poate fi îndreptat, este inutil. 

— O să ţin minte asta. 
— Fă-o, dragule. Îmi făcu cu ochiul. Este o lecţie pe care ar fi bine să nu o uiţi 
niciodată. 


Am făcut exact ceea ce a vrut Leonia Tavira. M-am spălat şi am început să fac 
turul grupurilor rămase pe Courkrus. l-am vizitat pe toţi în fortărețele lor, dând 
ordine, inventând proceduri de securitate, amenințând, mituind, sugerând pe un ton 
sumbru că orice grup care nu se va conforma va fi unit cu alte grupuri, pierzându-şi 
autonomia. lar despre acele grupuri care au fugit, ei bine, i-am întrebat pur şi simplu 
dacă cineva credea cu adevărat că galaxia este suficient de mare pentru a se putea 
ascunde de Leonia Tavira. Supraviețuitorii îşi luară imediat inima în dinți, şi chiar şi 
Jacob Nive păru să-şi fi recăpătat o parte din curaj. Piraţii Stelei Negre rămăseseră 
încruntaţi, dar hotărâți să reziste. Echipajul Nova Roşie se mobilizase şi chiar 
începuse să discute cu Lorzii Laser despre o fuziune care să le permită celor două 
grupuri să funcţioneze. 

Zburătorii lui Ristar, pe care îi lăsasem în mare parte în pace, începură să 
comploteze pentru a-i depăşi pe Supraviețuitori şi începură să-mi facă propuneri 
pentru a-mi schimba loialitatea către ei. 

Ceea ce fu cu adevărat grozav în legătură cu acest efort şi cu revenirea 
moralului era faptul că se sprijinea foarte mult pe laudele mele despre planurile 
Tavirei de a se ocupa de Jedi. Am lăsat lucrurile să evolueze rapid, astfel încât am 
trecut în poziția lui Shala de a-l înfrunta direct pe Jedi. Am promis o capcană care îl 
va distruge şi ştiam că, pe măsură ce Invidioşii îşi puneau încrederea în mine — 
transferând astfel o mare parte din încrederea lor în Tavira - dacă aş fi urmat calea 
lui Shala, moralul s-ar fi prăbuşit şi Tavira ar fi pierdut mâna de luptă a Invidioşilor. 

Cum aş fi făcut ca să mă ucidă Jediul era ceva la care nu avusesem timp să 
mă gândesc încă, dar ştiam că va trebui să fie cu adevărat spectaculos sau foarte 
urât. Nu ştiam cu ce mă voi mulțumi - moartea lui Shala ar fi fost greu de depăşit şi 
puțin mai dureroasă pentru mine decât aş fi vrut să încerc. Macabru ar fi fost 
probabil cel mai bine şi voiam să las indicii despre Jediul care trăia în canalele 
oraşului, aşa că ar fi petrecut multă vreme vânându-l acolo, în timp ce eu aş fi putut 
trăi într-un loc ceva mai frumos. Pentru a spori tensiunea în ceea ce priveşte 
confruntarea, am decis să mă întorc la cantina Crash. Îi cunoşteam pe toţi cei de 
acolo suficient de bine pentru a le şterge amintirile în timpul intrării mele şi pentru 
a-mi schimba trăsăturile pentru a nu fi recunoscut când apăream brusc în mijlocul 
lor. Am proiectat o ceață roşie care se condensa în forma mea pentru a-mi acoperi 
înfăţişarea şi aproape că am râs cu voce tare când bărbaţii şi femeile curajoase de 
până atunci se retrăgeau din fața mea, îndepărtându-se de bar spre cele mai 
îndepărtate locuri din încăpere. 

Mi-am aprins sabia şi am îndreptat-o spre Jacob Nive. 

— Unde este Idanian? 

Tot sângele se scursese de pe faţa lui Jacob. 

— Nu ştiu. 

— A spus că va pune capăt acţiunilor mele. Unde este? Am măturat lama într- 
un arc de cerc, făcându-i pe oameni să se ferească sau să-şi acopere ochii cu 

mâinile. Unde este? 

Un cor de negații veni înapoi slab şi timid. 

— Spune-i că mă voi întâlni cu el. Îl aşteaptă aceeaşi soartă care a avut-o 
Huttul Shala! Mi-am păstrat vocea foarte joasă şi pe cât de amenințătoare am putut. 
Când ne vom întâlni, timpul lui se va sfârşi. 

Am tăiat cu sabia în jos, prin bar şi peste, biciuind lama prin zona în care erau 
ținute coniacul Savareen şi alte licori scumpe. Coniacul explodase imediat într-un jet 
de flăcări albastre, care lumină zona din spatele barului şi începuse să se împrăştie 
spre etajul principal. Mai multe sticle explodară şi barmanul începu să ţipe, 
permițându-mi să mă retrag şi să fug. M-am strecurat în noapte, printre strigătele şi 
tipetele celor care încercau să se ocupe de incendiu, şi am început să aleg un traseu 
destul de rapid înapoi la hotel. 

Peste drum am văzut un grup de cinci indivizi care se întorceau şi veneau în 
direcția mea. Faptul că imboldul curajos al lui Jenos generase bande de vânători nu 
m-a surprins, iar eu mai avusesem de-a face cu astfel de indivizi. M-am ascuns pe o 
alee, deplasându-mă pe jumătatea de drum spre locul unde aceasta cotea la dreapta 
şi ieşea pe o altă stradă, apoi m-am pregătit să proiectez o imagine a mea mergând 
efectiv mai departe pe o parte inexistentă a aleii. Faptul că îi făcusem să mă 
urmărească şi să se lovească de perete făcuse minuni înainte, însă dacă reuşeam să 
elimin câțiva dintre ei, restul sarcinii ar fi fost mult mai simplă. 

Aceştia ajunseră la intrarea pe alee, dar nu pătrunseră pe ea. Când i-am lovit 
cu iluzia, nu au țipat, nu au arătat cu degetul şi nu şi-au scos blasterele. De fapt, 
păreau să se uite direct la mine, ceea ce însemna că iluzia nu avea efect. Asta mi s-a 
părut ciudat, pentru că păreau oameni, dar, din moment ce purtau pelerine cu 
glugă, nu puteam fi sigur ce specie umanoidă erau. Din moment ce mă reperaseră, 
m-am îndepărtat de perete şi m-am dus mai departe pe alee. Am lăsat Forţa să curgă 
spre ei în timp ce înaintau, dar nu am perceput niciun sentiment de teamă sau 
anticipare din partea lor. Îi puteam simţi în Forţă, dar nu primeam nici pe departe 
genul de reacție la care mă aşteptam. Ceva e tare ciudat aici. E timpul să provoc o 
reacție. 

Mi-am aruncat înapoi partea dreaptă a mantiei şi mi-am scos sabia. Am 
activat-o şi am mişcat lama zumzăitoare înainte şi înapoi în fața lor. 

— Nu vreţi să luați parte la asta, credeţi-mă. Fugiţi acum şi vă voi lăsa să 
trăiţi. 

Unul câte unul îşi eliberară şi ei armele. M-am pregătit să primesc focuri de 
blaster, însă nu erupse niciunul; niciun vuiet furios nu umplu aleea, niciun fulger 
roşu nu se îndreaptă spre mine. În schimb, în mâinile lor răsăriră săbii de lumină, 
cu lamă albastră, galbenă, roşie, portocalie şi purpurie. Cinci săbii, şuierând în 
concert, ca un dragon krayt înfometat după carnea înfăşurată în hainele mele. 

Ei avansară, iar eu mi-am dat seama că lucrurile nu aveau cum să fie mai rele 
de atât. 

Apoi, apăru o a şasea siluetă la intrarea pe alee şi o sabie verde îi răsări în 
mâini. 

Minunat, acum avem reprezentat tot curcubeul. Mi-am ridicat mâna stângă de 
pe mânerul sabiei şi i-am făcut semn să înainteze. 

— Haide, amice, încă unul nu va face nicio diferenţă. 

Mi-aş fi dorit să mă simt la fel de curajos precum sunau aceste cuvinte. 

Bărbatul de la gura aleii porni înainte. 

— Nimeni nu trebuie să moară aici în seara asta. 

Cunoşteam vocea aceea. Luke! 

Şi am recunoscut în avertismentul lui pentru cei pe care îi înfruntam o 
indicație şi pentru mine. Am alunecat spre dreapta şi am blocat sabia de culoare 
roşie în partea dreaptă jos, direcționând lama departe şi în peretele de cărămidă. 
Pivotând pe piciorul stâng, am izbit în burta duşmanului meu cu o lovitură laterală, 
împingând-o înapoi. Am descoperit că ea purta o platoşă blindată, care o protejă 
parțial de puterea loviturii mele. Cu toate astea, armura nu o împiedicase să-şi 
prindă călcâiele în moloz şi să cadă la pământ, scoțând-o temporar din luptă. 

Luke se angajase în luptă cu Galben şi Purpuriu în timp ce eu mă feream de o 
lovitură albastră şi mă răsuceam pentru a-mi ridica mâna stângă. Mi-am surprins 
inamicul în bărbie cu muchia palmei. Lovitura i-a deplasat masca pe care o purta cu 
câțiva centimetri mai sus, orbindu-l temporar. Un pumn rapid în gât îl sufocă, apoi l- 
am apucat de catarama pelerinei şi l-am aruncat în peretele aleii. Armura lui pocni 
puternic izbindu-se de cărămizi, apoi se prăbuşi pe spate, complet moale, iar 
comutatorul de stingere a sabiei sale de lumină se întrerupse. 

Am parat lovitura Portocaliului şi i-am prins încheietura mâinii stângi. Mi-am 
ridicat mâna dreaptă în sus, apoi am coborât-o brusc şi l-am lovit. Mânerul greu al 
sabiei mele îl prinse pe Portocaliu chiar în spatele urechii drepte, sau unde ar fi fost 
urechea dreaptă la un om. În timp ce Portocaliul cădea fără simțuri la pământ, gluga 
îi alunecă pe spate şi am văzut că era un Rodian. M-am întins şi i-am dezactivat 
sabia, apoi m-am redresat în timp ce Luke se ridica deasupra Roşiei. De la ea am 
simțit doar pace, o pace care îmi amintea vag de pacea pe care mi-o imaginasem că o 
înconjura Mirax când mi-o arătase Exar Kun. 

— Un truc nou? 

Luke îşi opri sabia şi am făcut acelaşi lucru cu a mea, cufundând aleea în 
întuneric. 

— Unul vechi, de-al tău. Am lovit-o şi am lăsat-o inconştientă. Îi mai uşurez 
puțin din durere. 

— Frumos simț al sincronizării. Dacă nu ajungeai aici, cei cinci m-ar fi omorât, 
curat şi rapid. M-am cutremurat. Cum m-ai găsit? 

În lumina slabă de pe stradă, am văzut expresia lui Luke cum se ascuţea. 

— Ştiam că dacă ai fi învăţat tot ce trebuia să înveţi, aveam să te întâlnesc aici 
şi că vom fi aliați. 

Am simţit un fior pe şira spinării. 

— Înţeleg. 

Vocea lui Luke se lumină uşor. 

— Cât despre când, cu asta am avut nevoie de ajutor. Se întoarse înapoi pe 
alee. Suntem în siguranță? 

O siluetă apăru pe alee, făcându-mă să râd. 

— Nu văd să fim urmăriți. 

— Ooryl? Am sărit peste trupul Portocaliului şi am alergat înainte. Ooryl, ce faci 
aici? 

— Sunt un Descoperitor. Gandul ridică din umeri ca şi cum asta ar fi trebuit să 
explice totul. Lucrul important în a fi un Descoperitor nu este să ştii unde să cauti, 
căci asta este uşor. Este să ştii când să cauţi. Am ştiut că acel când este acum şi m- 
am dus la Maestrul Skywalker pentru a-i spune asta. El mi-a indicat acest loc, iar eu 
l-am adus acum. 

Luke ne făcu semn cu mâna să ne întoarcem pe alee. 

— Trebuie să ne scoatem prietenii adormiți de aici. Avem o navă, dar am nevoie 
de un alt loc unde să-i reținem. Ei ştiu unde este Mirax. 

Am încuviinţat din cap. 

— Nu poate fi departe de aici, pentru că Tavira i-a adus la o zi după ce a auzit 
că avem probleme cu un Jedi. Cine sunt? 

— Nu ştiu. Luke clătină din cap. Ar fi bine să aflăm şi încă repede, pentru că, 
dacă nu o facem, dacă află cineva că au eşuat în misiunea lor, s-ar putea ca asta să 
o coste viața pe Mirax. 

M-am întins şi l-am ridicat pe Portocaliu de centură, lăsându-l pe Ooryl să îi ia 
pe Galben şi pe Purpuriu. 

— Ei ştiu cum să folosească Forţa, şi nu sunt sigur că putem pătrunde in 
mintea lor pentru a afla ceea ce vrem să aflăm. 

— Cred că am ceva care ne poate ajuta în această privinţă. Luke făcu un gest, 
făcându-i pe Roşu şi Albastru să plutească în aer. Condu-ne, Keiran. După cum mi-a 
explicat Ooryl, când este doar o breşă în timp pentru noi şi nu vrem ca aceasta să se 
închidă înainte să putem să ajungem la soţia ta. 

Ne-am dus cei cinci adversari înapoi la hotel. L-am apelat pe Elegos şi l-am 
rugat să ne întâlnim în spate, la liftul de marfă. Ooryl i-a lăsat pe cei doi pe care îi 
cărase în seama lui Elegos, apoi s-a întors la spaţioport să aducă ceva pentru Luke. 
În aşteptarea întoarcerii sale, i-am dezbrăcat pe prizonierii noştri de armuri, i-am 
separat şi le-am tratat tăieturile şi vânătăile pe care le căpătaseră în luptă. Când 
Ooryl se întoarse, adusese cu el o cuşcă care avea suspendată înăuntru o mică 
reptilă cu blană. Un amestec de substanțe nutritive curgea printr-o rețea de tuburi, 
hrănind creatura care, dacă era capabilă de mişcare, părea foarte puţin dispusă să o 
arate. Am văzut-o clipind cu un ochi, dar chiar şi acea mişcare a fost mai lentă decât 
m-aş fi aşteptat la o ființă vie. 

— Aceasta este un ysalamir, unul dintre cei doi pe care i-am adus cu mine. 
Luke îşi aşeză o mână pe cuşcă şi păru un pic obosit. Este unic printre creaturile vii 
— cel puţin eu nu ştiu despre altele — prin faptul că pare să proiecteze un câmp care 
anulează Forţa. Pe lumea sa natală, unii prădători au evoluat cu un simț al Forţei 
care le permite să vâneze, aşa că sfera sa de anulare acționează ca un camuflaj. 

— Bine, de aceea mă simt atât de ciudat. Credeam că sunt obosit. Am încercat 
să accesez Forța din mine, dar nu am obţinut nimic. E ca şi cum m-aş fi întors de 

unde am pornit, înainte de Academie. 

Luke încuviință din cap. 

— Eşti norocos că ţi-ai petrecut cea mai mare parte a vieţii având doar un simț 
marginal al Forței. Eu sunt implicat în asta de mult mai mult timp decât tine şi, în 
prezența unui ysalamiri, mă simt pierdut, ca şi cum mi-ar fi tăiat un membru. Luke 
îşi flexă mâna mecanică. Mai rău, de fapt. 

— Cum crezi că îi va afecta asta pe oaspeții noştri? 

Luke reuşi să zâmbească, dar asta păru să-l obosească. 

— Cred că sunt conectaţi la Forță de mai mult timp decât mine. Se pare că se 
blindează bine cu ea. Bănuiesc că se vor simţi foarte vulnerabili. 

— Bine. l-am oferit un zâmbet sălbatic. Este exact ceea ce ne dorim dacă vrem 
să obţinem ceva de la ei. Urmează-mi exemplul. 

Maestrul Jedi mă prinse de umăr. 

— Nu am mai făcut aşa ceva până acum, adică să interoghez prizonieri. 

I-am făcut cu ochiul. 

— Bine, ştiu eu destule pentru amândoi. Doar rămâi acolo, lângă uşă, şi arată 
cât de răuvoitor poți. Păstrează-ţi expresia fermă şi chiar nu trebuie să spui nimic. 

— Răuvoitor? 

— Gândeşte ca un Hutt, dar cu sprâncene. 

— Am înţeles. 


Am luat-o pe Roşu pentru a fi primul subiect — de fapt, Elegos a făcut-o, din 
motive proprii - însă nu m-a deranjat acest lucru. Interogarea femeilor este 
întotdeauna dificilă, mai ales pentru că ele tind să fie suspicioase față de orice 
afirmație făcută de un bărbat şi adesea cred că îşi pot folosi înfăţişarea şi şiretenia 
pentru a păcăli un detectiv. Roşu, care în realitate era o frumuseţe zveltă, cu părul 
şaten ondulat şi ochii albaştri, ar fi putut topi inima de oţel a multor detectivi, dar 
surpriza şi teama care îi contorsionau chipul când se trezi îi răpeau frumusețea. 
Ysalamirul mă făcea să mă simt ca şi cum aş fi văzut în alb şi negru, aşa că pentru 
ea trebuie să fi părut că era ca şi cum ar fi fost oarbă. Când i-am văzut ochii 
deschizându-se, m-am uitat înapoi la Luke şi am dat din cap ca şi cum aş fi primit 
un mesaj telepatic de la el. 

— Da, voi vedea ce pot afla. Las-o un moment să-şi revină. 

Luke mă privi fix pentru o secundă, apoi flutură nerăbdător o mână în direcția 
mea. l-am zâmbit. Învață repede. Să sperăm că ea nu face la fel. 

M-am ghemuit lângă scaunul în care o legasem. 

— lartă-mă că trebuie să te rețin în acest mod. Aş vrea să pot face lucrurile 
mai plăcute, dar el e destul de insistent. Ştiu că te simţi aiurea acum pentru că ţi-ai 
pierdut anumite simțuri pe care le consideri parte din tine. El ţi-a eliminat accesul la 
ele pentru a-mi permite să-ţi cercetez mai uşor mintea, însă ştiu cât de neplăcut va fi 
acest lucru pentru tine. 

Ea clătină din cap cu hotărâre. 

— Nu-mi voi trăda semenii. 

Cuvintele ei veneau încordate şi pronunţate uşor ciudat. Precizie, asta este. 
Aproape că părea că vorbeşte cu aceeaşi dicție foarte corectă pe care o folosea 


301 


bunicul meu. A fost un punct de reper — nu prea mare, dar totuşi un punct de reper. 

— Nu, bineînţeles, nu că vrei să faci asta. Nici eu nu vreau să faci asta, dar 
trebuie să găsim Invidiosul, şi să îl găsim repede. Leonia Tavira trebuie să fie oprită... 
Să nu mai poată face rău nimănui. Aproape că îmi terminasem propoziţia la cuvântul 
oprită, când am surprins o ezitare momentană a respirației ei, ceea ce m-a făcut să 
adaug fraza suplimentară. Chiar nu vrem ca ea să mai facă rău cuiva. 

— Nu o puteți opri. 

M-am uitat înapoi la Luke, apoi m-am întors spre ea. 

— El spune că doar pentru că tu nu ai putut să o opregşti, nu înseamnă că nici 
noi nu putem. Îmi pare rău, el face întotdeauna ca lucrurile să sune mai groaznic, 
dar adevărul este că are dreptate. Am fost aici de luni de zile, în multe operațiuni în 
care tu sau un alt confrate de-al tău erați pe Invidios, şi nu m-aţi detectat până 
acum. De ce nu? Pentru că el mă proteja. Ştii că ai căutat, ştii că ai încercat, dar 
abia în această seară, când am vrut să vă prindem în capcană, m-am dezvăluit 
suficient de mult încât să vă las să mă găsiți. Şi pe el nici măcar nu l-aţi detectat. 

M-am ridicat şi m-am dus să mă consult cu Luke, lăsând-o să se gândească la 
ceea ce îi spusesem. Am ridicat un deget la buze pentru a-l face pe Luke să tacă, dar 
m-am încruntat pentru a-l face să îmi adreseze aceeaşi expresie. Când m-a privit cu 
furie, m-am dat înapoi. 

— Dar nu poți fi atât de crud. Să-i înlături pentru totdeauna accesul la Forță 
nu-i va face nici ei, nici nouă vreun bine. Sigur, s-ar putea să o înveţe o lecţie, dar la 
fel ar fi şi dacă ar fi călcată în picioare de o bantha. Nu cred că ar trebui să fie dată 
ca exemplu. Nu-i va face pe ceilalți mai uşor de abordat. 

Luke intră cu adevărat în rol, înfigându-mi puternic două degete în piept. M- 
am răsucit, frecându-mă pe piept, după care m-am întors lângă Roşu. 

— Sunt convins că pot să-l fac să îți deblocheze accesul la Forță, cu adevărat. 
Trebuie doar să ne spui unde ţine Tavira Invidiosul. Adică, ştim deja că reuşiți să îl 
ţineţi ascuns... Vă pricepeţi foarte bine la chestiile astea, la ascuns şi toate celelalte. 

— Nu, nu pot să vă spun. Niciunul dintre noi nu-şi va trăda colegii. 

Am suspinat şi i-am aşezat o mână pe umăr. 

— Ei bine, ştiu că te gândeşti la aceste lucruri din punctul tău de vedere, şi 
poate chiar te gândeşti la ele din punctul de vedere al Tavirei. Acel Distrugător este 
foarte puternic, iar dacă lucrezi alături de ea, trebuie să-ți fie teamă că se va întoarce 
împotriva semenilor tăi dacă o trădezi. Înţeleg asta. E foarte clar. 

Mi-am lăsat vocea să scadă puţin în ton şi volum în timp ce mă aplecam 
înainte. 

— Totuşi, chestia e asta: nu m-aţi prins. Nu l-aţi prins nici pe el. Tavira, când 
nu va auzi că ați reuşit, va considera că ați eşuat. Şi o cunoşti — eşecul nu este un 
accident, ci o conspirație. După cum văd eu lucrurile, şi o cunosc aproape la fel de 
bine ca tine, se va considera trădată în acel moment şi va acţiona. Ceea ce trebuie să 
te întrebi este următorul lucru: vrei să fii cauza pentru care ea îți va ucide toți 
prietenii sau vrei să-i laşi pe tipii care te-au învins să îşi continue drumul spre 
Tavira? 

Roşu cedase câte ceva şi am putut folosi ceea ce am reuşit să aflăm de la ea 
pentru a-i sparge pe ceilalți Jensaarai — aşa se numeau pe ei înşişi. Ceea ce am aflat 
de la ei era incredibil de interesant pentru că totul venea învelit într-un pachet 
filosofic ciudat conform căruia Obi-Wan Kenobi era asemuit cu Darth Vader în ceea 
ce priveşte rolul de exterminator Jedi. Jensaaraii fuseseră instruiți ca Jedi, chiar 
până la punctul în care îşi construiseră săbii de lumină şi se antrenaseră cu ele, dar 
acela nu fusese nici pe departe un punct de tranziţie pentru ei, aşa cum era în 
tradiția Jedi pe care o ştiam eu. Pentru Jensaarai, momentul de glorie, maturizarea 
lor deplină până la a deveni unul dintre Apărătorii Jensaarai —- având Ucenici, 
Apărători şi Saarai-kaar, care părea a fi doar unul singur - fusese crearea armurii 
lor. Aceştia porniseră de la o armură de bază pe care o acoperiseră cu fibre de 
minereu de cortoză!€, asigurându-i un minim de protecţie împotriva a tot felul de 
arme. Îşi personalizau armura după creatura pe care credeau că o posedă cel mai 
bine sau care le exprima dorințele personale de a servi comunitatea Jensaarai, iar 
dacă armura pe care o luasem de la ei era un indiciu, creaturile alese erau toate cu 
mentalitate defensivă -— creaturi care rămâneau ascunse şi în stare latentă până când 
erau presate, după care se dovedeau foarte mortale. 

Istoria implicării Jensaarai alături de Tavira fusese una plină de greşeli încă de 
la început. Tavira, fugind de o forță operativă a Noii Republici, părăsise sistemul 
Suarbi, din sectorul Quence. A şaptea planetă, un gigant gazos, avea un inel mare de 
asteroizi în jurul ei şi peste o duzină de luni. Una dintre aceste luni, numită Suarbi 
7/5, devenise cunoscută sub numele de Susevfi de către coloniştii care deciseseră să 
îmblânzească lumea cu secole în urmă. Deşi asemănătoare cu Yavin 4 în ceea ce 
priveşte mărimea şi viteza de rotaţie, Susevfi era mai mult o pajişte asemănătoare 
savanelor, la fel ca Noquivzor, planeta pe care fusesem cantonat înainte ca Escadrila 
Vagabond să preia controlul Coruscantului. Se dezvoltaseră câteva aşezări umane, 
iar Jensaaraii se aflau în afara marelui port, Yumfla. Tavira şi câțiva dintre oamenii 
ei veniseră la Yumfla, iar ea începuse imediat să lucreze cu guvernatorul Imperial 
local — un birocrat mărunt care făcuse ultima greşeală din viața lui respingându-i 
avansurile. Tavira pusese ca acesta să fie împuşcat, după care declară planeta 
eliberată de sub asuprirea Imperiului şi în opoziţie cu asuprirea Noii Republici. O 
parte dintre Saarai-kaari apaţinând Jensaarailor au mers la Tavira şi au ascultat tot 
ce a avut de spus Amiralul. Tavira le-a câştigat încrederea, apoi a trădat-o, punându- 
i pe Jensaarai în situația de a-şi proteja semenii — care nici măcar nu ştiau de 
existența lor —, după care au ajuns să o slujească astfel pe Tavira. Dacă nu o slujeau, 
ar fi provocat anihilarea oraşului Yumfla. Jensaaraii şi-au dat seama de intențiile lui 


16 Cortoză - minereu care avea o capacitate foarte mare de absorbție a energiei şi un coeficient de 
transmisie foarte ridicat, ceea ce permitea ca până şi energia unui proiectil de blaster să fie disipată în 
momentul contactului. Fiind unul dintre cele mai rezistente minerale din galaxie, cortoza putea chiar 
să reziste la lovitura unei săbii de lumină şi să scurtcircuiteze pentru scurt timp lama acesteia. În 
ciuda acestor avantaje, cortoza era foarte fragilă până la rafinare, ceea ce o făcea în mod normal 
inutilă ca armură, şi avea dificultăți împotriva atacurilor energetice prelungite, cum ar fi cele ale 
tunurilor blaster, care ar fi supraîncărcat materialul. 

Mirax când aceasta venise să-i vâneze pe Invidioşi. Au prins-o pe Nal Hutta şi au 
dus-o pe Susevfi. Tavira dorise să o ucidă, dar Saarai-kaar a insistat să o ţină în 
viață şi să o întemnițeze în vechiul palat al guvernatorului planetar. 

După ce am aflat ce se întâmplase, Luke şi cu mine am ştiut că trebuie să ne 
grăbim spre Susevfi şi că trebuie să luăm o decizie dificilă, deoarece nu îi puteam lua 
pe Jensaarai cu noi. O singură răzgândire a unuia dintre ei ar fi putut strica orice 
surpriză pe care am fi putut-o avea, spulberându-ne şansele de a intra în fortăreața 
în care Tavira o ținea pe Mirax. Am decis să-i lăsăm pe Courkrus în compania unui 
ysalamiri. Ştiam că trebua să avem încredere în cineva care să îi păzească, aşa că ne- 
am dus la Jacob Nive şi i-am dezvăluit identitatea mea ca şi Keiran Halcyon, Cavaler 
Jedi, şi pe cea de Luke Skywalker. I-am explicat că aveam de gând să terminăm cu 
Invidioşii şi să o oprim pe Tavira şi i-am oferit o alegere. Puteam să-i distrugem pe 
ultimii Supraviețuitori sau să le oferim aceeaşi şansă la un nou început pe care Noua 
Republică o oferise altor victime ale agresiunii şi coerciției Imperiale. 

Nive acceptă şansa de a o lua de la capăt. Cu Noua Republică câştigând putere 
şi cu ultimele rămăşiţe ale Imperiului în retragere, Supraviețuitorii îşi pierduseră 
motivația anti-lmperială şi deveniseră doar hoți. Fără protecţia Invidiosului, Noua 
Republică ar fi putut şi i-ar fi zdrobit de zeci de ori. Jacob schimbă de bunăvoie 
găzduirea a cinci oaspeţi şi un ysalamir pentru o viață nouă. 

Se uită la mine cu atenție. 

— Un singur lucru, Jenos, de unde ştiu că vei reuşi? 

— De ce ai luptat cu Imperiul în toți aceşti ani? 

— Pentru a răzbuna ceea ce s-a întâmplat cu prietenii mei. 

Am aprobat din cap. 

— Da. Leonia Tavira o are pe soția mea. Lupt pentru a nu mai fi nevoie să 
răzbun pe nimeni. 

Ochii lui Nive se îngustară. 

— Voi doi sunteți singuri? 

I-am făcut cu ochiul lui Luke. 

— Avem câțiva aliați, iar unul este cu adevărat mare. Ne vom descurca. 

Înainte să plecăm de pe Courkrus, am transmis două mesaje. Unul era 
destinat Generalului Cracken, spunându-i că am localizat ascunzătoarea Invidiosului 
şi că urma să ne ocupăm de navă. Datele care îl anunțau unde mergem au fost 
lăsate la Nive, dar nu i le-am transmis direct lui Cracken pentru că nu voiam să 
sosească un grup operativ al Noii Republici şi să o alerteze pe Tavira despre ceea ce 
urma să se întâmple, înainte să avem şansa de a pătrunde şi de a o salva pe Mirax. 
Dacă Noua Republică făcea vreo mişcare, Jensaaraii de pe Susevfi ar fi putut totuşi 
să o detecteze şi să o alerteze pe Tavira, punând capăt încercării noastre de salvare. 
I-am trimis un mesaj şi lui Booster, spunându-i că am localizat-o pe Mirax şi că mă 
duc după ea. Nu i-am dat nici măcar la fel de multe detalii pe cât i-am dat lui 
Cracken, dar i-am spus că mă aştept să o aduc în deplină siguranţă în câteva zile. 
Mesajul spunea că o voi duce pe Întreprinderea Rătăcitoare pentru odihnă şi 
recuperare. 

Am vrut să-l lăsăm pe Elegos în urmă, dar el insistă să călătorească cu noi. El 
şi Ooryl începuseră să se înțeleagă de minune - o tendință pe care am găsit-o 
profund tulburătoare — ceea ce însemna că cei doi legaseră o prietenie în timp ce îşi 
împărtăşeau experiențele legate de împărțirea camerelor cu mine. Elegos subliniase 

că mica navă pe care Luke şi Ooryl o aduseseră pe Courkrus era, după cum se ştie, 
dificil de manevrat de un singur pilot şi, din moment ce el ştia să zboare, ar trebui 
să-l secondeze pe Ooryl, de dragul aparenţelor, dacă nu de altceva. 

Luke sau eu am fi putut îndeplini cu uşurinţă rolul secundului, dar urma să 
pătrundem pe Susevfi în bula protectoare a ysalamirilor. Aceasta ar fi ascuns în mod 
eficient orice urmă a noastră de oricare dintre Apărătorii Jensaarai staționați în 
inelul planetar, precum şi de cei de la sol. Apărătorii Inelului îşi foloseau în mod 
regulat puterile Forţei pentru a sesiza navele care se apropiau şi pentru a le 
direcționa subtil pentru a nu observa fantomele slabe ale senzorilor unui Distrugător 
ascuns în interiorul inelelor. Chiar şi fără Jensaaraii care ascundeau nava, Invidiosul 
ar fi fost greu de identificat printre inele. Cu Jensaaraii pe poziţie, o astfel de 
detectare era aproape imposibilă. 

Luke se întinse pe o bancă capitonată din micul salon al navei şi îşi trecu un 
braț peste ochi. 

— Dacă am fi avut mai mulți Jedi, am fi putut însoți navele de cercetare şi 
probabil că am fi detectat eforturile Jensaarailor de a ascunde Invidiosul. 

— S-ar putea, dar eu i-am observat doar când erau la distanță mică şi încercau 
să mă sondeze. Când l-am contactat pe Tycho în bătălia de la Xa Fel, m-au simțit şi 
eu nici măcar nu le-am detectat prezența. M-am ridicat şi m-am îndreptat spre stația 
de preparare a mâncării. Am scos un recipient de sirop de zureber preambalat din 
unitatea de refrigerare. Vrei să bei ceva? 

Luke se uită la mine şi aprobă din cap. 

— Sigur, dă-mi. 

L-am azvârlit spre el şi recipientul ateriză cu un pocnet pe burta lui. El şuieră 
zgomotos. Am zâmbit. 

— Ar fi trebuit să-l prinzi... 

Se ridică în picioare, smulse cu dinţii colțul ambalajului şi îl scuipă. 

— Am încercat, dar în interiorul câmpului pe care îl fac ysalamirii, efortul meu 
a eşuat. 

Am rupt colțul recipientului cu sirop şi am sorbit. 

— E greu să fii din nou normal, nu-i aşa? 

Luke oftă greu. 

— În primii optsprezece ani din viața mea nu am avut nici cea mai mică idee 
despre Forţă. Eram doar un băiat de fermă căruia îi plăcea să zboare. Am vrut să mă 
înrolez în serviciul Imperial şi să devin pilot. Cavalerii Jedi erau parte din istoria 
veche, iar bătrânul unchi Owen nu m-a încurajat să studiez acea istorie. 

— Ştiu, şi la mine acasă a fost cam la fel. M-am lăsat pe banca de la picioarele 
lui Luke. Doar că nu vorbeam prea mult despre Jedi. Ştiam că bunicul meu 
cunoscuse unul, lucrase odată cu unul, dar era ca şi cum ai menționa despre o fostă 
soţie la o reuniune de familie. 

— A familiei noii tale soții, corect? 

Am râs. 

— Da, chiar aşa. Ştii, când l-am văzut pe bunicul meu acum câteva luni şi am 
remarcat mândria cu care a ajutat la ascunderea soției şi a copilului lui Nejaa 
Halcyon şi am aflat cât de dificil trebuie să fi fost pentru el să ţină ascunse toate 
aceste lucruri atât de mult timp. Cred că l-am dezamăgit când mi-am respins 
moştenirea Jedi pentru a-i urmări pe Invidioşi pe cont propriu. Va trebui să-l anunț 

că m-am răzgândit. 

— Mă bucur că ai făcut-o. Luke se ridică şi mă bătu pe umăr. Este greu de 
spus ce m-a făcut să mă simt mai rău: să am un student care să se întoarcă spre 
partea întunecată sau să văd că cineva pleacă pur şi simplu din cauza învățăturilor 
mele. 

Am ridicat din umeri. 

— Ne ştii pe noi, Jedii Corellieni — notorii ca fiind contra şi hotărâți să mergem 
pe drumul nostru. Mi-a trecut prin minte conversaţia mea cu Elegos. Îți datorez 
scuze, apropo. Nu am renunțat niciodată la aşteptările mele față de Academie, aşa că 
nu ţi-am dat cu adevărat şansa de a mă antrena. 

— Scuzele sunt acceptate, dar nu sunt necesare. Luke dădu aprobator din 
cap. Nu ţi-am făcut viața uşoară. Trebuia să-mi amintesc că drumurile paralele nu 
sunt mai bune sau mai rele, ci doar diferite. Ne îndreptăm în continuare în aceeaşi 
direcție. 

— Adevărat, dar asta tot nu înseamnă că sunt pe deplin confortabil cu lucruri 
precum calea lui Kyp. Tavira susţine că el a distrus sistemul Carida la ordinul Noii 
Republici şi vor exista o mulțime de persoane care o vor crede. 

— Ştiu şi înțeleg cum te simți. Luke sorbi pentru o clipă, apoi linse o picătură 
de lichid albastru care i se formase în colțul gurii. S-ar putea sugera, totuşi, că 
înțelegerea pe care i-am propus-o lui Jacob Nive şi Supravieţuitorilor săi să fie într- 
adevăr foarte asemănătoare cu şansa care i-a fost oferită lui Kyp. Dedicându-şi viața 
pentru a fi un Jedi, ştii că băiatul este de fapt sub un fel de condamnare pe viaţă. 

— Ştiu, şi va fi o sarcină grea. Uciderea lui nu ar face galaxia mai bună, aşa că 
asta este probabil cea mai bună soluție. Am băut, mi-am lăsat capul pe spate şi am 
închis ochii pentru o clipă. Asta nu înseamnă că îmi convine şi nu înseamnă că 
incapacitatea mea de a găsi o soluție mai bună nu este frustrantă. 

— Tot ce putem face este să dăm tot ce avem mai bun. Luke râse obosit. Deci, 
spune-mi, ţi-ai imaginat vreodată că te vei avânta prin hiperspaţiu plănuind să ataci 
palatul unui guvernator Imperial, care este acum fortăreața unui Amiral Imperial 
renegat şi a echipajului său? 

Am deschis un ochi şi l-am îndreptat spre el pentru a-l privi. 

— Tatooine trebuie să fi fost un loc cu adevărat rău dacă ăsta este genul de 
viață fantastică pe care ţi-ai imaginat-o. 

— Nu a fost chiar atât de nasol. 

— Corect, am fost acolo o dată. În orice altă lume, Jawa ar fi fost de mărimea 
Huttilor, dar pe Tatooine, ei se micşorează. 

— Mai bine aşa, sau imaginează-ți cât ar fi putut căra. Luke zâmbi. De fapt, 
am amintiri frumoase de pe Tatooine, mai degrabă bune decât rele. 

— Dar a trebuit să pleci de pe acea stâncă. 

— În cel mai neplăcut mod. Zâmbetul lui se stinse. Şi am reuşit. 

M-am întins şi l-am apucat de ceafă. 

— Da, dar plecarea a scos la iveală ce e mai bun din tine, iar asta înseamnă că 
restul galaxiei are o şansă de a înţelege ce e mai bun din ea. Pierderea unchiului şi 
mătuşii tale trebuie să fi durut, dar pun pariu că sunt încântați de răsplata pe care 
investiția vieților lor a avut-o prin tine. 

— Aşa crezi? 

— Da, fără îndoială. 

I-am zâmbit. Aici, în interiorul bulei de ysalamiri, Luke părea să piardă o parte 

din apăsarea melancolică care se instala asupra lui atunci când rămânea conştient 
de universul din jurul lui. Optimismul şi nesiguranța pe care le cunoscuse în 
copilărie străluceau pe chipul său. 

— Nu ai avut frați şi surori, nu-i aşa — adică ai crescut singur? 

— În afară de prieteni, da. 

— Şi eu la fel. Am zâmbit. Şi, nu, nu mi-am imaginat niciodată că mă voi 
îndrepta spre palatul unui guvernator Imperial pentru a înfrunta un Amiral Imperial 
renegat. 

— Oh. 

— Pentru mine a fost o cursă spre Nal Hutta pentru a înfrunta un criminal 
Hutt în propriul său bârlog. 

— Că tot vorbeam despre cum să pui toate şansele împotriva ta. 

Am râs. 

— Sunt Corellian, îți aminteşti? 

— Bine, uită că am spus ceva despre şanse. Luke îşi termină băutura şi zdrobi 
recipientul. Cred că toți primim cărți pe care nu ni le dorim în viață. 

— Destul de adevărat. Şmecheria constă în modul în care le joci. Unii au cele 
mai bune cărți din lume şi totuşi pierd. Am dat din cap. Pentru un băiat de la fermă 
care a crescut cu praf şi vise, nu te-ai descurcat deloc rău. 

— Pentru un Corellian, asta e o remarcă pe cinste. 

Comunicatorul dinspre puntea de comandă a navei prinse viaţă. 

— Ooryl spune că mai avem cinci minute până la revenire, apoi aproximativ o 
oră pentru a tranzita către Susevfi. Ar fi bine să ne pregătim, ca nu cumva recepţia 
noastră să fie mai fierbinte decât ne-am propus. 

Am apăsat pe butonul de transmisie. 

— Recepţionat, Elegos. Suntem gata. 

Luke se ridică, trecu la panoul unde îşi conectase sabia la un încărcător, 
eliberă arma şi o prinse la centură. La fel o deconectă şi pe a mea şi se uită la ea. 

— Bună treabă. Cu două faze? 

M-am încruntat. 

— Am încercat să repet performanța inginerească a lui Gantoris. În momentul 
de față funcționează doar o singură fază. Trebuie să găsesc un diamant adevărat. 

— Lamele cu două faze par să fi fost o modă printre Jedi în anumite momente. 
Mi-a aruncat sabia. Totuşi, îmi place arma şi pare bine făcută. 

— Puțin cam urâtă, dar am folosit ce aveam la dispoziție. Am prins-o şi i-am 
înşurubat capacul de la mâner. M-am ridicat în picioare, m-am întins, apoi mi-am 
prins arma la centură. Am o întrebare înainte de a pleca, dacă nu te superi. 

— Sigur. 

— Bine, noi, Jedii, se presupune că trebuie să ne folosim puterile doar pentru 
a ne apăra, însă acum vom ataca o bază. 

Luke aprobă din cap. 

— În regulă. Acţionăm pentru a apăra viața lui Mirax şi vieţile viitoarelor 
victime ale Tavirei. 

— Sunt de acord cu tine până acum, dar mă întreb dacă nu cumva avem o 
obligație morală puţin mai urgentă, să zicem, în ceea ce-i priveşte pe aceia care ne 
vor vedea ca pe nişte agresori. M-am încruntat. Eu păzesc ceva şi când văd un tip 
care vine spre mine cu o sabie de lumină, atunci am de gând să trag. Ştii, e chestia 
aia cu punctul de vedere al fiecăruia. 

Maestrul Jedi se încruntă. 

— Înţeleg problema ta. Când a trebuit să am de-a face cu Huttul Jabba, l-am 
avertizat să ne lase să plecăm sau va fi distrus. Nu a ascultat şi atunci ăla a fost, mai 
mult sau mai puțin, sfârşitul. 

— Aşadar, să-i avertizăm pe cei care s-ar putea să nu-şi dea seama ce fac? 

Luke aprobă din cap. 

— Dacă găsim pe cineva acolo jos. O navă de tip Impstar Deuce transportă, cât, 
zece mii de soldați? Nu-mi imaginez ca Invidiosul să aibă echipaj complet, dar are o 
mulțime de oameni la dispoziție. Vrei să ghiceşti câți sunt jos, păzind palatul? 

— Nu contează. Mi-am strâns cureaua de la robă. Împăratul nu a creat 
suficienți oameni ca să mă împiedice să o salvez pe Mirax. Pot fugi sau pot muri, e 
alegerea lor. 

— Corelienii. Luke clătină din cap. Nu e de mirare că ceilalți Jedi au vrut ca voi 
să nu vă părăsiți sistemul. 

I-am făcut cu ochiul. 

— Voi ceilalți v-aţi temut că nu vă vom lăsa nimic de făcut după ce terminăm. 

— Sper că ai dreptate, prietene. Luke îşi agăță degetele în centură. Într-o 
misiune ca asta, vom avea amândoi mai mult decât suficient de făcut. 


Luke şi cu mine încercasem, deşi pentru scurt timp şi în zadar, să-i facem pe 
Ooryl şi Elegos să rămână în urmă pe navă şi să monitorizeze traficul navelor care 
intrau şi ieşeau din sistem. Un apel prin comunicator ne-ar fi putut avertiza cu 
privire la deplasarea Invidiosului Tavirei sau orice altceva care ne-ar fi putut 
determina să ne schimbăm planurile. Ooryl şi Elegos ne-au anticipat în acest sens şi 
au programat computerul navei să extragă toate datele de trafic din sistem, apoi să le 
transmită printr-un canal de comunicații bruiat către datapadul pe care îl pregătise 
Elegos pentru a recepționa semnalul. Tot el observase că, între simțul său olfactiv şi 
capacitatea lui Ooryl de a vedea dincolo de ceea ce noi, oamenii, numeam cu 
aroganță spectrul de lumină vizibilă, ne puteam deplasa pe timp de noapte mai 
eficient şi fără să ne bazăm pe simțurile noastre îmbunătăţite de Forță, întârziind 
astfel detectarea de către Jensaarai. Trebuia să fiu de acord cu acest punct de vedere 
şi, după ce îl mai văzusem pe Ooryl în luptă, faptul că îl aveam cu noi nu ne făcea 
deloc rău. 

Purta o carabină blaster şi un şir de pachete de energie agățate la piept. 

Elegos ţinea în mână o carabină blaster şi îşi legase o centură de pachete de 
energie în jurul taliei subțiri. M-am uitat la el şi mi-am îngustat ochii. 

— Nu vrei să iei parte la asta, nu-i aşa? Nu vrei să ai amintiri despre crimele de 
aici. 

— Vin cu voi şi, dacă nu port o armă şi nu ajut la apărarea noastră, voi fi doar 
o povară. Dacă veţi eşua din cauza mea, acea amintire va fi mai rea şi nu vreau să o 
am. Intenţionez, în schimb, să am amintiri despre salvarea soției tale pe care să le 
port cu mine. Elegos ridică arma în mâna stângă şi apăsă o manetă. Şi funcția de 
paralizare a acestei arme pare să funcționeze. 

Am zâmbit, apoi m-am uitat la el, la Ooryl şi la Luke. 

— Înainte să plecăm, vreau să vă mulțumesc tuturor. Sunteţi prieteni mai buni 

decât a avut vreodată cineva. Sunteţi cu toții nebuni, dar prieteni deopotrivă. 

Elegos se uită la Ooryl. 

— Corelienii nu ştiu niciodată când să se oprească din vorbit, nu-i aşa? 

Gura lui Ooryl îşi deschise gura. 

— Alţi Corellieni ştiu. 

Luke râse, apoi îndreptă un deget spre trapa de ieşire. 

— Să mergem să facem altceva ce Corellienii nu se sfiesc niciodată să facă. Hai 
să învingem nişte şanse potrivnice. 

Am străbătut fără probleme străzile întunecate din Yumfla, trecând aproape 
neobservați. Cu câteva luni în urmă, mi s-ar fi părut curios, dar nu şi după timpul 
petrecut cu Invidioşii. În acest oraş, cei care nu făceau parte din echipajul Invidioşilor 
- care se bucurau de concediu sau care nu patrulau pe străzi — stăteau acasă. Trăiau 
într-un oraş sub ocupaţie şi, deşi unii dintre ei puteau face bani furnizând bunuri şi 
servicii echipajului Invidiosului, cei mai mulți nu voiau să aibă nimic de-a face cu 
foştii Imperiali. Simţisem acelaşi tip de tensiune în Vlarnya şi mă bucuram de 
izolarea pe care ne-o oferea față de localnici. Membrii echipajului nu reprezentau o 
problemă, deoarece erau în permisie şi căutau doar să se distreze. Acest lucru îi 
ținea înăuntru într-o seară caldă şi umedă, unde unitatea de control al mediului 
dintr-o cantină putea face noaptea suportabilă, băuturile o puteau face plăcută, iar 
compania o putea face rafinată. Patrulele de curăţenie, menite să ridice marinarii 
bolnavi, proşti sau beligeranți şi să îi aducă înapoi pe navă, abia dacă ne aruncau 
vreo privire. Nasul lui Elegos detectă mirosul armurii cu mult înainte de a vedea 
trupele de şoc, dându-ne timp să ne strecurăm pe o stradă laterală sau să ne 
adunăm discret într-un colț. 

În cele din urmă, am ajuns la o clădire despărțită de o mică alee verde de 
Palatul Guvernatorului Imperial. Clădirea în sine avea un zid de opt metri înălțime 
care o înconjura, cu turnuri la fiecare dintre cele patru colțuri care se ridicau încă 
doi metri. O intrare încastrată mare, arcuită, împărțea zidul în două, dar fusese 
închisă în seara aceea cu două uşi masive de metal. Soldaţii patrulau în perechi de-a 
lungul zidurilor, iar câte doi stăteau în turnurile din colțuri. Palatul în sine fusese 
amenajat într-un model triunghiular, cu turnuri în fiecare dintre puncte. În stânga şi 
în dreapta se aflau două turnuri mai mici, fiecare având o înălțime de cincisprezece 
metri şi un diametru de două ori mai mare. Direct în spatele porții, în cel mai 
îndepărtat punct al triunghiului se afla un turn dreptunghiular care se ridica la 
treizeci de metri înălțime. Treimea centrală a acestuia fusese micşorată cu câțiva 
metri de fiecare parte, ca şi cum un pumn uriaş s-ar fi închis în jurul său. Asta 
dădea un aspect arhitectural interesant, care diferenţia palatul de majoritatea 
clădirilor locale. Toate cele trei turnuri erau conectate de o clădire cu fundație, având 
patru etaje, iar pe acoperişul turnului cel mare fusese construită o platformă privată 
pentru decolarea şi aterizarea navetelor, motiv pentru care era acoperită de lumini 
intermitente. 

— Douăzeci de metri până la poartă. M-am ghemuit, desfăcându-mi mantia şi 
lăsând-o să alunece pe spate. Am aruncat în aer câteva fire de praf şi le-am privit 
cum suflă spre palat. Cel puţin avem un vânt din spate. 

— Bine. Ooryl şi Elegos ne acoperă, noi ne croim drum până acolo. 

Elegos îşi drese glasul. 

— Poarta este închisă. Cum propuneţi să intrăm? 

Fiecare dintre noi îşi flutură săbiile de lumină. 

— Vom bate foarte tare la uşă, se oferi Luke. 

— Ce faceţi acolo? Un soldat din trupele de şoc şi partenerul său apărură de 
nicăieri pe după colțul clădirii care ne proteja. Arătaţi-ne actele de identitate. 

— Sigur. M-am ridicat încet şi mi-am ţinut sabia ca pe o baghetă luminoasă în 
timp ce făceam semne cu mâna stângă ca şi cum aş fi scotocit după un act de 
identitate. Ştiu că am ceva aici... 

M-am gândit că aş putea să proiectez o imagine în creierul lui care să-l facă să 
plece, dar mintea mi s-a blocat. Soldatul făcu o jumătate de pas spre mine. 

— Îmi pari cunoscut. 

— Eu? Nu, nu se poate. 

— Încerci să faci pe deşteptul? Blasterul soldatului se ridică pentru a mă ţinti. 
Vii cu noi. 

M-am uitat la Luke, apoi am ridicat din umeri şi am apăsat degetul mare, 
lansând lama argintie direct prin pieptul soldatului. L-am împins înapoi în 
partenerul său, îndepărtându-i blasterul. Cel de-al doilea soldat continuă să apese 
pe trăgaci, pulverizând focuri de armă în noapte. Sabia mea trecu peste el şi îi reteză 
umerii până la nivelul subsuorilor, punând capăt atacului. Luke se holbă la mine. 

— Trebuie să mai lucrezi la noțiunea de avertizare. 

— Nu am avut nicio şansă cu ei. 

M-am ferit când soldații de pe zidul palatului începură să strige şi să tragă 
focuri de armă în direcția noastră. Alarmele începură să sune. 

— Dar ceilalți, cred că au fost oarecum avertizați... Sugerez să pornim, acum! 

Luke şi cu mine am sprintat spre poarta palatului, în zigzag pentru a ne face 
ţinte dificile. În timp ce alergam, m-am deschis către Forţă şi am simţit un potop de 
informaţii. Am fandat pe piciorul drept, am deviat spre stânga şi mi-am mişcat sabia 
spre dreapta, respingând un proiectil blaster în noapte. Încă doi paşi, apoi ezitare 
când tirul de la un baster E-web de mare putere, montat în turnul din dreapta mi-a 
tăiat calea, dar am plonjat şi m-am rostogolit peste fluxul de proiectile care începea 
să se îndrepte spre mine. Am respins încă două proiectile, dorindu-mi să fi reuşit, 
aşa cum făcuse Luke, să le îndrept înapoi spre cei care le trăgeau, apoi am ajuns la 
sanctuarul reprezentat de poarta încastrată. Mi-am împins sfera de responsabilitate 
pentru a vedea ce ne aştepta de cealaltă parte, dar nu am descoperit pe nimeni. 

Am împins mai departe şi apoi am zâmbit. 

— Am găsit-o, Luke. Este aproape, o am pe Mirax. Turnul din partea ta, jos. 

Maestrul Jedi zâmbi. 

— Să nu o facem să aştepte. 

În tandem, am tăiat în stânga şi în dreapta prin centrul porţii şi am coborât 
prin uşile mari de metal, făcând o gaură suficient de mare pentru a permite accesul 
unui speeder. Am păşit înăuntru, apoi am retezat în sus şi prin cotul unui soldat 
care îşi îndrepta carabina blaster în jos pentru a ne pulveriza. Acesta ţipă şi căzu pe 
spate. I-am smuls carabina din mâna care cădea şi am declanşat o rafală spre un 
soldat care se ascundea de focul de acoperire al lui Elegos. L-am nimerit, făcându-l 
să se răsucească de pe perete, apoi am sprintat după Luke. 

Luke dispersase o jumătate de duzină de proiectile trase asupra lui, trimițând 
patru înapoi spre turnul de unde veniseră. Un soldat căzuse la pământ, celălalt doar 
se ferise, dar basterul E-web de mare putere scânteiase şi începuse să ardă. 

Luke reteză ţeava de la puşca blaster pe care o purta soldatul care alerga 
dinspre turnul în care zăcea Mirax, apoi îi aplică o lovitură cu reverul care îi separă 

pelvisul de tot ceea ce se sprijinea în mod normal pe el. 

Am trecut maneta selectorului pe paralizant, apoi l-am împuşcat pe următorul. 
Elegos intră pe poartă şi îi împuşcă pe următorii trei cu salve paralizante. Toţi se 
clătinară şi căzură. Luke se năpusti spre uşa turnului. Am văzut o străfulgerare şi 
am auzit un vuiet de blaster, dar sabia verde continuă să bâzâie. 

Ooryl intră pe poartă şi trase un foc de acoperire spre cei care veneau dinspre 
turnul îndepărtat. Elegos şi cu mine l-am acoperit în timp ce se retrăgea spre turn, 
apoi am intrat şi am sprintat direct spre scările care duceau în jos. Acest lucru m-a 
dus pe lângă doi soldați ce aveau diferite organe împrăştiate în poziții ciudate. Un 
nivel mai jos l-am ajuns din urmă pe Luke la gura unui coridor octogonal care se 
termina cu uşi. Stătea lângă un panou de control şi scruta o listă cu numele 
prizonierilor. 

— Acum solicit o listă a deținuților. 

Am aruncat o privire pe listă şi am atins un nume. 

— Ea este. 

— Celula de detenţie 02021020. 

Am aprobat din cap şi am fugit pe coridor. 

— Aici este. 

Am ajuns la uşă, am tras în sistemul de închidere şi am privit cum uşa se 
retrage în mijlocul unei ploi de scântei. Am făcut toţi cei trei paşi dintr-un salt, apoi 
m-am oprit chiar în pragul uşii. 

Era acolo, întinsă, aşa cum îmi arătase Exar Kun. Micul dispozitiv gri de pe 
fruntea ei pâlpâia cu lumini verzi şi roşii, iar lumina argintie de deasupra o scălda 
într-o strălucire care îi lăsa pielea aproape albă. Aceasta reflecta cu adevărat din 
părul ei negru. Arăta perfectă şi adormită, şi am simţit cum mi se strânge gâtul. 

Eşti incredibil de frumoasă, Mirax, şi ai fost plecată mult prea mult timp. 

Luke se strecură pe lângă mine şi se aplecă spre chipul ei. 

— Să nu crezi că asta e ceea ce o ţine adormită. Se simte ca o transă de 
hibernare Jedi. În mod normal, o persoană nu poate fi ţinută împotriva voinţei ei, 
însă dacă acest dispozitiv i-a înfrânt rezistența, ar fi posibil. 

Am aprobat din cap. 

— Am experiență cu aparate care au înfrânt rezistența. Mi-am aşezat sabia şi 
blasterul pe masă. Scoate-i dispozitivul şi las-o să se trezească. 

Luke îndepărtă dispozitivul şi îl izbi de perete. 

— Va fi nevoie de ceva mai mult decât atât pentru a o trezi. Îşi întinse mâna 
spre fruntea ei. Există o tehnică Jedi... 

L-am apucat de încheietura mâinii. 

— Ştiu de ea. Am citit despre ea în notițele bunicului meu. I-am zâmbit. E soția 
mea, aş vrea să ajut. Scoate-o din starea asta, iar eu îi voi spune că i s-a simțit lipsa. 

Luke încuviință din cap şi aşteptă să mă duc pe partea cealaltă a lui Mirax. 

— Eşti pregătit? 

— Să o facem. 

Am aprobat din cap, apoi m-am aplecat şi mi-am sărutat soția pe buze. 

Capitolul 48 


Ochii căprui ai lui Mirax clipiră şi ea începu să zâmbească. Ridică mâna 
dreaptă, mă înşfăcă cu un pumn de tunică şi mă trase înapoi în jos, acoperindu-şi 
gura cu a mea. Ne-am sărutat cu urgenţa unei iubiri pierdute şi regăsite, cu durerea 
inimii uşurate. l-am mângâiat părul şi ea m-a ţinut aproape, apoi a trebuit să 
inspirăm amândoi. Retrăgându-mă ca să-i pot vedea tot chipul, am zâmbit. 

— Salutare. 

— Salutare şi ţie. Eşti tare frumuşel. Îmi zâmbi din nou, provocându-mi un fior 
din cap până în picioare şi înapoi. Bineînţeles, dacă află soțul meu că m-ai sărutat 
aşa, vei avea mari probleme. 

Luke izbucni în râs. 

— Îmi place de ea. 

Am sărutat-o pe vârful nasului. 

— Ţi-l aminteşti pe Luke Skywalker, nu? 

— Da, desigur. Mă bucur să te revăd, deşi aş fi putut spera la circumstanţe 
mai bune. Mirax se îndreptă, îşi legănă picioarele peste marginea tărgi şi se întinse. 
Nici măcar nu vreau să ştiu unde se află stânca asta, vreau doar să ştiu că ai un 
plan pentru a ne scoate de pe ea. 

Vuietul îndepărtat al blasterelor însoţi intrarea lui Elegos în celula de detenţie. 

— Ooryl le-a tăiat calea pe palierul scărilor. Ar fi bine să ne mişcăm înainte ca 
ei să aducă întăriri. 

Mirax înclină capul spre Caamasi. 

— Un Caamasi? 

— Elegos A'kla, Încrezător al comunităţii Caamasi de pe Kerilt. M-am uitat la 
ea. A avut mare grijă de mine. 

Ea râse şi îi aruncă lui Elegos un salut. 

— Aveţi mulțumirile şi simpatia mea. Să ai grijă de el poate fi o adevărată 
povară. 

Elegos ridică din umeri. 

— Nu chiar, l-ai antrenat bine. 

— Totuşi, încă mai lasă hainele murdare pe jos, nu? 

Mi-am dres glasul. 

— Putem avea această discuţie mai târziu. Există vreo şansă să ne întoarcem 
la spațioport de aici? 

Elegos clătină din cap. 

— Nu prea cred. 

Mirax ridică carabina blaster pe care o lăsasem pe targă. 

— Atunci mergem în vârful turnului mare. Au o platformă de aterizare acolo — 
aşa m-au adus după ce m-au despărțit de Skate. Furăm nişte motociclete speeder 
sau o navetă şi o luăm la fugă spre nava ta. 

Luke aprobă din cap. 

— E un plan. 

Mirax arătă spre uşă. 


312 


— Să mergem, atunci. 

Maestrul Jedi mă privi. 

— Observi vreo asemănare între ea şi Mara? 

M-am cutremurat. 

— Acum că ai adus vorba... să ne asigurăm că nu se vor uni niciodată, bine? 

— Bine. 

Din capătul îndepărtat al coridorului, Ooryl umplea casa scării cu o ploaie de 
rafale laser, provocând mici focuri pe peretele din spate al primului palier. Doi soldați 
zăceau grămadă pe scări, iar alții continuau să tragă cu ochiul de după margine, dar 
îşi trăgeau capetele înapoi când trăgea Ooryl asupra lor. Extinzându-mi simțurile, 
am perceput un nod format din soldaţi care aşteptau pe scări şi spre acel capăt al 
coridorului de deasupra noastră. Am zâmbit. 

— Am o parte din plan. Mirax, blasterul, te rog. Am arătat spre tavan. Elegos, 
dacă poți să mă sprijini până acolo sus. 

Luke întinse o mână. 

— Permiteți-mi. 

Cu un gest simplu mă ridică spre tavan la fel de stabil ca şi cum aş fi stat pe o 
platformă de piatră. Mi-am aprins sabia şi am făcut un cerc în tavanul de deasupra 
mea, apoi l-am dat la o parte în timp ce Luke mă împingea în sus prin el. Făcând un 
pas înainte, am ridicat carabina blaster şi am lansat o serie de săgeți energetice 
albastre dintr-o parte în alta a mulțimii de soldaţi cu armură care blocau capătul 
coridorului. Armurile lor deviau unele focuri de armă şi se erodau pentru a diminua 
puterea altora - reducând efectul de paralizie la ceva care doar îi ameţea pe soldați, 
dar trăgeam atât de curat asupra lor încât erau la mila mea. 

Elegos ieşi apoi prin gaură şi trase cu blasterul său. Fulgerele sale loveau ţinte 
dezorientate, învăluindu-le într-o sferă albastră care îi făcea să se prăbuşească cu 
uşurinţă. Prinşi în capcană, aşa cum erau, nu reprezentau cu adevărat o forță de 
luptă, ci doar ţinte care aşteptau să fie împuşcate. Mi-am concentrat focul asupra lor 
şi, împreună, i-am terminat. 

Ooryl urcă scările, dar Mirax şi Luke o luară pe calea mai rapidă spre coridor. 
Mirax luă blasterul înapoi de la mine, îşi însuşi un pachet de energie de la Ooryl şi îl 
sărutase pe obraz. Se întoarse şi arătă înapoi spre scări. 

— Pe aici este un coridor care duce spre clădirea principală. Pista de aterizare 
este în partea de sus. 

Luke ne conduse. 

— Trebuie să fim atenţi. Pe soldați îi putem identifica cu ajutorul Forţei, dar 
Jensaaraii sunt mai dificili. 

—  Dificili e puţin spus. Mirax aruncă vechiul acumulator de energie al 
blasterului la o parte şi îl bagă pe cel nou. Liderul lor, acea femeie pe care o numesc 
Saarai-kaar, crede cumva că dacă mă reține, asta mă împiedică să îi distrug familia. 
Când vorbea cu mine, când mă hrănea - şi ştiu că dormeam mult timp între mese — 
vorbea în trecut, prezent şi viitor. Spunea că un Halcyon era osânda sau destinul ei, 
dar nu intra în detalii. Era confuză, dar nu am crezut niciodată că era nebună. 

Luke clătină din cap. 

— Probabil că ea nu a înţeles mai bine decât ai înțeles tu sau decât a înțeles 
Keiran - Corran - când a pierdut contactul cu tine. El nu a avut cadrul mental 
necesar pentru ca totul să aibă sens. 

— Încă nu sunt sigur că îl am. 

— Nu, dar nici Jensaarai nu îl au. Luke se încruntă. Ei au antrenament, dar 
este distorsionat şi au mai adăugat unele lucruri. Nu este o tradiție independentă a 
Forței, precum vrăjitoarele de pe Dathomir, dar nu seamănă cu nimic altceva pe care 
îl ştiu. Ridică din umeri. Asta nu înseamnă prea mult. 

— Tu! 

Cuvântul strigat veni furios, deşi difuzoarele din unitatea de comunicații de la 
intersecția cu holul nu puteau să producă toată indignarea pe care trebuiau să o 
transmită. M-am uitat în stânga mea şi am văzut o hologramă a Tavirei stând acolo, 
aproape în mărime naturală, cu mâinile în şolduri. 

— Tu ai fost Jediul de pe Courkrus. 

Am aprobat din cap. 

— La dispoziția ta. Mi-am mutat sabia în mâna stângă şi am făcut un gest cu 
dreapta către Luke şi Mirax. Aş vrea să ţi-i prezint pe Luke Skywalker, Maestrul Jedi, 
şi pe Mirax Terrik şi... Dar, stai, noi suntem deja pe cale să te vedem. Prezentările 
sunt mult mai drăguțe în persoană. 

— Cum îndrăzneşti! 

— Oh, îndrăznesc. Am arătat spre cer. Noua Republică va fi aici în scurt timp. 
Zilele Invidiosului s-au terminat. 

— Niciodată! 

Am râs. 

— Apropo, nu a trecut luna, iar răspunsul este nu. 

— Ahhh! Când o să pun mâna pe tine... 

— În visele tale, dragă. Mirax trase în unitatea de comunicaţii. Imperiul e mort 
de ani de zile şi ea încă se mai bazează pe acele amenințări Imperiale şchioape. Când 
voi pune mâna pe tine! Treci în pas cu vremurile, femeie... 

— Îmi place mult de Mirax a ta, Corran. Luke zâmbi. Şi ai dreptate, ea şi Mara 
nu ar trebui să se unească niciodată. 

Am accelerat ritmul, gonind în trombă prin clădirea principală şi am început să 
ne croim drum în sus. Treptele care se înfăşurau în interiorul atriumului înalt al 
clădirii aveau o balustradă suficient de groasă pentru a ne oferi o oarecare acoperire, 
de care am profitat, la fel ca şi indivizii care încercau să ne oprească. Fulgerele de 
blaster, roşii şi albastre, scânteiau şi vuiau, ricoşau şi scoteau fum în timp ce ardeau 
în stâlpii de marmură albă sau în plăcile negre ale pereților. Se părea că panta 
crescândă a scărilor însemna că acestea se învârteau la nesfârşit, însă nu era 
suficient pentru a ne încetini atât de mult. Nu aveau paliere propriu-zise, aşa că nu 
existau puncte uşoare de apărat, iar adversarii noştri trebuiau să suporte o problemă 
incredibil de enervantă: două dintre ţintele lor purtau acele arme arhaice şi 
respingeau fulgerele de blaster din aer. Luke reuşea chiar să le redirecționeze pe ale 
sale spre inamicii noştri, doborându-i sau făcându-i să se ascundă suficient de mult 
timp pentru ca Ooryl, Elegos sau Mirax să îi împuşte din flancuri. În timp ce urcam 
spre partea superioară a clădirii, am simţit cum o străbate un cutremur. 

— Decolează o navetă. 

Elegos se încruntă. 

— Probabil că fuge Tavira. 

Ooryl şi cu mine am făcut un schimb de priviri. 

— Asta, sau altcineva a plecat să ducă ordine pentru ea. 

Am încercat să-mi forțez simţurile pentru a vedea dacă o pot găsi pe Tavira în 

navetă sau în clădirea de deasupra noastră, dar nu am obținut nimic. 

— Ceva mă blochează. 

Luke aprobă din cap: 

— Şi pe mine. Jensaaraii. 

— Cu siguranţă. 

Am înaintat, am trecut de ultima porțiune de coridor, apoi am urcat câteva 
trepte care se deschideau spre foaierul unei camere mari. Aceasta fusese camera de 
audiență a guvernatorului Imperial şi, în mod clar, fusese concepută pentru a 
impresiona. În timp ce spaţiul în sine era de construcție pătrată, designul interior era 
circular, de la aranjamentele pilonilor de bazalt răsuciți care susțineau tavanul, până 
la desenele realizate atât pe podea, cât şi pe tavan. În partea cealaltă, vizavi de 
treptele noastre, un alt set de trepte ducea la o punte de observaţie unde pereţii erau 
din oțel transparent. Prin ferestrele panoramice puteam vedea gigantul gazos, inelul 
său şi o lumină strălucitoare care se îndrepta spre exterior. 

La jumătatea treptelor, pe o platformă largă, se afla un birou masiv din granit 
roşu şi un scaun din aceeaşi piatră, cu perne, încorporat în fața acestuia. Mi s-a 
părut uşor să mi-l imaginez pe guvernator lucrând la birou, apoi deplasându-se în 
față pentru a se pronunţa asupra oricăror probleme aduse în fața lui. Elevat şi 
Imperial, el ar fi condus ca singura autoritate de neopus de pe Susevfi. De jur 
împrejurul încăperii, aproape ca nişte curteni care aşteptau o hotărâre, bucăţi 
ciudate de mobilier fin, cufere de credite, mici cufere de bijuterii şi stive de antichităţi 
adăugau o etalare rudimentară, dar opulentă, de bogăţie ostentativă care mirosea a 
Tavira. 

Însă, toate astea, pe care le-am cuprins dintr-o privire, păleau ca semnificație 
în comparaţie cu cele şase creaturi care stăteau în partea centrală deschisă a 
etajului. Una dintre ele, o femeie purtând o mantie cenuşie, cu dungi gri asortate în 
părul ei lung şi castaniu, stătea în centru. O mască îi ascundea fața, dar, spre 
deosebire de celelalte, nu fusese modelată după un animal, ci înfățişa o femeie 
tânără, frumoasă şi zâmbitoare. Focul care scânteia în ochii albaştri din spatele 
măştii sugera însă că femeia înaltă era orice altceva dar nu zâmbitoare. În spatele ei, 
dispuşi într-un arc de cerc, aşteptau cinci Jensaarai în mantiile lor gri, cu glugile 
ridicate. Lumina care sclipea din panourile luminoase încastrate deasupra arunca 
umbre lungi peste măştile lor, dar am surprins detalii reptiliene, insectoide şi 
mamifere. Figura cea mai din dreapta o văzusem pe puntea Invidiosului cu Tavira. 
Ceilalţi, care erau în general mai mici, radiau mici indicii de anxietate. 

Figura centrală îşi ridică braţul drept şi îndreptă spre mine o sabie de lumină. 
Lama aurie țâşni, dar se opri cu mult înainte de a traversa cei cinci metri care ne 
despărțeau. 

— În sfârşit, ai venit, Halcyon. Pentru a ne distruge. Ochii ei erau concentrați 
dincolo de mine. Restul sunteți liberi să plecați. V-aţi făcut treaba în a-l aduce aici. 

M-am încruntat. 

— Ai răpit-o pe Mirax ca să mă aduci aici? Ai fi putut să-mi dai indicații şi s-ar 
fi terminat mult mai repede. 

Ooryl îmi lăsă o mână pe umăr. 

— Nu aici era important, ci când. 

— Alegerea viitorului se face în momentul în care se naşte acel viitor pe care îl 
doreşti. 

Ea îşi lăsă mantia să alunece, dezvăluindu-şi silueta blindată. Armura, ca şi 
masca, fusese stilizată după o femeie frumoasă şi, deşi atrăgătoare, era totuşi 
mortală. Îşi înclină capul spre mine şi făcu o mişcare în gardă care mi s-a părut 
obsedant de familiară. Apucă mânerul sabiei ca pe un pumnal în mâna stângă, în 
timp ce mâna dreaptă prindea capătul într-un pumn, îndreptând lama spre podea. 

— Acum este momentul. 

Luke făcu o jumătate de pas înainte şi ajunse lângă mine. 

— Aşteaptă, eu sunt Luke Skywalker. Nu este nevoie de mai multă violență 
aici. 

— Skywalker. Intervenţia ta aici nu este neaşteptată. Ea smuci capul. Elevii 
mei te vor distra, după care te voi distruge şi pe tine, pentru ca ei să trăiască. 

Cei cinci care o însoțeau se deplasară spre stânga, lăsându-şi mantiile să cadă 
pe podea. Fiecare scoase câte o sabie de lumină şi se pregăti. 

— Saarai-kaar al Jensaarailor, nu face asta. Luke făcu semn cu mâna spre 
elevii ei. Nu vreau să-i omor. 

— Atunci va fi o problemă pentru tine, Skywalker. Ea făcu semn din cap către 
mine. Haide, Halcyon, distruge sau fii distrus, nu există alternativă în acest moment. 

Mi-am aprins sabia în timp ce ea se îndrepta spre mine şi i-am blocat jos şi la 
dreapta prima lovitură de atac. Am anticipat răsucirea încheieturii mâinii care îi 
permisese să-şi treacă lama aurie prin locul în care mă aflasem. M-am ferit pe sub 
lovitura ei, apoi i-am retezat picioarele, dar ea sări peste lama mea. La ce nu se 
aştepta era să rămân jos, pivotând pe mâna stângă. Când ateriză, mi-am strecurat 
picioarele printre picioarele ei, pocnindu-i gleznele şi răsturnând-o. Am sărit în sus 
pentru a continua atacul, însă ea nu apucase să atingă pământul. Îşi transformase 
căderea într-un salt lent pe spate. În clipa în care aterizase, se îndreptă din nou spre 
mine, fentând la stânga şi la dreapta. M-am dat înapoi, pregătindu-mă să parez. 
Când în cele din urmă lovitura ei veni în stânga mea, am parat-o în punctul forte al 
sabiei mele şi am îndreptat-o în sus şi apoi în jos într-o mare lovitură circulară. În 
timp ce făceam asta, am alunecat înainte, astfel încât am stat umăr la umăr pentru o 
secundă. Mi-am îndreptat cotul stâng spre masca ei facială, împingând-o îndărăt, 
apoi am respins o lovitură rapidă. 

În stânga mea, Luke se mişca printre Jensaarai cu atâta uşurinţă şi 
îndemânare încât mi-am dat seama că singurul ajutor de care avusese nevoie din 
partea mea pe Courkrus în acea noapte în care îi înfruntasem pe fraţii lor era ca eu 
să-i țin mantia. O paradă rapidă cu sabia lui şi apoi o împingere cu Forţa şi doi 
dintre ei se prăbuşiră pe podea. O altă manevră de parare şi aplicarea capătului 
întunecat al sabiei asupra unui cap îl făcu pe posesor să cadă la podea. O smucitură 
telekinetică pe o mască îl orbi pe unul dintre ei, în timp ce se lupta cu un altul până 
la imobilizare, cu săbiile arcuindu-se şi țipând în timp ce se încrucişau. 

Saarai-kaar venea spre mine cu o furie rece, cu lama ţinută în stilul Anzatiului 
care îl ucisese pe bunicul meu. Ţinti o tăietură spre mijloc, la care m-am dat înapoi, 
apoi o lansă în jos, spre piciorul meu. Lama aurie îmi tăie haina şi îmi prăji un strat 
sau două de piele de pe partea superioară a coapsei drepte, dar nu îmi provocă răni 
grave. Am pivotat pe acel picior şi mi-am arcuit piciorul stâng pentru a o lovi în 
lateral, proiectând-o în cealaltă parte a încăperii, unde se izbi de un cufăr din 
duraplast plin cu monede. Ea aruncă o mână de monede în direcția mea şi mi-am 
dat seama cu o secundă prea târziu ce făcea cu adevărat. Cu o împingere telekinetică 

le accelerase spre mine. Mi-am ridicat sabia şi le-am deviat pe cele mai multe, dar 
două s-au lovit de pieptul meu şi una m-a izbit în frunte, provocându-mi o tăietură 
deasupra ochiului drept. 

— Ajunge cu asta. 

M-am deschis complet către Forță şi am simțit-o curgând prin mine. M-am 
apropiat de ea, i-am parat lovitura şi i-am aplicat o lovitură frontală în abdomenul 
blindat. Ea însă sări înapoi cu un pas, dar apoi tăie în jos şi spre mine în timp ce 
înainta rapid. Am parat-o puternic şi la dreapta, apoi mi-am răsucit încheieturile şi 
am revenit cu o tăietură care ar fi trebuit să îi taie manşeta şi să îi smulgă mâna 
stângă. Am simțit un şoc care mi-a străbătut sabia, amorțindu-mi mâinile în timp ce 
lama pâlpâia şi murea. Ea se retrase, apucându-şi armura fumegândă, propria sabie 
stingându-se în timp ce-i cădea din mână. Rânjind, îmi făcu un semn din cap brusc, 
iar eu am auzit un foşnet. Una dintre mantiile aruncate ale elevilor ei îmi înfăşură 
gleznele şi mă aruncă fără ceremonie pe spate. Mi-am pierdut cunoştinţa pentru o 
secundă, apoi am văzut-o pe Saarai-kaar stând deasupra mea, cu lama ei aurie 
ridicată pentru o lovitură de deasupra capului care avea să îl despice pe al meu în 
două. Fără să mă gândesc, am reacționat prin intermediul Forţei. Am proiectat în 
creierul ei o imagine a lui Nikkos Tyris zăcând acolo în locul meu. Ea ezită. 

— Maestre? 

Lovitura paralizantă a lui Mirax o nimeri pe Saarai-kaar drept în piept şi o 
scosese din raza mea vizuală. Mi-am eliberat picioarele de mantie şi m-am ridicat. 
Mirax alunecă pe lângă mine, cu carabina blaster încă îndreptată spre silueta femeii 
în armură. Mai trase un foc de armă în ea, făcându-i corpul să se contorsioneze. 

— Frumoasă lovitură. 

Mirax zâmbi. 

— Mulţumesc. Am încercat să o împuşc mai devreme, dar nu am reuşit să mă 
concentrez suficient de mult pentru a o nimeri. Apoi lucrurile au devenit clare. 

— Exact, chiar atunci când i-am întrerupt concentrarea prin plantarea unei 
imagini în minte. Am legat stilul ei de luptă de cel al ucigaşului bunicului meu, i-am 
transmis imaginea lui şi ea a ezitat. M-am rostogolit pe un genunchi şi am sărutat-o 
pe Mirax pe buze. Mulţumesc pentru salvare. 

— Plăcerea mea. Mi-a trecut o mână prin păr. Apropo, poți păstra părul de pe 
bărbie, dar schimbă-i culoarea. 

Luke se apropie şi îngenunche lângă Saarai-kaar. Îi scoase masca dezvăluind 
un chip oarecum scorojit din cauza vârstei şi a expunerii, dar era clar că era doar o 
versiune mai bătrână a ceea ce arăta masca. Îi atinse fruntea şi dădu uşor din cap. 

— Va fi bine. Ce s-a întâmplat cu lama ta? 

— Nu ştiu. Am ridicat-o şi am apăsat pe buton. Lama prinse viață din nou, fără 
şocuri şi fără să scâncească. Am simţit o mulțime de reacții. Ceva din armura ei a 
scurtcircuitat-o? Poate minereul de cortoză? 

Mirax ridică masca. 

— Sunt fibre de cortoză în asta? Nu prea există aşa ceva prin preajmă -— ceea ce 
e bine, pentru că e destul de inutilă. Totuşi, este simpatică în ornamente ca acesta. 

— Avem o problemă. Elegos se uită la noi de la biroul guvernatorului. Apăsă un 
buton şi o hologramă apăru deasupra unei plăci de holoproiector încorporat pe birou. 
Aceasta se transformă într-o imagine tactică a sistemului din jurul gigantului gazos. 
Am introdus datele de sistem de pe nava noastră în proiectorul de aici. Văd că 


317 


Invidiosul părăseşte inelul şi se îndreaptă în direcția asta. 

Am clătinat din cap. 

— Lui Tavira nu-i place să piardă şi ne va bombarda pentru a scăpa de noi. 
Yumfla e pierdută. 

Dintr-o dată, apărură în cadru mai multe nave, îndreptându-se spre Susevfi, 
între cursul de atac al lui Invidiosului şi planetă. 

— Am nave identificate ca fiind Junghiul şi Întreprinderea Rătăcitoare intrând 
în sistem. Desfăşoară nave de luptă: cuplaje şi X-interceptoare. 

Luke se uită la mine. 

— X-interceptoare? 

Elegos aprobă din cap. 

— De pe Întreprinderea Rătăcitoare. Invidiosul desfăşoară cuplaje şi se 
pregăteşte să atace Întreprinderea Rătăcitoare. Ar trebui să se apropie de raza de 
acțiune în cinci minute. 

Mirax clătină din cap. 

— Nu-i putem lăsa să facă asta. 

Elegos îşi ridică capul. 

— Ambele nave sunt la egalitate. Ambele sunt Distrugătoare de clasă 
Imperială. 

Am mârâit şi m-am ridicat în picioare. 

— Da, dar nava lui Booster nu are decât o serie simbolică de arme. Poţi să 
deschizi o linie de comunicaţii cu el? Mirax, îl poți convinge pe tatăl tău să se retragă. 

— Să ne lase aici, să fim distruşi de Tavira? Nu prea cred. Se cutremură. Va 
distruge Întreprinderea, apoi ne va distruge şi pe noi. 

Luke se uită la mine. 

— Încearcă să o apelezi pe Tavira. Poate că putem face o înţelegere cu ea. 

— O înțelegere cu ea? Nu se poate. Am clătinat din cap. Dacă o cunosc cât de 
cât, n-avem cum s-o convingem... M-am oprit şi mi-am dat cu mâna peste frunte. 
Bastard Sith, sunt atât de prost. 

— Ce? 

I-am făcut cu ochiul lui Mirax şi am fugit spre scările care duceau la puntea de 
observație. 

— Nu-ţi face griji, mă descurc. O să mă ocup eu de asta. O să o expediez 
imediat de aici. 

— Să o expediezi»? Vocea Maestrului Jedi veni rece şi calmă. Vrei să te ajut? 

— Nu. 

— Ai nevoie de ajutor? 

— Nu. l-am zâmbit. Ține minte, mărimea nu contează. Şi telekinezia nu este 
singura modalitate de a expedia Invidiosul. 

Mi-am adunat Forța din mine şi mi-am proiectat conştiinţa într-un con care 
căuta pumnalul alb care înjunghia în jos dinspre inel. L-am găsit cu uşurinţă, pur şi 
simplu plin de viață şi frică, furie şi aroganță. Mi-am croit drum prin el până când 
am găsit un loc în care aroganţa, furia şi indignarea păreau să se adune toate, apoi 
mi-am croit drum în mintea Tavirei şi am pătruns în locul în care locuiau temerile şi 
încrederea ei. l-am ascultat ofițerii ei de armament spunând distanţele şi pregătind 
ordinele de tragere, apoi am împins un pic de îndoială în mintea ei. 

E imposibil, nu-i aşa, ca Noua Republică să trimită o forță atât de mică după 

mine? Nu a spus Jenos că era pe drum o forță operativă? Părea încrezător într-un 
moment în care nu ar fi trebuit să aibă încredere deloc. A colaborat cu noi şi împotriva 
noastră, aflându-ne secretele. Ştie cum operăm şi a comunicat toate astea Noii 
Republici. 

Am lăsat-o să-şi mai asculte puţin oamenii şi m-am agăţat de neliniştea pe 
care o simțea față de cât de simplă urma să fie victoria ei. Noi i-am folosit pe 
Jensaarai pentru a ne ascunde nava, dar Noua Republică se va folosi de Jedi. Au 
trimis doi după noi la sol, ca să elibereze prizoniera, dar cum rămâne cu ceilalți Jedi ai 
lor? Unde sunt? Ce fac? Ar îndrăzni oare să acţioneze împotriva mea fără ei? 

Într-o clipă, ea ştiu că Noua Republică o vedea ca pe o ameninţare atât de 
mare, încât nu s-ar fi dat în lături de la nimic pentru a o prinde, ceea ce însemna că 
şi-ar fi folosit Cavalerii Jedi împotriva ei. Nu numai asta, dar îi vor folosi pe Jedi 
pentru a o prinde în capcană, inversând metodele pe care le folosise ea pentru a 
scăpa de Noua Republică. Am lăsat-o să simtă că, dacă îşi trezeşte inteligența, ar 
putea străpunge vălul de înşelăciune pe care Jedii îl aruncau asupra ei şi a 
echipajului ei. Ea se concentră şi se strădui, fără să realizeze nimic, însă am 
recompensat-o pentru asta. 

Reprezentarea holografică a Întreprinderii Rătăcitoare se evaporă pentru a fi 
înlocuită de o navă mai mare, o navă mult mai mare: un Super Distrugător care îi va 
devora nava la fel de uşor cum Invidiosul distrusese Harmzuay. l-am transmis toate 
imaginile pe care le aveam întipărite în memorie despre Lusankya, vechiul Super 
Distrugător al lui Isard, şi i-am canalizat o doză bună de frică. l-am atins paranoia şi 
am lăsat una dintre propriile ei fantezii să-şi facă de cap. Din burta Super 
Distrugătorului ieşi o navă subțire, asemănătoare unui ac. l-am transmis imagini cu 
Zdrobitorul de Soare şi am lăsat-o să calculeze pagubele care ar putea fi provocate de 
acea navă indestructibilă de mărimea unei nave de vânătoare care accelera până la o 
viteză imediat inferioară vitezei luminii, apoi îi izbea nava. Ar fi trecut prin ea de la 
provă la pupa în câteva secunde, distrugând Invidiosul. Super Distrugătorul ar fi lovit 
doar fragmentele de metal topit până când s-ar fi contopit în resturi care ar fi făcut 
un spectacol de lumini fabulos când ar fi ars în atmosfera lui Susevfi. 

— Anulez ordinele, am auzit-o strigând. Este o capcană, o capcană Jedi. 
Manevre evazive, trasează-mi un curs de ieşire de aici. Cât mai departe! 

M-am retras în mine însumi şi m-am clătinat înapoi pe balustrada punţii de 
observație. De jos l-am auzit pe Elegos. 

— Invidiosul se întoarce spre punctul de salt. Tavira părăseşte sistemul. 

M-am întors încet, apoi am încercat să mă sprijin cu nonşalanţă de balustradă. 

— Problemă rezolvată. 

Mirax îşi arcui o sprânceană către mine. 

— Aşa crezi, nu? 

M-am uitat în jos la soția mea. 

— A plecat, nu-i aşa? 

— Sigur. Mirax zâmbi. Dar tata va crede că fuge de el. Va deveni insuportabil. 
Nu vei mai scăpa niciodată de povestea cum mi-a salvat el viața şi cum s-a întâmplat 
să o includă şi pe a ta în afacere. 

— Nu mă deranjează, m-am forțat să spun. La urma urmei, un Jedi nu 
cunoaşte durerea. 

Capitolul 49 


Lucrurile s-au liniştit pe Susevfi destul de repede după ce a fugit Invidiosul. 

L-am apelat pe Booster şi prin el am dat de Jacob Nive. Jacob şi-a cerut scuze 
pentru că l-a adus pe Booster la noi şi pentru că i-a dat datele pe care le lăsasem în 
urmă pentru Cracken, dar Booster fusese foarte insistent şi avea un Distrugător 
pentru a-şi susține punctul de vedere. Nive o contractase pe Colonelul Gurtt, o 
informase despre ceea ce se întâmpla şi se oferise să o considere pe ea şi pe orice alți 
foşti Invidioşi care încetau să mai lupte ca fiind membri ai Supraviețuitorilor în sensul 
înțelegerii pe care i-o oferisem eu şi Luke. 

Colonelul Gurtt, fiind ofițerul Invidios de cel mai înalt rang, reuşise să 
determine rezistența terestră să se retragă, iar Escadrila Vagabond se stabilise în 
incinta palatului pentru a reţine orice loialişti rătăciți până când Booster ar fi putut 
să transfere la sol o parte din personalul său de securitate şi Nive ar fi putut să 
aducă o parte din Supraviețuitori pentru a se ocupa de operaţiunile de la sol. 

Escadrila Vagabond efectua un lung circuit de patrulare când ajunsese 
Cracken la ei şi le indicase direcţia către Courkrus. Deşi veneau de la o distanţă mai 
mare, aceştia trasaseră un curs strâns care să-i aducă la Courkrus înaintea lui 
Booster. Acesta sosise şi le oferise o cursă spre Susevfi, astfel încât se îmbarcaseră la 
bord. Coloneii Celchu şi Gurtt se întâlniseră pentru prima dată la sol şi reuşiseră să 
stabilească condiţiile în care Supraviețuitorilor să li se permită să-şi păstreze navele. 
Începuseră imediat să aducă politicieni locali la întâlniri şi nu aveam nicio îndoială 
că, în câteva săptămâni, Susevfi va solicita Noii Republici să intre ca membru cu 
drepturi depline, cu o forţă de luptă, iar Supraviețuitorii îşi vor găsi o casă frumoasă. 

În plus, Elegos precizase că Susevfi i se părea o lume mult mai frumoasă decât 
Kerilt. Posibilitatea de a transfera cel puţin o parte dintre supraviețuitorii Caamasi pe 
ea părea destul de probabilă. Cumva, m-am gândit că solidaritatea Caamasi şi 
îndrumarea Supraviețuitorilor şi a Invidioşilor ar contribui în mare măsură la a face 
Susevfi puternică şi paşnică. 

Jensaaraii tot reprezentau o problemă, dar şi aici, atingerea Caamasi oferi o 
soluție care altfel nu ar fi fost posibilă. Până când mi-a fost tratată rana şi lucrurile 
s-au liniştit afară, Jensaaraii pe care îi adusese Nive cu el se reuniseră cu cei pe care 
îi învinsese Luke şi cu cei o jumătate de duzină care fuseseră staționațţi într-o mică 
bază de pe inel pentru a camufla Invidiosul. Aceştia ascunseseră de asemenea Pulsar 
Skate şi o folosiseră pentru a se întoarce la Susevfi. 

Saarai-kaar, când îşi recăpătase cunoştinţa, păru cu adevărat surprinsă că era 
în viață. Faptul că elevii ei nu fuseseră ucişi şi că li se permisese să-şi păstreze în 
custodie armura şi săbiile o derută în mod clar. În timp ce se ridica pe canapeaua pe 
care fusese transportată în camerele private ale guvernatorului, se uită la studenții 
ei, apoi la Luke, Elegos şi, în cele din urmă, la mine. 

— Aşa alegi să-ți baţi joc de mine, Halcyon? Făcu un gest cu mâna către 
studenții ei. l-ai adus aici ca să-mi arăţi că i-ai câştigat pentru căile tale criminale? 

Orientarea ei spre mine mă derută, deoarece Luke era în mod clar Maestrul 
aici. Am clătinat din cap. 

— Dacă zici că sunt căile unui criminal, de ce mai eşti în viață? 

— Îţi place să ne torturezi înainte să ne ucizi. Vă numiţi Jedi, dar cei ca voi s- 
au îndepărtat de adevăratele căi Jedi acum o generație şi ceva. lar cei care s-au 
ridicat în locul lor nu au fost cu nimic mai buni. Îşi ridică bărbia, cu ochii albaştri 
aprinşi şi strălucitori. Noi suntem adevărații Jedi, Jensaaraii. Aţi încercat şi înainte 
să ne distrugețţi, dar nu aţi reuşit. 

M-am încruntat. 

— Nu v-am mai văzut niciodată. Nu am mai fost niciodată aici şi cu siguranță 
nu am mai încercat niciodată să vă fac rău vouă sau poporului vostru. 

— Eşti exact ca un Halcyon care neagă răul pe care l-a moştenit. 

M-am uitat la Luke. 

— Eu nu mai pricep nimic. 

— Nici eu. 

Elegos îşi aşeză mâinile pe umerii noştri. 

— Poate că îmi permiteți. 

Am ridicat din umeri. 

— Dă-i drumul. 

Caamasiul înaintă şi se lăsă în genunchi în faţa lui Saarai-kaar. 

— Jensaaraii sunt creaţia ta. Tu i-ai modelat, pe ei şi învățăturile lor, din ceea 
ce tu însuți ai învățat când te-ai antrenat. Elegos îşi păstră vocea joasă şi 
respectuoasă, iscoditoare, dar blândă şi liniştitoare. Tu eşti primul Saarai-kaar, dar 
ţii cu drag la amintirile celorlalți, pentru a-i onora pe ei şi sacrificiul lor. 

Ea clipi din ochi de câteva ori, apoi îşi plecă capul. 

— Da, aşa este. 

Am privit în jos, în timp ce elementele începeau să se potrivească între ele. 
Când mă avusese la mila ei, proiectasem imaginea lui Tyris din visul meu în creierul 
ei, pentru că îi recunoscusem stilul de luptă ca fiind cel al Jediului Anzati. O 
făcusem instinctiv şi îmi scăpase complet semnificaţia întrebării ei Maestre? în timp 
ce ezita. Se uita la mine, îmi vedea uniforma, sabia argintie şi mă vedea ca pe 
bunicul meu sau, în mod clar, ca pe cineva care venise să termine ceea ce începuse 
Nejaa Halcyon. Cu toate astea, oricât am încercat, am căutat în amintirea visului şi 
nu am putut să o plasez şi pe ea în el. 

Elegos îşi strânse mâinile. 

— Aceştia pe care îi cinsteşti au fost profesorii şi prietenii tăi. Moartea lor o pui 
pe seama unui Halcyon şi a altui Jedi, unul foarte asemănător cu mine, da? 

În vocea ei reveni asprimea. 

— Da. Îndreptă un deget spre mine. Un Halcyon a fost cel care i-a ucis pe 
Maestrul şi pe soțul meu în acea zi şi s-a retras pentru a ne lăsa singuri. Nu le-a 
păsat de noi, de răul pe care îl făcuseră. Trebuiau să slujească toate formele de viață 
şi creaturile vii, dar ne-au abandonat, dovedind minciuna Jedi. Ştiam deja - ne-au 
spus Maegştrii noştri - că suntem o ramură distinctă. Venirea Jedilor aici, pe Susevfi, 
nu a făcut decât să demonstreze că tot ce ne-au învăţat era adevărat. 

Luke îşi deschise mâinile. 

— Adevărul este adesea o chestiune legată de punctul de vedere. 

Furia fulgeră în ochii lui Saarai-kaar. 

— Tu nu ai fost acolo. Nu ai niciun punct de vedere. 

Eram pe punctul de a menţiona visul meu, dar Elegos se întinse şi îi puse o 

mână pe genunchi. 

— Dar eu îl am. L-aş putea împărtăşi cu tine. 

Ea se uită brusc la Elegos. 

— Nu erai tu acel Jedi care se afla acolo în acea zi. 

— Nu, nu am fost, dar voi împărtăşi cu tine un secret -— îți voi da încrederea 
mea pe care tu o vei putea returna. Ştiu că nu vrei să faci rău nimănui, şi de aceea 
pot avea încredere în tine. Aş vrea să accepţi încrederea mea pentru ca tu să te 
opreşti din a face rău. 

Luke îmi aruncă o privire pe furiş, dar eu i-am răspuns cu un semn liniştitor 
din cap. 

— Ştie ce face. 

Vocea lui Saarai-kaar cedă sub greutatea suspiciunii. 

— Ce vei face? 

— Caamasii au un dar prin care amintirile semnificative devin preţioase şi, în 
circumstanțe speciale, pot fi împărtăşite. Am descoperit, ca popor, că le putem 
împărtăşi între noi, însă cu speciile non-Caamasi, acestea pot fi comunicate doar 
către Jedi. Cred că legătura lor cu Forţa este cea care permite acest lucru, iar oricare 
dintre noi care a ajuns să cunoască cu adevărat un Jedi este privilegiat să poată 
împărtăşi aceste memni cu el. 

Se răsuci înapoi şi îmi prinse mâna dreaptă în mâna lui stângă, trăgându-mă 
înainte. 

— Am ajuns să îl cunosc pe acest om sub diverse identități, una dintre ele fiind 
Keiran Halcyon - nepotul lui Nejaa Halcyon. Nejaa este acel Jedi Halcyon pe care îl 
acuzi că ar fi un criminal, iar Caamasiul care era cu el în acea zi a fost unchiul meu. 
El mi-a transmis memniul a ceea ce s-a întâmplat, împărtăşindu-mi amintirea morții 
prietenului său. Acesta este punctul de vedere pe care îl am asupra acelor 
evenimente şi aş vrea să ţi-l împărtăşesc în speranţa că vei înţelege celălalt punct de 
vedere. 

Saarai-kaar îşi întinse mâna către Elegos. 

— Arată-mi amintirea. 

Elegos se ridică în picioare, dar nu renunţă la strânsoarea de pe mâna mea. 

— Nu te cunosc suficient de bine ca să-ți transfer amintirea. Îl cunosc pe 
Keiran suficient de bine pentru a o împărtăşi cu el şi ştii că o poate proiecta în 
mintea ta. 

— Vrei ca şi eu să am încredere într-un Halcyon? Îmi ceri prea mult, Caamasi. 

Elegos se uită în jos la ea. 

— Este prea mult când asta te-ar putea elibera de o povară pe care o porți de 
peste patruzeci de ani? Este prea mult să ceri când nu te-a ucis nici pe tine şi nici pe 
tovarăşii tăi, şi totuşi ar fi putut cu uşurinţă să o facă -— ţinând cont că acesta este 
scopul pentru care pretinzi că a venit? Prudenţa ta este admirabilă, dar nu o lăsa să 
fie o barieră în calea unui adevăr mai mare. 

Ea ezită, apoi aprobă o dată din cap. 

— Voi analiza ceea ce voi vedea. 

— Bine. Elegos se uită la mine. Pregăteşte-te. 

— O transmit doar ei, sau îi includ şi pe Maestrul Skywalker şi pe ucenicii ei? 

Luke zâmbi. 

— Aş fi onorat să împărtăşesc acea amintire. 

Ochii lui Saarai-kaar se strânseră, apoi aprobă din cap. 

— Lasă-i să vadă. 

— Bine. M-am aşezat. Sunt gata, cred. 

Am simţit o furnicătură care mi-a străbătut mâna şi mi-a urcat în creier. Am 
atins Forţa şi am împletit-o cu ceea ce primeam de la Elegos, apoi am împins-o spre 
ceilalți din cameră. Am simțit contactul cu toţi, cu unii mai degrabă fierbinte şi cu 
alții atât de rece. Am folosit-o doar ca pe un canal şi am privit cum memniul se 
revărsa prin mintea mea. Chiar dacă aş fi intenţionat să îl prelucrez şi să îl modific, 
mă îndoiesc că aş fi putut să o fac. Din moment ce ceea ce vedeam trecea prin ochii 
Caamasi şi era învăluit în kinestezia şi simțurile Caamasi, orice modificare pe care aş 
fi făcut-o ar fi fost evident umană şi evident artificială. În plus, intensitatea şi 
volumul de intrare senzorială m-au copleşit. Am văzut şi am auzit, am gustat, am 
atins şi am mirosit — chiar am mirosit lucruri — atât de multe încât nu am putut să le 
categorisesc. Memnuul a fost ca o prezentare holovideo atât de complexă încât numai 
urmărind-o din nou şi din nou am putut începe să înţeleg toate elementele. 

M-am regăsit în locul lui Ylenic It'kla, cu colegii săi Jedi de o parte şi de alta a 
sa. Pe bunicul meu îl clasifica drept Condiment — îi cunoştea numele, desigur, dar 
simțul acut al mirosului Caamasi îl făcea să stocheze informaţii despre identitate, 
mirosul fiind mai important decât numele. Pe celălalt Jedi el îl identificase drept 
Vântul-Deşertului. L-am auzit pe Vântul-Deşertului avertizându-i pe Jedii întunecați 
pe care îi înfruntam şi toate răspunsurile lor, la fel ca în visul meu. Apoi bătălia 
începu să devină realitate, cu lamele sclipind, scoțând scântei, strălucind şi 
şuierând. 

Intrarea în luptă în corpul unui Caamasi mi s-a părut complet străină. 
Membrele lui zvelte şi muşchii înşelător de subțiri ascundeau o putere şi o grație 
incredibile. Picioarele lui se târâiau prin praf, menținându-l mereu în echilibru, gata 
să se propulseze înainte într-o lovitură. Mi-am privit inamica cum se apropia, l-am 
urmărit cum îşi mişca lama încoace şi încolo, sondându-mi apărarea. Puteam spune 
că avea ceva îndemânare, dar cât de multă, rămânea un mister, iar o urmă de teamă 
mă străbătea în timp ce ea ataca. Durerea explodă pe flancul meu stâng când femeia 
roşcată - Polen-de-Trandafir — îmi trecea vârful sabiei albastre peste carne. Am simţit 
mirosul de arsură şi aproape că am învins durerea. M-am învârtit cu o rapiditate 
imposibilă, întorcându-mă într-un cerc complet şi aducându-mi sabia roşie-aurie 
pentru a-i respinge lama. Ea era bună, dar ştiam că eu eram mai bun. 

Muşchii mei Caamasi s-au încordat, apoi am adus lama înapoi într-o tăietură 
ascendentă care s-a strecurat pe sub garda ei şi a deschis-o de la şold la umăr. 
Polen-de-Trandafir se dădu înapoi, apoi se prăbuşi la pământ. O explozie de energie 
albastră îi mistui instantaneu corpul, aruncându-mă înapoi şi doborându-mă. Prin 
legătura cu Saarai-kaar am simţit o tresărire de durere la moartea lui Polen-de- 
Trandafir, dar a fost nimic când m-am uitat în stânga. L-am văzut pe Condiment la 
pământ, cu sabia dincolo de raza de acțiune. Ştiam că, dacă mă puteam concentra, 
dacă puteam trece peste durere, puteam să împing sabia înapoi în mâna lui. Ar fi 
durat doar o clipă, iar din jubilaţia Anzatiului Sudoarea-Nopţii părea clar că îmi va 
oferi acel moment. 

Apoi Condiment se aruncă spre sabie şi Sudoarea-Nopţii îl înjunghie mortal. 
Aproape că am putut simți lama arzându-şi drumul prin prietenul meu, tăind 
legăturile pe care viața le avea cu trupul său. M-am aşteptat să moară pe loc, dar 

reuşi să zâmbească. Lama azurie care îl fixa la pământ zvâcni şi se stinse şi într-o 
clipă am ştiut ce făcuse, cum folosise cel mai rar dintre toate darurile Jedi şi ce preț 
teribil plătise pentru asta. Sudoarea-Nopţii se ridică în aer, apoi se convulsionă şi 
păru să facă implozie. I-am văzut corpul zburând înapoi printre corturile construite 
sub cupola de duracretă. Sudoarea-Nopţii explodase, la fel ca şi Jediul întunecat pe 
care îl ucisese Vântul-Deşertului. Corpurile lor muritoare nu mai puteau să rețină 
energia părții întunecate, care se transformă într-o minge de foc albastră, spulberând 
cupola de duracretă. M-am repezit la Condiment, trăgându-l în timp ce domul 
începea să se prăbuşească. Am simţit cum Vântul-Deşertului susținea domul în jurul 
meu, apoi l-a lăsat să cadă în timp ce ne îndepărtam. Am îngenuncheat în țărână, 
legănând în poală capul prietenului meu. Vântul-Deşertului stătea lângă mine, cu o 
mână pe umărul meu. 

— Cred că ştia că Tyris era un spadasin suficient de bun pentru a ne omori pe 
unul sau pe celălalt. Nejaa ştia că nu-l poate învinge cu o sabie, aşa că a găsit un alt 
mijloc de a ne proteja. 

I-am mângâiat fața bunicului meu, ştergând sângele de pe tăietura de la cap şi 
din colțul gurii. 

— Să fi supravieţuit atât de mult pentru a muri aici. Este trist. 

— Dar să mori în apărarea a tot ce este bun, trebuie sărbătorit şi amintit. 

Am aprobat din cap. 

— Va fi o zi mai tristă când va fi uitată o astfel de nobleţe. 

— Sau temută. 

— Şi mai rău, da. 

Am zâmbit, respirând adânc parfumul lui Condiment, apoi am fost conştient de 
diminuarea greutăţii lui pe coapsele mele. M-am uitat în jos şi l-am văzut dispărând, 
hainele lui arse căzând, sabia lui poposind în praf. Dincolo de cizmele lui, o ultimă 
secțiune a domului gemu şi se prăbuşi, câteva dintre dalele explodând în fragmente. 
Am ridicat una şi mi-am trecut degetul mare peste ea, simțind glifele ciudate 
inscripționate în ea. Am început să tremur, iar Vântul-Deşertului mă sprijini. 

— Ai fost rănit, prietene. Trebuie să te luăm de aici. Într-un loc al răului ca 
acesta, nu poate exista vindecare. 

— Pot să mă întorc la Yumfla. 

— Bine, şi apoi pe Corellia. Vântul-Deşertului mă ajută să mă ridic. Familia lui 
Nejaa va şti că a murit ca un erou. 

Amintirea dispăru în timp ce revenea viziunea mea asupra camerei. Am simțit 
gust de sare pe buze. M-am întins şi mi-am şters lacrimile. M-am întors să îi 
mulțumesc lui Elegos, dar nu am putut vorbi dincolo de strânsoarea din gât. 

Elegos aprobă din cap. 

— Ştiu. 

Saarai-kaar începu să vorbească cu o voce joasă. 

— Cunosc bine durerea camarazilor pierduţi pe care a simţit-o unchiul tău, 
Caamasi. Îl jelesc, dar credinţa că el şi prietenii lui au avut dreptate nu înseamnă în 
niciun caz că au avut. Când acel dom s-a prăbuşit, soțul meu a fost zdrobit. Am 
pierdut o jumătate de duzină de prieteni, iar eu am rămas singură cu alți trei 
ucenici. Îşi apăsă mâna pe stomac. Şi cu băiatul care creştea în burta mea. Ne-am 
ascuns de Jedi, am jelit şi ne-am îngropat morţii. Fusesem izolaţi împreună, legați de 
morți. Am luat un nou început din tragedie, şi totuşi, această... amintire a urmărit să 

ne determine să credem că am urmat calea răului. 

Am aprobat din cap. 

— Amintirea o dovedeşte. Inscripţia de pe dale, o recunosc de pe Yavin 4. Este 
de origine Sith. 

Saarai-kaar aprobă din cap. 

— Maeştrii noştri au descoperit informaţii despre tehnicile Sith de la un anticar 
care a recuperat artefacte. Au aflat că Jedii furaseră această disciplină de la Sith, că 
pervertiseră învățătura Sith şi că Maeştrii noştri ne întorceau pe adevărata cale. 
Jensaarai este un cuvânt Sith pentru adepții ascunşi ai adevărului. În calitate de 
Saarai-kaar, eu sunt păstrătorul acestui adevăr. Nu suntem malefici. 

Luke clătină din cap. 

— Chiar nu sunteți. 

M-am încruntat la el. 

— Urmau practicile Sith. Ai uitat de Exar Kun şi de toate astea? 

— Deloc, Keiran. Ei erau învăţaţi în calea Jedi de către persoane care 
acceptaseră gândurile şi filozofiile Sith, dar ei înşişi nu erau suficient de dezvoltați 
pentru a fi inițiați în ele. Maeştrii lor nu găsiseră încă uneltele prin care puteau fi 
deschişi către partea întunecată. Şi apoi, după moartea Maeştrilor lor, au continuat 
să înveţe, dar au făcut-o cu orientarea de a se proteja de Jedi. S-au dedicat 
apărării... alegând calea corectă pentru motive greşite. 

M-am cutremurat. 

— Dar cu o asemenea ură împotriva Cavalerilor Jedi, ar fi trebuit să iasă în 
față şi să-l ajute pe Împărat să-i vâneze. 

Saarai-kaar se aplecă în față, acoperindu-şi fața cu mâinile. 

— Din nou am fost trădați. 

În timp ce plângea, unul dintre ucenici — Roşu - îşi îndepărtă masca. 

— Fiul lui Saarai-kaar era la vârsta la care putea fi independent atunci când 
Împăratul a început să-i vâneze pe Jedi. Împotriva dorinței mamei sale, a plecat de 
aici şi şi-a oferit serviciile lui Darth Vader. A fost ucis pe loc, iar vânătorii de Jedi au 
venit aici, dar nu ne-au găsit niciodată. Eram doar o copilă atunci, dar îmi amintesc 
că mă ascundeam, că mă temeam. Comunitatea noastră ne-a ținut puternici. 

Am aprobat din cap. 

— Şi când a început Rebeliunea, nu te-ai putut alătura, pentru că îi lăuda ca 
eroi pe aceiaşi Jedi care te-au creat pe tine. 

Saarai-kaar îşi ridică privirea, ştergându-şi lacrimile. 

— Noi nu suntem răi. 

Luke se lăsă în genunchi în faţa ei. 

— Nu, Jensaaraii nu sunt, şi nici nu sunt în totalitate buni. 

— Ce? Chipul ei se înăspri. Cum poți să spui asta? 

— Este un adevăr simplu, din care tu ştii o parte, dar stai atât de aproape de el 
încât nu-l poţi vedea în întregime. Eşti pe deplin devotată comunității tale, elevilor 
tăi, iar ei ţie şi celorlalți. Asta este ceea ce v-a ţinut departe de partea întunecată. 
Chiar şi atunci când prietenii tăi au ajutat-o pe Tavira, au făcut-o pentru a te proteja 
pe tine şi Susevfi. Acest lucru este bun, dar nu este adevăratul aspect al tradiţiei 
Jedi. 

Luke îi oferi un zâmbet înduioşător. 

— A fi un Jedi înseamnă să te dedici în apărarea tuturor. Datoriile noastre au 

limite... Nejaa Halcyon şi-a limitat activitatea la sistemul Corellian, cu excepția 
cazurilor în care circumstanțe extraordinare îl chemau dincolo de el. Când a venit, a 
fost dispus să-şi sacrifice viața pentru alții. Aici nu ați fost deschişi la aceste 
chemări, la aceste sacrificii, iar acest lucru v-a limitat accesul la Forţă şi la tot ce 
oferă ea. Am o Academie care te-ar putea învăţa pe tine sau pe unii dintre ucenicii tăi 
despre această tradiție Jedi mai mare, dacă doreşti. 

— Este o ofertă pe care o voi lua în considerare. Se cutremură. Oare m-am 
înşelat în toți aceşti ani? 

I-am zâmbit. 

— Nu te-ai înşelat deloc. Ai făcut ceea ce ai simțit că este corect pentru a-i 
salva pe alții de la a fi răniți. Asta nu este niciodată greşit. 

Maestrul meu Jedi se ridică. 

— Este foarte corect. Putem doar să facem să fie şi mai mult. Keiran, este 
produsul unei tradiţii Jedi, iar eu sunt născut dintr-o tradiție Jedi diferită. Tu şi 
Jensaaraii tăi faceți parte dintr-o a treia. Dacă ne permiteți, v-am primi în marea 
tradiție Jedi de slujire, astfel încât toate căile noastre, ţesute împreună, să ne facă 
atât de puternici încât să nu mai putem fi niciodată despărțiți. 

Epilog 


Următoarea dată când l-am văzut pe Luke a fost după aproximativ trei zile. L- 
am întâlnit în Palatul Guvernatorului, nu din întâmplare. M-am dus să-l văd, dar 1- 
am simțit vorbind cu Saarai-kaar, aşa că m-am îndreptat spre acoperiş şi spre 
platforma de lansare a navetelor. Priveam cerul nocturn al oraşului Yumfla şi mă 
uitam la inelul planetar curbat şi strălucitor care se întindea în sus şi în afara 
orizontului. Dincolo de inel, stelele păreau atât de strălucitoare şi de primitoare, iar 
spațiul dintre ele atât de negru şi de rece. 

— Aici erai, Corran. Luke zâmbi în timp ce urca pe acoperiş. Soţia ta are 
dreptate, şatenul e mai potrivit pentru părul tău. 

Mi-am trecut din nou degetele prin el. 

— Da. Îl voi lăsa, de asemenea, să crească puţin. Totuşi, nu mă pot hotărî în 
privința ciocului şi a mustățţii. 

— Eu aş scăpa de ele. Luke ridică din umeri şi mi se alătură lângă perete. 
Speram să te văd în ultimele două zile. 

— Îmi pare rău, Mirax şi cu mine eram... verificam Pulsar Skate şi ne asiguram 
că nava este pregătită pentru întoarcerea pe Coruscant. Am arătat vag spre 
spaţioport. Te putem duce înapoi, dacă vrei. 

— Nu. Veţi dori să fiți singuri - sau mai mult timp singuri — şi Elegos a aflat 
despre ritualul Alderaanian de a lăsa bunuri funerare în Cimitir. Ooryl şi cu mine ne 
vom îndrepta spre Kerilt, o vom lua pe fiica lui Elegos, Releqy, şi îi vom duce acolo ca 
să pot lăsa lucruri pentru Ylenic It'kla. 

Am aprobat din cap. 

— Va trebui să fac şi eu această călătorie, la un moment dat. Să las ceva 
pentru Ylenic în numele bunicului meu. 

— Cred că asta i-ar mulțumi pe amândoi. Maestrul Jedi privi în sus, spre stele. 
După aceea, cred că mi-ar plăcea să ajut Escadrila Vagabond să găsească Invidiosul 
şi să pun capăt carierei Tavirei. 

Am ridicat din umeri. 

— Fără Jensaarai, va fi doar un alt Lord Războinic care umblă de colo colo. 
Cineva o va prinde - Noua Republică, cel mai probabil. Poate îl va înfuria pe Pellaeon 
şi el ne va face o favoare luându-i jucăria. 

— Asta ar fi convenabil, cu siguranţă. Luke tăcu, pentru o clipă, apoi îşi odihni 
mâinile pe partea superioară a zidului de reținere. Este ceva important despre care 
trebuie să vorbesc cu tine. 

— Şi eu am ceva. 

I-am oferit un zâmbet. Petrecusem destul de mult timp gândindu-mă la viața 
mea şi la zicala tatălui meu despre omul din oglindă. De fapt, mă recunoşteam, ceea 
ce era bine, dar mă forța să fac nişte alegeri dificile. Am ridicat din umeri. 

— Nu am de gând să mă întorc la Academie. Nu voi fi un Jedi cu normă 
întreagă. 

— Interesant. 

Am arcuit o sprânceană la el. 

— Interesant? 

— Da. Aveam de gând să te rog să nu te întorci la Academie. 

Am rămas o secundă cu gura căscată, şocat. 

— Sper că nu am fost chiar atât de deranjant, nu? 

Maestrul Jedi clătină din cap. 

— Deloc. Vezi tu, ai avut toată viața un antrenament care te-a îndreptat spre 
un scop după care încerc şi eu să-mi antrenez recruţii. Ai o bază care înseamnă că a 
învăţa să foloseşti tehnicile Jedi nu face decât să-ţi adauge un alt nivel. Îţi oferă mai 
multe lucruri de făcut, lucruri pentru care eşti deja bine antrenat. Venind aici, ai 
subliniat că Nejaa mergea deseori ca un om obişnuit, rezolvând probleme şi 
folosindu-şi abilitățile Jedi doar atunci când era nevoie - tocmai pentru că avea 
celelalte abilități necesare pentru a face aceste treburi şi nu trebuia să se bazeze pe 
abilităţile sale Jedi. 

Am zâmbit în timp ce desluşeam ce voia să spună. Atunci când singura unealtă 
pe care o ai este o hidrocheie fixă, orice problemă pare a fi ceva care trebuie strâns. 

— Cred că înţeleg ce vrei să spui. 

— Mă aşteptam la asta de la un detectiv. Luke râse uşor. Ţi-ai dat seama că 
Exar Kun trebuia să fie în spatele morţii lui Gantoris şi a problemelor de pe Yavin 4 
pentru că erai un investigator antrenat. Mie mi-au scăpat toate dovezile pe care le-ai 
văzut tu, sau nu am vrut să le cred pentru că nu vedeam cum se potrivesc. Această 
pregătire pentru a potrivi lucrurile este o parte din ceea ce vor avea nevoie noii Jedi. 
Rutina care este creată pentru a o asigura nu-ţi va oferi nimic. 

— S-ar putea să ai dreptate. 

Îşi încrucişă braţele la piept. 

— Dar vrei să ştii de ce nu vreau să te mai întorci? 

Mi-am mişcat umerii cu nelinişte. 

— Într-un fel, mă întorc la ceea ce ai spus despre Nejaa şi la o parte din ceea ce 
i-am făcut Tavirei pentru a o alunga de aici. În acest moment, cred că locul în care 
pot face cel mai mult bine este Escadrila Vagabond. Uită-te la tine, eşti mereu 
chemat să rezolvi o problemă care ameninţă galaxia, trebuie să laşi Academia pe 
mâna altcuiva când tu ai vrea să pregăteşti mai mulți Jedi. Rămânând Corran Horn 
şi rămânând în Escadrila Vagabond, îmi pot folosi abilităţile acolo unde vor fi 
esențiale pentru misiuni, şi totuşi nu voi fi atras în tot felul de direcții diferite. 

— Şi vei putea să rămâi pe Coruscant şi să-ți întemeiezi o familie. 

— Printre altele. 

Am zâmbit, amintindu-mi cu plăcere cât de multe verificări şi cât de puţină 
muncă efectivă făcusem eu şi Mirax pe Skate. 

— O parte din ceea ce a înspăimântat-o pe Tavira a fost faptul că nu credea că 
Zdrobitorul de Soare a fost distrus. Faptul că ştia că este acolo, fără să-l poată 
localiza, o făcuse să fie convinsă că o vânează. Cred că, stând ascuns, voi fi o 
surpriză pentru oricine are nevoie de una. 

— Deci Keiran Halcyon moare aici? 

— Nu moare, doar se stinge. Destul de puţine persoane ştiu că eu sunt el, aşa 
că nu ar trebui să fie dificil să păstrez secretul. M-am întins şi mi-am aşezat mâna 
dreaptă pe umărul lui Luke. Dacă ai nevoie de Keiran pentru orice, el va fi acolo. 
Dacă ai nevoie de Corran Horn pentru orice, el va fi acolo. Adevărul este că, fără tine, 
eu aş fi fost mort, Mirax încă ar fi fost încarcerată şi Tavira ar fi făcut raiduri în 

continuare. 

Luke zâmbi. 

— lar fără tine, eu aş fi pe o lespede într-un templu de pe Yavin 4. Suntem 
chit. În acest timp, nepoata şi nepotul meu nu au păţit nimic rău, aşa că s-ar putea 
chiar să-ți rămân dator. 

— Speram să spui asta. l-am oferit un zâmbet larg. Mai e un lucru pe care 
vreau să-l fac pentru a încheia toată treaba asta, cu permisiunea ta. 

Luke aprobă din cap. 

— Spune-mi. 

I-am spus. 


Am îndreptat X-interceptorul spre ceea ce Whistler raporta a fi 19,52 metri 
deasupra peisajului de pe Yavin 4 şi am plutit acolo, față în față cu statuia lui Exar 
Kun. De fapt, se afla la o distanță de cinci sute de metri de nasul X-interceptorului, 
totuşi, acei ochi negri şi goi mă priveau intens. l-am oferit un zâmbet larg. 

— Whistler, ai toţi senzorii pe înregistrare şi transmiți datele către Skate la 
Marele Templu? 

Bipăitul său scurt îmi aminti că nu uita ordinele — şi nici nu pleca în goană 
prin galaxie, lăsându-şi prietenii în urmă să fie îngrijorați până ar avea probleme de 
circuit. Am aprobat din cap. 

— Suntem pregătiți şi putem trage. 

Am mutat comanda armelor pe torpilele protonice şi am setat-o pentru un 
singur foc. Mi-am coborât reticulul de țintire peste chipul lui Exar Kun, apoi am tăiat 
alimentarea unității de comunicații. Nu mă deranja că lumea se uita la ceea ce 
făceam, dar ceea ce aveam de spus, era doar între mine şi Exar Kun. 

— Ştiu că ai dispărut, dar mai ştiu şi că ai plănuit asta, la un moment dat. 
Acest templu ar putea fi o descoperire arheologică de mare valoare, un monument de 
o minunăţie nemaivăzută, dar este, de asemenea, un monument al răului. L-ai folosit 
pentru a-l infecta pe Kyp, iar simplele amprente lăsate de hieroglife l-au infectat pe 
Jediul întunecat care l-a ucis pe bunicul meu. Răul tău a creat Jensaaraii, şi chiar 
dacă ei l-au depăşit, lumea tot a suferit şi a murit din cauza asta. Dar asta nu este o 
răzbunare, care sunt sigur că ţi-ar fi plăcut. Nu, este doar o măsură de precauție. 
Mi-am aşezat degetul pe trăgaci. Nu aş lăsa o sabie undeva unde ar putea să o 
găsească un copil, iar acest templu al tău este de un milion de ori mai periculos 
decât atât. 

Am apăsat pe trăgaci şi am trimis o torpilă protonică spre statuie. Focosul 
detonă când lovi vârful nasului său, spulberându-i craniul în mii de fragmente care 
s-au împrăştiat într-o ploaie de scântei şi un nor de fum albicios. Fragmentele 
capului lui Exar Kun plouară într-un triunghi îngust, agitând suprafaţa ca de 
oglindă a lacului şi spulberând pentru totdeauna ultimele imagini intacte ale acelei 
insule. 

Încă două torpile protonice îl doborâră pe Exar Kun de la talie şi de la 
genunchi, apoi am lansat restul în baza obeliscului pe care se afla. Acesta se prăbuşi 
într-un mod minunat, spărgându-se în bucăţi pe măsură ce se prăbuşea. Bucăţile se 
izbiră de pământ şi zdrobiră pereţii, apoi ricoşară în interiorul templului, pulverizând 
placă după placă de scrieri Sith. Unele ricoşară în cele din urmă suficient de sus 

pentru a scăpa din templu însuşi, împroşcând lacul rece şi întunecat. 

Trecând la lasere, am deschis focul de la un capăt la altul al templului, 
încălzind piatra până când aceasta se prelinse ca apa. Nori mari de aburi se ridicară 
în timp ce piatra se desprindea de pe pereți şi se scufunda, fără formă şi fără contur 
şi acum nepătată de mâzgăliturile Sith. Când am terminat, rămăsese doar insula 
însăşi: tot neagră ca noaptea, dar acum toată netedă şi curbată, fără unghiuri şi 
slăbită. 

Nu mai era un loc al puterii, ci doar un loc liniştit într-un lac care reflecta din 
nou stelele, iar acum putea reflecta pacea lor. 

Mi-am activat din nou unitatea de comunicații. 

— Aici Vagabond Nouă. Misiune îndeplinită. 

Vocea lui Mirax îmi inundă casca. 

— Am înţeles, Vagabond Nouă. Maestrul Skywalker spune: Foarte bine lucrat. 

— Mulțumeşte-i din partea mea. Mi-a făcut plăcere. Am zâmbit. Exar Kun este 
terminat, Invidioşii au fugit, acest templu a dispărut şi tu eşti din nou acasă. Doar o 
ultimă treabă şi toate astea se pot termina. 

— Şi care este aceasta? 

— Este cea mai grea parte dintre toate, dragostea mea, am râs eu. Trebuie să-i 
spunem tatălui tău că primul nostru copil nu va fi numit după el. 


SFÂRȘI 

ANEXE 


ÎNCEPUTURI... 


La început s-a numit Vechea Republică. 

Nu a existat niciun document care să consemneze întemeierea Vechii Republici 
şi nici nu era necesar vreunul. Întemeietorii s-au estompat în pulberea istoriei. Ei au 
clădit singura comunitate galactică cunoscută vreodată, care întotdeauna şi-a servit 
cetățenii bine şi cu credință. Noi lumi i s-au alăturat odată cu trecerea secolelor 
pentru a împărtăşi conducerea sa benefică. Planete ce se aflau ele însele în primejdie 
datorită dezastrelor naturale sau izbucnirii unor revolte au putut să se îndrepte spre 
vecinii lor pentru a primi ajutor. Toate rasele, toate speciile inteligente, toate 
popoarele erau egale în fața legii şi îşi trăiau viaţa cu drepturi care le garantau 
deopotrivă şansă şi libertate. 

Vechea Republică s-a format pe temelia celor mai importante lumi ce existau la 
început, majoritatea fiind din centrul galaxiei. . . În vremea aceea au apărut şi primii 
Cavaleri Jedi. A fost o lungă perioadă de pace şi expansiune galactică determinată de 
inventarea şi progresul călătoriilor prin hiperspaţiu. Păzitorii acestei Republici au fost 
Cavalerii Jedi, un Ordin viteaz şi neînfricat, numărând sute şi mii de membri, ce a 
slujit la apărarea şi protecţia popoarelor Republicii. Înţelepciunea, bravura şi puterea 
lor au devenit legendă. Trăgându-şi tăria comună din Forţă, Cavalerii Jedi au 
menținut pacea pe tot cuprinsul Galaxiei, generații după generații, şi au transmis 
mai departe crezul lor celor ce s-au dovedit deopotrivă capabili şi demni să fie 
Cavaleri. 

Prin strânsa ei coeziune, Vechea Republică a devenit invulnerabilă față de orice 
atac dinafară. Nicio altă putere galactică cunoscută nu a îndrăznit o asemenea 
mişcare pentru că ea ar fi însemnat un eşec sigur. Cetăţenii Vechii Republici au 
putut dormi liniştiți în paturile lor, aflați în siguranţă înăuntrul zidurilor lor politice. 

Atacul a venit, totuşi. Dar, la fel ca în multe societăți democratice, el nu a venit 
din partea unei forțe din afară, ci din interior. Decăderea a început pe măsură ce tot 
mai multe lumi s-au alăturat Vechii Republici. Oficialii locali au devenit susceptibili 
la influență şi mită, plecându-se cel mai adesea în fața dorințelor celor implicaţi în 
afaceri de comerţ interstelar. Senatul, slăbit de atâtea secole de pace şi mulțumire de 
sine, a devenit periculos de neglijent. Răsturnarea politică era inimaginabilă, dar 
inevitabilă. 


SIH... 


Un mare contigent dintre Cavalerii Jedi care fuseseră ademeniți de partea 
întunecată a Forţei au fost expulzați din Vechea Republică. După ce au pribegit o 

vreme, ei au dat peste ființele umanoide cunoscute sub numele de Sith şi au adus 
această specie în stare de sclavie. Cei din partea întunecată au ajuns să fie cunoscuți 
sub denumirea de Stăpâni ai Sith-ilor. Pentru următoarele câteva mii de ani Imperiul 
lor avea să prospere şi să crească. În acest timp Cavalerii Jedi decăzuţi începură de 
asemeni să facă experimente asupra supuşilor lor, convertind mulți Sith în fanaticii 
războinici Massassi. 

Naga Sadow a condus Imperiul Sith. El a văzut ocazia de a extinde Imperiul 
Sith şi a invadat Vechea Republică, însă armatele sale au fost înfrânte de forțele 
combinate ale flotei Vechii Republici şi ale Cavalerilor Jedi. Sadow cu o armată 
compusă din războinici Massassi a fugit spre marginile îndepărtate ale universului, 
oprindu-se în cele din urmă pe cea de-a patra lună a planetei Yavin. Aici, dictatorul 
militar a început să facă experimente asupra celor ce l-au urmat, transformându-i în 
fiare monstruoase. Aceasta a avut drept consecință Războiul Fiarelor din Sistemul 
Onderon. Maestrul Jedi Arca, Străjerul recent descoperitului Sistem Onderon trimise 
ucenicii săi Jedi pentru a pune capăt violentului Război al Fiarelor. Sub conducerea 
lui Ulic Qel-Droma, aceşti Jedi încearcă să aducă pacea pe Onderon, dar au fost 
permanent împiedicaţi de puterile răului ale Reginei Amanoa, o urmaşă a lui Naga 
Sadow. În cele din urmă conflictul vechi de secole se încheie odată cu sosirea 
Maestrului Arca, moartea Reginei Amanoa şi căsătoria Stăpânului Fiarelor Oron Kira 
cu Prințesa Galia. Între timp, Cavalerul Jedi Exar Kun ce fusese instruit de Maestrul 
Jedi Vodo-Siosk Baas găseşte învățătura interzisă a vechilor Sith. El imită căile 
demult decăzuțţilor Sith şi le foloseşte pentru a crea o proprie filosofie a Codului Jedi. 
Cu aceste cunoştinţe Kun pune la cale o vastă şi puternică frăţie şi îşi arogă titlul de 
prim Stăpân Întunecat al Sith. Kun şi alți Stăpâni Sith preiau controlul asupra 
Galaxiei şi reînvie vechiul Imperiu Sith. Lor li se opun în mod violent sute de Cavaleri 
Jedi. Războiul Sith care urmează este un conflict teribil în care multe personaje 
istorice importante sunt ucise, inclusiv Maestrul Jedi Arca. Toţi Cavalerii Jedi se 
adună laolaltă pe luna-junglă într-un front unit contra cetăţii fortificate Sith 
construite de Exar Kun. Cavalerii Jedi aliați îi distrug printr-o masivă lovitură 
nimicitoare pe supraviețuitorii Massassi. La scurtă vreme după aceea Exar Kun este 
şi el ucis de Cavalerii Jedi. Spiritul său este surghiunit pe un tărâm al întunericului 
veşnic pe Yavin 4. Stăpânii Sith sunt înfrânți şi nu se mai aude nimic despre ei până 
peste câteva secole, pe timpul războiului comerțului, pe Planeta Naboo. 


IMPERIUL... 


Un Senator ambițios şi lipsit de scrupule numit Palpatine s-a ridicat extrem de 
repede la putere, ajutat de către unii membri obscuri ai Senatului care începuseră să 
râvnească la mai multă influență şi autoritate. Promițând că va face curățenie în 
Galaxie şi va readuce Republica la strălucirea ei de odinioară, Palpatine a fost ales 
Cancelar al Republicii şi s-a înconjurat cu acei oficiali lacomi şi avizi de putere care 
l-au sprijinit în ascensiunea sa. Ceea ce ei nu ştiau era că Palpatine îşi trăgea 
puterea şi carisma din partea întunecată a Forței. El avea însă ambiții mult mai mari 
decât i-ar fi îngăduit funcţia de Cancelar, iar aceia care i-au netezit drumul spre 
înaltele sfere ale puterii politice se vor trezi curând înlăturați, întemnițați ori striviți 
de mâna grea a lui Palpatine, în timp ce acesta îşi urmărea fără cruțare țelul final. 
Din ordinul lui Palpatine, noul Imperiu a început o cursă a înarmării cum nu a mai 
existat alta în istoria galactică. Imense nave cu o incredibilă putere de foc au sărit de 
pe planşeta de proiectare în existența reală parcă peste noapte. Progresul tehnologic 
ce a rezultat a determinat apariția unei noi ştiinţe a războiului. 

Sistemele din centrul galaxiei au fost primele care au căzut, guvernele lor 
planetare fiind înlăturate prin forță, în timp ce legea marțială se extindea de la o 
lume la alta. 

Sigur pe poziția sa, înconjurat de un nucleu militar ce-i ştia de frică, Palpatine 

s-a autodeclarat Împărat. Pentru prima oară în nenumărate secole, lumile Vechii 
Republici s-au trezit conduse de un singur om. Toate drepturile personale au ajuns 
la cheremul capriciilor Împăratului, iar cele dintâi revolte împotriva lui Palpatine au 
fost înăbuşite aproape înainte de a izbucni. Cavalerii Jedi au fost vânaţi în mod 
sistematic şi executaţi sumar. Ei s-au văzut abandonați, trădați sau ucişi chiar de 
către aceia pe care îi apăraseră vreme îndelungată. Senatul marionetă ce fusese 
păstrat în funcţiune era permanent dezbinat, iar conducerea directă a fost 
încredințată Guvernatorilor regionali numiţi de Palpatine. Crearea unei arme teribile, 
una capabilă să distrugă o planetă întreagă dintr-o singură lovitură, a ţinut liderii 
îngroziți ai fiecărei lumi sub amenințarea anihilării. Steaua Morţii a fost ultimul 
cuvânt al lui Palpatine - asigurarea finală a puterii sale asupra miliardelor de ființe 
pe care le conducea. 


ALIANȚA REBELĂ... 


Când Imperiul lui Palpatine a ajuns la putere, un grup de cetățeni de pe întreg 
cuprinsul galaxiei au început să se organizeze încet şi discret într-o Forță Rebelă. 
Rebelii aveau un singur scop: distrugerea Imperiului şi întoarcerea la sistemul 
democratic din trecut. La început, fără să ştie, acest grup curajos a avut aliați în 
Senat. Acei Senatori planetari au înțeles pericolul extrem reprezentat de ascensiunea 
rapidă la putere a lui Palpatine şi au pus la cale, în secret, răsturnarea lui printr-o 
mişcare de preemţiune care ar fi concentrat valul rezistenței într-o forță care să 
asigure libertatea tuturor locuitorilor Vechii Republici. 

Senatorul Bail Organa din Alderaan şi Senatoarea Mon Mohtma din Chandrila 
au pus la cale în secret un plan care, se spera, va împiedica drumul său spre 
Preşedinţia Senatului. Tentativa lor a eşuat deoarece ridicarea la putere deplină a lui 
Palpatine s-a produs literalmente peste noapte odată ce baza sa de politicieni corupți 
a fost instalată. La o întâlnire în reşedinţa lui Organa în Casa Cantham din Oraşul 
Imperial, Mon Mohtma a îndemnat la revoltă generală împotriva lui Palpatine şi a 
forțelor sale crescânde. Organa s-a opus, temându-se că o asemenea mişcare ar fi 
putut distruge nu numai pe Palpatine, dar şi întregul sistem de guvernare pe care ei 
luptau să-l salveze. Organa dedicase întreaga sa viață democraţiei Vechii Republici şi 
sistemului Senatorial şi socotea că, odată pusă în mişcare pentru a-l opri pe 
Palpatine, anarhia nu va mai putea fi controlată. 

Apoi o mică planetă din Sectorul Sern, lângă Lumile Centrale, a fost prima care 
a simțit urgia militară a lui Palpatine. Masacrul de la Ghorman a avut loc atunci 
când Guvernatorul planetar Ghormanez a refuzat să se încline în fața lui Palpatine. 
Cetăţenii acestei lumi, sfidând o sporire Imperială a impozitelor, au organizat un 
protest paşnic pe principalul port spaţial al planetei, blocând pistele de aterizare 
folosite de navele lui Palpatine. Zeci de persoane au fost ucise şi alte sute grav rănite 
când o navă militară condusă de Căpitanul (ulterior Marele Moff) Tarkin a aterizat 
intenționat peste protestatari atunci când a venit să adune noile taxe. Acest 
eveniment a marcat moartea Vechii Republici şi în acel moment multe alte lumi au 
înţeles că sistemul democratic pe care îl cunoşteau s-a prăbuşit complet. 

Bail Organa, îngrozit de o asemenea monstruozitate, a început să o ajute pe 
Senatoarea Mohtma să deturneze fonduri şi arme în mâinile sufletelor curajoase care 
s-au unit în curând, formând celule de rezistență organizată. Încă şi mai important, 
poate, Organa şi mica sa grupare de simpatizanți ai Rebelilor din Senat au pus la 
dispoziția liderilor Rebeli informații strict secrete, permițându-le să plănuiască 
lovituri prin surprindere împotriva navelor şi trupelor Imperiale. 

Multele grupuri izolate de rezistență împrăştiate prin toată galaxia i-au 
pricinuit puţine griji lui Palpatine. Conducătorii lor erau săraci, iar forțele lor 
dezorganizate. Ei aveau puține arme şi, desigur, nimic din ceea ce ar fi putut face 
față forțelor Imperiale însărcinate cu eliminarea lor. Multe unități de rezistență au 

fost dispersate sau chiar nimicite, iar planeta lor a fost pusă sub legea marțială. 

Implicarea Senatoarei Mothma în Rebeliune a fost descoperită de poliția secretă 
Imperială, dar înainte ca ea să fie prinsă, o informaţie dintr-o sursă amicală ajunsă 
la urechea lui Organa i-a permis să părăsească capitala Imperială. Astfel, ea a evitat 
capturarea şi dedicându-se cu totul distrugerii Imperiului a devenit Şeful Statului 
Major al Alianţei Rebele. 

Lucrând la organizarea unei Alianțe a Planetelor Rebele, primul său succes a 
venit la o conferință secretă ţinută în sistemul Corellian. Întrucât Mohtma a arătat 
numeroşilor lideri ai grupurilor de rezistență dispersate cum o conducere centrală ar 
duce la îmbunătăţirea comunicațiilor, la un acces mai bun la fonduri, aprovizionare 
şi armament, cele trei grupuri principale de rezistență au căzut de acord să se 
unească într-un grup coerent. Acest Tratat Corellian a pus bazele Alianţei care în 
scurtă vreme şi-a sporit puterea graţie nou-formatei unități. 

Declaraţia Rebeliunii, ratificată la aceeaşi conferinţă, l-a sfidat în mod făţiş pe 
Palpatine şi chiar i s-a adresat personal. Ea prevedea, între altele: 


„Ai dezorganizat Senatul, vocea Poporului; 

Ai instituit o politică flagrantă de rasism şi genocid împotriva popoarelor 
non-umane din galaxie; 

Ai înlăturat conducătorii aleşi ai planetelor, înlocuindu-i cu Moffi şi Guvernatori 
după bunul tău plac; 

Ai mărit impozitele fără consimțământul celor impozitați; 

Ai ucis şi întemnițat milioane de persoane care nu au beneficiat de un proces; 

Ai extins armata dincolo de limitele necesare şi prudente, doar pentru unicul scop 
de a-i oprima pe supuşi. 

Noi, Alianța Rebelă, în numele şi cu autoritatea ființelor libere din galaxie 
declarăm în mod public şi solemn intențiile noastre: 

Să luptăm şi să ne opunem tie şi forțelor tale prin orice mijloace care ne vor sta la 
îndemână; 

Să refuzăm orice lege Imperială contrară drepturilor ființelor libere; 

Să provocăm distrugerea ta şi distrugerea Imperiului Galactic; 

Să eliberăm pentru totdeauna toate ființele din galaxie. 

Pentru îndeplinirea acestor țeluri noi punem chezăşie proprietățile, onoarea şi 
viețile noastre. ” 


Lumile din întreaga galaxiei s-au unit în lupta contra tiraniei lui Palpatine şi a 
Imperiului său. Divergențele care existaseră cândva între rase şi specii au fost lăsate 
deoparte, deoarece dorința comună de libertate a devenit centrul de greutate al 
vieților lor. Piloți spaţiali au străbătut distanţe interstelare, adeseori în mici nave de 
luptă, cu riscul de a fi detectați şi întemnițați de Imperiali, în scopul de a se alătura 
Rebeliunii. 

